
SOŢULUI MEU, RICK RIVERS. 
Mulţumesc pentru viața plină de 
aventuri pe care mi-ai oferit-o! 


MULŢUMIRI 


Una dintre cele mai mari binecuvântări de care am parte 
ca scriitoare este aceea de a discuta cu persoane care au 
experienţă în domenii pe care eu nu le stăpânesc. Ajutorul 
lor mi-a fost de mare preţ pe parcursul sinuos al scrierii 
romanului Capodopera şi, pe această cale, doresc să le 
mulţumesc tuturor pentru informaţiile şi încurajarea pe care 
mi le-au oferit: 

Lui Gary LeDonne pentru că mi-a împărtăşit din 
cunoştinţele sale în domeniul justiţiei juvenile şi instanţelor 
specializate în ajutorarea minorilor. 

Lui Hcather Aldridge, de la departamentul judiciar al 
Biroului Poliţiei Districtuale din Sonoma, şi lui Christopher 
Wirowek, director adjunct al Biroului de Expertiză Medicală 
din San Francisco, care mi-au povestit despre politicile şi 
practicile departamentelor în înregistrarea datelor şi 
căutarea identităţilor luijane şi John Does. 

Lui Ulla Pomele care mi-a dat informaţii despre 
programările zilnice şi structura activităţilor centrelor de 
plasament. 

Lui Debbie Kaupp care mi-a dat o listă vastă cu diferitele 
îndatoriri ale unui asistent personal. 

Fratelui meu, Everett King, care mi-a povestit despre 
atacul de cord silențios pe care l-a suferit, despre operaţiile 
pe cord deschis şi despre implanturile de stimulatoare 
cardiace. 

Lui „Allude” (pseudonim), fost membru în bandele de 
stradă şi artist de graffiti care mi-a împărtăşit câteva dintre 
aventurile şi accidentele sale din viaţa de stradă în Bay 
Area. 

Prietenei mele, Carolyn Dunn, care m-a provocat să supun 
personajele romanului unei discuţii şi schimburi de idei în 
cadrul unui grup de consilieri specializaţi pe probleme de 
familie. Le mulţumesc pe această cale lui Uriah Guilford, 
Candace Holly, Terri L. Haley, Laurel Marlink Quast, Gary 


Moline şi Rebecca Worsley pentru perspectivele lor asupra 
traumatismelor suferite de copii şi măsura în care acestea 
le pot afecta viaţa de adult. De asemenea, Laurel Quast mi- 
a oferit informaţii esenţiale despre consilierea femeilor cu 
sarcini nedorite şi adopţia copiilor acestora. 

Lui Ashely Huddleston şi lui Tricia Goyer care mi-au 
împărtăşit din tulburătoarelor observaţii privind psihicul 
copiilor traumatizaţi şi strădaniile părinţilor sociali şi 
adoptivi, care îi iubesc şi depun eforturi să-i ajute să se 
vindece. 

Lui Antanetta Reed, director adjunct al Departamentului 
de Servicii Sociale din districtul Kern, care m-a făcut să 
înţeleg cum funcţionează sistemul de plasament al copiilor. 

Când am pierdut firul poveştii şi n-am mai reuşit să-mi 
găsesc drumul, l-am sunat pe Stan Williams, specialist în 
poveşti. El mi-a pus întrebările potrivite care m-au ajutat să 
revin pe calea cea bună. 

Lui Holly Harder, draga mea prietenă cu abilităţi 
extraordinare de a naviga pe Internet. Ori de câte ori mă 
rătăceam în hăţişul spaţiului virtual sau nu reuşeam să 
găsesc detalii pe un anumit subiect, îi trimiteam un semnal 
de avarie lui Holly şi ea îmi găsea în câteva minute exact 
informaţiile de care aveam nevoie. 

Le mulţumesc din inimă prietenelor mele pline de idei din 
Coeur d'Alene: Brandilyn Collins, Tamera Alexander, Robin 
Lee Hatcher, Karen Ball, Sharon Dunn, Gayle DeSalles, 
Tricia Goyer, Sunni Jeffers, Sandy Sheppard şi Janet 
Ulbright.Toate sunt femei minunate, iubite de Dumnezeu, 
care se roagă, inventează şi ştiu să se amuze. Ori de câte 
ori mă trezesc că ajung în faţa unui zid imens, aceste femei 
remarcabile mă ajutau să sar peste el sau să-l străpung. 

Lui Colleen Phillips, care este misionară în Chile şi sufletul 
meu pereche. Ea s-a implicat de la bun început în acest 
proiect. Mulţumesc 

Capodopera pentru că ai „ascultat” toate versiunile 
periplului parcurs de Roman şi Grace şi pentru că ai fost 


prima care a citit, a făcut sugestii şi corecturi manuscrisului 
- nu o dată, ci de două ori - înainte să îndrăznesc să îl 
predau. 

Vreau, de asemenea, să îi mulţumesc lui Danielle Egan- 
Miller, pentru opiniile ei şi multele ore de gestionare a 
carierei mele de scriitoare. E o binecuvântare să am un 
asemenea agent literar de încredere, în seama căruia să 
pot să las toate detaliile administrative complexe, ca eu să 
mă pot concentra asupra scrisului. 

li mulţumesc, de asemenea, lui Karen Watson de 
laTyndale care întotdeauna pune problema în aşa fel încât 
să scoată din mine seva creatoare. Le sunt recunoscătoare 
lui Cheryl Kerwin, Erin Smith, Shaina Turner şi Stephanie 
Broene care se ocupă în cea mai mare parte de pagina mea 
oficială de Facebook. Robin Lee Hatcher administrează 
website-ul, iar fiica mea, Shannon Coibion, postează pe 
blog şi mă ajută cu mesajele pe care le primesc. 

În cele din urmă îi sunt recunoscătoare editoarei mele de- 
o viaţă, Kathy Olson, care îmi ştie evoluţia şi povestea. 
Dacă nu ar fi expertiza ei în restructurarea şi introducerea 
corecturilor, nu ai ţine cartea aceasta în mâini. 

Vă doresc tuturor binecuvântare în proiectele viitoare. Cu 
toţii sunteţi capodoperele lui Dumnezeu. 


CUVÂNT DIN PARTEA AUTOAREI 


Dragi cititori, 

Scrierea romanului Capodopera a constituit un adevărat 
periplu. Firul poveştii şi personajele s-au metamorfozat nu o 
dată, o chestiune care pare să se întâmple de fiecare dată 
când scriu un roman. Întrebările care au dat naştere acestui 
proiect au pornit de la traumele suferite în copilărie şi 
impactul acestora asupra omului matur. Se pare că 
societatea noastră este invadată de oameni instabili 
emoţional din cauza relaţiilor distruse şi a mediilor 
disfuncţionale în care au crescut. Dorinţa mea a fost să 
examinez doi indivizi şi impactul experienţelor traumatice 
din copilărie asupra gândirii şi comportamentului lor de 
adulţi. Pot cei doi să aibă o viaţă normală? Pot doi oameni 
zdrobiţi să-şi găsească împlinirea împreună? în Cristos, 
toate lucrurile sunt cu putinţă, dar ce se întâmplă când 
unuia îi lipseşte credinţa? 

Grace l-a cunoscut pe Cristos la o vârstă fragedă, dar 
creştinii nu sunt perfecţi. Toată viaţa noi avem de dus o 
bătălie spirituală împotriva unui adversar dinamic şi 
viclean: Satana. Dorinţa mea a fost ca cititorii să vadă cât 
de uşor putem fi prinşi în capcane şi seduşi de filozofiile 
lumii. Şi aceste lucruri au consecinţe, chiar dacă am fost 
mântuiţi prin har. Dumnezeu ne mângâie, ne iubeşte şi ne 
arată cum să trăim în viaţa aceasta. 

Roman a fost nevoit să înveţe lecţia aceasta pe propria-i 
piele. 

Unii oameni trebuie să ajungă până în iad ca să poată 
vedea şi auzi adevărul. 

În societatea noastră predomină ideea că toţi oamenii 
ajung în rai. Nu contează ce-au făcut sau n-au fâcut, ce au 
crezut sau n-au crezut. Adepții acestei concepţii spun că 
Dumnezeu este dragoste şi că nu există iad. Realitatea este 
că Isus a pomenit mai mult despre iad decât despre rai. Prin 
intermediul cercetărilor pe care le-am făcut am ajuns la 


concluzia că există experienţe extracorporale care nu sunt 
pline de lumină şi bucurie, ci îngrozitoare şi zguduitoare. 

E foarte adevărat că Dumnezeu este dragoste, dar a 
scoate un verset din context nu constituie altceva decât un 
pretext. Dumnezeu este în egală măsură drept şi sfânt. 
Consecința păcatului este moartea, nu numai în cazul lui 
Adam şi al Evei, ci şi în cazul nostru. Viaţa nu se termină 
când murim. Păcatul aduce moartea, iar moartea este 
urmată de iad. Dumnezeu L-a trimis pe singurul Său Fiu, 
Isus Cristos, ca să plătească preţul păcatelor noastre cu 
sângele Lui şi astfel să trecem din moarte la viaţa veşnică 
alături de El în rai... dacă credem în jertfa lui Cristos de pe 
cruce. Alegerea ne aparţine. Fie ne încredem în El şi 
suntem mântuiţi. Fie îl respingem şi suntem condamnaţi 
pentru veşnicie în iad. Isus a făcut tot ce a fost nevoie ca să 
ne scape de iad şi să ne dea un viitor şi o nădejde. Isus nu a 
venit ca să ne facă viaţa mai bună. El a venit ca să ne 
salveze. 

Acesta este unul dintre motivele pentru care am scris 
Capodopera. Cartea nu îi mai are în centru pe cei doi 
oameni frânţi care încearcă să-şi găsească salvarea unul în 
celălalt. Punctul central al cărţii este Isus Cristos, în care ne 
găsim salvarea fiecare dintre noi. În nimeni altcineva. 

Caută-L pe Domnul dacă vrei să afli de ce eşti aici pe 
pământ, care este menirea ta, care este sensul vieţii tale şi 
unde poţi găsi dragostea nepieritoare. El are răspuns la 
toate întrebările tale. Căci noi suntem capodopera Lui şi am 
fost zidiţi în Hristos Isus pentru faptele bune pe care le-a 
pregătit Dumnezeu mai dinainte ca să umblăm în ele 
(Efeseni 2:10). 


Francine Rivers 


1 


Roman Velasco se cățără pe scările de incendiu şi, sărind 
peste zid, se avântă pe acoperişul plat al clădirii. Se ghemui 
şi din această poziţie se deplasă cu repeziciune. O altă 
clădire mărginea casa cu cinci etaje, un spaţiu numai bun 
pentru graffiti. Chiar peste drum se înălța clădirea băncii pe 
a cărei uşă principală tocmai ce lăsase un mesaj. 

Lepădă rucsacul din spate şi începu să-şi scoată rezervele. 
Va trebui să se mişte rapid. Oraşul Los Angeles nu dormea 
niciodată. Maşinile străbăteau bulevardul în viteză chiar şi 
la ora trei dimineaţa. 

Desenul acesta avea să fie zărit de departe de către cei 
care vor conduce spre est, dar până să-şi termine creaţia, 
Roman era expus pericolului de a fi prins. Era îmbrăcat într- 
o pereche de pantaloni negri şi hanorac cu glugă, pentru a 
fi cât mai greu de reperat, în cazul în care cineva se va 
apuca să-l caute. Zece minute i-au fost de-ajuns să lase în 
urmă o colecţie de personaje ce parcă dansau pe zid - toate 
semănând cu afaceristul cu joben din jocul Monopoly, cea 
din urmă făcând parcă un salt în stradă, pregătită să intre 
în clădirea băncii de peste drum, încărcată cu genţi pline de 
bani. g 

Tiparul de hârtie se agăță în ceva şi se rupse. Injurând în 
barbă, Roman se strădui să îl prindă iute de perete. Un vânt 
se iscă şi smulse mare parte din tipar. Fiind foarte lung, îi 
luă câteva minute bune să îl recupereze. Apucă un spray cu 
vopsea şi-l scutură. Dar când apăsă încă un minut, Roman 
mai adăugă două straturi, apoi îndepărtă cu grijă tiparul. 
Folosise mai multe benzi de lipit decât de obicei, ceea ce îl 
făcură să zăbovească mai mult timp decât şi-ar fi dorit. 
Dezlipi şi ultimul fragment de hârtie, după care adăugă trei 
litere integrate mici şi negre care arătau ca o pasăre în 
zbor. 

Unul dintre ofiţeri ieşi din maşină cu lanterna în mână. 


A 


Roman se ghemui cât mai jos, rulă tiparul şi-l vâri în 


rucsac împreună cu dozele de vopsea. Fasciculul de lumină 
se ridică şi se apropie tot mai mult. Mătură acoperişului 
trecând razant pe deasupra lui. Apoi începu să coboare şi în 
cele din urmă să se îndepărteze. Uşurat, Roman aruncă 
rucsacul pe umăr şi se ridică uşor. 

Lumina reapăru proiectându-i silueta pe zid. O luă la 
goană ferindu-şi faţa cu mâinile. 

Fasciculul de lumină îl urmări de-a lungul acoperişului. 
Auzi voci şi pe cineva alergând. Cu inima bubuindu-i în 
piept, Roman făcu un salt şi se aruncă pe clădirea 
următoare. Căzu cu o bufnitură surdă, apoi reveni în 
picioare şi continuă să alerge. Probabil că departamentul de 
poliţie deţinea un întreg dosar despre activitatea Păsării. 
Roman nu mai era un adolescent pe care să-l pedepseşti 
obligându-l să presteze muncă în folosul comunităţii din 
cauza mesajelor inscripţionate pe zid. Dacă ajungea să fie 
prins, avea să înfunde puşcăria. 

Mai rău, Roman Velasco avea să-şi distrugă reputaţia 
promițătoare pe care şi-o câştigase ca pictor. Graffiti-ul 
câştigase credibilitate, dar nu-l ajuta în galeria de expoziţii. 

Unul dintre ofiţeri se întoarse la maşina de patrulare. Se 
auzi un scârţâit puternic de cauciucuri. Oamenii ăştia nu se 
dădeau bătuţi. 

Roman zări o fereastră deschisă la câteva clădiri distanţă 
şi hotărî mai degrabă să urce decât să coboare. 

După ce o portieră se trânti, un bărbat începu să strige 
ceva. Noaptea asta trebuie să fi fost foarte plictisitoare, 
dacă aceşti doi copoi erau dispuşi să urmărească atâta timp 
un artist de graffiti. 

Roman se agăţă de marginea celuilalt acoperiş. Un spray 
pe jumătate gol căzu din rucsacul burduşit şi explodă pe 
pavajul străzii. 

Ofiţerul speriat îşi scoase pistolul şi-l îndreptă spre Roman 
care se căţăra. 

— LAPD! Stai pe loc! 


1 Departamentul de Poliţie din Los Angeles - n. trad. 


Încleştându-şi mâinile pe pervaz, Roman  escaladă 
fereastra şi pătrunse în apartament. Işi ţinu respiraţia. Un 
bărbat sforăia în dormitor. Roman păşi tiptil înainte. Nu făcu 
nici doi paşi şi se împiedică de un obiect. Încercă să-şi 
obişnuiască ochii cu lumina obscură reflectată de 
electrocasnicele din bucătărie. Locatarul trebuie să fie un 
strângător maniac. Harababura din camera aceea i-ar putea 
veni de hac lui Roman. Işi lăsă rucsacul în spatele 
canapelei. 

Deschise uşa încetişor, se uită atent împrejur şi ascultă. 
Nicio mişcare, nicio voce. Bărbatul din dormitor sforăi şi se 
agită. Roman se strecură iute afară şi închise uşa după el. 
leşirea de urgenţă era blocată. Dacă ar forţa-o, ar face 
gălăgie. În căutarea lui după o altă ieşire dădu cu ochii de 
ascensor. Inima îi bătea nebuneşte în aşteptarea 
ascensorului ce se mişca atât de încet. Bing. Uşile s-au 
deschis şi Roman apăsă butonul pentru parcarea subterană 
de îndată ce păşi înăuntru. 

Păstrează-ţi sângele rece. lşi dădu gluga pe spate şi îşi 
trecu degetele prin păr. Trase aer în piept şi expiră încet. 
Uşile ascensorului se deschiseră. Parcarea subterană era 
foarte bine luminată. Roman văzu uşile deschise şi ezită 
câteva clipe, scrutând zona înainte să iasă. 

Drumul era liber. Se îndreptă uşurat spre rampa ce ducea 
către o străduţă lăturalnică. 

Maşina poliţiei îl aştepta lângă bordura trotuarului. 
Portierele se deschiseră şi amândoi ofiţerii săriră afară. 

Pentru o fracțiune de secundă, Roman se gândi să 
inventeze o poveste rapidă privind motivul plimbării sale la 
ora trei şi jumătate dimineaţa, dar cumva realiză că nicio 
poveste nu avea să-l scape de cătuşe. 

O luă la goană spre cartierul rezidenţial la un bloc distanţă 
de bulevardul principal. Ofițerii alergau în urma lui ca nişte 
câini de vânătoare după o vulpe. 

Roman străbătu o stradă, trecu pe lângă o cale de acces 
pavată, apoi sări peste un zid. Se gândi că ce era mai rău 


trecuse când realiză că nu era singur în curtea din spate. 
Un ciobănesc german îi sări în cale şi începu să-l 
urmărească. Roman străbătu curtea în goană şi sări peste 
gardul din spate. Câinele se poticni de gard şi se agăţă de 
el cu ghearele, lătrând înfiorător. Roman ateriză de cealaltă 
parte şi răsturnă câteva cutii, aruncate la gunoi, în graba lui 
de a dispărea. Acum tot neamul câinesc din zonă începu să 
latre, alertând lumea din jur. Roman se mişca repede, tot 
ghemuindu-se şi ţinându-se în umbră. 

Lumini se aprinseră. Auzi vocile oamenilor. 

Întrebările aveau să-i întârzie pe poliţişti care, în mod 
sigur, n-o să fie dispuşi să sară peste garduri şi să violeze 
proprietăţi private. Roman alergă repede prin dreptul 
câtorva clădiri, după care încetini şi o luă la pas, încercând 
să-şi tragă răsuflarea. 

Câinii încetară să mai latre. Auzi o maşină şi se strecură în 
spatele unui gard viu din lemn câinesc. Maşina poliţiei trecu 
pe cealaltă stradă, fără să încetinească, îndreptându-se 
spre bulevardul Santa Monica, apoi dispăru din raza privirii 
lui. Dar ca să nu-şi forţeze norocul, Roman mai aşteptă 
câteva minute înainte să se aventureze pe trotuar. 

li luă o oră să ajungă înapoi la locul unde îşi parcase BMW- 
ul. Se strecură pe scaunul şoferului şi nu putu rezista să nu 
o ia spre est ca să-şi verifice opera. 

Uşa băncii avea să fie curățată până la amiază, dar 
desenul imprimat sus, pe zidul de peste drum, va avea o 
viaţă mai lungă. În ultimii ani, Pasărea câştigase o oarecare 
notorietate, astfel că unii proprietari de clădiri nu se 
îndurau să-i şteargă operele. Spera să se întâmple la fel şi 
cu acest din urmă graffiti. Riscase prea mult de data 
aceasta pentru ca munca lui să se şteargă şi să fie dată 
uitării după o zi sau două. 

Traficul îşi reluase deja cursul pe autostradă. Luptându-se 
cu epuizarea, Roman porni aerul condiţionat. Curentul de 
aer rece îl trezi de-a binelea şi-l menţinu aşa tot drumul prin 
Canionul Topanga, deşi se simţea secătuit şi puţin 


deprimat. Ar trebui să-şi savureze succesul după 
incursiunea de azi-noapte, nu să se simtă ca un bătrân 
disperat după un fotoliu rabatabil. 

Roman încetini şi viră pe aleea de pietriş care ducea spre 
casa lui. Apăsă pe buton să deschidă garajul unde încăpeau 
încă trei maşini mai mari decât BMW-ul lui seria 7. Opri 
motorul şi rămase în maşină câteva clipe până ce uşa 
garajului se închise în urma lui. 

Un val de slăbiciune îl cuprinse când încercă să iasă din 
maşină. Rămase nemişcat un moment, aşteptând ca 
senzaţia aceea ciudată să îl părăsească. Când se îndreptă 
spre uşa din spate slăbiciunea îl cuprinse din nou. Se 
clătină şi se plecă într-un genunchi. Işi propti pumnul de 
beton şi îşi ţinu capul plecat. 

Slăbiciunea îl părăsi, iar Roman se ridică anevoie. Trebuia 
să doarmă. Atâta tot. O noapte întreagă de somn avea să-l 
repună pe picioare. Deschise uşa din dos şi fu întâmpinat 
de o linişte mormântală. 

Trecu prin hol şi se îndreptă spre dormitor, timp în care 
lepădă gluga şi îşi lăsă fermoarul. Se simţea prea obosit ca 
să mai facă duş, să mai reducă temperatura la aerul 
condiţionat sau să mănânce, deşi îl rodea stomacul de 
foame. Se dezbrăcă şi se trânti pe patul nedesfăcut. Poate 
că în noaptea asta va fi destul de norocos să cadă într-un 
somn fără vise. De obicei stările euforice din timpul 
raidurilor sale nocturne îşi cereau tributul. Il urmăreau 
coşmarurile din zilele ude în Tenderloin. White Boy nu 
rămânea ascuns prea multă vreme. 

Lumina dimineţii pătrunse ca nişte sulițe în încăpere. 
Roman închise ochii tânjind după întuneric. 


KKK 


Grace Moore se trezi devreme, ştiind că nu avea prea mult 
timp la dispoziţie să străbată valea şi să ajungă la timp în 
prima ei zi de serviciu temporar. Nu era sigură dacă venitul 


îi va fi de-ajuns să-şi poată lua un mic apartament pentru 
ea şi fiul ei, Samuel, dar era un început. Cu cât îşi 
prelungea mai mult şederea la familia Garcia, cu atât 
lucrurile se complicau tot mai tare. 

Selah şi Ruben nu o presau să plece. Dimpotrivă, Selah 
spera în continuare că Grace o să se răzgândească şi o să 
semneze documentele de adopţie. Grace nu dorea ca Selah 
să-şi facă speranţe deşarte, dar n-avea unde să se mute. 
Cu fiecare zi care trecea, dorinţa de a-şi recâştiga 
independenţa era tot mai mare. 

Trecuse mai bine de un an de când a născut şi de atunci 
tot trimisese CV-uri, dar nu fusese chemată decât la câteva 
interviuri. Însă niciunul nu se concretizase într-un loc de 
muncă. Angajatorii căutau în general absolvenţi de 
facultate, iar ea nu făcuse decât un an, apoi îşi întrerupse 
studiile ca să-l poată întreţine pe Patrick, soţul ei, până la 
absolvire. 

Privind acum în urmă, se întreba dacă Patrick o iubise 
vreodată, îşi încălcase toate promisiunile faţă de ea. 
Avusese nevoie de ea. Se folosise de ea. Pur şi simplu. 

Mătuşa Elizabeth avea dreptate. Era o proastă. 

Samuel se agită în pătuţ. Grace îl ridică cu blândeţe, 
recunoscătoare că se trezise. O să aibă timp să-i dea să 
mănânce şi să-i schimbe scutecul înainte să i-l dea lui Selah 
în grijă. 

— Bună dimineaţa, micuţule. 

Grace inspiră parfumul bebeluşului şi se aşeză pe 
marginea patului dublu pe care tocmai îl fâcuse. Işi 
descheie bluza şi îl duse la sân ca să-l alăpteze. 

Circumstanţele în care îl concepuse şi problemele care se 
înmulţiseră odată cu venirea lui pe lume încetară să mai 
conteze din clipa în care îl luă în braţe pentru prima dată. 
Nu trecuse nicio oră de la naşterea lui, iar ea decise deja că 
nu-l va da spre adopţie, deşi probabil bebeluşul ar fi putut 
avea o viaţă mult mai bună în familia Garcia. Le spusese 
acelaşi lucru lui Selah şi Ruben, dar fiecare zi îi pricinuia o 


nouă suferinţă la gândul că Selah îi purta de grijă copilului 
când ea era plecată să-şi caute de lucru ca să se poată 
întreţine pe ea şi fiul ei. 

Alții reuşesc, Doamne. Eu de ce nu pot? 

Alţii aveau o familie. Ea nu o avea decât pe mătuşa 
Elizabeth. 

Tată, Te rog fă ca acest loc de muncă să fie ceva serios. 
Ajută-mă, Doamne. Te rog! Ştiu că nu merit, dar Te rog. Te 
implor! 

Din fericire trecuse cu bine de interviurile preliminare şi de 
testele agenţiei de muncă temporară şi fusese adăugată pe 
lista lor. 

Doamna Sandoval găsise un post vacant. 

— l-am trimis acestui bărbat patru persoane cu calificare 
superioară, dar i-a respins pe toţi. Nu cred că ştie ce vrea. E 
singurul post pe care pot să ţi-l ofer în momentul acesta. 

Grace ar fi fost de acord să lucreze pentru diavolul însuşi, 
dacă asta ar fi însemnat să primească un salariu constant. 


KKK 


Dangătul clopotului îl smulse pe Roman din întuneric. 
Visase oare că era în Abația Westminster? Se rostogoli pe o 
parte. Nici nu se destinse bine, că dangătul se auzi din nou. 
Cineva era tare insistent! O, de-ar fi înaintea lui acum cel 
care a instalat sistemul acesta nenorocit pe clădire. 
Blestemând, Roman îşi trase o pernă peste cap sperând să 
înăbuşe dangătul clopotului care se auzea în toată casa 
aceea de vreo cinci sute de metri pătraţi. 

Se lăsă din nou liniştea. Probabil că intrusul pricepuse 
mesajul şi plecase. 

Roman încercă să adoarmă la loc, dar când dangătul se 
auzi din nou strigă plin de frustrare şi se ridică din pat. Il 
cuprinse din nou un val de slăbiciune. Răsturnă o sticlă de 
apă pe jumătate plină care îi stătea în cale şi ceasul 
deşteptător, dar îşi reveni înainte să cadă în nas. De trei ori 
în mai puţin de douăzeci şi patru de ore. Poate că artrebui 


să ceară unui medic să îi prescrie nişte medicamente ca să 
se poată odihni cum trebuie. Dar în clipa asta nu voia decât 
să-şi descarce nervii pe intrusul care îi tulbura odihna. 

Işi trase pantalonii de trening şi culese un tricou şifonat de 
pe covor, după care ieşi desculţ în hol. Indiferent cine 
aştepta la uşă avea să-şi dorească să nu-i fi călcat vreodată 
proprietatea. Dangătul se auzi din nou tocmai când smuci 
de uşă, mai s-o scoată din ţâţâni. O tânără îşi ridică 
privirea, surprinsă, şi se dădu înapoi, când el se ivi în prag. 

— Nu ştii să citeşti? împunse cu degetul semnul afişat 
lângă uşă. „Interzis agenţilor comerciali!” 

Ochii ei căprui se căscară miraţi, dar îşi ridică mâinile într- 
un gest împăciuitor. 

Părul ei negru şi buclat era tuns scurt, iar jacheta neagră, 
bluza albă şi şiragul de perle de la gât erau un indiciu 
orbitor că ea nu era nicidecum agent de vânzări. O amintire 
vagă îi străfulgeră prin minte, dar Roman o alungă. 

— Dispari! Intră înăuntru şi trânti uşa. Nu se depărtă prea 
mult, că auzi o bătaie uşoară în uşă. Deschizând brusc uşa 
îi aruncă o privire încruntată. 

— Ce anume n-ai priceput? 

Deşi părea speriată şi gata să o rupă la fugă, fata rămase 
neclintită. 

— Sunt aici la ordinele dumneavoastră, domnule Velasco. 

La ordinele sale? 

— De parcă mie îmi trebuie o femeie în prag dimineaţa la 
prima oră. 

— Doamna Sandoval mi-a spus să vin la ora nouă. Sunt 
Grace Moore. De la agenţia locurilor de muncă. 

Roman înjură printre dinţi. Grace clipi şi obrajii i se 
colorară. Furia lui se dizolvă ca sarea în apă. Perfect. Numai 
bine. 

— Am uitat că vii. 

Grace arăta de parcă şi-ar fi dorit să fie oriunde altundeva, 
numai aici nu, şi nu o putea învinui. Se gândi în sinea lui să- 
i spună să revină mâine, dar era convins că n-o să mai vină. 


Era treaz acum. Putea la fel de bine să nu se mai culce. 
Lăsă uşa întredeschisă şi dădu din cap. 

— Intră! 

Refuzase patru candidate în ultima lună. Doamna 
Sandoval era pe cale să-şi piardă răbdarea înaintea lui. 

— Vă voi trimite încă o candidată, domnule Velasco, şi 
dacă nu vă convine, promit să vă dau datele de contact ale 
unei firme concurente. 

El căuta o persoană care să răspundă la telefoane şi să se 
ocupe de detaliile zilnice privind corespondenţa, facturile şi 
programările. Nu avea nevoie nici de doamna sergent aflată 
în instrucţie, nici de mătuşa nemăritată şi nici chiar de 
doamna psiholog amatoare care îi analizase spiritul artistic. 
Nu avea nevoie nici de blonda voluptoasă cu decolteuri 
adânci care îi rezolvase hârţogăriile, dar care nu avusese 
habar cum să le arhiveze. Avea ea câteva idei despre ce şi- 
ar dori un artist de la o femeie pe lângă aptitudinile de 
secretară. Poate că ar fi profitat de oferta ei dacă nu ar fi 
avut destulă experienţă cu femei ca ea. Nu rezistase decât 
trei zile. 

Neauzind paşi în urma lui, Roman se opri şi se uită înapoi. 
Fata stătea tot dincolo de uşă. 

— Ce aştepţi? O invitaţie scrisă? 

Ea intră şi închise uşa încet în urma ei. Părea că e pe 
punctul să o rupă la fugă. 

O privi, cerându-şi scuze printr-un zâmbet. 

— Am avut o noapte lungă. 

Grace murmură ceva ininteligibil, dar hotărî să nu îi ceară 
să repete. Simţi că începe să-l doară capul, iar pocnetul 
tocurilor ei înalte pe pardoseala de piatră nu-i era de niciun 
ajutor. li era sete şi avea nevoie de cafea. Intră în bucătăria 
care se învecina cu camera de zi. Ea se opri la capătul 
camerei de zi luminoase, şi privi cu gura căscată tavanul 
boltit şi pereţii de sticlă care dădeau spre Canionul 
Topanga. Lumina soarelui pătrundea prin ferestre, 
aducându-i aminte că cei mai mulţi oameni erau deja la 


serviciu. 

Deschizând frigiderul din oţel inoxidabil, Roman luă o 
sticlă cu suc de portocale. Deşurubă capacul, bău din sticlă, 
apoi puse sticla pe masă. 

— Care ziceai că e numele tău? 

— Grace Moore. 

Înfăţişarea ei corespundea acestui loc de muncă - 
imperturbabilă, calmă, stăpână pe sine. Drăguţă, la vreo 
douăzeci şi ceva de ani, îngrijită, cu o siluetă potrivită, dar 
nu genul lui. Îi plăceau blondele voluptoase care ştiu cum 
stau lucrurile. 

Simţindu-i privirea cercetătoare, se uită la el. Femeile îl 
priveau deseori, dar nu cu o expresie atât de precaută ca a 
ei. 

— Priveliştea e spectaculoasă de aici, domnule Velasco. 

— Mda, te obişnuieşti cu toate până la urmă. Aşeză sticla 
cu sucul de portocale pe bufet. Grace nu părea în largul ei. 
Era şi normal, dacă se gândea la primirea lui nu tocmai 
prietenoasă. Roman schiţă un zâmbet. Ea îl privi 
inexpresivă. Bun. La urma urmei, avea nevoie de o mână 
de lucru, nu de o prietenă. Oare avea să se simtă ofensată 
de prima lui cerinţă? 

— Ştii să faci cafea? 

Aruncă o privire spre automatul de cafea care măcina 
boabele, încălzea laptele şi prepara un latte în mai puţin de 
un minut la o singură apăsare de buton. 

— Nu o ceaşcă. O cană plină de cafea adevărată. leşi din 
bucătărie să o lase pe ea. Foloseşte cafetiera obişnuită. 

— Cum vă place cafeaua: tare sau slabă? 

— Tare. leşi în hol. Mai vorbim după ce mă spăl. 

Roman intră în duşul imens cât trei cabine la un loc. Se 
săpuni şi porni şi jeturile laterale. Dacă nu i-ar fi fâcut deja 
o impresie proastă lui Grace Moore, ar fi lăsat-o să aştepte 
până ar fi făcut un hidromasaj complet de douăzeci de 
minute. Închise apa, ieşi din duş şi, aruncând deoparte 
prosoapele murdare, apucă ultimul prosop curat de pe 


raftul din baie. Coşul de haine era plin până la refuz. Mai 
avea o pereche de blugi în dulap. Îşi luă un tricou negru şi 
se uită după încălţăminte. Găsi tenişii pe care îi purtase 
noaptea trecută, dar nicio şosetă curată în sertar. 

Cafeaua mirosea îmbietor. Ea se apucase să aranjeze 
vasele în maşina de spălat. 

— Nu ţi-am spus să faci curat în bucătărie! 

Ea se îndreptă. 

— Aţi fi preferat să nu fac? 

— Dă-i bătaie! 

Deschise dulapul de jos şi se ridică din nou perplexă. 

— Unde ţineţi detergentul de vase? 

— Nu mai am. 

— Aveţi vreo listă de cumpărături? 

— Tu eşti secretara mea. Începe una. Grace curăţase deja 
blatul de granit. Niciodată nu îl mai văzuse strălucind aşa 
de când se mutase. Unde mi-e sucul de portocale? 

— Aţi spus că vreţi cafea. Umplu o cană şi i-o puse în faţă. 
Dacă o beţi cu frişcă şi zahăr, va trebui să îmi spuneţi unde 
ţineţi ingredientele. 

Fără sarcasm. Îi plăcu zâmbetul ei abia perceptibil. 

— O beau neagră. Sorbi o înghiţitură. Trecuse testul. Nu-i 
rea. Era mai bună ca cea de la Starbucks, dar nu voia să o 
complimenteze prea devreme. Avea multe altele de făcut, 
nu numai cafea. Ba chiar foarte multe. El spera că va fi mult 
mai responsabilă şi cu celelalte sarcini decât înaintaşele ei. 
Una dintre ele i-a spus că putea să-şi facă şi singur cafeaua. 

— O să-ţi arăt unde o să lucrezi. O conduse în aripa de est 
a clădirii şi deschise o uşă. Toată încăperea e ata. El nu 
trebuia să arunce o privire înăuntru ca să ştie ce avea ea să 
vadă. 

Toate cele patru candidate dinaintea ei avuseseră câte 
ceva de spus, dar niciuna nu păruse să ştie de unde şi cum 
să înceapă. Avea să fie fata asta în stare să îndeplinească 
sarcina ce îi revenea? 

Crace Moore rămase tăcută câteva clipe, apoi trecu atentă 


pe lângă el. Îşi croi drum până în mijlocul încăperii şi privi în 
jur la teancul de hârtii. Uşile dulapului erau deschise şi văzu 
în ele cutiile de carton, cele mai multe fâră etichete. 

Roman se gândi să plece, dar ştiu că aveau să urmeze 
câteva întrebări inevitabile. 

— Crezi că poţi să pui în ordine haosul acesta? 

Fata tăcu multă vreme, aşa că Roman adoptă o atitudine 
defensivă. 

— Ai de gând să spui ceva? 

— O să-mi ia mai mult de o săptămână ca să pun totul în 
ordine. 

— N-am spus niciodată că trebuie să termini într-o 
săptămână. 

Ea se întoarse spre el. 

— Dar n-aţi ţinut nicio secretară mai mult de o săptămână, 
nu-i aşa? 

Directoarea de personal trebuie să o fi avertizat. 

— Mda, bănuiesc că ai dreptate. Ultima a plecat după trei 
zile fiindcă i s-a părut că un artist nu are nevoie decât de un 
model nud. 

Grace Moore se făcu stacojie. 

— Eu nu am venit să pozez nud. 

— Nicio problemă. Roman o măsură din cap până în 
picioare, superficial, apoi se sprijini de canatul uşii. Nu asta 
caut. Ea păru să se agite din nou, iar el nu voia să o sperie. 
Am nevoie de o persoană atentă la detalii. 

— Aveţi vreo preferinţă anume cu privire la sortarea - 
cuprinse cu un gest al mâinii harababura din jur - 
informaţiei? 

— Dacă aş avea, n-ar fi atâta harababură aici. 

Grace se încruntă uşor în timp ce evaluă situaţia din 
încăpere. 

— mi închipui că aveţi nevoie de un sistem uşor de 
întreţinut. 

— Dacă există aşa ceva. Crezi că poţi face asta? 

— Nu ştiu, dar sunt dispusă să încerc. O să ştiu mai bine 


de ce aveţi nevoie după ce arunc o privire prin lucrurile 
acestea. A 

Roman se relaxă. Fata era deschisă şi sinceră. li plăceau 
aceste calităţi. Avu sentimentul că ştie exact ce are de 
făcut şi cum să-şi termine treaba mai repede. Cu cât mai 
repede, cu atât mai bine. 

— Atunci te las să-ţi faci treaba. Îşi termină cafeaua. Poate 
că o să rezişti mai mult decât celelalte. li adresă un zâmbet 
încurajator, aşa spera, apoi ieşi în hol. 

Grace ieşi din cameră. 

— Domnule Velasco, trebuie să vorbim despre câteva 
lucruri indispensabile. 

El se opri, sperând că ce o să-i spună n-o să-i ruineze 
sentimentul de uşurare. 

— Lucruri indispensabile? 

— În primul rând, am nevoie de un birou şi de un scaun. 
Nişte fişete metalice, un telefon şi alte accesorii pentru 
birou. 

Tocmai el pomenise de o secretară atentă la detalii. 

— Eu sunt artist, în cazul în care nu ai aflat deja. Nu fac 
lucruri obişnuite. Şi ai prea multe pretenţii pentru prima ta 
zi de lucru. 

— Nu pot să stau pe un scaun pliant opt ore pe zi, cinci 
zile la rând. Şi nu-mi ajunge o masă pliantă pe care să 
lucrez. Abia dacă am loc pe podea. Aruncă din nou o privire 
prin cameră. Există un telefon pe undeva prin încăpere? 

— Da. Şi un computer, în cazul în care n-a plecat ultima 
angajată cu el. 

— O să le caut. 

— Chiar ai nevoie de toate câte ai spus? 

— Da, în cazul în care vreţi ca toate hârţogăriile 
dumneavoastră să fie puse în ordine, nu aruncate de-a 
valma în cutiile de carton sau îngrămădite ca movilele de 
castori. 

Lucrurile nu mai arătau la fel de bine ca înainte. 

—  Hârțogăriile acestea privesc afacerea mea şi sunt 


contracte, schiţe, scrisori. Dacă Roman n-ar şti că 
administratoarea de personal l-ar lăsa baltă, i-ar spune el 
lui Grace Moore unde să-şi vâre lista de lucruri 
indispensabile. Din nefericire, ştia de ce ar fi în stare 
doamna Sandoval. lar el ar fi nevoit să o ia de la capăt cu 
vânătoarea asta nesfârşită de secretare care să vrea şi să 
fie în stare să-şi facă munca asta. Talia Reisner îi băgase în 
cap ideea de a angaja pe cineva care să se ocupe de ceea 
ce numea ea „detaliile nesemnificative ale vieţii”, pentru ca 
el să se poată concentra asupra artei. 

Grace Moore aşteptă în tăcere, fără să-şi ceară scuze. 
Avea el dreptul să aştepte vreo scuză? 

— la ce-ţi trebuie. 

— De unde vă cumpăraţi necesarul pentru birou? 

— Nu-mi cumpăr. Ridică ceaşca şi îşi dădu seama că îşi 
băuse deja toată cafeaua. Caută computerul şi află. Mai 
avea nevoie de o cană de cafea înainte să se apuce de 
orice altceva. 

— Şi dumneavoastră o să fiţi...? 

— În atelierul meu! 

— Care se află? 

— În holul următor, pe scări, la dreapta. Făcu o pauză 
după care se uită din nou la ea: Fă singură turul casei şi 
orientează-te. Apoi plecă, lăsând-o în hol. Apucând termosul 
de la cafetieră, se îndreptă spre atelierul de lucru. 

Timp de două ore, Roman nu o mai văzu pe secretară. Ea 
bătu uşor în canatul uşii şi aşteptă permisiunea din partea 
lui pentru a intra. Găsise laptopul. 

— Am lista şi preţurile. Dacă aveţi un card de credit, pot să 
dau comanda şi pe mâine la amiază voi avea toate cele 
necesare. 

— Hai să terminăm şi cu asta. Aruncându-şi pensula, îşi 
vâri mâna în buzunarul de la spate şi nu găsi nimic. Injură 
în barbă. Rămâi aici. Mă întorc într-o clipă. Nu-şi găsi 
portmoneul nici în şifonier, nici deasupra lui şi nici pe 
noptieră. Furios de acum, începu să caute prin buzunarele 


hainelor murdare din coş, până când îşi aminti că îl lăsase 
noaptea trecută în torpedoul maşinii. Blestemă cu voce 
tare, după care se duse să îl aducă. 

Pe Grace Moore o găsi exact acolo unde o lăsase. Ea Îi 
întinse laptopul, în loc să ia cârdul de credit pe care i-l 
întindea. 

— Dacă sunteţi de acord cu tot ce am pus în comandă, vă 
puteţi introduce datele cârdului. 

— Tu să le treci! 

Ea tresări şi lăsă să-i scape un oftat. 

— Informaţiile financiare sunt private, domnule. 

— Pe care va trebui să le cunoşti dacă o să lucrezi aici. Luă 
laptopul de la ea. Văzând preţul total, înjură din nou. Ea se 
îndreptă spre uşă. Unde pleci? g 

— Îmi pare rău. Nu pot lucra pentru dumneavoastră. Îi 
părea rău într-adevăr, însă rămăsese fermă. 

— Stai o clipă! Trânti laptopul pe masa de lucru şi se duse 
după ea. Ea alerga deja pe scări în jos. 

— Stai puţin. O urmă în birou unde ea îşi culese poşeta şi 
şi-o puse pe umăr. Era palidă şi cu ochii întunecaţi când se 
întoarse cu faţa spre el. Chiar aşa de tare să o fi speriat? 

Ea o luă din loc cu mâna încleştată pe cureaua genţii. 

— Vă rog să-mi permiteţi să trec. 

Roman observă că îşi fâcuse deja loc pe masa pliantă şi că 
aşezase hârtiile în teancuri ordonate. Nu voia ca fata asta 
să plece. 

— Spune-mi şi mie un motiv pentru care demisionezi deja. 

— Aş putea să vă înşir câteva. 

— Uite! Roman îşi ridică mâinile. M-ai prins într-o zi 
proastă. 

— Doamna Sandoval spune că nu aveţi niciuna bună. 
Trase nesigură aer în piept şi-l privi în ochi. 

Regreta vizibil faptul că vorbise fără să gândească, dar nu 
o putea contrazice. 

— Da, ei bine, candidatele pe care mi le-a trimis nu erau 
potrivite pentru treaba asta. Tot procesul ăsta cu angajarea 


a fost frustrant ca să nu zic mai mult. 

— Nu-i vina mea, domnule Velasco. 

— N-am spus că ar fi. 

Ea făcu un pas înapoi. 

— Nu vreau să vă enervez. 

Asta era? 

— Nu sunt nervos pe tine. Sunt doar... Murmură un cuvânt 
obscen ca pentru sine. Nu ştiu ce vreau, dar cred că am 
nevoie de tine. 

Poate că fata avusese parte de o viaţă frumoasă şi 
ordonată. cu doi părinţi, o casă frumoasă în suburbie, o 
şcoală privată şi facultate. O viaţă impresionantă. 
Înjurăturile sale nu erau cu nimic mai urâte decât cele pe 
care le auzise probabil într-un complex comercial, dar era 
evident că o ofensase. Va trebui să fie mult mai atent dacă 
voia să o ţină pe Grace Moore prin preajmă. 

— Tu vei putea lucra aici. Eu voi fi în atelierul meu. Nu ne 
vom intersecta prea mult. 

— O secretară lucrează îndeaproape cu şeful ei. Aşa e 
normal! 

— Termenul personal are şi alte conotaţii. Zâmbetul lui luă 

O întorsătură ştrengărească. Văzând că nu îi face nicio 
impresie deosebită, renunţă la orice aluzie. Poate că ar 
trebui să te numesc altfel. 

— Mă puteţi numi doamna Moore. 

Ea se înmuiase puţin, dar îi impunea anumite limite. 
Foarte bine. Avea să le onoreze. 

— Doamna Moore să fie. Ştia să fie respectuos... dacă 
situaţia i-o crea. Ea se încruntă studiindu-l ca pe un gândac 
din insectar. Dă-mi cel puţin două săptămâni înainte să 
demisionezi. 

Umerii îi căzură uşor. 

— Două săptămâni, zise ea ca şi când ar fi zis o viaţă 
întreagă, dar lăsă ca geanta să-i alunece de pe umăr. Dar, 
vă rog, nu mă mai înjuraţi. 

— Dacă înjur, nu te înjur pe tine. Dar mă voi strădui să fiu 


atent când vei fi prin preajmă. De acord? îi întinse mâna. Ea 
îşi muşcă buza înainte să reacționeze. Mâna îi era rece şi 
tremură uşor înainte să şi-o retragă. 

Ar fi bine să mă apuc de treabă. 

El pricepu mesajul. Dacă se dovedea la fel de eficientă pe 
cum arăta, atunci poate că lucrurile vor merge mai bine de 
data asta. Dar „întrebă curios. 

— De ce printr-o agenţie de muncă temporară? 

— Fiindcă doar aşa am găsit. Ea se îmbujoră la faţă. 

De data asta, Roman se simţi pe un teren mai sigur. 

— E bine de ştiut că şi tu ai nevoie de postul acesta aşa 
cum am şi eu nevoie de o asistentă. 

Ea nu zise nimic. El înclină capul ca să o studieze. 

— Unde ai lucrat înainte să apelezi la agenţia asta? 

— La o companie de relaţii publice. 

— Şi ai plecat fiindcă...? ` 

— Fiindcă eram de prisos, cum ar spune englezii. li aruncă 
o privire. Am o scrisoare de recomandare, dacă vreți să o 
vedeti. 

— Sunt sigur că doamna Sandoval te-a verificat. 

Ea trase aer adânc în piept. 

— Chiar am nevoie de postul acesta, domnule Velasco, dar 
sunt sigură că veţi înţelege că îmi caut ceva mai bun decât 
un post temporar, însă îmi voi da toată silinţa cât voi sta 
aici. Ridică uşor din umeri de parcă nu avea prea mari 
speranţe că silinţa ei va fi suficientă. Sunteţi foarte diferit 
de vechiul meu şef. 

— Un filistin? Ea se îmbujoră din nou la faţă. Roman nu 
ţinea minte să mai fi întâlnit o fată care să roşească 
vreodată, darămite de trei ori în câteva ceasuri. 

— A fost un domn. 

Ceea ce înseamnă că Roman nu era. Fusese învăţat să 
joace rolul acela când era necesar. 

— De ce nu ai rămas la el? 

— S-a pensionat şi a predat afacerea unei alte firme, care 
avea personal suficient. 


Roman o examină din nou. Nu era sigur dacă îi plăcea ca 
altcineva să-i dicteze regulile în propria casă, pe de altă 
parte însă fata asta făcuse în două ore mai mult decât toate 
cele patru la un loc. Şi o plăcea. Nu ştia de ce. Poate 
dezinteresul ei total faţă de persoana lui. Poate fiindcă era 
plăcut să aibă pe cineva care să-i facă treaba fără să-i pună 
prea multe întrebări. 

— Deci batem palma? 

— Timp de două săptămâni. 

Roman râse încet. 

— Foarte bine. Amândoi avem de lucru. Hai să vedem care 
este lista ta de cumpărături ca să poţi să-ţi faci şi tu munca. 

În drumul lung spre casă, Grace se întrebă dacă postul 
temporar era un dar din ceruri sau un focar de probleme. 
Doamna Sandoval o  avertizase în legătură cu 
temperamentul instabil al lui Roman Velasco. La urma 
urmei era artist. Doamna Sandoval neglijase însă să-i spună 
că omul însuşi era o operă de artă. Chiar şi nebărbierit şi 
desculţ, în trening şi tricou şifonat, putea poza pentru GQ. 
Avea părul negru şi lung, tenul bronzat şi numai muşchi, 
fără pic de grăsime pe el. Din momentul în care îi 
deschisese uşa, tot sistemul ei de apărare se prăbuşise. ŞI 
Patrick fusese chipeş. 

Îşi încleştă mâinile pe volan. Nu îi era de niciun folos să 
dezgroape amintiri care mai bine rămâneau îngropate. 

Prima zi. Un început dur, dar totuşi un început. Cinci 
minute în casa lui Roman Velasco îi confirmaseră nevoia 
acestuia de o secretară. Prima însărcinare de a-i pregăti 
cafeaua nu fusese cine ştie ce provocare. Fusese nevoită 
să-i caute cafeaua şi filtrele pe care el le pusese într-un 
sertar cu veselă pentru bucătărie. 

Turul casei pe care-l făcuse de una singură fusese uimitor. 
Baia de lângă birou era drăguță, placată cu marmură crem, 


cu accesorii lucioase din nichel şi cu profile decorative albe, 
care mărgineau tavanul. Vasul de toaletă fantezist cu capac 
încălzit şi duşul luxos erau o dovadă că această casă nu 
fusese concepută pentru un burlac. 

Restul casei de cinci sute de metri pătraţi era la fel de 
splendidă, iar ecoul se auzea la fiecare pas. Una dintre 
camerele mai spaţioase era amenajată cu echipamente 
sportive „torturante”, care păstra omul în formă. O altă 
cameră era mobilată cu un pat dublu California, un dulap, 
noptiere, iar pe duşumeaua de marmură roşie zăceau 
împrăştiate haine şi prosoape murdare. Celelalte 
dormitoare erau ca nişte celule albe fără mobilier şi 
perdele, fiecare dintre ele având o baie privată cu accesorii 
nichelate sau din bronz scump. 

Atelierul lui Roman Velasco fusese cea mai mare surpriză. 
Transformase pesemne cel mai mare dormitor într-un 
atelier de lucru ticsit. Lumina strălucea prin mulţimea de 
ferestre, fără îndoială acesta fiind motivul pentru care 
alesese acest spaţiu de lucru. Pardoseala splendidă din 
lemn de esenţă tare era împroşcată peste tot cu vopsea. 
Cocoloaşele de hârtie, împrăştiate pe jos, păreau ca nişte 
iepuraşi de praf. Omul ăsta nu avea un coş de gunoi? 

In atelier mirosea a vopsea, ulei şi terebentină. Pe un raft 
dintr-un material ieftin zăceau zeci de volume de artă şi 
biografii ale unor pictori de renume, precum şi blocuri de 
desen cu schiţe. Pensule de diferite mărimi erau înghesuite 
în cutii de cafea Yuban. Tuburi, sprayuri şi borcane cu 
vopsele stăteau aliniate pe rafturile improvizate din poliţe şi 
bolţari. Avea pregătite câteva şevalete cu picturi abstracte 
şi moderniste. Nu văzuse nicio pictură înrămată în toată 
casa. Chiar dacă picturile lui nu erau neapărat pe placul ei, 
el ar trebui să fie mândru de ele. 

Şi de ce ar vopsi artistul cu o nuanţă noroioasă peretele 
din spate ca să acopere ceea ce pictase înainte? O găleată 
de aproape douăzeci de litri zăcea în colţ alături de o tavă 
cu un trafalet îmbibat cu vopsea uscată. Nici măcar nu se 


obosise să folosească o prelată. 

Primise trei apeluri telefonice private, de la trei femei, dar 
refuzase să vorbească cu ele. Una a închis brusc, celelalte 
două lăsaseră mesaje. 

Prima care îl sunase fusese Talia Reisner, proprietara unei 
galerii de artă din Laguna Beach şi voia să ştie dacă Roman 
lucra sau pierdea vremea. 

— Domnul Velasco e în atelierul său. 

— Slavă Domnului că te-a angajat. De luni întregi l-am 
pisat la cap pe băiatul ăsta să-şi angajeze o secretară! 

Lui Grace îi veni să râdă. „Băiatul” arăta de vreo treizeci 
de ani şi era un bărbat în toată firea. 

Talia continuă în grabă. 

— A fost prea prins cu detaliile neimportante. Nu vrem ca 
avântul să-i fie împiedicat de vreun obstacol. Tocmai l-a 
cuprins febra picturii şi va lucra cu tot mai multă pasiune. 
După părerea mea, tocmai a început să-şi dezvolte talentul. 
leri i-am vândut ultima pictură şi deja două persoane ne-au 
sunat să ne întrebe când va avea loc următoarea expoziţie. 
Pictează? Tot îi spun că ar trebui să picteze! 

În timp ce vorbea cu ea la telefon, Grace se îndrepta spre 
atelier; într-o casă de mărimea asta trebuia să existe un 
sistem de interfonie, dar ea nu ştia unde era şi bănuia că 
nici Roman nu avea habar. Avea să-i propună un nou sistem 
telefonic în care ea să poată pune un apel în aşteptare, 
timp în care să-l poată suna pe el. Când intră pe teritoriul 
lui de lucru, Roman se uită în treacăt la ea. 

— O clipă, vă rog. Ea îi întinse telefonul. E Talia Reisner. 
Spune că e partenera dumneavoastră de afaceri. 

Roman luă telefonul, apăsă tasta care încheie convorbirea 
şi i-l aruncă înapoi. 

— Nu sunt angajatul ei, iar dacă te resună, spune-i că 
lucrez. Asta o să-i fericească inima ei mică lacomă. Dacă 
sună Hector Espinoza, cu el vreau să vorbesc. Toţi ceilalţi 
pot să se ducă la... Se întrerupse brusc, zâmbind sfios. 

Ce mai primă zi de lucru! 


Traficul de pe şosea se aglomeră într-atât încât maşinile 
circulau bară la bară. Grace plecase de la slujbă la ora cinci, 
dar o să ajungă cu mult după ora şase în Burbank. 
Săptămâna asta va trebui să facă de două ori plinul la 
maşina ei, Honda Civic, ceea ce n-o nă i permită să 
economisească prea mulţi bani pentru apartament. | 'utn o 
să-şi poată permite vreodată şi ea un loc al ei? Lacrimile îi 
împăienjeniră ochii, dar se strădui să le alunge şi să nu 
permită emoţiilor să pună stăpânire pe ea. A plâns destul 
anul trecut cât să scufunde şi o barcă. 

Revino-ți, Grace. Ce semeni, aceea culegi. 

Poate că Dumnezeu o pedepsea. Avea tot dreptul dacă se 
gândea la modul în care se comportase după divorţ. 

Când intră pe uşă, Ruben ridică o mână în semn de salut, 
în timp ce continuă să urmărească ştirile. Alicia şi Javier, 
elevi în primul şi respectiv ultimul an de liceu, îşi fâceau 
temele în camerele lor, în timp ce Selah îl culcase deja pe 
Samuel. ` 

— Era agitat, aşa că l-am pus la culcare la ora şase. li 
zâmbi în timp ce aşeza ultimele pahare în spălătorul de 
vase. Cina te aşteaptă caldă în cuptor, chiquita. Cum ţi-a 
trecut ziua? 

— A fost bine. Se gândea să păstreze slujba asta până i se 
va ivi ceva mai bun. Mă duc să-l văd pe Samuel. 

— Doarme. Ar fi mai bine să nu-l trezeşti. 

— Numai un minut. 

— Aşază-te şi mănâncă. 

Grace se prefăcu că nu o aude. Fusese departe de fiul ei 
toată ziua. Voia să-l ţină în braţe doar câteva clipe 

Samuel dormea întins pe spate cu mâinile răsfirate. Arăta 
atât de paşnic, încât renunţă să-l trezească. Aranjă pătura 
moale în jurul lui şi se aplecă. _ 

— Te iubesc, micuţule. Mi-ai lipsit atât de mult astăzi. li 
sărută fruntea caldă şi rămase în picioare lângă pătuţ, 
privindu-l cum doarme, îşi şterse lacrimile şi se întoarse în 
bucătărie. Selah îi pusese înainte o farfurie cu orez, salată 


de varză şi o felie groasă de enchilada cu brânză. Grace îi 
mulţumi în timp ce se aşeză la masă. Selah se duse în 
spălătorie. 

Grace mâncă singură, iar după ce termină, curăţă masa şi 
spălă vasele. | se alătură lui Selah şi începu să 
împăturească hăinuţele lui Samuel. Selah îi luă salopeta din 
mâini şi o alungă printr-un gest al mâinii. 

— Pot să fac eu asta, chiquita. Du-te tu şi vorbeşte cu 
Ruben. 

Nu cuvintele ei o durură, ci faptul că Selah dorea să se 
ocupe de toate lucrurile în ce-l privea pe Samuel. Grace o 
privi cum împătură salopeta lui Samuel şi o aşază peste 
grămada de haine deja împăturate pe care tot ea i le 
cumpărase. Ignorând-o pe Grace, Selah ridică un tricou 
micut. 

Grace nu voia să fie nerecunoscătoare. Soții Garcia 
fuseseră drăguţi cu ea şi o ajutaseră luni de zile. Când 
Grace le-a spus că se răzgândise în privința renunțării la 
Samuel, Selah i-a spus că are timp să mai reflecteze. 
Aceasta nu a fost niciodată rea, dar părea hotărâtă să-i 
dovedească lui Grace că era o mamă mai bună pentru 
Samuel decât ea. 

Doamne, sunt recunoscătoare. Chiar sunt. 

Ruben ridică privirea când Grace intră în camera de zi. 

— Cum e cu noul tău loc de muncă temporar? Ar putea 
deveni unul permanent? 

— Nu-i sigur. El e artist. Locuieşte în Canionul Topanga. 
_— Nu-i de mirare că ai ajuns atât de tărziu în seara asta. 
Işi intoarse apoi privirea spre televizor. Alicia are un 
concurs de volei miercuri seara. Va trebui să plecăm pe la 
şase. 

Grace pricepu mesajul. Dacă nu se va întoarce la timp, îl 
vor lua pe Samuel cu ei şi ea va rata încă o seară alături de 
fiul ei. 

Odată cu angajarea lui Grace Moore, Roman devenise mult 
mai relaxat. Ea ajungea în fiecare dimineaţă la ora nouă fix, 
îi pregătea cafeaua şi se ducea apoi să lucreze în birou. 
Deja o instruise cu privire la preluarea apelurilor telefonice. 
Ştia pe care să le ignore şi la care să răspundă. Clienţii o 
sunau adesea să dea comandă la picturi murale. Roman se 
gândea însă dacă mai merita să preia astfel de comenzi, 
ţinând cont că îi luau mai mult timp şi erau mai puţin 
profitabile decât picturile pe pânză. 

Se simţea presat de timp, dar şi dezorientat. Nu ştia sigur 
ce-şi doreşte: ca picturile sale să rămână ascunse în casele 
oamenilor sau să fie expuse pentru a fi văzute de cât mai 
mulţi? Picturile murale îi dădeau legitimitate lui Roman 
Velasco, deşi îi impuneau să urmeze mai degrabă viziunea 
altcuiva decât propria-i viziune. Câteodată îşi mai permitea 
să-şi spună părerea prin intermediul desenelor graffiti 
simpliste ale Păsării, dar cu riscuri tot mai mari. Cu trecerea 
timpului, jocul devenise tot mai periculos. 

Frecându-şi fruntea, Roman încercă să se concentreze 
asupra picturii murale. Data limită se apropia în grabă. Nu 
te gândi la asta. Doar fă-ți treaba şi incasează-ți onorariul. 
Concentrează-te pe muncă! 

De când îl angajase pe Hector Espinoza, nu mai făcea 
toată munca de unul singur. Hector trebuia să facă 
pregătirile preliminarii pentru pictura murală a lui Roman 
de pe peretele din holul noului hotel de lângă grădina 
zoologică din San Diego. Administraţia hotelului îl 
contactase pe Roman pentru a realiza o scenă completă cu 
animale migratoare din savana africană. Roman aproape 
terminase de schiţat desenul pe suportul provizoriu pe care 
Hector avea să-l folosească ca să înceapă pictura. Odată ce 
Hector va fi terminat de transferat schiţele, Roman va 
aduce acele detalii spectaculoase ce aveau să dea viaţă 
picturii. 

Roman lăsă pensula deoparte şi îşi relaxă degetele care-l 


dureau. De când nu mai luase o pauză? Muncea de la 
răsăritul soarelui, împingând taburetul în spate, se ridică şi 
făcu nişte întinderi în timp ce se apropie de ferestre. Privi 
afară la canionul ce se întindea în zare. O mişcare îi atrase 
atenţia. Zări un iepure sălbatic pe aleea care ducea la 
cabana pe care o construiseră foştii proprietari pentru 
părintele lor în vârstă, dar care nu mai apucase să se mute 
în ea. 

Roman intrase doar o singură dată în cabană, atunci când 
agentul imobiliar îi făcuse un tur al proprietăţii înainte de a 
semna actele de proprietate. Era la fel de mare ca vila de 
pe plaja din Malibu pe care o vânduse la un preţ exorbitant, 
mare parte din banii câştigaţi cheltuindu-i pe această 
fortăreață. 

Bobby Ray Dean nu avea cum să se mute mai departe de 
Tenderloin. Nici nu mai ştia cine era cu adevărat. Bobby 
Ray Dean se pierduse cumva între Pasărea şi Roman 
Velasco. 

Până la sfârşitul celei de-a doua săptămâni de lucru, Grace 
pusese toate documentele în ordine. Prefera să aibă 
activitate tot timpul. Deşi o fire activă, Grace era o prezenţă 
tăcută în casă, iar lui îi plăcea asta. În dimineaţa aceasta îl 
informă că voia să-i prezinte noua modalitate de organizare 
a dosarelor. Presimţi că nu-l aşteaptă nimic bun. Se gândea 
să-i spună că nu are timp. 

O bătaie uşoară în uşa atelierului îl făcu să se întoarcă. 

— Aveţi timp să vorbim acum, domnule Velasco? 

— Depinde de ce vrei să-mi spui. O privi direct în ochi. Nici 
să nu te gândeşti să-ţi dai demisia. 

— Dar am convenit de la început că stau doar două 
săptămâni. Şi nici măcar nu aveţi nevoie de o secretară cu 
normă întreagă. 

— Lucrurile au intrat pe un făgaş bun, şi eu sunt mulţumit. 

— Dar, de multe ori, eu nu am nimic de făcut. 

— Sunt multe alte lucruri pe care ai putea să le faci. El îi 
sesiză privirea precaută. Încă nu avea încredere în el, dar 


adevărul era că nici nu se cunoşteau îndeajuns de bine unul 
pe celălalt. Din prima zi de lucru, ea se ocupase numai de 
afaceri, o înţelegere convenabilă pentru amândoi. Ai putea 
să găteşti, să speli, să faci puţină curăţenie. 

— Dumneavoastră mâncaţi doar preparate congelate. 
Echipa de la curăţătorie vine în fiecare miercuri să vă ducă 
hainele la spălat. Şi sunt convinsă că n-o să vă fie greu să 
găsiţi pe cineva care să vă schimbe aşternuturile şi să vă 
facă patul. 

El simţi aluzia. 

— Nu obişnuiesc să invit femei pe aici. Considera că e mai 
uşor pentru el să plece din casa unei femei decât să-i ceară 
uneia să plece de la el. 

— Viaţa dumneavoastră personală nu mă priveşte, 
domnule Velasco. Cu toate că ştia mai multe despre el 
decât oricine altcineva. Nu că munca de birou i-ar fi 
destăinuit toată povestea. 

— Se poate să renunţi la domnule? Spune-mi Roman. La 
început îi plăcuse formalismul. Acum îl deranja. Ai fi dispusă 
să faci nişte cumpărături pentru mine? în momentul ăsta 
nu-mi pot permite să pierd vremea la cumpărături. lţi voi 
deconta drumul. 

— Am nevoie de o listă. 

Roman râse încet. 

— Tu trăieşti după liste, nu-i aşa? 

Umerii i se relaxară şi zâmbi drept răspuns. 

— Dumneavoastră aţi spus că vreţi o persoană atentă la 
detalii. > 

— Probabil că ştii mai bine ce-mi trebuie. li dădu două sute 
de dolari şi îi spuse că cel mai apropiat supermarket era în 
Malibu. 

Telefonul sună de câteva ori cât timp fusese plecată. 
Roman nu se deranjă să răspundă. Ignoră chiar şi dangătul 
clopotului până ce realiză că putea fi Grace. Deschise uşa şi 
luă cele două sacoşe cu cumpărături. 

— Mai ai şi altele? Ea îi răspunse că se putea descurca 


singură şi se întoarse la maşină. 

Stând lângă bufetul din bucătărie, Roman o urmări cum 
golea sacoşele reciclabile. Ingrămădise cutiile cu pizza şi 
cina rece în congelator, iar pachetele cu amestecuri de 
salate le pusese în frigider. 

Cumpărase sucuri de portocale, ouă, brânză de burduf şi 
două borcane cu compot de piersici de care el uitase că 
avea nevoie. Părea să ştie ce îi plăcea. 

Aruncând o privire spre ceas, împachetă repede sacoşele. 

— Trebuie să plec. lar o să fiu prinsă în trafic. 

— Au intrat câteva apeluri cât ai fost plecată. Le-am pus 
pe mesaje vocale, dar... Părea stresată. Era aproape cinci şi 
jumătate. Pot aştepta până mâine. 

— Sunteţi sigur? 

— Sigur. Poţi să pleci liniştită! 

Şi ea plecă. Când uşa se închise în urma ei, Roman simţi 
cum liniştea învăluie casa. 

Fetele se îndrăgostiră repede de băiatul cel nou cu părul 
ca tăciunele, ochii negri şi tenul măsliniu care trădau un 
amestec de rase. Băieţii observară felul în care îl priveau 
prietenele lor pe Bobby Ray Dean, dar învăţară repede că el 
nu se dădea niciodată înapoi de la bătaie - şi nici nu 
pierdea vreuna. Urma propriile sale reguli: nu începe o 
bătaie, dar loveşte cu putere dacă eşti prins într-una; 
doboară-ţi duşmanul până nu se mai ridică; păzeşte-ţi 
spatele. 

Fusese atras în bandele de copii care încălcau regulile şi 
funcționau după propriile legi. Nimeni nu-i deranja, dar 
aveau întotdeauna buzunarele doldora de bani. Arătau şi se 
comportau ca membrii unei familii. Când Reaper, unul 
dintre băieţii mai mari, îi oferise cincizeci de dolari să 


predea un pachet într-un club de pe Broadway, Bobby Ray 
nu se gândi de două ori înainte să spună da. Ştia că era 
vorba de un test pentru a fi acceptat, o şansă de a aparţine 
cuiva. 

Înainte să treacă de prima clădire, Bobby Ray realiză că 
totul fusese o înscenare. Cineva sunase la poliţie. In loc să 
arunce pachetul, Bobby Ray făcu ceva cu care era deja 
obişnuit: o luă la fugă. Alergase pe străzile oraşului San 
Francisco încă din primele nopţi în care fusese dat în 
plasament. Cunoştea fiecare stradă, fiecare alee şi fiecare 
parc. Ştia cum să sară de pe un acoperiş pe altul, cum să 
coboare pe o scară de incendiu şi cum să escaladeze un 
gard, care proteja un imobil de efectele devastatoare ale 
ciclonului, cum să-şi ia avânt şi să sară pe partea cealaltă. 
Şi livră pachetul. 

În ziua următoare, la şcoală, îl căută pe Reaper şi îi ceru 
cei cincizeci de dolari. În privirea lui Reaper se citea 
respectul. Îl plăti şi-l invită pe Bobby Ray la o petrecere 
unde făcu cunoştinţă cu frăţia. Wolf avea şaisprezece ani şi 
semăna foarte mult cu Denzel Washington. De braţul lui 
erau agăţate două fete. Lardo cântărea peste nouăzeci de 
kilograme şi avea un râs nervos. White Boy îl salută din cap 
fără să-şi ridice privirea de la jocul de calculator. Bouncer 
se legăna pe călcâie gata să se bată. 

Nu dură prea mult până să se lase prins în afacerile 
bandei. Problema era că lui Bobby Ray nu-i plăcea să 
transporte praful care îi ucisese mama. In fiecare noapte 
după câte o livrare, o visa pe mama lui într-o cameră de 
motel ieftin. Zăcând pe o grămadă de zdrenţe, cu trupul 
emaciat şi faţa răvăşită de vină şi ruşine. Plângând, cu 
mâinile întinse spre el. Ştii că te iubesc, puiule. Ştii că mă 
voi întoarce. Nu-i aşa? Se trezea scăldat în sudori reci, cu 
inima bubuind şi cu dâre de lacrimi pe obraji. 

A patra oară când i se întâmplase, Bobby Ray îşi trecu 
degetele prin păr şi se aşeză pe marginea patului luptându- 
se cu greaţa. Acum dacă spunea nu, Reaper o să considere 


că-i contestă autoritatea, iar acesta îşi câştigase reputaţia 
scăpând basma curată după o crimă. Bobby Ray ştia că 
dacă îi explica motivul aversiunii sale îşi va dezvălui 
slăbiciunea, şi nu îşi putea permite să facă asta în faţa 
băieţilor cu care îşi făcea veacul acum. Voia respectul lor, 
dar îl voia în termenii săi. 

Avea nevoie să se gândească şi cel mai bine putea să 
cugete hoinărind pe străzi după căderea nopţii. Dând 
perdelele la o parte, intenţionă să iasă pe geamul de la 
apartamentul părinţilor săi sociali, dar zări un individ 
îmbrăcat în negru din cap până în picioare, desenând un 
graffiti pe zidul de peste drum. Bobby Ray zâmbi sardonic. 
O literă şi o cifră? Doar de atât era în stare? 

Bobby Ray se holbă la opera individului şi îi trecu deodată 
ca un fulger prin minte ce ar fi putut face el cu câteva 
sprayuri cu vopsea. 

Ideile acelea îi stârniră un val de adrenalină. Cu inima 
bătându-i năvalnic în piept, începu să-şi facă planuri. Găsise 
o cale să rămână în bandă, dar să stea departe de traficul 
cu droguri. 

Bobby Ray se ţinu strâns de zid şi începu să străbată pe 
vârfuri pervazul îngust. Ajunse lângă burlan şi îl escaladă 
repede. Când ajunse suficient de sus pentru a se putea 
prinde de marginea acoperişului, îşi luă avânt şi sări pe 
acoperiş. Incepu să alerge în viteză, sări peste spaţiul 
îngust dintre clădiri şi căzu rostogolindu-se pe acoperişul 
clădirii învecinate. 

Cobori de partea cealaltă pe scara de incendiu. Petrecu 
următoarele câteva ore uitându-se după desene graffiti. 
Cele mai multe erau neglijente, evident, făcute în grabă. 
Câteva piese îl impresionară, deşi Bobby Ray ştia că putea 
să facă mai bine de atât. 

Avea idei care puteau să-i uimească pe oameni, să-i facă 
să vorbească. Va trebui să le deseneze undeva la înălţime, 
în locuri riscante, unde să nu poată fi şterse cu uşurinţă de 
cei de la întreţinerea oraşului. 


Bobby Ray nu trebuia decât să pună mâna pe nişte 
vopsele ca să îi arate lui Reaper de ce era în stare un 
desenator în bandă. Zilele în care Bobby Ray lucră pe post 
de curier au luat sfârşit. Va rămâne în bandă, bucurându-se 
de toate beneficiile membralităţii, dar nu se va mai implica 
în adevăratele ei afaceri. 


XXX 


Bobby Ray atârna suspendat în corzi de alpinist în faţa 
clădirii. Scoase un spray cu vopsea roşie din buzunar şi 
începu să lucreze rapid. Lardo se plimba pe acoperiş atent 
la mişcarea de pe străzi. Trase o înjurătură. 

— A trebuit să alegi locul ăsta unde te poate vedea toată 
lumea? Bobby Ray izbucni în râs. Ca să câştige o reputaţie, 
trebuia să-şi asume anumite riscuri. Cu cât mai sus, cu atât 
mai bine. 

— Încă două minute. 

— Vin sticleţii! Sunt la două blocuri distanţă! Lardo începu 
să tragă de frânghie. 

Bobby Ray icni şi înjură când coarda îl tăie în vintre. 

— Aşteaptă! sări de cealaltă parte şi se apucă strâns de 
burlan. Se lipi de zidul din cărămidă şi rămase nemişcat. Nu 
degeaba se îmbrăcase în negru. Nimeni nu putea să-l vadă 
decât dacă se uita în sus. Poliţiştii se uitau de obicei de-a 
lungul străzii, nu la etajul patru. Calculă cât timp avea să îi 
ia lui Lardo să-l tragă pe acoperiş şi să-şi ascundă 
echipamentul şi vopselele în rucsacul din spate. Se făcu 
una cu zidul şi se uită în jos fără să se mişte. Maşina de 
patrulare încetini proiectând un fascicul de lumină pe zid. 

Bobby Ray scuipă un cuvânt obscen. 

— Trage-mă sus! încleştă din dinţi când Lardo smuci de 
frânghie, iar curelele hamului îl pişcară dureros. Un spray 
căzu din rucsac. Acesta explodă în faţa maşinii de 
patrulare. Fasciculul de lumină sări mai sus. Işi ascunse faţa 
înainte ca lumina reflectorului să-l dea de gol şi simţi cum 


Lardo smuceşte tare de frânghie. Se apucă strâns de perete 
şi îşi făcu vânt pe acoperişul plat. 

Scăpat din hamuri, Bobby Ray se întinse după rucsac. 

— Las-o baltă! gemu Lardo. Haide odată! începu să alerge 
spre scări, dar apoi se opri şi se uită înapoi. 

Bobby Ray îi spuse să stea liniştit. 

— Nu pe tine te-au văzut, frate. Îşi vâri echipamentul în 
rucsac şi îl aruncă pe acoperişul clădirii de peste drum. Se 
dădu pe spate suficient cât să-şi poată lua avânt, apoi făcu 
un salt şi se prăbuşi pe celălalt acoperiş după care se 
rostogoli şi sări în picioare. 

La jumătatea drumului, se ghemui şi văzu doi ofiţeri de 
poliţie interogându-l pe Lardo în stradă. Îl lăsară să plece, 
dar ei mai zăboviră un minut sau două verificând aleea cu 
lanternele. Când se duseră la maşină şi plecară în cele din 
urmă, Bobby Ray se întoarse. Pentru că nu-l mai avea pe 
Lardo care să-l ajute, legă frânghia şi cobori de-a lungul 
zidului. Mai lucră cinci minute, după care luă o cariocă 
neagră pe care şi-o făcuse dintr-o ţeavă de PVC ca să scrie 
BRD. 

— Ştiam că n-o să te laşi, mârâi Lardo de sub el. 

Bobby Ray se căţără singur înapoi pe acoperiş şi vâri 
frânghia în rucsac. Desenul era destul de mare ca să atragă 
atenţia, destul de detaliat şi poziţionat în aşa fel încât 
voluntarii să nu se grăbească să-şi rişte vieţile sau 
mădularele ca să îl acopere. 

Zări pe cineva în apartamentul de vizavi. Oare tipul îl 
turna la poliţie sau considera desenul o îmbunătăţire adusă 
clădirii? Bobby Ray îşi aruncă rucsacul pe umeri şi cobori pe 
scara de incendiu ca să se întâlnească cu Lardo. 

Bobby Ray tresări puternic când auzi sirena de la maşina 
poliţiei. Lardo o şterse din loc. Uriaş cum era, putea să 
treacă peste oricine ar fi îndrăznit să-i iasă în cale. 

— Tai-o la dreapta! strigă Bobby Ray în urma lui. Lardo 
înţelese mesajul şi o luă la stânga pe o alee. Bobby Ray 
aşteptă să sosească poliţiştii şi să-l zărească înainte să îi 


pună pe o pistă falsă. Adrenalina îi pompa sângele, 
ascuţindu-i simţurile. 

Răsărea soarele când intră neobservat pe fereastra de la 
apartamentul părinţilor săi maternali. 


XXX 


Dimineaţa următoare, Lardo îşi potrivi paşii după ai lui 
Bobby Ray pe coridorul liceului. 

— Unde ai fost toată dimineaţa? 

— Am dormit. 

Chuck, tatăl său maternal, năvălise în camera lui pe la 
zece şi îi spusese să meargă la şcoală. Nu voia ca serviciile 
sociale să-i sufle din nou în ceafa ca în săptămâna trecută. 
Chuck îşi petrecea mare parte din timp tolănit în faţa 
televizorului şi bând Budweiser. Lucra în schimbul de 
noapte într-o parcare de maşini, iar Josey lucra la un 
magazin alimentar în schimbul de zi. Bobby Ray putea 
număra pe degete de câte ori fuseseră cei trei acasă 
împreună. De opt ori. Numai în ziua în care îşi programa 
asistentul social să vină în vizită. 

Lardo rânji. 

— Tu ai pictat faţa aia roşie pe clădirea Ellis? Faţa aia care 
face ca ferestrele să arate ca nişte ochi? 

— Acum o lună. 

— Cineva le făcea poze. 

Probabil poliţiştii care adunau date despre artiştii de 
graffiti. Fiecare artist avea un stil propriu. Bobby Ray dorea 
ca operele să îi fie recunoscute, dar va trebui să afle cum 
să lucreze mai repede dacă nu voia să o sfârşească la 
închisoare. 

Lardo începu să-i povestească despre o altă petrecere 
care urma să aibă loc. Dar Bobby Ray nu era interesat. 
Trebuia să ajungă la ora de istoria Americii. 

Trânti uşa de perete şi se strecură într-o bancă din spatele 
sălii. Profesorul Newman vorbea iarăşi despre Războiul 


Civil, dar gândurile lui Bobby Ray zburară la clădirea de pe 
Ellis Street. Voia să o picteze clădirea toată cu feţe de 
diferite culori, având drept ochi ferestre întunecate, iar 
uşile, pe post de guri căscate care ţipă, râd sau îşi 
dezvelesc dinţii. Oare de câte vopsele avea nevoie? O să 
aibă nevoie de o echipă întreagă care să îl ajute. Va trebui 
să se gândească la un desen simplu, pentru ca ceilalţi să-l 
poată colora. Şi va avea nevoie de paznici şi de timp. 
Problema era că îi plăcea să lucreze singur, doar cu un 
singur băiat de pază. 

Un elev care stătea lângă el puse o întrebare legată de 
armamentul din timpul Războiului Civil, iar întrebarea 
acestuia îl trezi pe Bobby Ray din visare. Încercă să se 
concentreze. O fată din prima bancă lua notițe. Era o fată 
tăcută care obişnuia să-şi ţină capul plecat, să studieze din 
greu şi să viseze că scapă din Tenderloin. Bobby Ray îşi 
deschise caietul şi începu să deseneze schiţe. Dădu pagina 
şi desenă un gangster pe treptele de marmură ale 
primăriei, cu o servietă neagră în mână. 

O mână se aşeză pe desenul său. Bobby Ray tresări. 
Profesorul Newman întoarse caietul şi studie desenul. 
Sprâncenele i se înălţară deasupra ochelarilor cu rame 
negre. 

— Mergi la cursuri de artă? 

— Nu! 

Profesorul îşi retrase mâna. 

— Vineri daţi test, în caz că nu ai auzit. Capitolele sunt 
notate pe tablă. Apoi zise cu glas scăzut. Desenează-mi un 
soldat al Confederaţiei şi un soldat al Uniunii şi îţi voi nota 
desenele în locul testului parţial pe care nu mi l-ai predat. 

Bobby Ray închise caietul şi se sprijini de spătarul 
scaunului, urmărindu-l încruntat pe profesorul Newman 
care se întorcea în faţa clasei. Îl mâncau mâinile să ia un 
spray cu vopsea Krylon şi să intre prin efracţie în şcoală ca 
să picteze ceva mai interesant pe tabla aceea neagră decât 
o listă de capitole. Chiar dacă omul de serviciu ar fi şters tot 


până la finalul zilei, iar el avea să fie exmatriculat şi mutat 
din nou. Dar aici avea prieteni. Voia să rămână. 

Işi întinse picioarele şi începu să se gândească. Va trebui 
să meargă la bibliotecă să cerceteze tema dacă e să 
deseneze soldaţi din timpul Războiului Civil. 

Dădu de Lardo în vestiar. Doar ei doi mai mergeau la 
şcoală; ceilalţi membri din bandă renunţaseră. Aceştia îşi 
petreceau cea mai mare parte a zilei acasă la Reaper, 
jucând jocuri video, mâncând prostii şi fumând marijuana. 

Red Hot, fratele mai mare a lui Reaper, avea legături cu 
un cartel. Uneori treceau pe la ei ţipi beton, dar Bobby Ray 
se ascundea în umbră în prezenţa acestora. Lui Reaper îi 
plăcea să facă pe ştabul când fratele său nu era prin 
preajmă. Avea ca trofeu şi doi copii sub doi ani de la fete 
diferite. Ori de câte ori se fălea cu ei, Bobby Ray se gândea 
la mama lui. Aşa i se întâmplase şi ei? Un individ o lăsase 
însărcinată doar ca să demonstreze că era mascul, ca mai 
apoi să-i dea papucii şi să se ia de alta? 

— Hei, Pasăre! Trezeşte-te! Lardo îl pocni pe Bobby Ray în 
umăr. Mergi la petrecere în seara asta sau nu? 

— Nu am chef. Marijuana îl încetinea şi îi întuneca mintea. 
Şi văzuse destule din consecințele heroinei şi 
metamfetaminei ca să stea departe de ele. Provocarea 
profesorului Newman îi dădea dureri de cap. li plăcea să 
meargă la bibliotecă, deşi avea grijă ca nimeni să nu ştie 
asta. Era un loc liniştit unde se răcorea. Prefera să citească 
decât să-şi facă temele. Prefera să se uite la imagini cu 
soldaţi din timpul Războiului Civil decât să-i asculte pe 
Reaper şi pe Wolf vorbind despre cuceririle lor. Barem în 
seara asta. 

Grace se întâlni cu prietenele ei, Shanice Tyson, Ashley 
O'Toole şi Nicole Torres, la cina de după programul bisericii, 
aşa cum obişnuiau în fiecare duminică. Shanice se arătă 


dezamăgită. 

— Unde e micuțul nostru? 

— E acasă cu Selah. A făcut febră. M-am plimbat cu el 
aproape toată noaptea. În dimineaţa asta era bine, doar 
somnoros. Grace îi făcu pe plac lui Selah şi-l lăsă acasă. 
Voia să meargă la biserică şi apoi să se întâlnească cu 
prietenele ei la cină. Aceste întâlniri deveniseră o ancoră de 
salvare pentru ea. Conversaţiile cu prietenele ei o ajutau să 
pună lucrurile cap la cap. Şi avea nevoie să discute cu ele 
despre oferta lui Roman Velasco şi să audă părerea lor. 

Ashley era profesoară şi în viaţa ei avusese de furcă cu 
părinţi ultra protectori. 

Nicole era asistent juridic la o firmă de avocatură şi era 
îndrăgostită lulea de şeful ei, Charles, care era obsedat de 
muncă. 

Shanice, cea aventuroasă, a absolvit Universitatea din 
New York, şi-a luat un an liber ca să călătorească, apoi şi-a 
găsit de lucru la un studio de film în departamentul de 
design şi decoruri. Astfel, întâlnise mulţi actori despre care 
spunea că nu erau cu nimic mai diferiţi de ceilalţi oameni, 
chiar dacă unii dintre ei trăiau cu impresia asta. Astăzi le 
povestea fetelor despre cea mai recentă sarcină de 
serviciu: 

— Regizorul vrea să filmeze în deşertul de sare din Utah. 
Locul arată ca o adevărată planetă de extratereştri. 

— Va trebui să mergi şi tu? Ashley deja se visa undeva în 
afara Californiei de Sud. li plăceau romanele de dragoste de 
epocă şi tânjea să viziteze Anglia şi să stea într-un castel, 
reşedinţa unui burlac din înalta societate, dacă se putea. 

— De parcă am de ales! Shanice pufai. Vara e mai cald 
acolo decât în iad. Lacul Mono e mai aproape şi mai 
interesant, dar ei au ales Utah, iar Utah le oferă reduceri. 

— Am o carte despre Lacul Mono. Ashley goli trei 
pachetele de îndulcitor în cafea. 

Nicole sorbi din cafeaua ei neagră. 

— Pastorul Jack a fost prea de tot în dimineaţa asta. Nu îi 


stă în fire să predice o oră întreagă. Am crezut că nu o să 
mai termine. 

— Mă mir că eşti nemulțumită. Shanice zâmbi 
compătimitor. Când te gândeşti că a predicat tocmai despre 
nemulţumire. 

Izbucniră toate în râs. 

— Eşti tare tăcută, Grace. Shanice înălţă din sprâncene. 
Cum e noul tău loc de muncă? A trecut o lună deja, şi tu 
credeai că o să stai numai două săptămâni. 

— Mă bate gândul să depun preavizul la agenţie. 

— De ce? întrebă Ashley surprinsă. Roman Velasco e 
fascinant! E bogat şi pe deasupra, necăsătorit! Celelalte se 
holbară la ea. Am căutat să aflu despre el pe Google. Se 
aplecă înainte dornică să le împărtăşească. A început să 
picteze fresce în adolescenţă. Acuma pictează pe pânză. 
Ştiaţi că colecţionarii de artă stau la coadă să liciteze 
pentru operele sale? 

— Încă mai pictează fresce. Grace îşi comandă ceva de 
mâncare şi înapoie meniul chelneriţei. Azi dimineaţă nu s-a 
trezit la timp şi n-a avut răgaz să ia micul dejun. Şi acum 
era lihnită de foame şi epuizată. În prezent are un proiect în 
San Diego. 

Ochii lui Ashley străluciră. 

— Ce are de gând să picteze? 

— Animale sălbatice şi zebre hoinărind prin Serengeti. 
Grace sorbi din cafea, sperând să o mai învioreze. 

Dar pe Nicole nu o interesa fresca. 

— De ce vrei să pleci? Abia ai găsit locul acesta de muncă. 

Shanice râse ironic. 

— Bogat? Necăsătorit? Şi cu reputaţia de uşuratic? Ridică 
din umeri. Ei bine, şi eu l-am căutat pe internet. Se uită la 
Grace înduioşată. Seamănă prea mult cu Patrick? 

— Adevărul e că nu seamănă deloc cu Patrick. In primul 
rând, munceşte mult. Patrick era carismatic. Roman 
Velasco se poartă ca un urs prins în capcană. N-am mai 
cunoscut pe nimeni atât de nemulţumit şi care să îşi iasă 


aşa de repede din fire. Ştiţi că era cât pe ce să-mi dau 
demisia din prima zi? Munca lui îl scoate din sărite, nu a 
mea. Nu cred că îi place ce face. Grace aşeză ceaşca pe 
masă. Omul acesta are cea mai frumoasă privelişte pe care 
am văzut-o vreodată şi abia dacă o observă. Şi-a 
transformat dormitorul principal în atelier. Cred că 
exersează pe peretele din spate, pe care îl acoperă apoi cu 
un strat groaznic de culoarea noroiului. lar vocabularul lui e 
atât de murdar, încât mă mir că nu i se decojesc picturile. 

Shanice o privi îngrijorată. 

— Te abuzează verbal? 

— Nu. E cât se poate de politicos când sunt eu de faţă, dar 
casa lui e practic goală, iar vocea i se aude în toată casa. 

— În mod sigur te simţi atrasă de el. Ashley se uită la ea 
visătoare. Adică cine nu ar fi? 

— Caracterul contează mai mult decât înfăţişarea, 
obişnuia să-mi spună bunica. Telefonul lui Shanice bâzâi. Il 
verifică în treacăt, apoi îl puse pe mut. Grace are motive să 
fie atentă. 

Grace a aprobat-o. 

— Mi-am pus garda în secunda în care am dat cu ochii de 
el. 

— De ce? Nicole o studie din priviri. 

Ca să evite privirea ei cercetătoare, Grace îşi plecă ochii şi 
netezi şervetul în poală. 

— El întruchipează visul american şi totuşi pare să-şi 
urască viaţa, îmi dau seama de asta de fiecare dată când 
vorbesc cu el mai mult de două minute. Grace expiră. 
Adevărul e că sunt epuizată. Naveta poate dura până la 
două ore. Sunt norocoasă dacă mai apuc să mă joc cu 
Samuel câte o oră. N-o să mai am niciun strop de vlagă în 
mine ca să particip la cursuri online. lar salarul nu e prea 
mare. Nu ştiu cât plăteşte el la agenţia de muncă, dar mie 
abia dacă îmi ajung banii. Am nevoie de un loc de muncă 
stabil şi de un salariu mai bun ca să-mi port singură de 
grijă. 


Nicole se încruntă. 

— Soții Garcia te dau afară? 

— Nu, dar Selah încearcă să preia controlul. Cred că e 
mulţumită când sunt plecată toată ziua. Clipi ca să-şi 
alunge lacrimile. Samuel se ataşează tot mai mult de ea. 

Shanice se aplecă înspre ea. 

— Dar tot tu eşti mama lui, Grace. 

— El ştie asta? 

— Sigur că ştie, scumpo. 

— Mai bine păstrează-ţi slujba până găseşti alta, îi sugeră 
Nicole. 

— Şi eu zic la fel, interveni Ashley. Chiar dacă era titulară, 
Ashley nu se baza deloc pe postul ei. Bugetul şcolii putea 
oricând să scadă şi să-şi piardă locul de muncă. 

— Ştiu, dar tot trebuie să încerc. Urmează să merg la două 
interviuri. Şi am pus deja în ordine biroul domnului Velasco. 
Următoarea angajată nu va întâmpina probleme în 
menţinerea ordinii în cazul în care-şi găseşte grabnic pe 
cineva. 

— Pare-se că el e mulţumit de cum merg lucrurile acuma. 

Grace se uită la Shanice. 

— Ştiu că e mulţumit, dar sunt convinsă că odată ce se 
aude vestea că plec, femeile se vor alinia la uşă, dornice să 
mă înlocuiască. 


XX*Xk 


Roman ştia întotdeauna când intra Grace Moore în atelier. 
Şi atmosfera din încăpere se schimba. Tocmai terminase de 
transpus o altă schiţă şi luase o pauză schiţând idei pentru 
o nouă serie de tablouri, prefăcându-se că nu o observă 
aşteptând în prag. Grace îşi drese glasul încet. Se uită la ea 
peste umăr. 

— Ce s-a întâmplat? 

Ea îşi vâri şuviţa scurtă după ureche. Un tic nervos? 

— Săptămâna viitoare, miercuri şi vineri va trebui să plec 


mai repede. Trebuie să merg la două interviuri. 

Pulsul lui se acceleră. Credea că toate lucrurile mergeau 
de minune. 

— Ai deja un loc de muncă. Lucrezi pentru mine. 

— Dumneavoastră plătiţi agenţiei pentru serviciile mele, 
domnule Velasco. Şi v-am spus deja - trebuie să găsesc un 
loc de muncă mai bine plătit şi mai aproape de casă. 

— Nu ajungi destul de repede acasă să pregăteşti cina 
pentru partenerul tău? Nu purta inel, dar asta nu însemna 
că nu avea o altă persoană importantă în viaţa ei. 

— Am terminat toată treaba în birou şi eu... 

— Unde locuieşti? Roman o înfruntă hotărât să rezolve tot 
ce trebuia rezolvat. 

— În Burbank. 

— Nu chiar atât de departe. Vreo treizeci de kilometri dacă 
o iei în linie dreaptă, aşa cum o iau ciorile. 

— Doar că eu nu sunt cioară. Zilnic pierd ore întregi în 
maşină, timp în care... Ea ezită. Timp în care aş putea face 
altceva. 

Ce altceva? voise el să întrebe, dar se gândi că o să-i 
spună că nu-i treaba lui. Într-adevăr nu era treaba lui, dar 
tot voia să ştie, deşi nu-i dădu timp să o iscodească. 

— Biroul e pus în ordine şi am scris şi un scurt ghid pentru 
următoarea dumneavoastră secretară. Nu voi pleca 
imediat, dar m-am gândit să vă spun că voi pleca îndată ce 
voi găsi un post mai potrivit pentru nevoile mele. Grace se 
dădu un pas înapoi, evident dornică să pună capăt 
conversaţiei. 

— Nu te grăbi. Taburetul zgârie parchetul când se ridică. 
Nu angajez pe altcineva. 

— Este decizia dumneavoastră. Ea dădu din umeri ca şi 
cum nu i ar fi păsat ce avea el de gând să facă. Adevărul 
este că acum v-aţi descurca foarte bine şi singur. 

— Să fiu lacheu la birou e ultimul lucru pe care l-aş face. 

Ea îşi ridică bărbia. 

— Nici eu nu visez să fac asta tot restul vieţii. Astfel că 


puteţi să angajaţi pe cineva care să vă ajute în acest 
domeniu. 

Roman înjură în barbă. 

— Uite cum stă treaba, noi lucrăm bine împreună. Ce 
trebuie să fac să te păstrez aici? 

— Noi nu lucrăm împreună. 

— Tu îţi faci munca ta pentru ca eu să o pot face pe a 
mea. Şi pentru mine asta contează. Ai nevoie de un salariu 
mai mare? înţeleg. Îţi voi plăti eu salariul şi vei putea lucra 
pentru mine, nu pentru agenţie. Naveta e prea grea? Nicio 
problemă. Poţi să stai în cabana din curte. Astfel că s-au 
rezolvat ambele probleme. Expresia de pe faţa ei era de-a 
dreptul jignitoare. Ce nu era în regulă cu oferta lui? Nu-ţi 
cer să te muţi la mine. Nu eşti genul meu şi pot să-ți 
garantez că nu o să te deranjez. Nu era sigur dacă fata 
roşise din cauza furiei sau a stânjenelii, dar îşi dădea seama 
că a întrecut măsura. 

— Şi ce vor spune vecinii? 

Roman nu era sigur dacă a vorbit serios sau a glumit. 

— Care vecini? Şi chiar dacă aş avea vecini pe aproape 
care să vadă ceva, de ce le-ar păsa lor ce facem noi? 

— Eu am prietene, chiar dacă dumneavoastră nu aveţi. 

Asta fusese o lovitură sub centură. Ea voia să scape. Din 
cauza lui? Sau avea alte motive? Roman strânse din dinţi. 
Ce era cu femeia asta? 

— Suntem adulţi, domnişoară Moore. Prietenele adevărate 
nu-ţi vor spune cum să trăieşti. Viaţa ta nu e treaba 
nimănui. 

— Cu ele mă consult, pentru că mă ajută să fiu 
responsabilă. 

— Faţă de ele? 

— Lui Dumnezeu îi pasă de ce fac eu, iar prietenele mele 
mă iubesc suficient de mult încât să-mi atragă atenţia când 
sunt pe punctul de a face ceva greşit. 

Dumnezeu? Cum a ajuns Dumnezeu în conversaţia asta? 
Roman nu înţelegea despre ce vorbea. Ştia doar că nu voia 


să o piardă. Vorbi rar şi chibzuit, deşi mintea îi lucra febril. 

— Invită-le aici. Lasă-le să arunce o privire. Încercă să o 
flateze puţin. O cabană fără chirie în Canionul Topanga? Mai 
degrabă o să creadă că ai murit şi ai ajuns în cer. 

— Până ce o să vă întâlnească pe dumneavoastră. 

Putea să spună după obrajii ei stacojii că nu intenţionase 
să-i spună una ca asta. 

— Ce drăguţ! râse încet şi cu tristeţe. Ea nu îşi ceru scuze. 
Înclină capul şi o privi pieziş. 

— N-am spus că le poţi invita în casa mea. Ea nu reuşi să-i 
susţină privirea. Mai gândeşte-te. Pentru început îţi voi da 
acelaşi preţ cu care plătesc agenţia. Când îi spuse salarul, 
ochii ei se măriră de uimire. Dacă mai pui şi cazarea care 
nu te costă nimic, o să te descurci chiar foarte bine, nu-i 
aşa? O putea vedea cum face calcule deja, dar şi cum 
dezbătea în interiorul ei dacă merita să lucreze pentru el pe 
banii aceia. Niciodată nu mai avusese un aşa efect asupra 
unei femei. Toate acestea se datorau oare 
comportamentului său nepoliticos din prima zi? Sau era 
doar aversiunea ei faţă de el? 

— Va trebui să vă plătesc chirie. 

Oare picase de pe altă planetă? Cel puţin începea să ia în 
considerare oferta lui. 

— După cum ştii deja, n-am nevoie de bani. 

— Nu contează. Nu voi fi musafira dumneavoastră, 
domnule Velasco. Ci chiriaşa. Păru să se prindă şi adăugă 
repede. Dacă voi accepta oferta, ceea ce nu s-a întâmplat 
încă. 

Incă. O văzu cum începe să cedeze. Niciodată înainte nu 
fusese nevoit să negocieze cu o femeie şi găsi senzaţia 
aceasta uşor tulburătoare. Probabil că fata simţise că el nu 
este ceea ce pretinde. 

— Asta îţi va rezolva toate problemele, nu-i aşa? 

— Nu toate. Făcu un alt pas înapoi. Mai bine mă întorc la 
treabă. 

Ce alte probleme mai avea? 


— Ai spus că ai terminat toată treaba. De ce nu stăm de 
vorbă? 

— Indiferent ce decizie voi lua, apreciez oferta 
dumneavoastră. 

Nu cunoscuse o fiinţă mai puţin dornică să vorbească 
despre sine aşa ca ea. 

— Ok, dar gândeşte-te bine înainte să spui nu. 

— Aşa voi face. 

Cu cât se gândea mai mult, cu atât îi plăcea mai tare lui 
Roman ideea să o aibă vecină pe Grace Moore. 

Grace îşi sună prietenele şi căzură de acord să discute 
despre mutare la prânzul de duminică. De data asta îl 
aduse şi pe Samuel cu ea, iar fetele se întrecură să-i acorde 
atenţie. Băieţelul adora să fie băgat în seamă. Grace îşi vâri 
mâna în sacoşă după laptele copilului. li dădu sticla, timp în 
care celelalte fete povestiră despre noul membru din trupa 
de laudă şi închinare care ţinea studiul biblic miercurea 
seara. Grace aduse în discuţie oferta lui Roman Velasco. 

Ashley uită imediat de noul chitarist, care avea vocea ca a 
lui Josh Groban. 

— Ce mai aştepţi, Grace? Nu-ţi cere să te muţi la el. O să 
ai din nou o locuinţă a ta. Nu asta vrei? 

Nicole nu se arătă atât de încântată. 

— Mai bine asigură-te că semnezi cu el un contract de 
închiriere. Dacă nu ai aşa ceva, el o să poată schimba 
regulile de câte ori o să-i convină. 

— Uau, fetelor, interveni Shanice. E clar că Grace face o 
treabă foarte bună, altfel tipul nu i-ar face o ofertă atât de 
generoasă ca să o păstreze. Se uită la Grace. Eu vreau să 
ştiu ce se întâmplă de fapt? înălţă din sprâncene. Haide, 
fato. Spune-ne! 

Grace clătină din cap. 

— Nu se întâmplă nimic. 


— Te-ai rugat pentru asta? 

— Tot timpul. Încă mă mai rog. Grace le privi pe toate trei. 
Pare să fie un dar de la Dumnezeu, sau sunt eu chiar atât 
de disperată să găsesc o cale să fiu din nou singură? Oferta 
lui rezolvă o problemă, dar creează alta. 

Nicole îşi exprimă opinia. 

— O să ai mai mulţi bani. 

— Şi te va scuti de atâtea drumuri, fu de acord Ashley. 

Grace şovăi. 

— Dar ce mă fac cu Samuel? 

Shanice puse o mână pe braţul lui Grace. 

— Samuel poate să stea în timpul săptămânii cu Selah şi 
Ruben, până găseşti pe cineva în vecini care să aibă grijă 
de el. lar la sfârşit de săptămână o să-l ai doar pentru tine. 
Poate acesta este primul pas spre independenţa pe care o 
cauţi. 

— Ai putea începe cursurile online, adăugă Ashley. A 
trecut ceva vreme de când n-ai avut nici timp, nici bani ca 
să te întorci la studii, în alea trei ore pe care le pierdeai pe 
drum vei putea să studiezi. 

Grace se luptă cu lacrimile. Se uită la Samuel care dormea 
în braţele ei. 

— Nu ştiu ce să fac. Nu mai vreau să greşesc. 

Ochii întunecaţi ai lui Shanice se umeziră. 

— Ai avut parte de multă suferinţă, scumpo, dar câteodată 
ceea ce pare un dar, chiar e un dar. 

— Vreau să mă asigur că nu mă expun la mai multe 
necazuri. Dacă nu vă deranjează, mi-ar plăcea să veniţi cu 
mine să vedeţi locul şi să faceţi cunoştinţă cu Roman 
Velasco. Vreau să ştiu ce părere aveţi despre el înainte să-i 
dau un răspuns. 

Luni dimineaţa, Grace îi zise lui Roman că se consultase cu 
trei dintre prietenele ei. 


— Ele ar putea veni sâmbătă dimineaţa aici, dacă nu vă 
deranjează. Nu vă vom reţine prea mult. 

Roman rămase fără grai. 

— Vrei să spui că prietenele tale vin să mă verifice, să se 
asigure că nu sunt un lup care umblă după o oaie?! EIl 
aşteptă lăsându-i senzaţia că ar trebui să spună ceva. Dar 
ce să spună? Nu se putea preface că are încredere în el. 
Abia dacă îl cunoştea, iar instinctele ei o mai înşelaseră o 
dată. Se pare că toată lumea ştia ce fel de om era Patrick. 
Cum de fusese ea atât de oarbă? La început a fost 
captivată de înfăţişarea şi de popularitatea lui. Mai apoi, şi- 
a dorit să creadă ceea ce-i spunea. lIgnorase toate 
semnalele de alarmă şi pur şi simplu se aruncase înainte, 
convinsă fiind că-l iubeşte. Dar adevărul o izbise usturător 
peste faţă, iar el nici măcar nu încercase să atenueze 
lovitura. 

— Foarte bine, domnişoară Moore. Velasco strâmbă din 
nas. bănuiesc că o fată trebuie să fie precaută în ziua de 
azi, am dreptate? Mai mergi la interviurile acelea? 

— Da. 

— Nu te aştepta să-ţi urez noroc, zise el iritat şi intră în 
atelier. 

Miercuri, Grace se rugă tot drumul până în locul unde se 
ţinea primul interviu. Doamne, dacă Tu ai rânduit toate 
acestea, Te rog dă-mi un semn clar. Voi locui lângă Roman 
Velasco. El este şeful, proprietarul şi vecinul meu. El e prea 
mult pentru mine, şi Tu ştii cât sunt de slabă. 

Recepţionera îi dădu lui Grace câteva formulare pe care să 
le completeze. Se aşeză în sala de aşteptare unde mai erau 
alte câteva femei care debordau de încredere şi care purtau 
serviete din piele, costume la modă şi tocuri înalte. Când 
sosi rândul lui Grace, bărbatul îi strânse mâna şi se aşeză în 
spatele biroului din mahon lustruit, vizavi de ea. Îi răsfoise 
deja CV-ul şi recomandările. A fost politicos. Interviul a 
durat şase minute, după care domnul i-a mulţumit pentru 
participare şi i-a dorit numai bine. 


În timp ce se întorcea la maşină, Grace găsi un apel 
pierdut şi un mesaj în care scria că interviul de vineri se 
anulase deoarece postul fusese deja ocupat. 

Sâmbătă dimineaţa, Grace îl aduse şi pe Samuel cu ea. 
Aleea spre casa lui Roman Velasco nu era tocmai la vedere, 
aşa că parcă maşina lângă carosabil ca Shanice să-i poată 
vedea maşina. Cu câteva minute înainte de ora fixată, 
maşina lui Shanice, un Volvo galben, luă curba duduind. 
Grace claxonă. Frânele Volvo-ului scrâşniră când viră pe 
aleea pietruită. Grace îi arătă drumul, ocolind stejarul uriaş, 
apoi luă curba spre casa principală. 

Aruncând o privire în oglinda retrovizoare, Grace le văzu 
pe prietenele ei căscând gura la casa modernă din piatră 
bej, o fortăreață ascunsă printre coline. Uşile duble şi 
masive din lemn sculptat, înaintea cărora tronau două 
ghivece mari din ceramică pline cu echeveria liliachii, roz şi 
albăstrii şi agave spinoase, care mărgineau postamentul 
placat cu piatră pătrată împrejmuită de pietriş negru. In loc 
să se oprească în zona pietruită, ea viră scurt la dreapta şi 
parcă mai aproape de cabană. 

Shanice parcă în spatele lui Grace şi ieşi din maşină. 

— Mulţumesc că ne-ai aşteptat. Aş fi ratat intrarea, dacă 
Ashley nu ti-ar fi zărit maşina. 

— Ştiu. Şi eu am ratat-o de trei ori în prima mea zi de 
lucru. Grace desprinse scaunul lui Samuel din maşină, care 
era pe jumătate adormit, şi îşi conduse prietenele de-a 
lungul aleii spre casă. Un zid de piatră mărginea pavajul 
curţii interioare ce adăpostea o groapă pentru frigare 
construită din piatră. Ashley şi Nicole se opriră să admire 
priveliştea splendidă a canionului, în timp ce Shanice apucă 
scaunul lui Samuel pentru ca Grace să poată cotrobăi în 
geantă după cheile pe care i le dăduse Roman. 

Imediat-ce intră, Grace ştiu că a dat de necaz. Shanice o 


urmă îndeaproape şi i se tăie respiraţia. 

Numai camera de zi era mai mare decât apartamentul în 
care trăise ea cu Patrick. Bucătăria era mică, dar utilată 
eficient după ultima modă. Pardoseala nu era acoperită cu 
linoleum, ci era placată cu travertin scump de culoare 
crem. Grace împietri, pur şi simplu. În pragul extazului, 
Ashley şi Nicole trecură pe lângă ea şi se porniră să 
exploreze. 

— O, vai! ţipă Ashley. Veniţi să vedeţi dormitorul! Grace le 
urmă năucă şi continuă să se holbeze. Un dormitor întreg, 
model California, ar fi încăput cu uşurinţă în încăperea asta, 
dacă ar fi avut aşa ceva. Patul ei dublu şi noptierele s-ar 
pierde aici. O uşă ducea într-un vestiar mai mare decât 
dormitorul ei din casa familiei Garcia. 

— Stai să vezi baia! râse Ashley cuprinsă de uimire. 

Grace admiră pardoseala şi blatul de marmură alb gălbuie, 
cele două chiuvete albe din porțelan cu robinete 
strălucitoare din crom şi cada jacuzzi, mare chiar şi pentru 
două persoane. 

Ashley deschise uşa cabinei de duş. 

— Duşul e cu hidromasaj! 

— Şi te mai întrebi dacă să te muţi? Nicole izbucni în râs. 
Casa asta e fantastică! 

—  Uşurel, fetelor! zise Shanice nu chiar atât de 
entuziasmată. Mai rămâne să ne întâlnim cu stăpânul 
acestei fortărețe. 

Roman se gândi dacă să-şi ia blugii şi tricoul de toate 
zilele sau să se îmbrace cu o pereche de pantaloni de stofa 
şi o cămaşă cu nasturi, dar Grace ar fi devenit probabil 
brusc suspicioasă. Aşa că trase pe el un tricou bleumarin şi 
o pereche de blugi negri, cum purta de obicei, prinşi cu o 
curea cu cataramă din alamă. Işi trecu degetele prin păr. 
Poate că ar fi fost mai bine să se bărbierească, dar nu voia 


să arate că întâlnirea aceasta era cel mai însemnat 
eveniment din acel sfârşit de săptămână. Chiar dacă era. 

De ce conta atât de mult pentru el părerea acestei fete? 

Fiindcă ea avea clasă şi având-o prin preajmă îşi aducea 
aminte cât de mult reuşise în viaţa asta. Spre deosebire de 
alte femei care doreau să-l afunde iar în groapă. 

Roman zări maşinile de la fereastra de la etaj, dar mai 
întârzie vreo douăzeci de minute înainte să străbată aleea 
pavată de la casa principală la cabană. Dacă îi accepta 
oferta, avea să locuiască la mai puţin de trei sute de metri 
de el. Nu va mai fi chiar atât de singur, nu că asta l-ar fi 
deranjat până acum atât de mult. 

Uşa era deschisă şi din casă răsunau voci de femei fericite 
şi entuziasmate. Din păcate, niciuna nu era vocea lui Grace. 
El bătu în tocul uşii ca să-şi anunţe prezenţa. Grace se ivi 
înaintea lui cu o expresie enigmatică pe chip. 

— Doar ne uitam prin jur. 

— Ştiu. 

Îi făcu loc lui Roman să intre şi îl prezentă celor trei 
prietene. 

Ashley O'Toole, cea cu păr arămiu, se zgâi la el cu ochii ei 
mari, albaştri. Nicole Torres îi strânse ferm mâna. Shanice 
Tyson semăna cu tipul de fată pe care o putea înţelege. 
Experimentată, puternică şi cunoscătoare a străzii, chiar 
dacă purta haine la modă făcute la comandă. [inea un 
bebeluş în braţe, dar îi adresă un salut politicos şi puţin 
cam rece. Simţi aerul de neîncredere al femeii alfa pe care 
va trebui să o câştige de partea lui. 

El întinse mâna mai întâi lui Shanice şi o privi drept în 
ochi. 

— Mă bucur să ştiu că domnişoara Moore are prietene care 
au grijă de ea. Aruncă o privire şi spre celelalte două fete. 
Grace stătea alături, atentă, fără să intervină în 
conversaţie. Nu o putea obliga să ia o decizie rapidă. Nu pe 
această fată. Roman îi zise că tocmai se pregătea să iasă în 
oraş - o minciună, dar bună pentru a dispărea fără 


întârziere din peisaj. Vă las să discutaţi avantajele şi 
dezavantajele. 

Grace îl conduse la uşă. 

— Nu m-am aşteptat deloc la aşa ceva. 

— E şi aşa nelocuită. Era destul cât să-i alunge orice 
bănuială? Poţi s-o foloseşti, dacă vrei. 

— Trebuie să mă mai gândesc. 

Oare ce o îngrijora atât de mult? 

— Discută cu prietenele tale. Vreau să fii liniştită în 
privinţa deciziei tale. Suficient de liniştită încât să se mute 
totuşi. Ne vedem luni dimineaţa, domnişoară Moore. 

Roman străbătu aleea ce ducea spre casa lui. li simţea 
privirea  aţintită asupra lui, dar nu se uită înapoi. 
Recunoştea zidurile de apărare imediat ce le vedea. Şi el 
avea astfel de ziduri. Avea să-i ofere libertatea de mişcare 
şi curtoazia pe care le dorea şi el. Deocamdată. 

lritat, decise să schimbe minciuna în adevăr şi se duse la o 
plimbare lungă cu maşina. Trebuia să-şi limpezească 
mintea. Sau să şi-o umple cu altceva în afară gândurilor 
curioase cu privire la secretară; de unde provenea şi ce o 
făcea să se poarte aşa. 

lar Grace se întoarse să discute cu prietenele ei. 

Ashley chicoti. 

— Îmi dau seama cât poate fi de tentant. Cum te poţi 
concentra la lucru lângă un bărbat ca acesta? îşi făcu vânt. 

— El stă în atelierul său, iar eu în birou. 

Nicole, care era mai practică, îi dădu un sfat. 

— Totul o să fie în regulă dacă semnezi un contract cu el. 
Aşa n-o să poată schimba regulile. O să îţi pregătesc eu 
unul până mâine când ne întâlnim la biserică. 

Shanice interveni şi ea. 

— E evident că Grace are anumite rezerve, altfel nu ne-ar 
fi invitat aici să vedem casa şi să-l întâlnim pe Velasco. 
Acum că l-am văzut, Ştim de ce. Shanice clătină din cap. 
Arată ca un aventurier. 

— Doar fiindcă e chipeş? Ashley sări în apărarea lui 


Roman. L-ai văzut cumva la club? 

— N-am mai fost la club de peste un an, Ashley, şi ştii de 
ce! 

— Părea destul de politicos. N-ar trebui să-l judecăm, 
remarcă Nicole. 

Shanice se uită la ea cu o privire de oţel. 

— N-a dat niciun semn că ar încerca să o seducă pe Grace. 

A numit-o domnişoara Moore, se răţoi Ashley. 

Shanice o privi pe Grace întrebător. 

— Iţi stârneşte anumite emoţii când eşti singură cu el? |ţi 
dă fiori? 

— Nu. Mi-a spus cât se poate de clar că nu sunt genul lui. 

Nicole îşi întinse mâinile. 

— Foarte bine. Atunci te întreb ceva logic. Care e 
problema? Grace trebui să se gândească. 

— Odată ce mă înham, greu o să mai scap. 

Shanice mângâie capul lui Samuel şi se uită la Grace. 

— Te referi la casă sau la locul de muncă? 

— La ambele. Grace îl luă pe Samuel. Nu vreau să fac vreo 
prostie. Privi în jurul vilei, luptându-se cu ispita. Niciodată n- 
o să-şi poată permite o casă ca asta. O să fie norocoasă 
dacă o să găsească un apartament cu o cameră, şi ce viaţă 
avea să fie aceea pentru Samuel? 

— ţi place casa, nu-i aşa? o întrebă Shanice. 

— Cui nu i-ar plăcea? 

Nicole răsuflă uşurată. 

— Roman Velasco ţi-a oferit casa asta pe gratis. Am 
dreptate? Ai putea să-i plăteşti aceeaşi chirie ca pe 
apartamentul din Westwood. Dacă îi plăteşti chirie, reduci 
totul la o afacere. N-o să fii vulnerabilă. Şi nici n-o să te 
simţi obligată în vreun fel. 

Grace sărută obrajii calzi şi rozalii ai lui Samuel. 

— N-o să-l mai văd pe fiul meu de luni până joi. 

— Dar o să-l ai la tine de vineri seara până duminică, 
argumentă Ashley. Fără Selah. Şi odată ce găseşti o creşă, 
o să-l poţi ţine cu tine când nu lucrezi. Sunt sigură că mai 


sunt şi alţi copii aici în canion. 

— Care probabil au dădace, interveni Shanice. Ea atinse 
braţul lui Grace. Eşti îngrijorată din cauza lui Selah şi 
Ruben? De la bun început v-aţi înţeles că şederea voastră 
acolo va fi temporară. 

— Ea s-a ataşat foarte mult de Samuel. 

— Şi eu la fel. Shanice îi gâdilă pielea, iar copilul chicoti. 
Ştii că v-aş lua pe amândoi la mine dacă nu aş avea colegă 
de apartament. 

— Aş fi în stare să omor pe cineva pentru un loc ca ăsta. 
Nicole oftă. Şi gândeşte-te şi la celelalte avantaje. Nu vei 
mai pierde vremea cu naveta. În timpul acela vei putea 
parcurge cursurile online. 

Cu cât ai mai multe studii, cu atât ai mai multe 
oportunităţi. In cazul în care postul acesta nu te va mai 
satisface. Îi vibră telefonul. Îl scoase din poşetă şi verifică 
mesajul. 

— E Charles. 

Shanice îşi verifică şi ea telefonul. 

— E timpul să ne întoarcem, fetelor. Suflă în ceafa lui 
Samuel. Ne vedem, sufleţel! O sărută pe Grace pe obraz. 
Locul acesta arată ca un dar de la Domnul, scumpo! Cât 
despre Velasco, cred că te poţi descurca cu el. 

Ashley se lumină la faţă. 

— Am o idee. În loc să mergem duminica viitoare la 
cafenea, ce-ar fi să aducem fiecare câte ceva aici? Se uită 
la Grace. Ce zici? 

— Să fie peste două săptămâni. Trebuie să mă mut mai 
întâi. Grace le făcu cu mâna, în timp ce Shanice dădu 
maşina în spate, porni în trombă, cu cauciucurile scrâşnind 
pe postamentul de pietriş, şi viră spre aleea privată. Grace 
zâmbi, clătinând din cap. Prietena ei era o vitezomană, dar 
avea reflexe bune. 

Grace schimbă scutecul lui Samuel înainte să-l reaşeze în 
scaun. O să adoarmă înainte să ajungă la şosea. 

Acum că i se majorase salariul şi găsise o casă frumoasă 


în care să locuiască putea să-şi facă planuri. Îşi putea 
permite să-l dea pe Samuel la creşă. Putea să-şi reia 
cursurile ca să-şi termine studiile. Nicole avea dreptate. O 
să aibă timp să studieze. Se descurcase foarte bine la liceu, 
chiar a obţinut o bursă de studii la UCLA?. Planurile ei au 
fost date peste cap când a dat peste Patrick Moore. 
Aruncând o privire spre casă, se întrebă dacă Roman 
Velasco mai era acasă, dar se gândi că ar fi mai bine să 
aştepte până luni dimineaţă ca să-i dea vestea. 


5 
GRACE, 20 DE ANI 


Un val de spaimă o străbătu pe Grace când realiză care 
puteau să fie consecinţele. Echipa de fotbal îl înlocuise pe 
Patrick ca urmare a accidentării acestuia. Ea tot încerca să 
îi ridice moralul, dar el părea înverşunat. Tocmai ce se 
întoarse acasă de la ore şi îl găsi uitându-se la televizor. 
Când l-a întrebat de ce nu e la antrenament, i-a zis că a 
părăsit echipa. Nu avea de gând să se chinuie cu 
antrenamentele pentru o echipă care nici nu se gândea să-l 
păstreze. 

Grace spera că Patrick va profita de timpul pe care îl avea 
pentru a-şi căuta un post cu jumătate de normă, mai ales 
că pierduse şi bursa de care beneficiase ca jucător în 
echipă. Ei se căsătoriseră de curând şi abia se descurcau cu 
cele două burse şi salariul de la McDonald's, unde lucra ea. 
Dar el nu depuse niciun efort să-şi găsească de lucru, aşa 
că facturile lor neplătite se înmulţiră. 

După două luni, Patrick s-a prezentat la biroul 
administrativ din cadrul campusului, dar a pretins că 
aceştia n-au reuşit să-i găsească un loc de muncă potrivit. 
La bibliotecă şi la secretariat se angajau doar fete, iar la 
restaurantele fast-food se angajau doar fraierii. Uitase oare 

că ea lucra tocmai la un astfel de restaurant ca să se poată 
întreţine amândoi? 

Îi zicea că şi aşa lucra prea mult ca să supravieţuiască la 
câte cursuri avea în program. Uitase de bună seamă că 
programul lui Grace era cu mult mai încărcat decât al său şi 
pe deasupra mai lucra şi douăzeci şi cinci de ore pe 
săptămână. Când îi sugerase să lucreze ore suplimentare 
până avea el să-şi găsească ceva de lucru, Grace i-a amintit 
că trebuie să-şi menţină media generală ca să nu-şi piardă 
bursa. Atunci o acuzase că e egoistă şi că îi pasă mai mult 
de şcoală decât de soţul ei. Ce ştia ea cât de greu îi era lui 
să-şi facă proiectele pentru facultate? Intr-o bună zi, el avea 
să câştige pâinea familiei. Şi ce loc de muncă şi-ar mai 
putea găsi dacă nu termina facultatea? 

Cu cât îndruga mai multe, cu atât Grace se simţea mai 
vinovată. Şcoala nu fusese niciodată uşoară pentru Patrick. 
Ea dorea să-l ajute şi să-l încurajeze. Nu aşa trebuia să fie o 
soţie din perspectiva lui Dumnezeu? Şi, într-adevăr, Grace 
era epuizată tot împărțindu-se între şcoală, muncă şi 
pretenţiile lui Patrick. Nu ştia cât va rezista cu toate 
responsabilităţile pe care le avea. 

A încercat să se roage, dar îngrijorările o copleşeau. A cui 
educaţie era mai importantă? A lui, îşi zicea ea. Cu gândul 
acesta în minte, aplicase pentru un post de secretară cu 
normă întreagă la o firmă de relaţii publice, rugându-se în 
acelaşi timp ca postul să fie ocupat de altcineva dacă 
Dumnezeu avea alte planuri pentru ea. Dar când a fost 
acceptată, n-a mai avut nevoie de altă confirmare. S-a 
retras de la UCLA cu inima frântă, chiar dacă zâmbea de 
dragul lui Patrick. Bineînţeles că el se arătase recunoscător, 
dar viaţa lor nu a devenit mai uşoară odată cu angajarea ei. 
El nu se gândea să preia niciuna din responsabilităţile casei. 
Alea erau treburi pentru femei, zicea el. 

Astfel Grace obişnuia să vină acasă de la lucru după o zi 
încărcată şi-l găsea pe Patrick tolănit pe canapea şi 
urmărind canalul de sport la televizor. Acesta o săruta, apoi 


îi povestea despre cursurile şi temele pe care le avea de 
făcut. Apartamentul era veşnic întors pe dos, iar cărţile şi 
proiectele lui zăceau împrăştiate pe masă. 

Când avea zi liberă, Grace abia dacă reuşea să se 
încadreze în programul restrâns, astfel încât să-şi poată 
face toate cumpărăturile, să spele şi să termine curăţenia în 
casă. Renunţase să mai meargă la biserică. Oricum se 
certau întotdeauna pe tema asta. Patrick nu mergea 
niciodată cu ea la biserică. Mereu îi spunea că biserica e o 
pierdere de vreme. Aşa că prefera să stea acasă duminica 
şi să gătească pentru săptămâna următoare. Apoi 
împacheta felurile de mâncare şi le depozita în congelator, 
iar când venea de la lucru, doar le încălzea. 

Aşa că îi mai rămâneau serile libere ca să-l ajute pe 
Patrick la studii. Însă acesta prefera să se culce cu ea decât 
să-şi facă proiectele. 

— Putem relua proiectele după aceea, dar el adormea 
imediat după aceea. Atunci ea se scula dezamăgită şi 
îngrijorată şi îi făcea temele. 

La jumătatea primului an, Patrick o informă pe Grace că o 
să-şi schimbe specializarea şi o să se transfere de la 
administrarea afacerilor la educaţie fizică. Şi-a dat seama 
că i se potrivea mai bine. Grace gândi că ideea era bună. 
Dar când i-a spus că s-ar putea să aibă nevoie de studii de 
doctorat ca să obţină un post mult mai bun, Grace se simţi 
iar avertizată de unda aceea de şoc. l-a spus că nu aşa se 
înţeleseseră. Dar el se mulţumi să-i zâmbească, să o sărute 
şi să-i spună că vor vorbi despre asta când va veni vremea 
să ia o decizie. 

Dar mai era un lucru pe care trebuiau să-l discute. Grace 
era însărcinată. Sarcina nu făcea parte din plan, dar ea 
spera că o să pună relaţia lor pe drumul cel bun. Trebuia să 
existe o cale de a face lucrurile să meargă între ei. Şi 
sperase dintotdeauna că odată şi odată vor avea un copil. 

— Sarcina asta nu face parte din planul nostru! se înfurie 
Patrick când Grace îi dădu vestea. El voia ca ea să avorteze. 


Grace refuză. A fost singura dată când s-a opus voinţei lui. 

Dar, oricum, a pierdut sarcina în al doilea trimestru. 
Patrick nici măcar nu s-a străduit să-şi ascundă uşurarea. l- 
a adus acasă flori şi o sticlă de şampanie. 

Înapoi la planul A. Când a destupat sticla, Grace mai că nu 
l-a urât. 

Când Patrick a intrat în ultimul an, Grace a fost promovată 
ca secretar executiv. Majorarea salariului i-a permis să facă 
economii pentru reluarea studiilor. Nu mai putea primi 
bursă, aşa că va trebui să plătească taxele şi cărţile. Având 
această mică rezervă, nu se va simţi vinovată din cauza 
cheltuielilor cu şcoala, în special dacă se întâmpla să aibă 
un copil. Dar de câte ori deschidea subiectul acesta, Patrick 
îi spunea să mai aştepte câţiva ani. Erau prea tineri încă. lar 
el muncise ca un rob în cei patru ani de facultate şi voia să 
se mai distreze înainte să vorbească despre copii. 

A venit şi ziua absolvirii. Grace era copleşită de mândrie 
pentru soţul ei, alături de părinţii lui Patrick şi de mătuşa 
Elizabeth. 

Ea şi Patrick munciseră mult ca să ajungă ziua aceasta. 
Patrick arăta atât de chipeş îmbrăcat în robă şi cu toca pe 
cap. Părinţii lui se făleau cu faptul că Patrick absolvise cu 
distincţia cum laude. Câteva din lucrările sale au fost 
păstrate în biblioteca universităţii. Mătuşa Elizabeth se uită 
ţintă la Grace, dându-le de înţeles cine merita laudele. Soții 
Moore recunoşteau că Grace era un dar nepreţuit în viaţa 
fiului lor şi au insistat să sărbătorească evenimentul luând 
cina la restaurantul Lawry şi au invitat-o şi pe mătuşa 
Elizabeth. 

Familia Moore comandă şampanie. Mătuşa Elizabeth 
refuză şi bău apă. Grace sorbea precaută din băutura ei. 
Patrick trăgea la măsea nestingherit şi le povestea 
întâmplări despre profesorii şi studenţii cu care participase 
la uniunile studenţeşti. Grace fu uimită să audă aşa ceva. 
Când părinţii l-au întrebat ce plănuia să facă acum că-şi 
luase licenţa, le-a zis că avea nevoie de o pauză ca să se 


gândească la opţiunile pe care le avea. Mama lui se uită 
tulburată la Grace, în timp ce mătuşa Elizabeth se uită la ei 
fără urmă de simpatie. 

Patrick goli paharul şi îi anunţă că se înscrisese la o sală 
de fitness şi că vorbise deja cu cineva din administraţie 
care era de părere că ar fi bun de instructor. Nu trebuia 
decât să participe la un curs de câteva săptămâni ca să 
obţină un certificat. Mătuşa Elizabeth pufni batjocoritor şi îi 
zise că ar fi putut să participe la cursul acela încă din liceu. 
Când mama lui îi dădu dreptate mătuşii Elizabeth, Patrick 
îşi mai turnă un pahar de şampanie şi tăcu îmbufnat. 

Stânjenită, Grace mâncă în tăcere. Când avusese Patrick 
timp şi bani să se înscrie la sala de fitness şi să se cunoască 
cu personalul din administraţie? Niciodată nu vorbise cu ea 
despre aşa ceva. Simţea privirea cercetătoare a mătuşii 
Elizabeth îndreptată asupra ei, aşa că se strădui să 
zâmbească. Voia să pară că e la zi cu planurile lui şi 
mulţumită de ele. 

În timp ce ieşeau din restaurant, mătuşa Elizabeth o apucă 
de braţ şi o trase înapoi. 

— Habar n-aveai, nu-i aşa? 

— Despre ce anume? 

— Despre uniunea studenţească. Despre faptul că merge 
la sala de fitness. Mătuşa Elizabeth avea o căutătură 
fioroasă. Deschide-ţi ochii. Se foloseşte de tine până ajungi 
lefteră. După aia te aruncă la gunoi. ` 

— Patrick e soțul meu. Nu mai putea da înapoi. Incheiase 
un legământ cu el. 

— Ştiu. Am încercat să te avertizez. Şi mătuşa se întoarse 
să plece. Imediat ce au ajuns acasă, Grace îl întrebă pe 
Patrick de când se înscrisese la sală şi din ce bani plătea. 
Patrick îi răspunse în doi peri. făcuse o afacere chiar 
rentabilă. Nu cheltuise niciun cent din banii ei. Felul în care 
i-o trântise o făcu să se simtă de-a dreptul hapsână. Aşa că 
abandonă subiectul. 

După două săptămâni, când se întoarse de la serviciu, 


Patrick nu era acasă, dar lăsă un bileţel pe masă. 


M-am dus cu prietenii la schi. Am nevoie de o pauză 
înainte să încep cursurile de calificare. Mă întorc duminică 
noaptea. Bucură-te de biserică. 

Cu dragoste, Patrick 


Să se bucure de biserică? Ultima dată fusese la biserică de 
Paşti. Şi atunci ieşise pe la jumătatea programului pentru 
că nu se putuse opri din plâns. Şi nu de bucurie. De câte ori 
încerca să se roage, i se părea că rugăciunea ei nu trece 
dincolo de tavan. Şi de ce i-ar asculta Dumnezeu 
rugăciunile? Ea nu ascultase de El. li era dor de Prietenul pe 
care îl găsise în El când fusese o copilă singuratică şi 
îngrozită. Nu-l mai auzise vocea din ziua în care se 
devotase lui Patrick. 

Schiatul era un sport scump, iar Patrick nu lucra. 
Suspicioasă, Grace îşi verifică contul de economii. El 
retrăsese 500 de dolari din economiile ei pentru şcoală. Işi 
îngropă capul în mâini şi izbucni în plâns. 

Rănită şi supărată, Grace l-a înfruntat pe Patrick duminică 
seara, când s-a întors din vacanţă. El îşi aruncă geanta de 
fitness şi îi zise că se aştepta din partea ei să îl refuze, aşa 
că nu o mai întrebase. Şi de * < ar mai fi întrebat-o? Era 
adult, nu copil, şi erau căsătoriţi la urma urmei. Banii erau 
în aceeaşi măsură ai lui ca şi ai ei. Putea să facă ce voia cu 
ei, când voia. 

Când i-a zis că şi-ar fi dorit şi ea să aibă aceleaşi privilegii, 
el o blestemă. Muncise din greu în cei patru ani ca să obţină 
o diplomă. Prietenii lui îşi petreceau vara prin Europa. Şi 
aşa era îngrozitor pentru el să se ştie blocat în Los Angeles 
şi să nu aibă la ce să se aştepte decât la un loc de muncă 
de opt ore, darămite să mai aibă şi o nevastă cicălitoare 
care să-i ţină predici din minutul în care intra pe uşă. 

Furia lui o îngrozi. El o încolţi până ce ea se lovi de 
chiuvetă. Grace îşi ceru iertare cu inima bubuind. Dar el nu 


terminase încă. Îi spusese că se transformase într-un 
hamal. lar el nu făcuse altceva decât să plece trei zile şi să 
se destindă de dragul schimbării. Poate că o să meargă din 
nou! Şi poate că data viitoare va sta mai mult! 

Pe când Patrick îşi termină tirada, în inima lui Grace se 
sădise deja teama. Nu o atinsese, dar simţi că el ar fi vrut 
să o lovească. Grace nu mai zise nimic. Când s-au dus la 
culcare, Patrick îi întoarse spatele. Ea zăcu în întuneric 
plângând încet şi străduindu-se să nu se mişte ca să nu-l 
deranjeze. 

Doamne, ce am făcut? Ce am făcut? 

Patrick adormi buştean. Grace însă ştiu că ajunseseră la o 
răscruce. Îi era teamă de ce putea să urmeze. Când în cele 
din urmă adormi, îi visă pe părinţii ei şi se trezi scăldată 
într-o sudoare rece. Copila din ea voia să-şi tragă pătura şi 
perna şi să se ascundă în dulap. 

În următoarele câteva zile se luptă să supravieţuiască, 
lucrând ore suplimentare ca să-l ajute pe Harvey Bernstein, 
şeful ei, să termine un proiect. Când o văzu atât de palidă, 
el o întrebă: 

— Grace, e totul în regulă? 

Ea îl asigură că totul era bine. 

— Nu ştiu ce m-aş face fără tine. l-ar fi prins bine un 
bonus, dar Harvey o lăsă liberă mai devreme în ziua de 
vineri. Poate că ea şi Patrick îşi vor putea clarifica 
problemele în acest sfârşit de săptămână. 

Grace descuie uşa apartamentului şi, de cum intră, îl zări 
pe Patrick tolănit pe canapea lângă o blondă focoasă, 
amândoi despuiaţi. Când o văzură, cei doi se desprinseră 
brusc din îmbrăţişare. Fata îşi adună hainele şi fugi în baie. 

Patrick se ridică şi el 

— Ce faci acasă? Roşeaţa îi dispăru din obraji. Ar trebui să 
fii la lucru. Îşi trase pe el pantalonii de trening. 

Grace se uită împietrită când la el, când la uşa de la baie. 

— Nu trebuia să fii aici. Patrick părea supărat. 

Grace se bâlbâi năucă. 


— Ha-Harvey mi-a dat după-masa liberă. 

Fata ieşi din baie îmbrăcată într-un spandex roz cu negru 
care îi scotea în evidenţă silueta perfectă. Chiar şi şosetele 
şi adidaşii îi erau asortaţi. Se grăbi spre ieşire fără să se 
uite la Grace, dar apoi se întoarse repede să-şi recupereze 
jacheta roz de pe braţul canapelei. _ 

— Imi pare rău, rosti ea cu vocea răguşită. Imi pare rău că 
a trebuit să afli aşa. 

Să afle ce? Grace se trezi în mijlocul propriei apocalipse. 

Deschizând uşa, fata se strecură afară, dar nu atât de 
repede, încât Grace să nu observe emblema sălii de fitness 
de pe jacheta pe care şi-o trase pe ea şi privirea rugătoare 
pe care i-o adresă lui Patrick. Grace se holbă la soţul ei. 

— Lucrează la sala de fitness la care te-ai înscris? 

— Tatăl ei e proprietarul sălii. O privi resemnat. Uite! îşi 
frecă ceafa şi răsuflă anevoie. Putem să ne aşezăm şi să 
discutăm problema ca doi oameni civilizaţi? 

Grace ştiu ce avea să-i spună chiar înainte să înceapă să 
se scuze, dar îl ascultă oricum. Patrick îi zise că nu 
intenţionase să se îndrăgostească de Virginia, dar ea îi 
făcuse o impresie puternică încă de când se înscrisese la 
sală. La început flirtaseră în joacă, dar el şi Grace aveau 
deja destule probleme. 

— ie nu îţi place să avem relaţii sexuale, Grace, dar 
Virginia, ei bine... Ei aveau multe lucruri în comun. 

Grace îl tot bătuse la cap să-şi caute de lucru, aşa că de ce 
să nu lucreze la sală cu jumătate de normă chiar şi numai 
pentru a-şi plăti membralitatea? îşi făcea mulţi prieteni. 
Tatăl Virginiei observase lucrul acesta şi mereu făcea aluzii 
la oportunităţi de viitor. li zisese că voia să se pensioneze şi 
spera ca fiica lui să-şi găsească un tânăr ambițios, plăcut şi 
sociabil care să o ajute în conducerea afacerii. 

Patrick nu încetă să îi tot povestească, cuvintele lui căzând 
asupra ei ca lava fierbinte. Inţelegea ce-i spune. Patrick o 
iubise o vreme, dar pentru că ea nu mai avea ce să îi ofere, 
îşi găsise pe altcineva. 


— N-am putut să mă abţin, Grace. Virginia este sufletul 
meu pereche. Incearcă să nu mă urâăşti. Nu-i vina mea. 

Şocul şi durerea iniţială o amorţiră. Grace nu simţea nimic. 

— Foarte bine. Nu spune nimic. Patrick se enervă din 
cauza tăcerii ei. Bănuiesc că nu trebuie să mă aştept la 
puţină înţelegere din partea ta. 

Grace nu se mişcă de la masa din bucătărie tot timpul cât 
soţul ei împachetă. O parte din ea îşi dorea să-l implore să 
rămână, să-l implore să o iubească, să-l implore să-i dea o 
nouă şansă. O altă parte o ţintuia tăcută în scaun cu ochii 
holbaţi la farfuriile pe care el şi Virginia le lăsaseră pe 
masă, una plină de fărâmituri, iar cealaltă cu un sanavici 
mâncat doar pe jumătate. 

Ea era soţia lui Patrick. N-ar trebui să se lupte pentru 
căsnicia ei? Spune ceva, Grace. Vorbeşte până nu-i prea 
târziu. Nu sta acolo pur şi simplu să te uiţi cum pleacă. 

Insă o altă voce şopti blând inimii ei. /artă-/ şi lasă-l să 
plece. 


6 


Roman apucă prosopul pe care-l întinsese pe mânerul 
benzii de alergat şi îşi şterse sudoarea de pe faţă. Tricoul 
era tot ud pe el. Ceva nu era în regulă. Alergase doar vreo 
patru kilometri şi se simţea de parcă ar fi alergat 
maratonul. Reduse viteza şi mai merse la pas vreo doi 
kilometri ca să se răcorească înainte să oprească banda de 
alergare. Când cobori de pe bandă, simţi cum îi vâjâie 
capul. Momentul fu trecător, dar îl epuiză. Poate că era 
deshidratat. Deschise o altă sticlă de apă cu electroliți şi 
bău. O vreme va evita să se mai caţere pe clădiri. 

O, ca în zilele de odinioară când practica parkour-ul pe 
străzile din San Francisco. Obişnuia să îşi deseneze operele 
în locuri înalte şi periculoase, unde rezistau mai multe zile, 
spre deosebire de ale celorlalţi taggeri?. Iniţialele BRD i-au 

adus reputaţia de Pasăre“. 

Amintirile plăcute îl făcură să se gândească la White Boy. 
Alungă acele gânduri. 

În ultimele zile, endorfina acumulată în timpul exerciţiilor 
fizice îi mai dădea un pic de vlagă. Poate că vârsta era de 
vină. Astăzi era ziua lui, nu că ar fi ştiut sau i-ar fi păsat 
cuiva. Împlinea treizeci şi patru de ani. Cum să 
sărbătorească trecerea unui alt an? Agăţând vreo fată la > 
club? Sexul cu o străină nu mai avea acelaşi farmec ca 
altădată. _ 

Duşul rece îl învioră, dar nu-i schimbă dispoziţia. Işi ridică 
faţa sub jetul de apă şi avu impresia că aude telefonul. Cine 
putea să-l sune duminica? 

Neavând altceva de făcut, Roman intră în atelier şi adăugă 
încă un strat de vopsea pe pânzele expuse lângă ferestre. li 
veni să-şi înfigă pumnul într-una dintre picturi, dar se 
mulţumi să arunce pensula într-o badoacă de ulei de in. Se 
aşeză la masa de lucru şi începu să schiţeze câteva idei. 
Cocoloaşele de hârtie zăceau împrăştiate pe podea. 

Telefonul mobil sună din nou şi pe ecran se ivi chipul lui 
Jasper Hawley. Profesorul, consilierul şi mentorul său de la 
ferma Masterson îl suna o dată la lună sau la două luni ca 
să vadă ce mai face. Îl vizita din când în când, deşi trecuse 
ceva vreme de când îl văzuse ultima dată. 

— Mă verifici, Hawley? De ce nu vii până aici ca să vezi? 

— Chiar mă inviţi? Eu sunt în Oxnard. Aş putea rămâne la 
tine peste noapte. Încă nu ţi-am văzut noua casă. 

— Sigur, doar că nu am pat pentru tine. 

— Tot simplist ai rămas. Am un sac de dormit în camion. 

— Ce faci în Oxnard? 

— Sunt în vizită la unul dintre băieţii mei rătăciţi care 
tocmai acum a ieşit din închisoare. Că tot vorbeam de 
băieţi rătăciţi, nu-i ziua ta astăzi? 

Roman se relaxă mulţumit. 

— lar ţi-ai băgat nasul în cazierul meu de la poliţie? 

— Am memorat toate detaliile pertinente. Ne vedem 
curând. 

Roman cobori scările şi se tolăni pe canapeaua din camera 
de zi, desenând schiţe în cartea neagră ce o ţinea sub 
canapea. 

Înjură când fu trezit de dangătul clopotului de la uşă. 
Primul lucru pe care i-l va cere lui Grace luni dimineaţă va fi 
să caute pe cineva să înlocuiască clopotul de la uşă cu o 
sonerie. Un ţârâit simplu va fi suficient. Dangătul încă 
răsuna când el deschise uşa. Jasper stătea în uşă şi râdea. 

— Îmi place clopotul. Are şi valsuri vieneze în repertoriu? 
Lasă-mă să ghicesc. N-a fost ideea ta. 

Roman încercă să-şi mascheze şocul la vederea lui Jasper. 
Mentorul său slăbise şi albise de tot. 

— Omule, ai îmbătrânit! 

— lar tu eşti la fel de perspicace ca întotdeauna. Jasper 
intră cu servieta în mână. Ai o casă superbă. Sfinte Sisoe! 
Ce privelişte! Un peisaj perfect pentru un artist. 

— Dacă aş picta peisaje. 

Jasper îi aruncă o privire. 

— De ce ai plecat din cuibuşorul de nebunii din Malibu? 
Doar deschideai uşile glisante şi ajungeai pe plajă unde se 
perindau toate fetele drăguţe în costume de baie. 

— Aveam nevoie de o schimbare. Viluţa aceea păstra 
amintirile unei nopţi pe care nu le putea uita şi o mulţime 
de întrebări fără răspuns despre o fată pe care încercase să 
o găsească, deşi ştia că nu avea să o revadă vreodată. 
Jasper clătină din cap. 

— Eu tot sper că o să te maturizezi şi o să te aşezi la casa 
ta. 

Roman îl invită la un restaurant care servea fructe de 
mare la cină şi merseră cu maşina lui, un Chevrolet Camaro 
roşu, până în Malibu. Viaţa lui Jasper nu se schimbase prea 
mult. Mai preda încă la ferma Masterson Mountain şi avea 
grijă de băieţii care plecau de acolo. Se interesa de fiecare 
dintre ei. Cei mai mulţi terminau programul şi plecau. Doar 


câţiva mai rămâneau prin apropiere. Unii îl sunau când 
dădeau de belea, ca băiatul acela din Oxnard. Jasper avea 
câteva zile libere. 

— Bănuiesc că va trebui să mă bucur de viaţă. 

Roman dădu glas îngrijorării sale. 

— Ce se întâmplă cu tine? Ai pierdut vreo douăzeci de 
kilograme de când nu ne-am mai văzut. Nu-mi spune că eşti 
la dietă. 

— Acum sunt bine. Dar am trecut prin chimioterapie. 

Roman îşi pierdu pofta de mâncare. Se uita la Jasper şi nu 
ştia ce să spună. 

— Nu mă îngropa încă. M-am dus la spital cu colonul întreg 
şi am ieşit de acolo cu jumătate din el. Rânjetul lui Jasper 
pieri. Glumeam. 

— Ha-ha! 

Jasper se frecă pe cap. 

— Părul îmi creşte din nou. Asta e ceva. 

— Tot alb. 

— Nu ţi se pare că arat mai distins aşa? încă nu scapi de 
mine. Analizele au ieşit bine. Şi eu mă simt bine. Se bătu 
uşor cu palma peste abdomen. Şi ăsta arată bine. Imi 
păstrez greutatea şi obişnuiesc să mă plimb în fiecare zi 
câţiva kilometri. Ştii că-i nostim cancerul. Mi-a adus aminte 
că sunt muritor. Dar nu înseamnă că trebuie să renunţ la 
lucrurile pe care vreau să le fac. 

Jasper continuă să povestească. Roman se strădui să-l 
asculte. Tulburat, se gândea şi el la moarte. Işi pierduse 
mama şi singurii prieteni de care i-a păsat vreodată. Era 
mai bine să nu-i pese. Atunci nu suferea prea mult. 

— Bobby Ray Dean. 

Numele îl izbi pe Roman. 

— Nimeni nu mă mai strigă aşa de ani de zile. 

— Ai ajuns departe, fiule, dar încă nu ştii cine eşti sau ce 
vrei, nu-i aşa? 

— Vreau ceva mai mult. 

Jasper îşi împreună mâinile pe masă. 


— Mai mult ce? 

— Viaţă. Un rost. Îşi dorea şi el să ştie. 

Se întoarseră înapoi la vila din Canionul Topanga. Roman îl 
conduse pe Jasper prin toată casa. Acesta se uită în treacăt 
la picturile de pe şevalete şi nu zise nimic. Roman putea 
ghici la ce se gândea. Problema e că era de acord cu el. 

Jasper culese un cocoloş de hârtie din grămada 
împrăştiată pe podeaua din atelier şi îl netezi. Mai culese 
câteva. Roman ştia ce conţineau. Imagini cu un băiat din 
gaşcă îmbrăcat cu o geacă din piele, cu spatele sprijinit de 
un zid acoperit cu graffiti, un tinerel privind afară dintr-un 
bovindou, o fată goală întoarsă cu spatele, cu părul lung şi 
ondulat până în talie. 

— Schiţele astea sunt bune, Roman. Te-ai gândit vreodată 
să faci o expoziţie? 

— Probabil voi avea una în această vară. 

Jasper aruncă o privire spre cele trei picturi neterminate 
de pe şevalet. 

— Nu trebuie să te limitezi la arta modernă. 

— Se plăteşte bine. Roman se sprijini de masa de lucru. 
Nu-mi fac iluzii. Ti-am urmat sfatul şi m-am dus în Europa. 
Îţi aminteşti? l-am cunoscut pe maeştri. Am lăsat la Luvru 
chiar şi cartea mea de vizită. 

— Cartea ta de vizită? 

— Nu contează. Pasărea îşi lăsase amprenta printre 
picturile artiştilor - o bufniţă căţărată pe cetina unui brad 
trăgând din ochi. Cu o mişcare a capului arătă spre 
şevalete. Asta ştiu să fac cel mai bine. 

— Mă îndoiesc. 

— Mda, bine, celor mai mulţi oameni le place să creadă că 
ştiu totul despre artă. Eu mi-am dat seama ce se vinde. 

Coborâră scările împreună. Roman deschise două doze de 
suc. Jasper se uită în jurul camerei de zi în care trona o 
canapea secţională uriaşă, o masă modernă din lemn masiv 
şi un televizor cu ecran mare montat pe perete. 

— E destul de spartană încăperea chiar şi pentru un 


burlac. 

— N-am avut timp să o decorez. 

— Ai nevoie de o nevastă. 

Roman râse batjocoritor. 

— Pentru ce? 

— Pentru tovărăşie. Mângâiere. Să faci câţiva copii. 

— Tu nu eşti căsătorit. Nici nu ai copii. 

— Eu şi Cheryl am trăit cei mai fericiţi douăzeci şi patru de 
ani din viaţă înainte ca ea să moară. Ne-am dorit să avem 
copii, doar că nu am putut. Zâmbi. De aceea sunt atât de 
ataşat de tine. 

— Prostii! 

— M-aş căsători din nou dacă aş întâlni femeia potrivită. 
Dar până acum n-am găsit niciuna care să semene cu cea 
pe care am avut-o. 

Roman se gândi la Grace Moore. 

— Chet şi Susan vor să ştie când vii acasă în vizită. 

Soții Masterson erau cea mai apropiată familie pe care o 
cunoscuse vreodată Bobby Ray Dean. 

— Sunt convins că au casa plină, la fel ca întotdeauna. 

— Au mai puţini de data asta, dar tu eşti special. Fiindcă 
Roman nu zicea nimic, Jasper schimbă subiectul. 

— Prin urmare ai renunţat la picturile murale. 

— Mai am una. În San Diego. Am găsit pe cineva care să 
mă ajute cu desenatul. În curând mă voi duce acolo ca să 
schiţez detaliile. 

Hector va adăuga stratul protector. Aşa mai câştig şi eu 
timp ca să pot termina alte lucruri. 

— Hector? 

Roman îi povesti întâmplarea. Aflându-se în pană de idei şi 
având nevoie de ceva care să-l inspire, se dusese la piaţa 
de vechituri ca să schiţeze vânzători ambulanți. Acolo zări 
un bărbat care picta pe vaze din ceramică. Era priceput şi 
rapid. Roman găsi pe cineva care să traducă şi îi oferi 
omului un post cu jumătate de normă, care presupunea să 
îl ajute la proiectul frescei din Beverly Hills. Hector Espinoza 


accepta şi astfel bătură palma. 

— Lucrează pentru mine de câte ori am nevoie. Dar nu 
ştiu cu ce se ocupă când nu pictează pentru mine. 

— Mă bucur să ştiu că ai prieteni, zise Jasper, lipsit de 
entuziasm. 

Roman se prefăcu amuzat. Abia dacă vorbea ceva cu 
Hector. A 

Nici măcar nu vorbeau aceeaşi limbă. Incă mai aveau 
probleme de comunicare, dar inventaseră un sistem de 
numărare a culorilor astfel încât Hector să ştie ce are de 
făcut. Roman nu ştia nimic despre el şi bănuia că probabil 
nici nu avea acte. Dar îl plătea bine, aşa că parteneriatul 
funcţiona. 

— E greu să mă împrietenesc cu cineva care nu vorbeşte 
limba mea. 

— Din cauza asta l-ai angajat? Ca să nu fii nevoit să porţi o 
conversaţie? 

— Suntem cumva la o şedinţă de psihoterapie? 

Jasper renunţă. Vorbiră despre lucruri mai puţin personale 
până după miezul nopţii. Jasper întinse sacul de dormit pe 
canapeaua din piele. Dimineaţa următoare, amândoi se 
treziră devreme. Roman pregăti omlete cu pâine prăjită şi 
cafea. 

— Nu ţi-ai pierdut îndemânarea. Jasper înălţă cana. Roman 
nu-i zise că avea o secretară care ştia să facă o cafea mai 
bună. Era sigur că Jasper va începe să-i pună întrebări 
iscoditoare, iar Roman nu avea răspunsuri. 

La ieşire, Jasper trase de coarda clopotului şi declanşă 
dangătul. Roman îi adresă un cuvânt murdar. Jasper râse. 

— Mă voi întoarce mai curând decât îţi închipui. 

— Canapeaua va fi pregătită. Roman rămase afară până 
ce-l pierdu din vedere pe Jasper. 

La ora nouă fără două minute, dangătul clopotului se auzi 
din nou. Când deschise uşa, Roman ştiu din expresia feţei 
lui Grace Moore că acceptase să se mute în vilă. 

— Eşti fericită, nu? 


— Mai întâi va trebui să discutăm câteva lucruri. După 
orele de lucru. 
Nimic nu era simplu cu fata asta. 


KKK 


Triumful din expresia lui Roman Velasco o exasperă pe 
Grace. Cafeaua era deja făcută. 

— Se pare că v-aţi trezit devreme. Se îndreptă spre birou. 
Mă duc să verific mai întâi mesajele. 

— Nu încă. Roman îşi vâri mâna în buzunar şi trânti nişte 
chei pe blat. Ca să poţi intra fără să tragi de... Se opri brusc 
înainte să scape vreun cuvânt care ar fi ofensat-o. In 
dimineaţa asta, caută cât mai repede pe cineva care să 
demonteze chestia aia până n-o smulg din perete cu 
mâinile mele. Să nu cumva să sune precum clopotele de la 
biserică de Anul Nou. 

— Voi avea grijă de asta, dar vă puteţi păstra cheile. | le 
aruncă înapoi. 

— Este o dublură şi e în interesul tău şi al meu. 

— Nu mă simt confortabil să am cheile de la casa 
dumneavoastră. 

Strânse din buze. 

— la... cheia de la drăcia aia, domnişoară Moore. 

Ea ştiu că fusese cât pe ce să spună altceva. Poate că nu 
era ea rezonabilă. Şi Harvey Bernstein îi dăduse o cheie. 
Luă cheia de la Roman şi o prinse de inelul pe care îşi ţinea 
cheile ei. Voi bate la uşă înainte să intru. 

— Să fii sigură că am pantalonii pe mine? 

Fără să mai spună vreun cuvânt, ea se îndreptă spre 
birou. _ 

— Am nevoie de numărul tău de telefon. In mintea ei se 
aprinseră câteva beculeţe de alarmă. 

— De ce? 

— În caz că am nevoie de tine. 

— Lucrez de la nouă la cinci. Nu sunt disponibilă nici 


înainte, nici după. Şi nici la sfârşit de săptămână. 

Roman se întunecă la faţă. 

— Vei face economie de paşi. 

Clopotul de la intrare se auzi din nou, iar de data asta 
Roman uită să-şi înfrâneze limba. Ochii ei clipiră la 
cuvintele care îi scăpară necontrolat din gură. 

— E Hector. Un alt angajat enervant. Tipul nu vorbeşte 
bine engleză ca să priceapă ce-i spun. Trebuie să vorbim 
prin semne şi nu sunt dispus în dimineaţa asta. _ 

— Poate că v-aş putea ajuta. Am făcut spaniolă în liceu. Il 
urmă până la uşă. Roman o deschise în faţa unui hispanic 
subţirel care îi privea uluit. 

Grace se prezentă, iar el zâmbi larg. Hector îi răspunse 
printr-un potop năvalnic de cuvinte în limba spaniolă până 
ce Grace se dădu bătută şi ridică mâinile spunându-i: 

— Te rog, nu aşa repede. 

El s-a supus, iar Grace începu să traducă pentru Roman 
care stătea şi îi privea cu o expresie nu tocmai mulţumită 
pe faţă. 

— Hector spune că l-aţi sunat, dar nu ştie de ce. 

— Urmaţi-mă. Roman o luă spre atelier. 

Hector îşi potrivi paşii după ai lui Grace şi continuă să 
vorbească pe limba lui. 

— Cine eşti şi de unde vii? Ea îi povesti că a ajuns aici 
printr-o agenţie de muncă temporară şi că Roman o 
angajase cu normă întreagă pe post de secretară. 

— E doar pentru o perioadă. Are nevoie de ajutor. El vorbi 
mai repede, iar Grace fu nevoită să se concentreze ca să 
înţeleagă tot ce spunea. Era evident că omului îi plăcea de 
Roman. E£E/ jefe” îl plătea bine şi era un artist priceput. 
Pentru Hector era o onoare să lucreze cu el. Nu se opri 
până ce Roman nu întrerupse discuţia lor. 

— Tu înţelegi ce spune? 

— În mare parte. Îmi povestea despre el. Ṣi despre tine. 

— O să ai timp să-l cunoşti mai târziu. Spune-i că mai am o 

altă schiţă de făcut, dar el poate să înceapă cu cele două 
pe care le-am terminat. Pe cea din urmă i-o voi aduce la 
San Diego când o voi termina. Spune-i că o să-l sun înainte 
să pornesc la drum. De fapt, o să-l poţi suna tu, pentru ca în 
cazul în care e nevoie de ceva, vei putea să-mi spui. 

Grace îi traduse tot. Hector puse câteva întrebări. 

— Vrea să ştie unde o să stea cât timp va lucra acolo. Nu 
poate să conducă maşina până acolo şi înapoi şi nici nu îi 
place să doarmă în maşină. 

— Poftim...? explodă Roman, dar reuşi să-şi înghită restul 
cuvintelor. Cei de la hotel trebuiau să-i aranjeze o cameră 
deja. Va primi una numaidecât. Sună la hotel şi adu-le 
aminte că trebuie să-i rezerve o cameră pe gratis ca să aibă 
unde să stea cât timp lucrează. Aşa ne-a fost înţelegerea. 
De acuma să-i dea şi mesele gratis din moment ce l-au 
făcut să se plimbe atâta. Şi spune-i să-şi ia liber din când în 
când şi să viziteze grădina zoologică, pentru a vedea 
animalele pe care urmează să le picteze în carne şi oase. 

— Asta e o sugestie sau un ordin de serviciu? Intrarea la 
grădinile zoologice este scumpă. 

Roman îşi căută portofelul din care scoase câteva sute de 
dolari şi i le dădu lui Hector care păru confuz până ce Grace 
le explică rostul, tipul zâmbi larg ca un copil fericit şi vorbi 
şi mai repede. 

— El spune... 

— Da, da. Imi dau seama. Roman refuză mulţumirile 
printr-o fluturare din mână. Ridică două tuburi de carton şi i 
le dădu lui Hector. Spune-i să cumpere proviziile de care 
are nevoie din magazinul obişnuit. Ne vom întâlni cât de 
curând. Vreau să termin proiectul acesta. Urgent! El întinse 
mâna, iar Hector i-o strânse. 

Hector îi zâmbi lui Grace. 

— Bănuiesc că asta înseamnă că a terminat cu mine. 

Ea izbucni în râs. 

— Aşa cred. Te conduc până la uşă. Făcuse deja câţiva 
paşi când Roman îi spuse: 


— După ce-l conduci pe Hector, aş bea o ceaşcă de cafea. 

— Din ibric sau proaspătă? 

— Proaspătă! 

Hector nu se grăbea să plece. Grace pregăti cafeaua cât 
timp vorbiră. Îi zise că era o uşurare pentru el să o aibă prin 
preajmă şi că i-ar plăcea să-l cunoască pe omul pentru care 
lucra. Vorbiră încă zece minute la uşă înainte ca Hector să-i 
spună adiâs şi să se îndrepte spre maşină, o furgonetă Ford 
veche. 

Grace se întoarse în atelier cu o cană de cafea proaspătă. 
Roman stătea la masa de lucru pregătind schiţa pentru 
transfer. Nu avea loc pe masă unde să-i aşeze cana. Elo 
privi straniu. 

— Pun pariu că v-aţi împrietenit deja. 

— Hector e foarte drăguţ. Vă admiră. Zice că faceţi o 
treabă extraordinară. Eu nu am văzut niciodată vreo frescă 
făcută de dumneavoastră. Păşi mai aproape, oferindu-i 
cana, în timp ce se uită la turma de elefanţi pe care o 
terminase de schiţat. Chiar şi fără culoare, desenele lui 
păreau vii şi în mişcare. Zări ceva ce desenase în josul 
paginii şi se strâmbă. 

— Ce nu-i bine? 

Ea întoarse capul şi-l văzu privind-o atent. 

— Fresca asta nu va fi pictată în recepţia hotelului? Ea 
arătă spre leul care devora puiul de girafa. Copiii s-ar putea 
speria văzând o asemenea imagine. 

— Asta se întâmplă în realitate. 

— Sper că nu într-un hotel. Dacă cei mici se sperie, puteţi 
fi sigur că părinţii se vor supăra. 

— Eu nu o să fiu prin preajmă ca să-mi fac griji din cauza 
asta. Roman afişă un zâmbet ciudat. Cei mai mulţi nici nu 
ar fi observat ce se ascunde în iarbă. 

— Dar e evident. 

— Nu-i chiar evident. Dar tu s-a întâmplat să observi 
imaginea ascunsă pe care alţii nu o observă de cele mai 
multe ori. 


Privirea lui scrutătoare o făcu să nu se simtă în largul ei. 
Căută un loc unde să-i pună cana, sperând să scape, şi 
observă că lucrase câte ceva la picturile de pe şevalet. 
Talia o suna tot la câteva zile să o întrebe despre progresul 
lui. 

Era clar că gusturile sale în artă erau cu totul diferite. 

— Care stil vă place cel mai mult? Arătă spre schiţa din 
faţa lui, apoi spre pânzele de pe şevalet. 

— Niciunul. Se întoarse pe taburet şi o privi. Şi amândouă. 

Dar ţie? 

Grace nu putu să-i descifreze expresia de pe faţă, dar nu 
avea de gând să-şi spună părerea. 

— Nu ştiu nimic despre artă. 

In cele din urmă Roman îi luă cana din mâini, atingând-o în 
treacăt. 

— Ţi-e teamă că o să-mi răneşti sentimentele? 

Ea se mulţumi să admire animalele din Serengeti. 

— Aveţi un dar de la Dumnezeu, domnule Velasco. Nu-i de 
mirare că era atât de cunoscut. Avea o paletă largă de 
opere. 

— Un dar de la Dumnezeu? Mă îndoiesc că Dumnezeu are 
vreo treabă cu mine. Şi ajunge cu domnule Velasco. Nici lui 
Hector nu i-ai spus señor Espinoza. A sosit vremea să-mi 
spui Roman. 

— Foarte bine, Roman. Ceva îl supărase. Poate că era 
stresat să-şi termine proiectul. Îi spusese lui Hector că voia 
să termine repede. Grace făcu un pas înapoi. Mai bine te las 
să-ţi vezi de lucru. Merg să sun la hotel pentru a clarifica 
lucrurile cu Hector. Şi să rezolv cu clopotul de la uşă. Se 
îndreptă spre ieşire. 

— Grace, dacă sună Talia, şi ştim amândoi că va suna, 
spune-i că tablourile ei sunt aproape gata. Poate să vină 
după două dintre ele miercuri, iar pe celălalt îl voi termina 
înainte să plec la San Diego. 


ROMAN, 21 DE ANI 


Roman îşi strecură rucsacul în compartimentul de 
deasupra scaunului din avionul companiei Jose şi se lăsă să 
alunece pe locul său. Nu a stat prea multă vreme treaz, 
însă de-ajuns cât să simtă iureşul decolării şi înălţarea 
avionului undeva deasupra Atlanticului, apoi adormi, dar se 
trezi exact la timp şi îşi trase suportul pentru masă tocmai 
când însoţitoarea de zbor începu să împartă cina. Apoi 
adormi din nou, timp în care cele două femei, de vârstă 
mijlocie din dreapta lui, continuară să povestească despre 
sejurul lor de-o săptămână la Roma. 

Sergio Panetta îl direcţionase spre Cremonesi. Se rătăcise, 
dar câteva fete drăguţe care vorbeau engleza cu un accent 
greoi îl însoţiră până la un mijloc de transport public. 
Imediat ce ajunse în apropiere de cartierul unde stătea 
Cremonesi, o apucă pe străzile înguste unde o mulţime de 
rufe atârnau pe sârmele de la ferestre. Aici dădu peste mai 
mulţi biciclişti şi motociclişti decât în San Francisco sau în 
Los Angeles, dar ştia cum să se descurce în trafic. 

Baldo şi Olivia Cremonesi nu vorbeau engleză, dar îl 
primiră cu braţele deschise şi trăncăniră iute în italiană. 
Într-o oră, casa lor se umplu de rude dornice să-l 
întâlnească pe americanul care făcuse o pictură murală 
pentru verişorul lor bogat din Hollywood. O mulţime de 
mătuşi, unchi, nepoți şi nepoate, să nu mai vorbim de 
vecinii Santorini, se înghesuiră în casă. Olivia îşi făcea griji 
că Roman nu mâncase destul şi îi tot împingea mâncarea 
înainte. Masa era încărcată cu tacâmuri, cum nu mai 
văzuse niciodată, iar mâncarea mirosea îmbietor. Dar 
niciun bărbat nu putea mânca atâta. Tinerii clanului 
începură să-şi exerseze engleza cu el, bombardându-l cu 
întrebări despre America şi despre Sergio, care devenise o 
legendă în familie pentru succesul său în afacerea de 
import-export. 


Roman sperase că va fi cazat într-un loc liniştit o zi sau 
două până ce avea să se înveţe cu oraşul şi să-şi găsească 
o pensiune bună, dar familia Cremonesi îi plănuise fiecare 
minut din următoarele câteva săptămâni cât avea să stea 
acolo. Soții Cremonesi găsiră printre rude chiar şi un ghid 
care să-l plimbe prin Oraşul Etern. Luigi era tânăr, şomer şi 
dornic să-i arate împrejurimile  musafirului american. 
Zâmbindu-i lui Roman, ridică paharul cu vin. 

— Mergem de mâine. Te învăţ tot ce trebuie să ştii. Îi făcu 
cu ochiul. O să căutăm şi fete. 

Olivia îl pocni peste ceafa pe Luigi şi se dezlănţui într-un 
potop aprins în italiană, fluturând furioasă din mâini spre 
Baldo, care începu şi el să ţipe la ea. Luigi izbucni în râs. 
Baldo ridică mâinile în semn de predare şi strigă, Olivia! 
începură şi ceilalţi să râdă şi continuară să vorbească cu 
Luigi, deşi aruncau priviri furişe spre Roman. 

Lui Roman nu-i plăcea să fie în centrul atenţiei. Nu-i plăcea 
nici să stea într-o încăpere înţesată cu oameni străini care 
nu aveau nicio reţinere când venea vorba să-l îmbrăţişeze 
şi să-l sărute din minutul în care intrau în încăpere. Nu-i 
plăcea să-i facă cineva planuri nici măcar pentru o oră, 
darămite pentru câteva zile. Şi nu avea nevoie de nimeni ca 
să-i arate oraşul. Nu venise la Roma ca alţi oameni să-i ia 
viaţa în primire. Ar prefera să doarmă în stradă decât să 
stea în casa asta. 

Seara se scurgea cu viteza melcului, iar Roman devenea 
tot mai tăcut. Olivia observă lucrul acesta şi începu să-i 
vorbească în italiană. Îşi împreună mâinile peste obraz şi se 
prefăcu că doarme. Roman văzu în gestul ei o scuză bună 
să scape din casa plină, aşa că dădu din cap. 

Olivia îl strigă pe Luigi şi îi făcu semn spre scări. Luigi îl 
duse pe Roman în dormitorul pregătit la etaj, în capătul 
holului, pe stânga. 

— Vin să te iau la amiază. 

Imediat ce închise uşa camerei, Roman îşi scoase blocul 
de schiţe din rucsac. Sprijinindu-se de căpătâiul patului, 


începu să deseneze iute câteva schiţe: pe Olivia împreună 
cu Baldo care stătea sprijinit de hiatul din bucătărie cu o 
privire drăgăstoasă pe faţă. Deasupra schiţei scrise Grazie, 
iar jos semnă Roman Velasco. Lipi desenul pe oglinda 
măsuţei de toaletă şi se uită pe fereastră. Casa era 
construită pe o terasă stâncoasă, iar aleea de sub ea era 
pavată. Nu putea să scape pe acolo. Va trebui să aştepte ca 
petrecerea să se sfârşească, iar familia Cremonesi să 
meargă la culcare. 

Scoase Ghidul Turistic al Romei şi studie harta oraşului. Pe 
când se lăsă liniştea în casă, şi el memorase deja planul 
oraşului. Simţi că-l străpunge un junghi de vinovăţie la 
gândul că pleacă din casă la miezul nopţii, dar nu se 
răzgândi. Închise încet uşa în urma lui. Inspiră profund aerul 
libertăţii, apoi răsuflă uşurat. Putea să-şi găsească drumul 
şi singur. Asta făcea de la şapte ani. 

N-avea mult de mers până-n centrul oraşului, unde erau 
mai multe locuri de cazare. Mergea repede ca să pună o 
distanţă cât mai mare între el şi casa familiei Cremonesi. 
Mopedele erau prinse de grilaje sau priponite cu lanţuri de 
copaci. Îşi aduse aminte că Jasper îi povestise ceva despre 
o călătorie în Europa pe o motocicletă. Poate că o să-şi 
cumpere şi el una dacă o să aibă ocazia. 

Era trecut de miezul nopţii, dar oamenii mai hoinăreau 
încă pe străzi. Ajunse la concluzia că legile supravieţuirii 
erau aceleaşi în orice metropolă. Stai cu ochii deschişi şi 
urechile ciulite. Fii atent la ce se petrece în jurul tău. Aşa 
cum obişnuia să facă în San Francisco şi Los Angeles, 
Roman se ţinea în umbră. Acolo se simţea mai în largul său. 


XXX 


Roman găsi un loc de cazare la o pensiune ieftină, nu 
departe de Panteon, lângă un pod peste Tibru. Vaticanul 
era la doar o aruncătură de băț. Plăti pentru o săptămână 
întreagă şi dormi câteva ore înainte să pornească să 


exploreze labirintul de alei pavate. Îşi croia drum printre 
grupuri de tineri sau bătrâni, vorbitori de limba italiană, 
franceză, engleză şi germană. Pretutindeni în jurul său erau 
numai turişti. Însă Roman îi urmărea pe localnici. Şi-a luat 
de mâncare şi de băut ceva specific italienesc, în timp ce 
cutreiera pieţele schiţând clădiri, fântâni, fete în fuste 
scurte şi negre şi cizme negre cu tocuri înalte. Oraşul era o 
adevărată desfătare pentru ochi în timpul zilei, dar roia de 
activitate în timpul nopţii. 

O zi întreagă hoinări prin Forul Roman şi prin Colosseum, 
iar în următoarea zi se aşeză pe Treptele spaniole şi desenă 
Fontana di Trevi. Îşi cumpără bilet ca să viziteze Vaticanul 
şi căscă gura la operele de artă din galeriile ticsite, 
zăbovind într-un colţ al Capelei Sixtine, unde studie 
capodopera lui Michelangelo până îl duru ceafa. Işi trecu 
degetele peste statuie urmărind cetele de turişti mânate ca 
nişte vite de ghizii lor. Se alătură şi el turmei. Fiecare zid, 
tavan şi planşeu era o operă de artă. Comori inestimabile 
erau expuse peste tot: coroane bătute în pietre preţioase, 
statui aurite, inele cu diamant şi pandantive; capodopere 
de Da Vinci, Raphael, Tiţian, Caravaggio; tapiţerii ţesute de 
meşteri pe parcursul a zeci de ani; pardoseli din marmură 
în formă de mozaic. 

La câteva minute de la intrarea sa în acest complex vast, 
admiraţia lui se transformă în frământare. Pe când ajunse la 
Bazilica Sfântul Petru şi se uită la Pieta lui Michelangelo, 
protejată cu sticlă blindată, se întrebă dacă nu cumva 
colecţia imensă de comori inestimabile, achiziţia masivă de 
bogății pe parcursul anilor, era mai degrabă o etalare a 
puterii decât un prinos adus lui Dumnezeu. De unde 
proveniseră toţi banii pentru construirea acestui edificiu 
religios? Din cuceriri şi de la cei cuceriţi? Au fost nevoiţi 
evlavioşii să plătească ofrande? 

Bazilica gemea de vizitatori. Mulţi se înghesuiau să intre, 
alţii se perindau pe culoare, iar alţii aşteptau afară la rând, 
toţi dornici să plătească bani mulţi ca să intre. De altfel, cât 


te costa ca să ajungi în rai? Exista vreun rai? Sau iad? Chiar 
exista Dumnezeu? Roman nu cunoscuse pe nimeni în viaţa 
lui care să creadă că Dumnezeu există, darămite să aibă 
nevoie de El. Adevărata religie pentru el era „să trăiască 
fiecare cum îi place”. 

Crucifixul îl puse pe gânduri. De ce s-ar închina cineva 
unui Om care Se credea Dumnezeu, dar care a murit pe 
cruce? Gândul i se întoarse la inscripţia pe care o văzuse în 
Tenderloin tocmai peste drum de apartamentul în care 
locuise mama lui: /sus salvează! Salvează de ce? Isus nu S- 
a putut salva pe Sine. Cum putea să-i salveze pe alţii? 

Două femei în vârstă cu rochii negre şi îmbrobodite 
stăteau în apropiere, cu lacrimi şiroind pe obraji. Când se 
îndepărtară, le urmă curios. lIntrară într-o firidă şi 
îngenuncheară pe o bancă joasă din lemn. Ţineau în mâini 
şiraguri de mărgele şi murmurau rugăciuni. Roman se 
sprijini de perete şi începu să le facă portretele. Zăboviră 
acolo în jur de o oră, după care se ridicară, se duseră în 
naos, îngenuncheară şi-şi făcură semnul crucii înainte să se 
ridice iar şi să iasă fără zgomot. Lacrimile li se uscară şi 
păreau pline de pace. Se uită ţintă la statuia lui Isus care 
avea mâinile şi picioarele ţintuite în cuie, cu trupul emaciat 
şi răsucit şi cu faţa contorsionată de agonie. 

Roman fu cuprins de furie. Habar nu avea de ce. Părăsi 
bazilica şi cutreieră străzile care înconjurau Vaticanul. Văzu 
o mulţime de graffiti, dar niciunul care să-l încânte. Nişte 
tineri, adepţi ai avangardismului, hoinăreau prin San 
Lorenzo, în centrul Romei. Îşi făcu loc printre ei ascultând şi 
privind până ce o englezoaică îl opri şi începu să discute cu 
el. O italiancă interveni în discuţie şi îi zise că mergeau cu 
toţii la Trastevere. Roman îşi petrecu seara bând şi căutând 
să afle de unde putea cumpăra seturi pentru pictat. 

Când reveni la pensiune, desenă un preot în sutană cu 
degetele pline de inele şi cu un crucifix complicat atârnat 
de gâtul lui. Purta haine de pirat şi ţinea un picior peste o 
grămadă de comori în timp ce în apropiere, o ţărancă 


scheletică cerşea cu mâna întinsă. Mototoli desenul apoi îl 
aruncă într-un colţ al camerei. 

Roman adormi agitat şi o visă pe mama lui. 

Dimineaţa următoare, epuizat şi într-o dispoziţie proastă, 
se duse la Ditta G. Poggi şi cumpără un alt bloc de desen şi 
mai multe creioane cu mină de cărbune. li plăcea mirosul 
din magazin şi mai zăbovi, în timp ce alţi clienţi ieşeau şi 
intrau. Se făcu forfotă când intră un bărbat care cumpără 
tuburi de vopsea în ulei şi pensule scumpe, după care 
comandă coşenile pe care le pisa şi din praful cărora 
prepara o nuanţă deosebită de cârmâz. 

Roman ceru vopsele Belton Molotow şi Spanish Montana. 

Greutatea vopselelor din rucsac îi dădu sentimentul că are 
un scop. Se întoarse în camera închiriată şi schiţă de câteva 
ori scena care i se fixase în minte. O simplifică. Mai puţine 
linii, mai mult contrast. O să fie nevoit să lucreze repede, 
ceea ce însemna că fiecare linie şi arc trebuia să exprime 
ceva important, ceva ce să creeze o impresie. Negru, alb, 
roşu şi auriu - patru culori, mai mult decât era necesar ca 
să dea semnificaţie ideii sale. 

Satisfăcut de schiţă, Roman fu nevoit să exerseze pentru a 
vedea dacă va reuşi să facă desenul în mai puţin de trei 
minute. Dar pentru că nu reuşi, cumpără hârtie de 
împachetat, bandă de lipit şi foarfecă şi pregăti un şablon. 
Când termină şablonul, hoinări pe străzi să caute un loc 
potrivit pentru desenul său. Alese un zid lângă Piazza 
Risorgimento şi decise că îl va face duminică, înainte de 
ivirea zorilor, îmbrăcă blugii negri, un tricou, hanoracul cu 
glugă şi mănuşile, apoi apucă rucsacul cu ustensilele 
trebuincioase. 

În timp ce lipea şablonul pe zid, o fereastră fu deschisă cu 
o bufnitură. Îşi ţinu capul plecat şi faţa ascunsă privirii când 
scoase vopselele din rucsac şi se puse pe treabă. Termină 
în mai puţin de trei minute şi îndepărtă şablonul. Auzi pe 
cineva râzând când îşi împachetă ustensilele şi o luă la 
goană. 


Nu credea că desenul avea să reziste mai mult de o zi, dar 
fu inundat de un val de satisfacţie când, după trei zile, îl 
găsi tot acolo. Când un student cazat la pensiune îi zise că 
s-ar întoarce în New York dacă ar avea bani de bilet, Roman 
se oferi să cumpere motocicleta băiatului la preţul unui 
bilet la clasa economică. Cele două compartimente pentru 
provizii ale motocicletei erau mai mult decât suficiente 
pentru puţinele lucruri pe care le adusese cu el. 

Roman porni spre Florenţa. Acolo zăbovi o lună, după care 
se mută în Veneţia. Vara toridă încinse izul de mlaştină din 
oraş şi năpădi străzile cu turişti. De acolo, Roman se 
îndreptă spre Alpii Elveţiei. 

În fiecare oraş unde zăbovea mai mult de o zi, Roman îşi 
lăsa amprenta: un graffiti care să transmită un mesaj 
gloatelor. Călătorea de trei luni prin Europa, când îi veni o 
idee care nu-i mai dădea pace, o provocare care l-ar putea 
arunca într-o închisoare franceză - sau ar face Pasărea 
celebră. Roman porni spre Paris. 

Petrecu trei zile încheiate la Luvru, bântuindu-i zidurile şi 
desfătându-se cu operele de artă. Urmări gărzile, identifică 
locurile unde erau plasate camerele de luat vederi, socoti 
distanţele, memoră coridoarele, etajele şi sălile. Îşi 
cumpără o pereche de pantaloni, o cămaşă albă, un trend şi 
o pălărie de fetru, apoi se întoarse să cumpere o carte 
uriaşă despre arta renascentistă şi o sacoşă din pânză cu 
emblema muzeului. 

Când finaliză planul şi adună toate cele necesare pentru 
realizarea lui, Roman pictă primul lui tablou în ulei pe o 
pânză de 20/25 cm - o bufniţă pe o cetină de brad, cu un 
ochi deschis şi unul închis şi cu pliscul desfigurat într-un 
rânjet îngâmfat. Îşi semnă opera BRD cu litere mici şi 
groase în colţul din dreapta, jos. Cumpără o ramă aurită şi 
ceară. 

În ultima lui zi în Paris, Roman se întoarse la Luvru. Arăta 
la fel ca alte sute de vizitatori bine îmbrăcaţi care studiau 
capodoperele de pe pereţii sacrosanţi ai celui mai renumit 


muzeu din lume. Când trecea prin dreptul camerelor de luat 
vederi, îşi trăgea pe ochi pălăria de fetru ca să-şi ascundă 
faţa. Se oprea din când în când prefăcându-se interesat 
când de-o pictură, când de-o placă, savurând impulsul de 
adrenalină. 

Roman ştia exact unde să meargă şi socotise totul la fix. 
Nu-i luă nici măcar un minut să scoată tabloul din sacoşa 
muzeului şi să-l lipească lângă un tablou în ulei care 
reprezenta doi câini de vânătoare. Simţi furnicături prin 
piele şi realiză că unul dintre gardieni privea în direcţia lui. 
Roman ridică sacoşa ca şi cum cartea ar fi cântărit prea 
mult. Gardianul îşi pierdu interesul. Roman mai zăbovi un 
minut cu un zâmbet batjocoritor pe faţă, după care părăsi 
holul tacticos. 

Gardianul trecu chiar prin dreptul tabloului său fără să-l 
observe. Roman se îndepărtă chicotind şi întrebându-se cât 
o să dureze până personalul o să se prindă că ceva nu era 
în regulă. 

În următoarele zile, Grace abia dacă vorbi cu Roman. 
Acesta muncea ca un rob legat în lanţuri de masa de lucru. 
Nu mai văzuse pe nimeni atât de obsedat. Nici nu era 
sigură dacă lui îi plăcea ceea ce făcea sau pur şi simplu îşi 
dorea să termine proiectul ca să se poată apuca de picturile 
care aşteptau pe şevalete şi pe care Talia era dornică să le 
adauge la colecţia existentă a lui Roman pentru expoziţia 
pe care urma să o planifice. 

Se întreba dacă Roman apucase să mănânce ceva în 
ultimele zile până ce găsi cutiile cu mâncare congelată şi 
caserolele îndesate în coşul de gunoi de sub blat. Grace îşi 
aminti că viaţa privată a lui Roman nu era treaba ei, dar 
conştiinţa nu-i dădea pace. O secretară n ar trebui să-şi 
facă griji pentru sănătatea şefului ei? Grace ieşi în hol şi 
urcă scările spre atelier. Se opri în prag, dar Roman părea 


cufundat în lucru. De asemenea, părea că suferă de o 
durere de cap îngrozitoare. 

— Să-ţi aduc ceva? 

Îşi frecă fruntea încruntat. 

— Mai multă cafea. 

— Poate că te doare capul fiindcă nu ai mâncat nimic 
toată ziua. Nu poţi trăi doar cu cofeină, Roman. lţi aduc un 
sandvici. 

— Bine. Mulţumesc. 

Ei, partea asta era uşoară. 

— Vrei să ţi-l aduc aici sau îl mănânci în bucătărie? Omul 
nu avea masă în bucătărie, numai dacă o lua în considerare 
pe cea de pe verandă, dar având în vedere că era prea frig 
şi bătea vântul, nici nu se punea problema să mănânce 
acolo. 

Roman aruncă stiloul în tavă. 

— Am nevoie de o pauză. Se ridică şi se întinse, iar tricoul 
i se mulă pe pieptul musculos. Oriunde mă uit, încep să văd 
numai dungi de zebră. 

Grace reveni în bucătărie şi se puse să caute prin frigider. 

— Cu ce vrei sandviciul? 

— Cu ce găseşti. Poate că a mai rămas şi nişte friptură de 
vită pe acolo. Roman se duse la fereastră. 

Grace aşeză pâinea şi pachetul cu friptura de vită pe blatul 
din bucătărie. 

— E prima dată când te văd că admiri priveliştea. Ar fi un 
tablou minunat. Apoi se puse să caute şi alte ingrediente 
pentru sandvici. 

Văârându-şi mâinile în buzunar, Roman îi aruncă o privire 
peste umăr. 

— Nu-i genul meu. 

— Destul de rău. Ce preferi pe sandvici? Muştar? 
Maioneză? Nimic? 

— Orice găseşti. 

Grace găsi salată, felii de caşcaval, o roşie, o ceapă roşie 
şi murături pentru sandvici. 


— A sunat Hector. Munca lui e aproape gata. A fost şi la 
grădina zoologică şi i-a plăcut. Puse din belşug maioneză pe 
o felie de pâine. Talia nu vrea să te deranjeze, dar vrea să 
stabilească o zi pentru expoziţie. Te-a sunat şi primarul din 
Golden. Ar vrea să faci o pictură murală pentru oraş. 

— N-am auzit niciodată de locul ăsta. 

— Am căutat oraşul pe Google. Comunitatea e nouă şi s-a 
dezvoltat pe vestigiile unui oraş părăsit, dar prosper în 
timpul Febrei aurului. 

— Nu poţi să ai încredere în tot ce scrie pe internet. 

— Ştiu. Grace tăie sandviciul în două şi aşeză feliile pe o 
farfurie. Un anume Jasper Hawley ţi-a trimis un mesaj. li 
împinse farfuria peste blat. Sper că ţi-e prieten, fiindcă 
spunea că vrea un pat pe care să doarmă şi mâncare 
gătită. 

Roman izbucni în râs. 

— Mda, bine, el a fost profesorul meu de la ferma 
Masterson Mountain. E un azil din Gold Country. Probabil că 
nu-i departe de vechiul oraş Golden inventat de curând. 

Azil? O grămadă de întrebări răsăriră brusc în mintea lui 
Grace. 

Roman se aşeză la bufet. 

— Nici măcar nu eşti curioasă să mă întrebi? 

Grace ştia că nu trebuie să depăşească anumite limite cu 
acest bărbat. 

— Trecutul tău neplăcut nu-i treaba mea. 

Roman muşcă zdravăn din sandvici. Arcui sprâncenele, 
gemând de plăcere şi făcând-o pe Grace să se-nfioare aşa 
cum nu i se mai întâmplase de multă vreme. 

Grace nu se putu abţine să nu fie curioasă în legătură cu 
Roman Velasco, dar nu trebuia decât să arunce o privire în 
jur ca să ştie că el punea preţ pe intimitate. li turnă un 
pahar cu suc de portocale. 

Roman o privi amuzat. 

— Încerci să ai grijă de mine? 

— E în avantajul meu. Aproape că terminase prima 


jumătate din sendvici. Era chiar atât de gustos sau era el 
hămesit? Era mai înalt decât Patrick, iar fostul ei soţ putea 
să dea gata două sandviciuri, un măr şi un pachet de cartofi 
pai fără efort. Bineînţeles că obişnuia să-şi petreacă cea 
mai mare parte a timpului făcând exerciţii fizice. 

— Să-ţi mai fac un sandvici? El dădu din cap, iar ea pregăti 
încă două felii de pâine. Bine, o să te întreb atunci. Cum de 
ai ajuns la azil? 

— Am avut de ales între azil şi închisoare. Luă paharul şi 
înghiţi ultima îmbucătură de sandvici cu sucul de portocale. 

Închisoare? 

— Ce ai făcut? 

— M-am enervat. Şi am însemnat câteva clădiri. 

Grace nu înţelegea despre ce vorbea, dar el nu dădu 
explicaţii. 

<) privi cum îi pregăteşte al doilea sandvici. 

— Hawley mă supraveghează încă. Mă consideră unul 
dintre băieţii lui cei rătăciţi. Bănuiesc că vrea să fie sigur că 
umblu pe calea cea dreaptă. Termină-sucul de portocale. 
Sfârşitul poveştii. 

Grace înţelese că subiectul a fost închis, aşa că nu mai 
insistă. 

— De cât timp locuieşti aici? _ 

— Aici? În Canionul Topanga? Doar de un an. Înainte să mă 
mut aici, locuiam pe plajă. 

După cum arăta, era uşor să şi-l imagineze pe o placă de 
surf în Hawaii. Peştele cel mare cu un cârd de fete pe urma 
lui. 

— Mi te pot imagina locuind într-un bungalou. 

— Toate plajele sunt la fel. Am obosit cu atâţia oameni în 
jur. Aveam nevoie de spaţiu şi de linişte. 

— Ei bine, acum le ai fără îndoială. li aşeză cel de-al doilea 
sandvici pe farfurie. E linişte pe aici. Impachetă friptura de 
vită şi caşcavalul, înveli salata şi le puse pe toate în frigider. 
Umezi o cârpă şi curăţă blatul. Ai vreun vecin prin 
apropiere? 


— Pe altcineva în afară de tine? Nu. 

Ea nu se gândise cu adevărat la depărtarea de oraş şi nici 
la faptul că el era singura fiinţă din apropiere. 

— Nu te agita, domnişoară Moore. Nu ţi-am oferit cabana 
dintr-un motiv ascuns. Mi s-a părut că-i cea mai bună 
soluţie pentru amândoi. 

Grace se linişti. 

— Ei bine, cabana a fost negreşit un răspuns la rugăciune. 

— Rugăciune. Râse grăitor. Nu-mi place să te dezamăgesc 
Grace, dar nu din cauza rugăciunilor ai primit casa. |ţi faci 
bine treaba. Şi am vrut să te ţin aproape. Asta-i tot. Nu 
există nimeni acolo sus care să ne asculte şi să intervină în 
favoarea noastră. 

Grace auzise o grămadă de oameni spunând că Dumnezeu 
nu este decât rodul imaginaţiei celor aflaţi în necaz care au 
nevoie de mângâiere. Poate că ar fi ajuns şi ea să creadă la 
fel dacă nu ar fi avut viziunea aceea la şapte ani, când se 
ascundea în dulapul întunecat, înspăimântată de noapte şi 
de monstrul care se ivea odată cu ea. Nu vorbise niciodată 
despre experienţa ei din copilărie. Şi aşa Patrick n-a avut 
nevoie să creadă în nimeni altcineva decât în el însuşi, că 
altfel s-ar fi căit de faptele sale. 

Învăţase cu mult timp în urmă să nu pună teologia la 
îndoială. Nu venise la credinţă fiindcă cineva îi oferise toate 
răspunsurile, A crezut fiindcă s-a întâlnit şi a vorbit cu 
cineva care a făcut-o să se simtă învăluită de dragostea lui 
Dumnezeu. Cu toate acestea, trebuia să îi spună ceva 
acestui bărbat care părea să aibă totul şi nimic în acelaşi 
timp. 

— Eu cred în Dumnezeu. Viaţa poate fi de-a dreptul 
insuportabilă dacă nu ai în ce să crezi. Îi întâlni ochii, dar 
nu-şi feri privirea. Îşi permisese de prea multe ori să se 
îndoiască şi de fiecare dată în mod inevitabil, urma 
dezastrul. 

— Mai e ceva suc de portocale în frigider? 

Grace  pricepu mesajul. Fără alte  vorbării despre 


Dumnezeu. Nu intenţionase să facă prozelitism. 

— A mai rămas puţin. Vrei să-ţi torn în pahar sau bei direct 
din sticlă? 

— Din sticlă e bine. Rânji când ea i-o întinse. 

— Ai nevoie de alimente. 

— Bănuiesc că o să mergi din nou în Malibu. 

— Tu eşti şeful. 

Roman scoase portofelul din buzunar şi îi dădu câteva sute 
de dolari. 

— Ce-ar fi să cumperi mâncare adevărată, aşa, de dragul 
schimbării. 

— Fii mai specific! Ştii să găteşti sau vrei doar o altă 
variantă sau un alt sortiment de mâncare ce se poate 
încălzi la microunde? 

— Ştiu să gătesc. Ştiu să pun chiar şi hainele la spălat şi 
să-mi fac patul. Doar că îmi place să mă ocup mai mult de 
alte lucruri. Schiţă un zâmbet. Sandviciul a fost excelent, 
apropo. Ştii să prepari şi altceva? 

Grace ştiu unde bate. Lista ei de sarcini se mărea tot mai 
mult. 

— Depinde. 

— Indiferent ce mâncare faci, tot e mai bună decât ce-am 
mâncat până acum. Şi îmi ia prea mult timp să mă deplasez 
până la restaurant. 

La restaurant? Glumea? 

— Nu sunt bucătăreasă, Roman. 

— Carne şi cartofi. Carne şi legume. Carne şi salate. Să nu 
cumperi varză sau alte frunze de soiul ăsta. Vreau să 
mănânc sănătos, dar nu foarte sănătos. Ceva simplu. 

Avea prea multe pretenţii. 

— Ce ar fi să merg până la Walmart şi să-ţi iau un blender? 
Arunci în el nişte carne tocată, ceva legume, apoi apeşi pe 
buton. Şi cina ta e gata în mai puţin de un minut. 

Roman se uită la ea de parcă i-ar fi crescut coarne. Grace 
izbucni în râs. 

— Sau ţi-aş putea cumpăra chiar eu cocteilurile acelea cu 


proteine. Ridică sticla goală de suc de portocale. Reciclezi? 

— Nu ştiu. Reciclez? Roman se ridică, apoi se aşeză din 
nou pe taburet. Era palid ca un mort. 

— Glumeam doar. Fiindcă el nu zise nimic, ea îl privi mai 
atenta. Eşti bine? 

— Doar obosit. 

— Poate ar trebui să te întinzi puţin. 

— Să trag un pui de somn, vrei să spui? îi aruncă o privire 
sardonică. 

— Nu sunt mama ta, dar nu ţi-ai luat pauza de prânz decât 
la ora trei după-masă. 

— Hector aşteaptă. 

Scuza cu Hector era jalnică, dar nu era treaba ei să 
despice firul în patru. Ce îl presa pe Roman atât de tare? În 
mod sigur, nu banii. Avea o grămadă şi nu prea cheltuia din 
ei. 

— Hector e angajatul tău. Tu stabileşti programul. 

— Vreau să termin peretele ăla odată. Culoarea nu îi 
revenise încă în obraji. De ce o privea aşa? El înclină capul 
într-o parte şi o studie. 

— Ii laşi părul să crească mai lung? 

Grace ridică mâna din instinct şi îşi atinse părul care deja îi 
trecea de ceafa. Se tunsese scurt ca pedeapsă. Prietenele 
ei îi tot spuneau că nu trebuia să se mai pedepsească. 

— Aşa cred. 

— O să îţi stea bine cu părul lung. 

Şi Patrick îi zisese acelaşi lucru. 

— Părul scurt e mai uşor de întreţinut. 

Roman se încruntă şi deschise gura să zică ceva, dar se 
răzgândi 

— Mulţumesc pentru sandviciuri. 

Se ridică în picioare şi se clătină uşor. 

— Cred că o să mă întind puţin. 

— Atunci mă duc şi eu la cumpărături, dacă eşti de acord. 

— Sigur. Inchide telefonul. Făcu o pauză. Când te muţi? 

— La sfârşitul săptămânii. 


Era aproape şase când Grace se întoarse. Se îndreptă spre 
atelier să întrebe dacă putea mai degrabă să-şi ia zile libere 
decât să fie plătită pentru orele suplimentare. Când ajunse 
în hol, îl zări pe Roman întins de-a curmezişul patului. Ca un 
copac prăbuşit şi inert. Simţi un val de panică. 

— Roman? El nu răspunse. Nici nu se mişcă. Era bine? 
Grace Intră în cameră simțind o nevoie aproape 
copleşitoare ca să-l descalţe şi să-l acopere cu o pătură. 

Firea ei grijulie o mai băgase odată în necazuri. Nu mai 
avea de gând să repete aceeaşi greşeală. 

— Roman? De data asta îl strigă mai tare. El slobozi un 
sunet şi < mişcă doar atât cât să o liniştească. 

Grace se retrase în birou, scrise un bilet şi-l lăsă pe blatul 
din bucătărie lângă bon şi restul de la cumpărături. Apoi ieşi 
şi trase uşa după ea fără zgomot. 


XXX 


Roman se trezi transpirat şi cu inima bubuind. Rămase 
nemişcat, luptându-se cu ameninţarea apăsătoare a 
întunericului. Se simţi iar ca la şapte ani când mama lui 
plecase în miez de noapte. Umbre negre dansau pe perete. 
Aprinse repede lumina. Nimic. N-avea niciun motiv să se 
teamă. Bătăile inimii i se liniştiră treptat, iar teama dispăru. 
Revino-ți! Nu mai eşti copil. 

Oare cât timp dormise? Fusese lumină afară când Grace îi 
sugerase să se întindă puţin. Nici măcar nu-şi amintea ce se 
întâmplase cu el când intrase în dormitor. Ceasul digital 
arăta ora 1:36. Parcă orele se scurseseră într-o clipă. Ore 
pierdute. lrosite. Se ridică pe marginea patului, aşteptând 
să scape de starea ciudată de confuzie. Aprinse luminile şi 
se duse în bucătărie, unde găsi bileţelul de la Grace, bonul 
de la magazin şi restul exact. 


Puiul rotisat şi salată sunt în frigider. 
Ne vedem dimineaţă la ora 9:00. Grace 


El era artist, dar caligrafia ei era mai frumoasă. 
Atrăgătoare, subtilă, elegantă, cu o tentă ce nu o putea 
defini. La fel ca ea. Se simţea bine în propria-i piele. Spre 
deosebire de cei ca mine, care nu se simt niciodată bine, 
indiferent ce rol joacă. 

Roman mâncă jumătate de pui şi toată salata. Trebuia să 
lucreze, dar nu avea chef să deseneze herghelia de zebre 
străbătând câmpiile africane. Se întinse pe canapeaua din 
piele neagră din camera de zi şi se uită pe fereastră. Grace 
avea dreptate. Nu prea îşi făcuse timp să admire priveliştea 
învăluită acum în întunericul ca de cerneală. Sigur era 
înnorat. Noaptea era neagră ca smoala, umedă şi rece, 
amenințătoare. Era măcinat de senzaţii pe care nu le putea 
defini. De goliciune sporită? Foame? După ce? 

Grace Moore o să se mute în cabană la sfârşitul 
săptămânii. lar el se răzgândea deja. Nu voia să devină 
prea apropiaţi, şi s-o aibă ca vecină; putea fi tentant pentru 
el. Dar era prea târziu să se frământe cu problema asta. 
Dacă ea nu se răzgândea, treaba era ca şi încheiată. De la 
bun început nu s-a dat în vânt să se mute aici, dar cârdul de 
prietene înclinaseră balanţa în favoarea lui. lar acum ea 
considera casa un răspuns la rugăciune. 

Ar fi mai bine să nu se apuce să-i vorbească despre religie. 
Deşi trebuia să admită că faţă de alţi fanatici pe care îi 
întâlnise, ea vorbea natural despre credinţa ei. 

De ce credeau oamenii într-un Dumnezeu pe care nu-L 
puteau vedea? Prima dată auzise de numele lui Isus într-o 
înjurătură. lar înjurăturile erau la ordinea zilei în contextul 
în care trăise până la vârsta de paisprezece ani. La ferma 
Masterson nu li se vârâse religia pe gât. Chet şi Susan 
aveau reguli, dar niciodată nu postaseră pe pereţi Cele 
Zece Porunci. Jasper obişnuia să-i spună lui Bobby Ray ca 
limbajul unui om îi determină viitorul. Vorbeşti murdar, 
rămâi într-un mediu murdar. Roman a învăţat cum să se 
conformeze, chiar dacă era conştient de faptul că niciodată 


n-o să se identifice cu regulile. Ştia să joace orice rol ca să-i 
meargă bine. Dar în ultima vreme ajunsese să se întrebe 
dacă merita efortul. Masca lui Roman Velasco continua să 
cadă. 

Ce ar crede Grace Moore despre el dacă ar afla din ce 
mediu provine şi cum a supravieţuit? Un copil din ghetou, 
crescut fără tata, de o mamă prostituată. Un copil care a 
livrat droguri până ce a ajuns să-l convingă pe şeful bandei 
că e mai bun la graffiti. Ce părere ar avea ea despre 
Pasărea care îşi bate joc de lumea care-l preamăreşte pe 
Roman Velasco, dar nu vrea să ştie nimic de Bobby Ray 
Dean? 

Ce făcea Grace în weekend? Exista vreun prieten în viaţa 
ei? Un tip chipeş îmbrăcat la patru ace, angajat cu normă 
întreagă la un birou? Cineva care să o conducă la biserică în 
fiecare duminică? 

Şi de ce se gândea aşa de mult la ea? 

Roman mormăi o înjurătură şi se ridică. O angajase tocmai 
pentru că nu era genul lui. lar acum această fată drăguță, 
de nădejde şi demnă de încredere lucra pentru el. Era o 
fată bună. lar el nu cunoscuse până atunci decât opusul ei. 

Nu şi-o putea imagina pe Grace într-un club de noapte, 
darămite umblând la agăţat în zilele de vineri şi sâmbătă. 
Nu era genul de fată care să facă sex pasional cu un străin, 
să sune după un taxi la două dimineaţa să o ducă acasă, iar 
a doua zi să meargă la serviciu. 

Gata! Şi aşa pierduse destul timp dormind. Nu mai trebuia 
să piardă vremea frământându-şi mintea cu secretara sa, 
care îi dăduse de înţeles cât se poate de clar că relaţia lor 
nu avea să depăşească limitele profesionale. lar el ar trebui 
să fie mulţumit de înţelegerea aceasta dintre ei. 

Munca o să-i abată gândurile de la ea. Se duse în atelier şi 
mai desenă patru zebre. Aruncă tuşul în tavă. 

Ce rost avea viaţa lui? încotro se îndrepta? Ce voia? 
Simţea un dor de casă teribil. Dar cum era posibil aşa ceva 
când el nu avusese niciodată un cămin? 


După dispariţia mamei sale, serviciile de Asistenţă Socială 
şi protecţie a Copilului l-au dat în plasament, dar el fugea 
de fiecare dată de la familiile sociale şi se întorcea în cele 
din urmă în Tenderloin ca s-o caute pe mama. Abia la zece 
ani a aflat ce se întâmplase cu mama lui. După aceeanua 
mai fugit de la părinţii sociali atâta timp cât aceştia îi 
permiteau să facă ce voia. Cel mai bine i-a mers cu familiile 
unde nu erau interesate decât de banii pe care îi primeau 
de la guvern pentru a-l ţine la ei în casă. Insă în sufletul lui, 
Bobby Ray a rămas un fugar. 

De ce fugea? încotro fugea? Habar n-avea. lar nesiguranța 
asta îl rodea. Frustrarea a creat în el o stare de tensiune 
care a obligat Pasărea să-şi ia zborul. 

Casa din Canionul Topanga era tăcută şi lipsită de viaţă. 
Pustie. Roman se simţea ca o stafie ce bântuia prin ea. 
Casa fusese ipotecată şi, printr-un concurs de împrejurări 
neprevăzute şi neobişnuite, îi căzuse în poală. Nici măcar 
nu-şi amintea cum se întâmplase, dar agentul îi zisese că 
vila merita investiţia. Ce mai conta că locuinţa era prea 
mare pentru o singură persoană şi mai avea şi o anexă pe 
care nu o folosise niciodată? Nu era obligat să trăiască aici 
o veşnicie. Cursul pieţei era în ascensiune. Putea să o 
vândă şi să plece de aici cu o grămadă de bani. Şi apoi ce? 
Să se întoarcă în Europa? Să facă turul ţării pe şaua unui 
Harley? Să-şi cumpere o navă şi să călătorească peste mări 
şi ţări? 

Trecuse mai bine de un an, iar amintirile sale nu erau 
foarte clare. Uneori se întreba dacă întâlnirea aceea fusese 
doar o plăsmuire a imaginaţiei sale. In noaptea aceea, 
confuz şi agitat din cauza drogurilor, zărise o blondă. Işi 
amintea vag de călătoria lungă şi tăcută spre casă, urmată 
apoi de o explozie de nevoi cutremurătoare, de fiori şi de 
lacrimi. Ea plecase ca într-un vis pe care nu şi-l putea 
aminti în întregime. leşise în noapte după ea şi o urmărise 
cum se strecura pe bancheta unei maşini care se îndepărtă 
repede cu stopurile licărind ca nişte ochi de sânge ce ÎI 


fixau batjocoritori. 

Noaptea aceea îl trezise la realitate. 

Roman se aşeză din nou la masa de lucru şi se holbă la 
fiarele sălbatice şi la zebrele din junglă. Unele galopau, 
altele umblau în voie, toate îndreptându-se încotro le dicta 
instinctul. Roman se simţea ca un proscris printre semenii 
lui. Nu-i mai plăcea să participe la evenimentele sociale, 
nici să se împerecheze cu vreo femeie atrăgătoare şi 
sănătoasă aleasă din turmă. Nici nu-i trecea prin minte să 
procreeze. Nu avea linişte. Dorea să pornească în căutarea 
propriului Serengeti, oriunde s-ar afla el. li era teamă că 
încă un pas greşit avea să-l prăbuşească în abis. 

Ceva nu era în regulă, dar nu ştia ce anume. 

El realizase deja visul celor mai mulţi americani: avea o 
casă mare, o maşină rapidă, o carieră promițătoare, bani, 
relaţii sexuale oricând şi cu oricine voia. Trebuia să fie 
fericit. Împlinit. Dar tânjea după mai mult. Cât l-ar costa să 
umple golul din el? 

lritat, mătură desenul de pe masă, ce căzu bălăbănindu-se 
pe podea. Roman apucă la întâmplare o canistră cu vopsea 
şi se îndreptă spre peretele din fundul atelierului. 


9 
BOBBY RAY, 15 ANI 


Încovoiat pe scaunul din faţă al maşinii lui Sam Carter, un 
Chevrolet Impala, Bobby Ray urmărea peisajele pe care le 
lăsau cu viteză în urmă şi care erau cu totul diferite de cele 
cu care era el familiar. Era prima lui ieşire din San 
Francisco. Străbăteau o zonă pustie, cu mai mulţi copaci 
decât case, fără autostrăzi, pe un drum şerpuitor. Făcură 
doar o singură oprire ca să mănânce la McDonald's şi să 
meargă la toaletă. Asistentul social îl supraveghea 
îndeaproape. 

— Ştiu că vrei să fugi, Bobby Ray. Datoria mea e să te duc 


la azil. După aceea e treaba ta. 

Crestele Sierrei Nevada deveneau tot mai proeminente. 
Cu cât mergeau mai departe, cu atât Bobby Ray devenea 
mai ţâfnos. Era obişnuit să hoinărească pe străzi, prin 
pasaje înguste, în mijlocul vacarmului. Nici Golden Gate 
Park nu semăna cu pustietatea asta. Sam îi aruncă o 
privire. 

— Îţi va fi bine. 

Bobby Ray încleştă din dinţi când Sam începu să 
povestească despre ferma Masterson Mountain. Incercă să 
acopere vocea bărbatului recapitulând traseul în minte. Nu 
avea voie să-l uite dacă dorea să se întoarcă. Nu văzuse 
niciun autobuz pe drumul de ţară. 

— Chet Masterson te va înţelege, Bobby Ray. 

— Mda. Aşa-i. Cum mă înţelegi tu. Cât timp va trebui să 
rămân? 

— Până împlineşti optsprezece ani. 

Doi ani şi jumătate! Bobby Ray privi încruntat pe geam. Nu 
rezista să stea într-un azil mai mult de câteva zile. Nu într- 
un capăt de lume. O săptămână, cel mult. Va găsi el o cale 
să scape. 

Şi unde să meargă? Reaper şi Lardo erau morţi. 

Zări un indicator. Copperopolis. Traversară oraşul în mai 
puţin de un minut. Bobby Ray înjură. 

— Unde suntem, totuşi? 

— Aşa aproape de cer n-ai fost niciodată. Carter zâmbi. 
Eşti nerăbdător, Bobby Ray? începu să râdă. Unii oameni 
sunt atât de norocoşi, dar sunt prea bătuţi în cap ca să-şi 
dea seama. 

— Îți pare că arăt ca un băiat de la ţară? Stomacul i se 
strânse ghem de nervi. Cât de departe era de tot ce 
cunoscuse vreodată? Ştia cum să supravieţuiască pe străzi. 
Cum să se descurce cu nimic. Am fost discriminat, Sam, şi 
tu ştii asta. Dacă tot trebuie să merg la un azil, de ce nu mă 
duci într-unul din districtul Alameda? 

— Pentru că e chiar pe ţărmul golfului şi ai putea fugi din 


nou. 

— San Francisco e casa mea! 

— Doar fiindcă e singurul oraş în care ai stat vreodată, nu 
înseamnă că e şi cel mai potrivit pentru tine. 

— Alegerea ar trebui să-mi aparţină, nu-i aşa? 

— Ai tot ales până acum, Bobby Ray. Ultima ta alegere te- 
a adus aici. Când vom ajunge la Masterson, va trebui să 
alegi, fie să foloseşti timpul petrecut acolo ca să înveţi ceva 
folositor, fie să te consideri în arest. Sam îi aruncă o privire 
obosită şi viră pe un alt drum îngust de ţară. Să nu crezi că 
n-am observat cum ai cercetat fiecare indicator, Dar ţin să 
te avertizez. Dacă fugi, nu vei ajunge prea departe. 
Oamenii de aici îl cunosc pe Chet. Nimeni nu se va oferi să 
te ducă de aici, Clătină din cap. Am ajuns! 

Un grajd imens, ţarcuri, o fermă cu un singur etaj, două 
camionete parcate în curtea din faţă plină de praf. 
Intruchiparea celui mai urât coşmar al lui Bobby Ray. 
Tribunalul ar fi putut la fel de bine să-l trimită pe Marte. 

Sam viră la stânga pe o stradă acoperită recent cu pietriş. 
Când traseră în curte, doi ciobăneşti germani începură să 
latre ameninţător. Sam chicoti. 

— lată un alt motiv pentru care nu te-aş sfătui să fugi. leşi 
din maşină tocmai când un bărbat înalt, cu umeri largi şi 
păr negru, tuns scurt, se arătă la intrare. Cizmele, blugii şi 
cămaşa în carouri îl făceau să arate aproape ca un fermier, 
iar chipul lui nu trăda caracterul unui soldat. Bobby Ray mai 
văzuse şi pe alţii care afişau o astfel de aură de încredere, 
dar majoritatea dintre ei aveau privirea aspră şi pumni pe 
măsură. Insă ridurile din jurul ochilor şi gurii fermierului 
trădau un om zâmbitor. 

Cu un singur cuvânt calm, îi reduse la tăcere pe cei doi 
ciobăneşti. 

— Mă bucur să te văd, Sam! Avea o voce puternică care 
putea să dărâme stâncile. 

— Ce face Susan? 

— larăşi pe drumuri. Masterson râse. E în San Antonio în 


vizită la rude. Îl măsură rapid pe Bobby Ray. Acesta se 
prefăcu că nu observă şi că nu-i pasă. Ai venit cale lungă de 
acasă, domnule Dean, nu-i aşa? Bobby Ray se crispă 
crezând că-şi bate joc de el. Când se uită în ochii lui 
Masterson, acesta îi zâmbi din toată inima. Ne bucurăm că 
ai venit la noi. 

— Eu nu mă bucur să fiu aici. 

— Nici nu mă aşteptam la altceva. Pari un tip dur. Rămâne 
de văzut cât de dur eşti în realitate. i 

Sam deschise portbagajul maşinii. li şopti ceva lui 
Masterson, iar acesta chicoti. 

— N-ar fi el primul. Să încerce. 

Sam îi înmână un dosar gros. 

— Aici vei găsi tot ce trebuie să ştii despre el. Bobby Ray 
ştia că dosarul cuprinde istoricul familiei sale, lista cu toate 
familiile la care fusese dat în plasament în ultimii opt ani, 
precum şi rapoartele primilor părinţi sociali, situaţiile lui 
şcolare, note, rapoarte judiciare şi tot ce reuşise sistemul 
social să afle şi să pună pe hârtie în încercarea de a-l 
descrie. Dar pentru el hârtiile nu aveau nicio valoare. 
Fiindcă nimeni nu-l cunoştea cu adevărat. 

Masterson ţinea dosarul în palma lui mare de parcă l-ar fi 
cântărit. 

— Impresionant. Ochii lui albaştri sclipiră. 

Sam părea nerăbdător, gata să pornească la drum. 

l-am promis fiului meu că voi fi la meciul de baschet din 
seara asta. Voi ajunge exact la timp dacă plec acum. 

Bobby Ray simţi un junghi de invidie. Ce frumos trebuia să 
fie să ai un tată care să vină la meciuri. Ce frumos trebuia 
să fie să ai un tată, punct. Dar din nou, puteai la fel de bine 
să ai oricând unul ca Reaper sau ca Wolf. 

Masterson îl bătu pe spate pe Sam. 

— O să te sun peste câteva săptămâni să-ţi spun ce mai 
face. 

Dar Bobby Ray nu plănuia să rămână aşa de mult. 

— Unde merg? In grajd? 


— Stai pe loc până vin să-ţi arăt unde stai. 

Bobby Ray mormăi în barbă propria-i părere şi se întoarse 
spre casă. Uitase de cei doi câini care îi ieşiră înainte 
arătându-şi colții. Trase o nouă înjurătură. Masterson 
chicoti. 

— Carne proaspătă şi bună, băieţi. Uşurel. Nu te mişca, 
domnule Dean. Vor să te cunoască. Le dădu un ordin blând, 
iar cei doi ciobăneşti germani începură să se învârtă în jurul 
lui Bobby Ray. Acestuia i se ridică părul pe ceafa când câinii 
începură să adulmece părţile sale intime. Stai liniştit! Dacă 
o iei acum la fugă, o să te pună la pământ. Nu fac decât să- 
ţi ureze un bun venit câinesc. 

— Nu te aştepta la reciprocitate. 

— Acesta e un cuvânt preţios pentru un copil al străzii. 

Masterson dădu un alt ordin blând, iar cei doi câini se 
aşezară cu limbile atârnând într-un rânjet câinesc. Sam se 
urcă în maşină şi îi adresă un salut lui Bobby Ray. 

— Haideţi, porunci Masterson, iar cei doi câini se alăturară, 
unul de-o parte, iar altul de cealaltă parte. Scrâşnind din 
dinţi, Bobby Ray îi urmă într-un ritm care să-i dea de înţeles 
lui Masterson că el nu era unul dintre câinii lui. Un 
avertisment, domnule Dean, dacă  lipseşti nemotivat, 
Starsky şi Hutch te vor urmări până-n adâncuri. Il privi 
rânjind. Îţi cunosc mirosul. Poţi fugi, dar nu te poţi ascunde. 

Bobby Ray simţi un fior rece trecându-i pe şira spinării. 
Tipul ăsta vorbea serios? 

— Trebuie să existe o lege care să-i condamne pe cei care 
asmut câinii asupra unui copil. 

— Am spus eu că o să le poruncesc să te atace? Nu 
trebuie decât să le spun: „Mergeţi şi căutaţi-l pe Bobby 
Ray!” Un băiat de oraş se poate pierde foarte repede pe 
dealurile şi vâlcelele de aici. Starsky şi Hutch cunosc fiecare 
copac şi fiecare tufiş, fiecare stâncă şi fiecare izvor. Ei te 
vor conduce înapoi acasă. Îl măsură din priviri pe Bobby 
Ray. Sper că nu voi fi nevoit să-i trimit după tine. 

Bobby Ray nu mai zise nimic. Era mai bine să aştepte să 


vadă ce fel de om era Masterson şi ce fel de proprietate 
avea. De obicei nu-i lua mai mult de două zile să-şi dea 
seama cum merg lucrurile. 

Cinci băieţi trândăveau în camera de zi. Doi stăteau 
tolăniţi pe canapelele mari din piele maronie şi citeau. Alţi 
doi erau aplecaţi asupra unei table de joc. Un altul stătea la 
masă citind o carte şi notând ceva într-un caiet cu spirale. 
Când Masterson li-l prezentă pe domnul Bobby Ray Dean, 
aceştia îl măsurară din priviri. Bobby Ray îi privi în ochi pe 
fiecare, dându-le de înţeles că nu îi era teamă de ei, chiar 
dacă unii dintre ei arătau mai în vârstă şi mai duri. Se 
întreba care dintre aceştia avea să fie colegul lui de cameră 
sau dacă dormeau toţi undeva la grămadă. 

Camera de zi era imensă şi frumos mobilată. Canapelele 
din piele şi măsuţa de cafea din stejar lăcuit costaseră 
probabil o groază de bani. Pe peretele de vizavi de 
şemineul masiv din piatră se întindeau vulturi de jos până 
la tavan pline de cărţi. Ferma avea un centru impresionant 
de recreere, cu un televizor cu plasmă şi sistem stereo. 
Două uşi glisante din sticlă dădeau spre peluza întinsă la 
capătul căreia trona o plasă de fotbal. 

Nu mai călcase niciodată într-o casă aşa de mare, cu 
dormitoare spaţioase şi băi cu chiuvete duble, duşuri şi 
căzi, o bucătărie utilată, unită cu sufrageria, unde aveau o 
masă lungă, înconjurată de scaune şi spătar drept. Din hol 
aveau acces la o spălătorie, o cămară şi un birou care 
semăna mai degrabă cu o bibliotecă. O altă uşă ducea spre 
apartamentele private în care locuiau Chet şi soţia sa, 
Susan. 

— Aici trăim o viaţă simplă, domnule Dean. Masterson 
rezumă totul repede. Dacă dai dovadă de respect şi bun 
simţ, vei fi tratat la fel. Verifică avizierul în fiecare zi ca să 
vezi când îţi vine rândul la muncile casnice. Toţi cei care 
locuiesc la ferma Masterson Mountain învaţă noţiunile 
elementare: să gătească, să spele vasele, să aspire, să 
frece podelele, să spele toaletele şi duşurile, să pună 


hainele la spălat şi să cârpească. Susan Masterson o să-l 
înveţe de îndată ce o să se întoarcă din Texas, adică după- 
masa următoare. Trezirea era la şase dimineaţa, 

micul dejun la şase şi jumătate, iar şcoala începea la şapte 
şi jumătate. După ce îşi terminau temele şi îndatoririle, 
aveau şi pauză. În fiecare zi venea un profesor, iar Bobby 
Ray putea să stabilească propriul său ritm. Dacă voia să 
termine liceul, avea tot sprijinul. Era interesat să urmeze o 
facultate? Nu? Ei bine, nimic nu era bătut în cuie. Putea să- 
şi schimbe părerea după câteva luni de muncă sub 
îndrumarea lui Jasper Hawley. Chet avea sesiuni de discuţii 
personale cu Bobby Ray de trei ori pe săptămână, începând 
cu ziua următoare. Avea întrebări? 

Bobby Ray mai primise reguli şi înainte. Niciodată nu s-a 
ţinut de ele, aşa că nu intenţiona să înceapă acum. 

Chet îi adresă un zâmbet leneş, atotcunoscător. 

— Sunt multe detalii ca să le bagi la cap din prima. Dar te 
vei prinde destul de curând. Făcu un semn din cap spre 
copilul de la masă. El e José. Apucă-te de treabă, domnule 
Dean. Vei împărţi camera cu el. A doua uşă pe dreapta, în 
capătul coridorului. 

Jose ridică privirea când reveniră în camera de zi. Era 
evident că el fusese deja informat. In privirea lui, Bobby 
Ray surprinse un avertisment. 

— Patul de la fereastră este al meu. Raftul din stânga e al 
tău. Şi cu asta basta. Bobby Ray îşi ridică rucsacul şi ieşi în 
hol. 

În cameră, totul era simplu şi funcţional: două paturi 
asemănătoare; două mese cu rafturi, unul dintre ele fiind 
înţesat deja cu cărţi; două veioze; două aviziere, una 
afişând steagul mexican şi o grămadă de poze de familie; 
un panou de plută cu câteva pioneze înfipte în el. Bobby 
Ray smuci sertarul din stânga al dulapului şi aruncă în el 
puţinele sale posesiuni. 

Privi înjur la pereţii albi şi curaţi şi şi-ar fi dorit să aibă la 
îndemână o cariocă neagră. Îi veneau tot felul de imagini în 


minte: o scenă de la petrecerea din apartamentul lui Red 
Elot, Reaper în extaz de la doza de amfetamină, Lardo mort 
şi înconjurat de feţe schimonosite de urlete, harababura de 
la închisoare, plină de caricaturi ale colegilor de celulă de 
genul celor care ţi-ar fi spintecat inima cu o lamă. Bobby 
Ray se aşeză la căpătâiul patului şi îşi frecă faţa dorind să 
poată şterge toate imaginile care îi treceau ca un fulger 
prin minte şi sentimentul dureros de pierdere. N-ar fi trebuit 
să uite că mai bine nu-şi face prieteni! Azi îi ai, mâine nu. 

— Ce ai zice să îţi arăt împrejurimile? Jose se propti de 
tocul uşii. Aruncă mărul sus, apoi îl prinse. 

Oare de cât timp îl urmărea? Bobby Ray se ridică. Era cu 
câţiva centimetri mai înalt decât băiatul mai în vârstă, dar 
ştia că statura nu garanta întotdeauna câştigarea bătăliei. 

Totul îi părea străin aici la ferma Masterson Mountain, în 
mod deosebit mirosul puternic de brazi. Freamătul lor, 
nechezatul uşor al cailor şi ciripitul păsărilor erau singurele 
sunete care se auzeau. 

Se plimbau de o oră prin împrejurimi, iar Bobby Ray nu 
văzu nici măcar o maşină. 

— Aştepţi pe cineva? Jose zâmbi afectat. Te tot uiţi la 
drum. 

— Cât de departe suntem de oraş? 

— Prea departe să fugi, filfizonule. Arătă cu capul spre 
grajd. Îţi plac caii? 

Bobby Ray surâse dispreţuitor. 

— Niciodată n-am văzut unul. 

Jose îi făcu semn cu capul. 

— Haide atunci. Am să-ţi fac cunoştinţă cu câţiva. Caii cu 
chirie ai lui Masterson. Una dintre sarcinile noastre este să-i 
antrenăm. Unii dintre proprietari vin aici să călărească în 
fiecare zi, dar cei mai mulţi locuiesc în Sacramento şi vin 
numai în weekend sau în vacante. 

Grajdul mirosea a fân şi balegă proaspătă. Jose deschise o 
boxă. 

— Intră! 


Bobby Ray se uită la înălţimea armăsarului şi rămase la 
poartă. 

— Călăria face parte din programul de învăţat noţiuni 
elementare? 

— Este partea cea mai frumoasă a programului. Jose 
mângâie spatele calului. Dobitocul îl atinse cu botul, iar 
băiatul îi mângâie pata albă de pe frunte. Îşi scoase mărul 
din buzunar şi îl puse sub botul animalului. De unde eşti? 

— Din San Francisco. 

— Eu sunt din Stockton. Ai mei mă vizitează o dată pe 
lună. Ei bine, mama vine. Tata a fost arestat pentru furt de 
maşini în stil mare. Dar tu? 

— Ce-i cu mine? 

— Ai familie? 

— Ce te face să crezi că-i treaba ta? 

Privirea lui Jose se îngustă şi se întunecă. 

— Suntem nevoiţi să locuim împreună. Mi-ar plăcea să ştiu 
cine doarme la trei paşi de patul meu. 

— Ei bine, stai liniştit. Nu sunt homosexual şi n-am omorât 
pe nimeni încă. Se săturase de grajd şi de Jose. Am 
terminat? 

— Turul, da. Dar noi n-am terminat încă. Abia am început. 

Bobby Ray se întoarse în casă. Ce urma acum? Nu 
cunoştea pe niciunul dintre băieţii de aici. Şi nici nu voia să- 
i cunoască. Clocotea de frustrare. Jose trecu pe lângă el şi 
se întoarse la masa unde citise şi-şi făcuse notițe. Bobby 
Ray cutreieră prin încăpere şi se opri să cerceteze rafturile: 
romane clasice, biografii, cărţi despre tâmplărie, despre 
gospodărire, despre mecanică, cărţi de istorie, tehnologie şi 
ştiinţă. 

Arcada deschisă spre bucătărie îi permise să-l urmărească 
pe Chet Masterson care lucra cu unul dintre băieţi. 
Mâncarea pe care o pregăteau mirosea destul de bine să 
facă stomacul lui Bobby Ray să chiorăie de foame. Un alt 
băiat aşeza boluri, şerveţele şi tacâmuri argintate pe masa 
din bucătărie. 


— Bine, domnilor! Strângeţi şi haideţi la masă! Masterson 
stătea sub arcada din bucătărie. În seara asta avem turte 
de mălai cu sos chili 

Bobby Ray rămase în urmă până ce intrară toţi în 
bucătărie. Apoi intră în rând şi îşi luă un bol, un şerveţel şi o 
lingură şi se servi din mâncare. Pe masă erau aşezate 
pahare, iar la fiecare capăt ulcioare pline cu apă. Bobby 
Ray se aşeză la masă încordat. Jose îl ignoră în timp ce 
ceilalţi băieţi îl analizau pe furiş înainte să-şi văre lingurile 
în sos. Mălaiul era suficient de cald să topească untul şi 
mierea pe care Bobby Ray le turnă deasupra. După ce 
degustă meniul, Bobby Ray începu să înfulece cu poftă. Nu- 
şi amintea să mai fi mâncat vreodată ceva atât de gustos. 
Când ceilalţi se ridicară să se servească a doua oară, Bobby 
Ray făcu la fel. 

După mâncare, fiecare îşi spălă farfuria. 

— Bucătăria e deschisă dacă o să-ţi fie foame mai târziu, îi 
zise Masterson lui Bobby Ray. Şterge masa şi spalăcţi 
farfuria după ce mănânci. Apoi făcu semn spre camera de 
zi. În cincisprezece minute avem întâlnirea de familie. 

Bobby Ray îşi închipui că dacă ar fi să o ia la fugă ar 
ajunge la drum şi ar parcurge câţiva kilometri până atunci, 
dar când ieşi pe uşă, Starsky şi Hutch se treziră şi se 
ridicară. Cobori cu grijă treptele şi începu să traverseze 
curtea. Cei doi câini îl urmară. Unul dintre ei îl înghionti de 
mână, iar Bobby Ray se opri. Poate că dacă s-ar împrieteni, 
l-ar lăsa să meargă. Mângâie capul unuia dintre câini, pe 
celălalt îl scărpină după ureche. Începu să se îndepărteze 
abil de ei, dar atunci intră o maşină pe alee. 

Bobby Ray se îndreptă şi văzu o maşină roşie şi veche, un 
Dodge Dart decapotabil, parcând lângă furgoneta cafenie F- 
250. Din ea cobori un bărbat de vârstă mijlocie, cu barbă 
scurtă şi păr cenuşiu, zburlit. Inşfacă o jachetă sport 
mototolită de pe bancheta din spate şi o trase peste 
cămaşa în carouri, cu mâneci scurte şi desfăcută la gât, în 
timp ce câinii săltau în jurul lui în semn de bun venit. Se 


uită la bobby Ray. 

— Jasper Hawley. lar tu eşti domnul...? 

— Bobby Ray Dean. Aşadar acesta era profesorul. Arăta 
dezordonat, dar strânsoarea lui era fermă, iar ochii limpezi. 
Jasper Hawley făcu semn spre casă. 

— După tine! 

Bobby Ray găsi un loc pe canapea. Masterson le ceru 
băieţilor să povestească câte ceva despre viaţa lor, pentru 
ca domnul Dean să-i poată cunoaşte. Unul după altul i-au 
povestit despre viaţa în bandă, despre familii dezbinate, 
prezentări la tribunal, despre intrări şi ieşiri din închisoare. 
Bobby Ray le-ar fi putut povesti de câte ori fusese mutat 
dintr-un loc în altul sau cum a ajuns de fiecare dată înapoi 
în Tenderloin. La început fugise înapoi, crezând că mama lui 
mai era undeva pe străzi, sau într-un club, sau într-un 
apartament. Dar şi după ce a aflat că nu mai e, el tot se 
întorcea în Tenderloin pentru că era un loc familiar. 

— Ai vrea să ne spui ceva, domnule Dean? Masterson se 
uită la el. 

— Doar fiindcă mi-aţi povestit întâmplări triste din viaţa 
voastră nu înseamnă că o să vă povestesc şi eu. Nu vă 
cunosc. Se uită de jur-împrejurul camerei şi îi privi în ochi 
pe fiecare. Nu vreau să vă cunosc. 

— Ştiu un lucru despre el. Jose zâmbi afectat. Se teme de 
câini şi de cai. 

Bobby Ray se aprinse de mânie, dar înainte să se poată 
răzbuna, ceilalţi începură să râdă şi să povestească 
întâmplări despre Starsky şi Hutch. Unul dintre băieţi 
refuzase să iasă pe uşă afară în prima săptămână. Altul 
încercase odată să se ia la întrecere cu ei. Starsky îl 
prinsese de cracul pantalonului, iar Hutch se proptise cu 
două labe în spatele lui şi-l doborâse la pământ. Băiatul 
crezuse că era mort de-a binelea până ce câinii începură 
să-l lingă. 

— Aşadar, numai latră, dar nu muşcă? Bobby Ray se uită 
la José. 


— N-aş spune chiar aşa. Jose rânji spre Masterson. Odată 
am vrut să-l pocnesc pe şef. N-a fost o idee bună. 

Masterson schimbă subiectul. Jasper Hawley interveni cu 
câteva întrebări, iar băieţii începură să povestească între ei 
despre diferite subiecte de la sport până la politică. Aveau 
păreri convingătoare, uneori diferite, dar nu recurgeau la 
insulte sau certuri. 

După stingere, Bobby Ray se culcă şi se acoperi cu pătura. 
Era epuizat şi deprimat şi voia să doarmă, dar zgomotul de 
afară păru să se intensifice în întuneric. 

— Ce se aude aşa? 

—  Greierii. Jose râse încet. M-au înnebunit în prima 
săptămâna. Stai să vezi cum fac broaştele după câte o 
ploaie. Se întoarse pe o parte. O să te obişnuieşti. 


XXX 


Bobby Ray se dădu bătut, cel puţin până o să afle o cale 
ca să câştige bătălia. Până atunci fie se va supune 
programului, fie va muri de plictiseală. Hawley îi dădu o 
serie de examene ca să îi testeze nivelul de cunoştinţe. 
Profesorul coordonase publicarea unor manuale de algebră 
avansată, de biologie şi de compoziţie în limba engleză. 
Când Hawley l-a pus să aleagă între spaniolă şi franceză, 
Bobby Ray i-a zis: de ce nu latină? Hawley izbucni în râs, iar 
a doua zi reveni cu o carte uzată de latină de nivel 
academic. 

— S-a nimerit să fie un domeniu care mă interesează şi pe 
mine. 

— Glumeam. 

— Ţi-e teamă că nu eşti destul de isteţ? Cursul a fost 
obligatoriu în şcolile publice. Latina este fundamentul limbii 
noastre, a tradiţiilor, filozofiei, politicii şi ştiinţei. Studiul 
limbii latine te poate învăţa să gândeşti analitic. 

Bobby Ray era obişnuit cu profesori care pierdeau vremea, 
nu cu profesori plini de entuziasm. Hawley avea poveşti 


pentru fiecare disciplină şi preda foarte sigur pe el. Era atât 
de încântat de ceea ce preda, încât şi Bobby Ray fu cuprins 
de entuziasmul său. 

Masterson îl chema pe Bobby Ray la birou de trei ori pe 
săptămână şi de fiecare dată îi punea întrebări scrutătoare. 
Exasperat, Bobby Ray îşi pierdu răbdarea. 

— Tot ce vrei să ştii găseşti în dosar. 

— Nu caut probe, domnule Dean. Vreau să ştiu cum 
gândeşti. Vreau să ştiu ce se petrece în creierul tău 
impresionant. 

— Nu, nu vrei. Bobby Ray nu avea intenţia să se deschidă 
înaintea lui. 

— Te-am urmărit. Am văzut că eşti un bun ascultător. 
Numai vorbind cu cineva căruia îi pasă de tine poţi ajunge 
să înţelegi de unde vii şi încotro vrei să mergi. 

— Îmi confrunt problemele în felul meu. 

— Şi te ajută? Masterson clătină din cap. Adevărul este că 
nu confrunţi nimic. Ci încerci să îngropi toate problemele în 
speranţa că aşa vor rămâne. Dar ele o să te mănânce cu 
zile. 

Cu Susan Masterson se descurca mai greu decât cu Chet. 
O texană blondă, cu ochi albaştri, cu părul mereu prins în 
coadă, îmbrăcată în blugi, cămăşi în carouri şi cizme de 
cowboy. Toţi băieţii erau îndrăgostiţi de ea. 

— Dacă mă ajuţi, vei şti cum să te descurci în bucătărie. 
Dacă te ţii de prostii, o să cureţi grajdul. Bobby Ray refuză 
şi descoperi că femeia se ţinea de cuvânt. 

Cu mâinile pline de băşici, după ce se luptase o zi întreagă 
cu lopata, încercă să-i aducă diverse argumente. De când 
se ştie îşi purtase singur de grijă. Ştia cum să pregătească 
sandviciuri, tăiţei ramen, macaroane cu brânză. Ştia să 
fiarbă crenvurşti şi să prăjească ouă. Ce altceva îi trebuia 
unui băiat? 

Susan îl înfruntă pe Bobby Ray cu mâinile în şolduri şi îi 
zise că pe când o să plece de la fermă, o să ştie să 
gătească patru feluri de mâncare, o să ştie să-şi calce 


cămaşa, chiar dacă trăieşte într-o lume în care nu are 
nevoie, o să ştie să-şi spele hainele, să-şi facă patul atât de 
bine că nici banul n-o să stea pe el. O să ştie chiar să-şi 
curețe toaleta şi n-o să uite să lase capacul. 

— Viitoarea soţie o să aprecieze asta! Ridică vocea aşa 
încât Chet să o poată auzi din biroul lui. 

— Ai spus ceva, scumpo? strigă Chet râzând. 

— Uau! îşi puse mâna peste a lui Bobby Ray. Dacă aşa 
cureţi cartoful, o să-ţi răzuieşti degetul. Şi nu vreau nicio 
picătură de sânge în piure. Îi arătă cum să curețe şi îi dădu 
înapoi ustensila pentru decojit. Incă cincisprezece cartofi. 

Când îl duse la dulap să se schimbe în haine mai bune 
decât cele pe care le avea, Bobby Ray se împotrivi din nou. 

— Poţi să-ţi alegi ce vrei. Cei mai mulţi dintre băieţii noştri 
vin aproape cu un singur rând de haine. Se întinse şi scoase 
câteva cămăşi călcate şi împachetate frumos. Nu-i zise nici 
măcar mulţumesc. Prefera tricourile şi hanoracele cu glugi, 
preferabil negre. 

— Bobby Ray, aici nu e capătul drumului. Fie vei merge la 
facultate, fie vei merge la lucru. Oricum ar fi, trebuie să te 
înveţi să porţi haine care te ajută să-ţi găseşti un loc de 
muncă. Trebuie să arăţi potrivit pentru cariera pe care o 
alegi, indiferent care ar fi ea. 

— Nu există niciun cod vestimentar pentru un furnizor de 
stupefiante. 

— Nu fi gogoman. E/ que no arriesga no gana. 

— Ce ai spus? 

— Nu rişti, nu câştigi. Scutură din cap şi începu să strige. 
Hei, Chet! Ce se întâmplă cu băieţii noştri care învaţă 
spaniola? 

— Jasper îl învaţă latina pe domnul Dean. A 

— Latina! Susan izbucni în râs. Vai de mine! In sfârşit, 
Jasper şi-a împlinit dorinţa! îi adresă un zâmbet maliţios. 
Norocosule! 

La fel ca toţi ceilalţi, Bobby Ray şi-a avut partea lui de 
curăţat boxe şi îndesat fân în grajd. Jose îşi petrecea fiecare 


minut liber în compania cailor. Călărea în fiecare zi. Bobby 
Ray se străduia să-şi ţină colegul de cameră la distanţă, dar 
în ciuda hotărârii sale, între ei începu să se înfiripe o relaţie 
de prietenie. Presimţea durerea imensă ce avea să urmeze. 
Chiar în acest moment, era preocupat de Jose şi de 
dragostea lui pentru cai. Dori să-l avertizeze. 

— Caii nu-ţi aparţin, frate. Blaze Star sau Nash s-ar putea 
să fie urcați mâine în remorcă şi duşi de aici. Te gândeşti 
vreodată la treaba asta? 

— Bineînţeles că mă gândesc. Nu sunt prost. 

— Atunci de ce te ataşezi de ei? 

— Crezi că o să mai am vreodată o şansă ca asta? Poate 
că o să sfârşesc la zdup ca bătrânul meu. Am de gând să 
profit de caii ăştia până împlinesc optsprezece ani. 

La optsprezece ani, băieţii aveau să iasă din program, vor 
pleca de la fermă şi vor fi de capul lor. Aşa era sistemul. 

Bobby Ray se ţinea de studii, dar departe de oameni. 
Mereu trebuia să-şi aducă aminte să nu-şi facă prieteni şi să 
nu se bazeze pe nimeni. Relaţiile sfârşeau prost 
întotdeauna. Uneori, când băieţii povesteau şi râdeau 
împreună, Bobby Ray trebuia să iasă afară să-şi 
limpezească mintea. Adeseori, în ciuda părerii sale 
chibzuite, povestea cu Jose după ora stingerii. Intr-o noapte, 
José i-a spus un banc care-l făcu pe Bobby Ray să râdă atât 
de tare că-l năpădiră lacrimile şi ca să nu se facă de râs, se 
făcu din nou ursuz. 

Când Jose anunţă la o întrunire de familie că plănuia să se 
înscrie în marina americană, Bobby Ray ştiu că venise 
vremea să plece de la ferma Masterson Mountain. Imediat 
ce se dădu stingerea, îşi îndesă hainele în rucsac şi se 
îndreptă spre uşă. Jose se duse după el trăgându-şi blugii în 
timp ce se străduia să-l ajungă. 

— Unde te duci? 

— Oriunde numai nu aici! 

— Împlinesc optsprezece ani luna viitoare. Toţi va trebui 
să plecăm la un moment dat, omule! Eu încerc să mă dau 


pe brazdă. 

— Inchide-ţi gura şi du-te în casă. Starsky şi Hutch apărură 
imediat, iar Bobby Ray blestemă. 

— Fă cum crezi! Jose se îndreptă spre casă şi chemă câinii. 
Dar ei nu veniră. 

Starsky se aşeză de-o parte, iar Hutch de cealaltă parte a 
lui bobby Ray. Ridicându-şi rucsacul, acesta se uită la aleea 
lungă care ducea la poartă şi la linia întunecată a drumului 
din dreptul podului. Incotro să meargă? înapoi în San 
Francisco? Nu mai avea prieteni acolo. Să meargă în 
Sacramento? Va trebui să trăiască pe străzi. Ce alternative 
avea? Scuipă o înjurătură, apoi alta mai tare. După alte 
câteva minute se întoarse în casă şi azvârli rucsacul lângă 
pat. 


XXX 


Dimineaţa următoare, Chet îl chemă pe Bobby Ray lao 
sesiune de consiliere. El crezu că Chet aflase de încercarea 
lui de a fugi din moment ce îl chemă aşa devreme. Se 
aşeză întrebându-se câte zile va trebui să curețe boxele de 
data asta. 

Chet se puse în spatele biroului. 

— Mă bucur că te-ai răzgândit azi-noapte. Se lăsă pe 
spate. Te deranjează dacă te întreb de ce ai vrut să fugi? 

Bobby Ray privea în gol cu faţa împietrită. 

— Tăcerea este un modus operandi pentru tine, nu-i aşa, 
domnule Dean? Bine. De data asta vom sta aici până vei 
începe să vorbeşti. 

Minutele se scurgeau. Chet Masterson părea la fel de 
relaxat ca atunci când intrase în birou. Insă Bobby Ray 
devenea tot mai ţâfnos. Intotdeauna folosise tăcerea ca o 
armă. Obişnuia să tacă vreme îndelungată până ce 
interlocutorul spunea câte ceva, suficient ca Bobby Ray să 
aibă ce folosi împotriva lui. Pe Chet nu părea să îl 
deranjeze. 


După cincisprezece minute de tăcere, Bobby Ray se fâţâi 
în scaun. Mormăi câteva cuvinte şi se ridică. 

— Stai jos. Chet Masterson vorbi încet, dar cu un calm de 
oţel. Avem o oră la dispoziţie. 

Cel puţin ştia cât avea să stea. După treizeci de minute, 
nervii lui Bobby Ray erau întinşi la maximum. Poate că n-a 
avut tupeu să fugă, dar ştia cum să se poarte, pentru a fi 
dat afară. Tot ce trebuia să facă era să găsească un spray 
cu vopsea. Incepu să se concentreze la ce o să deseneze pe 
perete. După o oră întreagă, sângele din el nu mai fierbea. 

Chet părea neîmblânzit. 

— Impresionant. Zâmbetul lui era marcat de tristeţe, nu 
de respect. Poţi să pleci, domnule Dean. 

În seara aceea, zări o carioca neagră în tăviţa în care se 
ţinea buretele de şters tabla şi simţi cum îl cuprinde valul 
de adrenalină. Îl strecură pe furiş în buzunar, timp în care 
ceilalţi se tolăniră să urmărească meciul de baseball, şi se 
duse în dormitor. Îi putea auzi pe băieţi întâmpinând cu 
urale marcarea unui gol. 

— Hei, de ce nu vii să stai cu noi? Jose se opri în prag. 
Trase o înjurătură şi rămase încremenit. leşi din nou şi 
închise uşa în urma lui. 

Bobby Ray avu sentimentul că fusese pocnit în stomac; 
apoi valul de adrenalină reveni, diminuându-i durerea şi 
stârnindu-i furia, încordat, reveni asupra lucrului. 

Auzi murmurul de voci din camera de zi. Intâlnirea de 
familie începuse fără el. Nimeni nu avea să-i simtă lipsa 
când o să plece. După o vreme, cineva porni din nou 
televizorul. Nimeni nu deschise uşa. 

Pasta din cariocă se terminase înainte să finalizeze 
desenul, dar se gândi că desenase şi aşa destul. Azvârli 
carioca în coş şi se aşeză pe duşumea lângă căpătâiul 
patului. Îşi dorea să fi avut mai multe carioci, ca să poată 
termina ceea ce începuse, dar nu mai conta. Desenase 
destul ca să fie dat afară de la fermă. 

Cineva bătu şi deschise uşa. Bobby Ray zări cizmele 


maronii, zgâriate, ale lui Chet Masterson. /atâ-/ Era vremea 
să plece. Asta a şi vrut, nu-i aşa? 

Frica din el se dezlănţui şi simţi cum îl strânge de gât. 
Unde o să mă duc acuma? Unde o să ajung de data asta? 

— În sfârşit vorbeşti, Bobby Ray. Chet Masterson studie 
liniştit peretele. Se pare că ai multe de spus. 

Jasper Hawley văzu şi el desenul lui Bobby Ray. A doua zi 
reveni cu o ladă de cărţi şi le aruncă pe masă în faţa lui 
Bobby Ray. 

— Introducem cursul de artă în programa ta şcolară. 

— Te aştepţi ca eu să citesc toate cărţile astea? După ce 
aruncă o privire la prima carte, Bobby Ray fu dornic să vadă 
ce altceva mai era în ladă. 

— Ai timp. Scoase cărţile una câte una: istoria artei, 
operele lui Leonardo da Vinci, Francisco Goya, Paul 
Cezanne, Vincent van Gogh, Hieronymus Bosch, Emil Nolde. 
Bobby Ray deschise intrigat ultima carte. Hawley i-o luă 
înapoi. Nu acum. Începem cu începutul. Matematică, latină 
şi apoi ştiinţe sociale. Cuprinse cu mâinile răsfirate 
grămada de cărţi de artă. Toate acestea sunt ca să te 
stimuleze să munceşti din greu. După ce îţi termini toate 
temele, cărţile acestea vor fi ale tale. 

Bobby Ray îşi termină temele în câteva ore. | se aduse 
aminte să-şi ducă sarcinile la îndeplinire şi se conformă 
îndată. Apoi îşi petrecu vremea admirând Veneţia lui John 
Singer Sargent, pictată în acuarelă, şi picturile lui John 
William Waterhouse care îl duceau în alte locuri şi în alte 
timpuri. Îi plăceau culorile aprinse şi luminoase la Van 
Gogh, măştile lui Nolde şi cubismul lui Picasso. 

Când Hawley îi dădu creioane grafice şi un album pentru 
schiţe, Bobby Ray umplu fiecare coală. Totodată i-a adus o 
carte cu picturi murale din secolul al XX-lea. Bobby Ray 
făcu şi mai multe desene. 


Într-o după-amiază, Susan aruncă o privire furişă peste 
albumul lui. 

— |mi dai voie să mă uit? Şi apucă albumul de schiţe 
înainte ca băiatul să aibă timp să răspundă. Răsfoi albumul. 
Ooo, îmi place desenul acesta! îi puse albumul în faţă. Vrei 
să pictezi un perete? 

Glumea? Părea serioasă, chiar încântată. 

— Te las să pictezi un perete din bucătărie, dacă faci un 
desen asemănător cu acesta. Am vrut să văd Italia de când 
mă ştiu. Pictează-mi ceva din Roma sau locuri pe care 
probabil le-a văzut Vasco da Gama în călătoria lui în jurul 
Capului Bunei Speranţe. 

— Roma şi Velasco. Bobby Ray făcu o grimasă. 

— Vasco. Ea râse. Stai un pic. Roman Velasco. Ar fi un 
nume perfect pentru un artist! Ridică mâinile de parcă ar fi 
vrut să cuprindă peretele. Roman Velasco a locuit aici! 

— Pseudonimele sunt pentru scriitori, zise Chet râzând. 

— Spune-i asta lui Bruce Wayne şi lui Clark Kent. Dacă 
pseudonimele sunt destul de bune pentru super eroi, 
pentru un artist de ce n-ar fi? 

Susan glumea, dar totuşi semănase sămânţa. Bobby Ray 
Dean era un băiat cu un dosar social gros, un proscris, un 
necunoscut care nu avea pe nimeni. Roman Velasco avea 
clasă. Cu un asemenea nume, viaţa lui ar putea fi foarte 
diferită. 

Pentru Grace era o adevărată delectare să simtă căldura şi 
pacea ce o emana trupuşorul lui Samuel cuibărit la pieptul 
ei. Ar fi trebuit să-l pună în pătuţ, dar fiecare moment 
petrecut cu el era preţios pentru ea. Selah şi Ruben stăteau 
şi ei în camera de zi, tăcuţi şi cufundaţi în gânduri. Aceştia o 
primiseră pe Grace în casa lor în momentele ei cele mai 
vulnerabile şi o trataseră ca pe un membru al familiei. 
Imprejurările păreau să se schimbe cu repeziciune, dar 


Grace era convinsă că Selah îşi dorea ca lucrurile să 
rămână la fel. De fapt, nu. Selah dorea mai mult. Ea dorea 
să-l înfieze pe Samuel; probabil, şi se simţea chiar 
îndreptăţită după toate câte îi oferise. 

Luată prin surprindere şi ruşinată din pricina sarcinii, 
Grace păstrase secretul până ce sarcina deveni vizibilă. 
După patru ani, şeful ei, Harvey Bernstein, ieşise la pensie 
şi îşi vânduse afacerea, motiv pentru care Grace rămăsese 
fără loc de muncă. Şomajul ei avea să se termine înainte de 
naşterea copilului, aşa că abia după aceea putea să-şi 
caute un alt loc de muncă. Patrick îi golise contul de 
economii înainte de încheierea divorţului. Aşa că nu ştia 
încotro s-o apuce. 

În cele din urmă, călcându-şi peste orgoliu, le povesti 
prietenelor sale despre sarcină la prânzul săptămânal de 
după biserică. Când află vestea, Shanice arătă de parcă 
fusese lovită de suferinţă fizică de-a dreptul. 

— O, Grace, îmi pare atât de rău! 

Ashley o luă pe Grace de mână. 

— Ce o să faci acuma? 

— Ar putea avorta, zise Nicole pe un ton de parcă ar fi 
sugerat cea mai raţională cale de ieşire din necaz. 

Shanice se uită încruntată la Nicole. 

— Câteodată nu te recunosc, Nicole. Ce-ţi trece prin cap? 

Nicole se îmbujoră. 

— Foarte bine. Din moment ce tu ştii tot timpul toate 
răspunsurile, ce-i sugerezi să facă? 

— Poate să meargă la un centru de consiliere pentru femei 
însărcinate ca să primească ajutor. Poate să nască 
bebeluşul şi apoi să-l dea spre adopţie. Se uită la Grace cu 
ochii plini de lacrimi. Eu voi merge cu tine. Să ştii că nu vei 
trece singură prin asta, fato! 

Grace ştiuse că Shanice o va înţelege mai bine decât 
celelalte prietene ale ei. Nu o dată îi spusese că şi-ar fi dorit 
să o poată lua la ea acasă pe Grace împreună cu bebeluşul 
ei. Dar apartamentul pe care îl împărțea cu o altă femeie 


era mult prea mic pentru o nouă locatară. 

Asistenta de la centrul de consiliere maternală o ascultă 
pe Grace plină de compasiune şi fără să o judece. Nu-i luă 
decât câteva săptămâni să o pună pe Grace în legătură cu 
Selah şi Ruben Garcea, candidaţi pentru o adopţie deschisă. 
Şi astfel, Grace se trezi locuind cu o familie care o iubea şi 
care îi oferea speranţă pentru viitor. Ştia că bebeluşul ei va 
avea parte de un cămin iubitor alături de Selah, Ruben şi 
cei doi adolescenţi ai lor şi de o viaţă mai bună decât putea 
ea să-i ofere. Pregătiseră toate documentele care urmau să 
fie semnate imediat după naşterea bebeluşului. 

Grace fusese convinsă că adopţia era cea mai bună 
opţiune până ce-l născu pe Samuel şi îl luă în braţe. Se 
ataşă imediat de el. Nu ştia cum aveau să se descurce, dar 
ştia că nu putea renunţa la fiul ei şi să îl dea altcuiva să-l 
crească. 

Grace discută deschis cu familia Garcia despre schimbarea 
deciziei sale. Ştiau cu toţii că adopţia nu se putea finaliza 
fără ca Grace să semneze actele, iar ea se decise că nu va 
da copilul. La început, Selah păru să accepte, dar cu 
trecerea timpului era tot mai evident ca se ataşase de 
Samuel. 

— Eşti sigură în privinţa mutării? o întrebă Selah mai 
degrabă ca o mamă suferindă, decât ca o prietenă 
înţelegătoare. 

— Nu pot sta aici o veşnicie, Selah. Vreau să stau singură. 
Nu pot depinde de tine şi de Ruben. 

— Tu eşti parte din familia noastră. Nu vrem să pleci. 

Grace îl strânse mai tare pe Samuel la pieptul ei. 

— Imediat ce mă instalez undeva, voi începe să caut o 
creşă. 

Selah simţi cum ceva în ea se frânge. 

— De ce l-ai da la o creşă când eu sunt aici? Ruben îşi 
puse palma pe genunchiul soţiei sale. Selah nu-l luă în 
seamă. Sunt mamă de când i-am avut pe Javier şi pe Alicia. 
Sunt... Ezită. Ştii că Samuel va fi mai fericit cu mine decât la 


creşă. Tu ştii asta. Poţi să-l laşi cu mine în timpul 
săptămânii şi să-l iei în weekend. Poţi să vii după el 
sâmbătă şi să-l aduci înapoi duminică. Va fi în siguranţă cu 
noi. Tu vrei să fie în siguranţă, nu-i aşa? Ştii cât de mult îl 
iubim. Samuel e ca un frăţior pentru Javier şi Alicia. Te rog, 
Grace. Nu-l da pe mâna unor persoane pe care nici nu le 
cunoşti. 

Grace se simţi sfâşiată în inima ei. 

Ruben părea la fel de îngrijorat ca Selah, dar Grace nu 
putea să-şi dea seama dacă din acelaşi motiv. El acceptase 
decizia lui Grace de a-l păstra pe Samuel şi, deşi Selah 
acceptase şi ea, ştiau amândoi că ea mai spera ca Grace să 
se răzgândească. 

Selah fusese alături de ea în sala de naşteri şi o ţinuse de 
mână şi o încurajase în timpul travaliului. Selah fusese 
prima care îl ţinuse în braţe pe Samuel după naştere. Chiar 
şi după ce Grace se răzgândise în privinţa adopţiei, Selah 
insistase ca ea să rămână la ei. Insistase ca ea să stea 
acasă şi să-l alăpteze pe Samuel în primele trei luni înainte 
să înceapă să-şi caute de lucru. 

lar acum,  văzându-i chinul, Grace se simţi 
nerecunoscătoare şi lipsită. Şi Selah fusese mamă pentru 
Samuel în aceeaşi măsură ca ea, ba chiar mai mult în 
ultimele câteva săptămâni de când începuse să lucreze 
pentru Roman Velasco. Era plecată mai bine de 
douăsprezece ore pe zi şi abia dacă mai avea timp pentru 
fiul ei. Sâmbăta trecută, Samuel începuse să plângă în 
braţele ei şi să-şi întindă mânuţele după Selah. 

Lui Samuel îi merge bine aici, Grace. Are o familie. Tu ai 
vrut ca noi să fim familia lui. 

Aluzia lui Selah o săgetă drept în inimă. 

De data aceasta, Ruben apucă mâna lui Selah cu mai 
multă fermitate. 

— Selah! zise el pe un ton de-a dreptul dezaprobator. 

Ochii lui Selah se umplură de lacrimi. 

— Nu o vom reţine pe Grace. Samuel este fiul ei, nu al 


nostru. Tu ai fi renunţat la Javier? Selah vru să intervină din 
nou, dar Ruben continuă apăsat. Plecarea ei poate fi o 
schimbare benefică, mi amor. 

Cu cât Grace pleca mai repede, cu atât mai bine. 

— Am aproape tot ce îmi trebuie în magazie. Am sunat la 
biserică. Sunt câţiva voluntari care vin sâmbătă să mă ajute 
să mă mut. 

Selah icni. 

— Sâmbătă? Dar n-ai nici pătuţ. Ochii ei scânteiară. Unde 
o să doarmă Samuel? Pe jos? 

— Am cumpărat ieri un pătuţ. Fusese la un magazin de 
vechituri de unde cumpărase un scaun auto în stare bună, 
un scaun de masă pentru copilaş, aşternuturi pentru pătuţ 
şi jucării. Am ce îmi trebuie. 

Selah o privi rănită şi furioasă. 

— Dar îţi mai trebuie timp să cauţi o creşă. 

— Ştiu. 

— Trebuie să verifici cu atenţie recomandările. 

— Ştiu. Grace se luptă cu lacrimile. 

Tonul lui Selah se mai înmuie. 

— Te rog, nu-l lua de aici în felul acesta. Lasă-mă să am 
grijă de el în locul tău. 

Ruben păru gata să plângă la auzul rugăminţii pline de 
suferinţă a soţiei sale. O privi pe Grace rugător. 

— Poate că puţin timp ne-ar ajuta, chiquita. Ai putea să-l 
laşi pe Samuel cu Selah până te muţi. Te ajut şi eu. Sunt 
liber sâmbătă. 

Grace ştia că ea nu va putea fi de ajutor cu un bebeluş în 
braţe, iar Selah părea să înţeleagă că totul avea să se 
schimbe. Probabil încă puţină vreme în compania lui 
Samuel îi va fi de folos. Nu voia să se pripească în privinţa 
găsirii unei creşe. Selah avea dreptate. Nu merita să rişte. 
Va trebui să vorbească cu personalul de la creşă, să le 
verifice recomandările. Între timp, Samuel va fi în siguranţă 
şi fericit în preajma oamenilor pe care îi ştia. 

Samuel se agită în braţele ei. Cu inima sfâşiată de 


nesiguranţă, Grace îl sărută pe creştet. Ar fi trebuit să 
doarmă în pătuţul lui, dar voise să-l ţină în braţe ca să fie 
mai puternică în timpul confruntării cu Selah şi Ruben. 
Argumentele logice ale lui Selah o dureau. Ştia că aceasta îl 
va îngriji şi-l va iubi mai mult decât cei de la creşă, chiar 
dacă va găsi o creşă bună. Acolo el va fi unul între o 
mulţime de alţi copii, în timp ce aici, Selah îi va oferi toată 
atenţia de care ar avea nevoie. 

Asta o îngrijora cel mai tare pe Grace. Era cumva egoistă? 
Sau mânată de gelozie? Să-l lase pe Samuel în grija ei o va 
ajuta pe Selah să se obişnuiască cu ideea sau doar va 
înrăutăţi lucrurile? Nu ştia, dar nu putea să lase ca temerile 
ei să înăbuşe vocea raţiunii. 

— Nu vreau să te rănesc, Selah, dar situaţia aceasta este 
doar temporară. O privi în ochi, dorind ca ea să înţeleagă. O 
să-l las pe Samuel cu tine în timpul săptămânii. Şi o să-ţi 
plătesc pentru îngrijirea lui. 

— Nu vreau bani! îl îngrijesc din dragoste. 

— Ştiu, dar pe mine mă ajută să mă simt independentă. Te 
rog. Încearcă să înţelegi. Te iubesc, Selah. Ai fost ca o soră 
pentru mine. Apreciez tot ce ai făcut pentru mine şi 
Samuel, dar vreau să-l am pe fiul meu tot timpul cu mine 
cât mai curând. 

Selah expiră înfiorată. 

— Da. Yo comprendo. Dădu din cap, de data asta calmă. 
Totul se va rezolva aşa cum trebuie. 

Grace speră că luase decizia corectă. 

— Voi veni după Samuel vineri după-amiază după ce ies 
de la lucru şi îl voi aduce acasă duminică după-amiază. Nu 
intenţionase să spună acasă. Lacrimile ameninţară să 
izbucnească, dar clipi să le înăbuse. 

— Da. Bine. De data asta Selah vorbi cu blândeţe. Mi-a 
făcut întotdeauna plăcere să-l îngrijesc pe Samuel. El este 
îngeraşul nostru. Selah îşi deschise braţele gata să-l ia. 

Grace se ridică. Nu poți să mi-l iei, dori ea să tipe. Nu mai 
tot încerca să mi-l iei! Dar nu se putea imagina rostind 


aceste cuvinte după toate câte făcuseră Selah şi Ruben 
pentru ea. 

— Vă sunt recunoscătoare. Sincer. 

— Ştim. Ruben înţelegea, chiar dacă Selah nu. _ 

— E tărziu, iar eu şi Samuel ar trebui să fim deja în pat. Îşi 
puse o mână pe umărul lui Selah. lţi mulţumesc. 

Selah ridică ochii spre ea şi cuprinse picioruşul lui Samuel 
în căuşul palmei. 

In seara aceea, Grace nu-l aşeză pe Samuel în pătuţul lui, 


ci se cuibări cu el la piept în patul ei. 
XXX 


Roman îi urmări pe cei patru bărbaţi care transportau 
mobilierul şi cutiile în cabană. Mai devreme, Grace cărase 
înăuntru un obiect mare şi învelit, după care mai făcuse 
două ture cu câteva cutii. Ultima dată dusese înăuntru un 
aspirator şi de atunci nu se mai arătase pe afară. Roman şi- 
o imagină în casă dând ordine ca un general. Pune 
canapeaua în partea aia, fotoliul rabatabil în partea asta, 
măsuța de cafea acolo. Totul trebuia aşezat la locul lui. Nu 
avea prea multe lucruri, aşa că aranjarea lor nu dură mult. 
Trei bărbaţi plecaseră deja. Mai rămăsese al patrulea. 
Pesemne, un mexican, gândi Roman. 

Când Roman reveni la fereastră să arunce încă o privire, 
Grace şi bărbatul erau aşezaţi pe zidul scund care dădea 
spre canion şi povesteau. Bărbatul nu părea grăbit să plece. 
Roman se gândi cât de repede se împrietenise Grace cu 
Hector. Poate că avea o slăbiciune pentru hispanici. Chiar şi 
Roman fusese confundat cu un hispanic nu o dată. Dar, la 
urma urmei, mulţi se înşelaseră în privinţa lui, mai ales 
când, în timpul călătoriilor sale, trecea prin punctele de 
control vamal. Mama lui fusese o albă. Dar nu ştia nimeni 
cine fusese masculul binefăcător. Jasper i-a zis că un test 
ADN ar putea rezolva dilema obârşiei, dar Roman Velasco 
nu voia să ştie, deşi Bobby Ray Dean se gândea câteodată 
la asta. 


Roman se concentră la schiţa de transfer. Era ultima şi 
aproape gata. In câteva zile, cel mult o săptămână, avea să 
pornească spre sud către San Diego. Va rămâne acolo până 
la finalizarea proiectului. Două săptămâni sau poate mai 
puţin dacă trăgea tare. Va începe cu partea pe care Hector 
o pregătise mai întâi şi va lucra fără întrerupere. lar Hector 
va adăuga stratul protector final. 

Roman aruncă pensula în tăviţă şi îşi întinse degetele 
dureroase. Ore întregi schiţase girafe ce se hrăneau din 
salcâmi ţepoşi, cu mintea frământată de ironia desenului - 
animale sălbatice cutreierând pustia Serengeti în libertate - 
pentru un hotel care găzduia turişti dornici să vadă animale 
capturate supraviețuind în cuşti închise. 

Incepu să se plimbe visător. Ce ar fi să meargă într-un 
safari şi să pozeze pe viu lei şi antilope africane? Avea bani 
destui ca să stea o vreme în Africa. Din păcate, nu putea 
lăsa proiectul neterminat. 

Probabil că putea să facă o excursie undeva mai aproape. 

Se duse lângă şirul de ferestre care dădeau spre Canionul 
Topanga. Grace şi bărbatul acela mai vorbeau încă. Pentru 
o femeie care abia dacă îi adresa vreo douăzeci de cuvinte 
pe zi, era evident că avea multe să-i spună acelui individ. În 
cele din urmă, aceştia se ridicară şi se imbrăţişară. Bărbatul 
o sărută pe obraji. Deci, erau buni prieteni. Se indreptară 
spre aleea din faţă şi dispărură din raza lui vizuală. Pulsul 
lui Roman se acceleră puţin când o zări pe Grace 
întorcându-se singură şi intrând în cabană. 

Poate că ar fi bine să treacă pe la ea şi să o salute. Aşa ar 
fi politicos. 

Dar ideea nu era bună. Stabiliseră deja care erau limitele: 
el era şeful, ea angajata, iar acum proprietarul şi chiriaşa. 

Roman scotoci prin dulapuri şi prin frigider după ceva care 
să-i stârnească pofta de mâncare. Nu era chiar atât de 
înfometat, încât să-şi prepare ceva. Deschise televizorul a 
cărui ecran imens era montat pe perete şi începu să 
navigheze de pe un canal pe altul. Nu găsi nimic interesant 


în afară de sport, ştiri şi redifuzări de emisiuni şi filme 
vechi. Inchise televizorul şi se duse la fereastra camerei de 
zi, gândindu-se cât de mult îi plăcea lui Grace priveliştea de 
afară. In călătoriile sale, văzuse peisaje mult mai 
impresionante decât acesta. Plictisit şi obosit, se întinse pe 
canapea şi îşi lăsă gândurile să-i hoinărească în voie. In 
minte începură să i se contureze nişte imagini. Scoase 
cartea neagră şi creioanele de sub canapea şi începu să 
schiţeze ceva. De pe hârtie îl privea o femeie cu ochi mari 
şi întunecaţi, adresându-i un zâmbet de Mona Lisa. Injurând 
în barbă, rupse pagina şi o mototoli în mâini. 

Roman îşi apăsă fruntea cu podul palmelor. Simţi că 
începe să-l doară capul. l-ar prinde bine o tură cu maşina, 
cu geamul lăsat. O să-şi omoare timpul pe o plajă din 
Malibu şi-o să-şi cumpere şi un hamburger înainte să se 
întoarcă. Poate că va da şi peste o fată fierbinte şi dornică. 
Se abţinuse prea multă vreme. 

Două ore mai târziu, Roman stătea pe plajă şi urmărea 
valurile care se spărgeau de nisip. Starea lui sufletească 
era aceeaşi. Nu schimbase decât decorul. Aproape că putea 
auzi vocea lui Jasper Hawley. Unde vrei să mergi de data 
asta., Bobby Ray? Ce cauţi? 

Rădăcini? Aripi? Habar nu avea. Voia doar să iasă din casă 
şi să scape de vecina lui. 

Era deja trecut de ora două dimineaţa când se întoarse 
acasă după ce luase cina la un restaurant unde serveau 
fructe de mare şi după o plimbare lungă de-a lungul 
coastei. Deschise uşa de sticlă. Afară, stelele străluceau 
intens, dar în loc să le privească, ochii lui alunecară spre 
cabană. lnăuntru veiozele erau aprinse. Mai mult ca sigur, 
Grace era ocupată încă cu aranjatul decorului. 

Sau poate că îi era frică. Aici nu se zăreau luminile din 
oraş. 

Şi lui îi luase ceva timp să se obişnuiască cu întunericul. 

BOBBY RAY, 15 ANI 


Culoarele bibliotecii erau înţesate de cărţi şi de firide 
tacute. Bobby Ray scotea cărţi şi le răsfoia, schiţând rapid 
uniforme în echipamente din timpul Războiului Civil. 
Cufundat în imagini despre Gettysburg, pierdu noţiunea 
timpului până ce simţi că începe să îl roadă stomacul de 
foame. Nu mâncase nimic nici la micul dejun, nici la prânz. 
Bobby Ray lăsă cărţile deschise pe masă şi ieşi să caute o 
rulotă unde aveau hot dog de vânzare. Işi cumpără două 
porţii şi se opri să le mănânce pe treptele sălii de 
spectacole, gândindu-se la ce-ar putea picta pe zidurile de 
un alb imaculat ale clădirilor guvernamentale. 

Apoi se întoarse la bibliotecă să-şi termine desenul, după 
care se duse la petrecerea lui Reaper. Era încă în formă. 

In faţa apartamentului lui Reaper zări o ambulanţă şi două 
maşini de poliţie cu girofarele aprinse. Poate că iar 
avuseseră loc neînţelegeri domestice. Cu o zi în urmă, 
Reaper îi povestise râzând despre un tip care fusese 
înjunghiat de bătrâna lui doamnă care l-a prins ieşind din 
apartamentul altei femei. Bobby Ray se îndreptă spre 
cealaltă parte a clădirii, gândindu-se să urce pe scara de 
incendiu şi să intre pe uşa din acoperiş. Pe când îşi făcea 
loc printre spectatorii curioşi, auzi un bărbat care spunea: 

— Câţiva băieţi au fost împuşcaţi la o petrecere de la 
etajul trei... bobby Ray se opri. 

— Ce-ai spus? 

Bărbatul se uită la el încruntat. 

— Locuieşti acolo? Te-am văzut prin preajmă. 

— Am prieteni care locuiesc în clădirea asta. 

— Bine că n-ai fost cu ei. i 

In adâncul inimii, Bobby Ray avu o presimţire sumbră. In 
clădirea aceasta, petrecerile erau la ordinea zilei. Asta nu 
însemna că băieţii pe care îi cunoştea el erau neapărat 
printre victime sau criminali. 

Doi paramedici ieşiră din clădire cărând o targă. Bobby 


Ray şuiera un blestem când îl recunoscu pe Reaper. Era 
inconştient şi arăta ca un cadavru, iar de braţ îi atârna o 
perfuzie. Bobby Ray încercă să-şi croiască drum prin 
mulţime, dar un poliţist îi blocă înaintarea şi ridică mâna să- 
| avertizeze. 

— Rămâi acolo! 

— E un prieten de-al meu. 

— Atunci îţi doreşti să ajungă cât mai repede la spital. 

Reaper nu arăta bine deloc. 

După ce ambulanţa plecă cu sirenele urlând, locul liber fu 
ocupat de duba medicului legist. Bobby Ray aşteptă şi simţi 
că i se face greață. Când în cele din urmă bărbaţii ieşiră 
împingând targa metalică, Bobby Ray ştiu după mărimea şi 
forma corpului din sac că era vorba de Lardo. Se strădui din 
răsputeri să-şi stăvilească lacrimile fierbinţi care-i ardeau 
ochii. 

Bobby Ray petrecu restul nopţii descărcându-şi furia 
asupra zidurilor clădirilor din Tenderloin. Îşi golise markerul 
şi toate sprayurile cu vopsea pe care le avea în rucsac. 
Maşina poliţiei dădu colţul şi frână scârţâind. Bobby Ray o 
luă la fugă. Cauciucurile scrâşniră când maşina de patrulare 
dădu în marşarier şi patină pe şosea. Bobby Ray alergă pe 
cea mai apropiată alee şi sări peste un zid. Işi scoase 
mănuşile de pe mâini şi le azvârli peste o grămadă de 
gunoi. Auzi urletul sirenei şi văzu lumina reflectoarelor când 
aruncă rucsacul în spatele unui tomberon. Trecu strada fără 
să încetinească. O altă maşină de poliţie îi tăie calea. 
Avântul lui Bobby Ray îl aruncă peste capota acestuia. Se 
izbi cu putere de caldarâm şi rămase nemişcat gâfâind 
după aer. 

Un poliţist se înfiinţă lângă el. 

— Eşti bine, băiete? Ţi-ai rupt ceva? 

Bobby Ray izbuti să râdă. Dacă era bine? Dacă şi-a rupt 
ceva? Simţea cum lacrimile trădătoare îl dau de gol. Umilit, 
îşi apăsă dosul palmelor peste ochi. Niciodată n-a mai 
plâns! Ofiţerul îi zise să stea liniştit fiindcă aveau să cheme 


ambulanţa. Bobby Ray se ridică în şezut, gemând de 
durere. Dădu la o parte mâinile celor care încercau să-l 
ajute şi se ridică împleticindu-se. Nu avea nevoie de 
ambulanţă. De ce fugeai, băiete? Am întârziat şi mama e 
îngrijorată. Chiar aşa? Te vom conduce până acasă. Unde 
locuieşte mama ta? Am făcut ceva, căpitane? Aia mă întreb 
şi eu, băiete. Vrei să ne spui o altă poveste? De ce fugeai? 

Sosi o altă maşină de patrulare şi parcă în spatele lor. Din 
ea cobori un ofiţer mai în vârstă care trase de centura lui 
lată din piele şi scoase o lanternă grea, marca Maglite. 
După el cobori un ofiţer mai tânăr. Bărbatul mai în vârstă 
aprinse lanterna exact în faţa lui Bobby Ray. 

— Te-am prins! Băiatul a fost ocupat în seara asta! 

Bobby Ray clipi, dar nu-şi feri privirea. 

— Nu ştiu despre ce vorbeşti. 

— Ridică-ţi mâinile! 

Bobby Ray făcu ce i se poruncise, ştiind că polițistul căuta 
pete de vopsea pe degetele şi hainele sale. Unii taggeri nu 
aveau destulă minte să poarte mănuşi. 

— Sunt curat. Vrei să mă verifici şi după urechi? 

— Nu-i nevoie. li întrebă pe ceilalţi ofiţeri din ce direcţie 
alergase Bobby Ray. Răspunsul lor îl mulţumi. 

Surprins, Bobby Ray se trezi cu încheieturile prinse în 
cătuşe de genul brăţărilor autoblocante şi aruncat pe 
bancheta din spate a unei Maşini de poliţie. Îşi sprijini capul 
de tetieră şi trase o înjurătură. 

Ofiţerul mai în vârstă conducea în timp ce ofiţerul mai 
tânăr transmitea informaţia prin staţie. Primul ofiţer se uită 
la Bobby Ray prin oglinda retrovizoare. 

— In seara asta ai dat-o în bară, Bobby Ray! 

Pulsul lui Bobby Ray o luă razna, dar făcu pe prostul. 

— Cine-i Bobby Ray? 

— Bobby Ray Dean, te urmăresc de o vreme încoace. Ştiu 
unde locuieşti. Ştiu cine sunt prietenii tăi. Ofiţerul privi 
drumul din faţa lui. Eşti norocos că nu ai fost la petrecerea 
din seara asta. 


— Asta crezi? Că sunt norocos? 

— Şi prea prost ca să-ţi dai seama. 

Dacă ofiţerul ştia despre petrecere, poate că ştia şi ce se 
întâmplase. 

— Cine a fost cel care a tras? 

Dar nu primi niciun răspuns. 


KKK 


Bobby Ray îşi petrecu următoarele câteva zile la centrul 
de detenție juvenilă, unde a fost supus instrucției. 
Asistentul social care se ocupa «de cazul lui, Ellison 
Whitcomb, se pensionase şi se mutase în Florida. Asistentul 
cel nou, Sam Carter, se ivi în cele din urmă cu dosarul lui 
Bobby Ray. Carter nu era cinic ca Whitcomb, dar era realist. 

— De data asta, cei de la centru nu vor fi îngăduitori cu 
tine, Bobby Ray. 

— Tu crezi că sunt vinovat. 

Sam Carter îi adresă un zâmbet strâmb. 

— Vrei să-mi spui că nu eşti? 

Furios, Bobby Ray împinse scaunul şi se ridică. 

— Nu au nicio dovadă! 

— Au tot ce le trebuie. Şi lucrul acesta s-ar putea să fie în 
avantajul tău, Bobby Ray. 

— In avantajul meu? Cum aşa? 

— Te vor scoate din Tenderloin. 

— Şi dacă nu vreau să plec? 

— Mă îndoiesc că ştii ce vrei. De acum tribunalul va 
decide. Bobby Ray rămase închis pentru o vreme la un loc 
cu băieţi mai mari şi mai duri decât el. Ştia cum să-şi 
mascheze teama, împărțind acelaşi dormitor cu alţi 
paisprezece colegi de cameră. işi ţinea ochii deschişi şi 
stătea cu spatele la perete. Nici nu putea să doarmă bine 
fiindcă tresărea la cel mai mic zgomot. Nu socializa cu 
nimeni, ci se ferea de prădători. 

Un gardian îl conduse pe Bobby Ray într-o încăpere 


mobilată cu «»singură masă din metal şi două scaune. Se 
aştepta să-l vadă pe Sam Karter, dar în schimb dădu peste 
un străin înalt, lat în umeri, îmbrăcat într-un costum 
cenuşiu, cu o cămaşă albastră şi cravată. Îi întinse mâna 
zâmbind. 

— Sunt Willard Rush. Eu mă ocup de cazul tău. 
Strânsoarea mâinii sale era fermă. Willard Rush se uită la 
gardian, iar acesta ieşi închizând încet uşa în urma lui. 

— la loc, Bobby Ray. Avem de discutat lucruri serioase. 

Bobby Ray îşi împreună mâinile pe masă şi afişă o 
atitudine degajată, aşa spera el. Ajunse la concluzia că 
judecătorul analizase dovezile ofiţerilor şi hotărâse că nu 
erau suficiente. 

— Vei fi audiat la tribunal joia viitoare. 

Stomacul lui Bobby Ray se întoarse pe dos. Peste o 
săptămână? 

— Dar nu au nicio dovadă care să mă incrimineze. 
Expresia de pe chipul lui Rush se schimbă destul încât să-l 
facă pe Bobby Ray să-şi uite teama şi să se enerveze. Crezi 
că mint? 

— Aveai o pată de vopsea pe mânecă, iar petele acelea se 
potriveau la culoare cu schiţele de graffiti de pe opt clădiri. 

— Şi ce-i cu asta? O pată mică de vopsea nu dovedeşte 
nimic. Poate că m-am frecat din greşeală de ceva şi m-am 
pătat. Se aplecă în faţă. Au nevoie de dovezi mai 
convingătoare. 

— În cazul unor adulţi poate că au nevoie de mai multe 
dovezi, dar tu eşti un copil. Procuratura a preluat pata de 
vopsea şi s-a folosit de ea. Ei fac ce cred că e mai bine. 

Şi Sam Carter îi spusese ceva asemănător. Inima lui Bobby 
Ray încetă să mai bată regulat. 

— Ei ar trebui să-i închidă pe cei care mi-au împuşcat 
prietenii! 

Mai întâi trebuie să-i prindă şi din moment ce nu ciripeşte 
nimeni, procesul va dura mai mult. Inclină capul şi începu 
să-l studieze pe Bobby Ray. Dacă e după cum bănuiesc eu, 


aş zice că criminalul îl urmărea pe Edoardo Gerena şi s-a 
întâmplat ca prietenii tăi să fie la loc potrivit într-un 
moment nepotrivit. 

— Cine e Edoardo Gerena? 

— Petrecerea a avut loc în apartamentul său. Poate că tu îl 
cunoşti după numele de stradă, Red Hot. Din câte am 
înţeles, el e la închisoare. Un băiat a murit la faţa locului. 
Tot timpul cât a vorbit, Bobby Ray simţi că omul îl studia 
îndeaproape. Ca pe o bacterie la microscop. Fratele lui 
Gerena a murit în drum spre spital. 

Mica lume pe care şi-o făurise Bobby Ray în ultimele 
câteva luni se surpase. Se strădui să rămână calm şi liniştit, 
dar în sufletul lui fierbea de furie şi durere. 

— Sunt doar curios, Bobby Ray. De ce nu ai fost la 
petrecere? 

Poate că acolo ar fi trebuit să fie şi el. Poate că ar fi putut 
să-si salveze prietenii cumva. Poate că ar fi fost împuşcat şi 
el. Şi care ar fi fost diferenţa? 

— Am avut alte lucruri de făcut. 

— Unde ai fost în ziua aceea? 

— La şcoală. 

— După şcoală. 

Bobby Ray îşi trecu degetele prin păr şi îşi sprijini capul în 
palma. Ar fi trebuit să meargă şi el la petrecere. Măcar ar fi 
fost cu prietenii săi. 

— La bibliotecă. 

— Nu asta mă aşteptam să aud. 

Bobby Ray se înroşi la faţă. Îşi dori să nu-i fi răspuns. 

Rush continuă neabătut. 

— Ce ai făcut la bibliotecă? 

_Bobby Ray nu zise nimic, ci se mulţumi să se uite la Rush. 
II lasă pe bărbat să creadă ce vrea. El nu mai avea nimic de 
spus. Rush îi puse câteva întrebări, dar Bobby Ray nu zise 
niciun cuvânt. Rush oftă, îşi adună hârtiile şi le puse în 
servietă. Se ridică şi bătu la uşă. Gardianul îi deschise. 

— Poţi să-l iei în primire. 


Rush ieşi, lăsându-l pe Bobby Ray singur cu gardianul. 

In noaptea aceea, Bobby Ray o visă din nou pe mama lui. 
O implora să nu plece, dar ea îi împingea mâinile la o parte 
şi îi zicea că se va întoarce. Mă întorc de fiecare dată, nu-i 
aşa? Nu te ține de mine, puiule! Trebuie să merg la lucru. 

Grace dormi până târziu duminică şi se trezi la băzâitul 
telefonului de pe noptieră. Bâjbâi după mobil şi văzu chipul 
lui Shanice pe ecran, aşa că răspunse. 

— Cât e ceasul? 

— Unde eşti? Noi suntem la cafenea. Eşti bine? 

— Sunt bine. Incă sunt în pat. Nu m-am culcat până la trei. 

— Nu ştiam că ai atâtea lucruri de aranjat. 

— Nu am. Doar că nu am putut dormi. 

— Grace, scumpo, trebuie să îţi spunem ceva. Am vrut să- 
ţi spunem personal. Din păcate, nu ai venit la întâlnire. 

Grace nu era sigură că va putea face faţă unei alte idei de- 
a lui Shanice. 

— Ce anume? 

— Ai o întâlnire miercuri la ora şapte. 

— Mergem la film sau la studiu biblic? 

— Tu şi Brian Henley veţi lua cina la Lawry. Drăguţ, nu-i 
aşa? 

Grace căscă ameţită. 

— Nu cunosc niciun Brian Henley. 

— Ei bine, o să-l cunoşti. Te-am înscris pe un site creştin 
de socializare şi când a apărut acest tip incredibil, i-am 
răspuns. 

Grace căscă ochii uluită. 

— Poftim? Sper că glumiţi! 

— Ascultă-ne numai. E văduv, pastor de tineret care are şi 
master şi e din cale-afară de chipeş. Îi plac copiii. Ţi se 
potriveşte perfect... 

Trează de-a binelea, Grace se ridică în şezut. 


— Nu am nevoie şi nici nu vreau un bărbat, Shanice. 

— E prea târziu. Întâlnirea a fost aranjată. 

— Atunci n-aveţi decât să mergeţi voi. 

— Ţi-a văzut poza. Se va aştepta să mergi. Pare un bărbat 
deosebit. Ar fi grosolan din partea ta să nu mergi la 
întâlnire. 

— Spune-mi cum să-l contactez şi voi... 

— Te rog, Grace. Fă-o pentru mine. 

Grace ştiu ce o deranja pe Shanice. 

— De ce te mai simţi vinovată? Ce s-a întâmplat nu a fost 
din vina ta. Ci din vina mea. Niciodată nu te-am învinuit pe 
tine. 

— Ştiu, scumpo, dar poate că o să mă simt mai bine dacă 
vei merge la întâlnirea asta. 

— Mă şantajezi! 

— Nu şi dacă se va sfârşi aşa cum sperăm noi. 

— Şi dacă nu se va sfârşi aşa cum speraţi, îmi promiteţi că 
nu îmi veţi mai face aşa ceva vreodată? Grace aşteptă, dar 
Shanice nu era genul de fată care să promită ceva cu 
uşurinţă. Shanice? 

— Poate că te-ar interesa să ştii câţi domni ţi-au lăsat 
mesaje. 

Grace gemu. 

— Nu chiar! 

— Bine. Bine. Nu eşti complet trează. Te-am prins într-un 
moment nepotrivit. Dar o să ne mulţumeşti mai târziu, sunt 
sigură. 

Grace o auzi pe Ashley în fundal zicând ceva despre cât de 
chipeş arăta Brian Henley. Dacă ar fi englez, Grace nu ar 
trebui să-şi facă griji. Ar putea să o trimită pe Ashley în 
locul ei. 

Zăbovi la duş, stropii calzi învăluind-o atât de plăcut. 
Spală-mă de păcatul meu, Doamne. Curăţă-mi inima şi 
mintea de amintirile care mă hăituiesc. Spală-mă şi fa-mă 
mai albă decât zăpada! Dacă era după ea, ar fi rămas sub 
duş o veşnicie. Grace îşi pieptănă părul ud şi îl agită cu 


mâinile, astfel că părul ei moale şi natural se ondulă la 
vârfuri. Incă mai avea lucruri de aranjat pentru ca noua ei 
casă să arate ca un cămin pentru ea şi Samuel. _ 

Din fericire, Ruben reuşise să monteze pătuţul. Işi 
propusese să-l monteze chiar ea, dar el insistase că avea 
uneltele şi experienţă necesare pentru aşa ceva. 
Aşternuturile erau imprimate cu avioane minuscule roşii, 
albastre şi galbene. Montă jucăria muzicală Baby Einstein 
de gratiile pătuţului, atârnă caruselul muzical Fisher-Price 
deasupra, iar mieluşelul de pluş care cânta „lisus, ştiu, mă 
iubeşte” îl aşeză într-un colţ al pătuţului. Lui Samuel îi 
plăceau  cuverturile cu margini catifelate, aşa că îi 
cumpărase două: una cu elefanţi albaştri şi alta cu girafe 
galbene-portocalii. Era nerăbdătoare să-l aibă pe Samuel 
doar pentru ea câteva zile, fără Selah prin preajmă, mereu 
dornică să i-l smulgă din braţe şi să-l îngrijească. 

O, Doamne, ştiu că sunt egoistă, dar Samuel este al meu. 
Vreau să petrec mai mult timp cu fiul meu, nu mai puțin. 
Vreau să fiu o mamă bună, chiar dacă nu pot să stau cu el 
toată ziua. 

La magazinul din Malibu găsise tot ce-i trebuia, dar 
preţurile erau exorbitante. Aşa că se duse la Walmart şi 
profită de sugestia lui Ashley de a face cumpărături 
împreună de la Costeo. Apoi împărţiră produsele şi plata, 
economisind bani în acelaşi timp. Pusese toate 
cumpărăturile la locul lor, aşa că deschise uşa să pătrundă 
înăuntru aerul proaspăt de afară. Mintea îi era plină de idei. 
li trebuiau câteva rafturi pentru cărţi, fiindcă voia să 
păstreze toate manualele de la cursurile pe care le 
absolvise, precum şi cele la care renunţase să poată lucra 
cu normă întreagă şi să-l întreţină pe Patrick. El îi promisese 
că se va putea întoarce la şcoală după absolvirea lui. _ 

Dar nu merita să-şi bată capul acum cu trecutul. Işi 
dăduse toată silinţa să smulgă rădăcinile de amărăciune din 
inima ei şi să-l ierte. Dar să se ierte pe sine era cu totul altă 
treabă. 

Plin de neastâmpăr, Roman conduse din nou până în 
Malibu să-şi cumpere ceva pentru prânz de la raionul de 
delicatese. Sub impulsul momentului, cumpără şi o orhidee 
crezând că ar fi un gest frumos din partea lui să-i ureze bun 
venit noii sale chiriaşe. O lăsase în pace o zi şi jumătate ca 
să se instaleze. Ce rău era dacă îi făcea o vizită să vadă 
cum îi merge? 

Uşa din faţă a cabanei era larg deschisă. Roman o luă ca 
pe o invitaţie. Era pe punctul să-i treacă pragul. Grace însă 
nici nu-l observă. Stătea la o măsuţă şi ţinea deschisă în 
faţă o carte voluminoasă, în timp ce nota ceva într-un caiet 
cu spirale. O clipă se opri să o privească. 

— Te-ai instalat deja? _ 

Luată prin surprindere, Grace scăpă stiloul. Işi reveni 
imediat, împinse scaunul la o parte şi se ridică. 

— Îmi pare rău. Nu v-am observat, domnule Velasco. 

Ochii ei se îngustară din cauza luminii soarelui sau din 
cauză că el întrecuse măsura? Roman aproape că îi putea 
citi gândurile. Ce caută el aici? Şi nu era obişnuit să vadă 
expresia asta pe chipul unei femei. 

— Erai foarte concentrată. 

El intră curios să vadă ce făcuse ea cu cabana lui. La urma 
urmei, el era proprietarul. 

— Doar vreau să mă asigur că nu te-ai apucat să-mi 
zugrăveşti pereţii. 

— Mai întâi te-aş întreba. 

Bineînţeles că aşa ar fi făcut. Părea agitată. 

— Te-a molipsit briza de după-amiază? 

— Nu am vrut să dau drumul la aer condiţionat. Am uitat 
să te întreb de utilităţi. 

De utilităţi? Stătea chiar atât de prost cu banii? 

— Ele sunt incluse în preţul chiriei. 

— Bine că mi-am amintit. Puse hârtiile deoparte şi ridică 


un cec. Chiria pe prima şi ultima lună. Şi îi întinse cecul. 

— Plănuieşti să te muţi deja? El luă cecul şi-l vâri în 
buzunarul din faţă al pantalonilor. 

— De obicei aşa merg lucrurile. Şi garanţia în cazul în care 
decid să zugrăvesc. Zâmbi. 

Roman zâmbi şi el. 

— Faci totul ca la carte, domnişoară Moore. Puse orhideea 
pe masă în faţa ei. Un cadou de inaugurare. 

Grace clipi surprinsă. 

— Mulţumesc. E foarte frumoasă. 

Atunci de ce se holba la floare de parcă i-ar fi pus un şarpe 
pe masă? Roman nu o întrebă. Voia să arunce o privire prin 
camera de zi. Îi plăcea albastrul, verdele, rozul şi galbenul. 
Deşi avea lucruri ieftine, camera era confortabilă şi plăcută 
şi trăda bun-gust. Trei picturi atârnau pe perete: una pe 
care scria Opriţi-vă şi să ştiţi că Eu sunt Dumnezeu! cu 
litere colorate şi scrise de mână, şi două cu bărbaţi 
îmbrăcaţi în stil arab, un cioban cu barbă purtând un miel 
pe umăr, şi unul cu capul plecat şi mâinile împreunate în 
rugăciune. 

— Ai vreo preferinţă pentru bărbaţii din Orientul Mijlociu? 

— Am o preferinţă pentru lisus. 

O zise atât de simplu şi fără urmă de ezitare în glas, încât 
îl prinse pe Roman cu garda jos. Ochii ei căprui străluciră 
până ce îşi dădu seama de dispoziţia lui. Se uită la el 
nedumerită. Înclină capul şi ceva din gestul acesta făcu ca 
inima lui să bată mai repede. Sentimentul îl părăsi la fel de 
repede precum venise. 

— Luminile erau aprinse la tine azi-noapte când m-am 
întors acasă. Şi era trecut de ora două. E totul în regulă? 

— Am fost agitată puţin. N-am putut să dorm. E prea 
linişte aici. Niciun zgomot de maşini. Vrei cafea? Nu am 
proaspătă. 

Sperase că o s-o refuze? 

— Da. Mulţumesc. Grace deschise bufetul şi Roman zări un 
şir ordonat de căni neasortate. Ţi-ai pus deja lucrurile la loc! 


Privirea lui alunecă asupra ei. Îi stătea bine cu blugi strâmţi. 
Era desculţă, iar unghiile de la picioare erau date cu lac roz. 
Cămaşa i se ridică puţin cât să dea la iveală pielea ei 
palidă. Fără tatuaje. Nu că ar fi putut zări vreunul, în orice 
caz. 

Roman aruncă o privire spre cartea deschisă. Psihologie 
Clinică contemporană. Râse uşor, surprins. 

— Citeşti de plăcere? 

_— E pentru un curs de la UCLA la care a trebuit să renunţ. 
li întinse cana cu cafea aburindă. 

Studentă! 

— La UCLA? Nu scria aşa ceva în CV-ul tău. 

— Nu am absolvit. 

— Nu ţi-a plăcut şcoala? 

— Mi-a plăcut enorm de mult. 

— Ai fost exmatriculată? 

— A trebuit să mă angajez cu normă întreagă. 

Roman ridică ceaşca pe care scria: încrede-te în Domnul 
din toată inima ta. Sorbi din cafea, privind-o peste 
marginea ceştii. 

— Eşti foarte loială, nu-i aşa? 

— Pot să te servesc dintr-o cană de la Dodgers, dacă crezi 
că e mai gustoasă cafeaua din ea. Sau de la Raiders.” 

Oare îl tachina? zâmbi ştrengăreşte. 

— Sunt mai degrabă cotropitor decât şmecher. Chiar şi 
cafeaua ei veche avea gust bun. Grace arăta ca o 
adolescentă cu părul vârât după urechi. Îi plăceau forma şi 
volumul buzelor ei. Adevărul este că îi plăcea totul la ea, 
chiar dacă ştia puţine lucruri despre ea. O vreme nu vorbi 
niciunul. Grace inspiră încet. Ocoli masa, ieşi pe uşă şi nu 
se opri până în dreptul zidului acela scund. Îşi trecu 
degetele de-a lungul zidului. 

Se întoarse spre el şi îl privi liniştită. 


6 Echipă de baseball din Los Angeles, care înseamnă şmecher - n. 
trad. 
7 Echipă de fotbal din Oakland, care înseamnă cotropitor n. trad. 


— E o zi minunată, nu-i aşa? 

Dar nu-l induse în eroare pe Roman. Ea voia să-l dea afară 
din cabană. Foarte bine. Inţelegea aluzia. Se aşeză în 
acelaşi loc unde stătuse prietenul ei în timpul lungii lor 
conversații. Părea că nu mai avea nimic de zis. 

— Te îngrijorează ceva, Grace? Doar nu credea că se 
dădea la ea? îşi zisese că o va vizita să vadă cum îi merge, 
ca un proprietar cumsecade. Toate funcţionează cum 
trebuie? Frigiderul? Cuptorul? Maşina de spălat şi uscătorul 
de haine? Bărbia îi zvâcni. Nu am mai fost în locul acesta 
decât o singură dată. Nici nu m-am deranjat să verific 
lucrurile înainte să te muţi. 

— Le-au verificat prietenii mei. Toate funcţionează perfect 
Cel puţin frigiderul şi cuptorul. Incă nu am apucat să spăl. 

Domnişoara Moore turui agitată. Roman se simţi mai sigur 
pe sine 

— Bine. 

Grace îşi drese glasul şi se uită la el. 

— Cum merge cu ultimul desen? 

El ridică din umeri. ` 

— Toată lumea se grăbeşte ca de obicei. In mod special el. 
Era nerăbdător să termine proiectul. Şi avea să-l termine în 
curând dacă se apuca repede de treabă. Termină cafeaua şi 
îi întinse cana. 

— Faci o cafea bună. Poate că o să îi ofere a doua ceaşcă. 
Poate că ar putea amândoi să se relaxeze şi să aibă o 
conversaţie adevărată care să nu se învârtă în jurul 
afacerilor. 

— Eşti tu dependent de cafea. Nu-i bine să bei atâta. 

Ea nu voia ca el să mai zăbovească. 

— Bine, mamă. Roman se ridică. Toţi suntem dependenţi 
de câte ceva. Oare ea de ce era dependentă? 

— Mulţumesc pentru orhidee, Roman. Eşti foarte atent. 

Niciodată nu mai fusese acuzat de aşa ceva. 

Grace bătu în retragere. 

— Ne vedem mâine dimineaţă. 


Evident că psihologia clinică avea mai mult farmec decât 
el. 

— Porneşte aerul condiţionat de câte ori ai nevoie. Nu-i 
înţelept să-ţi ţii uşa deschisă prin părţile astea. Aici eşti în 
sălbăticie. Nu cred că vrei să dea peste tine vreun coiot 
viclean. 

Ea izbucni în râs. 

— Nu. Bineînţeles că nu vreau să se întâmple una ca asta. 
Trecu pragul şi închise uşa în urma ei. 

În ciuda traficului, Grace ajunse la timp la restaurantul 
Lawry. Il recunoscu pe Brian Henley după poza pe care 
Shanice i-o trimisese: chipeş, cu părul blond de culoarea 
nisipului şi cu ochii albaştri. El o văzu intrând şi se ridică în 
picioare, recunoscând-o din pozele pe care prietenele ei le 
postaseră. Era cu un cap mai înalt decât ea şi avea o 
constituţie atletică. Îi întinse mâna zâmbind. 

— Grace Moore? Sunt Brian Henley. Mă bucur să te 
cunosc. El nu încercă să-şi ascundă uşurarea. Chelneriţa îi 
conduse la un separeu. Şi Brian părea la fel de stânjenit ca 
ea şi i se păru ciudat să-şi dea silinţa să-l facă să se simtă 
în largul lui pe acest bărbat pe care nu voise să-l 
întâlnească. 

— Mi s-a spus că eşti pastor de tineret. 

— i s-a spus? Vrei să spui că întâlnirea asta nu a fost 
ideea ta? 

Grace se îmbujoră. 

— Ei bine... de ce să nu fim sinceri? Pari o persoană foarte 
de treabă, Brian, dar niciodată nu mi-a trecut prin cap să-mi 
dau întâlnire cu cineva prin intermediul reţelelor de 
socializare. Prietenele mele mi-au creat profilul şi au stabilit 
întâlnirea asta fără ca eu să ştiu. Şi nici nu mi-au dat datele 
tale de contact ca să te sun şi să clarific lucrurile. 

Brian zâmbi. 


— Tinerii din grupul meu au făcut acelaşi lucru cu mine. 

— Serios? 

El dădu din cap. Şi amândoi izbucniră în râs. 

Brian se sprijini de spătar. 

— Ei bine, am putea să punem capăt serii chiar acum... 
sau să aşteptăm să vedem ce se întâmplă. 

Lui Grace îi plăcu atitudinea lui. _ 

— Acum suntem aici. Eu o să-mi plătesc consumul. Işi 
putea permite o salată. Păcat că prietenele ei sugeraseră 
un restaurant atât de scump. 

— Tinerii din grup mi-au dat un bon valoric generos cu 
care să pot plăti două cine, desert şi vin. 

— Eu nu beau. 

— Nici eu. 

Povestiră  nestingheriţi. Brian îşi întâlnise soţia, pe 
Charlene, la conferinţa misiunii studenţeşti din Urbana pe 
când erau încă la liceu. Au descoperit amândoi că se 
pregăteau să dea la Colegiul biblic din Wheaton, Illinois. S- 
au angajat amândoi în timpul studiilor şi s-au căsătorit după 
terminarea anului doi. În timpul masterului, Brian a ocupat 
un post la o mega biserică de la periferia oraşului Chicago. 
Charlene lucra la şcoală în programul suplimentar. Într-o 
seară de iarnă, la niciun kilometru de casă, maşina ei a 
patinat pe asfalt, s-a învârtit de câteva ori şi s-a izbit de un 
pom. 

Brian avea ochii în lacrimi. 

— Au trecut patru ani de atunci. Am simţit că trebuie să 
părăsesc toate locurile acelea care îmi erau atât de 
familiare. Am depus CV-uri peste tot prin ţară şi am ajuns 
aici în LA. Deşi oraşul e mare, biserica e mult prea mică. 
Asta e o adevărată provocare. Avem loc să ne dezvoltăm. 

— Câţi ani aţi fost căsătoriţi tu cu Charlene? 

— Şase ani. 

— Nu-i aşa mult, mai ales când iubeşti pe cineva aşa cum 
e clar că ai iubit-o pe soţia ta. 

— Nu. Nu-i deloc mult. Dar tu? Vreo relaţie serioasă? 


Grace oftă în inima ei. Spune-i adevărul. 

— Îmi pare rău, dar bănuiesc că prietenele mele au omis 
câteva date pertinente în profilul pe care mi l-au creat. Sunt 
divorțată şi am un copil. 

Pentru că Brian nu zicea nimic, Grace bănui că această 
întâlnire avea să fie capătul a ceea ce putea deveni o 
relaţie promițătoare. 

— Ascult. 

Ridică ochii spre el, surprinsă. Cât de multe îi spui cuiva la 
prima întâlnire? Povestea ei era deprimantă şi stânjenitoare 
şi scotea în evidenţă doar prostia şi încăpăţânarea ei 
nesăbuită. 

— Patrick a fost vedetă de fotbal în timpul liceului şi avea 
probleme cu algebra. Antrenorul lui i-a spus că aş fi un tutor 
bun pentru el. Patrick a obţinut notă de trecere şi m-a 
invitat la balul de absolvire. Cred că această invitaţie a fost 
modul lui de a mă răsplăti. Grace se înfioră. Sună îngrozitor. 

— E adevărat? 

— Nu ştiu. Aş prefera să cred că i-a plăcut de mine aşa 
cum mi-a plăcut şi mie de el, dar mătuşa mea nu crede aşa 
ceva. lar mătuşa Elizabeth are dreptate întotdeauna. De ce 
nu observase Grace semnalele de avertizare? 

— Dar părinţii tăi? 

Grace simţi cum Brian o studiază. Trebuia să spună ceva. 

— Părinţii mei au murit pe când aveam şapte ani. Nu voia 
să vorbească despre împrejurările morţii lor. Mătuşa m-a 
crescut. Un alt subiect despre care nu voia să vorbească. 
Mătuşa Elizabeth o luase pe Grace la ea acasă din datorie 
faţă de familia ei, nu din dragoste. Grace nu-şi întâlnise 
niciodată mătuşa până atunci. Ea a fost luată în grija 
asistenţilor sociali în noaptea în care muriseră părinţii ei şi a 
fost dată în plasament până ce şi-a făcut apariţia mătuşa 
Elizabeth. Adevărul este că, aşa cum aflase Grace mai 
târziu, mătuşa ei acceptase postul de la Agenţia de 
Administrare Fiscală ca să fie cât mai departe de mama şi 
de tatăl lui Grace. Colegii îmi spuneau geniala, iar lui 


Patrick îi plăcea sportul. lubea aventurile. Şi femeile. 

— Cum de aţi ajuns împreună? 

— Ne-am dus amândoi la UCLA. El obținuse o bursă 
parţială datorită faptului că era jucător de fotbal. 

— Dar tu? 

Grace nu voia să se laude. 

— Destul cât să o pot scoate la capăt, dar Patrick trebuia 
să termine şcoala mai întâi. Îşi netezi şervetul în poală, 
evitând ochii cercetători ai lui Brian. Ne-am căsătorit prin 
anul întâi. Dar când şi-a pierdut bursa, mi s-a părut normal 
să lucrez ca el să se poată concentra asupra studiilor. li 
adresă un zâmbet stins. Urma să facem cu rândul. Ridică 
din umăr. La câteva luni după absolvire, am ajuns acasă de 
la lucru mai devreme şi l-am găsit pe Patrick în pat cu o altă 
femeie. Mi-a spus că o iubeşte, apoi şi-a făcut bagajele şi a 
plecat. 

Brian se cutremură. 

— Dureros. 

Nu atât de dureros pe cât ar fi trebuit. Fusese rănită, 
furioasă şi, în special, uşurată. Ultimul lor an de căsnicie a 
fost unul dificil. Atunci descoperise adevărul. 

— M-am urât pe mine mai mult decât pe Patrick. Am văzut 
atâtea semnale care mă avertizau, dar am ales să nu le iau 
în seamă. Am încercat să fac totul ca să-mi păstrez 
căsnicia. Cum zice proverbul acela, numai proştii nu 
gândesc. 

— Şi ai un copil. 

Grace ezită, înțelegând la ce se gândea Brian. Dar nu era 
pregătită să mărturisească mai multe păcate. 

— Da. Un fiu. Samuel. Are cinci luni şi e dragostea vieţii 
mele. Observase oare cum roşise? Brian păru să se prindă, 
dar nu o presă. 

— Charlene şi cu mine ne-am dorit şi noi copii. Aşa am 
ajuns să lucrez cu copiii. lubesc copiii. Un semn bun, gândi 
Grace, dar apoi se mustră în sinea ei. Brian vorbi despre 
programul pe care-l înființase? i despre încercările sale de a 


aduna laolaltă generaţia celor mai în vârstă cu cei mai 
tineri. Glumi pe seama faptului că mulţi oameni cred că 
adolescenţii sunt scăpaţi de sub control, fără putinţă de a fi 
salvaţi şi care trebuie evitaţi cu orice preţ. Râse. 

— Nimic nu s-a schimbat. Platon a deplâns generaţia 
tânără. Brian admise că tinerii puteau fi surprinzători şi 
enervanţi, în mod special, fetele. 

Grace n-a trebuit să se întrebe de ce. 

— Îmi imaginez cât de multe se îndrăgostesc de tine. Un 
văduv tânăr, carismatic şi chipeş? Mai bine ai fi atent, 
pastore Brian. 

— Sunt atent, crede-mă. Am grijă să nu fiu niciodată 
singur cu o fată şi avem supraveghetori adulţi din belşug la 
activităţile de tineret. Un pastor nu poate risca. Nu-ţi 
trebuie multe să distrugi reputaţia unui bărbat. 

Sau a unei femei. 

Vorbiră fără întrerupere cât timp mâncară din costita de 
vită. Apoi Grace comandă creme brulee, iar Brian tartă cu 
ciocolată caldă. Mai zăboviră la o cafea. Grace nu ţinea 
minte să se fi simţit atât de relaxată în prezenţa unui 
bărbat. Brian strecură bonul valoric şi bancnota de douăzeci 
de dolari în coperta ospătarului. 

Grace observă un alt cuplu ieşind din restaurant. 

— Cred că ei au venit după noi. Verifică ora pe telefon. Vai 
de mine! Ea şi Brian vorbiseră mai mult de două ore. 

Se ridicară şi ieşiră din restaurant. Brian îi ţinu jerseul. 
Merseră la maşină, iar el îi deschise portiera. 

— Cât de departe trebuie să mergi? 

— Voi ajunge acasă pe la unsprezece. Mi-a făcut o 
deosebită plăcere să te cunosc, Brian. iți mulţumesc pentru 
seara asta minunată. Mâna lui fu caldă şi fermă. 

— Copiii vor vrea să ştie cum a fost seara asta. Le voi 
spune că cina a întrecut cu mult aşteptările mele. 

— Şi prietenele mele mă vor întreba acelaşi lucru şi la fel 
le voi spune şi eu. 

Brian zâmbi. 


— În acest caz, ţi-ar plăcea să vii cu mine la o petrecere 
pe plajă, cu năzdrăvanii mei, de sâmbătă în două 
săptămâni? 

— Mi-aţi înscenat ceva? Grace izbucni în râs. Sună bine, 
dar vin doar dacă pot să-l aduc şi pe Samuel cu mine. 

— Absolut. Abia aştept să-l văd. 

În drum spre casă, Grace auzi semnalul primirii unui 
mesaj. ÎI citi înainte să parcheze. Shanice, bineînţeles. 
Sună-mă când ajungi acasă. Vreau să ştiu detalii. 

Shanice, o pasăre de noapte, răspunse la al doilea apel. 

— Te-ai simţit bine? 

— A fost o seară foarte plăcută, zise Grace pe un ton 
binevoitor. 

— Oh. Shanice păru dezamăgită, dar apoi se lumină. 
Destul de plăcută încât să-l întâlneşti din nou? 

— Da. 

— Fantastic! Spune-mi tot. 

— Va trebui să aştepţi până duminică. Grace îi ură noapte 
bună şi închise. 


XXX 


Roman  vopsi peretele din spatele atelierului luni 
dimineaţa, înainte să ajungă Grace la lucru. Nu voia să vadă 
expresia de pe faţa ei dacă descoperea care era adevărata 
lui pasiune în artă. Când intră să i aducă ceaşca de cafea, 
izul greu de vopsea plutea în aer. Grace se uita la peretele 
proaspăt vopsit. 

— lar ai vopsit peretele. Făcu o grimasă. Cum îi spui la 
culoarea asta? Noroi? 

— Bună descriere. Câte puţin de aici, câte puţin de acolo şi 
asta iese. Ezită, apoi adăugă: Oraşul foloseşte aşa ceva ca 
să acopere graffiti de pe ziduri. 

— Sper că nu aşa vrei să zugrăveşti casa. 

Roman mai adăugă un strat de roşu pe singurul tablou 
rămas pentru Talia. Ea luase deja celelalte două tablouri. 


— Am terminat schiţa pentru Hector. Plec la San Diego în 
după-amiaza asta. Voi fi plecat o săptămână cel puţin. Sau 
poate două. Mai puţine, dacă lucra mai mult. Dacă rămânea 
fără vopsele, putea să dea comandă să îi fie livrate acolo. O 
să termin tabloul acesta înainte să plec. Talia poate să vină 
să-l ia în câteva zile. 

— E ceva ce-ai vrea să fac cât timp eşti plecat? 

Privirea ei continuă să alunece spre peretele mâzgălit pe 
care se zăreau încă urme mai închise la culoare şi forme de 
la desenul iniţial. Încerca oare să ghicească ce se ascunde 
sub pojghiţa de vopsea? Mai adăugă o pată de vopsea 
roşie, după care îndepărtă pensula şi puse paleta deoparte. 

— Ai vrea să mergi să cumperi mobilă? Jasper Hawley a zis 
că vrea un pat pe care să doarmă data viitoare când va 
trece pe aici. 

Ea continuă să se uite la perete cu capul uşor înclinat. 

— Trebuie să ştiu ce gusturi ai. 

— Orice numai să nu fie vintage sau franțuzesc. 

Ea începu să râdă. 

— Ca să ştii şi tu, am obţinut preţuri bune pentru piesele 
mele de mobilier. Dintre cele mai bune pe care mi le-a 
putut oferi Armata Salvării. 

— Nu va trebui să fii atât de cumpătată cu banii mei. 

— Dar despre aşternuturi? 

— Şi din acelea. Şi perne pentru dormit. 

— Dar perne decorative? 

— Precum cele cinci de pe canapeaua ta? 

ÎI privi surprinsă. 

— Le-ai numărat? 

— Ţin minte ce văd. Mai ai una pe fotoliul rabatabil şi 
bănuiesc că mai ai o duzină pe patul tău. Se şterse pe mâini 
cu o cârpă îmbibată în ulei şi decise că era mai bine să 
schimbe subiectul. Cumpără ceva ce nu se demodează 
niciodată. 

Încă de când locuise în Tenderloin tânjise după calitate, 
dar acolo calitatea era la fel de rară ca banii. 


— Cât de mult eşti dispus să cheltuieşti? 

— Dormitorul meu a costat patruzeci de mii de dolari. 

— Poftim? Grace icni. Unde poţi găsi un dormitor atât de 
scump? 

— Am angajat un designer de interior. 

— Oh. Ce ar fi să o sun? Ea ştie mai bine decât mine ce îţi 
place. 

— Ce te face să crezi că a fost o ea? Şi poate că de data 
asta vreau ceva diferit. Grace era o fată cu totul diferită de 
cele pe care le cunoscuse până acum. Ceva puţin mai... nu 
ştiu, elegant. Foloseşte-ţi talentul. 

— S-ar putea să-ţi pară rău. 

— E doar mobilă, Grace. 

Ea aruncă o ultimă privire spre perete. 

— Dacă laşi scara aici, pot zugrăvi eu peretele într-un 
crem deschis. 

— Nu o să ajungă un singur strat. Şi la ce bun? 

— O să ai pânză curată ca s-o iei de la capăt. 

S-o ia de la capăt. Măcar dacă ar putea. 

După ce Roman a plecat la San Diego, casa imensă părea 
goală, iar paşii lui Grace răsunau ca un ecou pe pardoselile 
gri din stejar franțuzesc. În prima zi zugrăvi peretele din 
atelier, apoi o sună pe Selah. 

— O să vin să-l iau pe Samuel după orele de lucru. Va sta 
cu mine săptămâna asta. 

Selah îi zise că va fi o povară pentru ea la serviciu. Că ar fi 
mai bine să îl lase cu ea şi să-l ia doar la sfârşit de 
săptămână, aşa cum stabiliseră. Grace insistă că se va 
descurca. Selah o întrebă dacă primise permisiunea de a-l 
ţine pe Samuel cu ea. Grace minţi, zicându-i că nici nu se 
punea problema să nu întrebe. Bineînţeles că nu întrebase, 
dar ce treabă avea Roman atâta timp cât îşi făcea treaba? 
Când se va întoarce, s-ar putea să-l întrebe dacă l-ar 


deranja prezenţa unui copil în casă. 

Selah nu credea că era o idee bună. 

— Samuel trebuie să meargă la consultaţie la pediatru joi. 
Pentru asta va trebui să-ţi iei liber o zi şi tu ştii cât este de 
agitat după o injecție. Face febră întotdeauna. Va fi mult 
mai bine pentru el să rămână aici cu mine. 

Grace se supără. De ce trebuia tot timpul să se lupte cu 
ea? 

— Vreau să petrec mai mult timp cu fiul meu, Selah. 

— Ştiu că vrei, chiquita, dar trebuie să te gândeşti la ce e 
mai bine pentru el. Şi aşa Samuel e dat peste cap cât stă cu 
tine peste weekend. El are nevoie de stabilitate. Nu vrei ca 
Samuel să se simtă ca un yo-yo, nu-i aşa? 

Grace voia să insiste, dar se simţi egoistă să o tot preseze. 
Probabil că Selah avea dreptate. Poate că lui Samuel nu îi 
va plăcea să se joace închis într-un ţarc în biroul ei. Nu va 
putea să-şi lase îndatoririle ca să se joace cu el de câte ori 
voia. Aşa Selah se va putea îngriji de toate nevoile lui. 

— Bănuiesc că ai dreptate. 

— Toate la timpul lor, chiqui. Lui Samuel îi merge atât de 
bine. Totul se va rezolva aşa cum ar trebui. Era mantra lui 
Selah - şi era destul de adevărat. 

Grace se duse să cumpere mobilier pentru camera de 
musafiri şi aşternuturi, dar nu cheltui nici pe departe 
patruzeci de mii de dolari. Pe când se va întoarce Roman, 
mobilierul va fi aşezat la locul lui, iar ea va adăuga şi 
ultimele detalii decorative, pentru ca încăperea să pară mai 
îmbietoare. Când se întoarse, verifică mesajele vocale şi 
găsi un mesaj de la Roman. 

— Unde eşti? Sună-mă! Părea iritat şi îşi repetă numărul 
de telefon de două ori. Sună-mă! Ea îi salvă numărul la 
contacte, dar îl sună de pe numărul de la birou. Nici măcar 
nu îi dădu şansa să-l salute. 

— De ce n-ai răspuns la telefon? 

— Am fost în oraş să cumpăr dormitorul. 

— Oh. 


— Abia acum am ajuns înapoi. Camera de oaspeţi va fi 
gata până la sfârşitul săptămânii. Marca Stickley Whitehall. 
Din fericire, informaţia aceea avea să-i dovedească faptul 
că nu-şi pierduse vremea stând pe plajă în Malibu. 

— Nu contează. De data asta vorbi mai calm. O să-mi 
placă? 

— Nu ştiu, dar musafirii tăi se vor putea odihni. 

— Musafir. La singular. Jasper. Dar cearşafuri, pături...? 

— Am cumpărat de toate. Jasper va avea de ales între 
două perne. Voi pregăti patul imediat ce voi primi 
produsele. li zise cât o costase totul şi speră să fie om de 
cuvânt şi să nu tipe la ea. Mobila asta îşi merită toţi banii, 
iar valoarea ei creşte. 

— Sunt convins că arată perfect. 

Părea cu mintea în altă parte. Avea altceva pe cap? 

— Am primit câteva mesaje pentru tine. Unul de la 
consultantul financiar, altul de la un agent de vânzări, care 
are un cumpărător în cazul în care Roman se gândeşte să 
vândă. El îi zise să-i spună consultantului că va lua legătura 
cu el după expoziţie, iar agentului că nu era pregătit să 
vândă nimic. 

Grace râse uşor. 

— Sunt mulţumită să aud asta. Numai ce m-am mutat în 
casă. 

— Serios? râse şi el încet. Dormi în patul meu? 

— M-am referit la cabană, bineînţeles. Cel puţin era într-o 
dispoziţie mai bună. Mai ai să-mi dai şi altceva de făcut pe 
lângă ce fac de obicei? Ceva ce nu mă obligă să intru în 
dormitorul sau în atelierul tău. Ti-am zugrăvit peretele, 
printre altele. Nu mi-ai interzis. Deoarece el nu zicea nimic, 
ea se întrebă dacă nu cumva întrecuse măsura. Sper că nu-i 
o problemă! 

— Mă gândeam numai. Ai putea să livrezi tu tabloul în loc 
să vină Talia după el. 

— Am auzit că Laguna Beach e un oraş drăguţ. 

— N-ai fost niciodată acolo? 


— Nu. Tot ce am văzut vreodată se regăseşte pe traseul 
dintre Fresno şi Los Angeles. Acum aş adăuga şi Canionul 
Topanga, Burbank şi supermarketul din Malibu. Nu avusese 
timp şi bani să călătorească. Într-o zi voi merge până la 
Disneyland. Cu Samuel. 

— Ai trăit o viaţă retrasă, nu-i aşa? Ei bine, acum ţi se 
oferă ocazia de a călători, dacă vrei să duci chiar tu tabloul. 
Aa, şi mi-am amintit. Îmi trebuie numărul tău de telefon. 

Grace i-l dădu fără ezitare. 

— Când te sun, răspunde-mi! 

— Da, şefu'. Imediat ce Roman închise, Grace descărcă un 
ton de apel potrivit, apoi o sună pe Talia să stabilească o 
oră de întâlnire la galeria de artă pentru ziua următoare. 


XXX 


Talia Reisner nu arăta deloc ca femeia de afaceri rigidă pe 
care şi-o închipuise Grace. Purta o fustă colorată cu 
volănaşe şi o cămaşă de in, iar la gât un şirag gros de 
mărgele turcoaz şi coral. Părul bogat şi creţ, de un cenușiu 
roşcat, era adunat într-un coc prins cu agrafe japoneze. 
Arăta ca o copilă din flori, din Haight-Ashbury, îmbătrânită 
prea devreme. 

— Grace Moore! Mă bucur să te cunosc în sfârşit. Talia 
ignoră mâna ei întinsă şi o îmbrăţişă pe Grace. Ştiai că a 
fost odată o actriţă cu acelaşi nume? Grace Moore a existat 
cu mult timp înainte de a te naşte tu şi cânta ca o 
privighetoare. Unde e tabloul? 

Grace deschise portbagajul maşinii. Talia se întinse şi 
scoase cu grijă cel mai nou tablou al lui Roman. 

— O, uite ce a pictat băiatul de data asta! A 

larăşi băiatul. Grace nu se putu abtine să nu râdă. Inchise 
portbagajul şi o urmă pe Talia înăuntru. 

În galerie erau câteva săli de expoziţie cu o varietate de 
picturi, nu pereţi încărcaţi cu artă modernă, aşa cum îşi 
închipuise Grace. Se opri să admire o pictură în ulei ce 


reprezenta o vază elegantă în stil renascentist plină cu flori 
de liliac ce păreau atât de reale încât aproape că le putu 
inspira mireasma. Îi plăcu şi un alt tablou cu cocostârci 
albaştri printre trestii. Pe un piedestal era expusă o balenă 
din bronz, împreună cu puiul ei, iar pe un altul, şase delfini. 
Pe un platou imens din ceramică erau încrustate mii de 
stele pe cerul nopţii. Grace se aplecă să citească preţul. 

— Vai de mine! 

— Noi preferăm stilul artistic. 

— Tot ce aveţi aici costă mai mult decât câştig eu într-un 
an. 

Talia atârnă cu grijă pictura lui Roman pe perete. 

— Deci? Ce crezi despre tabloul acesta? 

— Nu cred că ar trebui să mă întrebi pe mine. 

— Ba da, fiindcă ştii ce îţi place. Cu siguranţă nu arta 
modernă, îi adresă un zâmbet şiret. Îţi voi spune un secret. 
La început, nici eu nu m-am dat în vânt după picturile lui 
Roman. Talia se retrase câţiva paşi şi studie pictura lui 
Roman în timp ce vorbi. A intrat în galerie cu o atitudine 
pătăioasă. Se plimba în sus şi în jos, dar nimeni nu s-ar fi 
uitat la ce avea în maşină. Râse. Era cu capsa pusă. Ştii ce 
mi-a spus? „Uită-te numai. Dacă nu-i bine, am ieşit pe uşă 
afară”. Într-un limbaj mult mai colorat, bineînţeles. Talia 
înclină din cap. Ştiu exact ce ramă i se potriveşte. Ridică 
tabloul şi se duse în biroul ei. 

Grace o urmă. 

— Ce te-a făcut să te răzgândeşti? 

— Dacă nu rişti, nu câştigi, aşa se zice. Ziua aceea nu 
fusese una dintre cele mai rodnice. l-am spus să-mi aducă 
ce avea mai bun. A aliniat câteva picturi şi s-a dat la o parte 
ca să le studiez. Eram gata să-i spun că-mi pare rău, dar 
tocmai atunci a intrat un client. Cunosc clienţii serioşi de 
cum îi văd. A străbătut galeria, după care s-a oprit în 
dreptul tablourilor lui Roman. A vrut să cumpere unul pe 
loc. l-am spus că nu stabilisem încă preţul pentru el. Când 
mi-a dat cartea lui de vizită, am ştiut că am obţinut ceva 


deosebit. Roman atrăsese atenţia unui custode la cel mai 
renumit muzeu de artă modernă din ţară. Venise la Laguna 
Beach în vacanţă doar pentru o zi. Asta da coincidenţă. Ela 
cumpărat primul tablou făcut de Roman. Pentru propria lui 
colecţie. O investiţie, după cum spunea el. 

Grace se uită încă o dată la tablou. 

— İn mod sigur nu ştiu să apreciez arta. 

— E o chestiune de gusturi, dar unii oameni au ochiul 
format pentru noile tendinţe. Roman ştie ce face. 

Fresca lui Roman o impresionase pe Grace mult mai mult 
decât operele de artă modernă pe care le aşezase pe 
şevalet ca pe bandă rulantă. Cel puţin schiţele pentru 
frescă. Poate că nu o să vadă niciodată fresca din San 
Diego. 

— Tabloul acesta este atât de diferit de celelalte opere ale 
sale. 

— Frescele lui, vrei să zici. Talia păru răutăcioasă. El a 
făcut o frescă pentru un prieten de-al meu. O scenă de pe 
Riviera italiană - cu coloane, bougainvillea, urne, nimfe 
turnând apă din ulcioare. Să ştii că Roman are un umor 
vulgar. l-a luat şase luni lui Leo să descopere simbolul falic. 
Câţiva musafiri observaseră înaintea lui şi făceau pariuri pe 
seama lui, întrebându-se cât va dura până va observa şi el. 

— Ce s-a întâmplat când şi-a dat seama? 

— Leo ştie să piardă. A râs. Mi-a spus recent că se 
distrează când vede expresiile de pe chipurile oamenilor 
care observă imaginea ascunsă în frescă. Trebuie să 
recunosc că fresca a fost făcută foarte inteligent. 
Bineînţeles că Leo nu s-a prins deloc că Roman îl poreclea 
urât de tot. Bărbaţii ca Leo nu se prind niciodată. Talia 
scutură din cap. Roman are atâtea talente că nu ştie ce să 
facă cu ele, dar încă nu s-a regăsit pe sine. Când a intrat în 
galeria mea, nu i-a păsat decât să-i expun tablourile ca el 
să vadă dacă se vând. l-am spus că unui artist adevărat nu- 
i pasă de ceea ce cred oamenii. Mi-a zis că dacă 
Michelangelo s-a putut prostitua, el de ce n-ar putea. l-am 


zis: „Fie crezi în ceea ce faci, fie nu crezi”. Mi-a răspuns că 
el nu crede în nimic. 

Lucrul acesta o întristă pe Grace. Ea observase caracterul 
nestăpânit al angajatorului ei, căruia nici cele mai bune 
opere ale sale nu-i dădeau vreun sentiment de împlinire sau 
de satisfacţie. Muncea din greu, dar niciodată nu părea 
mulţumit. 

— Dar mai e ceva la el, continuă Talia, în afară de faptul 
că e foarte chipeş. Gura i se strâmbă într-un zâmbet versat. 
Bineînţeles că i-am afişat poza în fiecare broşură. Faţa lui 
adună femei, unele cu bani, altele cu soţi plini de bani. 
Numele de Roman Velasco sună foarte plăcut lângă 
imaginea lui, nu crezi? Atât de străin şi de misterios! 

Grace pricepu încotro bătea. 

— Tu nu crezi că e numele său adevărat? 

— Tu crezi? Indiferent de ce sorginte este, nu cred că are 
strop de sânge italian în el. Indian poate, sau chiar arab. 
Negru. Nu că ar conta. Nu doar că e frumos. E şi interesant. 
N-ai zice? 

— ÎI ţin la distanţă. 

— Probabil că e înţelept din partea ta. 

De ce şi-ar inventa Roman un nume? Avea ceva de 
ascuns? Respinse curiozitatea care o rodea. Oricare ar fi 
fost motivele sale, nu era treaba ei. 

Grace acceptă invitaţia Taliei de a prânzi împreună. 
Valurile scânteiau în lumina soarelui, iar pescăruşii se 
înălţau şi se lăsau purtaţi pe aripile vântului. Talia vorbi 
despre artă, clienţi, călătorii. Telefonul începu să sune 
melodia lui Elvis Presley, „Big Boss Man”, pe care Grace o 
setase pentru apelurile lui Roman. 

— Roman. Talia începu să râdă în timp ce Grace scotoci în 
geanta după telefon. 

— Da, şefule? Grace zâmbi spre Talia. 

— Vei ajunge astăzi şi în Laguna Beach? 

— Sunt deja în Laguna Beach. Am predat tabloul în 
siguranţa. Talia şi cu mine tocmai terminăm prânzul. Mă 


întorc în curând. 

— Eşti la jumătatea distanţei de San Diego. De ce nu vii 
până aici? 

Grace îngheţă. Roman glumea în mod sigur! Talia încetă 
să mai râdă şi se uită la Grace. Stânjenită, Grace se uită 
spre mare. 

— E trecut de ora două. O să-mi ia ore întregi să mă întorc. 

— Rămâi aici peste noapte. 

— Poftim? Pulsul i se acceleră. Nu! 

Roman cobori tonul. 

— Nu-ţi cer să-ţi petreci noaptea cu mine în cameră, 
Grace. Păru amuzat. Ea simţi cum i se aprind obrajii. 
Observă şi Talia, iar el înrăutăţi lucrurile. Pot să-ţi rezerv un 
apartament mic şi drăguţ. 

Îl refuză iritată. 

— Nu, mulţumesc. 

— Nu vrei să vezi fresca? 

— Altă dată. 

— După ce termin, nu voi mai fi aici. 

— Ştiu. 

— Uau. Cât de tranşant! Dar nu păru deosebit de supărat. 

— M-ai provocat. Emoţiile ei erau cu totul altă treabă. 
Aveai să-mi dai ceva de făcut? Grace încercă să-şi păstreze 
tonul neutru, ca el să nu-şi dea seama cât o răvăşise 
tachinarea lui. 

— Nu. Şi Roman închise. 

Grace icni uşor la gestul său brusc şi se holbă la telefon. 
Clătină din cap şi puse telefonul deoparte. 

— Băiatul poate fi exasperant, nu-i aşa? Ochii Taliei 
sclipeau de curiozitate. 

Mai mult decât voia Grace să recunoască. 


KKK 


Roman n-o mai sună pe Grace. Se surprinse verificând 
telefonul zilnic în jurul orei trei, când obişnuia să-l sune. 


Grace trecea în revistă mesajele şi poşta. Apoi îl întreba 
cum merge treaba, dar Roman nu ştia să spună dacă era 
chiar interesată sau doar politicoasă. 

Roman şterse din desen leul care devora puiul de girafă 
înainte ca Hector să vină şi să dea stratul de protecţie. 
Oamenii stăteau în jurul lor şi se uitau la ei cum pictează. 
Peretele arăta impresionant. Această frescă era cea mai 
reuşită operă din toate câte făcuse până atunci. 

În timp ce curăţă pensulele şi prelata, nu-i dădu pace un 
sentiment vag de dezamăgire, de parcă ar fi uitat să 
introducă o parte esenţială în desen. 

— Nu pari fericit, señor, zise Hector într-o engleză cu 
accent. Vocabularul i se îmbunătăţise serios în ultimele 
câteva săptămâni, iar Roman simţi un junghi de gelozie. 

— Grace îţi dă lecţii de engleză? 

Hector rânji şi înălţă din sprâncene. 

— Nu. Am întâlnit o fată. Pe plajă. Muy bonita. Ea mă 
învaţă engleză. Eu o învăţ spaniolă. 

După expresia de pe chipul lui Hector, Roman fu convins 
că cei doi depăşiseră cu mult barierele lingvistice. 

— Pare o înţelegere echitabilă. 

Hector scoase telefonul şi îi arătă o poză. Fata, o roşcată 
durdulie şi foarte bronzată, arăta foarte îndrăgostită de 
hispanicul ei Romeo. Hector privea triumfător cu un braţ 
petrecut în jurul ei. 

Apoi îşi vâri telefonul în buzunar. 

— Vine şi Grace aici? 

— O fată nu ajunge? 

Hector începu să râdă. 

— Să vadă fresca, jefe. 

— Nu ştiu. Roman nu avea de gând să recunoască faptul 
că o invitase şi că ea îl refuzase. Îl surprinse pe Hector 
uitându-se la el şi îi susţinu privirea. 

— Ce-i? 

Hector indică spre recepţie, unde un bărbat îl arăta cu 
degetul unui cuplu de vârstă mijlocie. 


Roman se uită la Hector. 

— Hai să mergem să cinăm. N-am chef să fiu amabil cu 
străinii. Se aşezară la o masă într-un restaurant drăguţ din 
josul străzii. 

Mai tot timpul cinei, Hector i-a scris mesaje prietenei sale. 
Niciodată nu i-a fost uşor lui Roman să poarte o conversaţie 
cu Hector, dar şi una forţată i-ar fi prins bine acum. În urma 
mesajelor, Hector hotări să se întoarcă la Los Angeles în loc 
să petreacă noaptea la un hotel de cinci stele în San Diego. 
Roman îi făcu semn să plece, iar el rămase singur şi îşi 
comandă un coniac. 

Se întoarse la hotel puţin după ora opt. Se uită pe 
fereastră pierdut în gânduri. Grace nu-l sunase astăzi. Avea 
o scuză bună să o sune. Scoase telefonul din buzunar şi 
formă numărul ei. 

După cinci apeluri îi intră mesageria. Din mesaj lipsea 
voioşia ei obişnuită, chiar şi numele. Il instrui doar să lase 
un mesaj. Nici măcar nu pomenea că va reveni cu un 
telefon. Roman nu îi trimise mesaj. Era vineri seara. Cu 
mult după ora cinci. De ce i-ar răspunde? 

Starea de apăsare se accentuă. Mâncase prea mult cotlet, 
băuse prea mult alcool. Îl durea maxilarul. Medicul dentist i- 
a zis că durerea se datora faptului că dinţii îi erau prea 
încleştaţi în timpul somnului şi îi recomandase să poarte 
gutieră. Şi să nu se mai streseze. Se simţea deprimat şi nu 
doar pentru că băuse. 

Şi de ce ar fi stresat? Avea tot ce alţii doar visau să aibă. 

Se întinse în pat şi încercă să adoarmă. Era nervos şi nu 
ştia ce-i lipsea. Putea să se întoarcă la vechile sale 
obiceiuri. Să meargă la club şi să agaţe o fată. Dar 
întotdeauna după aceea sentimentul de pustiire se 
accentua. Tensiunea interioară nu-l slăbea deloc. 

Deschise televizorul şi se hotărî asupra unui film violent 
care să-i distragă atenţia. Braţul îl durea din cauză că îl 
ţinuse ridicat atâtea zile la rând ca să finiseze fresca. Işi 
frecă muşchii. Poate că i-ar prinde bine încă o băutură. 


Deschise minibarul şi scoase trei sticle de whisky. 

După a treia sticlă, Roman se destinse. Dar apăsarea nu 
dispăru. O sună din nou pe Grace. Ea răspunse la al doilea 
apel. 

— Ce-i? Părea ameţită şi iritată. 

— Eşti în pat? 

Grace oftă enervată. 

— Nu. Cânt într-un karaoke-bar. Tu ce crezi? 

— Măi să fie! Eşti morocănoasă. Roman îşi întinse gâtul să 
se uite la ceasul de pe noptieră. Cât e ceasul? 

— Te rog, spune-mi că nu m-ai sunat să mă întrebi cât e 
ceasul. E trecut de miezul nopţii. Eşti la teatru? 

— Sunt în cameră şi mă uit la un film care mă îndoiesc că 
ti-ar plăcea. Roman stinse televizorul. 

— Ce vrei, Roman? 

Pe tine! Gândul acesta îl luă prin surprindere. Din fericire 
nu-l rostise cu voce tare. O, putea să-i spună ce dorea, dar 
ea era prea departe ca să facă ceva în privinţa asta şi 
oricum n-ar fi făcut nimic. 

— Eşti bine? 

De când simplul sunet al vocii ei provoca astfel de reacţii 
în trupul lui? 

— Cred că am băut prea mult în seara asta. 

— Imi dau seama. 

— Cum aşa? 

— Nu pari în apele tale. 

Răspunsul ei îl dezmetici. Dar cum părea? Vulnerabil? 
Dregându-şi glasul, se ridică şi îşi frecă maxilarul. 

— Nu m-ai sunat să-mi spui noutăţile. 

— Ţi-am spus că nu te voi deranja numai dacă e necesar. 
A fost o zi liniştită. Nu avea niciun rost să te sun. 

Dar dacă voia să fie deranjat? 

— Fresca e gata. Vorbi cu grijă, nedorind să pară atât de 
băut pe cât era de fapt, din câte îşi dădu seama. Hector a 
dat cu un strat protector în seara asta. S-a dus acasă. Are o 
prietenă. 


— Ştiu. 

— Ai cunoscut-o? Cât de des vorbea cu Hector şi de ce îl 
deranja asta pe el? 

— Încă nu. Doar mi-a arătat o poză cu ea. E drăguță. 

Roman o auzi pe Grace cum se întoarce pe-o parte şi 
speră că o face comodă. Nu voia să încheie conversaţia. Nu 
încă. 

— Felicitări pentru finalizarea proiectului. Bănuiesc că de 
aceea sărbătoreai. 

Sărbătorea? Asta credea ea? Cu cât lucra mai mult pentru 
el, cu atât dorea să afle mai multe lucruri despre ea. Chiar 
din prima zi de lucru ceva îi atrăsese atenţia la Grace 
Moore. 

— De fapt, am avut chef să mă îmbăt în camera mea. 
Realiză cât de patetic suna. Ce ratat! Taci din gură. Roman, 
până nu spui ceva mai stupid. 

— Îmi pare rău, Roman! 

— De ce îţi pare rău? 

— Nu ştiu. De faptul că eşti singur după ce ai terminat un 
proiect de care oamenii se vor bucura mulţi ani de acum 
înainte. Ai toate motivele din lume să fii fericit şi mândru de 
ce ai făcut, dar nu eşti. Câteva clipe nu mai zise nimic. Nu 
am mai văzut pe nimeni care să aibă atâta nevoie de 
Domnul ca tine. 

— De Domnul? 

— lisus. 

Roman simţi cum se scurge toată energia din el ca aerul 
dintr-un cauciuc perforat. Se duse cu gândul la semnul 
acela din Tenderloin, peste drum de apartamentul în care 
locuia cu mama lui. 

— lisus salvează, zise Roman sardonic. Obişnuiam să stau 
noaptea la fereastră şi să-L rog să-mi salveze mama. Dar El 
nu S-a sinchisit. 

— Vrei să vorbeşti despre asta, Roman? 

Îşi dădu seama că spusese deja prea multe. Ştia că 
divulgase mai mult decât avusese vreodată de gând. 


Închise şi azvârli telefonul pe noptieră. 

Grace se angajă la McDonald's imediat ce împlini vârsta la 
care putea lucra. Ea muncea în timp ce prietenele ei 
veneau şi plecau. O salutau, îşi comandau hamburgeri, 
cartofi prăjiţi şi sucuri, şi apoi îşi luau rămas bun. Sau se 
aşezau în grup şi povesteau şi râdeau în timp ce ea îşi 
vedea de treabă în spatele tejghelei. 

Salim Hadad, şeful ei, încercase să o programeze şi în 
turele de duminică. 

— Nu pot, domnule Hadad. Duminica merg la biserică cu 
mătuşa mea. El i-a zis atunci că e un lucru bun ca o tânără 
să ia religia în serios, chiar dacă era creştină. 

Domnul Hadad obişnuia să îi spună că era cea mai harnică 
angajată. Dacă ar fi fost mai în vârstă, ar fi promovat-o 
manager. Nu lenevea niciodată, nici în momentele mai 
liniştite când nu aşteptau maşini la geam sau clienţi la 
tejghea. Spăla mesele, mătura, curăța grătarele, verifica 
toaleta femeilor şi punea hârtie igienică sau schimba 
prosoapele fără să i se ceară. Curăţa automatele de 
milkshake, cafea şi suc, completa dozatoarele cu şerveţele 
şi paie. Muncea fără oprire în timpul turelor ei. Salim îi 
spunea să mai studieze, dar ea îi răspundea că nu o lăsa 
conştiinţa. 

— Nu mă plătiţi ca să-mi fac temele. 

Astăzi Salim se precipita când într-o parte când în alta, 
bombănind din cauza unui angajat care nu venise la lucru. 
Frustrarea lui crescu când realiză că ceilalţi doi angajaţi nu 
păreau să fie în stare de nimic decât să se împiedice unul 
de celălalt. Grace îşi aduse aminte cât de copleşită se 
simţise şi ea în primele zile până ce se obişnuise. Duse tava 
cu Happy Meals unei doamne înconjurate de şase fete 


îmbrăcate în echipament de fotbal. În timp ce turna 
băuturile, avu senzaţia ciudată că cineva o privea. 

După ce femeia şi fetele plecară, Grace veni la tejghea 
pregătită să preia următoarea comandă. 

Patrick Moore păşi în faţă. Stomacul lui Grace tremură, iar 
bătăile inimii se accelerară. El se mutase din Colorado la 
începutul anului şi făcea parte din echipa de fotbal a 
liceului. Nu a durat mult până când a devenit fundaşul 
vedetă al echipei. Fiecare fată din liceu se îndrăgostise de 
atletul blond cu ochi albaştri şi tenul palid. Chiar şi băieţilor 
le plăcea de el. 

— Salut! Zâmbetul lui Patrick o făcu să roşească în timp ce 
se uita la ecusonul ei. Grace! Bâlbâindu-se, Grace îl întrebă 
ce doreşte. Zâmbetul lui se lărgi într-un rânjet care o 
tachina, iar obrajii ei se aprinseră mai tare. 

— Două meniuri Big Mac, cu cartofi mari şi suc mare. Aici. 

Grace tastă comanda. El îi dădu douăzeci de dolari, iar ea 
îi dădu restul. Apoi îi puse meniul pe tavă. Poate avea o 
prietenă cu el. Se împotrivi impulsului de a se uita să vadă 
cine era. Lindsay? Ea era şefa majoretelor şi fuseseră 
împreună la un moment dat. Grace aşeză tava pe tejghea. 
Patrick nu păru grăbit să ia tava. 

— Mă bucur să te văd, Grace. 

Ea nu ştiu ce să-i spună. El luă tava şi făcu un pas înainte 
să se întoarcă spre ea. 

— Când ieşi din tură? 

O clipă nu-şi mai aminti nimic. 

— La şase. 

— Vin să te conduc acasă. 

— Sunt cu bicicleta. 

— Am suport pentru bicicletă în maşină. 

Patrick ocupă o masă de unde o putea privi în voie pe 
Grace. Ea nici nu observă că un domn mai în vârstă aştepta 
la rând în faţa ei până ce nu vorbi. 

— A, Cupidon îşi face iar treaba murdară. Chicoti. Vreau un 
Whopper. 


Ea îi zâmbi. 

— Pentru asta va trebui să mergeţi mai jos la Burger King. 

Patrick Moore citi o poveste animată cât timp o aşteptă. 
Când Grace ieşi din tură, el îi luă rucsacul ca să i-l ducă. 
Alături de el, ea se simţi mică şi neînsemnată. El apucă 
bicicleta şi o aşeză pe suportul maşinii sale, un Buick Regal 
turcoaz deschis. 

— Drăguţă maşină! O să considere superficială observaţia 
ei? 

— Aş prefera să am un Jeep Cherokee cu suport pentru 
schiuri deasupra. Puiul ăsta are deja trei ani şi peste 120 de 
mii de kilometri la bord. Tatăl meu a făcut multe drumuri cu 
el înainte să-şi schimbe locul de muncă. [inu portiera 
deschisă pentru ea. Grace se strecură în maşină şi îşi puse 
centura. Când se aşeză în scaunul şoferului, Patrick se uită 
la ea. 

— Tatăl meu mi-a dat-o în dar când am împlinit 
şaisprezece ani. 

— Frumos cadou. 

— A fost buşită de câteva ori. 

Patrick nu-şi încleşta mâinile pe volan ca mătuşa 
Elizabeth. Mâinile îi erau relaxate. Trecuse de vreo şase 
blocuri şi zâmbi fără să se uite la ea. 

— Va trebui să-mi spui unde stai. 

Grace se făcu roşie ca racul. 

— Bănuiesc că e dificil să ghicesc la ce te gândeşti. 

Nu-i dădu adresa, dar îl direcţionă. Apoi îl întrebă despre 
Colorado. El îi povesti viaţa pe scurt: s-a născut în Forth 
Collins, a crescut în Springs şi îi plăcea să se dea cu 
schiurile şi cu snowboardul. După ani de zile petrecuţi în 
Munţii Stâncoşi, îi era destul de greu să se obişnuiască în 
Fresno. Din fericire, se afla doar la câteva ore distanţă de 
coastă, dacă mergea cu maşina. Voia să înveţe să facă surf. 

— Dar tu? 

Ce i-ar putea spune să nu-l plictiseascâ? 

— N-am multe de spus. Părinţii mei au murit când aveam 


şapte ani. Stau cu mătuşa mea. Merg la şcoală. Studiez. 
Lucrez la McDonald's. Mă duc la biserică în fiecare 
duminică. Asta e viaţa mea. Grace era mult mai interesată 
de viaţa lui. Anul acesta joci baseball? Nu voia să-i spună că 
ştia că juca şi fotbal şi baschet. 

— Mda. Începu să râdă. Îmi plac meciurile. Îmi place să joc 
şi îmi place să le urmăresc. 

— Pe stadion sau la televizor? 

— Şi, şi. Îi aruncă o privire zâmbitoare. Dar tu? 

— Am jucat fotbal în generală. Nu am fost foarte talentată. 
Niciodată nu avusese prea mult timp să se uite la televizor, 
iar ultimul lucru la care s-ar fi uitat mătuşa Elizabeth ar fi 
fost programul de sport. La următoarea intersecţie, ia-o la 
dreapta. 

Patrick parcă în faţa casei tocmai când mătuşa Elizabeth 
întorcea pe alee. 

— i-ar plăcea să o cunoşti pe mătuşa mea? Cuvintele îi 
scăpară înainte să-şi dea seama că pentru el implicaţiile 
puteau să pară mult prea serioase. Nu era totuna să-i facă 
cunoştinţă băiatului cu mătuşa ei, când el se oferise doar să 
o conducă acasă. 

— Sigur. Aşteaptă puţin. El ieşi, îi scoase rucsacul de pe 
locul din spate şi veni să-i deschidă portiera. Ea ţinu de 
rucsac până ce el deblocă bicicleta de pe suport şi o puse 
pe trotuar. 

Mătuşa Elizabeth stătea la uşa garajului, privind şi 
aşteptând. 

Grace făcu prezentările. 

— Mătuşă Elizabeth, Patrick este elev la Liceul din Fresno. 
S-a mutat aici din Colorado. Şi s-a oferit să mă conducă 
acasă. Grace parcă nu se mai putea opri. 

— M-am prins că te-a condus acasă. 

Stânjenită, Grace apucă bicicleta. Mătuşa Elizabeth zâmbi 
în timp ce strânse mâna lui Patrick. 

— Mă bucur să te cunosc, Patrick. Apoi se retrase şi se 
încruntă uşor. Moore. Colorado. Eşti cumva rudă cu Byron 


Moore? 

— Da. E tatăl meu. Îl cunoaşteţi? 

— Lucrăm în aceeaşi clădire. 

— Ce mică-i lumea. 

— Într-adevăr. Parcă se stârnise un vânt îngheţat. Ei bine, 
mulţumesc că ai adus-o cu bine acasă pe Grace. Apoi se 
uită la ea tăios. Ai treabă de făcut. 

De data asta ce s-a întâmplat? Grace îi mulţumi lui Patrick 
şi îl urmări cum pleacă. Îşi duse bicicleta în garaj, în timp ce 
mătuşa lua plasa de legume de pe bancheta din spate. 
Expresia feţei îi era rigidă. 

— Ce s-a întâmplat? Cu ce o supărase de data asta? 

— Nimic. Mătuşa Elizabeth apăsă nervoasă butonul ca să 
închidă garajul, după care se duse în bucătărie. Aşeză plasa 
cu alimente pe blat. Puiul pe care îl pusese la cuptor 
mirosea atât de bine. 

— Mă duc să mă schimb. Trecu pe lângă Grace. Tu pune 
masa. Când se aşezară la cină, mătuşa Elizabeth se rugă 
pentru mâncare şi îşi scutură şervetul în poală. Grace ştiu 
că o preocupă ceva. 

— Am greşit cu ceva? 

— Patrick seamănă cu tatăl lui. Îşi înălţă capul şi o privi cu 
buzele strânse. Concentrează-te asupra studiilor. 

Grace deschise dulapul din vestiar şi îşi scoase manualele. 
Apoi îl închise şi când se întoarse, se ciocni de Patrick 
Moore. Surprinsă, se dădu înapoi şi roşi văzându-i zâmbetul 
larg. 

— Te conduc până în clasă. Toţi ceilalţi liceeni de pe hol se 
opriră să se uite după ei. Grace îşi imagina cam la ce se 
gândeau. Ce caută Patrick Moore cu ea? După ce intră în 
clasă, se aşeză năucă în banca ei. 

Vestea se răspândi cu viteza fulgerului. Crystal o ajunse 
din urmă la prânz, voind să ştie de câtă vreme ieşeau 


împreună. Grace îi spuse că nu ieşea cu el. 

— Mda, aşa o fi. Haide! Spune-mi tot! Grace insistă că nu 
avea ce să-i spună. Crystal fornăi. 

— Am auzit că te-a condus acasă după ce ai ieşit din tură 
de la Mickey D's. 

Şocată, Grace simţi cum i se aprind obrajii. 

— Cine ţi-a spus aşa ceva? 

— Cineva care v-a văzut. 

bârfa din liceu se împrăştie cu viteza unui torent de noroi, 
iar Grace descoperi jenată că ea era subiectul principal. 
Refuză să răspundă întrebării lui Crystal, dar fata era 
neînduplecată. 

— Dacă nu ai nimic de zis, de ce roşeşti? Te-ai culcat deja 
cu el? 

Deja? 

— M-a condus acasă. Atâta tot. A încercat să fie drăguţ. 
Dar asta nu înseamnă că s-a întâmplat ceva între noi. Se 
ridică să plece la ora de educaţie civică. Crystal o porni pe 
urmele ei şi începu să-i relateze zvonurile care circulau pe 
seama lui Patrick Moore, fie că voia Grace să le audă, fie că 
nu. Cum o invitase pe Lindsay la balul bobocilor. Îşi 
amintea? Ei bine, se culcase cu ea. Apoi brusc se 
descotorosise de ea şi începuse să iasă cu Kimberley. Nu 
era Patrick un seducător sau o gură-spartă, dar fetele 
vorbeau. Aşa că mai bine ar avea grijă. În cele din urmă, 
Grace se opri frustrată. 

— De ce-mi spui mie toate astea? 

— Fiindcă a început să-i întrebe de tine pe băieţii din 
vestiar! 

— De unde ştii? 

— Nathan mi-a spus. 

Grace nu voia să-şi facă speranţe deşarte în privinţa lui 
Patrick Moore. Işi tot repetase lucrul acesta până sâmbăta 
următoare când Patrick îşi făcu din nou apariţia la 
McDonald's. De data aceasta îşi aduse temele cu el. 

— Am auzit că eşti bună la algebră. lar ea îl ajută în timpul 


pauzelor. Şi el o conduse din nou acasă. Îi povesti despre 
visele sale de a obţine o bursă de studii. Ea îl întrebă la ce 
facultate voia să dea La UC Santa Cruz, deşi tatăl său îi 
zisese că era o şcoală cu reputaţie proastă. Patrick râse. 
Tatăl său voia să meargă la UC Berkeley, dar Patrick clătină 
din cap. 

— Nu sunt atât de deştept. Grace absorbea toate cuvintele 
lui Patrick până ajunseră la uşa casei mătuşii Elizabeth. Aici 
el o surprinse din nou. 

— Pot să te sun? 

— Sigur. 

Îi întinse telefonul lui, unul scump. 

— Uite aici. Dă-mi numărul tău. 

Ea tastă numărul de telefon al mătuşii sale şi i-l dădu 
înapoi. Îi zâmbi şi îşi vâri telefonul în buzunarul de la piept. 

Câteva seri mai târziu, el o sună, dar mătuşa Elizabeth 
răspunse la telefon înainte ca Grace să poată ajunge la el. 
Ea se uită supărată la Grace. 

— Imi pare rău, Patrick, dar Grace nu poate vorbi chiar 
acum. Işi face temele. Grace întinse mâna privind-o rugător, 
dar mătuşa ei îi întoarse spatele. O poţi vedea mâine la 
şcoală. Şi închise. 

Lui Grace îi veni să plângă. 

— De ce ai făcut una ca asta? 

— Fiindcă aşa am crezut că e cel mai bine. Ai 
cincisprezece ani şi... 

— A vrut doar să vorbească cu mine! 

— De unde ştii ce vrea băiatul acesta? Părea exasperată. 

— Fetele de la şcoală ar muri să fie sunate de Patrick 
Moore! 

— Asta e tot ce te interesează la el? Cât e de popular? 

— Nu! E drăguţ! îmi place de el. Pe deasupra e şi deştept. 

— O, sunt sigură că-i deştept. Rămâne însă de văzut cum 
îşi va folosi inteligenţa. Ochii ei se întunecară. Nu te uita 
aşa la mine. Nu încerc să-ţi ruinez viaţa. Mă străduiesc să-ţi 
bag minţile în cap. Nu lua decizii mânată de hormonii tăi de 


adolescentă. Mama ta aşa a făcut şi uite ce a păţit. 

Grace se simţi de parcă i-ar fi tras un pumn în stomac. 

— Pentru tine nimic din ce fac nu e destul de bun. 
Abţinându-se să nu plângă, Grace împinse scaunul de la 
masa din bucătărie, îşi adună cărţile şi se făcu nevăzută în 
camera ei. Se sprijini de căpătâiul patului şi-şi apăsă ochii 
cu podul palmelor. Gestul ei nu opri şuvoiul lacrimilor, dar 
putu gândi limpede din nou. 

Doamna Spenser, învăţătoarea de la şcoala duminicală, 
mereu le spunea să se roage când aveau necazuri. 
Ştergându-şi faţa, Grace îşi vărsă inima înaintea Domnului. 
O să mă ierte vreodată mătuşa mea pentru ce i s-a 
întâmplat mamei mele? 

Răspunsul o cuprinse ca un braţ protector în jurul umerilor 
şi ca o şoaptă blândă. Nu vina lui Grace o necăjea pe 
mătuşa Elizabeth. Fi; liniştită şi aşteaptă! Te iubesc. Sunt 
aici. Intotdeauna voi fi aici. Ştergându-şi lacrimile, luă 
cartea de civică şi se concentră asupra temei pe care 
trebuia să o rezolve. 

Dimineaţa următoare, Patrick Moore îşi făcu apariţia lângă 
dulapul ei. Mai târziu, în aceeaşi după-masă, veni la 
McDonald's. 

— Vită-te! îi întinse tema de algebră strălucind de bucurie. 
Obţinuse punctaj maxim şi o mică apreciere de la domnul 
Edersheim: A; făcut o treabă bună! Patrick râse triumfător. 
Eşti o profesoară mai bună decât el. Acum avea o altă 
temă. Mai era dispusă să-l ajute? 

Un mic semnal de alarmă se aprinse în mintea lui Grace. 
Algebra era singurul motiv pentru care o căuta Patrick? Ori 
era doar o scuză ca să se întâlnească cu ea fiindcă îi plăcea 
cu adevărat de ea? 

Odată ce Patrick puse ochii pe Grace, toată lumea la 
şcoală îi consideră un cuplu. El o conducea la ore şi stătea 


cu ea la prânz. Deseori erau văzuţi împreună la bibliotecă, 
aplecaţi asupra cărţilor şi vorbind în şoaptă. Toată lumea o 
ştia pe Grace de fată bună şi deşteaptă, dar când notele lui 
Patrick se îmbunătăţiră, nu mai era nici el doar un atlet 
arătos. Fetele mai umblau după el, dar el nu le încuraja. 
Sau cel puţin aşa ştia Grace. 

Ori de câte ori Grace îl invita la biserică, Patrick găsea 
mereu câte o scuză. Dar reuşi să-l convingă să participe la 
slujba din Vinerea Mare, în timpul căreia o ţinuse de mână 
la lumina slabă a lumânărilor până ce mătuşa Elizabeth le 
aruncă o privire aprigă. Atunci el îi strânse mâna, după care 
îi dădu drumul. Când Patrick o invită la balul bobocilor, 
Grace nu sperase ca mătuşa ei să o lase să meargă. Dar 
mătuşa îi surprinse pe amândoi. 

— O las să meargă cu tine dacă o conduci acasă până la 
ora unsprezece. Patrick era cât pe ce să o contrazică în 
privinţa interdicţiei, dar o privire aruncată spre Grace îl 
amuţi. Mai târziu, mătuşa Elizabeth o informase pe Grace 
că va trebui să-şi plătească rochia din economiile ei pentru 
facultate. Grace şi-a găsit o rochie verde cu zece dolari de 
la un magazin de vechituri al Armatei Salvării şi o pereche 
de cercei cu strasuri cu doi dolari. 

În smochingul lui, Patrick arătă ca un model şi dansă 
excepţional. O ţinu aproape şi o ajută să ţină pasul cu el cu 
uşurinţă. De fiecare dată când trupurile lor se atingeau, 
Grace simţea cum o cuprind fiori. 

Niciodată nu o mai sărutase până atunci, dar în noaptea 
aceea o sărută în maşină. 

Îmi place că nu ai mai fost sărutată de nimeni înaintea 
mea. Roşind, îl întrebă de unde ştia. 

— Pentru că îţi ţii buzele strânse. El se aplecă asupra ei. 
Lasă-mă să te învăţ câteva lucruri. Grace puse mâna pe 
pieptul său. O străbătu un fior de panică, realizând cât de 
tare bătea inima lui Patrick şi cât tic cald. El se trase înapoi, 
cercetând-o cu privirea. 

— Foarte bine. El începuse hora. Ai dreptate. Nu trebuie să 


facem noi ce fac toţi ceilalţi. 

Grace nu ştia dacă Patrick era dezamăgit sau uşurat. 

Când veni vacanţa de vară, Patrick zbură în Colorado 
Springs. În prima săptămână o sună de două ori să-i spună 
că stătea la nişte prieteni şi că se distrau de minune. Nu 
ştia când avea să se întoarcă. De atunci n-a mai auzit de el. 
Pe la mijlocul lui iulie, o surprinse intrând în McDonald's, 
bronzat şi fericit. Şi-a exprimat părerea de rău că nu o 
sunase, dar fusese plecat în tabără în Munţii Stâncoşi, iar 
acolo nu avusese semnal. 

— Ne-am distrat de minune! O să-ţi povestesc tot când ieşi 
de la lucru. Pentru el era de la sine înţeles că Grace îl 
aşteptase în tot acest timp. Şi aşa era. 

În comparaţie cu vacanţa lui Patrick, a ei fusese o rutină 
plictisitoare. Fu încântată să-l audă povestind despre 
experienţa lui cu ursul, despre câţi peşti pescuise din 
izvorul acela de munte şi cât de gustoşi au fost după ce i-au 
prăjit la focul de tabără. Sorbi poveştile lui despre cum îşi 
salvase unul dintre tovarăşi, coborând versantul abrupt al 
muntelui. Ea nu avea ce să-i povestească decât ce citise din 
lista de cărţi în vederea pregătirii pentru admiterea la 
colegiu: Un deces în familie de James Agee, Antonia mea de 
Willa Cather, C/enciul-22 de Joseph Heller şi alte patru sau 
cinci cărţi. Patrick îşi pierdu imediat interesul, iar Grace îi 
puse mai multe întrebări. Patrick ar fi putut povesti ore în 
şir despre sălbăticia din Colorado. 

Relaţia lor s-a schimbat în ultimul an. Au început să 
studieze mai mult şi să petreacă mai puţin timp în oraş. 
Amândoi aveau nevoie de bursă. Patrick îşi concentră toată 
energia asupra fotbalului şi renunţă la baschet. 

— Nu sunt destul de înalt ca să ajung în echipa colegiului. 
Grace îşi menţinu media generală foarte bună, dar mătuşa 
ei insistă că pentru a se putea înscrie la cele mai serioase 
universităţi, Grace trebuia să se implice în mai multe 
activităţi extraşcolare şi comunitare. Grace se întreba dacă 
nu cumva mătuşa ei încerca să-i ocupe fiecare minut din zi, 


ca să nu mai aibă timp pentru Patrick. Grace renunţă la 
zece ore de lucru la McDonald's şi se înscrise să facă 
voluntariat la biblioteca locală în programul de educaţie. 
Preluă elevii de clasa a treia de la şcoala duminicală, iar 
după-amiezile de duminică şi le petrecea la spitalul de 
recuperare făcând comisioane pentru asistente. Adesea, 
asta presupunea să asculte pacienţii agitaţi care sufereau 
de demenţă şi care nu erau vizitaţi de nimeni. 

La absolvire, planurile lor intraseră pe făgaşul dorit. 
Patrick obţinu o bursă parţială ca să joace fotbal la UCLA. 
Părinţii lui puseseră deoparte ceva economii, dar Patrick era 
nevoit să lucreze cu jumătate de normă în afara sezonului. 
Grace se califică pentru mai multe burse şi primi scrisori de 
acceptare de la Berkeley şi de la UCLA. Dacă îşi menținea 
media şi lucra verile cu jumătate de normă, putea să 
termine şcoala fără datorii. Ea hotărâse să se înscrie la 
UCLA. 

Mătuşa Elizabeth luă o sapă şi se duse să lucreze în curtea 
din spate. Grace rămase în casă, urmărind-o pe mătuşa ei 
prin uşile de sticlă glisante. Mătuşa Elizabeth atacă 
pământul cu furie şi începu să sape. De data asta nu 
trebuia să se întrebe de ce o fi mătuşa ei atât de furioasă. 

— Numai un prost renunţă la Berkeley pentru UCLA. 
Lacrimi de furie jucau în ochii mătuşii sale. Indiferent ce 
spun sau ce fac, nu rezolv nimic. 

— Îmi voi da toată silinţa, mătuşă Elizabeth. 

— O, ştiu asta. În ochii ei se citea un chin pe care Grace 
nu-l putea înţelege. 

În vara aceea, ea şi Patrick nu se întâlniră de prea multe 
ori. Nu o mai vizita la McDonald's. Grace se întreba dacă nu 
cumva se angajase. Rănită, Grace încercă să şi-l scoată din 
minte. Mătuşa Elizabeth nu întreba şi nu spunea niciodată 
nimic despre el. 

Grace se mută în căminul universităţii şi începu să lucreze 
zece ore pe săptămână la o cafenea din incinta campusului. 
La cursuri progresa. Odată, se ciocni de Patrick. El 


dispreţuia căminul, aşa că şi-a închiriat un mic apartament, 
deşi ştia că astfel va ruina toate economiile părinţilor săi 
până la finalul anului. Fusese grăbit şi nu vorbiseră prea 
multe. Trecură câteva luni până să o sune. Avea probleme 
cu notele. Ea îl ascultă. li povesti cât de singur se simţea. Şi 
ea se simţea singură. li spuse că îi simţea lipsa, iar ea i-a 
sugerat că s-ar putea întâlni la bibliotecă şi să studieze, aşa 
cum făcuseră în timpul liceului. El i-a zis că vor reuşi să 
studieze mai bine la el în apartament. Grace ştia că nu era 
o idee bună, dar Patrick părea atât de deprimat, încât hotărî 
să meargă la el. 

În acea primă zi, se sărutară doar o singură dată. A doua 
oară reuşiră să studieze câteva ore până ce se treziră pe 
canapea. De data aceasta, Patrick n-a mai voit să se 
oprească. 

— Te iubesc atât de mult. Te-am iubit de prima dată când 
m-am dus la McDonald's şi te-am văzut în spatele tejghelei. 
Am nevoie de tine, Grace. Nu spune nu. 

Grace credea şi ea că-l iubeşte, dar ştia că nu era bine ce 
făceau. Auzea şoapta aceea în conştiinţa ei. Wu asta vreau 
pentru tine, preaiubito. Pleacă din locul acesta. 

Când încercă să se ridice, Patrick gemu. 

— Nu te poţi opri tocmai acum! O trase jos lângă el. Nu 
poţi să aduci un băiat în halul acesta şi să-l laşi baltă. Se 
simţi vinovată că lăsase lucrurile să ajungă până aici. Cum 
să spună nu acum? Dar pe când să se răzgândească, a fost 
prea târziu. Icni de durere. Patrick îşi ceru scuze, dar nu se 
opri. Când se eliberă, o cuprinse în braţe. 

— Hai să ne căsătorim. Suntem destul de mari. Grace, nu 
voi reuşi fără tine. Se ridică în şezut, trăgând-o şi pe ea 
după sine. O aşeză în poala lui, îşi înfundă mâinile în părul 
ei şi o sărută. 

— Nu-i spune mătuşii tale. 

Grace nu voia să se gândească la ceea ce tocmai 
făcuseră. Nu voia să analizeze sentimentul care o cuprinse. 
Panică? Senzaţia că era la o intersecţie, gata să ia un viraj 


greşit? 

Grace îşi blocă mintea să nu mai audă vocea aceea care o 
condamna. Nu-mi pasă. Mă iubeşte. Aşa mi-a spus. şi 
oricum e prea târziu. Nu voise decât să fie iubită. Cu ce 
greşise? îşi petrecu braţele în jurul lui Patrick şi îl sărută. 

— Da. Hai să ne căsătorim. Şi poate că atunci toate 
lucrurile vor merge cum trebuie. 

Familia lui Patrick fu mulţumită când el îi sună să le dea 
vestea că plecaseră în Las Vegas, în loc să se căsătorească 
în Fresno. Byron Moore se întrecu pe sine în a-i susţine. 

— Elizabeth va spune că sunteţi prea tineri, dar ai cruţat-o 
de o grămadă de bani. El râse. Şi cred că fiul meu ştie ce 
face. Familia Moore sugeră să se căsătorească în vacanţa 
de primăvară. Patrick a fost de acord. Spera să primească 
bani şi cadouri. 

Grace trebui să-şi adune curaj să o sune pe mătuşa 
Elizabeth şi să-i împărtăşească vestea căsătoriei cu Patrick. 
Îşi tinu respiraţia, întrebându-se dacă mătuşa ei îi va spune 
ceva încurajator. 

Dar mătuşa Elizabeth oftă învinsă şi îi zise: 

— De ce nu mă surprinde? apoi închise telefonul. 

Grace se întâlni cu Brian sâmbătă dimineaţa la biserică. 
Şase adulţi veniră să-i însoţească pe adolescenţi în excursia 
lor la Zuma Beach. Charlie, unul dintre diaconii bisericii, 
conducea autobuzul, în timp ce Brian vorbea cu copiii. 
Adolescentele care stăteau pe scaunele din spatele lui 
Grace îi spuneau că Samuel e adorabil. Ea îşi schimbă 
poziţia să-l poată ţină pe Samuel şi totodată să vorbească 
cu ele. Una dintre ele o întrebă dacă ea fusese doamna cu 
care ieşise pastorul Brian la restaurantul Lawry. Grace 
recunoscu că ea era. 

O fată drăguță cu un cercel prins de sprânceană şi cu un 
fluture tatuat pe gât se aplecă în faţă. 


— E un tip grozav. Orice fată şi-ar dori să-i fie prietenă. 

Grace dori să pună capăt bârfelor. 

— Pastorul Brian este foarte de treabă. Suntem prieteni. 
De aceea am venit astăzi, să-i dau o mână de ajutor. 

Cele două fete se uitară una la alta zâmbind, apoi 
schimbară subiectul. 

Când şoferul viră spre zona de parcare, Brian îi însărcină 
pe adolescenţi să descarce bagajele şi să caute un loc 
pentru focul de tabără. 

— Nimeni nu trage chiulul! Ajutaţi-vă unii pe alţii! El munci 
mai mult decât toţi ceilalţi. Deşi era încă devreme şi rece 
din cauza vântului, iubitorii de plajă începeau să sosească 
deja. Nu va dura mult până ce va ieşi soarele, iar atunci 
plaja va fi înţesată de lume. Fetele se plângeau că le era 
frig. Brian dădu o mână de ajutor la montatul plasei de 
volei, pentru ca adolescenţii să se poată juca. În scurt timp 
aceştia începură să îşi dea jos hanoracele. 

Câteva dintre fete veniră la Grace şi o întrebară dacă 
puteau să-l ia pe Samuel în braţe. Văzând că bebeluşul era 
fericit cu ele, Grace intră şi ea în joc. 

Pe la amiază, soarele arzător îi obligă pe toţi să se ungă cu 
loţiune, aşa că pielea de pe ei lucea. Brian şi băieţii făceau 
bodysurfing sau se dădeau pe rând cu placa. Majoritatea 
dintre însoțitorii adulţi nu doreau să se ude pe picioare. 
Grace intră în apă până la genunchi, ţinându-l pe Samuel 
astfel încât spuma apei sărate să-i gâdile degetele de la 
picioruşe. Samuel lovea apa cu picioarele, ţipând încântat. 
Grace începu să râdă şi, pentru prima dată după atâtea 
luni, se simţi uşurată şi fericită. 

Brian i se alătură. 

— Deja vrea să înoate? 

Ziua petrecută în soare îi înmuie pe adolescenţi şi îi făcu 
mai vorbăreţi în drumul de întoarcere spre casă. Grace 
admiră felul în care Brian relaţiona cu copiii. Glumea cu ei şi 
ştia cum să îndrepte o conversaţie banală spre una serioasă 
despre credinţă şi umblarea cu Dumnezeu. Când i se 


puneau întrebări critice, obişnuia să vorbească despre 
propriile sale lupte şi eşecuri. Uluită, Grace îl auzi discutând 
despre relaţii sexuale şi despre păstrarea purității până la 
căsătorie. La început, câţiva dintre adolescenţi îl tachinară, 
însă alţii schimbară între ei priviri, ceea ce o făcu pe Grace 
să creadă că aceştia probabil merseseră prea departe. 

— Toţi prietenii noştri fac sex, pastore. 

— Aşa se pare. Brian îşi puse braţul pe spătarul scaunului. 
Şi pe vremea mea ziceau tinerii că e în regulă să faci sex. 
Câţiva dintre adolescenţi ziceau că sexul nu mai era o 
chestie tabu. Nu e treaba altora să se bage atâta timp cât 
partenerii consimţeau asta. 

— E treaba lui Dumnezeu, interveni Brian cu fermitate. Nu 
vă lăsaţi înşelaţi. Relaţiile sexuale au fost dintotdeauna o 
problemă majoră. Haideţi să vă spun ce am învăţat eu. 
Copiii erau numai ochi şi urechi. Fetele se joacă de-a sexul 
să capete dragoste, iar băieţii se joacă de-a dragostea să 
capete sex. Eu şi Charlene am decis că vom asculta de 
ceea ce a poruncit Dumnezeu, şi anume să ne păstrăm 
virginitatea până la căsătorie. 

— Cum aţi reuşit? întrebă un băiat din spate, în timp ce un 
altul îi aruncă un răspuns grosolan. Dar o fată îi zise să-şi 
închidă gura. 

Brian îşi ridică mâna. 

— Brady a pus o întrebare. Cum am reuşit să ne păstrăm 
virginitatea? Am grăbit data nunţii. Toţi copiii izbucniră în 
râsete. Ne-am căsătorit în timpul colegiului. Am trăit 
împreună şase ani minunaţi înainte să o pierd într-un 
accident de maşină. Toţi cei care îl priveau îşi puteau da 
seama după expresia feţei lui că încă o iubea şi îi simţea 
lipsa. Ce încerc eu să vă spun este că relaţiile sexuale au 
implicaţii serioase. În contextul potrivit, sexul este un dar 
minunat din partea lui Dumnezeu. Dar într-un context 
nepotrivit, sexul poate provoca răni şi poate frânge inimi. 
Poate ruina vieţi. 

Grace putea să confirme lucrul acesta. 


Conversaţia se mută la droguri şi petreceri, la muzică şi la 
părinţi. Brian se apropie de diaconul care conducea 
autobuzul şi începu să vorbească ceva cu el. Apoi se 
întoarse spre grup. 

— Cui îi este foame? Mâinile zvâcniră în sus. Brian râse. 
Asta-i bine pentru că urmează să ne oprim la o pizza. Copiii 
începură să strige şi să se veselească. 

Şoferul parcă autobuzul lângă Round Table. Toată lumea 
cobori şi intră în restaurant. Grace se aşeză împreună cu 
două fete, în timp ce Brian mergea de la o masă la alta şi 
vorbea cu copiii. Un băiat care nu făcea parte din grupul lor 
stătea la o masă în apropiere. Brian se opri în dreptul lui şi 
vorbi şi cu el. După câteva minute, se aşeză pe scaunul din 
faţa băiatului. Grace se gândi la Roman. Şi el era un 
singuratic, deşi nu era atât de inabordabil pe cât păruse la 
început. 

In drum spre biserică, în autobuz se aşternu tăcerea. Unii 
dormeau. Alţii vorbeau între ei în şoaptă. Samuel dormea în 
braţele lui Grace, cu capul lipit de pieptul ei. Brian se uită la 
el şi îi adresă un zâmbet lui Grace. 

— Nimic nu se compară cu somnul unui nevinovat. Gura i 
se strâmbă. Tocmai aflasem că vom avea un copil, după 
care Charlene a avut accidentul. Bebeluşul nostru ar fi avut 
aproape patru ani acum. 

— Imi pare foarte rău pentru pierderea ta, Brian. Grace nu 
ştia ce altceva să-i spună. 

— În viaţa asta nimic nu-i sigur. Expresia feţei i se 
îmblânzi. Mă bucur că ai venit astăzi cu noi. Copiilor le-a 
plăcut de tine. 

— Le-a plăcut de Samuel. 

— Adevărul e că îţi fură inima. Brian se ridică şi se mută 
de la unul la altul să vadă dacă erau în regulă. 

Imediat ce ajunseră în parcarea bisericii, adolescenţii îşi 
adunară  prosoapele şi  rucsacurile şi coborâră să-şi 
întâmpine părinţii sau să urce în maşinile lor. Brian era 
ocupat să vorbească cu adulţii şi să se asigure că fiecare 


dintre copii aveau cu ce merge acasă. Grace îl puse pe 
Samuel în scaunul maşinii şi îi prinse centurile. Când se 
îndreptă de spate, Brian se apropie de ea. 

— Sper că ţi-a plăcut cu noi. 

Ea îi zâmbi. 

— Demult nu m-am mai simţit atât de bine. 

— Mă bucur să aud asta. Noi doi n-am prea apucat să 
petrecem timp împreună aşa cum speram. Imi pare rău. 

Toată ziua nu au stat mai mult de cinci minute împreună, 
dar Grace îşi petrecu vremea observându-l pe Brian Henley 
şi învăţă multe despre felul în care îi vedea şi îi trata pe 
oameni. Chiar şi pe străini, cum era băiatul acela singuratic 
de la pizzerie. 

— Te descurci grozav cu copiii din grupul tău, Brian. Ei te 
ascultă şi te respectă. Era evident că merita să fie ascultat 
şi respectat. Şi Samuel s-a distrat de minune. Grace râse. 
Cu atâtea fete roind în jurul lui. 

— Asta e visul oricărui băiat. 

— Am avut zece dădace care implorau să le angajez. 

— Şi care speră ca odată să aibă şi ele un bebeluş aşa de 
drăguţ ca el. 

— Să sperăm că nu în aceleaşi circumstanţe. Grace vorbi 
fără să gândească ce spune şi roşi. Când Brian se uită la ea, 
Grace ridică din umeri. Nu toţi am fost atât de înţelepţi ca 
tine şi Charlene. 

— Vrei să-mi povesteşti despre asta? 

Îşi punea acum pălăria de consilier? 

— Nu astăzi. Poate niciodată. Atât de multe depindeau de 
cât de bine aveau să se înţeleagă amândoi. 

Brian nu insistă. 

— Mi-ar plăcea să ne mai vedem. În afara activităţilor de la 
biserică. 

— Şi mie. Grace deschise portiera din dreptul şoferului şi 
urcă în maşină. Introduse cheia în contact şi lăsă geamul 
jos. Prinzându-şi centura, ridică privirea spre Brian. 

— Mulţumesc că m-ai invitat să merg cu voi astăzi. 


Brian îşi sprijini mâinile de portieră şi se aplecă. 

— Mă bucur că ai putut veni. Ce zici să luăm cina luni 
seara? E ziua mea liberă. Te iau de acasă? Nu trebuie decât 
să-mi dai adresa. Mulțumită, Grace îi dădu adresa. Nu se 
aşteptase să o invite în oraş atât de curând. Indeosebi după 
remarca ei prăpăstioasă. Se dădu la o parte din drumul ei. 

— Să conduci cu grijă. Ne vedem poimâine. 

Deşi nu se întâlniseră decât de puţină vreme, Grace era 
sigură că Brian avea toate calităţile pe care visa să le aibă 
viitorul ei soţ şi tată al fiului ei: era un om al lui Dumnezeu, 
cinstit, demn de încredere, inteligent şi arătos. Un bărbat 
cu adevărat plăcut, care iubea copiii şi care muncea ca să- 
şi câştige existenţa. Fizic, nu era atrasă de Brian, dar lucrul 
acesta putea să fie un atu. Nu voia ca emoţiile să-i întunece 
judecata. 

Doamne, Brian Henley este genul de bărbat cu care aş 
vrea să mă căsătoresc într-o bună zi, dacă mă voi căsători 
vreodată. El este un bărbat plăcut, demn de încredere, 
stabil şi bun, care ar putea iubi pe cineva în ciuda greşelilor 
şi eşecurilor sale grosolane. Cineva ca Brian l-ar putea iubi 
pe Samuel ca pe copilul lui. Aşa că îti cer, Doamne, să mă 
ajuţi să înțeleg clar dacă acesta este planul Tău pentru 
mine. Ştii cât sunt de nepricepută şi de oarbă când vine 
vorba de oameni. Te rog, Doamne, protejează-mă! Nu 
vreau să aleg din nou un bărbat nepotrivit. 


KKK 


Roman se trezi sâmbătă dimineaţa însetat şi cu capul 
zvâcnind. Acum că era treaz voia să se întoarcă în Canionul 
Topanga. Se bărbieri la duş şi sună valetul să-i aducă 
maşina. Îşi îndesă hainele şi articolele de toaletă în rucsac, 
închise fermoarul şi-l puse pe umăr. 

Plăti vânzătorului din foaier cinci dolari pentru cafea şi ieşi 
din hotel. Grace făcea o cafea mai bună. Dar sâmbăta şi 
duminica erau zilele ei libere. Aşa că va trebui să aştepte 
până luni dimineaţa să bea o cană bună de cafea Java. 


Era trecut de amiază când parcă maşina în garaj. Poşta se 
afla pe blatul din bucătărie, deschisă şi aranjată în ordine 
cronologică, şi notițe cu informaţii importante care 
necesitau atenţia lui. Grace îi făcuse bilanţul şi îi întocmise 
un raport cu veniturile şi cheltuielile sale, clasate toate pe 
categorii. Contabilului său îi va plăcea de ea. 

În drum spre dormitor, zări camera musafirilor. Se dădu un 
pas înapoi. Grace alesese un pat de mahon tip sanie, 
noptiere cu veioze şi o comodă înaltă. Nu se rezumase 
numai la mobilă de dormitor, ci adăugase şi un fotoliu 
confortabil, o veioză pentru citit şi un covoraş persan. 
Roman lepădă rucsacul în hol şi intră să arunce o privire. 
Camera avea nuanţe de roşu şi galben, dar nimic pastelat, 
încăperea arăta tipic masculină, dar nu în mod exagerat. 
Atârnase două seturi de prosoape albastre în baie. Pe blatul 
din baie aşezase trei borcane din sticlă transparentă, una 
plină cu scoici, cealaltă cu pietre de râu colorate, iar cea 
mai mică dintre ele cu calupuri de săpun împachetate. 

El îşi lăsase dormitorul în toată splendoarea: cu patul 
nefăcut, prosoapele şi hainele aruncate pe duşumea şi uşile 
dulapului deschise. Stânjenit de contrastul dintre camera lui 
şi cea a musafirilor, Roman îşi făcu patul. Adună prosoapele 
murdare de pe jos şi le duse în spălătorie. Poate că era 
momentul potrivit să meargă până la cabană, să-i spună că 
s-a întors şi să o felicite pentru camera musafirilor. Bătu la 
uşă. Nu primi niciun răspuns. Incercă din nou şi trase cu 
urechea. Dar nu auzi niciun sunet de paşi. Nici muzică la 
radio. Grace nu avea televizor. 

Era plecată. De ce l-ar surprinde? 

Se întoarse la vilă şi îşi omori timpul urmărind meciul de 
baschet şi făcând schiţe în cartea neagră pe care o ţinea 
sub canapea. La căderea serii se duse din nou la cabană. 
Dar nu-i răspunse nimeni nici de data asta. 

Istețule, e sâmbătă! E ziua ei liberă. De ce nu s-ar distra şi 
ea un pic pe undeva? Poate că are un prieten. 

Gândul acesta îl nelinişti. Şi nu voia să se gândească de 


ce. 

Roman puse cearşafurile şi prosoapele în maşina de uscat 
şi se duse în bucătărie să-şi facă un sandvici. Mai târziu, în 
timp ce îşi făcea patul, se gândi la ferma familiei Masterson 
şi la lucrurile casnice pe care învățase să le facă de la 
Susan. Deşi era straniu, îi plăcuse rutina, ordinea, aşezarea 
mesei la ora stabilită şi regulile privind felul în care să se 
comporte unii cu alţii. 

Când şi de ce se transformase într-un neisprăvit? 

Când una dintre echipe câştigă, la televizor se auziră 
urale. Nu ştia care echipă şi nici nu-l interesa. Luă 
telecomanda şi închise televizorul. Urcă scările şi se duse în 
atelier. Observă că luminile de la cabană erau aprinse. 
Grace era acasă. 

Lămpile solare luminau cărarea de la vilă la cabană. 
Roman bătu la uşă în loc să tragă de clopoțel. Plângea un 
copilaş? Uşa se deschise, dar expresia lui Grace era oricum 
numai binevoitoare nu. Ţinea în braţe un copilaş care avea 
faţa roşie de atâta plâns. Roman făcu o grimasă. 

— Nu pare fericit. Dar nici ea. 

— A avut o zi plină. Câteodată când e prea obosit, devine 
agitat. 

Roman presupuse că făcuse pe dădaca suficient de multă 
vreme încât să ştie. 

Când Grace se dădu la o parte din uşă, el socoti că era 
invitat să intre. 

— Am venit să-ţi spun că încăperea musafirilor arată 
superb. Roman închise uşa în urma lui. 

Grace îi zâmbi. 

— Mulţumesc. Copilaşul păru să se liniştească. Işi sprijini 
capul de pieptul lui Grace şi-l privi pe Roman pe furiş în 
timp ce Grace îl legăna încetişor. Copilaşul avea păr des şi 
negru, tenul de culoarea cafelei cu lapte şi ochii căprui 
închis. 

Casa ei părea ca o oază. Pe masa din bucătărie zăcea o 
Biblie deschisă şi un jurnal. Curios, Roman dori să îl ia şi să 


citească ce scrisese în el. Nu era o idee bună. 

— lar este la tine? Probabil că Shanice lăsa adesea 
copilaşul în seama lui Grace ca ea să poată ieşi pe undeva 
şi să petreacă, se gândi Roman. 

Grace mângâie copilaşul pe spate. 

— Îl iau la mine de câte ori am posibilitatea. 

— Nu cred că vrea să se culce. 

— Din păcate, a dormit destul deja pe drumul de 
întoarcere de la plajă. 

Grace aşeză copilaşul pe pătura pluşată tivită cu panglici 
şi întinsă pe covor. 

— Foarte bine, micuţule. Îi dădu lui Samuel o morişcă. 
Acesta o scutură de câteva ori după care o azvârili. Grace se 
întinse să culeagă jucăria de pe jos, expunându-şi pielea 
netedă şi albă de la baza blugilor. Samuel se rostogoli şi se 
ridică în mâini. 

Roman chicoti. 

— Se pare că vrea mai degrabă să facă flotări. 

Încă în genunchi, Grace ridică privirea spre Roman. 

— Mă bucur că îţi place camera de oaspeţi. 

Deci nu-l dădea pe uşă afară. Roman zâmbi uşor. 

— Borcanele cu scoici şi cu pietre au fost cam scumpe. 

— Am bonurile. Le pot înapoia. 

— Glumeam. Poate că o să te las să-mi redecorezi 
dormitorul. 

— O, nu. Bună încercare, dar nu am de gând să fac curat 
după tine. 

Roman îi adresă un zâmbet strâmb. 

— Mi-am făcut patul şi am pus aşternuturile la spălat. De 
când am venit tot spăl la ele. 

Samuel le atrase atenţia făcând un zgomot distinct. Când 
faţa copilaşului se făcu vineţie, Roman începu să râdă. 

— Cred că urmează să speli şi tu. 

Grace oftă. 

— E din cauza laptelui praf. Din fericire are scutece de 
unică folosinţă. 


— Credeam că eşti activistă în reciclare. 

— În limite rezonabile. Grace se ridică şi se duse în baie. 
Roman îl privi pe Samuel cum îşi trage genunchii sub piept. 
Copilaşul se rostogoli înainte şi înapoi şi se răsturnă cu faţa 
în jos. Se luptă din nou să se ridice, după care slobozi un 
urlet puternic. Grace se întoarse cu mâinile pline de scutece 
şi alte articole pentru schimbat copilaşul 

Roman îşi ridică mâinile. 

— Eu n-am făcut nimic. 

— Atunci nu te uita la mine ca un vinovat. Îngenunche şi îl 
întoarse pe Samuel pe spate. Ştie să se ridice în şezut. 
Acum vrea să meargă de-a buşelea. In mai puţin de două 
minute, Grace îndepărtă scutecul murdar, şterse funduleţul 
copilului şi îi puse unul curat. Aplecându-se asupra copilului, 
îi suflă pe burtică. Samuel o prinse de păr şi începu să 
chicotească. Apoi îl întoarse din nou pe burtă şi îl lovi uşurel 
peste scutecul curat. Samuel se împinse din nou pe 
genunchi şi se uită la Roman. Grace zâmbi. 

— Se întreabă cine o fi străinul ăsta. 

Roman se aşeză în balansoar şi se aplecă înainte. 

— Sunt şeful ei, drăguţule. 

— E un copilaş, iar numele lui e Samuel. 

— Hei, Sammy... 

— Aş prefera să-i spui Samuel. 

Tonul ei nu lăsă loc de compromis, iar expresia de pe faţa 
ei îl făcu să se întrebe de ce conta pentru ea un lucru atât 
de mărunt. 

— Dar Shanice cum îi spune? 

Grace îl privi confuză. 

— Îi spune „micuţule”. Asta e porecla lui, nu Sammy. 
Grace fu distrasă de telefonul care începu să sune. Se ridică 
repede şi se duse la masa din bucătărie. După tonul ei, 
Roman putea paria că nu era una dintre prietenele ei. E 
obosit, dar e bine. L-am uns cu o grămadă de loţiune de 
plajă. Tonul ei se încălzise considerabil. De ce l-ar deranja 
pe el treaba asta? 


Când Grace aruncă o privire spre el, Roman se ridică. Era 
timpul să plece. Aplecându-se, îl lovi uşurel pe Samuel 
peste funduleţ. 

— Distracţie plăcută, amice. Grace îi ceru celui ce o 
sunase să aştepte un moment, având nevoie de mai multă 
intimitate în mod sigur. Roman nu-i dădu şansa să zică 
nimic. Ne vedem luni dimineaţă. 

Când ajunse la vilă, Roman decise să renunţe la celibatul 
pe care şi-l impusese şi să îşi petreacă restul serii la club. 

Grace nu înţelegea ce-l necăjea atât de mult pe Roman. 
Se schimbase de când se întorsese din San Diego. Ar trebui 
să fie încântat de expoziţia de artă din Laguna Beach. In 
schimb, devenise tăcut şi gânditor. Stătea în atelierul său 
făcând schiţe, dar nu avea niciun spor. Il auzise înjurând nu 
o dată, iar ultima oară când intră pe teritoriul său, 
cocoloaşe de hârtie zăceau aruncate de-a valma în jurul lui. 
Când începu să le adune, el îi zise să le lase acolo unde 
erau. 

Sună soneria, de data aceasta un simplu ding-dong, nu 
dangătul care îl enervase pe Roman. Grace ieşi în grabă din 
birou, dar încetini când auzi muzică heavy metal răsunând 
din camera de gimnastică a lui Roman. Alerga iarăşi pe 
banda de alergat. Se aştepta să o vadă pe Talia la uşă, 
dornică să clarifice cu Roman ultimele detalii privind 
expoziţia din Laguna Beach care avea loc în aceeaşi seară. 
Ultima dată când vorbise cu Roman, biata femeie fusese la 
fel de speriată ca un drumeţ faţă în faţă cu un urs grizzly. 
Invitaţiile fuseseră împărţite, iar confirmările veneau cu 
duiumul. Talia voia să servească şampanie şi canapés. 
Roman i-a spus că nu îi păsa şi dacă servea bere şi covrigei. 
Talia o întrebase pe Grace ce îl măcina pe Roman, iar Grace 
trebuia să admită că habar nu avea. 

Nu Talia era la uşă, ci un bărbat cu părul scurt şi alb şi 


ochii căprui, inteligenţi. Avea un geamantan în mână şi o 
privire surprinsă. 

— Ei, bună. Îi întinse mâna. Sunt Jasper Hawley, iar tu...? 

— Grace Moore, secretara lui Roman. Domnul în vârstă 
avea o strânsoare fermă şi zâmbea cu uşurinţă. Intraţi, vă 
rog. Grace se dădu la o parte. Acesta trebuia să fie bărbatul 
care dorea un pat în camera de musafiri. 

— După expresia de pe chipul tău, sunt convins că Roman 
a uitat să-ţi spună de vizita mea. Râse profund. De 
asemenea, a uitat să-mi spună despre tine. 

— Are multe pe cap. 

— Sunt convins că nu din cauza asta. Jasper se opri în 
camera de zi. Am un pat de data asta sau va trebui să-mi 
aduc sacul de dormit şi perna din maşină? Ea îi indică 
încăperea din capătul holului. Sfinte Sisoe! Uită-te la locul 
ăsta! E mai bun decât un dormitor dintr-un hotel de vedete. 
Işi puse geamantanul pe marginea dormitorului uriaş. Cred 
că mă mut aici. 

— Nu te aprinde aşa. Roman stătea în pragul uşii, 
ştergându-şi sudoarea de pe faţă. Arăta ca un atlet 
profesionist în şortul de alergat şi în tricoul ud. Grace şi-ar fi 
dorit să aibă mai multe haine pe el - de preferat un hanorac 
care să-l acopere complet. Privirea lui Roman alunecă spre 
ea. Inima ei tresări îngrijorător. 

Jasper se uită în jur. 

— Pereţi goi? Credeam că ai pictat până acum fiecare 
centimetru de perete din casă. 

Remarca lui i se păru curioasă lui Grace. 

— Pictez destul pe pânză în ultimele zile, Hawley. 

Jasper îl ignoră şi se uită la Grace. 

— Pun pariu că nu ţi-a spus nimic despre îndeletnicirile 
sale cu graffiti. 

Grace se uită la Roman. 

— O, la asta te refereai când mi-ai spus despre 
„însemnat”? 

Jasper înălţă uşor din sprâncene şi vru să zică ceva, dar 


Roman îl reduse la tăcere dintr-o privire. 

— Ai venit aici să-mi faci probleme? 

Grace se întoarse să plece. Voia să-i lase singuri să-şi 
rezolve problemele dificile care păreau să fi apărut între ei. 

Roman îşi puse mâna pe canatul uşii, blocând efectiv 
ieşirea lui Grace. 

— Ai veşti de la Talia? Era atât de aproape încât Grace 
putu să simtă mirosul de transpiraţie masculină. 

— Nu încă, dar mi-a spus că poate va trece pe aici în 
dimineaţa asta. 

Trase o înjurătură pe care Grace nu o mai auzise din prima 
zi de când o angajase. 

— Aş vrea să nu mă fi amestecat niciodată în treaba asta. 
Îşi lăsă braţul jos să o lase să treacă. 

În timp ce cobora în hol, Grace auzi fără să vrea remarca 
lui Jasper. 

— Cum se face că nu ai pomenit niciodată de Grace? 

— E secretara mea. 

Tonul lui indiferent o duru. Ce conta? Ştiuse din prima 
clipă când venise aici ce fel de om era. Umplea recipientul 
cu cafea proaspătă, când Jasper ieşi din camera de musafiri 
şi i se alătură în bucătărie. 

— Roman o să iasă în câteva minute. Jasper se aşeză pe 
un scaun înalt de bar cât timp ea umplu carafa. De cât timp 
lucrezi pentru el? 

— De patru luni şi jumătate. Îi adresă un zâmbet crispat. 
Uneori îmi pare că a trecut mai mult de atât. 

El chicoti. 

— Nu mă îndoiesc de asta. E o persoană foarte dificilă. 
Voia să-l întrebe de ce era aşa, dar se îndoia că Jasper 
Hawley ar şti să-i răspundă. Şi chiar dacă ştia, de ce i-ar 
spune ei? Se uită la ea cu atenţie. Nu ai de gând să întrebi 
nimic despre el, nu-i aşa? 

— Nu. Nu am de gând. 

— Trebuie să-i placă de tine dacă eşti aici de aproape cinci 
luni. Aşa că povesteşte-mi despre tine, Grace. 


— N-am multe de spus. Roman m-a preluat de la agenţia 
de muncă şi m-a angajat cu normă întreagă. li răspund la 
mesaje, la apeluri, îi plătesc facturile şi fac comisioane. 
Ridică din umeri. Sunt aici să-i fac viaţa lui Roman mai 
uşoară. 

Grace privi spre fereastră. 

— E o zi frumoasă. V-ar plăcea să ieşiţi pe verandă, 
domnule Hawley? Poate că Roman o să aibă de obiectat, 
dar la urma urmei Jasper Hawley era musafirul şi dorinţa lui 
avea prioritate. 

— Spune-mi Jasper, te rog. Va fi perfect pe verandă. După 
ce se aşezară amândoi cu cănile de cafea proaspătă în 
mâini, Jasper o studie peste buza cănii de cafea aburindă. E 
un peisaj minunat, nu-i aşa? făcu un semn din cap spre 
canion. Te face să te întrebi de ce nu-l pictează. 

— M-am întrebat şi eu acelaşi lucru. 

— Băiatul acesta e complicat. 

Băiatul. Ca şi Talia, Jasper rosti cuvântul acesta cu 
îngăduinţă şi afecţiune. Grace râse blând. 

— Eu nu l-aş numi băiat. 

— Depinde de definiţie. Mulţi îl numesc în multe feluri. 

Pentru că îi răspundea de câteva luni la telefoane, ştia şi 
Grace foarte bine acest lucru. Ultima femeie care îl căutase 
îl numise în fel şi chip, nu că Grace ar fi vrut să audă. 

— Tu eşti singurul musafir pe care l-am văzut în casă la 
Roman de când lucrez aici. În afară de Talia Reisner care 
abia dacă dă pe aici. 

— Ea este proprietara galeriei unde va avea loc petrecerea 
din seara asta. 

— Da. E foarte drăguță. Şi interesantă. Ea crede că Roman 
are potenţial. 

— Dar tu? 

Ea nu ştia ce se ascundea în spatele întrebării. Din fericire, 
uşa glisantă se deschise şi întrerupse conversaţia lor. 
Roman ieşi afară îmbrăcat în blugi şi într-un tricou roşu, cu 
părul încă ud de la duş. El se aşeză şi se uită printre cei doi. 


Zâmbetul lui Jasper îl tachină pe jumătate. 

— Se pare că eşti într-o formă excelentă, Roman. 

— Mă străduiesc să nu îmbătrânesc şi să devin la fel de 
flasc ca tine. 

— Mai alergi? Pot să sper că te pregăteşti pentru 
adevăratul maraton? 

Grace simţi tensiunea din conversaţie. Începu să se ridice. 

— Mai bine mă întorc la treabă. 

Roman se uită scurt la ea. 

— Aşază-te. Nu era o invitaţie, dar nu îi păsa că i se 
adresase ca unui câine legat în lanţ. 

— Grace tocmai îmi povestea că ai găsit-o printr-o agenţie 
în muncă temporară. 

— Dar ce-ai crezut? Că am cules-o dintr-un club? 

Grace simţi cum i se aprind obrajii. 

Jasper îl privi surprins, apoi supărat. 

Dorind să scape, Grace se ridică din nou, de data asta 
hotărâtă. Roman nu mai zise nimic când ea se îndreptă 
spre casă. Se aşeză cu coatele pe masă şi cu faţa în palme. 
Trecură câteva minute până să se răcorească. Expoziţia îl 
tensiona în halul ăsta? îşi făcea griji că oamenilor nu o să le 
placă picturile sale? 

Işi făcu de lucru cu mesajele lui Roman şi răspunse la 
câteva telefoane. Soneria se auzi din nou. Talia intră 
maiestuoasă, cu părul creţ prins în coadă cu o eşarfă 
colorată. 

— Unde-i Roman? Cei mai mulţi artişti mă înnebunesc 
voind să ştie fiecare detaliu al expoziţiei, iar lui Roman nici 
că-i pasă! îşi flutură mâinile prin aer, apoi îl zări pe verandă. 
Se duse spre uşa glisantă şi ieşi să li se alăture celor doi 
bărbaţi. 

inapoi în siguranţa biroului, Grace respiră uşurată. Îşi 
încheie munca şi o sună pe Selah să vadă ce mai face 
Samuel. 

— Se joacă pe covoraş. Mergea de-a buşelea. 

Grace ştia că în curând băieţelul ei va începe să meargă şi 


spera să fie ea prima care să-l vadă. 

— şi doreşte iepuraşul. Invaţă atât de repede. Selah ar fi 
continuat, dar Grace îi spuse că mai avea de lucru şi închise 
telefonul. Durerea îi sfâşia inima. Selah va fi cea care va 
auzi primul cuvânt al lui Samuel şi îl va vedea făcând primii 
paşi? Dacă ar avea de ales, ar prefera ca Selah să-l vadă în 
aceste ipostaze sau un asistent de la creşă? 

Talia îşi vâri capul în birou. 

— E totul bine? 

Surprinsă, Grace ridică privirea. 

— Da. Bine. 

— Pari atât de serioasă. 

— Cum a fost? 

— Cumplit. Expoziţia nu-i singurul lucru care-l macină. Ei 
bine, te las că trebuie să plec. Ne vedem diseară. Talia ieşi, 
apoi intră înapoi. 

— Ce ştii despre divinul Jasper Hawley? 

— Nu prea multe. 

— Mi-ar plăcea să-l cunosc mai bine pe domnul acesta. 
Flutură din gene. Grace râse şi îi ură noroc. 

Cei doi bărbaţi intrară în casă şi se opriră să vorbească în 
camera de zi. Grace se gândi să iasă şi să curețe masa din 
verandă, dar tava cu cănile de cafea se afla pe blatul din 
bucătărie. Jasper păru fericit să o vadă. 

— Roman mi-a spus că ai fost studentă la UCLA. 

— Da, dar nu am absolvit. 

— Ai studiat psihologie clinică? Plănuieşti să-ţi termini 
studiile? 

— Da, dar pe rând. Câte un curs online o dată. 

Roman avea o expresie stranie pe faţă. 

— Nu ştiu de ce te deranjezi. Te plătesc mai bine decât o 
să câştigi vreodată ca asistent social, singura calificare pe 
care o vei avea după absolvirea psihologiei clinice. Îi aruncă 
o privire lui Jasper. Va avea nevoie de un doctorat ca să 
facă ceva mai mult, nu-i aşa? apoi ridică din sprânceană 
spre Grace. Şi cam ce vârstă vei avea pe atunci? 


Grace se săturase să fie tot ea cea pe care se descărca în 
momentele lui proaste. 

— Cam ce vârstă ai tu - şi voi fi mult mai fericită. 

Jasper izbucni în râs. 

jignită, Grace se aşteptă ca Roman să-i dea o replică 
neplăcută. Buzele lui se strâmbară uşor. 

O ispitea cumva? îl ignoră şi se adresă lui Jasper. 

— Deocamdată singurul lucru pe care îl studiez e Biblia. 

— O preocupare notabilă. Jasper zâmbi. Şi eu citeam 
Cuvântul. 

Roman arăta preocupat. 

— Grace, am nevoie să fii gata la ora cinci. Talia vrea să 
fim acolo din timp. 

— Brian vine după mine la patru. l-am spus Taliei că... 

— Brian? Ochii lui se îngustară. Cine e Brian? 

— Un prieten. Îl interesează opera ta. 

— Ce lucrează? 

— E pastor de tineret. 

— N-o să-şi poată permite să cumpere ceva, iar tu vei fi la 
lucru. 

Grace îi trecu cu vederea insulta şi aducerea aminte a 
faptului că era la lucru. Jasper urmărea schimbul de cuvinte 
cu un interes deosebit. 

Roman o privea fix. 

— De ce nu îţi iei liber pentru restul după-amiezii? Vei 
avea nevoie de timp ca să te pregăteşti. 

Buzele ei se despărţiră. Tocmai îi sugerase că are nevoie 
să se facă prezentabilă? _ 

— O să mă silesc să nu te fac de ruşine. Işi dorea şi de la 
el acelaşi lucru. Roman era cât pe ce să spună ceva, dar 
strânse din buze. Se uită la el şi aşteptă. Poate că o va 
întreba cu ce se va îmbrăca. Dar pentru că Roman nu mai 
zise nimic, îi adresă lui Jasper un zâmbet de scuză. 

— Ne vedem mai târziu. 

— Da. Cu siguranţă! 

Roman o să aibă nevoie de un supraveghetor. 


Grace se întoarse la cabană. După cum decurse dimineaţa 
asta, seara se anunţa lungă şi tensionată. Cel puţin nu 
trebuia să se îngrijoreze de ce avea să îmbrace. Shanice o 
scosese la cumpărături săptămâna trecută. 

— Până acum ai fost la cafea şi la cină cu Brian, dar 
petrecerea aceea va fi şansa ta de a străluci, fato! Trebuie 
să te îmbraci! Ştia ea de un magazin de haine elegante în 
North Hollywood, care punea în vânzare haine croite de 
creatori de modă, dar care fuseseră purtate. Au găsit o 
rochie neagră perfectă, care îi cădea pe umeri, croită pe 
talie şi dreaptă în partea de jos. 

— Grace, eşti foarte atrăgătoare în rochia asta! 

— Nimeni nu se va uita la mine, Shanice. E seara lui 
Roman. 

— Tu vei fi acolo cu Brian. Noi vrem ca el să se uite la tine. 
Lasă-ţi părul desfăcut. Dacă aş avea un păr ca al tău, l-aş 
lăsa să-mi crească până la talie. 

Un an şi ceva îl purtase scurt, dar de atunci părul îi mai 
crescuse. Lui Patrick îi plăcea părul lung, aşa că îl lăsase să 
crească în timpul căsniciei lor. De asemenea, îi plăceau 
blondele, aşa că îşi vopsise părul. Era fericită că scăpase de 
povara vopsitului. 

Având la dispoziţie câteva ore, Grace verifică dacă nu 
primise vreun răspuns pentru postul de dădacă. Trei 
candidate răspunseseră întrebărilor lui Grace şi lăsaseră 
referinţe. Grace dădu câteva telefoane şi elimină două 
dintre ele. A treia obținuse deja un post de dădacă cu 
normă întreagă. 

Apoi Grace îşi făcu timp să se gătească. Când sosi Brian, 
Grace nu trebui să-şi facă griji că nu arăta bine. El o privi 
admirativ din cap până în picioare. 

— Uau! Reacţia lui o mulţumi. 

l-a zis şi lui că arăta foarte chipeş în costumul cel negru. El 
recunoscu că primise costumul de la o enoriaşă, o văduvă, 
al cărei soţ fusese membru în loja masonilor. Brian avusese 
nevoie de un costum bun ca să poată oficia căsătorii. Râse 


şi îi răspunse că s-a gândit că ţinuta lui era potrivită pentru 
ceremonia de la galeria de artă. 

Grace se întrebă dacă Roman avea costum şi simţi un fior 
de spaimă la gândul că nu-l întrebase. 

Ea şi Brian vorbiră tot drumul până la Laguna Beach 
despre evenimentele de tineret care urmau, despre cel mai 
recent local, despre ţară, despre ştirile internaţionale şi 
despre planul lui de a face o excursie misionară în Mexico în 
timpul verii. Adolescenţii lui organizară câteva evenimente 
de strângere de fonduri. Brian găsise suficienţi adulţi care 
să-l ajute în mentorarea şi supravegherea copiilor. 

Talia ştia cum să facă impresie, doar se ocupa de expoziţii. 
Ea însăşi era ca o adevărată operă de artă colorată, 
înveşmântată în caftanul ei în stil boem. Îi strânse mâna lui 
Brian şi o îmbrăţişă pe Grace. 

— Eşti uluitoare! Seara asta o să fie fantastică! Aşa 
presimt! Strălucea de încântare. Pun pariu că vom vinde 
toate picturile lui Roman până la ora nouă. Se aplecă mai 
tare la urechea lui Grace. Chiar dacă le-am pus preţuri 
ridicol de mari. 

Grace nu fu surprinsă să-l vadă pe Roman îmbrăcat într-o 
pereche de blugi negri şi cu un tricou alb cu guler în V peste 
care purta jacheta neagră din piele. Fu surprinsă mai 
degrabă de felul în care îi tresări inima la vederea lui. 
Panicată, se uită în altă parte şi întâlni privirea lui Jasper 
Hawley. Acesta îşi răsfiră braţele în semn de neputinţă. 

Talia gemu. 

— Ar fi trebuit să ştiu că Roman ar prefera să moară decât 
să îmbrace un costum. 

Grace ştiu că Taliei nu i-ar fi păsat nici dacă Roman ar fi 
venit fără tricou, doar în pantaloni scurţi de alergat. Numai 
să fie prezent. 


XXX 


Roman ura mulțimile. Ura să fie în centrul atenţiei. Ura şi 


mai mult când oamenii începeau să vorbească despre 
operele sale de parcă ar fi ştiut ce semnificaţie aveau sau 
ce se ascundea în mintea lui, judecând după tablourile pe 
care le pictase. Măcar avea satisfacția de a-i vedea cum 
dau bani grei pe tablouri care n-aveau nicio însemnătate, 
nedezvăluind secretele sufletului său. Poate că cineva o să 
descopere cândva că nu era decât un impostor fără obârşie, 
fără educaţie şi fără talent înnăscut. 

Cineva îi atinse braţul - o blondă voluptuoasă, îmbrăcată 
într-o rochie de marcă foarte scumpă. li povesti despre 
preocuparea ei de a descoperi noi talente şi cât de mult îi 
plăcea să colecţioneze opere de artă pictate de artişti mai 
puţin cunoscuţi. Zâmbetul ei indica fără îndoială cam la ce 
colecţie se referea. In urmă cu câteva luni, Roman ar fi 
profitat de invitaţia ei. Dar în acest moment se strădui să 
fie politicos şi civilizat. Se uită recunoscător la Jasper când 
acesta veni un pas mai aproape şi interveni în conversaţia 
lor. Roman aruncă o privire în jurul sălii şi o zări pe Grace. 

Rochia neagră i se potrivea de minune. Îi zâmbea lui Făt- 
Frumos care stătea chiar lângă ea îmbrăcat în costum. 
Individul îşi ţinea mâna pe spatele lui Grace, în semn de 
posesiune, în timp ce vorbeau cu un cuplu mai în vârstă. 
Brian, şi cum l-o mai fi chemat, părea genul de bărbat care 
se integra oriunde. Individul era preot? Se culcase deja cu 
Grace? Pastorii de tineret se culcau vreodată cu femei? Și 
de ce i-ar păsa lui dacă s-au culcat sau nu până acum? 

Roman goli paharul de şampanie şi-l trânti pe un piedestal 
pe care era expus un vultur de bronz în zbor. Un ospătar îl 
luă imediat de acolo. 

— Ai putea încerca să zâmbeşti? Talia îi oferi lui Roman un 
canape. Poate că un alt pahar de şampanie te-ar ajuta. Luă 
un pahar de pe o tavă şi i-l oferi. 

— Cred că mi-a ajuns. Nu vorbea despre şampanie. 

Jasper îl urmărea şi el cu un licăr speculativ în ochi. 

Roman se încruntă la el. 

— Ce-i? 


— Tu să-mi spui. Jasper îşi ridică paharul cu şampanie 
spumoasă. Niciodată n-am crezut că o să văd şi ziua asta. 

Lui Roman îi veni să-şi înfigă pumnul într-unul dintre 
tablourile sale, chiar dacă l-ar fi costat cincizeci de mii de 
dolari. Înjură în barbă într-un mod care ar fi cutremurat-o pe 
Grace dacă ar fi fost destul de aproape să-l audă. Dar ea 
era în cealaltă parte a sălii, cât mai departe de el. Înjură din 
nou. Voia să fie oriunde altundeva, numai aici nu. Era o 
seară perfectă pentru a-şi umple rucsacul cu vopsele 
Krylon. Ar începe cu zidul cabanei sale. 

Grace se întoarse de parcă i-ar fi simţit privirea. Ochii lor 
se întâlniră şi simţi nişte emoţii care ştia că aveau să-i 
aducă necazuri. Cineva îi zise ceva şi se prefăcu atent. 
Locul mişuna de oameni, iar el se afla în centrul atenţiei. Ar 
trebui să fie în culmea fericirii. Ar trebui să se distreze. 

Un bărbat turuia întruna despre opera lui. Pierzându-şi 
răbdarea, Roman se scuză şi aproape că se împinse prin 
mulţimea de musafiri, încercând să-şi croiască drum spre 
capătul galeriei. Oare nu exista vreo uşă dosnică pe care să 
se poată strecura afară? 

Talia îl prinse din urmă înainte să poată scăpa. 

— Te simţi bine? 

— N-ar fi trebuit să facem expoziţia. 

— Bineînţeles că ar fi trebuit. Ai idee cine sunt unii dintre 
musafirii de aici? 

— Nu dau doi bani...! 

— Ce-i cu tine în seara asta? 

— Spune-le tuturor că sunt un artist irascibil. 

— E evident pentru toată lumea. Ar trebui să fii fericit, 
Roman. Ai câştigat deja o sută de mii de dolari, iar 
petrecerea n-a ajuns nici măcar la punctul culminant. 

Fericit. Mada, bine. Era de-a dreptul înfierbântat. Inima îi 
bătea în piept ca un ciocan. 

Roman intră în baie şi încuie uşa. Îşi trecu mâinile prin păr 
şi încercă să se relaxeze. Se forţă să respire normal. Simţi 
cum îl cuprinde vechea stare de slăbiciune. Închise ochii şi 


blestemă încet. Se ghemui şi îşi vâri capul între genunchi, 
sperând să nu-şi piardă cunoştinţa. Nu aici. Nu acum. Oare 
din cauza şampaniei? Nu băuse decât două pahare. 

Senzaţia de ameţeală îl părăsi. Rămase ghemuit încă un 
minut înainte să se ridice şi încă un minut înainte să 
deschidă uşa. 

Grace aştepta în holul slab luminat. 

— Te simţi bine, Roman? Ochii ei căprui erau plini de 
îngrijorare. 

— De ce nu m-aş simţi? 

— Transpiri? Grace îi atinse fruntea. 

Roman îşi smuci capul într-o parte de parcă atingerea ei |- 
ar fi ars. Ea îşi retrase mâna şi o lăsă să cadă. Lumina era 
prea slabă ca să îi vadă roşeaţa din obraji, dar ştiu că o 
stânjenise. Din nou. O urmărise toată ziua. 

Stăteau aproape, privindu-se în ochi. Roman se chinuia să 
respire normal. Voia să păşească mai aproape. Grace 
tremura? 

Încet, Grace trase aer în piept. 

— N-am vrut să te tratez ca o cloşcă. Ai nevoie de ceva? 

De tine. 

O mişcare îi atrase atenţia. Făt-Frumos stătea în pragul 
sălii principale. Ce ar face individul acela dacă Roman ar 
trage-o pe Grace în braţele sale chiar acum şi ar săruta-o? 
Roman se uită din nou la ea. Ce ar face ea? Expresia feţei ei 
se schimbă îndeajuns de mult încât să-i dea de înţeles lui 
Roman că presimţise că îi treceau idei periculoase prin cap. 
Grace făcu un pas înapoi şi Roman intui ce ar fi făcut. l-ar fi 
tras o palmă, şi-ar fi dat demisia, s-ar fi mutat din cabană şi 
ar fi pierdut-o pentru totdeauna. 

Poate că ar merita să încerce. Ea ar pleca, iar el ar fi în 
siguranţă. 

— Roman. Jasper Hawley apăru de nicăieri şi Roman 
expiră uşurat. Până în secunda aceea nici măcar nu şi-a dat 
seama că îşi ţinea respiraţia. Grace îi atinse braţul înainte 
să se întoarcă şi să plece. Fusese o încurajare? Grace se 


îndepărtă în hol. Brian Hawley îşi strecură braţul după talia 
ei şi o însoţi spre ieşire. 

Jasper înclină capul şi îl studie pe Roman. 

— E un sentiment nou pentru tine. 

— Nu sunt sigur că o să mai fiu de acord cu vreuna dintre 
ideile Taliei. Roman îşi frecă ceafa. Incepea să-l doară 
capul. 

— Nu mă refeream la expoziţie. 

— Atunci la ce? Nu avea dispoziţia necesară să asculte 
remarcile criptice ale lui Jasper. 

— Nu poţi să-ţi iei ochii de la Grace. 

— Ar trebui să fie la lucru! 

— Cauţi un motiv să o dai afară? 

Roman îl privi furios. 

— Ai zis că îţi place de ea. 

— Îmi place de ea chiar foarte mult, dar nu contează ce 
cred eu. Ea ţi s-a strecurat pe sub piele. Nu eşti împăcat cu 
relaţia de angajator-angajat, nu-i aşa? Poate că ar fi 
prudent din partea ta să te descotoroseşti de ea. 

Roman ştia pe ce miza Jasper, dar nu era în stare să intre 
în jocul lui. 

— Las-o baltă. 

Jasper îi tăie calea. 

— De ce ţi-e teamă, Bobby Ray? 

— Nu-mi spune aşa. 

— Nu-i nimic greşit în a fi cine eşti. 

— Şi cine sunt? 

— i se oferă o mare ocazie, fiule. O şansă de a câştiga 
prietenie, afecţiune, poate chiar dragoste. Ce ai de gând să 
faci cu ea? 

Roman se înfierbântă. 

— Ai interpretat greşit situaţia. 

— Furia. Refugiul tău preferat. 

— N-ai terminat încă? 

Jasper clătină din cap, chipul lui trădând mila pe care o 
simţea pentru el. 


— Fă-mi o favoare. Încearcă să n-o vânezi pe Grace ca să- 
ţi astâmperi focul. Jasper oftă. Bobby Ray, apropie-te de ea. 
Incearcă să o cunoşti. Şi vezi ce se întâmplă. 

— Ea nu ştie ce sunt. 

Jasper îl privi perplex. 

— Şi ce eşti tu? 

— Tu ştii mai bine decât toţi ceilalţi de unde provin. Ce am 
eu în comun cu o fată ca ea? 

Jasper răsuflă uşurat. 

— Doamne, ai milă! în sfârşit ajungem undeva. Veni un 
pas mai aproape. Nu o cunoşti pe Grace mai bine decât te 
cunoaşte ea pe tine. la-o uşor. Ascultă. Învață. Vezi ce se 
întâmplă. 

Roman se întrebă dacă merita să-şi asume riscul. 


KKK 


După expoziţia de artă de la Laguna, Brian o conduse pe 
Grace acasă. Era tăcută. Fusese o seară lungă şi încărcată 
de momente dramatice. Deşi socializase cu Brian, Grace 
fusese conştientă de prezenţa lui Roman. În după-amiază 
aceea, el îi amintise că expoziţia era inclusă în orele ei de 
lucru, dar o evitase aproape toată seara. Dacă a avut 
nevoie de ceva, ei nu i-a cerut nimic. Verificase totul cu 
Talia, dar ea organizase evenimentul atât de bine, încât n-a 
fost nevoie de ea. 

Când Roman ieşise în hol, Grace presimţise că ceva nu era 
în regulă. Aşteptă câteva minute, după care îi şopti lui Brian 
că merge să vadă ce se întâmplă cu şeful ei. Roman era 
palid ca un mort când a ieşit din toaleta bărbaţilor. Când 
Roman se uitase la ea, simţise cum îi sare inima din piept. 
Oare la ce s-o fi gândit? Ce i-ar fi spus - sau ce ar fi făcut - 
dacă Jasper şi Brian nu ar fi fost prin preajmă? 

După momentul tensionat din hol, Roman îşi reveni, vorbi 
cu oamenii şi chiar zâmbi de câteva ori. La ora zece, ieşi pe 
uşă ca Cenuşăreasa la miezul nopţii. Jasper ieşi în urma lui. 


Talia fusese exasperată. 

— Am crezut că o să-l ţii aici! 

De parcă ar fi putut Grace să-l ţină sub control! 

Brian îi aruncă o privire. 

— Eşti foarte tăcută. 

— A fost o seară ciudată. 

— Şeful tău e întotdeauna aşa? 

Cum? lrascibil şi imposibil de înţeles? 

— Aproape. 

— A fost expoziţia un succes? 

— Nu am nicio îndoială. Dar am fost puţin zăpăcită. 

Brian o privi cu tristeţe. 

— Am observat. Ce s-a întâmplat în hol între tine şi 
Roman? 

— Nimic. Credeam că-i bolnav. Dar mi-a spus că e în 
regulă. Grace clătină din cap. Cred că expoziţia a contat 
pentru el mai mult decât voia să recunoască. 

Brian luă un viraj. 

— După părerea mea, seara asta a fost un succes 
răsunător. Are mulţi fani. 

— Îndeosebi femei, murmură Grace ca pentru sine. Nu 
trecuseră nici cinci minute de la intrarea lui Roman în 
galerie, că o blondă îmbrăcată cu o rochie ce lucea precum 
vopseaua se şi apropie de el. Chiar şi din celălalt capăt al 
camerei, Grace observase că femeia era mai interesată de 
artist decât de artă. 

— Îţi faci griji pentru el? 

Grace dădu din umeri. 

— N-am niciun motiv să-mi fac griji. În seara asta nu mai 
voia să se gândească deloc la Roman Velasco. Ţie ţi-a 
plăcut expoziţia? 

— Am întâlnit o mulţime de oameni interesanti. Povesti 
despre câţiva dintre ei. Un cuplu de avocaţi - colecționari 
de artă modernă, un pilot, un ofiţer de poliţie şi soţia lui. 
Am vorbit câteva minute cu Talia când te-ai dus să vezi ce 
face Roman. E o doamnă interesantă. 


Grace zâmbi. 

— Ghici ce studii are? 

— De istoria artei. 

— Aşa am crezut şi eu, zise Grace. Talia a absolvit studii 
economice şi de marketing. La un singur prânz, Grace 
aflase mai multe lucruri despre Talia decât aflase despre 
Roman după atâtea luni ca angajata lui. Prin anii '70 s-a dus 
în California ca republicană. Prietenul ei era militar în 
armată. S-au căsătorit imediat ce au terminat facultatea, 
aşa că ea a rămas însărcinată înainte ca el să fie trimis în 
Vietnam. S-a întors acasă, dar a murit de cancer la 
patruzeci de ani. Ea dă vina pe Agent Orange, un agent 
chimic pe care americanii l-au pulverizat pe malurile 
râurilor pentru defolierea junglei. Fiica lor este agent 
imobiliar în Florida. Are o căsnicie fericită şi doi băieţi. Talia 
îi vizitează o dată pe an. 

— Nu mă aşteptam. Cum a ajuns să deţină o galerie de 
artă? 

— S-a căsătorit cu proprietarul. Ea era consultantul 
financiar al acestuia. El a învăţat-o despre artă, ea l-a 
învăţat despre afaceri. Au trăit unsprezece ani fericiţi până 
la moartea lui. 

Brian viră pe aleea casei ei. Luminile erau aprinse în vilă. 
El o luă de mână şi o conduse pe alee până în faţa uşii. 
Grace îi zâmbi surprinsă şi observă că lumina era aprinsă în 
atelierul lui Roman. Ce făcea el oare? Dar de ce se mai 
gândea încă la el? 

Grace realiză că Brian nu scosese un cuvânt de când 
parcase şi o ajutase să iasă din maşină. 

— Mulţumesc că ai venit cu mine în seara asta la 
expoziţie, Brian. Îşi retrase uşor mâna din palma lui, îşi 
scoase cheile din poşetă şi descuie uşa. 

— Înainte să plec, putem vorbi câteva minute, Grace? 

Grace şovăi, întrebându-se dacă seara asta avea să fie un 
punct de cotitură în relaţia lor. 

— Vrei să intri? îţi fac o cafea. 


Brian aruncă o privire spre vilă şi clătină din cap. 

— E plăcut aici afară. Şi el văzuse lumina aprinsă în 
atelierul lui Roman. Brian îi luă din nou mâna într-a lui, în 
timp ce se aşezau pe zid. Îmi place de tine, Grace. Îmi place 
foarte mult. Cred că ştii asta. 

Aşa sperase şi ea, nu? Atunci de ce nu simţea niciun fior? 

— Şi mie îmi place de tine, Brian. Se încordă când el ridică 
mâna şi îi trase părul pe spate. 

— Îmi dai voie să te sărut? 

Fusese sărutată doar de doi bărbaţi în viaţa ei şi niciunul 
nu-i ceruse permisiunea. Ascunzându-şi surpriza, Grace 
acceptă. Curioasă să afle dacă va simţi ceva, se întinse şi 
ea spre el. 

Brian o sărută tandru, fără grabă. Plăcut. Nu simţi emoţiile 
copleşitoare pe care le simţise cu Patrick, promisiunea unei 
împliniri ce nu s-a realizat niciodată. Nici cu tatăl lui Samuel 
experienţa nu fusese mai deosebită. 

Într-o bună zi, fiul ei va creşte şi o va întreba de tatăl lui. 
Ce îi va spune? Că l-am întâlnit la club. Când m-a întrebat 
dacă vreau să merg la el acasă, i-am spus da. Şi ai apărut 
tu. Dacă le-ar încredința copilul lui Selah şi Ruben, nu va 
trebui să-i mărturisească. Selah i-ar spune cu sinceritate că 
l-a dorit şi că l-a ales să fie fiul ei. 

Dar de ce îi umbla mintea haihui când Brian o săruta? 

Brian se retrase cu o expresie enigmatică pe chip. 

— Ce se întâmplă, Grace? 

— Nu sunt destul de bună pentru tine. 

— Cu toţii suntem păcătoşi, dar o relaţie de durată poate 
începe bine cu o prietenie. Aşa am început cu Charlene. El îi 
luă mâinile şi se ridică în picioare, trăgând-o şi pe ea cu el. 

Faptul că nu simţise niciun fel de atracţie fizică faţă de el îi 
aduse uşurare lui Grace. Fusese îndrăgostită lulea de 
Patrick, iar relaţia lor se dovedise un adevărat dezastru. A 
doua fusese şi mai rea. Se simţise îndreptăţită să dea frâu 
liber furiei şi durerii, amestecându-se în gloata de tineri 
iresponsabili care credeau că sexul ocazional nu era o 


problemă atâta timp cât partenerii adulţi consimţeau. 
Fusese singură şi disperată, dornică să simtă ceva, orice. 
Abia dacă îşi mai amintea de seara aceea, dar nu putea uita 
momentul în care se trezise în toiul nopţii în patul unui 
străin. Îşi trase hainele pe ea şi ieşise valvârtej. Alergase 
plângând pe plajă, apoi pe drum unde o aştepta un taxi pe 
care avusese inspiraţia să-l comande. 

Îi plăcea de Brian. Era bun şi grijuliu. Era chipeş. Putea 
discuta orice cu el. Aveau aceeaşi credinţă. Grace voia să 
trăiască o viaţă plăcută lui Dumnezeu, iar Brian avea 
chemarea clară de a-L sluji pe Domnul. Se simţea în 
siguranţă cu Brian şi nu ispitită. În mod sigur, lucrul acesta 
era un semn bun. 

— Eşti gata de o drumeţie prin canionul Solstice sâmbăta 
următoare? Voi aduce şi un marsupiu cu mine să-l pot purta 
eu pe Samuel. 

— Sună minunat. 

— Te sun mâine. Se aplecă şi o sărută blând pe gură. 
Grace îşi dori să fi simţit măcar o scânteie. 

Trânti poşeta pe masă. Dacă lui Brian îi plăceau 
drumeţiile, ar fi mai bine să-şi cumpere şi altceva în afară 
de tenişi. Avea nevoie de ghete pentru drumeţie. Poate că 
Roman o va lăsa să se antreneze în sala lui de gimnastică, 
să-şi facă muşchi ca să poată purta copilul în spinare. Râse 
trist. 

Se schimbă în pijamale, se spălă pe faţă şi pe dinţi. Auzi 
melodia Big Boss Man a lui Elvis Presley. Cu inima 
bubuindu-i în piept, se duse în bucătărie şi scoase telefonul 
din poşetă. Răspunse la apel, aruncând o privire spre ceasul 
de la cuptorul cu microunde. 

— E trecut de miezul nopţii, Roman. 

— Eşti trează încă. 

— Nu pentru mult timp. 

— Eu sunt în atelier. Dacă l-ai fi invitat pe Făt-Frumos să 
rămână peste noapte, nu te-aş fi sunat. 

Grace icni cu obrajii în flăcări. 


— Ne-ai urmărit? 

— Eram curios să văd ce fac doi creştini la sfârşitul unei 
întâlniri. Râse răguşit. Sărutul acela nu face doi bani. 

Grace respinse apelul. Ar fi închis de tot telefonul dacă nu 
ar fi fost singurul mijloc de comunicare în caz că i se 
întâmpla ceva lui Samuel. Aşeză telefonul pe noptieră şi se 
strecură în pat. Elvis începu să cânte din nou. Grace îşi 
trase perna peste cap. 


17 
BOBBY RAY, 7 ANI 


Bobby Ray Dean se trezi la urletul sirenei maşinii de poliţie 
şi la fulgerele roşii ale girofarului ce brăzdau tavanul. Işi 
trase pătura soioasă mai sus pe umeri. Buimac, se holbă la 
neonul portocaliu, roşu şi auriu cu însemnullisus Sa/vează 
de peste drum. Fiindu-i frig, se ghemui între pernele 
ponosite de pe canapeaua cea veche. 

De dincolo de uşa dormitorului răzbăteau voci până la el: 
mama lui linguşind un bărbat iritat. Bobby Ray ştia că ori de 
câte ori venea mama acasă de la lucru cu un bărbat, el 
trebuia să părăsească patul şi să doarmă pe canapea. 

Stomacul îi chiorăi de foame. La cină găsise nişte cereale 
în dulapul din bucătărie, dar niciun pic de lapte în frigider. 
Bufetul era gol, în afară de câteva sticle de băutură pe care 
mama le păstra acolo pentru musafirii ei. Bobby Ray spera 
ca noul prieten al mamei să le lase destui bani cât să poată 
cumpăra câteva conserve cu tocană de la Dinty Moore şi 
Spam, poate şi nişte ouă, pâine şi lapte. Aproape toţi banii 
pe care îi câştiga îi cheltuia pe praful alb care o ajuta să 
uite de toate şi să se simtă bine până în momentul în care 
trebuia să se trezească şi să-şi amintească totul. 

Putea să meargă până la cafeneaua Armatei Salvării şi să- 
şi ia ceva care să-i mai astâmpere foamea, iar apoi să 
mănânce prânzul la şcoală, pe gratis. Dar mai erau ore 


bune până atunci şi singura modalitate de a-şi potoli 
durerea de stomac era să se culce înapoi. 

Nu putea dormi din cauza girofarului. Îşi aminti de 
magazinul alimentar. Odată reuşise să fure un măr, dar 
următoarea dată când întinsese mâna după o banană, 
vânzătorul îl prinsese de mânecă şi îi zisese să pună 
banana la loc dacă nu-i dădea un dolar pe ea. Bobby Ray îl 
lovise şi o luase la sănătoasa, strângând încă banana verde 
în mâini. Vânzătorul îl urmărise, dar după două blocuri, 
Bobby Ray reuşise să scape de el. De atunci n-a mai intrat 
în alimentara aceea. 

In dormitorul alăturat, vocea mamei se stinse, dar alte 
sunete îl făcură pe Bobby Ray să-şi tragă cuvertura 
puturoasă peste cap şi să-şi înfunde urechile. O fi avut el 
numai şapte ani, dar ştia ce-i făceau bărbaţii aceia mamei 
sale ca ea să aibă bani să plătească chiria. Cel puţin, 
bărbatul acesta se arătase drăguţ cu el. Ultimul îl pocnise 
pe Bobby Ray, aruncându-l în celălalt capăt al camerei. 
Mama sărise în spinarea lui, dar acesta o lovi şi o bătu 
înainte să plece. 

După plecarea bărbatului, mama se ghemuise lângă 
Bobby Ray şi-l trăsese la pieptul ei suspinând. 

— Imi pare rău, puiule. Imi pare rău. Cât de tare te-a lovit? 
Când îi ridică bărbia, începu să plângă şi mai tare. ÎI instrui 
să-i spună învăţătoarei sale că a căzut din greşeală pe 
scări. 

— Nu vreau să vină Protecţia Copilului să te ia de la mine, 
că nu ne vom mai vedea niciodată. Gândul de a fi despărţit 
de mama lui îl speriase pe Bobby Ray mai tare decât 
bărbatul care-l rănise pe el şi pe mama lui. 

Bobby Ray auzi voci supărate jos în stradă. Mama îi 
spusese să nu se uite niciodată pe fereastră pentru că nu 
se ştia când îl apuca pe vreunul să tragă cu arma. 

— Să nu te apleci, ca să nu păţeşti ceva, puiule. Doi 
bărbaţi ţipară. Se auzi zgomot de geamuri sparte. 

Prietenul mamei începu să vorbească în dormitor. Mama 


râse. 

— Nu-i mare lucru. Întinde-te, iubitule! Ne-am simţit atât 
de bine... Bărbatul zicea că trebuie să plece. Altfel ceilalţi 
vor începe să se întrebe pe unde umbla. Conversaţia 
continuă, dar pe un ton mai liniştit. Uşa dormitorului se 
deschise şi bărbatul ieşi pe jumătate dezbrăcat. Mama îl 
urmă în capotul ei roz. 

— Ei bine, dacă tre’ să pleci, tre’ să pleci. Apăsă pe 
întrerupător şi încăperea fu inundată de lumină. 

Prietenul mamei purta pantofi negri lucioşi şi pantaloni 
eleganţi de culoare închisă care erau strânşi cu o curea din 
piele lucioasă. Încerca să-şi încheie nasturii de la cămaşa 
albă. Surprinzând privirea lui Bobby Ray îndreptată asupra 
sa, se făcu stacojiu la faţă. 

— Îmi pare rău, băiete. Pe Bobby Ray îl izbi din plin 
decăderea din viaţa mamei, amplificată de scuza 
bărbatului. 

Mama ţinu jacheta ca bărbatul să o poată îmbrăca. Văzând 
că nu reuşeşte să-şi lege cravata, mama îi dădu mâinile la o 
parte. 

— Lasă-mă pe mine. Ea îşi ţugui buzele drăgălaş. 

— Cu cincizeci de dolari nu te prea poţi descurca în zilele 
astea. Abia pot să-mi plătesc chiria şi mai am şi un băiat de 
hrănit care e în creştere. Ochii bărbatului se îngustară şi 
buzele i se strânseră. Mama oftă şi îi scutură reverele. Apoi 
se dădu la o parte. 

— Ce ai mâncat în seara asta, Bobby Ray? 

— Cereale. 

— Şi laptele l-ai terminat cu două zile în urmă, nu-i aşa, 
puiule? Îmi pare rău. Mama face tot ce poate. 

— Nu primeşti ajutor social? 

— Chiriile sunt mai mari în Tenderloin decât în Wichita. 
Dar tu n-ai de unde să ştii dacă te gândeşti la hotelul în 
care stai până la conferinţa aia a ta. 

Bărbatul se uită jenat la Bobby Ray, apoi îşi scoase 
portofelul. Bobby Ray observă inelul de aur de pe degetul 


lui când acesta numără bancnotele pe care le aruncă apoi 
în palma întinsă a mamei. Mâna ei rămase întinsă până ce 
el mai adăugă o bancnotă înainte să-şi închidă portofelul şi 
să îl vâre în buzunar. El nu părea fericit. Mama zâmbi. 

— Ai o inimă bună. Părea sinceră. Apoi se duse la uşă, 
îndepărtă lanţul, desfăcu încuietorile şi deschise uşa. Ai 
grijă când pleci. Aici nu mai eşti în Kansas. Râse blând ca şi 
când ar fi glumit. 

Bărbatul şovăi. 

— Mi-am lăsat maşina închiriată lângă club. Eram un pic 
cam băut. Cum ajung înapoi? 

— O iei la stânga, treci de două blocuri, după care o iei la 
dreapta. Mama îi închise uşa în nas. Trase încuietorile şi 
puse lanţul înapoi. Zâmbetul ei şi orice urmă de veselie 
dispăru când ridică geanta pe care o aruncase pe fotoliul 
portocaliu. Îndesă banii în geantă şi o aruncă înapoi. 
Căscând tare, se frecă pe spate. 

— Am nevoie de un duş lung şi fierbinte. Apoi o să mă culc 
şi o să dorm până mâine la amiază. Se aplecă şi îl sărută pe 
Bobby Ray. Să te trezeşti şi să te pregăteşti pentru şcoală, 
scumpule. Intră în baie. 

Bobby Ray făcu ce trebuia să facă. Fură o bancnotă de 
douăzeci de dolari din portofelul mamei sale. 


KKK 


Imediat după orele de şcoală, Bobby Ray se îndreptă spre 
CVS şi luă un cărucior mai mare decât el pe care începu să-l 
împingă printre raioane. Totul era atât de scump! Hotărî să- 
şi cumpere un borcan cu unt de alune şi unul cu gem de 
struguri de la Smucker's Goober, o franzelă Wonder, un set 
de douăsprezece creioane colorate, un set de creioane 
grafice de la Ticonderoga la pachet cu o ascuţitoare mică şi 
un caiet cu linii la preţ de un dolar. Poate că mama se 
dusese şi ea la cumpărături cu restul banilor primiţi de la 
bărbatul de aseară. Şi poate că va găsi lapte în frigider şi 


cereale în dulap când va ajunge acasă. 

Mama era trează şi îmbrăcată ca o vampă, cum spunea 
ea. Pe deasupra era fericită, ceea ce însemna că luase o 
doză de praf alb. 

— Aşadar, ce ai cumpărat cu cei douăzeci de dolari pe 
care i-ai luat, puiule? îi luă plasa de plastic din mână şi o 
deşertă pe masă, în timp ce Bobby Ray se duse să se uite 
în frigider. Nici urmă de lapte. 

— Îmi pare rău, iubitule. N-am avut timp să merg la 
cumpărături. A trebuit să mă fac prezentabilă. Îţi spun eu 
ce! Mă duc să caut un bărbat drăguţ care să mă ducă la 
cină la un restaurant scump şi o să-ţi aduc mâncare la 
pachet. Ea râse. La Alioto! Cum sună? Sau la Franciscan! O 
să comand homar! 

— Vrei un sandvici, mamă? Bobby Ray nu voia ca ea să 
plece. O să-l fac eu. Când era aşa de veselă, obişnuia să fie 
plecată toată noaptea. _ 

— Nu, puiule. Păstrează-l pentru tine. Işi puse geanta 
uriaşă pe umăr şi ieşi pe uşă. Încuie uşa după mine! 

Lui Bobby Ray nu îi plăcea să o vadă pe mama lui plecând 
drogată şi veselă. Ultima dată când se întorsese acasă după 
ce plecase astfel, plânsese toată ziua următoare şi se 
machiase strident ca să-şi acopere vânătăile înainte să 
meargă la lucru la club. 

— Nu pleca, te rog! Buzele îi tremurară şi nu-şi stăvili 
lacrimile, sperând că aşa o va putea convinge. 

Mama se întoarse cu o privire chinuită. 

— O, scumpule, tu ştii că trebuie să plec. Mama se simte 
mult mai bine când are cu ce să te ajute. Ştii? Fac tot ce 
pot. Câteodată, eu... Clătină din cap cu mâinile înfipte în 
şolduri. Nu te uita aşa la mine, Bobby Ray. Se aplecă şi îi 
cuprinse faţa în palme. Ştii că te iubesc mai mult decât 
orice. O să am grijă de tine, puiule. Aşteaptă şi o să vezi! 

— Mamă... El o îmbrăţişă strâns. Era delicată şi mirosea a 
parfum dulce. Se agăţă strâns de ea, ca iedera de zidul de 
cărămidă. 


— Dă-mi drumul! Mama îi desprinse mâinile şi-l ţinu ferm 
la distanţă de un braţ. Încetează chiar acum! Ştii că o să mă 
întorc. Nu aşa fac mereu? Fii cuminte acuma. Nu ieşi afară. 
Trage zăvorul la uşă. Poţi să te uiţi la televizor până târziu 
dacă vrei. Şi plecă fără să se uite înapoi. 

Bobby Ray se duse la geam şi încercă să-l deschidă. Forţă 
mânerul, dar acesta nu se clinti. Mama apăruse în stradă. 
Băiatul bătu în geam, dar ea nu ridică privirea. Păşea 
hotărâtă ca una care ştia exact unde merge. El şi-ar fi dorit 
să ştie unde. 

Bobby Ray desfăcu setul de creioane colorate şi începu să 
deseneze pe o hârtie de ziar. Mâncă un sandvici cu unt de 
alune şi gem de struguri. Când se făcu seară, aprinse 
televizorul. Îngrijorat, îşi trase un scaun din bucătărie lângă 
geam şi aşteptă să o vadă pe mama venind acasă. Neonul 
de peste drum se aprinse. Bobby Ray se întrebă cine era 
lisus. Mama i-a zis că tatăl lui, care obişnuia să o bată măr, 
fusese un om religios. Se sprijini în mâini ca pe o pernă şi 
se concentră la frumuseţea culorilor calde şi intense. 

Râsul unui băiat îl trezi din toropeală. Un adolescent 
înveşmântat în negru vopsea zidul de peste drum cu spray. 
Un altul stătea de veghe la colţ. Bobby Ray ascultă şi se 
uită la pictor cum îşi deschide rucsacul şi mai scoate un 
spray cu vopsea galbenă şi apoi unul verde. Păzitorul lui îi 
făcu semn să se grăbească. Băiatul munci mai repede, de 
data asta scriind ceva cu litere groase. Bobby Ray îl privea 
fascinat. Băiatul de la colţ fluieră. Pictorul ascunse 
vopseaua, îşi luă rucsacul în spate şi dispăru după colţ, 
exact când apăru maşina poliţiei în intersecţie. Maşina 
poliţiei se opri, un ofiţer aprinse lanterna şi reflectă lumina 
acestuia pe zidul proaspăt vopsit. Polițistul întoarse maşina 
în direcţia în care fugiseră băieţii, verificând la lumina 
lanternei când o parte a străzii, când cealaltă. 

Renunţând la veghe, Bobby Ray se urcă în patul pe care ÎI 
împărțea cu mama. Se ghemui pe partea mamei. O să-l 
trezească ea când o să ajungă acasă. Poate că o să vină cu 


un alt bărbat de treabă, ca ultima dată, unul care să fie 
dispus să le dea încă douăzeci de dolari în plus. Adormi 
iepureşte. 

În dimineaţa următoare, mama încă nu ajunsese acasă. 
Bobby Ray nu ştia dacă să meargă la şcoală sau să o 
aştepte. Speriat şi supărat, îşi luă cărţile şi se îndreptă spre 
scări. 

Domnul Salvaggio ieşi din apartament arătând ca un 
dovleac în hanoracul său Giants. 

— Hei! Unde-i mamă-ta? E datoare cu chiria! Bobby Ray o 
zbughi pe lângă el. 

— Hei! Cu tine vorbesc, băiete! Domnul Salvaggio încercă 
să-l lovească, dar Bobby Ray ieşi în goană pe uşa 
principală. 

— Sheila! strigă domnul Salvaggio sus pe scări. Dacă nu- 
mi plăteşti chiria, eu şi verişorul meu Guido o să te 
aruncăm de tot în stradă. M-auzi? 

Bobby Ray se duse îngrozit la clubul unde lucra mama, 
întrebându-se ce se va întâmpla dacă ea nu o să aibă bani 
când se va întoarce acasă. Se strecură pe o uşă laterală pe 
unde se transportau proviziile. Holul era slab luminat. Locul 
mirosea îngrozitor. Un bărbat în cămaşă cu mânecă scurtă 
şi cravata de la gât desfăcută semna nişte acte pe care le 
înmână apoi şoferului camionului îmbrăcat în uniformă. 
Deschizând o cutie, acesta scoase o sticlă, când dădu cu 
ochii de Bobby Ray. 

— Ce cauţi aici? Bărbia bărbatului zvâcni. leşi de aici, 
băiete! Vrei să mă închidă? 

Bobby Ray rămase ferm când bărbatul se apropie de el. 

— O caut pe mama, zise el cu glasul tremurând. 

— De unde să ştiu eu cine e mama ta? Bărbatul îl înşfăcă 
de umăr şi-l îmbrânci spre ieşire. leşi de-aici şi aşteaptă 
afară! 

Bobby Ray se încăpăţână să rămână înăuntru, luptându-se 
cu lacrimile. 

— Pe mama o cheamă Sheila Dean. Lucrează aici. 


Bărbatul scuipă o înjurătură. 

— N-am ştiut că Sheila are un copil. Şi mie mi-ar plăcea să 
ştiu unde e. Trebuia să danseze astă noapte, dar nu s-a 
sinchisit să vină. 

Bobby Ray nu ştia unde să o caute şi nici nu voia să se 
întoarcă la apartament să rişte să fie prins de domnul 
Salvaggio. Aşa că se duse la şcoală. Ora începuse deja, aşa 
că fu nevoit să se strecoare fără să fie observat de domnul 
Talbot şi se aşeză la locul lui, sperând ca nimeni să nu zică 
nimic. Nimeni nu-i zise nimic, dar domnul Talbot se uită de 
la Bobby Ray la ceasul de pe perete şi apoi reluă explicaţia 
problemei de aritmetică pe care o scrisese pe tablă. Cel 
puţin domnul Talbot nu-l trimise la cancelarie din cauză că 
întârziase. Aşa ar fi trebuit să scornească o minciună 
secretarei de la şcoală. 

În clasă era mai cald decât acasă, iar Bobby Ray trebui să 
se lupte să rămână treaz. Incercă să se concentreze la 
problemele de aritmetică de pe foaia pe care domnul Talbot 
le-o dăduse. Îl durea stomacul. Îşi sprijini capul în mâini. 

Sunetul clopoţelului îl făcu să tresară. Nu terminase de 
rezolvat problemele. Copiii se înghesuiră să iasă în pauză. 
Domnul Talbot se opri în dreptul băncii lui Bobby Ray. 

— E totul în regulă, Bobby Ray? 

Băiatul îi răspunse că da. La prânz mâncă doar o jumătate 
din sandvici, păstrând restul de teamă că poate nu va avea 
ce să mănânce mai târziu. 

La finalul orelor, Bobby Ray alergă într-un suflet până 
acasă. Apartamentul era deschis. Cu inima tresăltând de 
speranţă, Bobby Ray alergă în dormitor, aşteptându-se să o 
găsească pe mama dormind. Dar ea nu era acolo. Când ieşi 
din dormitor, văzu că locul unde fusese odată televizorul 
era gol. Or fi intrat hoţii sau domnul Salvaggio luase şi 
singurul lucru de valoare pe care îl mai aveau acasă? Lui 
Bobby Ray îi fu teamă să coboare scările şi să-l întrebe. In 
schimb, ieşi din nou în stradă şi începu să o caute pe mama 
prin împrejurimi. 


Proprietarul barului i-a zis că nu o văzuse pe Sheila Dean 
de trei zile. Bobby Ray se duse până pe Turk Street, de 
acolo alergă până la piaţă şi o luă spre Grant. Ajunse până 
în Geary şi cutreieră Union Square, după care trecu pe 
lângă teatrul Curran, până ce ajunse în Leaveworth. De 
acolo o porni înapoi spre Turk Street. Când ajunse acasă 
era deja întuneric. Luminile erau stinse şi, când apăsă 
întrerupătorul, luminile nu se aprinseră. lar mama tot nu 
ajunsese acasă. 

Bobby Ray se aşeză pe canapeaua veche epuizat, 
înfometat şi plin de teamă. Ce trebuia să facă acuma? Unde 
să o caute? Mama ajungea acasă tot timpul înainte de 
ivirea zorilor. De ce nu se întorsese până acum? 

Bobby Ray împărţi untul, gemul şi pâinea să-i ajungă 
pentru trei zile. Mai avea câţiva dolari în buzunar, dar se 
temea să-i cheltuie. 

Domnul Talbot îl întrebă din nou dacă totul era în regulă şi 
ca să pară adevărat, Bobby Ray îi răspunse un pic mai 
băţos că era bine. 

— De ce n-aş fi bine? 

— Pentru că porţi aceeaşi cămaşă de trei zile. 

— Mama a fost tot pe drumuri şi nu a reuşit să spele 
hainele, bine? 

— Bine, dar unde ţi-e tema? întotdeauna îţi faci temele, 
dar de două zile nu mi-ai predat nicio temă. Şi nici nu 
termini exerciţiile pe care vi le dau în clasă. Nu eşti deloc în 
apele tale, Bobby Ray. Ce se întâmplă? 

— Am uitat pur şi simplu. Asta-i tot. O să-mi fac tema şi o 
să v-o dau mâine. 

Se strădui din greu să nu plângă când domnul Talbot îi 
puse o mână pe umăr şi-l strânse cu blândeţe. 

— O să-mi spui dacă ai nevoie de ajutor, nu-i aşa? 

În drum spre casă, Bobby Ray îşi cumpără o banană şi o 
ciocolată Snickers. Îşi făcu tema la masa din bucătărie. 
Cineva bătu la uşă iar inima lui Bobby Ray începu să bată 
nebuneşte. Se furişă în vârful picioarelor până la uşă şi se 


uită pe vizor. Domnul Talbot stătea în faţa uşii. Bătu din 
nou. 

— Doamnă Dean? Bobby Ray? învățătorul bătu din nou, de 
data asta mai tare. Cineva bombăni la un etaj mai jos. 
Domnul Talbot îi zise că venise în vizită la un elev. Acesta 
plecă de lângă uşă şi dispăru din raza vizuală a lui Bobby 
Ray. Oare ce îi spunea domnul Salvaggio? | 

Vizita aceea îl îngrijoră pe Bobby Ray. Incercă să se 
concentreze la teme şi să termine tot ce avea de făcut. 
Făcu un duş, se spălă pe cap şi pe dinţi, sperând în tot 
acest timp că mama va deschide uşa la baie să-l întrebe de 
ce întârzia atâta. 

Dimineaţa următoare, Bobby Ray se duse la şcoală cu alte 
haine. Domnul Talbot îl studie de sus până jos şi nu zise 
nimic. Stomacul lui chiorăi atât de tare, că elevii din jurul lui 
începură să râdă. Arzând de ruşine, Bobby Ray îşi ascunse 
faţa, iar domnul Talbot le ceru copiilor să tacă şi îşi continuă 
lecţia. 

Când ajunse acasă de la şcoală, domnul Salvaggio stătea 
în holul de la intrare lângă cutiile poştale cu un bărbat pe 
care Bobby Ray nu-l cunoştea. Domnul Salvaggio îi făcu 
semn acestuia spre băiat. 

— El este. Nimeni n-o să-i simtă lipsa. Bărbatul strecură un 
teanc de bancnote îndoite printre degetele grase ale 
domnului Salvaggio, în timp ce Bobby Ray o rupse la fugă 
pe scări în sus. 

De data asta, uşa era deschisă. 

— Mama! îl cuprinse uşurarea până ce văzu că lucrurile 
din camera de zi lipseau. Nu mai aveau nicio piesă de 
mobilier. Mama! Alergă în dormitor. Negăsind-o nici acolo, 
ieşi afară confuz. Tot apartamentul era gol, cu excepţia 
câtorva cutii cu hainele mamei care zăceau în mijlocul 
camerei. 

Bărbatul care stătuse cu domnul Salvaggio în hol intră în 
apartament. 

— Tu vii cu mine, băiete. 


Bobby Ray se feri din calea lui. 

— Mama mea vine acasă. 

— Când ţi-ai văzut mama ultima dată? Acum patru zile, din 
câte am auzit. Ea a plecat. Eu voi avea grijă de tine. Când 
Bobby Ray încercă să o zbughească pe lângă el, bărbatul îl 
prinse de braţ. Pentru că băiatul începu să se opună şi să 
tipe, bărbatul îl pocni cu o palmă grea peste gură. Bobby 
Ray îl muşcă. Atunci bărbatul îl lovi cu dosul palmei atât de 
puternic că Bobby Ray văzu stele verzi înainte să-l azvârle 
pe umărul lui şi să iasă cu el din apartament, strângându-i 
picioarele la pieptul lui de piatră. 

— Ce crezi că faci? auzi Bobby Ray vocea învățătorului său 
răsunând de pe palierul de jos. Lovind cu pumnii în spatele 
străinului, Bobby Ray ţipă după ajutor. Pune băiatul ăla jos! 
Un alt bărbat îi ceru cartea de identitate. Bărbatul îl aruncă 
din spate. Bobby Ray se rostogoli vreo şase trepte înainte 
ca cineva să-l prindă. 

— Te-am prins. 

Domnul Talbot îl ridică în braţe în timp ce ofiţerul de 
poliţie urcă scările, vorbind repede în receptorul prins de 
umărul lui. 

— 1.85 înălţime, 83 kilograme, alb, păr negru tuns scurt, 
jachetă maro, blugi Levis şi bocanci negri... 

Domnul Talbot îl întrebă pe Bobby Ray dacă era rănit. 
Toate mădularele îl dureau. Domnul Talbot îl ridică în braţe 
şi-l ţinu strâns. 

— E în regulă, Bobby Ray. Suntem aici ca să te ajutăm. 
Bobby Ray se strânse în braţele învățătorului cu inima 
bubuind de teamă. 

— Cine era bărbatul acela? Cineva cunoscut? Bobby Ray 
nu-l mai văzuse niciodată. Unde-i mama ta? 

— Nu ştiu. Băiatul sughiţă. Mi-a promis că se întoarce. 
Mereu se întoarce. Când îl întrebă de cât timp plecase, 
Bobby Ray se frecă la ochi încercând să se concentreze. Nu 
voia să-i spună că era plecată de cinci zile. Mi-am făcut 
tema! 


Ochii domnului Talbot se împăienjeniră de lacrimi. 

— Nu-ţi face griji acum din cauza temei. Nu-ţi face griji de 
nimic Bine? Noi vrem să te ajutăm. Ofiţerul cobori scările. 
Bărbatul fugise. Domnul Talbot stătea pe bancheta din 
spate a maşinii de poliţie împreună cu Bobby Ray şi îi 
repeta mereu că totul avea să fie bine. Ofiţerul vorbea în 
receptor. 

Bobby Ray nu voia să plece. Cum îl va găsi mama lui dacă 
nu rămânea în apartament? Plângea şi striga înjurături, 
lovind cu pumnii în spătarul scaunului ofițerului de la 
poliţie. 

Când au ajuns la postul de poliţie, domnul Talbot rămase 
cu el până ce veni la ei o femeie cu ochii trişti. Domnul 
Talbot îşi trecu mâna prin părul lui Bobby Ray. 

— Ai grijă de tine! Băiatul ştiu că nu-şi va mai vedea 
învățătorul niciodată. 

— Vreau la mama! 

Doamna clătină din cap. 

— Vom încerca să o găsim. Între timp, ţi-am găsit un loc 
unde să stai în siguranţă. 

Şi Bobby Ray se trezi dus de străini în cealaltă parte a 
oraşului. 

Cum îl va găsi mama? Nu se certă şi nu zise nimic. Mâncă 
ce i se puse înainte. Făcu baie aşa cum îi spuse mama 
socială, îşi luă pijamalele şi se duse la culcare fără să 
crâcnească. Când se lăsă liniştea în casă, Bobby Ray se 
îmbrăcă în hainele lui şi ieşi pe geam. 

Poliţia îl recuperă a doua zi din Tenderloin, din apropierea 
apartamentului unde  locuise împreună cu mama lui. 
Autorităţile l-au trimis la o altă familie socială care locuia 
mult mai departe. Aceştia îl ţineau sub supraveghere 
atentă, dar băiatul tot scăpă la nicio săptămână de la 
preluarea lui. 

Luni dimineaţa, Roman făcu cafea şi pregăti micul dejun 
pentru Jasper. Scoase omleta din tigaie şi o puse în farfuria 
lui Jasper. Aruncă tigaia în chiuvetă şi îi propuse lui Jasper 
să mănânce pe verandă. 

— Tu nu mănânci? 

— Poate mai târziu. 

Jasper deschise uşa glisantă. 

— E puţin cam răcoare afară. 

Ceaţa de dimineaţă nu se risipise încă şi avea să mai 
dureze câteva ore până să dispară cu totul. 

— Pot să-ţi împrumut un jerseu. 

— Nu-i nevoie. Jasper îşi termină omleta şi se sprijini de 
spătar. Ce te preocupă, Bobby Ray? Şi luă cana de cafea. 

— Nu sunt sigur care va fi următorul pas. 

— Vorbeşti despre artă sau despre Grace Moore? 

— Cum a ajuns ea în discuţia asta? 

— Nu asta facem? Nu discutăm? 

Roman se ridică şi se duse lângă zid. Se sprijini de el şi se 
uită la Jasper. N-ar fi trebuit să o sune pe Grace în noaptea 
aceea. N-ar fi trebuit să râdă de ea. 

— Cred că m-am limitat. 

— Cum aşa? 

— Pictez ce se vinde. Asta nu înseamnă că îmi şi place. 

— Munca sau banii? 

Roman se îndreptă supărat. 

— Se poate să discutăm fără să mă interoghezi? 

— E singurul mod în care te pot face să vorbeşti. N-am 
venit aici să-ţi spun ce să faci. 

Roman râse cu amărăciune. 

— ţi bagi nasul în viaţa mea din ziua în care ne-am 
întâlnit. 

— Când ai venit la fermă, erai un minor enervant aflat sub 
protecţia legii, dar am ştiut că erai un copil special. Desenul 
tău a fost un strigăt după ajutor. 

— Speram să fiu dat afară. 

— la loc, fiule! Mă nelinişteşti. Jasper aşteptă până ce 


Roman luă loc. În trecut aveai ceva de spus. Doar că ai 
încetat să mai vorbeşti. 

— Graffiti nu-i foarte bine plătit. 

— E adevărat. Şi te poate arunca în puşcărie. Jasper bău 
jumătate din cafea. Dar nici puşcăria nu te împiedică. 
Vopselele din atelier şi peretele din dos pe care îl tot 
vopseşti dovedesc lucrul acesta. Jasper puse cana jos. Azi- 
noapte ai ieşit iarăşi. 

— N-am făcut nimic. Roman se luptase cu sentimentele 
sale ca întotdeauna. Işi umpluse rucsacul şi ieşi în oraş. 
Conduse aproximativ o oră înainte să se întoarcă acasă, 
unde se dezlănţuise asupra peretelui din atelier. 

— Graffiti a fost dintotdeauna refugiul tău în momentele 
de stres. Ce te-a frământat zilele astea? 

De data asta, Roman nu ocoli întrebarea lui Jasper. 

— Imi place excesul de adrenalină. Nici nu se compară cu 
trasul pumnului într-un zid. 

— Nu erai furios, Bobby Ray. Ardeai de gelozie. Nu ţi-a 
plăcut să o vezi pe Grace cu un alt bărbat. 

Roman vru să nege. 

— Nu-i treaba mea cu cine umblă. Ea e angajata mea. ŞI 
atât. 

— De ce nu încerci să o cunoşti pe Grace Moore ca 
persoană, nu doar ca angajată? Abia o cunosc, dar îmi 
place de ea. 

— Are mai multe ziduri de apărare decât am eu. 

— Ai un motiv în plus să afli ce se ascunde în spatele lor. 
Dar să nu forţezi zidurile, nici să nu sari peste ele. Caută o 
portiţă şi când o găseşti, bate la ea, nu izbi cu toată forţa. 
Jasper zâmbi uşor. Şi aşteaptă. 

— Niciodată nu a trebuit să aştept. 

— Dacă vrei doar să te culci cu ea, mai bine las-o în pace. 
Grace nu e genul de fată care să se agaţe de un bărbat şi 
să nu-i pese când o părăseşte. 

Uşa de la cabana musafirilor se deschise şi Grace ieşi şi se 
îndreptă spre ei. 


— Bună dimineaţa. Îi adresă un zâmbet lui Jasper. Speram 
să te prind înainte să porneşti spre casă. 

— N-aş fi plecat fără să-mi iau rămas bun. Jasper se ridică. 

Roman rămase pe scaun când Jasper o îmbrăţişă 
părinteşte pe Grace. Oare când deveniseră atât de 
apropiaţi? 

— M-am bucurat să te cunosc, Jasper. Sper că o să te mai 
văd. 

— O să mă vezi. Îi adresă peste umăr un zâmbet larg lui 
Roman. Dacă prietenul nostru nu se mută din nou fără să 
lase o adresă la care să poată fi găsit. 

Mai vorbiră câteva minute, după care Grace se întoarse să 
intre în casă. 

— Mai bine mă apuc de treabă, altfel şefu' o să mă dea 
afară. 

Jasper se uită mirat la Roman. 

— lar eu mai bine îmi văd de drum, dacă vreau să mă 
primească data viitoare. 

Roman îi urmă înăuntru. Jasper se duse în camera de 
musafiri ca să-şi ia bagajul. Roman se aşeză la barul din 
bucătărie să o urmărească pe Grace cum clăteşte farfuriile 
şi le pune în spălător. 

— Încă mai eşti supărată pe mine. 

— Am fost furioasă, dar mi-a trecut. Închise hotărâtă 
spălătorul şi se îndreptă de spate. De acum înainte voi fi 
mai atentă dacă ştiu că locuiesc lângă un vecin care trage 
cu coada ochiului. 

— N-am tras cu coada ochiului prin ferestrele de la 
cabană. Stăteai afară, chiar la vedere. 

— Ar fi frumos să-ţi ceri scuze. 

Nu-şi ceruse scuze de la nimeni niciodată în viaţa lui şi nici 
nu avea de gând să înceapă acum. 

— Hai să spunem că am interpretat greşit. 

Grace îşi dădu ochii peste cap şi se îndreptă spre birou. 

După plecarea lui Jasper, Roman nu-şi găsea locul. Nu 
avea chef să facă schiţe sau să picteze. Când sună 


telefonul, găsi o scuză ca să meargă la Grace. Ea nu-l 
învrednici cu vreo privire cât timp vorbi la telefon, deşi 
stătea în pragul uşii. Vorbea cu Făt-Frumos? Dar apoi se 
uită la el, scrise o notă scurtă şi i-o întinse. Talia. Vrei să şti; 
câte s-au vândut? El ridică din umeri. 

— E chiar aici! îi întinse telefonul. 

Talia îi vânduse toate tablourile. Acum avea suficienţi bani 
încât să-şi ia liber un an de zile. Poate că în timpul acesta îşi 
va da seama ce voia să facă de fapt. 

— Mulţumesc, Talia. 

Talia râse. 

— Mai spune-mi o dată. Nu sunt sigură că am auzit bine! 

— Ai auzit. Roman închise şi restitui telefonul lui Grace. 
Am avut o seară de succes. 

— Mi-a povestit Talia. Întoarse scaunul spre el. Telefonul 
sună din nou. Când Grace răspunse, Roman începu să se 
îndepărteze, dar ea îl reţinu cu un deget. Ciudat. E aici. Poţi 
să-l întrebi pe el! Şi îi întinse telefonul. 

— Ce-i? 

— Talia zice că la expoziţie a participat şi un ofiţer de la 
poliţie. 

Roman luă telefonul. 

— Ce-a vrut? 

— Nu sunt sigură, răspunse Talia. Mi-a pus o grămadă de 
întrebări. 

— Despre ce? 

— Despre tine. Nu m-a întrebat lucruri de care alţii să nu 
mă fi întrebat înainte, dar mi-a dat impresia că mă supune 
unui interogatoriu. 

Roman se sprijini de tocul uşii, prefăcându-se că discuţia 
nu era chiar atât de importantă. 

— Poate că te-a întrebat din obişnuinţă. A cumpărat ceva? 

— S-a interesat de tabloul tău cu păsările negre. M-a 
întrebat dacă nu cumva ştiu ceva despre pasăre. l-am spus 
că nu sunt ornitolog. 

Pulsul lui Roman se acceleră. Simţea că începe să 


transpire. 

— Când s-a întâmplat asta? 

— Când ai dispărut la baie. Am vrut să-i fac cunoştinţă cu 
tine, dar tocmai primise un apel. După aceea nu l-am mai 
văzut. Ai ceva de mărturisit? 

— Despre ce? 

— Tu să-mi spui. 

Roman se forţă să râdă. 

— Nu ştiu să am vreun mandat de arestare valid. Poate că 
îi plac păsările negre. Ţi-a făcut vreo ofertă pentru tablou? 

— Glumeşti? Din salarul lui de politai? L-am vândut unui 
producător de filme SF. Şi ofiţerul de poliţie fu uitat când 
Talia începu să-i povestească despre somităţile pe care le 
întâlnise la expoziţie. 

Roman o întrerupse, spunându-i că are de lucru şi îi dădu 
telefonul lui Grace. 

— Voi fi în atelier. 

Transpirând încă de pe urma conversaţiei cu Talia, îşi zise 
că nu ar fi trebuit să-i permită Taliei să scoată tabloul acela 
din casă. Fusese într-o stare deprimantă când pictase stolul 
de păsări negre atacând un om caraghios, ghemuit şi 
contorsionat, încercând să se apere. Nu intenţionase să 
arate tabloul nimănui, darămite să-l ducă la expoziţie 
pentru vânzare. Dar Talia îl văzuse pe şevalet şi îi zise că 
era cea mai vie pictură pe care o realizase vreodată. 
Aprecierea ei îl învioră şi îl măguli. Se jucase cu focul când 
i-a permis Taliei să-l expună în galerie. 

Un fior de teamă îi străpunse şira spinării. În acele zile 
deprimante îşi dorise să fie prins. Işi dorise ca Pasărea să 
fie închisă. Acum avea prea multe de pierdut. 

Poate că venise timpul să plece vreo câteva zile din oraş. 
Se simţea epuizat după atâta muncă cu proiectul din San 
Diego şi cu tablourile pe care trebuise să le termine pentru 
expoziţie. lar dacă ofiţerul de poliţie începuse să-şi bage 
nasul în dosarul Păsării, era momentul potrivit pentru o 
excursie. 


Exista vreo şansă s-o ia şi pe Grace cu el? Se îndoia. 
Numai dacă reuşea să găsească un motiv serios ca să o 
convingă. Nu-l încânta deloc ideea de a o lăsa în urmă. 
Încearcă să o cunoşti, îi zise Jasper. Poate că i-ar fi mai uşor 
dacă ar fi departe de birou. De câte ori începeau o 
conversaţie mai personală, Grace se scuza că are de lucru. 

Se tot gândise la variante până ce Grace veni la el să-i 
transmită mesajele. Aruncă o privire spre masa lui de lucru. 

— Nu cred că am mai văzut vreo coală albă pe masă de 
când m-am angajat. 

— Chiar în acest moment duc lipsă de inspiraţie. 

— Peisajul de afară nu se mută nicăieri. 

— Nu mă încântă peisajele. Dar ea îi oferise breşa de care 
avea nevoie. N-ai făcut tu câteva cercetări privind oferta de 
a face o frescă pentru oraşul acela, Gold County? 

— Îţi aduc dosarul. Grace reveni după câteva minute şi îi 
înmână dosarul. 

— Golden. Nu avem destule informaţii despre locaţie. 

Roman răsfoi printre hârtii, după care i le dădu înapoi. 

— Vreau să văd oraşul. 

— Domnul care m-a sunat va fi fericit să audă vestea. O 
să-l contactez şi o să-i spun că vrei să mergi până acolo. 
Când te gândeşti să mergi? 

— Putem pleca mâine dimineaţă. 

Grace înlemni. 

— Noi? 

— Da. Noi. Bănuiesc că nu o să dureze mai mult de câteva 
zile. 

— Câteva zile? 

Evident că ea nu era la fel de dornică să fie singură cu el, 
aşa cum era el. Roman bănui că Făt-Frumos era de vină. 

— Nu-i nevoie să repeţi tot ce-ţi spun. Şi nu-l suna pe 
individ să-i spui că venim. Nu am nevoie de nicio 
propagandă. În călătoria asta vreau să mă asigur că merită 
să-mi fac de lucru cu - aruncă o privire spre dosar - Golden. 

— Nu pot să merg cu tine. 


— Eşti secretara mea. Vei veni cu mine ca să iei notițe şi 
să-ţi dai cu părerea. 

— Niciodată nu mi-ai cerut să-mi dau părerea. 

— În cazul acesta, o să vreau părerea ta. 

— Foarte bine. În dosar scrie tot ce trebuie să ştii despre 
Golden. Nu cred că merită să-ţi pierzi vremea să mergi. 

— Dar vreau să merg şi vreau să vii cu mine. S-ar putea să 
vezi ce mie îmi scapă. 

— Tu eşti artistul! O să vezi ce vrei să vezi. Părea speriată. 
Nu o să merg în excursie cu tine. 

Niciodată nu o mai văzuse atât de agitată. Poate că nu era 
atât de indiferentă cum i se păruse. Roman nu voia să 
pericliteze relaţia lor în acest moment dacă nu... dacă nu 
ce? 

— Văd că nu îţi surâde ideea, dar nu văd care ar fi 
problema. Oamenii se duc tot timpul în călătorii de afaceri. 
Nu te-ai dus în astfel de călătorii cu vechiul tău şef? Roman 
nu putea decât să spere. 

— Harvey avea şaizeci şi şase de ani şi era căsătorit. 
Obrajii i se aprinseră imediat ce scăpă cuvintele acestea din 
gură. 

— Aşadar, te opui pentru că eu am treizeci şi patru de ani 
şi nu sunt căsătorit? 

— Nu pot să merg, Roman. Am alte responsabilităţi. 

— Precum? 

— Samuel va fi la mine de vineri seara până duminică 
seara. 

— Las-o pe Shanice să aibă grijă de copilul ei măcar o 
dată. 

Grace rămase cu gura căscată. 

— Eu credeam că ştii. Samuel e fiul meu, nu al lui Shanice. 

— Al tău? Roman se sili să asimileze informaţia uluitoare. 
Grace era mamă? 

— Nu. Nu ştiam. Nu mi-ai spus. Se pare că Grace avea 
custodie comună cu fostul soţ, din moment ce îl lua la ea 
numai la sfârşit de săptămână. 


Grace îşi apăsă palma peste abdomen. 

— Doamna Sandoval ştia. N-am ascuns acest lucru. Din 
cauza lui Samuel nu am vrut să lucrez atât de departe de 
Burbank. 

— Am crezut că banii te-au făcut să te răzgândeşti. 

— Trebuie să-i ofer o viaţă decentă. 

— Dar cum e cu pensia alimentară? 

— L-am susţinut pe soţul meu în timpul colegiului. M-a 
părăsit la câteva luni după absolvire. Din fericire, nu a avut 
şi alte pretenţii. 

Roman credea că glumeşte, dar ea părea foarte serioasă. 
Cu ce soi de bărbat se căsătorise? Cel puţin, omului îi păsa 
destul de mult de copil dacă voia să-l ţină la el în timpul 
săptămânii. 

Un alt gând îi trecu prin minte. Poate că Grace îi făcea 
curte lui Făt-Frumos în speranţa că îi va oferi un tată mai 
bun lui Samuel. N-ar fi prima femeie care ar vedea în 
căsătorie un mod de a rezolva toate problemele. Mama lui 
crezuse mereu că la un moment dat va apărea un bărbat 
care să aibă grijă de ea, dar toţi bărbaţii pe care îi întâlnise 
doar îi plăteau serviciile. Se vânduse ieftin ca să poată să 
păstreze un acoperiş deasupra capului lor şi mâncare pe 
masă. Unii dintre aceştia o învineţiseră. Un altul o lăsase 
însărcinată cu el. 

Grace tăcea. Arăta atât de palidă că se întreba ce expresie 
o fi având el pe faţă. li adresă un zâmbet slab. Câte alte 
surprize o să descopere despre Grace Moore în călătorie? 

— Ne vom întoarce până vineri. Pregăteşte-te că plecăm 
devreme. La ora şapte vreau să fim pe drum. 

— Unde o să stăm? 

— La un hotel. Unde crezi? 

— Am vrut să zic în ce oraş? în Golden nu există hotel. 

— Nu-ţi face griji, Grace. Vom găsi noi un loc unde să 
stăm. Işi ridică mâinile să oprească valul de obiecţii la care 
se aştepta din partea ei. O să ai cameră şi baie separată, 
cât mai departe de mine. 


— Putem să discutăm despre asta, te rog? 

Roman nu voia să se certe cu ea. 

— Trebuie să plec din oraş. Se îndreptă spre uşă. Poate că 
se va duce la Getty. Nu mai fusese de mult acolo. La ora 
şapte fix, mâine dimineaţa, Grace. Dacă nu o să fii gata, o 
să vin eu să te iau din pat. 


KKK 


Călătorie strict de afaceri, aşa îi zisese Roman. Atunci de 
ce avea sentimentul că această călătorie numai de afaceri 
nu era? Exagerez, Doamne? Harvey o dusese cu el la 
conferințe. Patrick crezuse că erau oportunități grozave 
pentru ea. Privind în urmă, ştiu de ce fusese el atât de 
dornic ca ea să petreacă timp în altă parte. 

Ce scuză putea să-i ofere lui Roman ca să nu plece? 
Samuel nu stătea cu ea decât la sfârşit de săptămână. Doar 
pentru că se simțea atrasă de el, nu însemna că el avea 
motive ascunse. Deşi uneori o privea într-un fel care o 
făcea să se îndoiască. Poate că ar trebui să stea de vorbă 
cu cineva de încredere. 

Shanice înţelese imediat situaţia. 

— Faptul că mă întrebi ce cred eu îmi dă de înţeles că te 
nelinişteşte gândul de a merge cu el oriunde. Ţi-a dat 
motive să n-ai încredere în el? 

— Nu s-a dat niciodată la mine, dacă la asta te referi. Mi-a 
zis că vrea să vadă oraşul Golden. 

— Bine. Atunci de ce te îngrijorezi? 

Grace îşi frecă fruntea oftând. 

— Nu ştiu să citesc ce se ascunde în mintea bărbaţilor. 

— Ei bine, eu ştiu. 

Grace înţelese că prietena ei făcea aluzie, cu tristeţe, la 
zilele de odinioară când nu era creştină şi mergea la agăţat 
prin cluburi. Chiar şi după ce se întorsese la credinţă, 
Shanice nu considerase că ar fi greşit să iasă cu prietenele 
la club. Dar perspectiva ei s-a schimbat într-o singură 


noapte. 

— Ai crezut că-i un neserios, Shanice. 

— N-ar fi trebuit să-l judec. L-am întâlnit o singură dată. 
Doar pentru că bărbatul arată bine nu înseamnă că e un 
nemernic ca Patrick. Lucrezi pentru Roman Velasco de cinci 
luni. Ar fi trebuit să-ţi faci până acum o idee despre ce fel 
de bărbat e. 

— E obsedat de muncă şi în clipa asta nu are niciun 
proiect. Nici măcar nu-şi pusese o pânză nouă pe şevalet. 

— Sună de parcă e în căutare de ceva ce să-l inspire. 

— Aşa mi-a spus. Grace se simţi un pic mai uşurată. 
Niciodată nu am mai fost în nordul Californiei. 

— E o zonă frumoasă. 

— Niciodată nu am fost mai departe de Fresno. 

— O, scumpo, atunci du-te. Dacă cineva merită puţină 
odihnă şi relaxare, tu eşti aia. Shanice lăsă să-i scape un 
oftat. Uită că ţi-am spus asta. 

Grace ştiu de ce Shanice îşi retractase vorbele atât de 
repede. 

— Mă nelinişteşte să-mi petrec toată ziua cu el. 

— Asta faci în fiecare zi. 

— El stă în atelierul său, eu stau în birou. Vorbim numai 
dimineaţa despre program, la amiază despre mesaje şi 
înainte să plec acasă. 

— O, bine. Se pare că nu ai de ce să te îngrijorezi. 

Relaţia ei cu Roman era strict profesională, dar în ultima 
vreme Grace trăia un sentiment ciudat. L-a simţit mai ales 
la expoziţia din Laguna. Poate că era doar impresia ei. 

— Ascultă, Grace. Dacă o să te simţi din nou depăşită, 
sună-mă. Şi nu cred că ar fi rău să ştii părerea unui bărbat 
despre călătoria asta. De ce nu-l suni pe Brian să vorbeşti 
cu el despre asta? 

— Cred că aşa am să fac. Dacă lui Brian îi păsa de ea cu 
adevărat, el nu va vrea ca ea să meargă în călătorie cu un 
alt bărbat. Şi poate că în felul acesta va afla cât de 
profunde erau sentimentele lui faţă de ea. 


Brian îi pusese aceleaşi întrebări ca şi Shanice. După o 
discuţie scurtă care o dezamăgi într-o oarecare măsură, 
Brian lăsă totul la latitudinea ei. 

Grace o sună pe Selah să îi ceară sfatul. 

— O, da-i minunat. Niciodată nu-i rău să mai ieşi şi să vezi 
locuri noi. E o oportunitate deosebită pentru tine, chiquita. 
Bucură-te de excursie, şi dacă domnul Velasco decide să o 
prelungească, nu trebuie decât să mă anunţi. N-ai de ce să 
te îngrijorezi. Sammy e bine. 

Grace se întrebă dacă nu cumva Selah voise să-i dea de 
înţeles că Samuel nu-i va simţi lipsa. Ce o duru mai tare era 
să ştie că probabil Selah avea dreptate. 

Dimineaţa următoare, Roman îşi aruncă rucsacul în 
portbagajul maşinii. Verifică ceasul - era 6:57. Grace se ivi 
după colţ îmbrăcată într-o pereche de blugi şi cu un jerseu 
roz, lejer, nu în ţinuta obişnuită de birou. Căra un 
geamantan mic, un ghiozdan, o sacoşă roz şi o geantă. ŞI 
părea gata de drum. Luă geamantanul şi sacoşa de la ea şi 
le puse în portbagaj. Când ridică ghiozdanul, făcu o 
grimasă. 

— Ce ai în chestia asta? Cărămizi? 

— Laptopul şi câteva manuale. 

Roman aranjă geamantanul şi rucsacul ca să facă loc 
pentru ghiozdan. Grace se postă în dreapta maşinii, ca el 
să-i poată deschide portiera ca un adevărat gentleman. 
Strecurându-se pe scaunul şoferului, se uită la ea. 

— N-avem nevoie de hartă. Apăsă butonul de contact şi 
motorul prinse viaţă. Maşina are GPS. 

— Mie îmi plac hărţile. Ştiu că sunt puţin cam demodată în 
privinţa asta. Ridică din umeri. 

— Numai puţin? El zâmbi. 

— Pur şi simplu vreau să văd imaginea în ansamblu, să 
ştiu destinaţia şi cum o să ajungem acolo. 


— Adică să ai fiecare detaliu din viaţă pus la punct. 

— N-am prea avut eu norocul ăsta. 

Grace îşi feri privirea, iar Roman pricepu mesajul. Nu 
întreba. 

— Bine atunci. Facem cum spui tu. Eu conduc, tu îmi spui 
încotro s-o iau. 

Grace îl privi surprinsă. 

— Eşti sigur? 

— Dacă ne pierdem din cauza ta, GPS-ul o să ne găsească. 
Nu i-a zis că ştia deja cum voia să ajungă la destinaţie. In 
niciun caz pe scurtătură. 

— Dacă vrei să ajungem în Golden până la amiază, ar 
trebui să urcăm pe autostradă. 

— Nu-mi plac autostrăzile. 

Grace se uită pe hartă şi sugeră să o ia mai degrabă pe 
ruta de coastă decât să străbată oraşul, iar apoi să o ia spre 
nord. leri fusese agitată în privinţa călătoriei, dar în 
dimineaţa asta părea relaxată, chiar dornică să meargă. 

— Ce te-a determinat să te răzgândeşti? 

— În legătură cu ce? Ea împături harta cât timp conduse 
spre Malibu. 

— Să vii cu mine în excursie. 

Grace se uită la el. 

— N-ai spus excursie. Ci călătorie de afaceri. 

— Uşurel! N-am de gând să te răpesc. 

— Mergem la Golden sau nu? 

— Vom trece şi pe acolo. Făcu semn spre harta din mâna 
ei. Caută Ojai. 

Încruntându-se uşor, Grace se concentră asupra hărţii. 

Roman se uită pe furiş la Grace. Privea afară pe geam. 
Abia dacă scosese un cuvânt pe drum spre Ojai. Avea de 
gând să-l ignore tot drumul? Roman era curios să ştie pe 
unde-i rătăcea mintea, dar nu îndrăznea să o întrebe. O 


înşelase. Cum anume însă, Grace habar n-avea. 

— Ai mai fost vreodată în Ojai? îi zâmbi relaxată. 

— Niciodată n-am mai trecut prin Ventura. 

Surprins, se uită la ea în treacăt înainte să intre în 
parcarea din Ojai Avenue. 

— După micul dejun o să vizităm câteva galerii. Poate ar fi 
bine să vedem ce vând alţii. Şi mai era curios să afle ce Îi 
va atrage ei privirile. Ştia că lui Grace nu-i prea păsa de 
picturile sale. 

Găsi o cafenea pe o stradă lăturalnică lângă Arcade. 
Chelneriţa îi conduse la o masă de lângă fereastră. Grace îi 
mulţumi. Vârându-şi poşeta sub scaun, se uită la Roman 
peste masă. 

— E ceva în neregulă? 

— Nu, deloc. Doar că tocmai mi-am dat seama cât de 
puţin te cunosc. 

— La fel aş zice şi eu. 

— Unde te-ai născut? 

Grace se sprijini de spătar şi începu să-l studieze. Un 
moment, Roman nu crezu că o să-i răspundă. 

— Memphis. Tennessee. Dar tu? 

— San Francisco. Ai rude în Memphis? 

Chipul ei se întunecă. 

— Părinţii mei au murit pe când eram mică. Mătuşa m-a 
adus în Fresno când aveam şapte ani. Părinţii tăi locuiesc în 
San Francisco? 

Nu voia să vorbească despre părinţii ei, motiv pentru care 
Roman deveni curios cu privire la felul în care muriseră. Dar 
mai bine să-i răspundă la întrebare, înainte să-i pună el 
alta. 

— Noi doi avem ceva în comun. Şi eu aveam şapte ani 
când am văzut-o ultima dată pe mama. Intr-o seară a plecat 
în oraş şi nu s-a mai întors. De la dispariţia mamei mele, am 
fost luat în primire de asistenții sociali de la protecţia 
copilului. De atunci m-am mutat de o grămadă de ori. O 
afirmaţie adevărată doar pe jumătate. Nici măcar nu-şi 


amintea de câte ori fugise de la familiile la care fusese dat 
în plasament. 

Roman nu mai povestise niciunei femei atâtea lucruri 
despre trecutul lui, aşa cum îi povestise ei. Din fericire, 
Grace nu îl privea cu un sentiment vecin cu mila. Pe chipul 
ei nu se citea nimic. Învins de curiozitate, o întrebă: 

— Cum au murit părinţii tăi? 

Grace lăsă să-i scape un oftat uşor şi se feri de privirea lui 
cercetătoare. Roman ştia că n-o să-i răspundă cât timp 
ospătăriţa era de faţă oferindu-le cafelele şi întrebându-i 
dacă erau pregătiţi să comande. Aşa că Roman îi transmise 
ospătăriţei să mai aştepte câteva minute. Dar Grace se 
ascunse în spatele meniului, evitând orice încercare de 
conversaţie. Ospătăriţa se întoarse şi le preluă comanda. 
Grace îl privi din nou cu o figură enigmatică. 

— Când te-ai hotărât să te faci artist? 

Nu voia să vorbească despre părinţii ei. Foarte bine. 

— Nu eu am hotărât. Aşa s-a întâmplat. Un profesor m-a 
prins mâzgălind la oră şi mi-a zis că o să mă ierte că nu mi- 
am făcut temele dacă îi fac câteva desene. 

— Mi-ai spus că însemnai zidurile clădirilor. Ai fost membru 
în bandele de stradă? 

Roman schiţă un zâmbet. 

— Quid pro quo. El îi răspunsese la întrebări. Ea refuză 
clătinând din cap. 

Micul dejun se scurse în linişte. 

La ieşire din restaurant, Roman se opri în dreptul standului 
cu broşuri turistice. 

— Hai să ne plimbăm. Grace îşi potrivi ritmul paşilor după 
ai lui. Roman găsi prima galerie de artă la colţ, după 
Arcade. Roman se plimba atent să vadă unde zăbovea 
Grace mai mult. li plăceau peisajele marine şi terestre, 
picturile în acuarelă. Nu-i de mirare că îi detesta picturile. 
La urma urmei, nici lui nu-i plăceau. 

Grace trebuie să-i fi simţit privirea poposind asupra ei, 
pentru că se întoarse spre el. 


— Trebuie să plecăm? Şi se duseră la maşină. 

În timp ce conducea, Roman fu iritat de tăcerea lui Grace. 
Niciodată nu-i fusese greu să înceapă o conversaţie cu o 
femeie. Se opriră la o cafenea din Ventucopa. 

— Am nevoie de o pauză de cafea. Tu nu? Grace comandă 
un latte şi intră în vorbă cu femeia de la tejgheaua unde se 
serveau produse de panificaţie. Roman fu nevoit să aştepte 
după cafele, dar observă că Grace nu dădea semne să pună 
capăt conversaţiei. Îi aruncă o privire doar când Roman 
preluă comanda lor. Femeile mai schimbară câteva cuvinte, 
după care Grace o atinse pe braţ, apoi se alătură lui 
Roman. 

El îi oferi latte-ul. 

— N-ai nicio problemă când e vorba să-ţi faci noi prietene, 
nu-i aşa? îşi dorea ca ea să fie la fel de deschisă şi de 
prietenoasă şi cu el. 

— Veronica spune că au înflorit florile sălbatice în Corizo 
Plain. Veronica. Grace probabil ştia deja toată istoria 
familiei femeii. Când porniră la drum, Grace deveni mai 
vorbăreaţă. Astfel, Roman află că mătuşa ei era o femeie 
de carieră, căreia nu-i plăcuse niciodată să călătorească. 

— Din Memphis până în Fresno a trebuit să schimbăm 
câteva avioane. Atunci am fost prima şi ultima dată cu 
avionul. 

Roman îi povesti despre zborul lui la Roma şi despre 
călătoria în jurul Europei cu motocicleta. Cu cât vorbea mai 
mult, cu atât Grace îi părea mai relaxată. 

— Ai vizitat locuri pe care eu o să le văd doar pe Travel 
Channel. Roman se uită la ea. 

— Nu se ştie niciodată. 

— Ai studiat arta în Europa? 

— Nu am studiat nicăieri. Oficial, cel puţin. Reduse viteza 
în timp ce luă curba. Niciodată nu m-am descurcat în 
mediile în care mi se impunea ce să fac sau cum să 
gândesc. 

— Talia zice că nu funcţionezi după reguli. Poate că de 


aceea le plac oamenilor picturile tale atât de mult. 

— Dar nu ție. 

— Eu nu contez. Se uită pe geam şi icni. Opreşte! 

Roman frână brusc convins că fusese cât pe ce să 
lovească ceva. Maşina derapă. Redresă maşina şi opri pe 
marginea şoselei. Trase o înjurătură. 

— Ce-am lovit? 

— Nimic. Îmi pare rău că te-am speriat. Grace deschise 
portiera. 

— Unde mergi? 

— Roman, uită-te în jurul tău! Grace râse, iar faţa ei 
străluci de bucurie. 

Colinele erau acoperite de flori sălbatice purpurii, galbene 
şi portocalii. Roman le privi doar în treacăt, urmărind-o mai 
degrabă pe Grace care-şi croia drum peste pajişte. Ea privi 
în jur plină de încântare, după care se întoarse spre el. 

— Veronica a avut dreptate. Ai mai fost pe aici? 

— Numai o dată. Nu alesese ruta asta ca să admire 
colinele pline de culoare. În câteva săptămâni nu o să le 
mai vezi. E 

— Atunci numai bine că am ajuns acum. Işi întinse braţele. 
Uite ce poate să facă Dumnezeu din bălării! 

larăşi Dumnezeu. 

Grace continuă să se plimbe pe pajişte. Se aplecă şi culese 
din iarbă ceva ce vâri apoi în buzunar. El îşi scoase 
telefonul şi îi făcu pe ascuns o poză aşa cum stătea printre 
florile de lupin şi de maci. Se sprijini de maşină şi îi mai făcu 
câteva poze. Când se întoarse, Roman îşi vâri telefonul în 
buzunar. 

Grace îl privi cu atenţie. 

— Bănuiesc că vrei să pornim la drum. 

— Nu ne grăbim deloc. Ea îi arăta o lume pe care nu o 
observase până atunci. Ce zici să rămânem peste noapte în 
Fresno? Aş putea să o cunosc pe mătuşa ta. 

Bucuria dispăru de pe faţa ei. 

— Mătuşii Elizabeth nu-i plac surprizele. 


— Asta mă face să cred că nu vă înţelegeţi una cu alta. 

— Ba ne înţelegem. O sun de două ori pe lună şi o vizitez 
ori de câte ori îmi permite timpul. 

Roman nu ţinea minte să fi văzut vreo femeie mai în 
vârstă apărând la cabană sau să o fi auzit pe Grace 
pomenind de vreo călătorie, lungă sau scurtă. 

— Sun-o. Putem trece pe la ea când ne întoarcem. Roman 
voia să o întâlnească. S-ar putea ca mătuşa să fie mai 
dispusă să-i dea informaţii. 

Dar Grace nici nu se strădui să-şi scoată telefonul din 
poşetă. 


KKK 


După câteva ore de drum, se opriră în Lemoore să 
mănânce un prânz întârziat. Timpul trecuse destul de 
plăcut, nu că Grace ar fi fost mai deschisă să ofere detalii 
personale din trecutul ei. Când se întoarseră la maşină, 
Roman îşi dădu seama că Grace era agitată. Pe măsură ce 
se apropiau de Fresno, Grace abia dacă mai vorbea. Voia să 
o întrebe atâtea lucruri, dar avu destulă intuiţie încât să se 
abţină. Se încadrară pe banda 99 şi părăsiră oraşul Fresno. 
Incordarea lui Grace se risipi. Trase aer în piept şi oftă uşor. 
El aruncă o privire spre ea, dar Grace evită contactul vizual. 

Roman atinse ecranul computerului din bord şi căută 
hoteluri cu bazine de înot în Merced. După o zi întreagă în 
maşină, le-ar prinde bine să înoate puţin. 

— Ţi-ai adus costum de baie? 

Răspunsul din privirea ei îi fu de-ajuns. Roman activă 
sistemul vocal şi ceru informaţii despre magazine cu 
articole sportive. 

— O să-ţi cumpăr eu unul. 

Grace protestă, dar el o reteză scurt. 

— Dacă nu-ţi alegi tu, o să-ţi aleg eu unul. Şi ţin să-l achit. 
Mi-e cald, sunt obosit şi vreau să înot. 

— Sunt secretara ta, Roman, nu salvamarul tău. 


— Şi tu ai nevoie să te răcoreşti, la fel de mult ca mine. 
Parcă lângă un supermarket. Haide! 

Când intrară în magazin, Grace se tot codi până ce Roman 
se uită sugestiv la costumul de baie de un roz pal, în două 
piese, de pe manechin, şi zâmbi. Grace găsi rapid un 
costum negru şi practic, dintr-o singură piesă. Roman nu se 
putu abţine să n-o ironizeze. 

— Fricoaso! 

Plăti costumul înainte să-şi dea seama că ea îşi deschisese 
poşeta şi scosese portofelul. În drum spre maşină, Grace 
nu-i mulţumi şi nici măcar nu-l învrednici cu o privire. Când 
urcă în maşină, Roman se uită la ea pe furiş şi văzu că 
sângele îi năvălise în obraji. De ce era atât de stânjenită? 

— Nu ţi-am cumpărat lenjerie, Grace! 

La hotel, Roman îi zise recepţionerului că aveau nevoie de 
două camere, la etaje diferite. În clipa în care primi cartela 
de acces, Grace îşi aruncă ghiozdanul pe umăr, luă 
geamantanul şi sacoşa şi se îndreptă spre lift. Roman blocă 
uşile liftului exact înainte să se închidă. 

— Ne vedem la bazin în douăzeci de minute. 

— Da, domnule. Îi aruncă o privire cruntă. Intri? 

— Cred că mai bine aştept. Eliberă uşa şi făcu un pas 
înapoi când ea apăsă butonul de etaj. Cu ce greşise? 

Crezuse că o să fie singur cu Grace în bazin şi o să poată 
povesti. Dar ce să vezi: copiii mişunau peste tot! Mormăind 
o înjurătură printre dinţi, Roman deschise poarta. Putea să- 
şi ia gândul de la înot. Trei femei stăteau pe treptele 
bazinului. Grace nu era printre ele. Roman îşi scoase tricoul 
şi-l aruncă pe un şezlong liber. La fel făcu şi cu prosopul. 
Cele trei femei se uitară la el. Tatuajul tribal care îi 
acoperea bustul şi pieptul de regulă atrăgea atenţia. 
Răbdase ore întregi de chin şi plătise mii de dolari pentru 
tatuaj. Dar n-o să mai piardă timp şi bani ca să-şi facă un 
alt tatuaj. 

Roman o zări pe Grace în celălalt capăt, aruncând o minge 
de plajă unui copil care se afla în partea din bazin unde apa 


era mai mică. Găsise un loc liber şi plonjă în apă. Înotă sub 
apă în direcţia ei. Îl usturau ochii din cauza clorului, dar 
meritase să o vadă pe Grace sub apă. Avea picioare de 
balerină şi forme mai armonioase decât îşi închipuise. Când 
ieşi de sub apă în faţa ei, Grace se trase înapoi speriată. 
Părul negru îi era ud şi-i stătea lipit de cap. Umerii ei palizi 
luceau. 

Aruncându-şi părul pe spate, Roman zâmbi. 

— Apa e plăcută, nu-i aşa? 

— Da. Grace mări puţin distanţa dintre ei. Aveai dreptate. 
Îi aruncă un zâmbet ştrengăresc. Doar că o să-ți fie tare 
greu să înoţi în voie. 

— Am renunţat la idee când am ieşit pe uşă. Roman se 
apropie mai mult. Ce zici să ne jucăm Marco Polo? 

— Nu-i permis. 

— Regulile sunt făcute ca să fie încălcate. 

Ochii ei aruncau scântei. 

— Nu de mine, şi în mod sigur n-o să joc Marco Polo cu 
şeful meu, şi se îndepărtă înotând. N-ar fi trebuit să flirteze 
cu ea. Acum o să fie şi mai încordată în preajma lui. Grace 
urcă scările şi se aşeză lângă o femeie cu un copilaş în 
braţe. Se angajă cu ea într-o conversaţie banală. Copiii se 
înghesuiră în locul unde apa era mai adâncă. Unul dintre ei 
aruncă o minge în direcţia lui Roman. El o prinse cu o mână 
şi i-o aruncă înapoi. 

— Lăsaţi omul să înoate, le strigă copiilor femeia care 
stătea lângă Grace. Dar, fiindcă ei continuau să-i stea în 
cale, ea le strigă progeniturilor să iasă din bazin, îi adună 
grămadă şi ieşi cu ei pe poartă. 

Grace intră înapoi în bazin, dar păstră distanţa faţă de el. 
Când se săltă pe margine, el înotă până în dreptul ei. 
Petrecându-şi braţele peste marginea bazinului, se uită la 
ea zâmbind. 

— Parcă te-ai mai răcorit. 

— Îmi pare rău că m-am enervat. . 

— N-am vrut să te pun într-o situaţie stânjenitoare. Inotul 


a fost ideea mea şi tocmai de aceea am ales să achit eu 
costumul de baie. Nu-i mare lucru. Nu m-aşteptam la nimic 
în schimb. Taci din gură, istețule! leşi din apă şi se aşeză 
lângă ea. Spre deosebire de alte femei pe care le întâlnise, 
ea nu se uită la trupul lui. Dimpotrivă, îşi feri ochii, apoi îşi 
aţinti privirea drept înainte. 

— Mâine mergem să vizităm parcul Yosemite. Afirmația lui 
o făcu să-şi întoarcă faţa spre el. 

— Dar cum rămâne cu Golden? 

— Golden nu pleacă nicăieri. Ai fost vreodată în Yosemite? 

— Nu, dar... 

— Dacă crezi că florile sălbatice sunt frumoase, stai să 
vezi cum arată Half Dôme. Se sprijini cu mâna de marginea 
bazinului, cât mai aproape de mâna ei, dar fără să o atingă. 
Grace îşi retrase mâna. Nu părea în largul ei. Roman se 
ridică şi îi întinse mâna. 

— Hai să ne îmbrăcăm şi să căutăm un loc unde să 
mâncăm. Ea ezită înainte să-i accepte ajutorul. Mâna ei era 
rece şi tremura din tot corpul. Roman apucă prosopul lui de 
pe şezlong şi o înveli cu el. La ce oră vrei să ieşim la cină? 
Luă un alt prosop din grămada de lângă poartă. 

— Când vrei. 

Roman se uită la ea. 

— Eu deja sunt flămând. Şi nu doar după mâncare. De cât 
timp ai nevoie ca să te îmbraci? 

Peste o jumătate de oră, Roman cobori în hol şi o aşteptă. 
Grace ieşi din lift îmbrăcată ca o secretară: cu pantaloni 
negri, o bluză albă cu nasturi, un şirag de perle la gât şi 
pantofi negri cu talpă joasă. 

Clasică, oficială. Incerca să-i aducă aminte că excursia 
asta trebuia să fie strict profesională? 

Recepţionerul de la hotel îl îndrumă spre o carmangerie 
cunoscută. Roman îi dădu ospătarului douăzeci de dolari ca 
să îi conducă la un separeu liniştit. Când au fost întrebaţi ce 
băuturi preferă, Grace ceru apă. Dacă nu ar fi fost singurul 
şofer, Roman ar fi comandat un whisky sau poate chiar 


două. Începea să fie la fel de agitat ca ea. Când luă lista de 
vinuri, Grace înapoie paharul. 

— Bine. Aruncă lista pe masă şi o studie. Ce nu-i în regulă? 

— Cât timp o să fim plecaţi, Roman? 

Asta o îngrijora pe ea sau mai era şi altceva? 

— Vineri vom fi înapoi. În drum spre casă, ne putem opri 
să-l luăm şi pe fiul tău cu noi. O să te scutesc să faci încă un 
drum ca să-l iei indiferent unde stă când nu e cu tine. 
Expresia ei se schimbă de parcă i-ar fi căzut un văl pe faţă. 
E vreo problemă? 

— El nu stă în drumul nostru. 

Roman aşteptă. Poate o să aibă suficientă încredere în el 
ca să-i povestească ce se petrece în viaţa ei. Dar din nou, el 
cât intenţiona să-i împărtăşească din propria-i viaţă? Nici el 
nu voia să vorbească despre trecutul lui. Poate că ar trebui. 
Poate că făcând aşa o va ajuta şi pe ea să se deschidă. In 
afară de atracţia crescândă dintre ei, mai era şi altceva la 
mijloc. Roman nu era dispus să dea înapoi de data asta. Ce- 
ar fi să ia în considerare sfatul lui Jasper şi să vadă ce-o să 
urmeze? 

Grace părea gata să ia autobuzul până acasă. 

— incearcă să nu-ţi faci griji, Grace. Călătoria asta are de-a 
face mai mult cu mine decât cu tine. Minţea. Am simţit 
nevoia să ies din atelier pentru o vreme, să mă gândesc. 
Era adevărat. Şi din moment ce mi-ai spus că n-ai vizitat 
prea multe locuri, m-am gândit să vizităm ceva între timp. 
El mai fusese în Yosemite Valley şi Half Dôme, dar nu 
trecuse niciodată prin pasul Tioga şi nici nu coborâse până 
la lacul Mono. Ai fost vreodată în Bodie? 

— Bodie? Grace clătină din cap. Nu am fost nicăieri. 

li mai spusese lucrul acesta. Dar Roman voia ca excursia 
asta să fie de neuitat pentru ea. Citise câteva broşuri de la 
standul de informaţii turistice din holul hotelului în timp ce 
o aşteptase să coboare. În următoarele câteva minute, îi 
povesti toate detaliile pe care le-a ţinut minte din broşurile 
acelea. Incepea să semene cu un agent de călătorii care se 


străduia să-şi vândă excursia. 

Grace nu arăta ca una care avea nevoie de un ghid ca el. 

— Trebuie să străbatem prea mulţi kilometri până acolo în 
doar câteva zile. 

— Avem timp. Hai să ne bucurăm de călătorie. 

Grace îşi puse mâna pe masă de parcă ar fi avut nevoie de 
un punct de sprijin. 

— De fapt, care e scopul acestei călătorii, Roman? 

Oftă încet şi se sprijini de spătar, examinând-o. 

— Nu ştiu. Caut ceva mai mult, bănuiesc. Schiţă un 
zâmbet, încercând să şteargă licărul de nelinişte din ochii 
ei. Mai multă viaţă. Vreau să am ceea ce vezi tu şi mie îmi 
scapă. 

Ea nu zise nimic, dar expresia ei se îmblânzi când îi 
cercetă faţa. 

— Când am început să lucrez pentru tine, mi-ai dat clar 
impresia că vrei confort fără complicaţii. 

— Şi crezi că dacă ne vom cunoaşte mai bine, lucrul 
acesta va complica relaţia noastră? 

— Spercă nu. 

Nu se aşteptase să-l doară chiar aşa. Oare Grace îşi făcea 
griji de ce-o să creadă Făt-Frumos? De ce se străduia atât 
de tare să se apropie de femeia asta? Roman îi făcu semn 
ospătarului. 

— Sunteţi gata să comandaţi, domnule? 

Roman se uită la Grace în aşteptarea unui răspuns. Fără 
să deschidă meniul, ea comandă salată. Necăjit, Roman îi 
ceru ospătarului să mai aştepte un minut. Se aplecă spre 
ea. 

— Nu te-am adus la carmangerie ca să îţi comanzi salată 
la cină! 

Ea gemu. 

— Eşti imposibil. Se aplecă şi ea spre el. Arunci banii pe o 
costiţă pe care nu o pot mânca. 

— Oh. Eşti vegetariană. 

— Nu, dar nu sunt nici gurmandă. 


Cel puţin reuşise să o stârnească. 

— Mănâncă ce vrei. Îi făcu semn ospătarului. Omul se 
apropie precaut. 

După tirada aceea, Roman nu mai ştia de unde să preia 
discuţia. 

Grace se uită din nou la el, dar mânia ei se evaporase. 

— Eşti un mister de nepătruns, ştii asta? 

Roman râse fără umor. 

— Mie îmi spui? Expresia ei se schimbă din nou. Ce-i? 

Ea îşi plecase capul, netezind şervetul în poală. 

— Nu ştiu ce vrei de la mine. 

Nici el nu ştia, dar cel puţin Grace lăsase garda jos. Roman 
auzi clar în mintea lui vocea lui Jasper. Wu forța nota. 
Aşteaptă să fii invitat înăuntru. În copilăria lui avusese trei 
prieteni care muriseră înainte ca el să împlinească 
optsprezece ani. Şi se simţea responsabil pentru moartea 
unuia dintre ei. Poate că acesta era motivul pentru care nu 
reuşise să se apropie de nimeni. In mod deosebit de o 
femeie. Jasper Hawley avea propriile sale teorii despre 
motivațiile lui Bobby Ray Dean. Dar Roman nu voia să le 
ştie. 

— Mi-ar plăcea să ştiu dacă putem fi prieteni. 


XXX 


Grace stătea la masă în camera de hotel, scriindu-i un 
mesaj lui Shanice care o întrebase cum decurge călătoria. 

Roman vrea să ştie dacă putem fi prieteni. 

Și tu ce i-ai spus? 

Nu i-am spus nu. E diferit de când am plecat din Canionul 
Topanga. 

În ce fel? 

Nu ştiu exact. Am început să vorbim mai mult. 

Despre ce? 

Despre locurile pe care le-a vizitat. A făcut turul Europei 
pe motocicletă. Pieptul şi bustul îi sunt acoperite de tatuaje. 


Și cum ai ajuns să afli asta? 

Ne-am dus să înotăm la hotel. Cu o grămadă de mame şi 
de copii în jur. Nu-ţi face griji. Camera mea e la alt etaj. Se 
poartă ca un gentleman. De cele mai multe ori. Câteodată e 
nesimtit şi mă mai scoate din sărite. 

Ar trebui să-mi fac griji pentru tine? Nu uita de Brian. 

Grace uitase complet de Brian. lar lucrul acesta nu era un 
semn bun. Grace tastă un răspuns. 

În privința lui, nimic nu s-a schimbat. Mai bine mă apuc să 
studiez. 

Bine. O să te mai deranjez. Ai grijă. 

În timpul cinei din seara asta, Grace descoperise la Roman 
ceva ce nu mai văzuse la el niciodată. Vulnerabilitate. A 
fost surprinzător pentru ea de vreme ce Roman se dovedise 
a fi un bărbat care ştia exact cine este şi cum să obţină 
ceea ce vrea. Oare se juca cu ea? Nu avea nevoie de 
Shanice ca să-i spună să aibă grijă. Precauţia devenise a 
doua ei natură. 

Indiferent care era intenţia reală a lui Roman, era normal 
să-l cunoască. Poate că omul avea mai multe calităţi decât 
cele pe care le ştia deja. Până în seara asta, crezuse că 
Roman era un tip cinic, singuratic şi nemulţumit, însetat de 
succes. Muncea din greu, câştiga o căruţă de bani din 
tablourile şi investiţiile sale, o parte din ei cheltuindu-i pe 
fortăreaţa în care locuia. 

În mod sigur, Roman Velasco nu era un cavaler în armură 
strălucitoare. O, da, avea armură, bineînţeles, şi arme 
împotriva tuturor celor care îndrăzneau să-şi bage nasul în 
fortăreaţa lui. Câteodată mai ieşea să-şi facă de cap cu câte 
o ţărăncuţă. Ştia ea prea bine de la Patrick despre nevoile 
fizice ale bărbaţilor. Nici Roman n-avea probleme când era 
vorba să găsească o fată dornică, la fel ca Patrick. 

Tot din căsătoria ei cu el mai învățase că nu putea şti 
niciodată ce se petrece în mintea unui bărbat. Bănuise 
uneori că relaţia lor nu funcţiona cum trebuie şi că era 
motivată nu atât de dragoste, cât de scopurile lui. Patrick 


nu o forţase niciodată să renunţe la ceva, dar ştiuse cum să 
o facă să se simtă vinovată, astfel încât să renunţe la 
visurile ei ca el să şi le împlinească pe ale lui. 

Prietenele ei de încredere îl aleseseră pe Brian pentru ea. 
Ele cunoşteau bărbaţii mai bine decât ea. li plăcea de Brian. 
In preajma lui putea să gândească limpede. Nu semăna 
deloc cu Patrick: dependent într-o clipă, epuizant în 
cealaltă. Cu Brian se simţea în siguranţă. 

Cu Roman nu se simţea în siguranţă. Uneori avea impresia 
că în preajma lui se scaldă în ape primejdioase, înconjurată 
de monştri care îi dau târcoale şi o trag în adânc. Doamne, 
nu ştiu dacă ar trebui să mă împrietenesc cu acest bărbat. 
Are numai doi prieteni - Talia Reisner şi Jasper Hawley. Din 
ce cauză? Dacă nu-i bine să mă împrietenesc cu el, fă-mă 
să înțeleg. Te rog, Doamne! 

Grace dormi iepureşte. O visă pe mama ei cum se uita pe 
geamul de la bucătărie, cu faţa palidă şi tulburată. Şi dintr- 
odată o cuprinse din nou aceeaşi senzaţie de teamă. Grace 
se ridică în şezut, ţipând. Tremurând, cu trupul năclăit de 
sudoare rece, Grace ascultă atentă, oarecum aşteptându-se 
să-l vadă pe tatăl ei intrând pe uşă. 

Sunt la hotel. Am avut un coşmar. Totul e în ordine acum. 

Se întinse din nou în pat. Işi trase pătura peste cap şi se 
ghemui pe o parte. Avusese acelaşi coşmar de nenumărate 
ori, dar asta se întâmplase cu ani în urmă, când mătuşa ei o 
adusese prima dată în Fresno. Ce stârnise coşmarul în 
seara asta? Cina cu Roman? Doamne, Te rog nu lăsa să 
înceapă iarăşi, după ce am scăpat o dată. Te rog. 
Dumnezeule! 


20 

Grace stătea la masa din bucătărie cu cartea de colorat 
Mica sirenă deschisă la pagina unde Ariel Flounder şi 


Sebastian explorau rocile de pe fundul mării. Uimită, arătă 
cu degetul câteva forme desenate pe pagină. 

— Mami, ce sunt astea? Mama ei continuă să curețe 
cartofi în chiuvetă şi ridică privirea cât să se uite pe geam. 
Taţi avea să vină acasă curând. Grace trebuia să termine 
desenul cât mai repede. Dacă desena frumos, poate că tati 
îi va zâmbi. 

— Mami? 

— O, Grace! Ai spus ceva? Mama se spălă pe mâini şi se 
şterse cu un prosopel. Aruncă o nouă privire pe fereastră, 
după care se aplecă să se uite peste umărul lui Grace. 

— Acestea sunt anemone de mare. Atinse poza cu 
degetul. Acesta e un arici de mare. Acesta e un coral, iar 
aceea e o algă. Mama se uită din nou pe geam. Expresia de 
pe chipul ei făcu stomacul lui Grace să se strângă. Oare tati 
o să vină iar furios acasă? 

— Cu ce culoare ar trebui să le desenez? 

— Nu ştiu, scumpa mea. Mama îşi muşcă buza şi se uită în 
altă parte, distrasă. Nu-ţi aminteşti cum arătau în film? De 
afară se auzi zgomotul unei portiere trântite, iar mama 
tresări uşor. Se apropie de chiuvetă şi se uită afară. | se tăie 
respiraţia. E timpul să ne jucăm de-a v-aţi ascunselea, 
Grace. 

— Dar n-am terminat... 

— Acum! Apucând-o de braţ, mama o trase de pe scaun şi 
o târî în grabă după ea pe hol. Taţi iarăşi nu se simte bine. 
Se aplecă şi privind în fugă spre uşă, cu ochii speriaţi, îi 
şopti lui Grace: 

— Caută-ţi cea mai bună ascunzătoare şi stai nemişcată şi 
tăcută ca un şoricel până vine mami să te găsească. Du-te 
acum. Privirea mamei ei o îngrozi pe Grace atât de tare că 
începu să plângă. Mama îi şopti din nou. Fugi! Repede! 

Grace o zbughi din loc tocmai când tata deschise uşa. 
Vocea lui bubui, prevestind furtuna. 

— Unde ai fost la amiază? 

Grace căuta înnebunită un loc în care să se ascundă. 


— Acasă. Vocea mamei era stridentă şi îngrozită. 

— Mincinoaso! Grace auzi un alt zgomot care o făcu pe 
mama să ţipe de durere. Vocea tatălui deveni 
amenințătoare. Te-am sunat, Leanne. De două ori! Şi n-ai 
răspuns. Cu cine ai fost? 

Grace deschise uşa cu oglindă de la dulapul mamei şi se 
ascunse înăuntru. Închise uşa fără zgomot, călcă peste 
câţiva pantofi şi se ghemui într-un colţ. Îşi strânse 
genunchii la piept şi se făcu mică de tot. 

Tata continua să strige, în timp ce mama vorbea repede, 
implorându-l să o asculte. 

— Am fost să cumpăr alimente, Brad. Am lucrat în grădina 
din spate. Am fost la şcoală după Grace. Am vorbit la 
telefon cu... 

Tata urlă. 

— Închide-ţi gura! se auzi zgomot de sticlă spartă. Mama 
strigă. Grace auzi bufnituri surde şi îşi acoperi urechile. 

După o vreme, îşi lăsă mâinile jos, icnind încet, cu inima 
zvâcnindu-i în piept. Furtuna trecuse şi-l auzi pe tatăl ei 
vorbind cum nu-l mai auzise niciodată. Plângea? zicea ceva 
încet, parcă frânt de durere. 

— Leanne, iubito, îmi pare rău. Leanne... Ce am făcut? 

Grace îl auzi pe tatăl ei suspinând şi învârtindu-se încoace 


şi încolo. 
— Ce mă fac? Ce mă fac? Când îl auzi ieşind în hol, Grace 
înlemni de groază. Abia mai respira. Il auzi intrând în 


dormitor, unde dormea el cu mama, deschizând şi trântind 
sertare. Apoi îl auzi gemând. Unde l-ai ascuns, Leanne? 
Unde-i? Grace se lipi mai tare de spatele dulapului. 

Uşa dulapului cu oglindă zbură în lături. Grace zări pantofii 
negri eleganţi şi pantalonii gri ai tatălui ei. Acesta scoase o 
cutie de pe raft şi o aruncă peste umăr, după care luă alta. 
Scăpă un oftat de uşurare şi scoase ceva dintr-o cutie de 
lemn lăcuit. Auzi un zgomot ascuţit de metal şi Grace făcu 
pe ea. Simţi lichidul cald cum se scurge pe carpeta de sub 
ea. Scânci speriată, iar tata înlemni. Grace se lipi de spatele 


dulapului atât de tare că o durură oasele. Tatăl ei se întinse 
şi începu să tragă la o parte umeraşele pline de haine, până 
ce descoperi ascunzătoarea lui Grace. 

Chipul îi era schimonosit, palid şi transpirat. Tata nu mai 
semăna cu tata. Se holbă la ea şi îşi mişcă buzele de parcă 
ar fi vrut să-i spună ceva, dar nu reuşi. Închise ochii strâns 
şi se dădu înapoi; apoi trase umeraşele la loc ca să n-o mai 
vadă. Când îşi cobori braţul, Grace îi văzu arma în mână. 
Tremura. Auzi cum închide uşa de la dulap. Rămase pe loc, 
ascultând zgomotul paşilor săi îndepărtându-se pe hol. 

Pocnetul puternic din camera de zi o făcu pe Grace să sară 
în picioare. 

Se auzi soneria de la intrare, iar Grace deschise ochii şi se 
holbă în întuneric. Soneria mai sună o dată, apoi încă o 
dată. Cineva ciocni cu putere în uşă şi strigă: 

— Poliţia din Memphis! Deschide uşa! 

De afară se auziră mai multe voci care se îndepărtau de 
casă. Cineva dădu ordine. 

Grace ascultă dârdâind, dar nu se mişcă din loc. Aştepta 
să vină mama şi să o găsească. De ce nu venea odată? O 
să se supere din cauză că făcuse pipi în pantaloni? Grace îşi 
şterse lacrimile şi îşi acoperi capul. 

Din depărtare auzi sirenele care se apropiau. Auzi scrâşnet 
de cauciucuri. Şi mai multe strigăte afară. Dar înăuntru era 
linişte deplină. Uşa fu izbită cu putere şi se auzi un pârâit. 
Şi apoi zgomot de paşi intrând repede. Nişte bărbaţi 
vorbeau încet. 

— În bucătărie e o femeie. Cadavrul bărbatului e în 
camera de zi pe duşumea; arată ca o sinucidere. Vecina a 
zis că mai e o fetiţă - Grace. 

Stai nemişcată şi tăcută ca un şoricel, aşa îi zisese mama, 
iar Grace aşa făcu. 

Uşa dulapului fu dată în lături şi un bărbat uriaş cu bocanci 
şi pantaloni negri şi largi, cu buzunare, purtând vestă 
groasă cu litere albe pe ea şi o cască, împinse hainele la o 
parte. 


— Am găsit-o! Grace se înfioră şi se lipi iarăşi de dulap. 
Bărbatul se aşeză pe vine şi zâmbi trist. E în regulă, Grace. 
Poţi să ieşi acum. Grace nu se clinti, aşa că bărbatul îşi 
întinse mâinile cu palmele ridicate. Vino la mine! Nu-ţi fac 
niciun rău. 

Vocea profundă a ofițerului semăna cu a tatălui ei. 

Grace nu se clinti, aşa că bărbatul în negru se întinse, îşi 
strecură palmele mari pe sub braţele ei şi o scoase afară. 
Fetiţa îşi deschise gura, dar niciun sunet nu ieşi printre 
buzele ei. Se simţi copleşită de puterea lui. 

— Eşti în siguranţă, Grace. Nimeni n-o să-ţi facă rău. O 
ridică cu uşurinţă şi îi vorbi blând. Am şi eu o fetiţă de 
vârsta ta. O cheamă Ellie. 

În spatele lui, Grace zări un alt ofiţer îmbrăcat în negru, 
care se întoarse şi începu să vorbească la radioul prins de 
umărul lui. Grace tremura ca o frunză de toamnă atârnată 
de o creangă ruptă. 

— O să te scoatem de aici, Grace. Vreau să-ţi pui capul pe 
umărul meu şi să-ţi ţii ochii strâns închişi. 

Grace se răsuci în braţele lui. 

— Vreau la mami. Unde-i mami? 

Braţul ofițerului se strânse în jurul ei şi Grace simţi cum îi 
cuprinde capul în palmă. 

— Închide-ţi ochii, iubito. Numai o clipă. Poţi să faci asta 
pentru mine, Grace? 

— Vreau la mami. Glasul ei tremură şi începu să plângă. 

Celălalt ofiţer scoase din dulap un hanorac roz cu glugă. 

— la ăsta. 

— Bună idee. Ofiţerul o puse jos şi o îmbrăcă cu el. Apoi 
trase fermoarul hanoracului până sus şi îi puse gluga pe 
cap. Grace încercă să-şi tragă gluga jos, dar ofiţerul îi dădu 
mâinile la o parte. Lasă gluga! apoi o ridică în braţe. 

În timp ce era purtată pe braţe puternice, Grace simţi cum 
aerul devine mai rece. Când ofiţerul începu să coboare 
treptele, ea ştiu că ieşiseră din casă. Se uită pe sub glugă şi 
văzu maşini de poliţie parcate în faţa casei, cu girofarele 


aprinse. Doi bărbaţi trăgeau o targă pe roţi dintr-o 
furgonetă mare şi albă. Doamna Channing, vecina, stătea 
pe pajişte, plângând, cu braţele înfăşurate, în timp ce 
vorbea cu un alt ofiţer. 

Grace se încordă. 

— Mami! Nu o vedea nicăieri. Unde era? Mami! 

Ofiţerul o lăsă jos. Plecându-se pe vine înaintea ei, o ţinu 
de mâini. 

— O să fii bine. 

— Vreau la mami! 

Ochii lui se împăienjeniră. 

— Ştiu că vrei la ea, iubito. Dar mămica şi tăticul tău nu 
vor să îi vezi aşa. 

Ce însemna asta? Lacrimile începură să-i curgă pe obraji. 
Bărbaţi intrau şi ieşeau din casă. De ce erau atâţia oameni 
aici? De ce nu voia polițistul să o lase înăuntru? De ce n-a 
venit mama când a strigat-o? De ce avea tati pistol? De ce 
plângea doamna Channing în hohote? Grace încercă să 
scape, dar ofiţerul nu-i dădu drumul. Incepu să ţipe după 
mami. Mami era în bucătărie. Ştia că era acolo. Becul era 
încă aprins. Doi bărbaţi erau în bucătărie. li vedea prin 
geam. 

— Mami! 

Sosi o altă furgonetă pe care scria ceva cu litere mari. O 
femeie deschise portiera şi cobori repede cu un microfon în 
mână, urmată de un bărbat cu o cameră de filmat. Ofiţerul 
care o ţinea captivă pe Grace trase o înjurătură cum făcea 
tăticul ei când era furios. Acesta se uită în jur. 

— Mă poate ajuta cineva un pic? 

Doamna Channing se apropie în grabă. 

— O pot duce la mine acasă. Şi o luă pe Grace de mână. 
Vino, copilă scumpă. O să-ţi fac o ciocolată caldă şi o să-ți 
citesc o poveste. Ei o să vină după tine mai târziu. Grace 
crezu că se referise la mămica şi tăticul ei, aşa că o urmă 
pe doamna Channing de bunăvoie. Când intrară în casa ei, 
doamna Channing o întrebă pe Grace dacă îi era foame. 


Voia să mănânce ceva? Nişte prăjiturele? Voia să se uite la 
televizor? 

— O, scumpo! Eşti udă! Doamna Channing fu gata să 
plângă din nou. Mai am câteva din hainele fetelor mele. 
Vino acum. Hai să-ţi facem o baie caldă. 

Dar nu mami şi tati veniră să o ia pe Grace. Ci o femeie cu 
părul negru, o străină pe care Grace nu o mai văzuse 
niciodată. Nici doamna Channing nu o cunoştea, dar îi 
verifică legitimaţia şi o invită înăuntru. Nici nu apucă Grace 
să-şi dea seama ce se întâmplă, că se trezi prinsă pe 
bancheta din spate a maşinii acelei femei. Se luptă să 
deschidă portiera, dar era blocată. Incepu să se răsucească 
în scaun şi să râcâie geamul din spate al maşinii, ţipând 
după mama. In timp ce conducea, femeia vorbea cu voce 
calmă. lar casa lui Grace dispăru în urmă. 

Se lăsase noaptea când Grace ajunse din maşină într-un 
birou unde o altă străină, o doamnă cu părul cenuşiu de 
data asta, Îi spuse lui Grace să doarmă pe canapea. Femeia 
o acoperi cu o pătură moale şi îi îndepărtă cu blândeţe 
părul de pe faţă. 

— Inchide ochii şi încearcă să dormi. Cele două femei 
răsfoiau documente şi vorbeau încet. Una dintre ele dădu 
câteva telefoane. 

Grace nu voia să adoarmă şi părea confuză când doamna 
cu părul cenuşiu îi puse o mână pe umăr şi-i spuse: 

— Am găsit un loc pentru tine. li zise că un cuplu drăguţ o 
aştepta să o ia în plasament. Ce era aia plasament? 

— Vreau la mami, plânse Grace. 

Femeia cu părul cenuşiu se aşeză alături de ea pe 
canapea şi îi înconjură umerii cu braţul. 

— Ştiu că vrei la mama ta, dar ea a plecat, iubito. La fel şi 
tati. 

A plecat? Unde? 


— Dar ei sunt acasă. 

— Domnul şi doamna Arnold sunt oameni de treabă. Ei o 
să aibă grijă de tine în următoarele zile. Mai sunt câteva 
lucruri pe care trebuie să le rezolvăm. Dar lor le plac copiii. 
O să fii în siguranţă. 

Grace tânjea după mama ei, dar de fiecare dată când o 
întreba pe doamna Arnold de mama, ea îi spunea că mami 
plecase în cer, dar nu-i spunea unde plecase tati. Grace 
avea coşmaruri în fiecare noapte. Il auzea pe tati strigând şi 
pe mami plângând. Apoi auzea alte sunete şi vedea străini 
peste tot. Obişnuia să se închidă în dulap şi să tipe după 
mami. Doamna Arnold deschidea uşa dulapului, o scotea 
afară, o lua în braţe şi o legăna. 

— Eşti în siguranţă cu noi, iubito. Nu mai trebuie să te 
ascunzi sau să-ţi fie frică. Apoi o culca pe Grace înapoi în 
pat lângă ursuleţul nou-nouţ pe care familia Arnold i-l 
dăruise. Ursuleţul o să te ajute să te simţi mai bine. 

Într-o dimineaţă, doamna Arnold i-a zis: 

— Mătuşa ta, Elizabeth, vine mâine după tine, Grace. Ea e 
sora mamei tale. Vine de la Fresno din California. Nu-i 
minunat? Ea o să aibă grijă de tine. 

Mătuşa Elizabeth nu semăna deloc cu mami. Era drăguță, 
dar nu părea fericită. Sau prietenoasă. Doamna Arnold 
vorbi cu mătuşa Elizabeth, în timp ce Grace şedea pe 
canapea cu ursuleţul în braţe. Îşi ţinea capul plecat, 
speriată, dar auzea fiecare cuvânt. 

— Nu văd de ce trebuie să mai stăm de vorbă. Mătuşa 
Elizabeth era foarte hotărâtă. 

— Dar fetiţa a trecut printr-un chin îngrozitor, domnişoară 
Walker. Doamna Arnold părea nefericită. 

— Da, dar dacă întârziem, lucrurile doar se vor înrăutăţi. 
Mătuşa Elizabeth se ridică şi îşi puse poşeta pe umăr. Se 
uită la Grace cu o privire rece. Se întoarse spre doamna 


Arnold şi îi întinse mâna. Mulţumesc că aţi avut grijă de 
nepoata mea până acum. Apreciez ajutorul dumneavoastră. 

— E un îngeraş. 

— Vino, Grace! Mătuşa Elizabeth se îndreptă spre uşă. O 
deschise şi se uită înapoi. Gura i se strânse. E vremea să 
plecăm acasă. 

Inima îi sări în piept lui Grace. Strângând ursuleţul cu o 
mână, alergă la mătuşa ei. Mătuşa Elizabeth nu o luă de 
mână, dar o porni spre maşina albă parcată la colţ. 
Deschise uşa din spate, azvârli micul geamantan al lui 
Grace în celălalt capăt şi îi făcu semn să urce. 

Grace ştia cum să-şi prindă centura de siguranţă. Mătuşa 
Elizabeth o urmări până auzi un clic, apoi trânti portiera. 
Doamna Arnold zise ceva, iar mătuşa Elizabeth se întoarse 
din nou spre ea. În cele din urmă, mătuşa înconjură maşina 
şi se aşeză pe locul şoferului. Fără să-i arunce o privire sau 
să-i adreseze vreun cuvânt lui Grace, porni motorul şi ieşi la 
şosea. 

Încântată, Grace începu să lovească cu călcâiele în scaun. 

— Încetează imediat! Mătuşa Elizabeth îi aruncă o privire 
mânioasă prin oglinda retrovizoare. 

Grace îngheţă. Şi se puse pe aşteptat. 

— N-am ajuns încă? 

— Conduc încă, nu vezi? 

— Cât mai...? 

— Atâta cât trebuie! Nu mai întreba. Mătuşa Elizabeth 
conducea repede, strângând volanul cu amândouă mâinile, 
fără să-şi abată privirea de la drum. Inima lui Grace se 
strânse de durere. Se uită în oglinda retrovizoare la mătuşa 
Elizabeth şi văzu mânia oglindită pe faţa ei. Mătuşa 
Elizabeth îi întâlni privirea. 

— Nu te holba la mine! E nepoliticos! 

Grace îşi plecă privirea şi strânse ursuleţul la piept. 

După o vreme, Grace zări oficiul poştal unde obişnuia 
mama ei să meargă să cumpere timbre şi să trimită 
scrisori. Apoi văzu biblioteca unde o ducea mami să asculte 


povestea pe care i-o citea doamna. Văzu biserica unde 
mergea cu mami la şcoala duminicală, când tati dormea. 
Recunoscu casele. Mătuşa Elizabeth trecu prin dreptul 
parcului de lângă şcoală. Acolo, pe o bancă la umbra unei 
magnolii, obişnuia să o aştepte mama de câte ori Grace se 
juca cu alţi copii. 

Mătuşa Elizabeth viră pe strada unde locuise Grace şi 
parcă pe aleea din faţa casei. Nici nu apucase să parcheze 
bine maşina, că fetiţa se eliberă din centură şi deschise larg 
portiera. Mătuşa Elizabeth apăsă frâna brusc, iar Grace se 
izbi cu putere de scaunul din faţă. Cu toate acestea, zbură 
din maşină şi o luă la fugă. Căzu şi îşi juli genunchiul, dar 
sări din nou în picioare. 

— Mami! încercă să deschidă uşa de la intrare, dar era 
încuiată. Mami, am venit acasă! 

Lividă, mătuşa Elizabeth o înşfăcă pe Grace de umeri şi o 
întoarse cu faţa spre ea. 

— Încetează! Vrei să te audă toţi vecinii? Grace se smulse 
din mâna ei şi bătu la uşă. 

— Doamne, ai milă! Vocea mătuşii Elizabeth se frânse. 
Descuie uşa şi o împinse la o parte. Du-te şi te uită! 

Grace fugi înăuntru strigând-o pe mami. Alergă până în 
bucătărie, de acolo în camera de zi, apoi în dormitor. 
Verifică în baie, apoi iarăşi în camera de zi. leşi afară. 

— Mami! Unde eşti? Mami! Confuză, însângerată şi 
îngrozită alergă înapoi în casă unde mătuşa Elizabeth o 
aştepta nemişcată. Mami! ţipă Grace suspinând. De ce n-a 
răspuns mami? De ce n-a venit? 

Mătuşa Elizabeth o apucă ferm de mână şi o conduse în 
camera de zi. Grace observă că scaunul tăticului ei nu mai 
era acolo şi o bucată mare de mochetă fusese decupată. 
Mătuşa Elizabeth se aşeză pe canapea şi o prinse pe Grace 
de braţe. 

— Uită-te la mine, Grace! Mama ta a murit. La fel şi tatăl 
tău. Înţelegi ce înseamnă asta? Ei nu mai sunt. Strânse din 
buze şi se uită în altă parte. Clipi să-şi înăbuşe lacrimile, 


înghiţi în sec şi se uită din nou la Grace. Nu vom sta aici 
decât până voi reuşi să evacuez casa şi să o pun la 
vânzare. Trebuie să mă întorc la lucru. Şi tu vei veni cu 
mine la Fresno. E în California, în caz că nu ai ştiut. 

— Nu vreau să merg. 

— Destul de rău, fiindcă nu contează ce vrei tu. Viaţa ţi-a 
rezervat altceva, mulţumită nemer... Mătuşa se opri şi 
clătină din cap. Ştiu că nu asta vrei. Nici eu nu vreau. Dar 
nu mai scăpăm una de alta. Aşa a scris mama ta în 
testament. Arăta furioasă. Asta spune ceva despre halul în 
care trăia, nu-i aşa? Mătuşa îşi încleşta şi îşi de Ni leşta 
mâinile pe lângă trup. Se uită pe fereastră şi oftă greu. 

Când se uită din nou la Grace, ochii nu-i mai erau plini de 
mânie, dar reci. 

— De acum înainte faci ce-ţi spun eu. Nu sunt mama ta, 
dar ea m-a făcut tutorele tău. Voi face tot ce pot pentru 
tine. Acum du-te în camera ta şi culcă-te până rezolv 
câteva lucruri. 

În cele din urmă, Grace o revăzu pe mama ei. Mătuşa 
Elizabeth a dus-o într-o încăpere mică cu vitralii frumoase 
dintr-o clădire uriaşă. Mama dormea întinsă într-o cutie de 
lemn căptuşită cu satin alb şi strălucitor. Mâinile îi erau 
înfăşurate în jurul unui buchet de trandafiri roz. Arăta 
diferit. 

— Mami? 

— Du-te lângă ea. Mătuşa Elizabeth stătea lângă ea. 
Atinge-o. Poate că numai aşa vei înţelege. 

Grace atinse uşor mâna mamei. Pielea ei era rece şi 
ciudată. 

— Trezeşte-te! Grace se uită de la mami la mătuşa 
Elizabeth şi înapoi la mami. Mami nu se machiază că lui tati 
nu îi place. 

— Ea nu-i aici, Grace. Sufletul ei a plecat în cer. 


— Şi tati e în cer? 

Mătuşa Elizabeth pufni. 

— Pe el l-am trimis la crematoriu. Vorbi încet printre 
buzele strânse. Părea un sfârşit mai potrivit pentru el. 

Pastorul se prezentă mătuşii Elizabeth. Câteva persoane 
din biserică se apropiaseră ca să-i aducă defunctei un ultim 
omagiu. Mama numai ce începuse să meargă la biserică şi 
să o ducă pe Grace la şcoala duminicală. Nu mulţi o 
cunoşteau. Pastorului îi păru rău din cauza asta. 

— Părea o femeie atât de blajină. 

O maşină mare şi neagră transportă sicriul mamei până la 
pariul cu arcadă înaltă şi cu porţi de fier la intrare. Mătuşa 
Elizabeth nu parcă maşina şi rămase în tăcere pe scaunul 
din faţă. Cu ochii închişi, strângea de volan atât de tare 
încât i se albiră încheieturile. Cobori şi înconjură maşina să 
o ajute pe Grace. O luă de mână şi o conduse prin iarbă 
până lângă o groapă mare săpată în pământ deasupra 
căreia era aşezat sicriul mamei. Pastorul vorbi despre 
ţărână şi cenuşă. Mâna mătuşii începu să tremure şi să o 
strângă pe Grace până ce fetiţa începu să plângă. Mătuşa îi 
dădu brusc drumul şi îşi încrucişă mâinile pe piept. Pastorul 
se rugă şi coşciugul mamei fu coborât în groapă. Mătuşa 
Elizabeth se aplecă, luă o mână de pământ şi o împrăştie 
pe sicriul mamei. 

— Necazurile tale s-au terminat, Leelee. Odihneşte-te în 
pace! Se uită la Grace. l-aţi rămas bun de la mama ta. 

În noaptea aceea, mătuşa Elizabeth împachetă lucrurile lui 
Grace într-un geamantan. Smulse ursulețul dolofan din 
brațele ei. 

— Eşti prea mare pentru aşa ceva! Mătuşa Elizabeth ieşi 
afară şi aruncă ursulețul în lada de gunoi. 

În dimineaţa următoare, merseră la aeroport. Mătuşa 
Elizabeth scoase geamantanul ei şi al lui Grace din 


portbagaj. Grace auzi un vuiet puternic şi se uită la avionul 
care zbura deasupra capetelor lor. Se înălța spre cer ca o 
pasăre uriaşă. Mătuşa îi zise să nu se depărteze şi să ţină 
pasul cu ea. Grace nu fusese niciodată într-o mulţime atât 
de mare de oameni, aşa că o urmă pe mătuşa Elizabeth ca 
o umbră. Au intrat într-un şir lung de oameni care aveau cu 
toţii geamantane. Când au ajuns la ghişeu, mătuşa 
Elizabeth vorbi ceva cu funcţionarul. Un bărbat puse un 
tichet pe bagajul lor şi îl puse pe banda rulantă. 

Grace avea multe întrebări, dar mătuşa arăta încordată şi 
tulburată. Mergea repede, iar Grace trebuia să se lupte să 
ţină pasul cu ea. Se aşezară în sala de aşteptare până ce se 
aliniară la un alt rând ca să urce în avion. Înăuntru, oamenii 
îşi îndesau geamantanele mai mici, sacoşele şi rucsacurile 
în compartimentele de deasupra înainte să-şi ocupe 
locurile. Mătuşa Elizabeth o conduse pe Grace până în 
spatele avionului şi îi zise să se aşeze pe locul de lângă 
geam. Apoi se aşeză lângă Grace, oftând epuizată. 

— Încearcă să dormi. Eu asta vreau să fac. După zborul 
acesta mai urmează altele două. Va fi o zi foarte lungă. Să 
nu mă trezeşti numai dacă trebuie să mergi la toaletă. 
Arătă cu capul în spate. Toaleta e chiar în spatele nostru. 

Grace uită de toate când avionul porni vuind pe pistă. La 
un moment dat simţi avionul că se desprinde lent de 
pământ; apoi se avântă greoi şi tot mai lin pe măsură ce se 
înălța în văzduh. De sus, Grace privea şi se minuna de cât 
de mici deveneau maşinile şi casele, dar la un moment dat 
avionul pătrunse printre nori. Şi continuă să zboare tot mai 
sus. 

Grace se ruga să ajungă în ceruri ca să-i vadă pe mami şi 
pe Domnul Isus. 

Priveliştea văilor suspendate, a cascadelor, a masivului 
stâncos din granit şi a morenelor din parcul Yosemite era 


de o frumuseţe copleşitoare, dar Roman nu putea să-şi ia 
ochii de la Grace. Chipul ei strălucitor trăda faptul că savura 
din plin peisajul din jur. 

— Dacă aş avea talentul tău, Roman, aşa ceva aş picta. ŞI 
îşi întinse braţele, cuprinzând întreaga vale dinaintea lor. 

— Şi aş ajunge la sapă de lemn. Mii de artişti au pictat 
peisajul acesta. Roman îşi vâri telefonul în buzunar şi o 
urmă. 

Grace se uită la el. 

— Ce faceai? Îi scriai unei prietene? 

— N-am prietenă. Roman schiţă un zâmbet. Oricum nu de 
genul acela la care te-ai putea gândi tu. 

— Atunci de ce ţii tot timpul telefonul în mână? Ratezi 
toată frumuseţea! 

El mai vizitase Yosemite înainte, dar de data asta privi 
valea cu alţi ochi. 

— Masivul Half Dôme e absolut spectaculos. Mi-ar plăcea 
să-l escaladez într-o bună zi. 

— O să ai nevoie de antrenamente serioase pentru asta. 

— Obişnuiam să mă caţăr pe clădiri înalte. 

— Bine, Superman. 

Lui Roman îi plăcu zâmbetul ei. 

— Nu erau chiar atât de înalte. Doar de cinci sau şase 
etaje. Ridică privirea spre Half Dôme. Doream să însemnez 
sferele cereşti. Cu cât mai sus, cu atât mai bine. Roman îi 
aruncă o privire. Ca să câştig respectul străzii. Ea nu 
înţelese o iotă din ceea ce îi spunea Roman, dar el nu era 
pregătit să-i dea explicaţii. Nu contează! Ce ar fi să pornim 
la drum ca să mai vizităm câte ceva până nu se face seară? 

Grace privi lung spre Half Dôme. 

— Ce păcat! 

— Tu trebuie să fii acasă pe vineri. 

— Da. Ştiu. Mai ai răbdare un minut? Se duse la izvor şi 
culese o pietricică. 

— Ce vrei să faci cu aia? 

— Să-mi aducă aminte de Yosemite. 


Mergeau deja de o bucată bună de vreme, când Grace îi 
ceru să oprească. Voia să admire câteva minute un lac 
glaciar. Roman o urmă până la mal. Grace rămase pe loc 
privind pierdută muntele şi imaginea care se reflecta pe 
suprafaţa lacului. 

— Parcă ar fi o oglindă ovală. Asta accentuează 
frumuseţea lacului. 

Priveliştea era magnifică. 

— N-aş îndrăzni să pictez aşa ceva. N-aş reuşi să surprind 
ceea ce vedem acum. 

Ea se întoarse să-l privească. 

— Nimeni n-ar putea. 

— Unii aproape că au reuşit. 

— Arta nu e doar o interpretare a realităţii? 

— In parte. Roman se aşeză pe o lespede. 

Grace privi înapoi spre lac. 

— Ar fi trebuit să-mi cumpăr nişte ilustrate. Îşi scoase 
telefonul şi făcu câteva poze, după care se întoarse lângă 
el. Povesteşte-mi despre picturile tale. Ştii că nu le înţeleg. 
Frescele, da. Marea migraţic, e superbă. Dar celelalte mă 
buimăcesc. 

Roman se aplecă, sprijinindu-şi braţele de genunchi. 

— Acele picturi sunt imagini cu oameni pe care i-am 
cunoscut, dar i-am deghizat ca nimeni să nu-i poată 
recunoaşte. Râse cu tristeţe. Dar pe când le termin, nici eu 
nu-i mai recunosc. 

— Dar cine sunt acei oameni? 

Mama lui, proprietarul apartamentului din Tenderloin, 
membrii familiilor de plasament, fata care l-a iniţiat în viaţa 
sexuală, prieteni din bandă şi un tagger aspirant care n-a 
ştiut să supravieţuiască. 

— Unii de care vreau să îmi amintesc şi alţii pe care mi-aş 
dori să-i pot uita. 

Culese o pietricică, apoi se ridică şi o azvărli în salturi pe 
deasupra apei. Undele se răspândiră pe suprafaţa lacului, 
ruinând oglinda apei. Culese o pietricică albă şi i-o aruncă 


lui Grace. 

— Pentru colecţia ta. Hai să plecăm. 

Ajunseră în vârful pasului Tioga, iar Roman se întoarse 
zâmbind spre Grace. 

— Ţine-te bine. O să fie palpitant la coborâre. 

— O, se vede până în depărtare! 

— Acolo jos e lacul Mono. Roman menţinu maşina aproape 
de coastă, pe buza prăpastiei. Grace părea mai degrabă 
încântată decât speriată. Pun pariu că îţi place să te dai în 
roller-coaster. 

— N-am încercat niciodată. 

Cauciucurile scrâşniră când Roman luă o altă curbă. O auzi 
pe Grace trăgând aer în piept, iar la următoarea curbă 
încetini. 

— N-ai fost niciodată în parcuri de distracţii sau la târguri? 

— Niciodată. Mătuşa mea nu avea prea multe zile libere, 
iar eu mi-am găsit de lucru imediat ce am ajuns la vârsta 
potrivită ca să mă angajez. 

— Şi când te-ai căsătorit? 

— Am lucrat. 

Asta depăşea cu mult viaţa idilică pe care şi-o imaginase 
Roman. Grace scoase harta din buzunarul portierei şi o 
deschise. 

— Acolo jos e un centru de informare. 

— Şi vrei să ne oprim. 

— Tu eşti şeful. 

— Bine. Roman accesă computerul de la bord şi ceru 
indicaţii despre hotelurile din Lee Vining. Apoi luă telefonul, 
sună şi rezervă două camere. Grace împătură harta şi o 
puse înapoi în buzunarul portierei. Roman nu era sigur dacă 
Grace se supărase sau rămăsese în pană de idei. 

— M-am gândit că ar trebui să rezerv ceva ca să avem 
timp să ne plimbăm prin împrejurimi fără să ne grăbim. 

Grace râse delicat şi clătină din cap. 

— N-ai nevoie de secretară în excursia asta. Maşina îţi 
rezolvă toate problemele. Pun pariu că poate să ia şi notițe 


şi să poarte o conversaţie. 

— Probabil, cu indicaţii! zâmbi spre ea. Nu eşti geloasă, 
nu-i aşa? 

— O, ce n-aş da să am jumătate din creierul ei! 

Poposiră aproape o oră la centrul de informare citind 
despre punctele turistice, după care ieşiră să viziteze 
rezervaţia de tufuri de pe lacul Mono. Grace era fascinată 
de tot ce vedea. 

— E cel mai ciudat loc pe care l-am văzut vreodată. 

— Ei bine. Tu n-ai văzut prea multe. 

— Uită-te acolo, indică ea cu degetul. Arată ca un oraş din 
vechime. Ar putea fi Sodoma şi Gomora pe care Dumnezeu 
le-a nimicit cu foc şi cu pucioasă. Gândi cu voce tare că 
lacul Mono parcă ar semăna cu Marea Moartă din Israel. Un 
alt loc unde i-ar plăcea să meargă, în ciuda atacurilor 
teroriste tot mai frecvente. Deasupra acelor formaţiuni albe 
cerul părea mai albastru. Ea îi arăta formaţiuni; el vedea 
doar umbre. Îl întrebă cum ar picta un asemenea loc. Ar 
folosi culori aprinse, distincte, linii ascuţite albe şi negre. Ea 
îl asculta cu atenţie, de parcă ar fi încercat să audă dincolo 
de ce-i spunea. 

Roman cumpără sandviciuri de la magazin şi se aşezară la 
un picnic. Grace admira priveliştea oferită de lacul Mono. 
Era atenta la tot ce vedea în jurul ei, absorbind şi savurând 
detaliile. Se stârni o boare de vânt, iar Grace închise ochii. 
O relaxare plăcută i se citea pe chip. Parcă nu mai era atât 
de reţinută faţă de el. Sau dimpotrivă? 

Ce scop urmărea mai exact în călătoria asta? îl neliniştea 
faptul ca nu ştia. Niciodată nu o considerase frumoasă pe 
Grace, dar reuşea să-l tulbure profund. Până acum doar 
graffiti şi fuga de poliţişti reuşiseră să-l stârnească atât de 
tare. Dar acum, fata asta nu trebuia decât să se uite la el şi 
pulsul i-o lua razna. 

Se mai simţise atras de femei şi înainte, dar niciodată aşa 
ca de Grace. Îl speria. Chiar acum putea să pună punct 
relaţiei care începuse să se nască între ei. Doar aşa îi era 


obiceiul, după spusele lui Jaspei Cunoscuta voce din mintea 
lui îl avertiza: Nu te apropia prea tare, 

Bobby Ray. Ştii cât de mult te face dragostea să suferi. 
Pleacă până nu te ataşezi prea mult. Ea o să-ți smulgă 
inima din piept. 

Jasper credea că atitudinea lui avea legătură cu decizia 
mamei sale. Bobby Ray nu mai putea avea încredere în 
femei din cauză că cea de care avusese cea mai mare 
nevoie îl abandonase. Drept urmare, relaţiile sale cu ele se 
limitau la aspectul fizic, superficial. Aşa era mai simplu, nu? 

De ce să stârnească amintiri vechi, să descuie uşi închise 
sau să răscolească prin coşul de gunoi al vieţii? Mama lui nu 
se ţinuse de promisiune. Nu venise înapoi. Cum ar fi putut? 
Era moartă. Jasper încercase să-l convingă să înfrunte 
realitatea morţii ei şi să se împace cu ea. Bobby Ray 
supravieţuise. De ce să se mai întoarcă înapoi? Roman voia 
să meargă înainte. 

Şi ce dacă a fost abandonat? Mai de condamnat decât 
mama lui era cel care contribuise la conceperea lui. Dar 
poate că el nici n-a ştiut. Sau poate că a aflat, dar a izgonit- 
o pe Sheila Dean. Roman fusese mereu atent, chiar şi prima 
dată. Nu voia să aibă un copil care să crească fără tată, cu 
o mamă care să fie nevoită să se prostitueze ca să trăiască. 

Grace mototoli hârtia de la sandvici şi o îndesă în paharul 
de suc pe care-l golise. Îi zâmbi lui Roman. 

— Mulţumesc pentru cină. Adună şi rămăşiţele lui şi se 
duse la lada de gunoi. 

Roman o privi cum se depărtează. Îi plăcea felul în care se 
mişca. Trupul i se încălzi. Mai bine să nu se gândească la o 
astfel de relaţie cu fata asta. 

Oricum, nu aşa curând. 

Ea se întoarse şi se aşeză în aşa fel încât să poată admira 
apusul soarelui. El înconjură masa şi se aşeză lângă ea. 
Grace zâmbi. 

— E frumos, nu-i aşa? 

Ar fi preferat să se uite la ea, nu la apusul de soare, dar 


avu destulă minte să se abţină. 

— O vreme, apoi dispare. 

— Ce pesimist eşti! Mâine apune din nou. Fiecare apus de 
soare e diferit. 

— Culorile diferă în funcţie de agenţii poluanţi din 
atmosferă. 

Grace îl privi cu blândeţe. 

— Culorile se datorează fenomenului de dispersie a 
luminii. Frecvenţele şi măsura particulelor de lumină 
determină culorile. Am învăţat asta la facultate la cursul de 
ştiinţe. 

Roman nu fusese niciodată la facultate, dar citise foarte 
mult. 

— Prin particule au vrut să spună agenţi poluanţi. 

— Fie cum zici tu, Roman, dar pentru mine, răsăritul de 
soare este urarea de bună dimineaţa a lui Dumnezeu, iar 
apusul de soare urarea Lui de noapte bună. Grace îşi 
scoase telefonul şi se uită la ceas. Cred că ar fi mai bine să 
ne întoarcem la hotel, nu crezi? 

— Cred că vrei să te întorci la studiu. Nu voia să-şi 
petreacă seara singur, dar îşi aduse aminte de rucsacul ei 
greu. Oare ar putea să o convingă să renunţe la ele în seara 
asta? Probabil că da, dar care băiat ar convinge o fată să 
renunţe la ceva ce contează pentru ea? Hai să mergem! 

Roman făcu înregistrarea la hotel, apoi scoase bagajele 
din portbagaj. Grace şi le adună pe ale ei. Se oferi să o 
ajute, dar ea refuza spunând că se descurcă. El observase 
deja. 

— Păcat că nu mi-am adus nimic de citit. Intenţionase să 
pară cât mai neajutorat. 

— Verifică în sertarul de la noptieră. Pun pariu că o să 
găseşti o Biblie. 

Roman râse. 

— Mersi frumos. Pare o carte foarte palpitantă. 

Zâmbind, Grace deschise uşa camerei sale. 

— De ani de zile e în topul celor mai vândute cărţi. Apoi 


intră şi închise uşa după ea. 

Plictisit, Roman apucă telecomanda şi porni televizorul. 
Ştiri Sport. Comedii stupide. Mai multe ştiri. Mută de pe un 
canal pe altul şi nu găsi nimic care să-l intereseze. Stinse 
televizorul şi se întinse pe spate. Mintea îi era numai la 
Grace. Înjurând în barbă, se ridică şi făcu un duş rece. 
Fiindu-i frig, porni căldura, dar temperatura din cameră 
deveni înăbuşitoare. Atunci aprinse aerul condiţionat. In 
cele din urmă se dădu bătut. Ridică receptorul şi sună la 
camera lui Grace. Se întinse în pat şi îşi puse braţul sub 
cap. 

— Ce faci? 

— Ştii ce fac. 

Roman se sili să născocească ceva ca ea să nu pună capăt 
conversaţiei. 

— Povesteşte-mi despre Sodoma şi Gomora. 

— Poţi citi şi singur despre ele. El o auzi cum deschide şi 
închide un sertar. Am o Biblie în cameră. Sunt sigură că ai şi 
tu. Citeşte Geneza. 

— Şi unde găsesc Geneza? 

— La început. Povestea e undeva în prima jumătate a 
cărţii. Stai o clipă. Grace puse telefonul jos. Roman auzea 
cum răsfoieşte paginile. Apoi ridică iar receptorul. Incepe cu 
capitolul 18 şi citeşte mai departe. Ne vedem dimineaţă. 

Nu era prima dată când Grace îi închidea telefonul în nas. 
Era încă angajata lui, dar orele de lucru se terminaseră. 
Măcar nu aşteptase până după miezul nopţii ca să o sune. 
Şi nici nu o sunase ca să o înţepe în legătură cu sărutul 
placid a lui Făt-Frumos. ŞI nici nu era supărată pe el. 

Roman porni iar televizorul. După cincisprezece minute 
renunţă, închise televizorul şi trase brusc de sertarul de la 
noptieră. Dacă Biblia era la fel de plictisitoare pe cum arăta, 
avea să adoarmă în cinci minute. 

Dimineaţa următoare, Grace fu curioasă dacă Roman se 
supărase pe ea. La micul dejun nu vorbise prea mult şi 
acum se aflau în drum spre Bodie şi Bridgeport. Nu mai 
putea suporta tăcerea asta. 

— N-ai dormit bine azi-noapte? 

— Nu, n-am dormit. Mulțumită ţie. 

— Mie? 

— Am citit până la ora două dimineaţa. Geneza. Exodul. 
Am renunţat la Leviticul, indiferent de cine o fi fost scris el. 
Tu crezi toate chestiile alea? Părea pus pe harţă. 

lar Grace nu era genul de fată dornică să se bată, dar voia 
să ştie. 

— La ce chestii te referi? 

— Dumnezeu a creat lumea în şapte zile. Şarpele din 
grădină, alungarea lui Adam şi Eva, îngerul care păzea 
intrarea în grădină ca ei să nu mai poată intra, urgiile din 
Egipt. Toate astea. 

Grace se hotărî să-i răspundă fără echivoc. 

— Da, le cred. 

Roman zâmbi sardonic. 

— Serios? 

Roman nu era primul care respingea credinţa ei. Nici lui 
Patrick nu i-a convenit că mergea duminica la biserică. Voia 
să stea cu el acasă. O cicălise atât de mult, încât a renunţat 
să mai meargă la biserică. N-a trecut mult şi şi-a dat seama 
că tot ce voia el, de fapt, era să-i facă sos taco la cartofii 
prăjiţi pe care îi mânca, uitându-se la emisiunile de sport 
sau să o tăvălească rapid, ca după aceea să poată dormi 
bine până luni dimineaţa. Faptul că a renunţat să meargă la 
biserică n-a schimbat cu nimic rezultatul inevitabil al 
relaţiei lor. Rănită şi derutată, Grace s-a întors la Domnul. 
După aceea, s-a refugiat în muncă, până ce o prietenă, 
căreia îi păsa de ea, a convins-o să iasă cu ea la un club de 
noapte. 

Grace jurase că n-o să se mai rătăcească niciodată. Jine- 
mă aproape de Tine Doamne. Nu mă lăsa să plec de lângă 


Tine. Ştia că singură va eşua, iar valul o va arunca pe un 
țărm nisipos. 

Roman se uită din nou la ea. 

— De ce? 

Cuvintele sale insinuau faptul că era o proastă. 

— Fiindcă sunt adevărate. 

— Mai scuteşte-mă! 

— Nu-i nevoie să mă insulţi. Sunt la fel de sigură de 
credinţa mc; i cum eşti tu dea ta. 

— Eu nu cred în Dumnezeu. 

— Dar crezi în tine însuţi. Crezi că deţii controlul vieţii tale 
şi ca poţi trăi cum îţi place. Asta este religia ta. 

Câţiva kilometri, Roman nu mai zise nimic. Grace ar fi vrut 
să-şi fi ţinut gura. Prietenia asta era cam costisitoare. 

— N-am vrut să te jignesc, Roman! 

— Cine ţi-a spălat creierul? Mătuşa ta? 

— Nu contează. Roman, la fel ca mătuşa Elizabeth, nu ar 
crede că un înger a venit la ea. Viziunea aceea îi deschisese 
inima faţă de Domnul. Cum să explici o astfel de experienţă 
unui ateu? Sau era agnostic cumva? Dar ce importanţă 
avea? 

— Mi-ar plăcea să ştiu. 

Părea serios, iar Grace nu vedea nicio cale de scăpare. 

— Uită-te la ordinea din jur: la stele, la anotimpuri, la 
curenţii oceanici, la atmosfera ce înconjoară planeta, la 
atomii din care sunt create lucrurile. Nu cred că toate 
acestea au apărut la întâmplare sau printr-o serie de 
evenimente. Ca să creezi o astfel de lume e nevoie deo 
inteligenţă care depăşeşte cu mult logica umană. Acesta 
este unul dintre motivele pentru care cred în Dumnezeu. 

— A fost un şarpe în grădină. 

Îşi bătea joc de ea sau voia cu adevărat ca ea să-i 
vorbească despre credinţa ei? 

— Satana. 

— Crezi într-un diavol. 

Tocmai când începuse să-i facă plăcere compania lui! Aşa 


o să decurgă restul călătoriei? 

— Da, şi cred şi în existenţa iadului. Astăzi tuturor le place 
să creadă că vor merge în rai sau într-un loc mai bun. 
Adevărul este că plata păcatului este moartea şi iadul. Din 
cauza aceasta a venit Isus în lume. Din cauza aceasta şi-a 
trimis Dumnezeu Fiul în lume. Numai Isus putea să trăiască 
o viaţă curată şi să fie adus ca o jertfa fără cusur pentru 
răscumpărarea noastră. Nu ne cere decât să credem în El. 
lar eu cred. 

— Am impresia că am apăsat pe buton şi am ascultat 
înregistrarea. 

— Tu ai vrut. Lacrimi fierbinţi amenințau să-i curgă pe 
obraji, aşa că Grace întoarse capul să se uite pe geam. 
Doamne, descurcâ-Te Tu cu el Nici fostul soţ n-a fost 
credincios. 

— Dacă credinţa contează atât de mult pentru tine, de ce 
te-ai căsătorit cu el? 

Grace râse fără veselie. 

— Habar n-ai de câte ori m-am întrebat şi eu acelaşi lucru. 
El a avut nevoie de mine. Am crezut că-l iubesc. Am fost 
avertizată. De mătuşa ei, precum şi de conştiinţa ei. Doar 
că n-am vrut să ascult. Fusese atât de disperată să fie 
iubită de cineva, încât înghiţise o minciună. 

2SS 

Nu-i plăcea să se simtă vulnerabilă. Se gândi să-l provoace 
pe Roman să vorbească. 

— De ce nu-mi spui ce crezi tu? 

— Ne naştem. Supravieţuim cum putem. Murim. Şi 
povestea s-a încheiat. 

Grace se uită la el din profil. Părea îndârjit, de parcă n-ar fi 
avut nicio speranţă. 

— Nu mă mir că eşti atât de apăsat. Grace îşi întoarse 
capul. De ce nu citeşti Eclesiastul deseară? Ai multe în 
comun cu împăratul Solomon. /nc/usiv înclinația lui pentru 
femei. 

Roman o privi iritat şi viră spre Bodie. 


Grace oftă. 

— Vrei să auzi ceva din istorie? 

— Adtceva în afară de broşura pe care am citit-o şi pe care 
practic ţi-am recitat-o? 

Grace inspiră şi expiră încet în timp ce căută în telefon. Și 
începu să citească despre oraşul care înflorise din pricina 
minelor de aur şi argint şi care se mândrise în momentele 
sale de glorie cu cei zece* mii de locuitori, cu cele şaizeci şi 
cinci de cârciumi, cu jucătorii de jocuri de noroc, cu 
prostituate, acte de violenţă şi fărădelegi. O fetiţă, care 
auzise că tatăl ei plănuia să-şi mute familia acolo, a zis: 
„Adio, Doamne. Plecăm la Bodie”. 

Roman parcă maşina şi cobori. 

Se plimbară printre clădirile dărăpănate. Grace se oprea 
să se uite* înăuntru prin ferestre, în timp ce Roman o 
aştepta cu mâinile vârâte* în buzunar. Vizitară o biserică, o 
crâşmă, un magazin. Grace se uită pe fereastra unei căsuțe 
unde o prostituată îşi conduse cândva afacerea. 

— Ce viaţă nenorocită trebuie să fi avut! 

— Ea şi-a ales-o. 

lritată, Grace o porni înainte, dar apoi se gândi să-i 
conteste comentariul. 

— Tu chiar crezi că o femeie vrea să fie prostituată? Nu 
cred e; i poate exista ceva mai rău decât să fiu nevoită să- 
mi vând trupul oricui ar vrea să mă folosească. Cred că 
femeile apelează la aşa ceva când nu mai au nicio altă 
soluţie. 

Acum Roman părea furios. 

— Nimeni nu le obligă. 

Grace se săturase să-i rabde toanele. 

— Asta depinde de accepțiunea termenului a obliga în 
viziunea dumneavoastră, domnule Velasco. 

— Spus ca la carte, domnişoară Moore. 

— Dar dacă femeia şi-a pierdut soţul în drum spre Vest? 
Femeile nu aveau aceleaşi drepturi şi oportunităţi ca 
bărbaţii. Sau forţa lor fizică. Dar dacă a fost o fată din 


caravană care şi-a pierdut familia din cauza tifosului sau a 
holerei? Poate o femeie să are pământul şi să-şi 
construiască singură o cabană? Trebuia să se depărteze de 
el, altfel nu se putea abţine să nu-i spună mai multe. Dar el 
îşi potrivi mersul după al ei. Grace mări pasul. 

— Se putea recăsători. 

— Dar dacă toţi bărbaţii erau ca tine? Grace roşi, dar nu se 
putea hotărî să-şi ceară iertare. Dacă fata a avut şcoală, 
poate că şi-ar fi putut găsi un post de învăţătoare, dar pe 
vremea aceea nu multe femei au avut privilegiul de a fi 
educate. Grace cuprinse cu un gest întregul Bodie. Câte 
şcoli vezi aici? 

— Dar astăzi? 

— Astăzi? Grace nu ştia la ce se referea Roman. 

— Ce scuză are astăzi o femeie? 

Cum putea fi atât de nesimţit? 

— Uneori oamenii fac greşeli pe care nu le pot repara. 
Alteori sunt atât de epuizați că nu ştiu cum să se ridice. Dar 
mereu vor apărea indivizi dornici să le scoată ochii. 

— Şi de unde ştii tu asta? Din manualele tale? 

Grace îl înfruntă tremurând de furie. 

— Ce se întâmplă cu o fată de paisprezece ani care 
rămâne însărcinată şi e aruncată în stradă de părinţii ei? 
Dacă prietenul ei doar s-a folosit de ea şi nu-i mai pasă cum 
se descurcă? Cum îşi va câştiga existenţa? Oamenii despre 
care credea că o iubesc, nu o iubesc. Unde să meargă? 
Cum să câştige bani ca să cumpere mâncare şi să păstreze 
un acoperiş deasupra capului? Se vinde o dată, numai ca să 
aibă ce mânca. Apoi se simte atât de murdară, încât nu-i 
mai pasă ce se întâmplă cu ea. Oricum oamenii o tratează 
ca pe o zdreanţă. Chiar şi ea ajungea să se creadă o cârpă. 
Şi nu vede nicio cale de scăpare. 

Toată furia lui se topise. 

— Ţi s-a întâmplat vreodată aşa ceva? 

— Nu, dar nu înseamnă că nu pot avea compasiune. 
Evident că el nu simţea. Grace se depărtă îngreţoşată. 


Roman nu o urmă, dar simţi că o priveşte. Se duse în 
celălalt capăt al podeţului de lemn, înainte să privească 
înapoi. El stătea în acelaşi loc, cu mâinile vârâte în 
buzunarele gecii din piele neagră, uitându-se la casa 
dărăpănată care fusese locuită cândva de o prostituată. 

Se întâlniră la maşină, calmi amândoi. 

— Îmi pare rău, Roman. Nu am vrut să-ţi țin predici. 

Roman porni motorul. 

— Imi dau seama de ce îţi place psihologia. Poţi să-ţi faci o 
carieră în viaţă din recuperarea altora. 

Ca Patrick. 

— Nu mulţumesc. Ştiu cum e, am făcut aşa ceva şi am 
dat-o în bară. Abia mă descurc să-mi fac ordine în viaţă, 
darămite să mă ocup şi de alţii. 

— S-ar părea că noi doi mai avem şi altceva în comun. 

BOBBY RAY, 10 ANI 


După calculele sale, Bobby Ray se perindase, până la 
vârsta asta, pe la vreo cincisprezece familii de plasament. 
Fugise de la opt familii, iar de la care nu reuşise să scape, 
avusese grijă să-i convingă să se vadă scăpaţi de el. 
Dăduse foc unui garaj. Aruncase bicicleta unui frate de 
plasament în mijlocul drumului. Zgăriase aripa unui camion 
nou-nouţ. Azvârlise o pungă cu excremente de câine în 
bazinul de înot al familiei. Câţiva părinţi sociali profitau de 
cecurile lunare pe care le primeau de la stat pentru el şi îl 
lăsau să-şi facă de cap până când poliţia îl culegea din nou 
de pe Turk Street. 

Bobby Ray era isteţ şi şiret. Părinţii sociali încercaseră să-l 
educe în fel şi chip. Dar nicio metodă n-a funcţionat. Bobby 
Ray nu se împăca cu alţi copii. Nu avea încredere în adulţi. 
Unii părinţi, crezând că băiatul avea nevoie de stabilitate şi 
de un cămin permanent, au încercat să-l adopte, dar Bobby 


Ray ura însăşi ideea de a fi adoptat şi i-a refuzat. Sheila 
Dean era mama lui şi nimeni nu îi va lua locul. Niciodată. O 
mai credea rătăcită undeva prin oraş şi că, într-o bună zi, 
avea să o găsească. 

Domnişoara Bushnell, asistenta socială cu ochii trişti şi 
mereu epuizată, predase cazul lui şefului ei, Ellison 
Whitcomb, un bărbat care avea douăzeci şi cinci de ani de 
experienţă în domeniul asistenţei sociale. Toate speranţele 
şi bunele intenţii pe care Whitcomb le-a avut la începutul 
carierei pe care şi-o dorise se spulberaseră de mult sub 
povara cazurilor de suferinţă şi tragedii omeneşti. Bobby 
Ray nu era decât un alt copil chinuit, fără rădăcini şi cu un 
dosar stufos. Whitcomb vorbea pe hol cu un asistent social, 
în timp ce Bobby Ray aştepta trăgând cu urechea. 

— Cel puţin n-a omorât pe nimeni. 

Whitcomb râse fără urmă de veselie. 

— Nu, încă... 

Whitcomb intră şi se aşeză la birou. Părea epuizat. 
Deschise un pachet de Turns şi vâri în gură câteva pastile. 
Pe peretele din birou atârna un poster cu o plajă albă de 
nisip pe care scria F/orida cu litere în flăcări. Whitcomb îl 
întrebă pe Bobby Ray de câte ori plănuia să mai fugă. 

— De câte ori e necesar. 

— De ce? 

— Ca să o găsesc pe mama. 

Whitcomb nu mai zise nimic. Nici nu-l sili, nici nu-l iscodi şi 
nici măcar nu se sinchisi să-l facă pe Bobby Ray să 
vorbească. Se sprijini de spătarul scaunului, îşi împreună 
mâinile şi-l studie. Bobby Ray îl privea ţintă, furios. 
Cunoştea jocul şi nu îşi feri privirea. 

— Nu-ţi faci nicio favoare, băiete. 

Bobby Ray îi zise că n-avea e-i face. Whitcomb bătu 
degetul în dosarul de pe masă. 

— Plec pentru câteva minute, dar mă întorc. Bobby Ray 
pricepu mesajul. Imediat ce Whitcomb părăsi biroul, Bobby 
Ray apucă dosarul. 


Bobby Ray Dean. Tata: necunoscut. Mama: Sheila Dean. 

Bobby Ray citi repede. 

„arestată de patru ori pentru prostituție... eliberată ca 
urmare a mărturisirii faptei... găsită moartă în Starlight 
Motel din cauza supradozei de heroină şi înregistrată cu 
numele de Jane Doe până ce a fost identificată după 
amprente. 

I se opri inima în loc. Reciti ultima parte sperând că 
înţelesese greşit. tomacul i se întoarse pe dos şi simţi că îl 
iau frigurile. 

Mama e moartă. Cum aşa? N-ar fi trebuit să fi simţit ceva? 
să fi ştiut ceva, cumva? 

Whitcomb se întoarse, luă dosarul de pe masă şi îl vâri în 
fişetul de metal. 

— Deci, acum ştii, Bobby Ray! 

Şi totuşi câteodată o mai auzea pe mama vorbindu-i în vis: 
Fac tot ce pot, puiule. Ştii că mă întorc. Nu aşa fac 
întotdeauna? 

Roman conducea pe drumul de munte, străbătând lunci 
înalte, trecând peste lacuri îngheţate şi pe lângă brazi 
semeţi. Grace tăcea de multă vreme, iar Roman se uită să 
vadă dacă nu cumva adormise. Era trează de-a binelea, 
puţin melancolică. 

— La ce te gândeşti? 

— Mi-ar plăcea ca Samuel să vadă peisajele acestea. Nu 
poţi să te uiţi la toată frumuseţea asta şi să nu crezi. In oraş 
e mai greu. Acolo se petrec multe lucruri care îţi distrag 
atenţia. 

— Care te ispitesc? Roman o tachină din priviri. Ca să nu 
mai pomenesc de toţi furioşii de pe autostradă. Care mereu 
se grăbesc să ajungă undeva. 

— Putem să ne oprim? Ochii ei implorau. Doar pentru 
câteva minute. 


Roman trase pe dreapta într-un loc unde şoseaua era mai 
lată. Grace îi mulţumi şi cobori din maşină. Roman ieşi şi el 
şi se sprijini de maşină, urmărind-o pe Grace cu privirea. In 
aer se simţea mirosul îmbătător al brazilor. Grace trecu 
printre rocile stâncoase şi se căţără pe o lespede de granit 
care domina valea îngustă şi adâncă. Adia vântul, iar Grace 
îşi întinse braţele de parcă ar fi fost pregătită să zboare pe 
aripile vântului. Roman ridică telefonul. Grace mai făcu un 
pas şi Roman tresări. 

— Grace, opreşte-te! Vârându-şi telefonul în buzunar, 
alergă după ea. O pierdu din vedere câteva clipe şi se 
sperie. Grace! 

— Sunt aici! mai era o lespede chiar sub cea pe care 
stătuse mai înainte. Aş putea să mai merg zece paşi şi să 
nu păţesc nimic. Şi mai făcu câţiva paşi. 

Roman o ajunse din urmă şi o apucă de braţ. 

— Era cât pe ce. Grace îl privi surprinsă, iar Roman îi dădu 
drumul. 

— Tu ziceai de escaladarea Half Dome-ului! 

— Gata cu hoinăritul. Hai să mergem. 

Roman merse în faţa ei şi o ajută să coboare de pe 
lespedea de piatră. Grace chicoti încordată. 

— Eşti la fel de sigur pe picioare ca un ţap de munte. 

— Pentru că practic parkour. Pe drum spre maşină, Grace 
culese de jos un con de brad. 

— Ai de gând să păstrezi conul? 

— E suvenirul perfect, nu crezi? Şi-l duse la nas, inhalând 
mirosul de con de brad. Un dar de la Domnul care miroase 
ca pădurea. 

Roman începea să se obişnuiască cu naturaleţea cu care 
Grace vorbea despre Dumnezeu. Îi deschise portiera. Ea 
urcă în maşină şi îndesă conul în sacoşă lângă celelalte 
pietricele pe care le culesese de-a lungul călătoriei. 

— Sunt sigur că sacoşa ta cântăreşte o tonă deja. 

— Când au trecut lordanul, israeliţii au cules pietre mai 
mari. Şi când au intrat în Ţara Promisă au construit din ele 


un monument ca să nu uite niciodată ce a făcut Dumnezeu 
pentru ei. 

Roman citise povestea exodului noaptea precedentă, dar 
nu voia să înceapă o altă conversaţie despre Dumnezeu. 
Poate că exista un Dumnezeu, dar Roman se îndoia că îi 
păsa de ceva. Porniră din nou la drum. 

— Mai avem două ore până în Golden. 

— Te gândeşti să accepţi oferta de lucru? 

— Mă îndoiesc. Dar înainte ca ea să apuce să-l întrebe de 
ce mai veniseră atunci în călătorie dacă el se răzgândise 
deja, Roman îi zise să-i dea un telefon lui Jasper. Vezi dacă 
ne putem caza la ferma familiei Masterson. Ar fi putut să 
sune chiar el printr-o simplă apăsare de buton pe volan, dar 
voise să schimbe subiectul. 

Cu telefonul la ureche, Grace se uită la el. 

— Rămânem la ei peste noapte? 

— Nu. Ne oprim doar să-i salutăm. Probabil că soţii 
Masterson aveau casa plină. Roman era curios cum o să-l 
primească după atâţia ani în care evitase să-i viziteze. Se 
întâlnise cu Jasper numai fiindcă omul insistase să-l viziteze 
periodic, invitat sau nu. Pe Chet şi Susan nu-i mai văzuse de 
la optsprezece ani, când încheiase programul. Dar ei 
obişnuiau să îi trimită de fiecare Crăciun o felicitare în care 
îl invitau să vină la ei oricând voia. Ușa noastră e mereu 
deschisă. Roman credea că o făceau din politeţe. De ce-ar 
vrea ei să-l mai vadă? 

Poate că nu era o idee bună să treacă pe la ei. 

— E ceva în neregulă, Roman? 

Oare de cât timp îl urmărea? 

— Totul e în regulă. 


XXX 


Roman zări grajdul vechi imediat ce viră pe drumul îngust 
de ţară. Observă cu surprindere că cea de-a doua frescă din 
viaţa lui era tot acolo, deşi mai ştearsă de vreme. Porţile 


erau deschise, iar Chevroletul albastru al lui Jasper era 
parcat în faţa casei. Doi ciobăneşti germani stăteau pe 
verandă şi lătrau. Roman îşi aduse aminte de prima 
întâlnire cu Starsky şi Hutch din urmă cu aproape douăzeci 
de ani. 

Starsky şi Hutch trebuie să fi murit de mult, dar aceşti doi 
ciobăneşti puteau fi puii lor. 

Chet ieşi afară şi strigă la ei: 

— Fiţi politicoşi, băieţi! Şi câinii afişară imediat o atitudine 
de bun venit, precaută totuşi. Îl adulmecară pe Roman de 
câteva ori, după care se mutară rapid spre Grace. Ea 
întinse mâna, iar unul dintre ei o linse. Câinii se învârteau în 
jurul ei dând din coadă. Zâmbind, dezmierdă un câine până 
ce îşi făcu loc şi celălalt ca să fie dezmierdat. 

Susan şi Jasper ieşiră pe verandă lângă Chet. Roman 
încercă să înăbuşe valul de emoţii ce se stârnea în el. De ce 
o adusese pe Grace tocmai aici, când ar fi putut să o ducă 
oriunde altundeva? Ar fi trebuit să-şi vadă de drum, decât 
să rişte să transforme întâlnirea asta în ceva umilitor. Chet 
cobori scările. Părul lui era tot bogat, dar cărunt. 

Era mai slab şi păşea mai încet, cu umerii uşor încovoiaţi. 
Susan, îmbrăcată în blugi şi cămaşă în carouri, încheiată 
până sus, mai avea coada blondă. Se îngrăşase puţin, dar 
amândoi arătau bine pentru cei şaizeci şi ceva de ani pe 
care îi aveau. 

Roman îi întinse mâna, dar Chet îl trase într-o îmbrăţişare 
de urs. 

— Era şi timpul să vii acasă! Roman nu putu vorbi din 
cauza nodului din gât. De ce nu venise până acum? Ce 
scuză avea? 

Chet îi dădu drumul şi-l bătu peste spate. 

— Uită-te la tine! Nu mai eşti băieţelul cel slăbuţ! 

Susan îşi puse mâinile în şolduri. 

— Ar trebui să fiu supărată pe tine că n-ai venit la noi de 
atâta timp. 

Îşi aruncă braţele în jurul lui Roman, râzând fericită. Când 


se retrase, se uită la Grace. 

— Şi cine-i domniţa asta frumoasă? Soţia ta? 

Roman înlătură repede presupunerea eronată. Zâmbind 
relaxată, Grace dădu mâna cu Chet şi Susan. Jasper o 
îmbrăţişă şi o sărută pe obraji, de parcă ar fi fost prieteni 
vechi. Câinii stăteau tot pe lângă Grace. Il scărpină pe unul 
după ureche. Dacă ar fi fost pisică, ar fi tors fară-ndoială. 

— Acela e DiNozzo. Chet chicoti. Şi cred că i-ai căzut cu 
tronc. Celălalt e Gibbs. Plescăi din limbă, iar cei doi câini îl 
urmară în casă. 

— Haideţi înăuntru. Susan le făcu semn cu mâna să intre. 
Avem cafea, ceai, limonadă. 

Roman privi înjur. Locul era liniştit, numai caii se vedeau 
în arc. 

— Îi mai pui la respect pe băieţi, Chet? 

— Din când în când. Începem să ne obişnuim cu ideea dea 
intra la pensie. Am vândut cincizeci de acri de pământ, dar 
ne-am păstrat destul teren ca să avem spaţiu din belşug. 
Dar mai ţinem cai. lţi aminteşti de Jose? 

— Băiatul din bandă de la Stockton? Mda, îmi amintesc de 
el. S a înrolat în armată, nu-i aşa? 

— A servit şase ani în Marina Americană şi a ajuns 
sergent. El şi soţia lui, Abbie, au grijă de locul acesta. Jose 
face treabă bună şi i obişnuit cu caii. Ne înlocuieşte când nu 
avem băieţi în casă şi când vreau să merg cu Susan în 
excursie. Plecăm din nou la sfârşitul lunii. Vrem să vizităm 
Yellowstone şi apoi ghețarul. Dar tu? 

Roman avea impresia că n-a trecut nicio zi de când s-au 
despărţit. Îi povesti lui Chet despre călătoria pe care o 
făcuse în jurul Europei, urmând sfatul lui Jasper. Grace 
păşea în faţa lui, conversând cu Jasper şi Susan. 

În camera de zi, mocheta fusese schimbată cu una nouă, 
bej deschis. Canapelele maro închis fuseseră înlocuite cu 
altele noi de culoarea paiului, dar peretele pe care îl pictase 
el la şaptesprezece ani nu îl zugrăviseră, ci îl lăsaseră aşa. 

— Da. L-am lăsat aşa. Chet zâmbi. Ne lăudăm şi noi cu 


desenul acesta şi cu cel din grajd. „Roman Velasco” a locuit 
aici. 

Roman era emoţionat. 

— Credeam că ai dezvoltat gusturi mai rafinate de atunci. 

După ce pictase în bucătărie scenele dorite de Susan, Chet 
îi pusese grajdul la dispoziţie pentru următorul proiect. Dar 
îi stabilise şi câteva reguli: picturile lui trebuiau să 
reprezinte şi să reflecte o imagine pozitivă despre ferma 
Masterson Mountain. 

— Dacă o să-mi placă desenele tale, o să negociem preţul. 
O să îţi cumpăr toate ustensilele de care ai nevoie ca să 
pictezi. Pune la socoteală şi plata pentru o echipă, în caz că 
ai nevoie de ajutor. O să întocmim un contract şi o să te 
învăţăm să faci afaceri. 

Simplitatea excesivă a imaginilor cu cai şi vaci care pasc 
pe pajiştea verde îi făcuse pe oameni să se oprească din 
drum şi să întrebe cine pictase fresca. 

— Un copil a pictat aşa ceva? Un fermier se oferise să-l 
plătească pe Roman să-i picteze grajdul de la capătul 
străzii. Jasper Hawley a început să-l înveţe cum să 
întocmească planurile de afaceri. Au studiat costurile şi 
orele de muncă şi marjele de profit. Jasper l-a dus în Wells 
Fargo ca să-i creeze un cont curent şi un cont de economii 
şi l-a învăţat cum să-şi plătească taxele la stat. 

— Dacă te apuci de afaceri, mai bine să pricepi de la 
început cum stă treaba. Când Bobby Ray obţinu diploma de 
liceu, Roman Velasco avea deja cinci mii de dolari în cont şi 
alte câteva proiecte în derulare. Şi toate acestea datorită lui 
Chet, Susan şi Jasper şi a investiţiei lor într-un copil cu care 
nimeni nu şi-ar fi pierdut vremea. 

— Haideţi în bucătărie. Susan le arătă drumul râzând 
peste umăr. Oricum tot aici ajungem în cele din urmă. 

Grace zăbovi studiind fresca din camera de zi. Roman îi 
puse mâna pe spate, dorind să o urnească din loc. 

— Ţie nu-ţi place ce pictez eu, îţi aminteşti? 

— Cine-i Sheila? 


Roman încremeni. 

— Poftim? 

— Sheila. Scrie chiar aici. Şi Reaper. Grace înclină capul. 
White Boy. Se uită la el perplexă. Şi aici în colţ e o pasăre în 
zbor. Sau sunt tot litere? BRD. 

— Bobby Ray Dean. Inima lui Roman bătea să-i spargă 
pieptul. Vorbim mai târziu despre asta. 

Jasper li se adresă de sub bolta care dădea în bucătărie. 

— Sunteţi bine? 

— Nicio problemă. Roman îi aruncă o privire peste umăr. 
Venim şi noi într-o clipă. El blocă drumul lui Grace şi îi zise 
încet: 

— Să nu pomeneşti nimic despre perete. Fresca era acolo 
de ani de zile, dar Roman se îndoia că Chet şi Susan 
observaseră ce pictase Roman în ea. Cum de văzuse Grace 
ceea ce el încercase cu atâta grijă să ascundă? 

Grace clipi surprinsă, dar aprobă din cap. 

Şi bucătăria fusese renovată, iar peisajele cu Italia 
dispăruseră. Pereţii erau zugrăviți în galben pal şi mărginiţi 
cu colţare albe. Susan strecură tava cu costiţă în cuptor şi 
anunţă că cina va fi gata la şase şi jumătate. 

— Noi nu stăm mai mult de o oră sau două. 

Susan îl ţintui cu o privire pe care şi-o amintea de când 
locuise în casa aceea. 

— Rămâneţi aici nu numai la cină, ci şi peste noapte. 

Dar Roman se încăpăţână şi el. 

— Mai avem mult de mers. 

Chet, du-te şi fă-i pană la cauciucuri sau sparge 
computerul de* la bordul maşinii ăleia luxoase. 

Ori îl laşi să plece. Grace dădu din umeri. Cât despre 
mine*, mi-ar plăcea să rămân, dacă nu vă deranjează. 
Grace trase un scaun de sub masă şi se aşeză. 

Soții Masterson izbucniră în râs. Jasper rânji spre Roman. 

—' Cred că eşti depăşit numeric. 

Roman se relaxa. 

— Foarte bine, dar nu-i băga în seamă pe oamenii ăştia. 


Nu mă cunosc aşa de bine precum le place să creadă. 

Susan şi Chet începură să povestească ce pacoste fusese 
Roman când venise prima dată la fermă. 

— Nu ştia decât să bombăne. 

— Încă mai bombăne. Grace se uită la el zâmbind, evident 
încântată să-l vadă stânjenit. 

Chet îşi turnă o ceaşcă de cafea. 

— Habar n-aveam cum să ajungem la el până ce-a pus el 
mâna pe nişte vopsele. Îi făcu cu ochiul. Am depozitat lăzile 
cu ustensilele periculoase în vechiul lui dormitor. Îşi înălța 
cana spre Roman. Ele înţeleg scena aceea care a iscat 
atâtea discuţii. 

— Unde e dormitorul? Grace se uită la Roman. Despre ce 
scenă vorbiţi? 

Roman nu-i răspunse. Chet făcu un semn din cap spre uşă. 

— leşi din camera de zi şi pe hol a doua uşă pe dreapta. 
Dacă vrei, poţi să dormi acolo în noaptea asta. 

Când îşi împinse scaunul ca să se ridice, Roman îi zise 
repede. 

— Nu te deranja. 

— De ce nu? 

— O să ai numai coşmaruri. Când Grace se întoarse să 
plece, Roman o apucă de încheietura mâinii. N-o să-ţi placă, 
Grace! îi dădu brusc drumul, conştient că atrăsese atenţia 
tuturor asupra sa. 

— Nu te îngrijora atâta. Oricum părerea mea n-ar trebui să 
conteze. 

Roman înjură în barbă când Grace ieşi din bucătărie. Se 
ridică şi el, neştiind dacă să o urmeze sau să aştepte. Il 
cuprinse panica. Trecu o secundă sau două până să-şi dea 
seama că Chet, Susan şi Jasper se uitau la el. 

— Nu-i plac picturile mele. Roman simţi că ameţeşte. 

— Nici ţie. Jasper trase cel mai apropiat scaun. Stai jos. Nu 
arăţi prea bine. 

Roman se aşeză greoi şi se întreba ce nu era în regulă cu 
el. 


Jasper îl prinse pe Roman de umăr. 

— Pune-ţi capul jos. Strânsoarea lui se accentuă. Ai fost la 
vreun control în ultima vreme? 

— Sunt bine. 

— Nu cred că peretele ăla o s-o facă pe Grace să fugă de 
tine, fiule. 

| se părea că aude vocea lui Jasper ca venind dintr-un 
tunel, dar apoi starea de slăbiciune îl părăsi şi îşi reveni 
puţin. Jasper îi dădu drumul şi se aşeză cercetându-l atent. 
Chet şi Susan reluară conversaţia, povestindu-i cum i-au 
urmărit cariera. Apoi pomeniră despre câţiva din băieţii pe 
care îi cunoscuse Roman la fermă - toţi erau bine, 
majoritatea căsătoriţi şi deja tătici. 

De ce zăbovea Grace atâta? Jasper se aplecă spre el. 

— Ar trebui să mergi la un medic. 

Roman râse batjocoritor. 

— Am treizeci şi patru de ani. Sunt în culmea sănătăţii. 

— Ai mai avut stări din acestea când ai locuit aici. Le-ai 
avut în toţi aceşti ani? 

Roman dădu din umeri. 

— Nu dorm destul. li adresă un zâmbet strâmb lui Chet. 
Din câte ţin eu minte, scularea e la cinci. 

— Smiorcăitule. Chet se încruntă. Odată ai căzut de pe 
acoperişul grajdului. lţi aminteşti? 

— Cineva l-a provocat să exploreze coama acoperişului. 

— Noroc că ai aterizat pe o căpiţă de fân. Susan clătină din 
cap şi zâmbi când o văzu pe Grace întorcându-se. Ce părere 
ai despre scena aceea? 

— E foarte diferită de ceea ce pictează Roman acum. 
Grace se uită la el. E mult mai grăitoare. 

Roman se simţi expus. 

— Am şterpelit un marker şi am desenat o groapă pe 
perete. 

— Se silea să fie dat afară. Jasper îi făcu cu ochiul lui 
Grace. 

— Mă interesează să ştiu unde avea de gând să fugă. 


Chet îşi împinse scaunul pe spate. 

— Ce-ar fi să facem o plimbare pe domeniu? Aşa ca să ne 
mai întindem picioarele puţin înainte de cină. 

Roman se ridică şi îi făcu semn lui Grace să vină şi ea. 
Susan interveni imediat. 

— Grace, ce-ar fi să rămâi cu mine şi să laşi bărbaţii să 
stea de vorbă. 

— Mie îmi convine. 

Roman ezită. Susan zâmbi spre el. 

— Nu fi atât de necăjit. Sunt convinsă că ea ştie deja că nu 
eşti un înger. 

Grace nu putea înțelege de ce Roman era atât de 
neliniştit. Era evident că soții Masterson îl iubeau. L-au 
primit cu braţele deschise ca pe un fiu pierdut. 

— Când v-a vizitat Roman ultima dată? 

— N-a mai fost pe aici de când a ieşit din program. Odată 
ce împlinesc optsprezece ani, băieţii ajung pe cont propriu. 
Ar fi putut rămâne, dar... Susan ridică din umeri. | s-a oferit 
şansa să plece şi a plecat. 

Dacă Grace ar fi avut o familie atât de iubitoare, şi-ar fi 
găsit de lucru cât mai aproape de casă. Ar fi venit în vizită 
de fiecare dată. Se oferi să o ajute pe Susan cu pregătitul 
cinei, dar ea o refuză, spunându-i că n-avea multe de făcut. 

— Sunt obişnuită să gătesc pentru o casă plină de băieţi. 
Susan spălă cartofii, îi scobi la mijloc şi îi puse în cuptor. |ţi 
place să lucrezi pentru el? 

— Roman petrece mare parte din timp în atelier. Eu sunt 
în birou. Ştia că nu acesta era răspunsul la întrebarea lui 
Susan. 

Se aşezară împreună la masă. 

— Ar fi putut avea o mulţime de prieteni în lumea artei, 
dacă ar fi vrut. Susan zâmbi ştrengăreşte. Jasper ne ţine la 
curent cu viaţa băiatului nostru. Zice că Roman are o casă 


frumoasă pe vârful muntelui de unde se vede întregul 
canion. 

— Până la coastă. Priveliştea e superbă. Şi nici măcar nu-l 
încântă. 

— Şi că tu eşti cea mai apropiată vecină. 

Grace roşi. Ce impresie avea Susan Masterson despre 
apropierea aceea? 

— Nu mi-am putut permite să fac naveta. Roman s-a oferit 
să închirieze... 

— Ştiu. Ne-a povestit Jasper. Nu vreau să sugerez că se 
întâmplă ceva între voi. Roman nu lasă pe nimeni să se 
apropie prea tare de el. Zâmbi parcă cerându-şi scuze. 
Ştiam că nu sunteţi căsătoriţi. Am pomenit de asta pentru 
că am vrut să văd reacţia lui Roman. 

Roman fusese cât se poate de prompt în a lămuri lucrurile. 

— Sunt angajata lui. Nimic mai mult. 

— Asta nu înseamnă că nu puteţi deveni buni prieteni. 

Grace nu era sigură dacă se mai putea întâmpla aşa ceva. 
Sentimentele ei luaseră deja o altă turnură. 

— Roman e greu de înţeles. 

— Bănuiesc că şi tu eşti la fel. Susan îşi întinse palma 
peste masă. El a fost cel mai deştept băiat pe care l-am 
avut la fermă. Excepţional chiar. Învăţa rapid, avea o 
memorie fotografică. Ar fi putut merge la facultate, dar nu 
voia ca cineva să-i spună lui ce să facă. Am ţinut pasul cu el 
în privinţa Internetului. Cât despre Jasper, el e un pitbull 
care se luptă pentru băieţii lui şi nu le dă drumul, în mod 
deosebit acelora care au răni mai adânci. Lui i-a fost de- 
ajuns să vadă peretele din dormitor ca să ştie cum să se 
apropie de el. l-a adus cărţi de arta pe care Roman le-a 
devorat. Jasper a reuşit să-l stimuleze. lar noi am căutat 
locuri potrivite unde Roman să-şi poată exersa talentul. A 
umplut toate blocurile de desen pe care i le-am dat. Le mai 
păstrez încă. 

— Mi-ar plăcea să le văd. 

— M-am gândit eu. Ţine-te bine! Susan ieşi în holul din 


spatele bucătăriei. Se întoarse cărând un vraf de blocuri de 
desen. 

Grace luă unul şi începu să răsfoiască paginile fără grabă: 
un băiat ţesălând un cal, stejarul negru din faţa casei, Chet 
fumându-şi pipa pe veranda din faţă, Susan lucrând în 
grădină, Jasper la tablă. Fiecare bloc de desen dovedea 
îmbunătăţiri serioase şi o făcea să-l înţeleagă mai bine pe 
Roman. Grace simţi că i se taie respiraţia. 

— Nu pozam pentru el. Lui Susan îi veni să plângă. Le 
desena din memorie. La lumina lanternei, după ora 
stingerii. Susan clătină din cap. Niciodată nu i-au plăcut 
regulile. 

— Sunt atât de reuşite. 

—  Naturaleţea nu lipseşte nici din picturile sale din 
prezent, chit nu mai desenează sau pictează portrete, nu-i 
aşa? Susan clătină din cap. Are probleme de relaţionare şi 
nu-i de mirare după toate câte i s-au întâmplat. 

Grace puse jos ultimul bloc de desen. 

— Poţi să-mi povesteşti şi mie? 

Susan o studie pe Grace. 

— Mama lui a dispărut când era încă mic. A fost trimis de 
la o familie de plasament la alta. Fugea mereu şi se 
întorcea întotdeauna în Tenderloin unde locuise cu mama 
lui. Nu-i ceva nou. Am avut o mulţime de băieţi proveniţi 
din familii disfuncţionale - sau care nu aveau deloc o 
familie. Astfel de copii nu se ataşează de oameni. Greu le 
câştigi încrederea, iar unii dintre ei fac tot ce pot ca să 
saboteze orice relaţie, în mod deosebit atunci când încep să 
aibă sentimente. Aşa a fost Roman de la bun început. Ochii 
lui Susan sclipiră de lacrimi. Şi-a lăsat schiţele aici ca să ne 
poată uita. 

Răsfoind ultimele schiţe, Grace scutură din cap. 

— Cred că le-a lăsat aici ca să afli cât de mult v-a iubit. 

Susan îsi sterse lacrimile. 

— Mi-ar plăcea să cred asta. 

Ea se ridică şi verifică mâncarea din cuptor. Când se aşeză 


din nou, lacrimile se uscaseră. 

— Aşa o să cred. 

Grace studie portretul unei copile palide cu părul şi ochii 
negri. 

— O prietenă? 

— Mama lui. El avea şapte ani când a murit ea. Intre şapte 
şi cincisprezece ani a fost mutat în treizeci de familii de 
plasament. Multă furie zace în inimile copiilor abandonaţi. 
Unii dintre ei recurg la violenţă. Roman se refula în artă. 

— Alţii se ascund sau caută să mulţumească pe toată 
lumea. Grace realiză că vorbise cu voce tare. Ridică din 
umeri. Aveam şapte ani când au murit părinţii mei. Mătuşa 
m-a crescut. Grace se uită la mama lui Roman, încercând 
să găsească vreo asemănare între ei. Dar se pare că Roman 
semăna cu tatăl lui. El îi aducea aminte mamei sale în 
permanenţă de un bărbat pe care l-a iubit? Sau de cineva 
care s-a folosit de ea şi apoi a abandonat-o? Grace îşi aduse 
aminte de ce-i spusese Roman despre prostituatele din 

— Roman vorbeşte despre călătoriile sale, dar niciodată 
despre trecutul lui. 

— Să nu vorbeşti. Să n-ai încredere. Să nu simţi. Susan 
dădu din cap. Asta e mantra copiilor care au suferit din 
pricina părinţilor lor. 

Nici Grace nu vorbea despre trecutul ei. Mereu se 
considerase vinovată într-o oarecare măsură de ceea ce se 
întâmplase în Memphis, cu toate că habar nu avea de ce. 
Mătuşa ei nu suporta să se uite la ea fiindcă semăna foarte 
bine cu tatăl ei, iar mătuşa Elizabeth l-a urât din totdeauna. 
Aşa îi spusese şi Mirandei Spenser. Nu mai conta că 
Miranda intervenise repede să o facă să tacă şi o corectase. 
Grace o auzise, iar sămânţa fusese semănată. Şi crescuse 
încercând să facă tot ce voiau alţii de la ea. Mai ales 
mătuşa Elizabeth, până ce apăruse Patrick şi îi uzurpase 
locul. Grace încercase în permanenţă să repare orice 
greşeală. 

Cum repari o greşeală pe care nu o înţelegi? 


De afară se auzeau voci de bărbaţi. Paşii de pe verandă 
anunțau sosirea lor. Susan închise blocul cu schiţe la care 
se uita. 

— Desenele acestea sunt reuşite, dar nu dovedesc nici pe 
departe de ce e Roman în stare. Săptămâna trecută am fost 
cu Chet în San Diego şi am stat acolo câteva zile. Am vrut 
să vedem fresca lui Roman. Susan adună blocurile de 
desen. Devine din ce în ce mai bun, dar nu a ajuns încă la 
adevăratul său potenţial. Şi niciodată nu va ajunge, dacă nu 
lasă trecutul în urmă. 

Grace ştia că acelaşi adevăr se aplica şi în dreptul ei. 

Chet şi Susan îi invitară la ei pe José cu Abbie şi gemenii 
lor. Conversaţiile din timpul cinei au fost pline de viaţă. José 
fusese un copil dur pe vremea când Roman împărţise 
camera cu el. Acum însă râdea uşor, era bun şi mulţumit. 
Soţia lui, Abbie, o fată obişnuită cu păr castaniu şi ochi 
căprui, îi făcea pe Carlos şi Tina să se poarte cuwviincios. 
Abbie aduse ca desert două tăvi de plăcintă cu cireşe 
făcute de ea. Deloc timizi, Carlos şi Tina povestiră despre 
şcoală, despre prieteni şi despre vacanţa de vară. Făcură 
glume pe seama tatălui lor, spunând că obişnuia să piardă 
vremea în spinarea cailor în timp ce ei erau nevoiţi să 
curețe grajdurile. Jose pretindea că le curăţase şi el destul 
pe vremuri, iar acum venise rândul lor. Roman îi aduse 
aminte cum adunau bălegarul cu lopata şi îl transportau cu 
roaba ca să-l împrăştie apoi în grădină. 

Când Susan se ridică să spele vasele, toată lumea dădu o 
mână de ajutor. Bărbaţii se apucară să vorbească despre 
sport şi politică. Chet îi invită pe toţi în camera de zi. Abbie 
se aşeză lângă José. Jose îşi puse mâna pe coapsa soţiei 
sale, iar ea îi zâmbi. Era limpede că cei doisprezece ani de 
căsnicie nu stinseseră pasiunea dintre ei. Grace stătea 
lângă rafturile de cărţi, discutând cu Jasper. 


Când Roman dădu să se ridice, Susan îi atrase atenţia. 

— Povesteşte-ne despre expoziţia de la Laguna Beach. 

In mod sigur Jasper le pomenise ceva despre eveniment. 

— S-au vândut toate tablourile. 

— Roman se pricepe la cuvinte de când îl ştiu. Chet zâmbi. 
Unde mergi mâine cu Grace? 

— In sud. Nu era pregătit să se întoarcă acasă, dar îi 
promisese lui Grace că în ziua următoare vor ajunge acasă 
ca să-l poată lua pe fiul ei la ea peste weekend. 

Grace veni să se aşeze pe canapeaua din faţa lui. 

— Primăria din Golden vrea să îi încredinţeze lui Roman 
proiectul unei fresce. 

— Golden? Jose râse. Va trebui să redai o pagină de 
istorie. 

Roman se uită direct în ochii lui Grace. Nu se îndoia că 
auzise destule despre viaţa lui personală. Şi acum plănuia 
să afle şi el mai multe despre viaţa ei. 

— N-o să mai mergem la Golden, ci la Fresno. Grace nu 
era încântată de veste, dar zâmbetul lui Roman era 
neînduplecat. Grace n-a mai văzut-o de mult pe mătuşa ei. 
Se pare că a venit momentul să o viziteze. 

Grace se aşeză pe una dintre cele două paturi 
asemănătoare şi se holbă la perete cu pumnii strânşi. Îi 
venea să se strecoare prin gaura pictată de Roman pe 
perete şi să dispară. De ce se încăpăţâna Roman să se 
oprească în Fresno? Chiar dacă o să-şi sune mătuşa în zori, 
ea o să catalogheze anunţul întârziat drept o încălcare 
grosolană a etichetei. Când Roman intră în dormitor să-i 
aducă geamantanul, Grace se ridică. 

— Ţi-am lăsat rucsacul în maşină. Nu cred că vei fi în stare 
să studiezi la o oră atât de târzie. 

— In Fresno n-o să ai parte de o primire la fel de 
călduroasă ca aici. 


Roman puse geamantanul în şifonier. 

— De ce? 

— Doar crede-mă pe cuvânt. Nu mai voia să vorbească 
despre mătuşa Elizabeth. Mi-ai zis că o să-mi povesteşti 
despre Sheila, Reaper, White Boy şi BRD. 

— BRD. Bobby Ray Dean. Acesta-i numele trecut în 
certificatul meu de naştere - şi al mamei mele, Sheila Dean. 
In dreptul tatălui nu apare niciun nume. Susan a inventat 
numele de Roman Velasco. Scriitorii au pseudonime. De ce 
nu şi pictorii? glumea ea. Roman se uită la perete şi un 
muşchi i se zbătu pe faţă. Credeam că Roman Velasco e un 
nume mai stilat decât Bobby Ray Dean. 

— Aşadar, Sheila este mama ta. 

— Da. 

— Dar Reaper şi White Boy? 

— Băieți din cartier pe care îi cunoşteam. Unul a fost 
împuşcat mortal la o petrecere unde trebuia să fiu şi eu. lar 
celălalt a murit căzând de la înălţime. 

Trei nume în memoria celor morţi? Sau se considerase şi 
el mort. Se simţea vinovat fiindcă el era în viaţă şi ei nu? 
Grace era gata să plângă. Cunogştea şi ea sentimentul acela. 

— Tu de ce nu vrei să mergi la Fresno? 

Roman nu ştia că deschidea răni vechi. 

— Când părinţii mei au murit, mătuşa m-a luat la ea ca să 
îndeplinească ultima dorinţă a mamei din testament, nu 
pentru că m-a vrut. Tu erai binevenit în viaţa familiei 
Masterson. Eu nu eram binevenită în a ei. 

— Am venit aici în urma unei decizii judecătoreşti. 

— La început, dar ei te iubesc ca pe fiul lor. 

— Mătuşa ta e rudă de sânge cu tine. 

— Legăturile de sânge nu întotdeauna contează. A trebuit 
să-mi fac rost de o familie. Shanice, Nicole, Ashley, soţii 
Garcia. 

— Cine sunt soţii Garcia? 

Oameni în care crezuse că poate avea încredere... dar 
acum se întreba cât de tare va trebui să lupte ca să-şi 


redobândească fiul. Simţi arsura lacrimilor şi scutură din 
cap, evitând să-l privească. Inghiţi greu. 

— N-ar trebui să fii aici. 

— O să plec când o să-mi spui care-i părerea ta despre 
scena asta. Roman făcu semn spre peretele pe care-l 
pictase. 

— Seamănă cu o evadare din închisoare. Mi-ar plăcea să 
ştiu de ce ai vrut să fugi de dragoste şi să te întorci într-un 
loc în care n-aveai speranţă. 

— Pe străzi ştiam cine şi ce sunt. Maxilarul i se încleştă. 
Mâine o să aflu eu ce ai tu de ascuns. 


24 


Roman puse bagajele în portbagajul maşinii, apoi urmări 
îmbrăţişările afectuoase de rămas bun ale celorlalţi. Susan 
o îmbrăţişă pe Grace şi îi şopti la ureche ceva ce o făcu să 
zâmbească. Urmă rândul lui Chet şi Jasper. Roman nu se 
împăcase niciodată cu manifestările fizice de afecţiune, dar 
de data asta nu se opuse. Chet se opri în dreptul lui. 

— Dacă nu păstrezi legătura cu noi, s-ar putea să apărem 
în pragul tău neanunţaţi. 

— Sunteţi bineveniţi oricând. Şi Roman era sincer. 

Jasper jubila, dar nu se arătă. 

— Voi trece pe la tine peste câteva săptămâni să văd cum 
merg treburile. Şi se uită spre Grace. 

Roman pricepu mesajul. 

— N-ai toate răspunsurile, bătrâne. 

— Nimeni nu le are. Jasper îl îmbrăţişă scurt, apoi îl bătu 
pe spate. Dar cel puţin dovedeşti că eşti destul de curajos 
să mergi mai departe, în loc să stai să te holbezi în oglinda 
retrovizoare. 

Înainte să urce în maşină, Roman zări ceva pe jos. Se 
aplecă şi culese o rămurea cu două ghinde. l-o dădu lui 
Grace după ce îşi puse centura. 

— Pentru colecţia ta. 


Roman porni motorul şi îşi puse mâna pe spatele scaunului 
ei în timp ce dădea în marşarier. 

Chet, Susan şi Jasper stăteau afară, facându-le cu mâna 
până ce Roman întoarse pe strada principală. Grace le făcu 
şi ea cu mâna, apoi închise geamul. Roman îi aruncă o 
privire. 

— Repede s-au ataşat de tine. 

— Imi place de ei. 

— Cred că ei speră că o să fii mai mult decât secretara 
mea. Roman văzu cum i se îmbujorează obrajii. Le-am spus 
că eşti curtată de un pastor de tineret. Ea nu-l corectă. Aşa 
că el se concentră la drum. A i reuşit să o contactezi pe 
mătuşa ta? 

— E ocupată în dimineaţa asta, dar mi-a zis că se întoarce 
acasă după ora unu. N-o să fie bai dacă nu mai trecem pe 
la ea. N-o să se supere. 

— Avem timp destul, zise Roman, deşi ştia că ea sperase 
să i spună altceva. 

— Ar trebui să luăm prânzul înainte să mergem la ea. 

Roman se prinse. Nu te aştepta să primeşti ceva de la 
mătuşa mea. 

— Putem cumpăra nişte sandviciuri şi să mergem undeva 
la un picnic. 

O vreme nu mai vorbiră. Roman era sigur că mintea lui 
Grace era cu totul în altă parte decât la peisajul de afară. 

— Cum e mătuşa ta? 

— E o femeie de treabă. Se asigura tot timpul că nu-mi 
lipseşte nimic. Niciodată nu mi-a cerut să fac mai mult 
decât face ea. Grace îşi împreună mâinile. Roman 
observase că acesta era ticul ei când se simţea încordată. 
Ea mă sfătuia să fac toate lucrurile cât mai bine. E foarte 
harnică şi dedicată meseriei ei. 

— Cu ce se ocupă? 

— A fost director executiv la IRSE. Grace schiţă un zâmbet. 
Nu trebuie să-ţi faci griji. Astăzi este expert fiscal judiciar şi 

are propria ei afacere. 

Roman râse uşor. 

— Mă voi strădui să n-o calc pe coadă. 

— S-ar putea să n-o calci dacă am renunţa complet la 
vizită. 

— Bună încercare, Grace. Mai povesteşte-mi despre ea. E 
cumva şi ea mare fană a Bibliei? Roman nu intenţionase să 
sune chiar aşa. 

— Mătuşa Elizabeth obişnuia să mă ducă la biserică în 
fiecare duminică, dar nu, nu-i o predicatoare a Bibliei. Nici 
învăţătoarea mea de la şcoala duminicală. Poate că o să 
treacă pe la ea şi Miranda Spenser cât vom fi acolo. 

Roman presimţea că Grace îi ascundea câte ceva, dar se 
gândi că o să afle în curând ce voia să ştie. Se opriră şi 
cumpărară sandviciuri, apă şi o hortensie roz albăstrui. 
Grace îl îndrumă spre parcul Woodward, unde găsiră o 
bancă sub un stejar, lângă cărarea de pe malul lacului. 

— Aici te aducea mătuşa ta la picnic? Roman muşcă din 
sandvici. 

— Nu, dar veneam cu Patrick, fostul meu soţ. Grace 
împătură cu grijă hârtia în jurul sanaviciului cu carne de 
curcan. Parcă îi pierise şi pofta de mâncare. Se uită în altă 
parte. Mi-ar plăcea să avem timp să vizităm Shinzen 
Japanese Friendship Garden. E chiar frumos. 

Un alt loc unde fusese cu fostul soţ? Roman destupă sticla 
cu apă. 

— Mi te imaginez deja într-o excursie în jurul ţării. Ai fi în 
stare să te opreşti la fiecare obiectiv turistic ieşit din 
comun: la corturile pieilor roşii din Arizona, la muzeul cu 
extraterestri din Roswell, New Mexico, la taverna cu tauri 
de coridă din Texas. 

— lar tu ai fi tot timpul pe picior de plecare. Grace îi 
adresă un zâmbet trist. Ai dreptate. Mi-ar plăcea să mă 
opresc peste tot. Ştiai că numai în Arizona sunt peste 
douăzeci de parcuri naţionale şi monumente şi alte 
optsprezece în New Mexico? Am hărţi. 


Roman zâmbi. 

— Sunt sigur că ai toate rutele marcate cu grijă în roşu. 

— Toţi avem câte un vis. 

— Eu n-am. 

— E deprimant. 

Roman bău toată apa. 

— Mie îmi spui! 

Grace luă sticla goală de la el, adună resturile şi le aruncă 
într-un coş de gunoi. 

— Mătuşii mele nu-i place să întârziem. 

Roman privi în jur, orientându-se după instrucţiunile lui 
Grace. Ea crescuse într-un cartier burghez frumos. Casele 
aveau acelaşi aspect, cu excepţia curților din faţă care erau 
toate foarte îngrijite. Grace îi arătă o clădire ce se dovedi a 
fi una dintre cele mai frumoase de pe stradă. Casa avea 
farmec şi putea trezi interesul oricărui agent imobiliar. Uşa 
roşie de la intrare nu se ştia dacă ura un bun venit sau te 
avertiza. 

Grace nu scotoci în geantă după chei. Trase de clopoțel şi 
se dădu un pas în spate, ca un agent comercial nepoftit 
pregătit să i se trântească uşa în nas. Roman ar fi vrut să-i 
pună mâna pe spate, dar se răzgândi. 

Grace îl privi parcă cerându-şi scuze. 

— Dacă nu răspunde, nu o lua personal. 

— Şi de ce aş lua-o personal? Nu m-a văzut niciodată. 

Dar uşa se deschise. Roman se aşteptase să vadă o 
femeie în vârstă şi acră, în pantaloni de poliester şi cămaşă 
înflorată. Elizabeth Walker arăta gata să meargă la birou. 
Era atrăgătoare şi în forma pentru o femeie de patruzeci de 
ani, cu machiajul perfect şi cu părul negru netezit. Abia 
depăşea un metru cincizeci. Purta balerini negri în picioare, 
pantaloni negri şi o bluză de mătase albă, la care asortase 
un şirag de perle. Roman ştia de acum de unde învățase 
Grace să se îmbrace atât de formal. 

— Bună, mătuşă Elizabeth. Grace îi oferi ghiveciul cu 
hortensie. Roman se zbârli când femeia acceptă darul de 


parcă ar fi fost o regină, iar Grace o ţărancă ce nu merita 
nici măcar un mulţumesc. Atunci realiză că adesea o 
tratase şi el la fel pe Grace. 

Elizabeth Walker le făcu loc să intre. Când Roman îi trecu 
pragul, îl pironi cu ochii ei căprui şi reci. Grace făcu 
prezentările într-un mod formal. Elizabeth avea o 
strânsoare fermă. Multe femei îl măsuraseră din creştet 
până în tălpi şi înainte, dar niciuna în felul în care o făcuse 
ea. Îi lăsase impresia că i-ar fi plăcut să-i smulgă inima din 
piept şi-să i-o pună pe cântar. 

— Ce-ar fi să mergem în grădină? Elizabeth îi conduse prin 
camera de zi imaculată şi frumos amenajată. In materie de 
culori avea aceleaşi gusturi ca şi Grace, doar că la ea 
nuanțele erau mai intense. Roman ieşi pe uşa glisantă din 
sticlă, urmându-le pe cele două femei, şi fu invitat să se 
aşeze sub o pergolă albă înconjurată de un tărâm verde 
parcă desprins dintr-un basm. Pajiştea era suficient de 
mare pentru un teren de golf. Cascada din colţul grădinii se 
revărsa într-un iaz cu nuferi înfloriţi. Păsările băteau din 
aripi şi ciripeau în jurul alimentatoarelor; albinele bâzâiau. 
Roman nu trebuia să ghicească unde era şarpele din aşa- 
zisă Grădină a Edenului. Elizabeth stătea pe un scaun alb 
de nuiele şi tapiţat care arăta ca un tron. 

Grace privea în jur cu venerație. 

— Grădina arată minunat, mătuşă Elizabeth. 

Era evident că Grace nu fusese de multă vreme acasă. _ 

— Aşa şi trebuie, la cât timp şi câţi bani am investit aici. Il 
străpunse pe Roman cu ochii aceia reci. Grace mi-a spus că 
eşti artist, domnule Velasco. Cu ce soi de artă te ocupi? 

— Câte puţin din fiecare. Putea paria că verificase deja 
costurile picturilor sale pe Google sau că îşi sunase lacheii 
ca să-i examineze dosarul fiscal. Grace mi-a spus că lucraţi 
la IRS. Elizabeth înţelese ce fel de artă făcea. Care se 
vindea. 

— Am lucrat cândva. Trebuie să-ţi meargă bine din 
moment ce ai nevoie de o secretară. Ce lucrează Grace 


pentru tine mai exact? 

Grace interveni iute. 

— Răspund la telefon, mă ocup de corespondenţă, plătesc 
facturi, fac cumpărături - Roman întrerupse năvala 
cuvintelor ei. 

— Grace preia tot ce e necesar ca eu să am timp să pictez. 

— Aşadar, în munca ta nu trebuie să aştepţi să-ţi vină 
inspiraţia. 

Roman o pironi cu privirea. 

— Pictez ce se cere pe piaţă. Se aşteptă la o remarcă 
meschină, dar ea se mulţumi să dea din cap, apoi îi zise lui 
Grace să servească băuturi răcoritoare. 

— Checul îl găseşti pe masa din bucătărie, iar limonada în 
frigider. Fă şi un ibric de cafea. Miranda ajunge şi ea 
imediat. Eu vreau ceai cu lămâie. 

Roman se enervă. Aruncă o privire spre Grace şi văzu că 
nu părea deloc supărată că mătuşa o trata ca pe o 
servitoare. Se ridică şi dispăru înăuntru. Elizabeth se sprijini 
de scaun şi se aşeză picior peste picior. Mâinile i se 
odihneau pe mânerele tronului. 

— Aşadar, de ce ai venit aici, domnule Velasco? Ştiu că 
vizita inopinată nu a fost ideea lui Grace. 

— De ce nu? 

— Mă cunoaşte destul de bine ca să mă anunţe cu o 
săptămână înainte. 

Roman se lăsă şi el pe spate. 

— Eram curios. 

— E vorba de pură curiozitate? Ori ai un motiv ascuns? 

— De ce am impresia că nu vă place de mine? 

— Nu am niciun fel de sentimente faţă de tine. Ea înclină 
capul şi înălţă din sprâncene. Încă. 

— Eram curios ce fel de familie a crescut-o pe Grace aşa. 

Ochii ei se îngustară. 

— Aşa cum? 

— E harnică şi îşi face bine treaba. l-am încredinţat banii 
mei. Asta ar putea să-i spună ceva contabilei. Grace e o 


fată bună. N-avea decât să ghicească restul. 

— Acesta e felul tău de a-mi spune că nu împărţiţi patul în 
călătoria asta de afaceri? 

— Nepoata dumitale are principiile morale ale unei 
călugăriţe, maică Walker. 

Elizabeth păru amuzată, nu insultată. 

— Ferice de ea. 

Roman se gândi că nu avea să afle nimic de la ea dacă nu 
se calmează. 

— Grace mi-a povestit că aţi luat-o în grijă după moartea 
părinţilor ei. 

— Da. Făcu o pauză, cântărindu-l cu privirea. Eram singura 
rudă, iar ea nu avea decât şapte ani. A trebui să mă întorc 
în Memphis ca să rezolv problemele. Nu a fost deloc uşor, 
ţinând cont de circumstanţe. Apoi am adus-o să stea cu 
mine în Fresno. 

— Circumstanţe? 

Elizabeth înălţă din nou din sprânceană. 

— Ai ieşit la pescuit domnule Velasco? Va trebui să ceri 
detaliile de la Grace. Poate că nu o să-şi amintească totul, 
iar în acest caz va trebui să sapi puţin mai mult. O să 
găseşti informaţii în registrul public. 

Sună soneria. Elizabeth se ridică, punând capăt 
conversaţiei. Se scuză şi ieşi lăsând uşa deschisă. Roman le 
auzi pe Grace, Elizabeth şi o altă femeie vorbind nedesluşit. 
Elizabeth reveni în grădină urmată de o femeie mai în 
vârstă îmbrăcată într-o rochie neagra, largă, cu buline albe. 
Avea părul cărunt, tuns scurt şi ochi albaştri calzi ce 
exprimau o curiozitate făţişă. Nu aşteptă să fie prezentată, 
ci se apropie de el cu mâna întinsă. 

— Sunt Miranda Spenser, iar tu eşti faimosul Roman 
Velasco! Mă bucur aşa de mult să te văd! aruncă o privire 
spre faţa rigidă a lui Elizabeth, dar nu se lăsă intimidată. 

— Am fost curioase de când ne-a pomenit Grace despre 
noul ei loc de muncă. Nu-i nevoie să te întreb cum se 
descurcă. Işi dă toată silinţa în tot ceea ce face. 


Grace ieşi cu o tavă pe care o aşeză pe masă. Mai întâi o 
servi pe Miranda cu cafea, apoi turnă ceai într-o ceaşcă la 
care adăugă o felie de lămâie şi i-o dădu mătuşii ei. Il servi 
pe Roman cu un pahar de limonadă cu gheaţă, după care 
se puse să felieze checul. Roman observă că Grace nu servi 
nimic. Miranda se aşeză într-un alt scaun de nuiele, nu atât 
de impozant ca al lui Elizabeth. 

— Povesteşte-ne despre tine, Roman. Niciodată până 
acum nu am întâlnit un artist, iar pe internet nu am găsit 
multe lucruri despre tine, numai despre munca ta, care e 
foarte interesantă, printre altele. Se pare că nu ţi-ai stabilit 
un anumit stil. 

Roman venise să afle noutăţi despre Grace, nu să 
vorbească despre el. 

Grace îl privi înduioşată. 

— Te rog să iei o felie de chec, Miranda. Grace îi întinse o 
felie groasă. 

Trebuia să stăvilească întrebările ei. 

— Nu am nimic în plus de povestit. 

— Eşti credincios? Miranda îi susţinu privirea. 

Roman nu o înţelese. 

— Credincios în ce? 

— De aici înţeleg că nu eşti. 

Elizabeth schiţă un zâmbet vag afectat care-i dădu de 
înţeles lui Roman că se distra pe seama stânjeneilii lui. 

Miranda nu păru să se oprească, dar îl cruţă pe el de 
întrebările pe care dorea să le pună despre Grace când se 
lansă asupra ei încercând să afle ultimele noutăţi din viaţa 
ei. Mai merge la cursurile serale? Cum era Samuel? Cum se 
descurca? Grace îi răspunse în linii mari, după care orientă 
discuţia înapoi spre Roman. Le povesti despre munca lui, 
despre expoziţia de artă de la Laguna Beach. 

— Toate tablourile lui Roman s-au vândut înainte de 
încheierea expoziţiei. Le mai povesti despre Golden şi 
despre fresca ce avea să reprezinte istoria locului, dar nu 
pomeni de faptul că nici măcar nu se deranjaseră să 


meargă până acolo. Turuia întruna, agitată, iar femeile s-au 
prins. 

— De câte zile sunteţi pe drum? 

— Am pornit marţi dimineaţa. 

Când femeile schimbară priviri între ele, Roman hotărî să o 
scutească pe Grace de întrebări suplimentare. 

— Am dus-o pe Grace la ferma Masterson, unde am fost 
închis trei ani de zile. Proprietarii sunt prieteni apropiaţi. 
Intervenţia lui le făcu pe cele două femei să uite de Grace şi 
de toate păcatele posibile pe care le-ar fi putut comite de-a 
lungul călătoriei. 

— Închis? repetă Miranda cu ochii cât cepele. 

Pe Google n-ar fi găsit o asemenea informaţie. 

— Pentru vandalizarea clădirilor cu graffiti. 

Elizabeth îl studie peste marginea ceştii de ceai. 

— De la artă ilegală, la artă legală. 

— Unii oameni cred că arta ar trebui să fie lipsită de 
restricţii. 

Elizabeth aşeză ceaşca de ceai pe farfurioară. 

— Şi aşa ţi-ai permis să devii capitalist. 

Palidă şi tensionată, Grace se ridică să strângă farfuriile de 
la desert. Roman ar fi vrut să le ia pe toate de la ea şi să le 
azvârle în poala lui Elizabeth Walker. Ea schiţă un zâmbet. 

— Aşază-te, te rog, Grace, îi zise cu blândeţe de această 
dată. Elizabeth se ridică şi luă tava. Totul e în regulă. Când 
Grace luă loc, Roman văzu şocul şi lacrimile care îi sclipiră 
în ochi înainte să se poată stăpâni. 


XXX 


Grace observă că Roman devenea din ce în ce mai iritat 
pe măsură ce Miranda vorbea despre biserică, despre 
credinţă şi cât de mult însemnaseră aceste lucruri pentru 
Grace în adolescenţă. 

— A memorat mai multe versete decât orice alt elev din 
grupa mea. 


— Cred că Roman îi poate face faţă Mirandei, îi zise 
mătuşa Elizabeth. Vino cu mine. Vreau să-ţi arăt câteva 
schimbări pe care le-am făcut în grădină de când ai plecat. 

Grace se pregăti sufleteşte pentru întrebările inevitabile 
legate de Samuel şi de viitorul ei. Păşiră împreună într-o 
tăcere încordată. 

Mătuşa ei oftă. 

— ţi place să lucrezi pentru omul acesta? 

— Da. Pe zi ce trece mai mult. 

Mătuşa Elizabeth se uită înapoi la cei doi care stăteau la 
umbra pergolei. 

— Ei bine, din fericire, el nu e ca Patrick. Pe e/ l-am citit din 
prima clipă când l-am întâlnit. Acest bărbat nu-i uşor de 
citit. Nu-i place să vorbească despre sine şi ce spune 
despre el nu-l pune într-o lumină favorabilă. 

— Nu cred că lui Roman îi pasă de ce cred oamenii despre 
el. 

— A fost ideea lui să treceţi pe aici, nu-i aşa? 

— N-am crezut că o să vrei să mă vezi. Mi-ai spus ce 
părere ai despre situaţia mea. 

— Am avut timp să mă gândesc mai bine. Nu că mi-am 
schimbat părerea despre anumite lucruri. 

Grace privi în altă parte. 

— Te înţeleg. Crede-mă. Uneori ruşinea o copleşea cu 
totul, dar când îşi lua fiul în braţe, uita tot. Surprinsă, Grace 
simţi atingerea uşoară a mătuşii pe braţul ei. 

— Nu am avut niciun drept să te condamn sau să-ţi spun 
ceea ce ţi-am spus, Grace. 

Ochii lui Grace se umplură brusc de lacrimi. Mătuşa ei 
niciodată nu îşi ceruse scuze faţă de ea în felul acesta. 

— Cum te descurci? Mătuşa Elizabeth părea preocupată. 

— Nu m-am hotărât încă. Ştiu ce vreau, dar nu ştiu dacă e 
cel mai bine pentru mine. Grace scutură capul, incapabilă 
să mai spună ceva. 

— Noi două trebuie să discutăm despre familia noastră, 
Grace. Mătuşa Elizabeth părea apăsată de povara 


trecutului, iar Grace ştia de ce. Dar nu voia să audă ce 
auzise deja fără să vrea. Aşa că decise să schimbe 
subiectul. 

— Grădina e superbă. 

— Ne urmăreşte, ştii? 

Grace aruncă o privire spre Roman. 

— Probabil că vrea să mergem. 

Mătuşa Elizabeth rupse câţiva boboci uscați. 

— Am fost prevăzătoare toată viaţa mea, Grace. Prea 
prevăzătoare*, poate. Mătuşa împrăştie petalele moarte 
prin grădină. 

— Ai avut dreptate în privinţa lui Patrick. Ai încercat să mă 
avertizezi. lar eu nu am vrut să te ascult. 

— Da, am avut dreptate, dar asta nu înseamnă că nu mai 
poţi săţ i urmezi inima. Făcu un semn spre Roman. El vrea 
să te cunoască mai mult. De data asta te afli pe teren mai 
sigur. Ştii cât de înşelătoare poate fi inima. Reveniră în 
curtea interioară. Nu te ascunde şi nu te pedepsi pentru tot 
restul vieţii. Asta nu-i viaţă. 


XXX 


În timp ce o asculta pe Miranda, Roman o urmărea pe 
Grace. Femeia vorbea despre „Domnul” de parcă 
Dumnezeu ar fi fost un prieten şi stătea chiar acum în 
grădină cu ei. Ea trebuie să fie sursa spălării creierului lui 
Grace. Când li se alătură sub pergolă, Grace părea mult mai 
liniştită. De parcă vorbele mătuşii i-ar fi alungat tensiunea. 
Roman ştiu că în casa asta nu o să afle nimic despre Grace, 
iar Miranda Spenser nu făcea altceva decât să-l toace cu 
vorbăria ei despre Isus. Când se ridică, cele trei femei 
înţeleseră că era pe picior de plecare. 

Elizabeth îl escortă în casă, în timp ce Miranda şi Grace îi 
urmau fără grabă. 

— Mă bucur că ai trecut pe aici, Roman. 

— Chiar? N-o crezu nici măcar pentru o secundă. 


— Am fost la fel de curioasă în ce te priveşte, aşa cum eşti 
tu în ce mă priveşte pe mine. 

Roman nu aflase mare lucru. 

— Dacă e să-mi ceri părerea, aş spune că nu am obţinut 
încuviințarea dumitale. 

— Nu asta căutai, nu-i aşa? Eşti aici ca să cercetezi viaţa 
nepoatei mele. 

Roman nu avea chef să se certe cu ea. 

— Aţi crescut-o foarte bine. 

— N -am prea avut de ales şi n-am niciun merit. Grace 
seamănă cu mama ei. Grace şi Miranda se îmbrăţişară în 
holul de la intrare. Elizabeth cobori glasul. 

— Dacă o răneşti pe nepoata mea, jur că o să te vânez ca 
pe un câine şi o să-ţi sfârtec inima cu un pumnal. 

Roman râse încet. 

— Ştiţi ceva, domnişoară Walker? Acum îmi place de 
dumneavoastră mult mai mult. Începeam să mă întreb dacă 
chiar vă pasă de ea. 

— A răbdat destulă mitocănie. 

— Nu din partea mea. 

— Deocamdată. 

Grace dezbrăcă jerseul, îl împătură şi îl aşeză cu grijă pe 
bancheta din spate. 

— Se pare că te-ai înţeles bine cu mătuşa. 

— Nu-i chiar prietenoasă şi caldă, am dreptate? Roman 
acceleră şi ieşi pe autostradă, se strecură printre maşini şi 
intră pe banda de viteză. În schimb, domnişoara Spenser a 
întrecut măsura. 

— Ea a fost ca o mamă pentru mine. Aşa îşi manifestă ea 
dragostea faţă de oameni. Mătuşa Elizabeth o chema pe ea 
ori de câte ori aveam nevoie de afecţiune maternă. Mătuşa 
nu putea suferi angoasele adolescentine şi nici dramele 
cauzate de hormoni. 


— Angoase adolescentine? Roman o privi amuzat. Cum se 
manifestau ele în cazul tău? 

— Nu le lăsam să se vadă. N-aveam timp de 
sentimentalisme. Trebuia să-mi menţin notele mari ca să 
obţin o bursă şi să-mi văd de slujbă ca să pun bani deoparte 
pentru cheltuielile de fiecare zi. 

— Mătuşa ta nu te-a ajutat deloc? Pare foarte înstărită. 

— Niciodată nu i-am cerut ajutorul. Ştiam că răspunsul ei 
va fi nu. Mi-a oferit un cămin. A fost mai mult decât ar fi 
vrut să facă pentru mine. 

— Cum rămâne cu dragostea? E capabilă să iubească? 

— Poate că ar trebui să-ţi analizezi propria viaţă înainte să 
o judeci pe mătuşa mea. Cu ce drept o critica? El se ţinuse 
departe de Chet şi Susan ani de zile. Jasper era singurul lui 
prieten şi asta numai datorită faptului că Jasper îşi dădea 
tot interesul. Tu n-o cunoşti. 

Roman nu mai zise nimic timp îndelungat, astfel că Grace 
fu cuprinsă de ruşine. Avea pretenţia ca el să nu-i judece pe 
alţii, dar ea tocmai asta făcuse. 

— Îmi pare rău. 

— Pentru ce? întrebă el pe un ton lipsit de haz. Ai 
dreptate. 

— Mătuşa nu a avut o viaţă uşoară. A plecat din Memphis 
ca să scape de acasă, apoi a fost târâtă înapoi când... Grace 
se opri. Nu putea să spună mai multe fără să stârnească 
amintiri pe care voia să le uite. 

Lui Grace i-ar fi plăcut să aibă timp să termine cursul de 
psihologie, poate chiar să participe şi la altele. Era fascinată 
de cursurile care aveau de-a face cu comportamentul 
uman, deoarece tânjea după răspunsuri. Ce-l determinase 
pe tatăl ei să se distrugă? Ce o determinase pe mama să 
rămână într-o relaţie abuzivă? Fiind fiica mamei ei, era şi ea 
predispusă să facă aceleaşi greşeli ca mama, aşa cum 
credea mătuşa Elizabeth? Era obligată să-i calce pe urme? 
Cum de fusese atât de oarbă în privinţa lui Patrick, când 
mătuşa Elizabeth îşi dăduse seama atât de uşor de 


caracterul lui? Şi dacă mătuşa Elizabeth citea oamenii atât 
de uşor, ce grozăvie observase la Grace că nu o putuse iubi 
niciodată, nici măcar ca pe o nepoată? 

Avea atâtea întrebări! Şi trecuseră atâţia ani în care 
încercase să afle răspunsuri şi să ia decizii bune! 

— Când ce? Roman părea supărat. Termină ce voiai să 
spui. 

Bătăile inimii ei se accelerară. 

Expresia feţei lui Roman se înmuie. 

— Nu o să spun nimănui ce-mi spui. Cui să spun? 

— Ai putea scrie pe reţelele de socializare. Grace spera că 
dacă nu lua problema în serios, el o să încheie subiectul. 

— Vreau să te cunosc mai bine, Grace. Vreau să ştiu de ce 
te porţi aşa cum te porţi. Incercăm să devenim prieteni, nu-i 
aşa? 

Şi dacă voia şi ea să-l cunoască mai bine, va trebui să-şi 
asume anumite riscuri. Avea curajul să-i spună despre 
grozăvia întunecata a vechilor ei coşmaruri? 

Spune-i, auzi şoapta blândă. 

Grace expiră anevoie. Recunoscu acel susur blând şi 
subţire. Se pare că nu înţelegea de ce voia Dumnezeu să 
vorbească, dar acceptă. 

— Mătugşa Elizabeth l-a urât pe tata. Bineînţeles că nu mie 
mi-a spus asta, dar la scurtă vreme după ce am venit în 
casa ei, am auzit-o, fără să vreau, vorbind cu Miranda. 
Mama a fost singura ei soră, cu şase ani mai mică. Se pare 
că au fost foarte apropiate până când tata a început să o 
curteze pe mama. Mătuşa Elizabeth a avertizat-o pe mama 
să nu se ataşeze de tata. l-a spus că era exact ca tatăl /or. 
Dar mama n-a băgat-o în seamă. A rămas însărcinată. Cu 
mine. Şi a fugit cu el pe ascuns. Mătuşa Elizabeth i-a 
povestit Mirandei că a ştiut ce avea să urmeze şi n-a 
suportat să fie martoră la aşa ceva. Aşa că a plecat din 
Memphis înainte să mă nasc. Nu am cunoscut-o pe mătuşa 
decât în ziua în care a venit după mine. A sunat-o pe mama 
o singură dată. Tata a acuzat-o pe mama că-şi iubea sora 


mai mult decât pe el. Atunci a fost prima dată când l-am 
văzut lovind-o pe mama. 

Roman îşi frământă mâinile pe volan. 

— Pe tine te-a lovit vreodată? 

— Odată mi-a rupt mâna. Şi a plâns şi mi-a spus că-i pare 
rău. Mama m-a dus la doctor. Pe drum, mi-a spus că tata nu 
a vrut să mă rănească. Nu ştia ce mână puternică avea. 
Doctorul îi pusese mâna în ghips şi o întrebase ce s-a 
întâmplat. Mama o instruise să-i spună doctorului că a căzut 
din pom. Minciuna asta lămurea şi existenţa celorlalte 
vânătăi. 

— El a omorât-o, nu-i aşa? 

Auzindu-l pe Roman rostind adevărul cu voce tare, vechiul 
chin o copleşi. 

— Mătuşa aşa crede. Am auzit-o spunându-i Mirandei că 
medicul legist scrisese în raport că moartea a survenit în 
urma unui accident. Că mama a căzut peste blatul din 
bucătărie şi şi-a frânt gâtul. Eu atâta ştiu. 

— Tu unde ai fost când s-a întâmplat asta? 

Grace îşi încleştă mâinile ca să nu se vadă că tremură. 

— Mama se uita mereu pe geam să vadă când vine tata. 
Dacă îl vedea venind acasă furios, îmi spunea mereu să ne 
jucăm de-a v-aţi ascunselea. Şi să stau ascunsă până venea 
ea să mă caute. Atunci m-am ascuns în dulapul din 
dormitorul lor. Aşa că nu am auzit ce i-a spus el mamei, dar 
am auzit-o pe ea vorbind repede. Plângea şi îi spunea: „Te 
rog, ascultă-mă; te rog, ascultă-mă...” Mi-am acoperit 
urechile. Câteva minute nu am mai auzit nimic, apoi am 
tras cu urechea sperând să o aud pe mama că vine după 
mine. Dar l-am auzit doar pe tata vorbind pe un ton diferit. 
Se tânguia şi spunea, „Leanne, Leanne...” Părea îngrozit. Și 
atunci l-am auzit cum începe să trântească uşi şi sertare. 
Am crezut că mă căuta pe mine. Apoi a deschis uşa 
dulapului unde eram eu şi a început să scoată afară cutiile 
de pe raftul de sus până ce a găsit pistolul. Cred că am 
făcut zgomot, fiindcă el a împins hainele la o parte şi m-a 


văzut pitită în colţ. 

Roman conducea cu privirea aţintită înainte. 

— Ţi-a spus ceva? 

Grace îşi şterse lacrimile cu mâna tremurândă. 

— Nu. Doar a stat şi s-a holbat la mine. Vocea i se frânse şi 
o clipă privi în altă parte. Închise ochii şi aproape că revăzu 
chipul tatălui ei. După o vreme, a tras umeraşele cu haine 
la loc şi după aceea nu l-am mai văzut. L-am auzit cum iese 
din cameră. Îmi era teamă că avea să se întoarcă, dar după 
câteva minute, am auzit împuşcătura. 

Grace era curioasă ce gândea Roman. Râse cu 
amărăciune. 

— Pun pariu că îţi pare rău că m-ai întrebat. 

— Nu. Nu îmi pare rău. Dar nu aşa mi-am imaginat că ai 
trăit. 

— Altora le-a fost mai greu. Lui Bobby Ray Dean, spre 
exemplu. 

Buzele lui se curbară într-un zâmbet strâmb. 

— Am crezut că ai crescut într-o familie bună din clasa de 
mijloc*, că ai avut o grămadă de prieteni, că mergeai la 
biserică în fiecare duminică... Roman făcu o grimasă şi 
trase o înjurătură. 

— Tu l-ai găsit? Pe tatăl tău? 

— Nu. Un ofiţer de poliţie m-a găsit pe mine. El m-a 
îmbrăcat în hanoracul mamei şi mi-a tras gluga pe cap 
înainte să mă scoata afară. Şi am stat la o vecină până au 
venit cei de la Protecţia copilului. 

— Am fost dată în plasament până când mătuşa m-a luat 
la ea acasa. Grace voia ca Roman să înţeleagă. Mătuşii 
Elizabeth nu i-a fost deloc uşor. Tocmai îşi pierduse sora. 
Din nefericire, de câte ori mă vedea... 

— N-a fost vina ta, Grace. 

— Într-un fel, a fost. Mama nu s-ar fi căsătorit cu tata dacă 
nu ar fi rămas însărcinată cu mine. Când m-am căsătorit cu 
Patrick, mătuşa Elizabeth mi-a spus că sunt exact ca mama. 
Nu intenţionase să-i spună asta. 


— Erai însărcinată, iar el abuza de tine? 

— Nu. Grace simţi că obrajii îi iau foc. In liceu doar ne 
sărutam. Dar la UCLA ne-am intersectat din nou şi am 
început să studiem împreună. Şi el, ei bine... noi... 
Stânjenită, Grace se uită în altă parte. 

— Aţi făcut sex. 

Spus pe şleau! 

— Am vrut să îndrept lucrurile. Patrick a vrut să nu le 
complicăm. 

— lar Samuel? 

— Fiul meu a venit mai târziu. 

— Cât timp aţi fost căsătoriţi? 

— Suficient cât să-l ajut pe Patrick să absolve UCLA. Grace 
ridică din umeri. La câteva luni după aceea, m-am întors 
mai devreme de la lucru şi l-am găsit în pat cu altcineva. 
Tatăl fetei era proprietarul sălii de gimnastică unde lucra el. 

Roman se cutremură. 

— În mod sigur te-a durut. 

— Nu atât de mult cât ar fi trebuit. Cred că am ştiut de la 
bun început de ce s-a căsătorit cu mine. Doar că nu am vrut 
să accept adevărul. Patrick a avut nevoie de mine ca să 
ajungă unde şi-a propus. Nu m-a iubit niciodată. Am fost de- 
a dreptul patetică numai când mă gândesc la asta. Grace 
nu mai voia să vorbească despre viata ei. Nu voia să fie 
încolţită de alte întrebări care puteau să apară. Mai ales 
întrebări care aveau legătură cu Samuel. 

— E rândul tău să povesteşti. 

— Aşa cum ai spus mai devreme, i-am avut alături de 
mine pe soţii Masterson şi pe Jasper. Ei m-au iubit. 

— Şi încă te mai iubesc. 

— N-am idee de ce. Nu le-am făcut viaţa uşoară. 

Roman nu făcea viaţa uşoară nimănui. 

— Dumnezeu a avut grijă de tine. Dumnezeu avusese grijă 
şi de ea, chiar şi atunci când nu realizase lucrul acesta. 

— lar începi. Roman zâmbi pe jumătate. Cu Dumnezeu. 
Miranda vorbea despre Isus aşa ca tine. De parcă i-ar fi 


Prieten apropiat. 

Grace putea să-i dea pace, dar pentru ea conta mai mult 
ca niciodată ceea ce gândea Roman. 

— El este Prietenul ei cel mai apropiat. Şi al meu, de 
asemenea. Doar că eu nu am fost o ucenică foarte bună. In 
mod sigur ratase să fie lumină pentru Roman, sau Bobby 
Ray Dean, sau cine o fi el. Ce-ar gândi despre ea dacă i-ar 
cunoaşte toată povestea? 

— Când ai început să crezi în El? La şcoala duminicală? 
Roman zâmbi condescendent. Nu ai de gând să spui nimic? 
Şi eu care credeam că creştinii sunt mereu dornici să facă 
prozeliţi. 

— Câţi creştini cunoşti? 

— Am cunoscut câţiva. La cluburi. Roman păru cinic. 

Grace se întoarse spre geam. 

— Vorbeşte cu mine, Grace. 

Dispoziţia lui Roman se schimbă rapid. 

— Am venit la credinţă când aveam şapte ani, după ce m- 
am mutat în Fresno la mătuşa mea. 

— Deci, e aşa cum mi-am imaginat. 

Tonul lui sugerase că ştia destule, deşi nu ştia nimic. 
Grace scrâşni din dinţi. Ura tonul acela batjocoritor. 
Vorbiseră lucruri importante. Cine începuse conversaţia 
asta şi de ce? 

— Mătuşa mea nu a făcut prozelitism, cum spui tu, iar eu 
nu am fost la şcoala duminicală de prea multe ori. Dar în 
fiecare noapte obişnuiam să mă ascund până când... Nu 
mai spune nimic. Lasă-l să creadă ce vrea. 

— Până când? 

Spune-iy preaiubit o. Acuma până când mai este timp. 

Timp? Grace nu înţelegea. Ea şi Roman aveau destul timp, 
nu? Ea era angajata lui. Dar ceva o îmboldea să ia în seamă 
avertismentul. 

— Până când am crezut. Acesta era adevărul. Cel puţin în 
parte. Nu avea de gând să-i spună mai multe dacă el n-o 
întreba. 


— Ai crezut, aşa pur şi simplu. Cum? De ce? Ca să o 
mulţumeşti pe mătuşa ta? 

— N-am mulţumit-o pe mătuşa mea! Grace îşi ridică 
mâinile. Hai să vorbim despre altceva. 

Preaiubito, ascultă- Mă! Ai încredere în Mine! 

Roman aruncă o privire spre ea. 

— Vreau să ştiu. 

— O să râzi de mine. 

Roman insistă. 

— Nu râd acum, sau râd? Mătuşa te-a dus cu ea la 
biserică, dar nu a vrut ca tu să devii creştină? Am ratat 
ceva? 

Doamne, fă-l să creadă! 

— Oriunde mergeam, dormeam în dulap. Acasă, în 
plasament, la mătuşa. Era singurul loc în care mă simţeam 
în siguranţă. Roman nu zise nimic. Mi-era teamă de mătuşa, 
de coşmarurile care nu se mai terminau. O voiam pe mama. 
Mătuşa Elizabeth era supărată tot timpul, nu aşa cum 
fusese tatăl meu, dar simţeam că e, chiar dacă nu lăsa să 
se vadă. Îmi era frică de ea. Grace închise strâns ochii. Îmi 
era frică de orice. 

Grace trase aer adânc în piept, adunându-şi curajul să-i 
spună restul. 

— Într-o noapte, am zărit o lumină sub uşa dulapului. Era o 
lumină diferită. Nu pot să-ţi explic cum, dar nu eram 
speriată, ci mai degrabă curioasă. Am ieşit din dulap şi am 
văzut un bărbat stând lângă patul meu. Nu am mai văzut 
niciodată un astfel de om. Era mai înalt decât tata şi era 
înconjurat de o aură de lumină. Toată teama pe care am 
simţit-o până atunci s-a risipit. M-am urcat în pat, m-am 
aşezat şi am început să vorbesc cu el. l-am povestit tot ce 
s-a întâmplat. El mi-a spus că nu mai trebuie să îmi fie frică 
şi l-am crezut. Grace scoase un oftat tremurător. De atunci 
nu am mai dormit niciodată în dulap. 

— Vrei să spui că un înger a venit la tine. 

Nu era nevoie să se întrebe dacă Roman avea dubii. | se 


citea clar pe faţă. Bine, Doamne, am făcut ce mi-ai spus. N- 
ai decât să-l iei în primire. 

— Ce-a zis mătuşa ta când i-ai povestit? 

— Ei nu i-am spus. Nu am spus nimănui despre înger până 
de Crăciun, când Miranda a vorbit la şcoala duminicală 
despre îngeri. Ne-a arătat câteva poze, iar eu i-am spus că 
îngerii nu sunt fete, că nu au aripi şi că îngerul meu era 
mare, puternic şi strălucitor. Bineînţeles că ceilalţi copii au 
râs de mine. Aşa cum râzi tu acum. 

— Nu râd. Roman păru supărat, dar la urma urmei şi ea 
era supărată. 

— Mătuşa mea a auzit mai târziu. A fost furioasă. Mi-a 
spus să nu mai spun minciuni ca să atrag atenţia celorlalţi. 
De atunci nu am mai spus nimănui despre el. 

— Până acum. Expresia feţei lui se îmblânzi. Roman 
conduse câteva minute dus pe gânduri. 

— Ţinând cont de circumstanţele prin care ai trecut, nu-i 
de mirare că ţi-ai făcut un prieten imaginar. 

Vezi, Doamne? 

— Nu a fost imaginar, Roman. Nu mă aştept ca tu să crezi 
asta, dar eu ştiu că el a fost real şi tot ce-mi spunea era 
adevărat. 

— Ce ţi-a spus? 

— Mi-a spus că Dumnezeu mă iubeşte. L-am crezut. ŞI-L 
cred şi acum. Mi-a spus că niciodată nu sunt singură şi L-am 
crezut. Niciodată nu am încetat să cred în Dumnezeu, chiar 
şi atunci când am ascultat de oameni care nu credeau în El. 
Patrick, spre exemplu. Lui nu îi spusese niciodată despre 
înger. Poate că ar fi trebuit să-şi amintească lucrul acesta 
înainte să-i împărtăşească lui Roman Velasco - Bobby Ray 
Dean cea mai scumpă amintire pe care o avea. Ce sperase 
că o să se întâmple? Arătase Roman vreodată un interes 
cât de mic pentru lucrurile spirituale? 

— Îngerul te mai vizitează? 

Grace studie profilul lui Roman înainte să-i răspundă. 

— Nu, deşi uneori mi-aş dori să vină. 


— De ce crezi că te-a părăsit? 

— M-am întrebat şi eu de multe ori. Cred că nu a mai venit 
la mine fiindcă n-am mai avut nevoie de el. Când L-am 
primit pe Isus în viaţa mea, Duhul Sfânt a venit să locuiască 
în mine. Asta a vrut să-mi spună îngerul când mi-a zis că 
niciodată nu voi mai fi singură. Simt când îmi vorbeşte 
Dumnezeu. Nu trebuie să văd un înger. Din păcate, nu L-am 
ascultat întotdeauna. Grace îl mai visase pe îngerul ei de 
câteva ori în ultimii câţiva ani. După ce Patrick a părăsit-o. 
Când era însărcinată cu Samuel. În visul ei, prietenul ei a 
venit pur şi simplu şi s-a aşezat lângă ea, fără să zică nimic, 
prezenţa Lui aducându-i alinare. Dar îngrijorarea a revenit 
odată cu lumina zilei, când a cuprins-o teama că făcuse o 
alta greşeală, mai mare. 

Oare nu greşea şi acum că îi povestea acestui bărbat 
secretele ei şi îi permitea să vadă în sufletul ei? Ce credea? 
Că o să-i răspundă cu aceeaşi monedă? 

Roman părea foarte tulburat, iar Grace avu certitudinea că 
eşuase. 

— N-ai nici cea mai vagă idee despre ce vorbesc, nu-i aşa? 

El ridică din umeri. 

— Am fost la Vatican şi în alte câteva catedrale renumite 
din Europa. Am văzut oameni care credeau. Dar eu nu-L 
căutam pe Dumnezeu. M-am dus acolo de dragul artei. 

Vreme îndelungată nu mai vorbiră nimic. Grace era 
curioasă la ce se gândea Roman, dar nu-l întrebă. 

— Simţeai nevoia să crezi că îi pasă cuiva de tine. 

Roman se străduia să explice imposibilul. 

— Există Cineva căruia îi pasă, Roman. 

Mâinile lui se mişcau pe volan fără astâmpăr. 

— Mama mea a ieşit într-o seară în oraş şi nu s-a mai 
întors. 

Cei de la Protecţia copilului m-au dat în plasament. Să 
zicem că nu am respectat programul. Am continuat să o 
caut până când, în cele din urmă, cineva s-a trezit să-mi 
spună că ea a murit. Roman îi adresă lui Grace un zâmbet 


cinic. A fost o prostituată ca aceea pe care ai apărat-o în 
Bodie. A murit la douăzeci şi trei de ani după o supradoză 
de heroină. Aveam şapte ani pe atunci. Fă tu calculele. 

A rămas însărcinată la cincisprezece ani, iar la şaisprezece 
avea un copilaş în braţe. 

Roman era palid, aproape livid. Înjură cum nu-l mai auzise 
din prima ei zi de lucru. 

— Nici nu ştiu de ce ţi-am spus toate astea. 

Grace putu doar să spere că o făcuse din aceleaşi motive 
ca şi ea. 

Roman se mută din nou pe banda de viteză. 

— Unde a fost Dumnezeu când ni s-au întâmplat toate 
acestea, Grace? Asta să-mi spui. Unde a fost Dumnezeu 
când tatăl tău a omorât-o în bătaie pe mama ta, iar apoi şi- 
a zburat creierii? Unde a fost Dumnezeu când mama îşi 
vindea trupul ca să avem un acoperiş deasupra capului? 
Consuma droguri ca să se simtă mai bine. Poate că voia să 
uite cum îşi câştiga existenţa. Poate că voia să uite că are 
un copil. Unde a fost Dumnezeu în toate acestea? 

Grace îşi încleştă mâinile de marginea banchetei. Roman 
nu vedea cât de tare conducea? 

— Nu am răspunsuri, dar am credinţă. 

— Eu nu cred în Dumnezeu. Privirea lui era provocatoare. 
Dacă există Dumnezeu, atunci e un sadic. E un păpuşar 
care trage sforile şi îi aruncă pe oameni la coşul de gunoi. El 
e... şi rosti nişte cuvinte care ar fi făcut-o pe Grace să-şi 
acopere urechile, dacă n-ar fi simţit durerea din spatele lor. 

— Dacă există iad, atunci iadul e chiar aici pe pământ. Şi 
singurul rai pe care-l avem e cel pe care ni-l facem aici. |ţi 
place sau nu, viaţa de acum e tot ce avem. 

Amândoi auziră sirena în acelaşi timp. Roman aruncă o 
privire în oglinda retrovizoare şi înjură din nou. Maşina 
poliţiei se apropiase şi era chiar în spatele lor cu girofarele 
aprinse. Roman încetini şi trase pe dreapta până atinse 
acostamentul drumului. Îşi sprijini capul de spătar şi închise 
ochii. 


— Asta mai lipsea ca să pună zilei capac. Roman căută 
după portofel. 

Ofiţerul bătu în geam. Roman lăsă geamul jos şi îi înmână 
certificatul de înmatriculare şi permisul de conducere. 
Ofiţerul se aplecă. 

— Ştiţi ce viteză aveaţi? O sută zece. Ofiţerul duse 
documentele la maşina de patrulare. 

Roman încleştă amândouă mâinile pe volan de i se albiră 
încheieturile. Grace observă cum îi zvâcnea pulsul la gât. 

Ofiţerul se întoarse şi rupse tichetul. 

— Nu depăşiţi şaptezeci la oră, domnule Velasco. Maşina 
poliţiei rămase în urma lor până când Roman reintră pe 
autostradă. 

Vreo opt kilometri, Roman nu mai zise nimic. Deschise 
radioul. Dar nu trecu niciun minut, şi îl închise. 

— Foarte bine. Hai să încheiem discuţia asta despre 
Dumnezeu. Se uită îndărjit la ea, de parcă se pregătea să-i 
dea o veste proastă. Am citit destule din Biblia pe care mi- 
ai recomandat-o. Nu mă îndoiesc că întâmplările din ea 
sunt grozave, mai relevante decât poveştile pe care le-am 
văzut în seara aceea la televizor. Dar Biblia nu-i decât atât, 
Grace, o colecţie de poveşti şi fapte istorice inserate printre 
ele. La fel ca în cazul tuturor celorlalte cărţi religioase din 
lume. Nu există Dumnezeu. Nu există Satana. Nu există nici 
rai, nici iad. Ne naştem. Ne străduim să trăim cât mai bine. 
Şi murim. Şi cu asta basta. 

Ochii lui Grace se umplură de lacrimi. Roman vorbea de 
parcă şi-ar fi dorit ca viaţa să fie scurtă şi intensă. 

GRACE, 7 ANI 
Simţindu-se apucată de braţe şi smulsă din mrejele 


somnului, Grace se trezi urlând. 
— Sst! Mătuşa Elizabeth o trase cu brutalitate în sus. 


Încetează cu smiorcăiala chiar în clipa asta! O ridică pe 
Grace înaintea ei. Apoi, aplecându-se, o privi drept în faţă. 

— Ai un pat cât se poate de bun şi eu te găsesc în dulap. 
Cu părul ciufulit şi fără machiaj, mătuşa arăta exasperată. 

— Îmi pare rău. Grace lăsă capul în piept şi se holbă la 
unghiile date cu lac roşu şi la pantalonii de pijama din satin 
roz ai mătuşii. 

— Dacă ti-ar părea rău, nu te-ai mai ascunde în dulap. 
Mătuşa Elizabeth oftă. Uită-te la mine! îşi încrucişă braţele 
încercând să se ferească de răcoarea nopţii. Ce căutai 
acolo? Slăbi strânsoarea braţelor şi continuă pe un ton mai 
blând. Încetează cu plânsul, Grace. N-o să-ţi fac niciun rău. 
Dar vreau să te întorci în pat. Mătuşa vâri cearşafurile şi 
păturile sub saltea atât de strâns încât Grace abia putea să 
se mişte. Închide ochii şi încearcă să dormi! înainte să iasă 
din încăpere, mătuşa stinse lumina, apoi închise uşa după 
ea. 

Grace trase cu urechea până ce o auzi pe mătuşa 
Elizabeth închizând uşa camerei ei, apoi ieşi dintre 
cuverturi, apucă perna şi se întoarse în dulap, închizând 
încet uşa după ea. Aici putea să respire din nou. Pitită în 
colţ la umbra întunericului, Grace se simţea în siguranţă. Işi 
dorea să fi avut cu ea şi ursuleţul pe care i-l dăduse 
doamna Arnold. 

Mătuşa Elizabeth o duse pe Grace la şcoala duminicală. 
Acolo, doamna Spenser le povestea despre dragostea lui 
Isus față de copii cu ajutorul hanelografului. Ea lipi o fetiță 
lângă Isus. Grace nu înceta să se uite la imaginea aceea. Și 
tăticul ei o lua câteodată în braţe şi îi punea întrebări. „Ce 
aţi făcut tu şi mami astăzi? A vorbit mami cu cineva? 
Spune-mi adevărul, scumpo!” Când termina cu întrebările, 
tăticul ei îi spunea „fetiţă cuminte”, o săruta pe obraz şi o 
trimitea la joacă. 


Şi Isus ar lua-o în braţe ca să-i pună întrebări? Şi o să vrea 
să ştie tot ce face mătuşa Elizabeth? Că ea habar nu avea 
ce făcea mătuşa toată ziua. 

— Grace? 

Surprinsă, Grace se concentră la doamna Spenser. 

— Da, doamnă? Inima lui Grace bătea să-i spargă pieptul. 
Se presupune că trebuia să fie atentă la învăţătoarea de la 
şcoală duminicală. Mătuşa Elizabeth o va întreba pe 
doamna Spenser dacă a fost atentă. Dar nici măcar nu ştia 
ce o întrebase doamna Spenser. 

Un zâmbet înmuie chipul doamnei învăţătoare. 

— Grace, ştii că Isus te iubeşte? La fel ca pe fetiţa care stă 
lângă El pe flanelograf. Învăţătoarea mai adăugă o figură 
decupată. El iubeşte şi băieţeii. Şi trase din ochi. Chiar şi 
prăpădiţi ca Tyler. 

Bătăile inimii lui Grace se domoliră. De atunci încolo 
ascultă cu atenţie fiecare cuvânt spus de doamna Spenser. 
Când enoriaşii au început să cânte la etaj, doamna Spenser 
puse deoparte figurile decupate şi le spuse copiilor să-şi 
adune jerseurile şi paltoanele. Slujba de la biserică se 
încheiase, iar părinţii aveau să vină după ei curând. 

Pe când sosi mătuşa Elizabeth să o ia, toţi ceilalţi copii 
plecaseră deja. Mătuşa îşi ceru iertare de la doamna 
învăţătoare pe care o numi Miranda. 

— Toată lumea a vrut să ştie ce s-a întâmplat în 
Tennessee de parcă ar fi fost treaba lor. Mătuşa aruncă o 
privire spre Grace care stătea singură la masă. Cum s-a 
descurcat în dimineaţa asta? 

— A fost un adevărat îngeraş. 

Buzele mătuşii Elizabeth se curbară într-un zâmbet trist. 

— Probabil că seamănă mai mult cu sora mea decât cu - 
Doamna Spenser îi puse o mână pe braţ, iar mătuşa se opri 
şi scutură din cap. Vino, Grace. E timpul să plecăm. 

In drum spre casă, mătuşa Elizabeth o întrebă pe Grace ce 
învățase la şcoala duminicală. 

Grace se gândi la figurile decupate de pe flanelograf. 

— Isus iubeşte băieţii şi fetele. 

— Sunt sigură că lucrurile acestea le-ai învăţat deja la 
biserica pe care ai frecventat-o împreună cu mama ta. Ce 
v-a povestit doamna Spenser astăzi? Mătuşa se uită în 
oglinda retrovizoare şi se încruntă. N-ai fost atentă, nu-i 
aşa? Doamna Spenser se străduieşte din greu să vă 
pregătească lecţiile. Nu mergi acolo ca să te joci. Ci să 
înveţi despre Dumnezeu. Fii atentă data viitoare. O voi 
întreba pe doamna Spenser cum te descurci şi vreau să aud 
numai lucruri bune despre tine. Ai înţeles? 

— Da, doamnă. 

— Nu-mi spune doamnă. Spune-mi mătuşa Elizabeth. 
Deoarece Grace nu-i răspunse, mătuşa Elizabeth se uită 
supărată în oglinda retrovizoare. M-ai auzit? 

— Da, doa - mătuşă Elizabeth. 

— Foarte bine. Se pare că ne înţelegem. Ajunseră lângă un 
semnal de oprire. Mătuşa prinse volanul cu mâinile 
relaxate. Nu încerc să fiu rea, Grace. Mătuşa luă curba. Ştiu 
că nu eşti fericită. Privi scurt în oglindă, apoi se concentră 
la drum. Ei bine, nici eu nu sunt. Continuă să conducă în 
tăcere. Dar voi face tot ce-mi stă în puteri, însă am 
pretenţia să cooperezi. 

Grace habar nu avea ce însemna să coopereze. 

Mătuşa Elizabeth păru să-i citească gândul. 

— Să cooperezi înseamnă să faci ce-ţi spun, când îţi spun. 
Fără întârziere. Fără fantezii. Fără comentarii. Ai înţeles? 

— Da, mătuşă Elizabeth. 

Grace învăţă cum să-şi facă patul fără nicio cută. Învăţă 
cum să aspire şi cum să împăturească prosoapele din baie 
exact ca mătuşa ei. 

Învăţă să curețe şi tacâmurile Villeroy & Boch pe care nu 
avea voie să le spele ca nu cumva să spargă vreuna dintre 
ele. Dar de pieptănat cum trebuie, nicidecum nu reuşea. Se 


descâlcea, dar nu putea să-şi prindă părul în coadă. În 
fiecare dimineaţă, mătuşa Elizabeth îi desfăcea părul, îl 
peria din nou, apoi i-l prindea în coadă. 

Dar într-o dimineaţă, mătuşa îşi pierdu răbdarea. 

— Ajunge! Scoase foarfecă dintr-un sertar, trase de coadă 
şi i-o reteză până la marginea elasticului. 

Grace icni de durere şi izbucni în lacrimi, ştiind că mama ei 
ar fi fost foarte necăjită. Mamei îi plăcuse întotdeauna părul 
negru şi buclat al lui Grace. E ondulat ca a lui tati. 

Mătuşa Elizabeth rămase cu coada retezată în mână şi se 
holbă la Grace. Se prăbuşi într-un scaun din bucătărie, 
aruncă foarfecă şi smocul de păr, îşi acoperi faţa şi începu 
să suspine. 

— Nu mai pot! Plângea mai tare decât Grace. Nu pot! 
Doamne, de ce mi-ai făcut una ca asta? 

După un minut, mătuşa Elizabeth încetă să mai plângă, se 
şterse pe faţă, adună coada de pe jos şi o aruncă în coşul 
de gunoi de sub chiuvetă. Zvârli foarfecă înapoi în sertar. 

— N-are rost să mai plângi. S-a terminat. Nu putem 
schimba ce s-a întâmplat. Hai să luăm micul dejun. 

Mătuşa Elizabeth nu mai scoase niciun cuvânt până parcă 
maşina în faţa şcolii. Şi nici nu se uită la ea prin oglinda 
retrovizoare. 

— Ţine minte a cui eşti, Grace. Du-te acum, altfel o să 
întârzii. 

Grace îşi pipăi părul văzând că toată lumea cască ochii la 
ea. g 

Domnişoara Taylor făcu o grimasă. In pauză, fetele îşi 
bătură joc de ea: 

— De ce ţi-ai ciopârţit părul? Arăţi groaznic! Câţiva băieţi 
se apropiară de ea, spunându-i că arată ca o potaie rasă. 
Domnişoara Taylor fluieră, iar băieţii se împrăştiară. 

La sfârşitul orelor, mătuşa Elizabeth o aştepta la intrare. 
Merseră împreună la salonul de coafură, unde mătuşa îi 
făcu cunoştinţă cu Christina Alvarez care avea să-i aranjeze 
părul. 


— Ştiu să ţi-l aranjez frumos. Christina o aşeză pe Grace 
într-un scaun mare din piele neagră şi apăsă pedala ca să-i 
ridice scaunul. 

— Vrei să-ţi scurtez părul mai mult sau să ţi-l aranjez la 
lungimea asta? Christina se uita la Grace, dar mătuşa 
Elizabeth fu cea care răspunse: 

— Să fie scurt şi practic. 

Christina întâlni privirea lui Grace în oglindă şi se aplecă 
şoptindu-i: 

— Tu ce zici, Grace? Vrei să te tund mai scurt? Grace 
scutură încet din cap. Christina zâmbi, arătându-şi 
gropiţele. Foarte bine atunci. Ne vom descurca cu ce avem! 
Christina întoarse scaunul şi-l cobori puţin, apoi spălă părul 
lui Grace în chiuveta prinsă în perete. li uscă părul cu 
prosopul, apoi îl răsfiră din nou. 

— Oamenii ar da o grămadă de bani să aibă cârlionţi ca ai 
tăi. Christina vorbea în timp ce pieptăna, tăia, aranja şi iar 
tăia din buclele lui Grace. 

— Şi gata! Îşi puse mâinile pe umerii lui Grace şi se uitară 
amândouă în oglindă. Ce părere ai? 

Mătuşa Elizabeth aruncă revista pe care se uita peste 
mormanul de reviste şi se duse lângă ele. Păru uşurată mai 
degrabă decât mulţumită. 

— Arată mult mai bine. 

— N-o să-ţi dea bătăi de cap. Christina îi făcu cu ochiul lui 
Grace. Nu trebuie decât să-l speli cu şampon, să-l 
limpezeşti şi să-l usuci cu prosopul. Foloseşte şi o perie ca 
să te descâlceşti - Christina îi întinse lui Grace un pieptăn 
alb din plastic cu dinţi rari - apoi ţi-l aranjezi cu degetele. 
Floare la ureche. În câteva minute eşti gata de plecare. 

În viața lui Grace se instală rutina. Duminica biserică. De 
luni până vineri şcoală, program after-school, teme. Să nu 
mai pomenim de treburile casnice în fiecare zi din 


săptămână. Sâmbăta, mătuşa Elizabeth, îmbrăcată în blugi 
şi în tricou, cu mănuşi de plastic pe mâini, ieşea să lucreze 
în grădină. Avea pretenţia ca Grace să o ajute. Ea zicea că 
lumina soarelui era sănătoasă pentru suflet, iar legumele şi 
fructele sănătoase pentru trup. Mătuşa Elizabeth cultiva 
dovlecei, castraveți, roşii, morcovi şi ardei graşi. Avea şi o 
livadă de caişi, nectarine, cireşe şi mere. Lui Grace îi plăcea 
să stea în curte. Mai ales când mătuşa se sprijinea pe 
călcâie şi îşi ştergea transpiraţia de pe frunte cu dosul 
mâinii. Atunci părea fericită. Şi mătuşa Elizabeth era 
drăguță când zâmbea, iar chipul îi era neted şi paşnic. 

Doamna Spenser obişnuia să vină în vizită. Grace nu se 
îndoia că cele două femei se plăceau una pe alta. Se 
îmbrăţişau la uşă şi se sărutau pe obraji. Mătuşa Elizabeth o 
servea pe doamna Spenser cu ceai şi biscuiţi, iar ea n-o 
refuza niciodată. 

— Ţi-a făcut Grace necazuri? 

Doamna Spenser râdea. 

— Niciodată. Grace e foarte bine crescută. N-ar trebui să-ţi 
faci atâtea griji. Când o vedea pe Grace stând în poartă, îi 
făcea semn să vină la ea. Apoi îşi trecea cu blândeţe mâna 
prin părul ei. 

— Doar am vrut să trec pe la voi să văd ce mai faceţi. 

Mătuşa Elizabeth o trimitea apoi pe Grace să se joace la 
ea în cameră şi o invita pe doamna Spenser în bucătărie. 

Uitase mătuşa Elizabeth că toate jucăriile şi păpuşile lui 
Grace rămăseseră în Tennessee? Că fuseseră împachetate 
în cutii şi puse în camionul care transportase toată mobila 
lui mami şi tati? Avea să-şi caute altceva de făcut pe afară. 
Când cobori în hol, Grace le auzi pe cele două femei stând 
de vorbă. Mătuşa Elizabeth părea furioasa din nou. Fetiţa se 
feri să fie văzută şi se strecură în camera de zi. Dacă 
deschidea uşa de sticlă, mătuşa ar fi auzit-o. Aşa că se 
aşeză pe canapea. 

— Leanne nu m-a ascultat. Am ştiut că Brad o să-i facă 
probleme din clipa în care l-am văzut. Câteodată simţi pur 


şi simplu, ştii şi tu. Doamna Spenser aprobă. Ei bine, oricum 
ea a început să iasă la întâlniri cu el şi, nu după mult timp, 
a lăsat-o însărcinată. l-am spus să nu mai facă altă greşeală 
pe lângă cea pe care o făcuse deja. |I a interzis să aibă 
prietene şi pe lângă asta nu-i plăcea nici de mine. 
Bineînţeles, zicea el, fiindcă nici mie nu-mi plăcea de el, e 
drept. Dar de ce nu m-a ascultat pe mine? 

— Oamenii îndrăgostiţi rareori ascultă. 

— Dacă poţi să numeşti aşa ceva dragoste, zise mătuşa pe 
un ton sarcastic. Leanne mi-a zis că el avea nevoie de ea. 
Că o aşteptase o viaţă întreagă. El ştia ce-i plăcea surorii 
mele să audă. Era ca tata, chipeş şi fermecător. Un diavol! 
Care a făcut viaţa mamei un iad şi pe a noastră la fel. l-am 
reamintit lui Leanne de modul în care am crescut, dar ea nu 
vedea asemănările. Imi spunea că Brad nu semăna deloc cu 
tata. 

— Tu crezi că el a ucis-o? Aşa crezi? 

— Medicul legist a stabilit că moartea a survenit în urma 
unui accident. Dar cum poţi cădea în halul ăla, dacă nu te 
îmbrânceşte cineva? Măcar s-a simţit destul de vinovat 
încât să-şi zboare creierii. 

— Beth! 

Grace auzi o ceaşcă trântită pe farfurioară. 

— Ştiu. Ştiu! Mătuşa Elizabeth suspină. Dumnezeu ne 
învaţă să iertăm, dar eu sper că Brad o să ardă în iad. Să-l 
iert? Pur şi simplu... nu pot. 

— Prin puterea noastră nu putem. 

— Când s-au căsătorit, eu am plecat din Tennessee. Ti-am 
spus asta? N-am vrut să rămân prin preajmă şi să văd ceea 
ce ştiam că o să urmeze. Mătuşa Elizabeth vorbea de parcă 
plângea. Dar ar fi trebuit să rămân! Poate că Leanne l-ar fi 
părăsit dacă ar fi avut unde să meargă. Acum e prea târziu. 
Leanne e moartă, iar eu am rămas cu copilul care a făcut-o 
pe sora mea să-i cedeze acestui nenorocit... 

— Nu poţi să arunci vina pe copil. 

— In mintea mea ştiu asta, dar de fiecare dată când mă uit 


la ea, îl văd pe el. 

— Nu găseşti nimic din sora ta în ea? 

— Plânge mult. Vocea mătuşii Elizabeth era deznădăjduită. 
Şi se ascunde. 

— Se ascunde? 

— In dulap. In fiecare noapte. 

Grace îşi plecă fruntea. 

Înainte să plece, doamna Spenser se duse în camera lui 
Grace, apoi reveni în camera de zi. 

— O, iată-te! O studie pe Grace cu o faţă tulburată. O 
îmbrăţişă cu putere, iar când se îndreptă, ochii îi erau 
înceţoşaţi de lacrimi. Ea şi mătuşa Elizabeth vorbiră încet la 
uşă, apoi doamna Spenser o îmbrăţişă şi o sărută şi pe 
mătuşa. Imediat ce închise uşa în urma doamnei Spenser, 
mătuşa Elizabeth veni în camera de zi. 

— Ai ascultat toată conversaţia? Grace nu-i răspunse. 
Umerii mătuşii căzură uşor. 

— Aşadar, acum ştii tot, nu-i aşa? 

Da. Grace ştia. Că mătuşa Elizabeth era fericită că tata era 
mort şi că nu îi plăcea de ea pentru că semăna cu tatăl ei. 

În seara aceea când o puse la culcare, mătuşa Elizabeth 
mângâie cu blândeţe capul lui Grace şi îi cercetă chipul, cu 
ochii sclipind de lacrimi. 

— Încearcă să rămâi în pat în noaptea asta. _ 

Grace se întoarse înainte ca ea să închidă uşa. Işi aţinti 
privirea, printre perdele, la neonul din stradă. Rămase aşa 
vreme îndelungată, după care îşi luă perna şi se ascunse în 
dulap. Se aşeză cu genunchii strânşi la piept şi cu lacrimi 
şiroindu-i pe obraji. Îşi sprijini capul de genunchi şi îşi dori 
să poată urla şi să poată plânge după mami, dar nu îndrăzni 
să scoată un sunet. Ci plânse înăbuşit. 

Lumina pătrunse pe sub uşa de la dulap. Nu o auzise pe 
mătuşa Elizabeth intrând în dormitor şi nici nu o auzise 
aprinzând lumina. Grace aşteptă, ţinându-şi respiraţia de 
frică, dar mătuşa nu deschise uşa ca să-i spună să se 
întoarcă în pat în minutul acela. Nu se întâmplă nimic. Dar 


lumina era tot aprinsă - o licărire caldă şi blândă, nu lumina 
strălucitoare de la neonul din tavan sau de la veioza de pe 
noptieră. 

Şovăitoare şi curioasă, Grace crăpă cu grijă uşa glisantă şi 
se uită pe furiş. Cineva şedea pe marginea patului ei. O 
privea zâmbind, dar nu-i zise nimic. Grace simţi că el îi 
spune să iasă din dulap. Că n-o să-i facă niciun rău. Frica lui 
Grace se evaporă şi ieşi din dulap. Nu mai văzuse niciodată 
un astfel de bărbat. Radia lumină. Grace îl privea cu ochii 
larg deschişi. El se ridică dominând-o cu înălţimea lui de 
uriaş, dar lui Grace nu-i era deloc teamă de el. În schimb, 
se simţea iubită. El se aşeză pe scaunul de lângă geam, iar 
ea se urcă şi se aşeză în mijlocul patului. El începu să-i 
vorbească cu blândeţe şi să-i spună cuvinte de mângâiere 
într-o limbă pe care nu o auzise niciodată, dar pe care, 
curios, o înţelegea. Ea nu ştia cine şi ce era, dar simţea că îi 
este prieten şi nu îi era teamă de el. El o trimise la culcare, 
spunându-i să nu se îngrijoreze pentru ziua de mâine. 
Ajunge zilei necazul ei, iar el va veghea asupra ei. Grace se 
întinse şi se acoperi cu păturile, iar el începu să-i cânte. 

Dimineaţa, mătuşa Elizabeth o trezi. 

— Ai dormit în patul tău. Bine. E timpul să te scoli să mergi 
la scoală. 

In noaptea următoare, prietenul ei reveni. De astă dată, 
Grace ieşi din dulap şi se urcă direct în pat. Îngerul nu-i 
povesti multe, dar înţelese că nu-l deranja să o asculte cum 
îi şopteşte despre şcoală, despre dorul după mami şi tati, 
despre ce-i spusese mătuşa Elizabeth doamnei Spenser. 
Nu-i spuse să tacă, nici să meargă la culcare. Ci o ascultă, 
iar lumina lui caldă şi plăcută o încălzi pe dinăuntru. 

In noaptea care urmă, Grace nu se mai ascunse în dulap, 
dar el se ivi de parcă n-ar fi părăsit deloc camera, doar că 
până în acel moment ea nu reuşise să-l distingă. 

Când mătuşa Elizabeth află despre îngerul lui Grace se 
supără foc. 

— Nu te apuca să inventezi poveşti ca să primeşti atenţie. 


— Dar n-am inventat. 

— Nu te contrazice cu mine. Şi să nu îndrăzneşti să minţi. 
Miranda - adică doamna Spenser - mi-a spus că ai povestit 
la toată clasa că un înger vine la tine în cameră în fiecare 
noapte. 

— Dar vine. 

— O, pentru numele lui Dumnezeu, va trebui să te duc şi 
la psiholog? 

In seara aceea, mătuşa Elizabeth o culcă pe Grace în pat. 
O oră mai târziu, trânti uşa de perete şi intră în cameră. Se 
duse la căpătâiul patului lui Grace, cu mâinile în şolduri şi 
se uită hotărâtă în jurul camerei. 

— Deci? Trebuie să vezi ca să crezi. Unde-i îngerul acela 
care ţi-e prieten? 

Grace nu ştia ce să-i zică. 

— Să nu te mai aud că pomeneşti de îngeri, îi zise Mătuşa 
Elizabeth cu asprime. O să creadă lumea că eşti nebună. 
Mătuşa ieşi, închizând hotărâtă uşa în urma ei. 

Grace se uită la prietenul ei. 

— Ea de ce n-a putut să te vadă? 

— Fiindcă trebuie să crezi ca să vezi. 

Roman regretă că-şi descărcase nervii pe ea. Grace stătea 
în tăcere şi nu depunea niciun efort să-l contrazică. Nu 
părea supărată, dar până la urmă ce ştia el? îşi închipuise 
cumva că Grace o să se apuce să dezbată subiectul şi să-i 
demonstreze că nu are dreptate? Nu prea credea că 
argumentele sale o să-i spulbere credinţa. Oare asta 
încercase să facă? Sau o testase să vadă cât de profundă îi 
era credinţa? 

Un înger. Fără aripi. Un bărbat. Grace îşi bazase credinţa 
pe ceva ce credea că a văzut copila speriată care şi-a 
pierdut amândoi părinţii şi a fost mutată la celălalt capăt de 
ţară de o mătuşă plină de amărăciune care nu voia nici 


măcar să se uite la ea, darămite să aibă grijă de ea. Şi mai 
credea că Dumnezeu o iubea? Şi era şi convinsă? Cum se 
poate una ca asta? Roman se temuse de multe ori în viaţă, 
dar niciodată nu fusese atât de afectat încât să-şi 
imagineze că fusese salvat şi alinat de vreo fiinţă din alte 
sfere. Dimpotrivă, şi-a înfruntat temerile şi le-a strivit sub 
imperiul mâniei. 

Toate presupunerile sale despre Grace Moore fuseseră 
eronate. Roman nu se aşteptase ca şi ea să aibă experienţe 
de viaţă similare: pierderi zdrobitoare, frică, durere, lipsă de 
dragoste. Doar că el îşi luase tălpăşiţa şi îşi construise ziduri 
de apărare. Grace se ascunsese, dar apoi ieşise din 
ascunzătoare, riscând să sufere în repetate rânduri. Şi 
totuşi n-a ezitat să-şi pună toată încrederea într-un 
Dumnezeu nevăzut. 

Chiar dacă circumstanţele vieților lor erau similare, Roman 
era conştient de diferenţa dintre ei. El avea o casă, maşini 
luxoase, bani în bancă. Ea se străduia să fie independentă. 
El nu avea pe nimeni care să depindă de el. Ea avea un 
copil, un fiu care avea nevoie de ea. El avea câţiva prieteni 
pe care îi ţinea la distanţă. Ea îşi făcea timp să stea cu 
prietenele ei. El nu mai avea niciun ţel în viaţă. Ea încă îşi 
urmărea visul. El trăia de pe o zi pe alta, făcând ce era bine 
în ochii lui şi tot se simţea dezrădăcinat şi în voia sorții. Ea 
îşi trăia viaţa încercând să mulţumească un prieten 
imaginar şi tot ea părea mai cu picioarele pe pământ - la 
adăpostul credinţei ei cel puţin. 

Drumul începea să urce şi să şerpuiască printre munţii 
Tehachapi. Grace se uita afară la munţi. Roman se uită la 
ea. Nu suporta tăcerea ei, dar până acum nu-şi ceruse 
scuze de la nimeni. În mod deosebit când era convins de 
adevărul spuselor sale. 

— E totul în regulă? 

Grace îi zâmbi. 

— Am bătut drumul acesta de o grămadă de ori şi de 
fiecare dată am observat ceva nou. Odată, m-am oprit în 


FortTejon, când parcul găzduia reconstituirea istorică a 
Războiului Civil. Am văzut tunuri bubuind şi bărbaţi trăgând 
cu arma. Pe unii i-am văzut urlând şi căzând seceraţi la 
pământ, de parcă ar fi fost împuşcaţi de-adevăratelea. A 
fost îngrozitor. 

Roman se linişti. Grace nu era supărată pe el. 

— Ar fi mai distractiv să vezi un festival renascentist. Este 
unul în Irwindale. Poate că ar trebui să mergem. 

— Nu mi te pot imagina la un asemenea festival. Zâmbetul 
şovăi pe chipul cald al lui Grace. În ultimele câteva zile am 
vizitat locuri pe care nici n-am visat să le văd, Roman. |ţi 
mulţumesc că ai insistat să mă iei cu tine. Deşi e clar că n- 
ai avut nevoie de mine în călătoria asta. 

Nici nu-ţi imaginezi cat nevoie am de tine. 

— Mă bucur că ţi-a plăcut. Mi-a prins bine şi mie. Roman 
nu voia ca excursia asta să se termine, dar avea destulă 
minte să nu o prelungească. Grace voia să-şi petreacă 
weekendul cu băieţelul ei. Şi poate că o să-l invite la grătar 
şi pe pastorul cel bine făcut şi poate ca o să-l sărute din 
nou, doar aşa ca să vadă dacă runda a doua ieşea mai bine 
decât prima. Şi dacă ieşea? 

Vino-ți în fire, Roman. Grace Moore merită un băiat bun. 
Chiar dacă o vrea băiatul cel rău. 

El doar tatonase terenul cu sugestia de a o duce la târgul 
renascentist. Dar răspunsul ei fu cât se poate de clar. 
Multumesc, şefule. Ne vedem luni dimineața. Sunt angajata 
ta, iți aminteşti? Roman voia să-i respecte limitele. Şi ar 
trebui să fie mulţumit. El pusese la cale excursia asta cu un 
singur gând: să o cunoască pe Grace. Insă cu cât o 
cunoştea mai mult, îşi dorea să o cunoască şi mai mult; cu 
cât se apropia mai tare, îşi dorea să se apropie şi mai tare. 
Niciodată nu mai împărtăşise nimănui atâtea lucruri despre 
el câte îi împărtăşise ei. Şi totuşi mai avea un secret pe 
care nu i-l destăinuise, un secret care ar putea să-i ruineze 
întreaga viaţă, era convins de asta. 

De această dată, Grace rupse tăcerea. 


— Ai văzut ceva care să te inspire în ultimele câteva zile? 

O, da. Multe. 

— Am făcut câteva fotografii. 

— Carizzo Plain, Yosemite, Lacul Mono, Dardanelle. 
Destule ca să poţi picta o viaţă întreagă. 

Roman aruncă o privire spre ea. Indiferent ce se petrecea 
între ei, fiecare kilometru parcurs îi apropia tot mai mult de 
final. 

— Ar trebui să ne oprim să luăm cina. 

— O, foarte bine. Mor de foame. 

Roman râse. 

— Şi de ce n-ai spus nimic? 

— Păreai grăbit să te întorci. Ea îi zâmbi. O sută şaptezeci 
de kilometri într-o oră. Niciodată n-am mai parcurs drumul 
acesta atât de repede. 

El uitase amenda în buzunarul portierei. 

— Vrei să repetăm povestea? 

— Nici să nu te gândeşti. 

Trecură pe lângă un indicator. 

— Urmează Santa Clarita. Ar trebui să fie un restaurant 
drăguţ lângă Magic Mountain. Roman se angajă pe banda 
de ieşire de pe autostradă, râvnind să o poată vedea pe 
Grace cum s-ar descurca într-o cursă nebunească. Ai chef 
să mănânci mâncare mexicană sau fructe de mare? 

— Îmi place orice mâncare ce n-am gătit-o eu. 

Roman parcă sub un copac umbros şi îi spuse lui Grace să 
stea pe loc. Apoi înconjură maşina şi deschise portiera în 
dreptul ei. Îi întinse mâna, dar Grace şovăi o clipă înainte 
să-i accepte ajutorul. Mâna ei tremură în a lui. Roman fu 
încântat să descopere că nici ea nu era cu totul indiferentă. 
Întreaga excursie fusese pentru Roman un adevărat carusel 
de emoţii - cu suişuri şi coborâşuri, cu fluturi în stomac, cu 
accelerări ale pulsului când li se întâlneau privirile. Aceeaşi 
senzaţie îl cuprinse şi acum. Şi-l descumpăni. 

Roman se clătină uşor. Mintea i se înceţoşă brusc. 
Deodată fu cuprins de slăbiciune. 


— Roman? Grace îl prinse de braţ. Eşti bine? 

El crezu că îşi va reveni imediat ce vor intra în restaurantul 
cu aer condiţionat, dar abia dacă ajunse la trotuar şi simţi 
că-l părăsesc puterile. Grace ţipă încercând să-l împiedice 
să cadă. Dar Roman se prăbuşi, trăgând-o şi pe ea cu el. 
Dori să o întrebe dacă păţise ceva. Dori să îşi ceară scuze 
dacă o rănise. Grace ţipa după ajutor, încercând să-l 
rostogolească pe spate. Roman avu senzaţia că e tras în jos 
cu repeziciune. 

Abia dacă mai distingea strigătul lui Grace. 

— Roman. O, Dumnezeule... Isuse, ajută-l. Ajută-ne pe 
amândoi! 

Vocea ei se stinse şi Roman se scufundă în marea de 
întuneric. 

Roman nu simţea nicio durere şi nici nevoia să respire. 
Asfaltul fierbinte de sub el cedă, se simţi smuls din 
carapace şi începu să plutească uşor şi liber. Zări mulţimea 
de oameni ce înconjura un trup căruia Grace, în genunchi, îi 
dădea primul ajutor. Apăru un bărbat care o apucă pe 
Grace de umăr şi îngenunche lângă ea. Acesta preluă 
controlul. Ceilalţi îşi scoteau telefoanele şi cei mai mulţi 
dintre e; făceau poze şi scriau mesaje. Doar unul sau doi 
vorbeau. Roman se uită la cadavrul întins pe trotuar. Ce-? 
El era ăla! Avea halucinaţii! Roman îşi întoarse privirea de 
la scena ce se desfăşura pe trotuar şi observă doi bărbaţi 
care stăteau de-o parte şi de cealaltă a lui. Se trase înapoi, 
dezgustat brusc de apariţia lor. Păreau oameni obişnuiţi, 
mai greu de clasificat, dar ceva din aspectul lor îl îngrozi. 
Unul dintre ei îşi arătă dinţii crestaţi. 

— E timpul să plecăm, Bobby Ray. 

— Lăsaţi-mă în pace! Roman se dădu înapoi. 

— Acum nu mai poţi fugi. Ei înaintară spre el, ţintuindu-l 
cu găvanele negre ale ochilor lor. 


— Cine naiba sunteţi? Roman mai făcu un pas înapoi 
ridicându-şi pumnii. 

Aceştia râseră. 

— Tu ştii cine suntem. Se mişcară rapid şi-l înşfăcară 
fiecare cu mâinile ca nişte gheare. 

Roman încercă să se elibereze ţipând de groază şi de 
durere. De ce era atât de slab, iar ei atât de puternici? 
Roman se zvârcoli de acum îngrozit. 

— Daţi-mi drumul! Trupul îi fu inundat de râuri de foc şi 
Roman începu să ţipe. 

Pătrunseră printr-un văl într-o altă lume unde şi aerul 
tremura ca mirajul în deşert. Inaintea lor se deschise un 
tunel întunecat, iar demonii îl trăgeau înăuntru. Pereţii şi 
tavanul încovoiat al tunelului fremătau de creaturi vii cu 
feţe contorsionate şi groteşti. Creaturile mişunau peste tot 
în jurul lui, scuipând porecle şi zvârcolindu-se, apucându-l şi 
plesnind din boturi ca nişte rechini albi şi uriaşi, lacomi 
după carne. 

Roman se străduia să se întoarcă înapoi când sărind la o 
parte ca ars, când furişându-se, când fentând. Dar paznicii îl 
târau înainte şi Roman văzu întunecimea care-l aştepta şi 
simţi zăpuşeala tot mai înăbuşitoare. Auzi, de asemenea, 
tipetele stridente şi gemetele de agonie ale oamenilor. 

Durerea explodă în pieptul lui Roman. Trupul i se arcui de 
durere şi înţepeni. Deschise ochii la auzul vocilor din jurul 
lui şi văzu lumină. 

— Opreşte-te! Opreşte-te! Şi-a revenit! ţipă Grace. 

Un străin îşi îndepărtă mâinile de peste el şi Roman se 
luptă să tragă aer în piept, dar simţi cum întunericul 
năvăleşte din nou. Îngrozit, Roman scrâşni: 

— Nu te opri. Nu te... opri! 

Absorbit din nou în întuneric, Roman îi lovi pe paznici 
luptându-se să scape din ghearele lor. Demonii râdeau mai 
tare, ţinându-l strâns şi târându-l mai departe şi mai adânc 
în gura fremătătoare a iadului. Demonii morbizi şi 
descompuşi din pereţi şi de pe tavane îşi lingeau buzele şi-l 


necăjeau,  adresându-i nume abjecte şi  descriindu-i 
intenţiile înspăimântătoare pe care le aveau cu el. Işi 
întindeau degetele fetide, miasma de carne putredă 
intensificându-se în jurul lui ca o ceaţă sufocantă. Roman îi 
simţi gustul pe limbă. 

— Nu! O, Dumnezeule, nu! Roman se înfipse pe călcâie şi 
se smuci să scape. Nu era singur. Tunelul era plin de mii de 
oameni care urlau şi se luptau în timpul mersului de parcă 
s-ar fi aflat pe o bandă transportoare uriaşă şi 
înspăimântătoare către abis. In faţă îi aştepta un țărm 
stâncos şi, sub el, o prăpastie neagră şi fără fund. Fiinţele 
umane erau deşertate peste marginea prăpastiei şi 
dispăreau urlând în gol. Roman ţipă. Se uită în jur căutând 
ceva de care să se prindă, dar nu zări nimic decât sufletele 
pierdute şi creaturile scârboase care savurau nenorocirea 
lor. 

Slăbit şi în stare de imponderabilitate, Roman simţi vântul 
rece care sufla în spatele lui şi căldura sufocantă a iadului 
dinaintea lui. Strigă ultimul lucru de care îşi mai aducea 
aminte. 

— Isuse! 

Tunelul cavernos fremătă de ţipete stridente. 

Roman strigă din nou. 

— O, Dumnezeule! Cristoase, ajută-mă! 

O lumină orbitoare străpunse întunericul gros. Cineva îl 
prinse de încheietură şi îl ridică şi în toiul cacofoniei iadului, 
Roman Îl auzi şoptindu-i: 

— Eu sunt. 

Din genunea întunecată, nişte gheare îl apucară strâns şi o 
voce răsună plină de mânie şi de ură: 

— El e al meu! Dă-mi-l mie! Roman ţipă când strânsoarea 
se intensifică şi ghearele se înfipseră în pulpa lui, junghiuri 
de dureri săgetându-i piciorul. Roman nu avu putere să se 
elibereze. 

— Dă-i drumul! se auzi vocea calmă de sus, iar creatura 
din genune căzu înapoi în întuneric. 


Roman se arcui din nou şi îşi simţi trupul ciuruit ca de foc 
când şocul electric se transmise prin sistemul său nervos. 
Deschise ochii şi văzu doi bărbaţi aplecaţi asupra lui. 

— L-am prins! Un paramedic se aplecă mai tare asupra lui. 
Ţine-te, amice! Imediat ajungem la spital. _ 

Înnebunit de frică, Roman se uită în jur. Încercă să se 
mişte, dar era prins în curele. 

— Uşurel! Stai liniştit. 

Roman era înconjurat de cabinete şi tuburi albe şi de 
monitoare verzi. Sirena urla deasupra lui. După viteză 
realiză că se afla într-o ambulanţă. Pieptul şi coastele îl 
dureau atât de tare că abia putea respira, darămite să mai 
vorbească. Roman începu să tremure din tot trupul. 

— Grace... Paramedicul nu-l auzi. El încercă din nou. Am 
nevoie de Grace. 

— Ai fost norocos, amice, că prietena ta a ştiut să-ţi dea 
primul ajutor. Nu te mişca. Aproape că am ajuns. 
Ambulanţa încetini şi întoarse. Apoi se opri. Uşile au fost 
deschise. 

Paramedicul împinse targa pe şine, apoi desprinse roţile şi 
le blocă. Roman zări un crâmpei de cer albastru, după care 
nu mai văzu decât tavane albe. Cineva îi puse o perfuzie la 
mâna dreaptă. Apoi simţi cum e transportat de-a lungul 
unui coridor şi auzi voci. Roman se zvârcoli încercând să se 
elibereze. 

— O, Dumnezeule! gemu el şi începu să plângă. O, Isuse, 
nu mă lăsa! Vălul dintre viaţă şi moarte fusese atât de 
subţire. Nu putuse să se elibereze prin puterile lui, dar un 
singur cuvânt blând rostit de Cristos a fost de-ajuns şi iată-l 
din nou în viaţă. 


XXX 
Grace se strădui să rămână calmă în timp ce conducea 


maşina lui Roman spre spital. Din fericire, îşi aduse aminte 
de cheia de la maşină înainte să plece ambulanţa. Unul 


dintre paramedici o pescuise din buzunarul lui Roman şi îi 
dădu instrucţiuni rapide. Prea zdruncinată ca să le mai ţină 
minte, uită şi de sistemul computerizat al maşinii, aşa că 
porni GPS-ul de pe telefonul ei. 

Vocea calmă a GPS-ului o ajută să-şi revină. Grace parcă 
maşina şi alergă la urgenţe. Când ceru detalii despre 
Roman Velasco, asistenta vru să ştie dacă ea era soţia lui. 

— El este şeful meu. Eram într-o călătorie de afaceri. 

Asistenta o expedie în sala de aşteptare, unde Grace se 
aşeza pe marginea unui scaun şi se ruga şi urmărea fiecare 
mişcare a personalului medical în speranţa că va obţine o 
informaţie cât de mică. Mai erau şi alţii în sala de aşteptare 
împreună cu ea, necăjiţi şi ei şi aşteptând veşti despre ai 
lor. Se pare că după-amiezile de vineri puteau fi foarte 
încărcate. Grace era gata să plângă, aşa că-şi acoperi faţa 
şi începu să se roage mai cu spor. Voia şi ea să ajute 
cumva. Scoase telefonul şi îi scrise un mesaj lui Shanice. 
Sunt la urgenţe» în Santa Clarita. Roman a avut un atac de 
cord. Roagă-te, te rog! 

— E cineva aici pe care o cheamă Grace? 

— Da! Ea sări în picioare. Eu sunt Grace. Işi vâri telefonul 
în geantă şi o luă pe urma asistentului. 

— Tot întreabă de tine. Încearcă să-l calmezi. Vrem să-l 
pregătim pentru operaţie, dar el e convins că dacă îl 
anesteziem, o să ajungă în iad. A zis că rana de la picior i-a 
făcut-o un demon... 

— Are rană la picior? 

Asistentul se încruntă când împinse uşa. 

— Vine şi doctorul imediat. 

Roman avea pielea cenuşie. Părea îngrozit şi smucea 
spasmodic de tuburile care-l conectau la aparate. Avea o 
perfuzie în braţ şi mască de oxigen care îi acoperea nasul şi 
faţa. Grace se apropie de el, stăpânindu-şi lacrimile. 
Trebuia să fie calmă de dragul lui. 

— Roman. Grace îşi puse mâna pe braţul lui. El se uită la 
ea cu o privire sălbatică şi îi zise ceva ce Grace nu reuşi să 


înţeleagă. Roman trase de curelele care îl ţineau. Grace se 
aplecă. 

— Roman, oamenii aceştia ştiu cum să te ajute! El nu-şi 
dezlipi ochii de la ea. Sunt aici. Uită-te la mine, acum. 
Asistentul injectă un medicament în perfuzie. 

Grace strânse mâna lui Roman. 

— O să fiu în sala de aşteptare şi o să mă rog pentru tine. 
Nu plec. Îţi promit. 

Ochii lui Roman se umplură de lacrimi când încercă să 
vorbească. 

O să fii bine. Te rog, Dumnezeule, fă să fie aşa. 

Asistentul atinse umărul lui Grace. 

— Putem pleca de acum. 

Grace o sună pe Selah şi îi povesti ce se întâmplase. 

— l-am promis că voi rămâne aici. 

— Aşa şi trebuie, chiquita. Cum se simte Roman? 

— Încă nu ştiu. 

— Sammy e bine. Nu-ţi face griji din cauza lui. Rămâi cu 
şeful tău şi ţine-ne la curent. Ne rugăm şi noi pentru el. 

Grace îl sună pe Brian, cerându-i şi lui să se roage pentru 
Roman. li povesti despre situaţia în care se aflau şi apoi îi 
zise că mai trebuia să dea un telefon. 

Shanice răspunse imediat. 

— Hei, amico, ce s-a întâmplat? Roman e în regulă? 

Grace începu să plângă. Nu se mai putea abţine. Se prinse 
de mijloc şi se clătină. 

— Grace, scumpo? Vorbeşte cu mine. 

La început, Grace vorbi gâtuită de suspine, dar apoi 
cuvintele năvăliră ca un potop. 

— Roman a făcut infarct. Acum e în operaţie. La spitalul 
Henry Mayo din Newhall.Te rog, spune tuturor să se roage 
pentru el. N-avea nimic şi, deodată, a căzut lat. Nu avea 
puls, aşa că i-am acordat primul ajutor. A venit un bărbat să 


mă ajute şi Roman şi-a revenit. Am vrut să-i mulţumesc 
omului, dar a dispărut. lar Roman... o, Shanice, în viaţa mea 
n-am mai văzut un om atât de speriat! Arăta de parcă ar fi 
văzut iadul. Grace îşi şterse lacrimile. 

Oamenii din sala de aşteptare o priveau încremeniţi. Grace 
se ridică şi ieşi în hol. 

— S-ar putea să moară. Şi el nu crede în Isus. Mi-e atât de 
teamă pentru el! 

— Nu gândi aşa, scumpo. Roman e în viaţă. Se află în 
operaţie acuma. Are o şansă. O voi suna pe Ashley. Ea o să 
organizeze un grup de rugăciune şi o va anunţa şi pe 
Nicole. Acum îmi iau cheile. Şi vin şi eu acolo cât pot de 
repede. Numai să fii liniştită, Grace. Dumnezeu are totul 
sub control. Ţine minte asta! 


KKK 


Trecu o oră. Toată lumea plecase din sala de aşteptare. 
Doar Grace mai rămăsese să aştepte veşti. Ea nu făcea 
parte din familia lui Roman, dar pe cine altcineva avea el? 
Pe Jasper! Soții Masterson! Cum de nu i-a trecut prin cap 
să-i sune? Ar trebui să-i sune? S-ar cuveni să ştie şi ei. 
Hotărî să aştepte până va afla veşti sigure, apoi o să-l sune 
pe Jasper. El va şti cum să ia legătura cu Chet şi Susan. 

Mai trecu o oră. Grace umbla în sus şi-n jos. O să-i permită 
medicii să stea cu el la terapie intensivă? Dar dacă Roman 
n-o să scape cu viaţă? Dar dacă a murit şi nimeni nu-şi 
bătea capul să i spună? Poate că se schimbase tura, iar cei 
din noul schimb nu ştiau ca ea mai aştepta. Lui Grace îi fu 
teamă să-i întrebe. Decât să primească veşti proaste, mai 
bine să nu ştie nimic. 

— Grace? 

Icnind speriată, Grace înălţă capul. 

— O, Brian! Grace izbucni în plâns şi se aruncă în braţele 
lui. 

El o strânse în braţe şi îşi odihni bărbia pe capul ei. 


— Am venit imediat ce am reuşit să scap. Cum se simte? 

— Nu ştiu. Grace se retrase din braţele lui. Brian scoase o 
batista şi i-o dădu. N-am auzit nimic. 

— Stai jos. Mă duc eu să verific şi vin înapoi imediat. 

Când se întoarse, pe chipul lui nu se citea nimic. Se aşeză 
lângă ea şi o luă de mână. 

— Va ieşi curând din operaţie. Un timp n-o să-l poţi vedea. 
Brian îi strânse mâna cu blândeţe. Când ai mâncat ultima 
dată? 

— Nu-mi amintesc. Tocmai ne opriserăm să luăm cina. Dar 
nu vreau să plec acum. Doctorul poate ieşi oricând. Cineva 
va trebui să iasă la un moment dat, nu-i aşa? 

— Trebuie să mănânci ceva. Mă întorc. Şi Brian ieşi din 
sala de aşteptare. 

Câteva minute mai târziu apăru Shanice. Părea stresată. 

— Îmi pare rău că a durat atâta. Dar a fost un accident pe 
drum. Am crezut că n-o să mai ajung aici niciodată. O, 
scumpo! Shanice o îmbrăţişă pe Grace şi se aşezară 
împreună pe canapea. Toată biserica se roagă pentru el. 
Tremuri, Grace. Incearcă să respiri. 

Brian se întoarse cu un sandvici de la automat şi cu o 
sticlă cu suc de portocale. Se opri în pragul uşii şi se uită 
pierdut la Shanice. 

— Bună. 

— Bună, Brian. Te cunosc din poză. Eu am pus la cale 
prima voastră întâlnire. 

— O, cred că se cuvine să-ţi mulţumesc. lar tu eşti...? 

Grace îşi aduse aminte de bunele maniere. 

— Ea e Shanice. Prietena mea cea mai bună. Poţi să-i dai 
ei sandviciul. Mie nu mi-e atât de foame. 

Shanice întinse mâna. 

— O să mănânce sanoviciul ăsta chiar de va trebui să i-l 
vâr pe gât. Între timp, nu vrei să întrebi pe cineva de-aici ce 
se întâmplă? 

— l-a întrebat deja. Grace aruncă o privire spre uşă, 
dorindu-şi să apară cineva. 


Shanice se uită la Brian. 

— Nu păţeşti nimic dacă mai întrebi o dată. 

Brian plecă, iar Shanice o bătu uşurel pe Grace pe 
genunchi. 

— Câteodată un pastor poate obţine mai multe informaţii 
decât un om oarecare. Shanice îi adresă un zâmbet 
încurajator lui Grace. Mănâncă, scumpo! N-o să-i faci niciun 
bine lui Velasco dacă o să intri la el arătând ca moartea. 

Brian se întoarse. 

— În curând o să primim veşti. 

După o jumătate de oră, un medic se înfăţişă înaintea lor. 

— Grace? Ea îl urmă în hol. Operația a decurs bine. l-au 
implantat lui Roman un defibrilator cardiac, un computer 
minuscul care avea să monitorizeze şi să restaureze ritmul 
cardiac normal al lui Roman. 

— E norocos că a scăpat cu viaţă. Probabil că a mai făcut 
preinfarcte, dar n-a ştiut. A mai leşinat şi înainte? 

— Nu ştiu. Grace îşi aduse aminte că-l mai găsise odată 
căzut grămadă pe pat. Atunci îşi închipuise că dormea. 

Inainte să intre la terapie intensivă, Grace îşi spălă mâinile 
cu gel antibacterian şi îşi puse mască. Chirurgul deschise 
uşa şi zise în şoaptă: 

— Il vom ţine aici douăzeci şi patru de ore şi dacă nu vor fi 
alte complicaţii, îl vom muta într-un alt salon. Ne ajută mult 
faptul că are o condiţie fizică excelentă. E atlet? 

— E artist. 

Medicul păru uşurat. 

— N-am întâmpinat probleme în timpul operaţiei la inimă. 
Un doctor se va ocupa şi de piciorul lui. 

— Ce nu e în regulă cu piciorul lui? 

— Nu pot să vă spun. 

Nu putea să spună sau nu ştia? Când şi-o fi rănit Roman 
piciorul: 

Deşi era clar că avea dureri, culoarea îi revenise în obraji. 
Era conectat la monitoare care măsurau ritmul cardiac, 
saturaţia oxigenului în sânge şi tensiunea arterială. De braţ 


îi atârna o perfuzie şi îi puseseră şi o sondă urinară. Roman 
stătea cu ochii larg deschişi. 

— Grace. Roman îi şopti numele şi trupul i se relaxă. 

Grace se mută lângă patul lui şi îi luă mâna. 

— Ţi-am spus că o să rămân. Arăţi mai bine ca ultima dată 
când te-am văzut. Grace se sili să-i zâmbească. 

Mâna lui o strânse pe a ei. 

Grace fu asaltată de emoţii. [inea mult la el şi nu voia să 
se gândească în ce fel o să afecteze lucrul acesta relaţia lor 
profesională - nu acum. 

— O mulţime de oameni se roagă pentru tine, Roman. 
Sper că nu te deranjează că le-am trimis vorbă să se roage. 

— Nu. 

— Brian şi Shanice sunt în sala de aşteptare. 

— El m-a scos de acolo. 

Grace nu înţelese. A 

— Nu trebuie să vorbeşti acum. Incearcă să te odihneşti. 

Roman îi strânse mâna din nou. 

— Am fost în iad. 

Grace simţi cum i se face pielea de găină. Aplecându-se, 
îşi puse mâna liberă pe fruntea lui. 

— Ce spui? 

— Isus, zise Roman răguşit, El m-a scos de acolo. Se 
ţineau strâns de mine şi mi-au sfâşiat piciorul. 

Un asistent verifică monitoarele. 

— E încă sub influenţa anesteziei. Acesta ocoli patul şi 
injectă un medicament în branula din braţul lui Roman. Îi 
adresă un zâmbet înţelegător lui Grace. Mai puteţi rămâne 
un minut, după care va trebui să plecaţi. El are nevoie de 
odihnă. 

Trupul lui Roman se încordă. 

— Ea rămâne. Când se uită la perfuzie, expresia lui Roman 
se schimbă. Aparatul care monitoriza ritmul cardiac bipăi 
mai repede. Ce aţi pus în perfuzie? 

— Ceva care să vă ajute să vă odihniţi. 

Ochii lui Roman se fixară asupra lui Grace. 


— Nu-i lăsa să mă anestezieze. O, Isuse, nu mă lăsa să 
mor din nou! 

Asistentul se încruntă. 

— Bănuiesc că mai puteţi rămâne cu el o vreme. El 
introduse o informaţie în computer. Mă întorc peste câteva 
minute să văd ce face. Şi părăsi salonul. 

Roman slăbi strânsoarea, dar nu dădu drumul mâinii lui 
Grace. Gemu. 

— Asistentul acela a pus ceva în perfuzie. Pleoapele îi 
cădeau. Deschise ochii larg, luptându-se cu somnul. Isuse, 
nu vreau să mor! Nu sunt gata să mor! 

Grace nu mai putu suporta. li cuprinse faţa în palme. 

— Ascultă-mă, Roman! Isus nu te-a scos din iad ca să te 
arunce înapoi. 

— M-au apucat... cât pe ce să mă sfâşie... 

— Roman. Grace vorbi încet şi calm. Isus te-a salvat. 

Roman se uită la ea înfrânt şi confuz. 

— De ce? 

Ce putea să-i spună? 

— O să-ţi spună mai târziu. 

El pierdea deja bătălia cu medicamentul care îi fusese 
injectat în perfuzie. 

— Nu pleca. 

— Poate că n-o să mă lase să rămân aici, dar îţi promit că 
mă întorc. 

Roman nu mai putea să-şi ţină ochii deschişi. 

— Şi mama mi-a spus la fel. 

Asistentul se întoarse şi îi verifică inima. 

— O să doarmă de acum. Se pare că şi dumneavoastră 
aveţi nevoie de odihnă. 

— Ştiţi unde aş putea găsi un hotel cu cantină? Unde să 
îmi pot spăla şi hainele? 

Asistentul îi sugeră hotelul Extended Stay America. 

Grace reveni în sala de aşteptare, gândindu-se ca o va 
găsi goală sau plină de străini, dar numai Shanice cu Brian 
mai erau acolo, stând pe canapea şi discutând 


nestingheriţi. Nici măcar nu observară când intră Grace. Ea 
îi urmări o vreme, după care îşi drese glasul. Amândoi 
tresăriră brusc şi săriră în picioare. Brian veni în 
întâmpinarea lui Grace. 

— Cum e Roman? 

— Doarme. El zice că Isus l-a salvat. 

— Uau. Li se alătură şi Shanice. Nimic nu se compară cu o 
experienţă în afara trupului când e vorba să atragi atenţia 
unui bărbat. Vino, te duc acasă. Ai nevoie de un somn bun 
ŞI... 

Grace scutură capul hotărâtă. 

— Am de gând să rămân pe aproape. Ă 

— O, dragă, eşti sigură? întrebă Shanice îngrijorată. li 
aruncă o privire lui Brian. 

— El vrea să rămân. 

Shanice se apropie de Grace. 

— Scumpo, eşti epuizată deja. Ştiu că ai avut parte deo 
experienţă emoţională dură, dar Roman nu are nevoie de 
tine. Sunt destui doctori şi asistenţi competenţi care să se 
ocupe de el. 

Grace înţelegea îngrijorarea lui Shanice. Poate că timpul şi 
distanţa o vor ajuta să gândească mai limpede. Dar în clipa 
asta voia să rămână cât mai aproape. 

— Mi-am dat cuvântul. 

— Dar cu Samuel cum rămâne? 

— Am vorbit deja cu Selah. Ea m-a încurajat să rămân. 

Shanice îşi dădu ochii peste cap. 

— Bineînţeles ca aşa a făcut. 

Fiul ei era fericit şi în siguranţă cu Selah. Acum Roman era 
cel care avea nevoie de ea. 

Roman se trezi din coşmar abia trăgându-şi răsuflarea, cu 
inima bubuind. Fusese din nou în tunel, printre umbre şi 
monştri. Icni confuz, când descoperi pe cineva stând lângă 
pat, cu mâna pe umărul lui. 


— Îmi pare rău că v-am trezit, domnule Velasco, dar aţi 
avut un alt coşmar. Era o altă asistentă, o femeie de vârstă 
mijlocie cu o figură binevoitoare. 

— Oh, mulţumesc. Respirația lui se domoli. Resimţea încă 
impactul visceral al ecourilor de ţipete, de gemete, de 
durere şi scrâşnetul fiinţelor pe care le văzuse în iad. Ritmul 
cardiac revenise la normal după cum arăta monitorul. 

— Unde-i Grace? 

— Se va întoarce în curând. Asistenta îi aranjă pătura, îl 
întrebă dacă avea nevoie de ceva, după care părăsi salonul. 

Avea mai multă linişte acum de când nu mai era la terapie 
intensivă, dar vedea oameni trecând pe hol prin dreptul uşii 
sale: asistente, doctori, vizitatori. Roman urmărea uşa 
nerăbdător să o vadă pe Grace. Zăcea nemişcat, conştient 
de sunetele din jurul lui: şoapte, scârţâitul pantofilor pe 
duşumelele lustruite, semnalele de avertizare ale 
monitoarelor. Colegul de salon deschise televizorul. 
Crainicul prezenta ştirile şi starea vremii. Roman ascultă 
dorind să uite de imaginile cu demoni monstruoşi şi de iadul 
cu foc şi cu pucioasă. 

ladul există. Fusese în el. Ori de câte ori încerca să 
respingă experienţele prin care trecuse, Roman simţea 
durerea din picior. Văzuse rana când asistentul schimbase 
fesele şi îşi aminti că doctorul îl întrebase despre ea. 
Zguduit emoţional, Roman îi zise că un demon şi-a înfipt 
ghearele în piciorul lui, încercând să-l tragă înapoi în iad. 
Dar Isus i-a spus creaturii aceleia să-i dea drumul şi aşa a 
scăpat. Doctorul l-a ascultat în tăcere şi s-a uitat la el aşa 
cum trebuie să se fi uitat Roman la Grace când ea îi 
povestise despre îngerul care obişnuia să o viziteze în 
copilărie. 

— Sunt sigur că există o explicaţie raţională, domnule 
Velasco. 

— Minunat. Spuneţi-mi, vă rog! Mi-ar plăcea să aud una. 
Doctorul se gândi un moment, apoi clătină din cap. 

— Nu ştiu. 


Roman simţise ghearele demonului. Îşi amintea cu câtă 
putere trăgea de el. Dar Isus Cristos a şoptit un cuvânt şi 
Roman a scăpat. Fusese chiar el în carne şi oase acolo, sau 
doar sufletul lui? Oricât încerca să înţeleagă ce s-a 
întâmplat, nu reuşea. 

Doctorul îi ceruse detalii despre familie. Acea stare era 
adesea ereditară. Poate că moştenise problemele cardiace 
de la tatăl său. Roman n-avea cum să ştie şi n-avea cum să 
afle. Mai trăia tatăl său? Sau poate că se afla deja în iazul 
cu pucioasă şi întuneric. Era şi White Boy în tunelul 
întunecos, scrâşnind din dinţi de durere? 

Perdeaua fu dată la o parte. 

— Bună dimineaţa, Roman. Doctorul Ng ţinea un grafic în 
mână. |Inţeleg că mai ai coşmaruri. Vrei să vorbeşti cu un 
psiholog? 

Roman apăsă un buton ca să ridice mai sus căpătâiul 
patului. 

— Nu. A mai spus adevărul odată şi n-a fost crezut. Mai 
bine să nu mai spună nimănui despre el. 

Unde era Grace? De ce îi lua atâta timp? 

Doctorul Ng verifică starea defibrilatorului. 

— Arată bine. Funcţionează perfect. Umflătura s-a retras. 
Nu dai semne de infecţie. Te ajută şi faptul că eşti atât de 
sănătos. 

Doctorul Ng introduse câteva date în computer. 

— Ne apucăm de întocmirea actelor şi mâine o să-ţi dăm 
drumul. Asistenta te va programa la un control peste trei 
luni. 

La scurtă vreme după plecarea doctorului, Grace intră în 
salon, iar pulsul lui Roman se acceleră. Din fericire, nu mai 
era conectat la monitorul cardiac. Scăpase şi de perfuzie şi 
de toate curelele cu care fusese priponit. Cum era posibil ca 
o femeie să-l potolească şi să-l stârnească în acelaşi timp? 
În relaţia lor avusese loc o schimbare în ultimele zile. 
Roman observă ceva diferit în ochii ei şi îi plăcu. 

Grace a rămas alături de el în tot chinul prin care trecuse. 


l-a şi citit când n-a putut să doarmă. Odată, Roman s-a 
trezit şi a găsit-o dormind pe scaun cu un manual de-al ei în 
poală. Mai târziu când se trezise iar, Grace nu mai era, dar 
îşi lăsase Biblia pe măsuţa pentru mâncare. Roman începu 
să o răsfoiască şi găsi pasaje pe care ea le subliniase în 
culori diferite, notite pe margini şi câteva nume scrise sub 
anumite versete. Era şi numele lui pomenit pe undeva? 

Roman zâmbi uşurat când o văzu din nou. 

— Mâine putem pleca. 

— Nu-i prea devreme? N-au trecut decât trei zile de când 
eşti aici. Ochii ei aveau culoarea mierii fierbinţi. 

— Inima mea funcţionează foarte bine. In clipa asta bate 
ca un ciocan. 

Grace vâri mâna în rucsac şi îi înmână lui Roman o Biblie 
legată în piele. 

— Am vrut să le spun să-ţi graveze numele, dar nu eram 
sigură care nume l-ai vrea - Bobby Ray Dean sau Roman 
Velasco. _ 

Telefonul lui Grace vibră în poşetă. Il scoase şi citi mesajul, 
apoi tastă un răspuns rapid şi-l aruncă înapoi în geantă. 

— Pe Samuel îl doare urechea. 

Probabil că starea lui înrăutăţise lucrurile şi mai mult 
pentru ea. 

— Ai ratat weekendul cu fiul tău. O să-ţi poţi lua câteva 
zile libere după ce ne întoarcem. 

— O să ţin cont de promisiunea asta. 

Jasper se ivi de după perdea. 

— Aici te ascunzi cu Grace! Jasper clătină din cap. Mereu 
stârneşti necazuri, nu-i aşa? Jasper o salută pe Grace 
înainte să strângă mâna lui Roman. Te ascultă băiatul? 

— Nu prea are de ales. Telefonul lui Grace sună din nou. 
De data asta era Talia. Grace îi dădu telefonul lui Roman. 
Talia fu uşurată să audă că starea lui Roman era bună. Işi 
făcuse griji că trebuia să se pregătească de înmormântare. 
De ce nu i-a spus că avea probleme cardiace? Nu l-ar fi 
forţat să lucreze atâta. Cum adică n-a ştiut nici el? Cum e 


posibil să nu fi ştiut? Poate că avea nevoie de o vacanţă. Ar 
trebui să plece în Europa. Sau la plajă în Tahiti. Roman o 
lăsă să vorbească, până ce Talia realiză că era prea tăcut. 

— Mai eşti la telefon, Roman? 

— Mai respir, dar deja mă dor urechile de atâta grijă 
maternă. 

— Nu ştiu cum de te mai suport! 

— Din cauza comisionului de 50%. 

— Da, asta era. Talia chicoti. Când vii acasă? 

— Mâine, dar să nu te aştepţi în grabă la alte picturi! 

— Când eşti pregătit, ştii unde mă găseşti. Dă-mi-o pe 
Grace! Roman îi dădu telefonul lui Grace. Ea ieşi în hol să 
continue conversaţia. 

— Chet şi Susan îţi transmit dragostea lor. Jasper ridică 
Biblia, începe să te intereseze şi altceva în afară de artă? 

— Grace mi-a dat-o. Roman ezită, după care se hotări să 
mărturisească. N-am nicio îndoială că Isus există. Mai ales 
după ce mi s-a întâmplat. 

— Ce anume? 

— Mă îndoiesc că o să mă crezi. Până acum numai Grace 
m-a crezut. 

— Pune-mă la încercare. 

Roman îi povesti toată întâmplarea. Nu putea spune dacă 
Jasper îl credea sau nu. Aşteptă, dar Jasper nu făcu altceva 
decât să-l urmărească tăcut, neîndurător. 

— Ai de gând să spui ceva? 

— Mă bucur că nu mi-a dat mie o lecţie ca asta. 

— Ultima persoană căreia i-am spus s-a gândit că trebuie 
să vorbesc cu un psihiatru. 

— Sunt creştin de ani de zile. După moartea soţiei mele, n- 
am mai mers la biserică. Dar m-am întors când m-am 
îmbolnăvit de cancer. Colţurile gurii lui Jasper se înălţară. 

— Cum se face că n-am ştiut niciodată despre treaba 
asta? 

Jasper se aşeză pe scaunul de lângă fereastră. Şi-a întins 
picioareleîncercând să se facă comod. 


— Nu m-ai întrebat niciodată şi ori de câte ori deschideam 
subiecte spirituale, te uitai la mine plictisit. Toate lucrurile 
îşi au timpul lor, Bobby Ray. Dar se pare că pentru tine, 
timpul nu era mai niciodată potrivit. 

— Încă mai am coşmaruri. 

Jasper râse uşor. 

— Nu mă surprinde. S-ar putea să am şi eu coşmaruri 
numai că ţi-am auzit povestea. 

— Tot încerc să-mi dau seama de ce m-a salvat Isus. 
Roman se aşteptă ca Jasper să facă o glumă. 

— Se pare că mai are de lucru cu tine. 

Roman avea acelaşi sentiment, doar că întrebările sale 
erau mai multe decât răspunsurile. 

— Ai vreo idee ce aşteptări are de la mine? 

— Nu sunt persoana potrivită pe care să o întrebi. Atâta 
pot să-ţi spun că credinţa este doar începutul unui drum 
lung şi dificil. 

Grace reveni doar să le spună că îi lasă să discute. Roman 
îi zise să rămână. Oricum nu discutau despre lucruri pe care 
ea să nu le ştie deja. Grace îi zise că avea multe lucruri de 
rezolvat, ţinând cont că el primise vestea că o să scape „din 
închisoare” ziua următoare. 

— Bine, bine. Roman îi făcu semn să plece. 

Jasper înălţă din sprânceană. 

— Grace a fost cu tine în tot acest timp? 

— Unde crezi că trebuia să fie? 

— Acasă. E doar la o oră distanţă de aici. Fata are viaţa ei, 
ştii asta. 

— Ea a ales să rămână. 

— Chiar aşa? zise Jasper tărăgănat, adresându-i un zâmbet 
dojenitor. 

Roman se încruntă. El o obligase să rămână? se gândi la 
Grace şi la timpul pe care îl ratase cu bebeluşul ei. 

— AŞ putea să o trimit acasă, dar nu are maşină. 

—  Imprumută-i maşina ta. Tu poţi aranja să vină o 
limuzină după tine. Sau n-ai încredere să-i laşi cheile? 


— l-aş încredința şi viaţa mea. 

— Atunci dă-i fetei o pauză. 

— Probabil că o să-l sune pe Brian Henley. 

Jasper râse blând. 

— Faptul că Grace a rămas cu tine în perioada asta ar 
trebui să-ţi spună ceva. Fetei îi pasă. 

Lui Roman îi plăcu să audă asta, dar oare cât de profunde 
erau sentimentele ei? Şi cât aveau să dureze? Jasper 
direcţionă conversaţia înspre subiecte spirituale. Incepură 
să discute cu uşurinţă. Jasper îi povesti despre copilăria lui, 
despre credinţa părinţilor lui care a constituit fundamentul 
propriei sale credinţe, despre credinţa soţiei sale. l-a spus 
lui Roman şi la ce să se aştepte dacă se hotăra să pună 
piciorul în vreo biserică. Roman nu se putea imagina făcând 
aşa ceva prea curând. Dar Jasper îi zise că biserica e locul 
potrivit în care poate să înveţe şi că o să-i fie mult mai uşor 
să facă acest prim popas pe teritoriu străin împreună cu 
cineva cunoscut. 

— Cineva ca Grace, spre exemplu. Jasper zâmbi sarcastic. 
Cine ştie? Poate că o să te ducă la biserica lui Brian Henley. 
Pastorii ştiu mai multe lucruri decât mine despre Isus şi 
Biblie. 

— Mai bine învăţ de unul singur. 

— Tot timpul ai învăţat lucrurile pe pielea ta, Bobby Ray. 

Grace reveni înainte de plecarea lui Jasper. El i-a zis că vor 
ţine legătura şi că probabil va veni în vizită după 
întoarcerea lui Roman acasă. Avea de gând să folosească 
mai eficient confortabila cameră de oaspeţi. Înainte să 
plece, Jasper o sărută pe Grace pe obraji. 

Roman hotărî să ţină cont de sfatul lui Jasper şi îi zise lui 
Grace ca e liberă să plece dacă vrea. 

— Ar trebui să pleci şi tu acasă, Grace. Nu ai ce face aici 
decât să stai şi să aştepţi. 

Grace rămase cu gura căscată. 

— Foarte bine. Scoase cheia BMW-ului din poşetă şi i-o 
puse pe tăviţa care ţinea loc de masă. 


— Nu m-am exprimat cum trebuie. Voia să înţeleagă că nu 
o dădea afară, ci că se sacrifica pe sine de dragul ei. la 
maşina mea! Grace se deplasase cu maşina lui de la hotel 
la spital şi înapoi. la ţi fiul şi du-te acasă. la-ţi câteva zile 
libere. Grace îl privi surprinsă şi uşurată. 

— Eşti sigur? 

Roman îşi dădu seama cât de nesocotit fusese. 

— Te-ai îngrijit de mine zile întregi când ar fi trebuit să stai 
acasa cu fiul tău. O să comand o limuzină când o să-mi dea 
drumul de la spital. 

— Ai nevoie de ceva? 

Roman îi zise că era în regulă, dar începu să-i ducă dorul 
din clipa în care ieşise pe uşă. 


XXX 


Grace îi trimise mesaj lui Roman. Dă-mi de ştire când eşti 
pe aproape. Cheile tale sunt la mine. Telefonul vibră, 
anunţând-o că primise un mesaj tocmai când termină de 
schimbat scutecul lui Samuel. Era Roman. Ajung în cinci 
minute. Trase salopeta cu dungi albe şi albastre pe Samuel 
şi îi închise capsele. 

— Haide, micuţule. Îl luă în braţe şi îl sprijini pe şold. 

Un Licoln negru viră după curbă şi se opri lângă vila 
principală. Bătăile inimii ei se înteţiră când Roman cobori 
din maşină. Grace îi ieşi în întâmpinare pe aleea principală 
şi observă că se sprijinea în baston. 

— Mă bucur că te-ai întors acasă. Trecu pe lângă el şi se 
îndreptă spre uşă cu cheile în mână. Descuie uşa, după 
care îi predă cheile de la casă şi de la maşină. Degetele 
sale le atinseră pe ale ei, iar Grace se dădu înapoi 
strângându-l pe Samuel mai aproape. 

— Tocmai mi-am amintit că s-ar putea să n-ai nimic 
comestibil în frigider. 

— Oricând pot să-mi încălzesc cina la microunde. Probabil 
că o să aibă acelaşi gust ca mâncarea de la spital. 


Grace nu se putu abţine. 

— Poţi să vii la mine la cină, dacă vrei. 

Roman zâmbi. 

— Ştiam că dacă o să par destul de jalnic o să mă inviţi la 
cină. La ce oră? 

Grace râse crispată, întrebându-se dacă nu cumva făcea o 
greşeală. 

— Când o să-ţi fie foame, bănuiesc. 

— Deja mi-e foame. 

Ceva din tonul lui o făcu pe Grace să ridice garda. 

— Va trebui să ai grijă de Samuel până gătesc ceva. Se 
gândi că lucrul acesta o să-l facă pe Roman s-o ia din loc 
fără întârziere. 

— Sigur, dacă nu trebuie să-i schimb scutecul. Roman 
închise uşa şi porni alături de Grace. Cabana păru mai mică 
în secunda în care Roman intră înăuntru. El îşi lăsă bastonul 
lângă uşă. Grace îl aşeză pe Samuel pe pătura pe care o 
întinsese pe covor şi pe care o umpluse cu jucării. 

— Fii cu ochii pe el. Poate să se deplaseze mai uşor decât 
îţi închipui. Roman se aşeză pe capătul canapelei şi se 
aplecă, părând să-şi ia sarcinile în serios. Grace şovăi. Incă 
nu am început să pregătesc cina, dar aş putea să-ţi fac un 
sandvici ca să rezişti până termin de gătit. 

— AŞ prefera mai degrabă o cană de cafea din aia cum 
faci tu. Roman culese de jos un iepuraş de pluş pe care Îl 
zgâlţăi uşor. Samuel se întinse şi-l apucă cu o mână. Vrea 
să-l mănânce? 

— Mai nou bagă în gură tot ce prinde. li ies dinţii. 

— Îi ies dinţii? 

— Nu te speria. Încă n-a apucat să sugă sânge. 

Samuel trimise iepuraşul în zbor, surprinzându-se. Cu faţa 
crispată, începu să urle. Roman părea cuprins de panică. 
Lui Grace i se făcu milă de el. Il întoarse pe Samuel pe 
burtă şi îl bătu uşurel peste funduleţ. 

— Du-te după el, micuţule. Samuel se potoli şi se împinse 
în patru labe. E în regulă. Bănuiesc că n-ai stat prea mult în 


preajma  bebeluşilor. Grace se întoarse în bucătăria 
învecinată. 

Roman râse aspru. 

— Am făcut tot ce-am putut ca să nu mă trezesc cu un 


copil pe cap. 
Ei bine, asta-i spunea lui Grace mai mult decât voia să 
ştie. 


— Oh, câtă responsabilitate din partea ta, bombăni ea în 
timp ce măsură cafeaua. 

— El e destul de simpatic. 

Destul de simpatic? 

— Grozav, mersi. Grace turnă apă în cafetieră. Dar se 
întâmplă să cred că Samuel este cel mai frumos bebeluş de 
sub soare. Deschise bufetul şi scoase o cană de la Raiders. 
Dar la urma urmei, cred că toate mamele gândesc la fel. 
Samuel se rostogoli şi reuşi să pună mâna pe iepuraş. E şi 
foarte istet. 

Roman staţiona încă pe marginea canapelei asemenea 
unei gărzi. 

— Dacă spui tu. Samuel îşi pierdu interesul faţă de iepuraş 
şi se rostogoli din nou, agăţându-se de tivul blugilor lui 
Roman. Începu să se agite. Roman păru neputincios. 

— Să-l mut? 

— Dacă vrei. 

— Nu contează ce vreau eu. El ce vrea? 

— El vrea să-l iei de jos şi să-l ţii în braţe. 

Roman se mişcă nesigur de câteva ori până reuşi să-l 
prindă bine, apoi aşeză bebeluşul în poala lui. Se zgâiau 
unul la altul. Când Samuel începu să dea din mâini, Roman 
începu să râdă. 

— Cred că încearcă să-mi care la pumni. Se prefăcu că se 
fereşte. Samuel scăpă un chicotit care-l făcu pe Roman să 
râdă. 

— Dacă vrei să bei cafea, va trebui să-l pui jos. 

Roman îl aşeză pe Samuel pe burtică şi puse iepuraşul 
aproape de el. 


— Du-te după el, amice. 

Grace îi dădu cana cu cafea proaspătă lui Roman şi începu 
să-şi facă de lucru scoțând ingredientele necesare pentru 
sandvici. Îi mulţumi lui Dumnezeu că bărbatul habar n-avea 
ce sentimente o încercau. Totul decursese cât se poate de 
bine până ce Roman a căzut secerat pe trotuar, iar lumea ei 
s-a întors cu susul în jos. Nu voia să-l iubească. Fiindcă avea 
să sufere din nou, de data asta cu mult mai rău ca înainte. 
Simti că roşeşte şi îşi vâri o şuviţă de păr după ureche. Se 
întoarse cu spatele şi deschise un borcan cu unt de alune. 
Vino-ți în fire, Grace! Nu uita cu cine ai de-a face. 

— Nu ţi-am mulţumit cum se cuvine pentru că mi-ai salvat 
viaţa. 

Grace se întoarse cu faţa spre el. 

— Nu eu ţi-am salvat viaţa. Dumnezeu te-a salvat. 

— Da, ştiu că Isus m-a salvat, dar El S-a folosit de tine. 
Părea îndârjit. Tu mi-ai dat primul ajutor, îţi aminteşti? 
Roman îşi frecă pieptul. Pieptul mă mai doare încă. 

— Nu mă surprinde. M-a ajutat un bărbat. Apoi te-au 
preluat cei doi paramedici şi pe urmă chirurgul. Multe mâini 
şi-au făcut de lucru cu tine, Roman. 

— Mâinile tale au fost primele. 

De ce trebuia să se uite la ea în felul acela? Simţea cum se 
încălzeşte pe dinăuntru. 

— Ei, mă bucur că eşti în viaţă. 

— Şi eu mă bucur. ă 

Roman nu se mişcase, dar îl simţea mai aproape. li 
cercetă faţa, iar privirea lui şovăi asupra buzelor ei. Samuel 
începu să plângă. Recunoscătoare pentru momentul de 
distragere, Grace se duse să-şi verifice băiatul. Se aplecă în 
genunchi şi se prefăcu că-i devorează burtica, facându-l să 
râdă, apoi îl ridică în braţe. 

Roman se întoarse pe canapea. Aplecându-se în faţă, cu 
genunchii depărtaţi, ţinu cana cu ambele mâini şi o urmări 
cum toarnă laptele praf în sticlă. Părea dus pe gânduri, dar 
ţinând cont de experienţele prin care trecuse, avea la ce să 


mediteze. Grace puse sticla cu lapte în microunde ca să o 
încălzească. 

— Noaptea trecută ai dormit mai bine? 

— Nu. 

Grace se întoarse ţinându-l pe Samuel pe şold şi îi dădu lui 
Roman sticluţa cu lapte cald. Acesta păru surprins, apoi 
îngrijorat. 

— Eşti sigură că ai încredere în mine? A 

— Am numai două mâini şi amândurora vă este foame. li 
adresă, spera ea, un zâmbet încurajator în timp ce îi 
încredinţă fiul. Fii curajos, Roman! Cuibăreşte-l în braţele 
tale, ţine-i sticluţa şi totul va fi bine. 

Roman făcu ce i se spusese şi zâmbi cu mândrie. 

— Cred că m-am prins cum stă treaba. 

Dar sentimentul de încredere, tipic masculin, trebuia 
testat, ca de obicei. 

— Ţin să te avertizez: ce intră pe un orificiu, iese pe 
celălalt. Roman rosti un cuvânt scurt, dar nimerit. Ea schiţă 
un zâmbet. 

— Exact. 

Grace pregăti puiul cu parmezan şi-l puse la cuptor. Puse 
apă la fiert pentru spaghete şi tăie felii de dovlecel, ardei 
gras şi ceapă pe care le puse apoi la călit. In timp ce aşeza 
tacâmurile pe masă, verifica ce fac băieţii şi-l văzu pe 
Roman întins pe canapea cu Samuel pe pieptul lui. Amândoi 
dormeau buştean. Grace se aşeză în balansoar şi se uită la 
ei cu inima strânsă. 

O, Doamne, te rog nu mă lăsa să fac o altă prostie. Nu 
vreau să fiu ca mama şi să aleg un bărbat care să mă 
distrugă. Patrick a fost cât pe ce să o facă. lar celălalt... 
Numai eu sunt de vină pentru alegerile mele. 

Samuel se agită. Grace îl luă de pe pieptul lui Roman cu 
grijă, ca să nu-l trezească. Işi strânse fiul în braţe şi studie 
bărbatul de pe canapeaua ei. La spital, Roman fusese 
chinuit de coşmaruri. Vorbise în somn, iar câteodată 
strigase. Acum dormea atât de paşnic! 


KKK 


Roman se trezi la zgomotul apei care curgea. Se ridică şi 
îşi trecu mâna peste faţă. Dormise profund, fără vise, 
pentru prima dată de când avusese experiența aceea în 
iad. Grace stătea la chiuvetă, făcându-i baie lui Samuel. Cu 
prosopul aruncat pe umăr, Grace se uită la el. 

— Te-ai trezit. 

— N-am intenţionat să adorm chiar aşa. 

— Erai epuizat. Grace făcu un semn din cap. Cina ta e pe 
masă. S-ar putea să fie nevoie să o încălzeşti. Samuel 
împroşcă apa, iar Grace râse. 

Cina mirosea şi arăta bine. 

— Te-ai dat peste cap să ai grijă de şeful tău. Roman trase 
scaunul de sub masă şi se aşeză, simțindu-se mai acasă aici 
decât oriunde altundeva. 

— Asta ar face orice prieten. Grace scoase dopul şi lăsă 
apa să se scurgă. Îl înfăşură pe Samuel în prosop şi îl ridică 
din chiuvetă. Vino, micuţule. Hai să te pregătim de culcare. 

Roman luă câteva îmbucături, savurând mâncarea gătită. 
Observă ora înaintată de la ceasul cuptorului cu microunde 
şi gemu în sinea lui. Grace nu părea supărată, dar care 
femeie îşi doreşte ca un bărbat să vină la ea şi să doarmă 
trei ore pe canapeaua ei? Roman o strigă. 

— O să iau cina la mine ca să nu-ți mai stau în cale. 
Împinse scaunul în spate. 

Grace reveni, cărându-l pe Samuel în braţe şi cu mâna 
acestuia agăţată de bluza ei. 

— Poţi să-ţi termini cina şi să pleci după aceea. Când 
Samuel începu să se agite, Grace îl săltă şi-l sărută pe 
vârful capului. Mai bine mă duc să-l culc. 

— Mulţumesc pentru cină, Grace. 

— Să-ţi fie de bine. Cred că o să dormi mai bine acum că 
eşti acasă şi eşti sătul. 

Prin acasă, Roman ştiu că Grace se referise la casa lui, dar 


era convins că una ca asta n-o să se întâmple. Îşi termină 
cina, clăti farfuria şi o puse în spălătorul de vase, surprins 
de ironia faptului că ştia cum să păstreze ordinea în casa 
altuia, dar nu în a sa. 

Roman îşi recuperă bastonul şi închise uşa în urma lui. 
Zăbovi pe veranda ei, încercând să-şi obişnuiască ochii cu 
întunericul nopţii. Greierii ţârâiau, dar tăcură când Roman 
porni pe alee. Nu încuiase uşa când se dusese la Grace. 
Aprinse luminile şi intră în foaier. Nu stinse luminile, ci mai 
aprinse câteva şi în camera de zi. Mai aprinse câteva în hol. 
Paşii lui răsunau ca un ecou în casă. Nici patul nu şi-l 
făcuse. Când devenise atât de neglijent? Se uită în jurul 
dormitorului său alb cu negru, ultramodern şi dezolant, şi 
hotări să doarmă mai bine în camera de oaspeţi. 

Treaz de-a binelea, Roman se întoarse în camera de 
zi.Tăcerea din casă îl tulbura. Deschise televizorul. Scoase 
apoi cartea neagră de sub canapea şi schiţă casa 
prostituatei din Bodie. Dădu pagina şi o desena pe mama 
lui. Termina un desen şi se apuca de altul: Reaper zăcând 
într-o baltă de sânge, White Boy căzând de la înălţime. 
Imaginile se întunecară şi Roman umplu câteva pagini cu 
figuri demonice. Dându-şi seama ce făcea, îndesă cartea 
neagră înapoi sub canapeaua din piele. 

Roman nu văzuse chipul lui Isus. Nu văzuse decât lumină. 

Îşi trecu mâinile prin păr, se ridică şi se duse clătinându-se 
până în dreptul ferestrelor, unde privi afară la cerul nopţii. 
Nu văzu decât întunericul care-l împresura. Grace ar fi 
văzut stelele. Se simţi iar ca la şapte ani, abandonat şi 
speriat. Sentimentul de siguranţă îl părăsea de fiecare dată 
când mama lui îl lăsa singur în apartament. Cu atât mai 
mult când aducea bărbaţi acasă. În noaptea aceea, îl lăsase 
singur şi vulnerabil. El se agăţase de ea, dar ea l-a respins. 
Atunci s-a dus să se uite pe geam, aşa cum făcea şi acum. 
Roman se depărtă de întuneric. 

Isuse. Isuse. 

Roman simţi monştrii care pândeau din dosul perdelei, 


atât de aproape, cu aceeaşi intenţie de a-l smulge din mâna 
Aceluia care îl salvase. 

Săptămâna trecu greu, fără Grace prin preajmă. Roman 
decise să-i ofere libertate de mişcare. Măcar atât putea şi el 
să facă după câte făcuse ea pentru el. 

Sâmbătă seara primi un mesaj întârziat. De la Grace. Ţi-ar 
plăcea să vii mâine cu mine şi cu Samuel la biserică? 

Roman intenţionase să o refuze din prima, dar apoi îşi 
aminti de sfatul lui Jasper. Pentru prima dată ar fi mai bine 
să meargă cu cineva cunoscut. Şi o să poată petrece mai 
mult timp cu Grace. Roman îi scrise înapoi. La ce oră? Ea îi 
răspunse imediat, apoi îi ură noapte bună. 

Roman conduse spre Van Nuys, având-o pe Grace în 
scaunul din dreapta, iar pe Samuel prins cu centura în 
scaunul lui de pe bancheta din spatele lui Roman. Parcarea 
se umplu, iar oamenii se îndreptau cu grămada spre uşile 
deschise unde erau întâmpinați de comitetul de primire 
care le împărțea foi volante cu programul slujbei. Roman nu 
se simţise niciodată în largul lui în mijlocul mulţimii. 

Grace se întoarse spre el. 

— Îl duc pe Samuel la grupa de copii şi mă întorc. Îi făcu 
semn spre uşile duble care se deschideau spre ceva ce 
părea ca un amfiteatru mai mic. De obicei noi stăm în 
tronsonul din dreapta, mai pe la mijloc. 

Roman avu un moment de panică văzând-o că dispare în 
îmbulzeală. La cine se referise când spusese „noi”? O zări 
din nou, croindu-şi drum prin mulţime ca un somon care 
înoată în susul râului, apoi o pierdu din vedere. Oamenii se 
foiau în jurul lui de parcă el ar fi fost stânca din mijlocul 
curentului. Incercă să se ferească din drum, dar se simţi 
purtat de curent alături de ei. Odată ce trecu de uşile duble, 
Roman se strecură afară din mulţime şi se lipi de perete. 

Sanctuarul arăta ca o sală de concert completată de trupa 


muzicală de pe scenă. În spatele muzicanţilor era un ecran 
imens, care fusese prins destul de sus ca toţi să poată 
vedea anunţurile care rulau unul după altul: studiu biblic cu 
femeile miercuri seara, repetiţii de cor, evenimente pentru 
bărbaţi. O echipă de misiune urma să plece în Zimbabwe 
pentru două săptămâni; se căutau voluntari pentru clasele 
de la şcoala duminicală. 

De ce întârzia Grace atâta? 

Poate că ar fi trebuit să rămână acasă şi să urmărească la 
televizor câteva slujbe înainte să se aventureze în 
îmbulzeala asta. Poate că aşa ar fi ştiut mai bine la ce să se 
aştepte. 

— Hei, tu! Shanice se ivi lângă el, zâmbind larg. Nu m-am 
aşteptat să te găsesc aici. 

— Şi eu sunt de aceeaşi părere. 

— Ai venit de unul singur? Şi de ce ai baston? 

— Ruptură musculară. Roman ridică din umeri; nu era 
dispus să vorbească despre asta. Se uită peste capul lui 
Shanice la uşile din spate. Şi Grace e aici pe undeva. A zis 
că îl lasă pe Samuel la grupa de copii, dar nu ştiu pe unde o 
fi aia. În Timbuktu probabil, ţinând cont de cât timp era 
plecată. 

— Arăţi de parcă ai vrea s-o rupi la fugă. Ochii negri ai lui 
Shanice  sclipeau amuzaţi. N-ai mai fost niciodată la 
biserică? 

— Nu. Şi poate că asta era prima şi ultima dată. 

— Poate fi puţin cam copleşitor. Vino. Shanice îl luă de 
braţ. O să avem mare grijă de tine până vine Grace. El le 
zări pe Ashley şi pe Nicole. Ele trebuie să fi fost restul de 
„noi” de care pomenise Grace. Roman se uită în jur după 
semnalele de evacuare. Shanice aproape că-l împinse în 
rândul de scaune. Fă ce face toată lumea şi o să fii bine! 

Roman nu se pricepuse niciodată la aşa ceva. 

Un bărbat apăru în mijlocul scenei şi strigă poporului lui 

Dumnezeu să-L laude pe Domnul. Toată lumea sări în 
picioare. Roman se ridică şi el cu greu. Anunţurile de pe 


ecran au fost înlocuite de versuri. Toată lumea cânta. Tare. 
Parcă ar fi fost la un local de tip karaoke-bar, uriaş, unde 
nimeni n-avea nevoie de băuturi ca să-şi dea drumul la 
gură. Trupa muzicală se legăna deja şi bătea din palme. 

Jasper îi povestise despre coruri şi pastori în robe negre, 
despre linişte şi decenţă. Dar nu-i spusese nimic despre 
tipetele stridente ale chitarelor electrice, despre 
sintetizatoare, tobe şi cântăreţi care cântau ca starurile 
rock. Întregul local fremăta de muzică. Shanice se întinse 
spre el. 

— Tu nu cânţi? 

— Nici măcar la duş. 

La a treia cântare, cei mai mulţi oameni erau cu mâinile 
pe sus şi pocneau din degete de parcă ar fi fost microbişti, 
încurajând echipa gazdă. Grace se strecură în rândul lor. 
Shanice îi făcu loc şi îi şopti ceva la ureche înainte să 
schimbe locul cu ea. Grace se grăbi să ocupe loc lângă 
Roman. Îi zâmbi, apoi începu şi ea să cânte. Vocea ei nu era 
atât de puternică sau de stilată ca a lui Shanice, dar îi plăcu 
mai mult. 

După o jumătate de oră, Roman avu impresia că la 
biserică nu se face nimic numai se cântă. Citi versurile cu 
atenţie şi începu să savureze felul în care se îmbinau vocile 
oamenilor. Tocmai pe când începea să se simtă confortabil, 
muzica încetă şi un alt bărbat urcă pe scenă şi numi pe 
cineva din mulţime să facă o rugăciune. Roman privea în jur 
în timp ce asculta şi observa atitudinea de închinare a celor 
mai mulţi dintre cei prezenţi. 

După încheierea rugăciunii, Roman fu înconjurat de 
ropotul mulţimii care-şi ocupa locul. Se aşeză şi el, încordat 
şi vigilent. Pe ecranul de sus fu afişată o schiţă. Grace 
deschise Biblia. Roman adusese şi el Biblia pe care o 
primise de la ea, dar habar nu avea unde să se uite. Ea Îi 
luă Biblia şi găsi pasajul cu uşurinţă, apoi i-l arătă cu 
degetul. Roman citi capitolul, închise Biblia şi o puse 
deoparte, apoi se concentră asupra vorbitorului. Predica 


acestuia avea la bază versetul care spune: „Păzeşte-ţi 
inima mai mult decât orice, căci din ea ies izvoarele vieţii”. 
Roman ştia cum să-şi păzească inima. Asta făcuse toată 
viaţa. 

In opinia lui Roman, predica se termină prea repede. Ar fi 
vrut să audă mai multe, dar trupa muzicală apăru din nou 
pe scenă. Se mai cântă o cântare, pastorul mai spuse ceva, 
după care slujba fu încheiată. 

— Mă duc să-l iau pe Samuel şi ne întâlnim în faţă. Grace 
se strecură afară din rând şi se pierdu în mulţimea care se 
îndrepta spre ieşire, înainte ca Roman să o poată opri. 
Nicole scria un mesaj. Ashley se uită în jur şi interceptă un 
bărbat îmbrăcat în costum de birou. Acesta păru fericit să o 
vadă. 

Shanice zâmbi. 

— Ai supravieţuit. Cum ţi s-a părut la biserică? 

— Nu aşa cum m-am aşteptat. 

— Asta e de rău sau de bine? 

— Nu ştiu. Mă aşteptam la formalism, la tradiţii şi la o listă 
de lucruri pe care nu trebuie să le faci. 

Ea râse. 

— Sunt tot felul de biserici. Cineva îi atrase atenţia lui 
Shanice şi îi dădu o îmbrăţişare. Roman observă manifestări 
publice de afecţiune din belşug, dar fu prevăzător şi speră 
că nimeni n-o să încerce să-l îmbrăţişeze. 

Shanice îi făcu cunoştinţă cu câteva persoane, inclusiv cu 
un bărbat care îl invită îndată la micul dejun al bărbaţilor 
care avea loc sâmbăta următoare. Roman îi mulţumi şi îi 
zise că se va mai gândi. Nu-şi putea imagina că ar exista 
ceva mai rău decât să ia micul dejun cu o grămadă de 
necunoscuţi. 

— Avem o grămadă de activităţi din care poţi alege, dacă 
vrei să te implici, îi zise Shanice în timp ce-şi croiau drum 
spre uşile duble. Avem echipe de baseball şi fotbal şi mai 
sunt o grămadă de bărbaţi cărora le place tenisul şi golful. 

Golf? Roman zâmbi pieziş. 


— Practică cineva parkour? 

— Din cauza aia şchiopătezi? Văzând că Roman tace, 
Shanice ridică uşor din umeri. Ei, ai fi surprins. Cunosc doi 
cascadori care vin aici la biserică. Deci, de unde ai învăţat 
sportul ăsta? Te-ai antrenat pentru American Ninja Warrior? 

— L-am deprins de pe străzile cartierului în care am 
crescut în San Francisco. O chestiune de supravieţuire. 

Shanice ridică sprânceana. 

— Am crezut că eşti puşti de aristocrați care a moştenit o 
avere. 

— Serios? Roman râse. Nici că se putea să greşeşti mai 
tare. 

— Ei, amice, am fost vecini. Eu am crescut dincolo de pod, 
în Oakland. Printre o mulţime de drogati şi găşti de stradă. 
Îi zâmbi nemilos. Întotdeauna alegeam un prieten destul de 
mare ca să îi bată măr pe cei care îndrăzneau să se lege de 
mine. 

Roman ştia că povestea nu se încheia aici. 

— Părinţii? 

— Tata e la închisoare în Chowchilla. Mama e o femeie 
dură care a avut grijă să termin şcoala şi mă duc la 
facultate. Dar tu? 

— Nu-s atât de norocos. 

Grace li se alătură cu Samuel atârnându-i în braţe ca o 
maimuţică simpatică. Shanice zâmbi. 

— Roman e încă aici. Deşi credeam că o s-o uşchească pe 
uşă înainte de începerea slujbei, dar a răbdat până la capăt 
ca un veritabil soldat. Shanice îl luă pe Samuel şi îşi îngropă 
faţa în gâtul lui, suflând peste pielea lui goală şi facându-l 
să râdă. 

— Roman ne-a adus cu maşina lui, aşa că nu o să reuşesc 
să ies la prânz astăzi. 

Shanice îl înapoie pe Samuel. 

— Te sun mai târziu. Ne facem noi timp săptămâna asta. 

Shanice strânse mâna lui Roman. 

— M-am bucurat să vă văd la biserică, domnule Velasco. 


XXkX* 


Grace îl păstră pe Samuel la cabană până când se apropie 
ora lui de culcare. Apoi îl înfofoli şi-l duse înapoi în Burbank. 
Selah ieşi pe uşă în clipa în care Grace apăru după curbă. 
Când deschise portiera nici măcar nu o salută pe Grace, ci 
desfăcu centura lui Samuel şi-l scoase din scăunel. 

— Mi-a fost dor de Sammy al meu. Trezit din cauza 
smuciturii, Samuel începu să plângă. Ay, mi corazón, alfin 
estâs en casa. 

Selah trânti portiera. Se uită urât la Grace şi vorbi repede 
în spaniolă. Apoi o dădu pe engleză. 

— Am fost îngrijorată! Am crezut că ai avut accident! Nu-l 
ţine atât de târziu. Grace nu avu timp să spună nimic 
deoarece Selah se pornise deja grăbită pe alee şi intră în 
casă. Cineva aprinse lumina pe verandă. 

Grace se urcă înapoi în maşină şi şovăi un moment, 
luptându-se cu lacrimile. Simţi pierderea ca o durere 
violentă, mai ales că îl ţinuse pe Samuel la ea toată 
săptămâna, iar acum ştia că n-o să-l mai vadă până vineri 
când avea să-l păstreze din nou doar pentru două nopţi. 
După luni întregi de căutare nu avusese norocul să 
găsească o creşă potrivită şi convenabilă ca preţ. O fi ea 
atât de pretențioasă că cerea atâtea recomandări? Se 
temea să nu o rănească pe Selah care o sprijinise atât de 
mult în ultimul an? Dar în seara asta, lui Selah nici că-i 
păsase de sentimentele lui Grace. Se uitase la ea ca lao 
duşmancă, îi adresase cuvinte aspre, iar câteva din ele le 
înţelesese şi Grace. Werecunoscătoare.  lresponsabilă. 
Plânse mai tot drumul până acasă 

Descuie uşa cabanei şi trânti geanta şi cheia pe masă. 
Vederea pătuţului gol o făcu din nou să plângă. Se pregăti 
de culcare. Trecu o oră, apoi alta şi somnul tot nu veni. Se 
ridică din pat când ceasul digital arătă ora 12:34. 

Trase pe ea capotul gros de pluş şi ieşi afară. Simţi 


betonul rece sub tălpile goale. Trase în piept aerul rece al 
nopţii. În atelierul lui Roman luminile erau aprinse. Se pare 
că şi el avea o noapte albă. Infăşurându-şi braţele, Grace 
privi la stele, diamante azvârnlite pe bolta de catifea 
întunecată. Voia să se roage, dar nu putea exprima în 
cuvinte ce simţea şi ce dorea. 

Fiul meu. Doamne, fiul meu, fiul meu. 

Grace oftă şi îşi şterse lacrimile. Frigul de afară o pătrunse 
şi o alungă înăuntru. Se aşeză pe canapea şi citi din Biblie 
până i se îngreunară pleoapele de somn. Decât să se 
holbeze la pătuţul gol din dormitor, preferă să se culce pe 
canapeaua din camera de zi. Trase pătura şi se înveli cu ea. 
Perna emana parfumul vag al loţiunii de bărbierit a lui 
Roman. Îl visă şi se trezi cu răsuflarea tăiată. Fu prea 
tulburată ca să mai adoarmă. 

Oh, Doamne, ajută-mă! 


XXX 


A doua zi, când intră în vilă, Grace simţi miros puternic de 
vopsea proaspătă. Fierse cafeaua, o turnă în cană şi se 
îndreptă spre atelier. 

Roman stătea lângă peretele din dos, încercând să 
acopere cu un strat de vopsea albă ceea ce pictase mai 
devreme. 

— Bună dimineaţa. Ai stat treaz toată noaptea? Grace 
simţi că i se aprind obrajii gândindu-se că o va întreba de 
unde ştia că nu dormise toată noaptea. 

— A trebuit să-mi iau o grijă de pe cap. Roman mai trasă o 
fâşie lată de vopsea înainte să arunce rola pe prelata 
şifonată. Sub bejul noroios se amestecau forme şi culori vii. 
Grace încercă să distingă desenul pe care Roman îi 
acoperise. 

— Te-am văzut pe verandă la miezul nopţii. Nici tu nu 
dormi mai bine ca mine. 

Grace evită să se uite la el. 


— Ce pictai? 

— Nimic care să merite pomenit. 

După tonul vocii sale, nimic bun. 

— Ai şti să-L pictezi pe Isus? Grace îi oferi cana de cafea. 

— Nu i-am văzut chipul. Luă cana de la ea, degetele lui 
atingând în treacăt degetele ei. În schimb îmi amintesc clar 
feţele celorlalţi. 

Grace trudi în birou până după-amiază. Fiindcă Roman nu 
coborâse deloc, pregăti un sandvici şi un ceai cu gheaţă şi 
urcă la el în atelier. El şedea cu o mână îngropată în păr şi 
cu cealaltă ţinând un creion cu care lovea coala albă de 
hârtie. Aşeză farfuria şi paharul pe etajera de lângă spaţiul 
lui de lucru. Roman îi aruncă o privire şi Grace zări 
cearcănele întunecate de sub ochii lui. 

— A sunat Talia. Vrea să-i semnezi câteva picturi printate. 

Roman aruncă pensula pe o tavă. 

— Câte? 

— Două sute. A stabilit preţul la o mie de dolari bucata. 

— Cât ai plăti tu pe una din aia? Grace nu voi să-i spună. 
Roman ridică din sprânceană, iar gura i se arcui într-un 
zâmbet sardonic. Nu te simţi aşa vinovată, Grace. Nici eu n- 
aş atârna aşa ceva pe pereţii mei. Roman se învârti pe 
taburet. Problema este că mi-am pierdut inspiraţia. În clipa 
asta, habar n-am ce să pictez sau să desenez. 

— O să-ţi vină inspiraţia. 

Roman râse fără veselie. 

— Poate că şi Dumnezeu are ceva împotriva muncii mele. 

— Poate că Dumnezeu vrea să faci altceva. 

— Ce anume? 

Grace ar fi vrut să n-o mai privească aşa. 

— Nu ştiu. Intreabă-L pe El. 

— Nu ştiu cum să-L întreb. 

— Vorbeşte cu El, pur şi simplu. Eu îi vorbesc tot timpul. 

— Eu nu te aud vorbind tot timpul. 

— Nu trebuie să te rogi cu voce tare. Grace se uită la coala 
albă de hârtie. Hector mi-a povestit că atunci când picta pe 


ceramică, începea de obicei cu figuri banale. Un cactus, 
spre exemplu, sau nişte bolovani. Roman avea destui 
bolovani pe proprietate. 

— Precum ştii, cactuşii şi bolovanii nu sunt genul meu. O 
măsură pe Grace din cap până-n picioare. Aş fi mult mai 
inspirat dacă ai poza pentru mine. 

Grace încremeni cu gura căscată. Glumea, fără îndoială. 

— Foarte amuzant. Dacă vrei un model, am un dosar cu 
scrisori de la o mulţime de femei frumoase dispuse să facă 
treaba asta. 

— Nu-ţi cer să te dezbraci, Grace. Doar să stai jos o oră. 
Poate că aşa o să mă apuc să pictez altceva decât 
obişnuiam până acum. Roman făcu semn spre peretele pe 
care-l spoise în dimineaţa aceea. 

Grace simţi că ia foc. Nu rezista să stea o oră întreagă 
uitându-se la ea. Clătina din cap, chinuită de căldura care-i 
urcă de pe gât pe obraji. 

— Dacă ai nevoie de inspiraţie, încearcă să faci ca şi 
Hector. Începe cu o linie. 

Pe chipul lui Roman miji un zâmbet. 

— Bine, desenează-mi o linie. Îi dădu blocul de desen şi un 
creion. Hai să vedem dacă mă inspiră. 

Grace se duse la geam şi încercă să surprindă orizontul. 
Apoi puse blocul de desen şi creionul pe masa de lucru. 

— Vezi ce poţi face cu asta. 

Roman râse plictisit. 

— Ar fi trebuit să mă prind că o să vrei să fac un peisaj. 

Grace se opri în prag şi se întoarse cu faţa spre el. 

— Nu contează ce vreau eu. Dar poate că pictând un 
peisaj, nu imagini de felul celor pe care le-ai ascuns sub 
vopseaua de pe perete, o să te ajute să dormi noaptea. 

— Dar tu? O urmări cu atenţie. Pe tine ce te ţine trează 
noaptea? Inima îi sări în piept. 

— Nimic din ce ai putea tu să rezolvi. 


KKK 


Marţi după-masă, Roman îl văzu pe Brian stând pe zidul 
din verandă, aşteptând-o pe Grace, evident. Când o văzu 
venind pe alee, se ridică în picioare, se aplecă şi o sărută 
pe obraji. Roman strânse din dinţi şi plecă de la fereastră. 
Probabil că în seara aceea o să meargă cine ştie la ce 
restaurant romantic şi liniştit ales de Henley. 

Nu-i plăcu sentimentul de mânie care-i răscoli sufletul. N- 
avea niciun drept să se simtă lezat sau supărat. 

Gândeste-te la altceva. Nu te apuca să bănuieşti ce s-ar 
putea petrece între ei în clipa asta. 

Ridicând blocul de desen, se concentră asupra arcurilor 
simple desenate de Grace. Îşi imagină cum prind contur 
forme diverse şi umbre în nuanţe cenuşii. Se aşeză la masa 
de lucru şi, folosindu-se de liniile ei, se apucă să deseneze. 

Amurgul împrăştie vâlvătaia de fâşii ţipătoare aurii şi 
portocalii de pe bolta de purpură în ton cu starea lui 
sufletească. Cabana părea cufundată în tăcere. Probabil 
Grace şi Făt-Frumos ieşiseră la cină cât timp desenase. Un 
bec ardea în cabană, dar se prea poate ca ea să-l fi lăsat 
aprins ca să nu se întoarcă în casa învăluită de întuneric. 

Mânat de curiozitate, Roman cobori scările. Când ieşi pe 
uşă, durerea îl săgetă în picior. Suburbanul lui Henley era 
parcat încă lângă cabană. Roman înjură în barbă. Se 
terminase cu sărutările caste. 

Trebuia să plece de acasă dacă nu voia să facă o prostie. 
Grace nu îi aparţinea. Putea să stea cu cine voia şi să facă 
ce îi plăcea. Ce i se potrivea mai bine lui Grace Moore, dacă 
nu un pastor de tineret? 

Fierbând de mânie, Roman se duse în debaraua din atelier 
unde îşi ţinea proviziile pentru pictat. Apucând un rucsac, 
vâri în el câteva sprayuri cu vopsea şi o cască cu lanternă. 
Poate că nu mai era în stare să se caţăre pe scări sau să 
facă parkour, dar existau diverse locuri care aveau nevoie 
stringentă de graffiti. Căută pe internet câteva pasaje 
subterane pentru pietoni în districtul Los Angeles, accesă 


harta, pe care o studie scurt, apoi făcu un plan rapid. 

Când se urcă în maşină, soarele apusese deja. În cabană 
ardeau toate becurile. Probabil Făt-Frumos se gândea să 
rămână peste noapte. Roman schimbă viteza şi porni pe 
alee ambalând motorul. Urcă pe şoseaua care străbătea 
canionul, împroşcând pietre pe asfalt. 

Nu trecu mult până ajunse la prima destinaţie - parcarea 
unui supermarket. Işi trase rucsacul pe umeri şi merse 
şchiopătând până la staţia de autobuz. Avu sentimentul că 
e urmărit. Probabil din cauza agitaţiei. Sosi şi autobuzul. 
Urcă şi se aşeză în spate, măcinat de emoţii şi silindu-se să- 
şi scoată din minte imaginea lui Grace în braţele unui alt 
bărbat. Îl durea pulpa, aşa că-şi întinse piciorul. Până la 
următoarea destinaţie mai trecură treizeci de minute. 
Tresări de durere când cobori treptele. Autobuzul plecă din 
staţie. Roman trecu strada şi o porni înainte. Destinația 
finală se afla la numai câteva clădiri distanţă, dar la fiecare 
pas un junghi de durere îi străpungea piciorul. 

Mai bine şi-ar fi adus bastonul. Era transpirat deja şi abia 
trecuse de prima clădire. Poate că nu fusese o idee bună să 
vină aici. Se aşeză în staţia de autobuz. Sosi autobuzul, iar 
uşa se deschise fâsâind. Roman îi făcu semn şoferului să 
plece. Nu putea să-şi petreacă noaptea în staţie. 

Scrâşnind din dinţi, Roman se ridică şi o porni din nou la 
drum. Pasajul subteran era pustiu. Cei mai mulţi pietoni 
evitau să străbată astfel de pasaje în timpul nopţii. Din 
când în când, oamenii străzii se mai adăposteau aici. Acest 
pasaj era liber şi mai curat decât multe altele. Roman dădu 
rucsacul jos şi scoase vopselele. Işi puse casca roşie pe cap, 
aprinse lanterna şi se apucă de treabă. Mirosul de Krylon 
umplu pasajul. Nu se auzea decât sâsâitul pulverizatorului 
de la vopsea. Prin mintea lui Roman se perindau secvenţe 
din iad, aşa că munci şi mai abitir. Privirile duşmănoase ale 
creaturilor de pe pereţi şi tavan o să hăituiască toţi pietonii 
care o să se perinde pe sub pasaj. Desenă un monstru, 
după care mai desenă unul ceva mai departe. Plănuise să 


deseneze şase în total. Flăcările de foc de la capătul 
tunelului aveau să-i completeze opera. 

| se păru că aude paşi şi încremeni cu sprayul în mână. Să 
fie un călător întârziat? Un om al străzii căutând adăpost 
pentru noapte? luţi pasul şi scoase alt spray din rucsac, 
după care încă unul. Culorile alternau de la roşu aprins la 
portocaliu, la care adăuga nuanţe galbene şi dungi negre. 
Când termină, vâri sprayurile în rucsac. Scoase casca grea 
de pe cap şi o îndesă şi pe aceea la un loc cu celelalte. 
Trase fermoarul rucsacului şi se ridică. Un bărbat stătea în 
mijlocul pasajului subteran, urmărindu-l. Pulsul lui Roman o 
luă razna. 

— De cât timp eşti aici? 

— De ceva vreme. Străinul avea o voce profundă. Nu-mi 
venea să cred că sunt atât de norocos când l-am văzut pe 
Roman Velasco ieşind din maşină în parcarea 
supermarketului. Te bănuiam. Ne-am întâlnit odată la 
expoziţia de la Laguna Beach. Mă îndoiesc că-ţi aduci 
aminte. 

Roman nu-şi aducea aminte, dar ştia cine era omul. 

Inaintă spre el şchiopătând, strângând în mână rucsacul, 
numai bun pe post de armă. 

— Tu eşti copoiul care punea întrebări. 

— Stolul de păsări negre pe care l-ai pictat te-a dat de gol. 
Soţia mea e atentă la ce se întâmplă în lumea artei locale şi 
e interesată de tine. Ea e cea care a primit broşura cu 
expoziţia de la galeria de artă din Laguna Beach. In clipa în 
care am văzut pictura aceea, am ştiut că te am la mână. 

— Chiar asa? 

— Crezi că poţi să treci de mine? Să fugi de mine? Eu nu 
cred. Nu cu un picior rănit. 

Bărbatul era mai înalt decât Roman şi avea umerii mai laţi. 
Ştia cum să pareze o lovitură şi să pună omul la pământ. 

Roman fu convins că urmează să înfunde puşcăria. Şi dacă 
o să atace un poliţist, o să primească mai mulţi ani. 

— Bine. Îşi luă rucsacul pe umeri. Ani de zile îşi încercase 


norocul, dar în seara asta norocul îl părăsi. Hai să plecăm. 
Deja îşi imagină titlurile ziarelor. Şocul şi dezamăgirea lui 
Grace, al lui Jasper, al soţilor Masterson. Ce o să creadă 
despre el? Pe de-o parte se simţea uşurat că fusese prins. 
Pe de altă parte îşi dorea să fugă. Problema era că nu putea 
fugi destul de repede. 

Polițistul se dădu la o parte. Merseră înainte fără să 
vorbească. 

— La departamentul de poliţie au un dosar cu operele tale. 
Am făcut câteva cercetări despre Roman Velasco. Nu-i 
numele tău adevărat. Deci, polițistul ştia despre Bobby Ray 
Dean. Ştia şi despre Sheila Dean şi despre felul în care 
murise. Cunoştea şi câteva detalii despre activităţile lui 
Roman în Europa. Ai ceva reputaţie, nu glumă. 

Roman călcă strâmb şi murmură o înjurătură când durerea 
îi fulgeră prin picior. Se opri şi se aplecă să-şi frece pulpa 
încordată. 

— Ai fost la control cu piciorul? 

— Mda. N-o să treacă. 

— Ţi-ai tăiat aripile. M-ai surprins că ai ales pasajul 
subteran, întotdeauna ti-au plăcut sferele cereşti. Aşa te-ai 
rănit? 

— Nu. Roman se uită curios la poliţist. Ce ştii tu despre 
sferele cereşti? 

— M-am îndeletnicit şi eu pe vremuri cu graffiti. Dar nu ca 
tine. Desenam doar litere groase. Dezordonate. Lipsite de 
sens. Râse încet. Tu eşti o legendă, ştiai? 

— M-am rafinat şi eu ca toţi ceilalţi. 

— Ultima ta piesă, cea de vizavi de bancă, e tot acolo. 
Chicoti. Am intrat în restaurantul din clădirea aceea şi am 
întrebat de graffiti. Proprietarul e nespus de mândru că are 
opera Păsării pe clădirea sa. 

Roman fu cuprins de un fior de mândrie, urmat de unul de 
regret profund că nu renunţase la graffiti înainte să-şi 
distrugă reputaţia atât de râvnită. 

— O să-ţi meargă faima că ai prins Pasărea în laţ. 


— M-am gândit la asta de multe ori. 

Roman zări maşina de poliţie parcată în intersecţie. Măcar 
polițistul nu-i pusese cătuşe. Îi trecu din nou prin cap să 
fugă. Dar unde să fugă? Ofiţerul ştia cine era şi unde locuia. 
Roman deschise portiera, aruncă rucsacul pe banchetă şi se 
strecură în maşină. Sprijinindu-şi capul de tetieră, înjură în 
barbă. Era numai vina lui. Închise ochii şi aşteptă ca 
durerea din picior să se domolească. 

Roman nu avu parte de cursa lungă la care se aşteptase. 
Ofiţerul trase în parcarea supermarketului şi opri lângă 
maşina lui Roman. Roman se holbă la el prin oglinda 
retrovizoare. Ofiţerul schiţă un zâmbet. 

— Eram în timpul liber. În drum spre casă, m-am oprit să 
cumpăr câteva lucruri. Se întoarse şi se uită la Roman. 
Pasărea nu mai zboară, nu-i aşa? 

Roman uitase să-şi treacă inițialele pe opera din pasajul 
subteran. Oricum n-avea de gând să se întoarcă să-şi 
revendice dreptul asupra ei. 

— Mda, nu mai zboară. 

— Noapte bună, domnule Dean. Ofiţerul ieşi din maşină şi- 
i deschise portiera lui Roman. 

— Mersi. Roman luă rucsacul şi cobori. Maşina de poliţie se 
îndepărtă. 

Lui Roman i se oferise o altă şansă. 


XX*X* 


Brian o sună pe Grace şi o întrebă dacă era de acord să 
aducă mâncare la pachet pentru cină ca să poată sta de 
vorbă. De atunci, Grace nu mai avu astâmpăr. Oare Brian 
voia ca relaţia lor să devină mai serioasă? Prietenele ei 
credeau că el e bărbatul perfect pentru ea. Şi avea într- 
adevăr toate calităţile pe care şi le dorea la un bărbat. Era 
credincios, bun, atent, angajat. Nu simţise niciodată vreo 
atracţie fizică faţă de el, dar după cum subliniase chiar 
Brian, prietenia era o temelie bună pentru o căsnicie. 


Brian sosi devreme şi o aşteptă pe veranda din spate. Se 
ridică şi o sărută pe obraji, după care scoase din maşină o 
plasă de hârtie maro. 

— Mâncare italiană. Brian ridică plasa. Am fost la Trattoria. 
Am luat Fettuccine Alfredo, salată asortată, pâine cu ceapă 
şi tiramisu pentru desert. Mai luaseră cina la restaurantul 
acela cu o săptămână înainte de plecarea ei în călătorie 
împreună cu Roman. Ce drăguţ din partea lui Brian să ţină 
minte ce comandase ea atunci! O calitate şi mai de dorit! 
Brian era grijuliu şi atent la detalii. Patrick i-ar fi comandat 
mâncare thailandeză pe banii ei. 

Brian o urmă pe Grace în cabană. Părea dus pe gânduri. 

— Cum se mai simte Roman? 

De ce a trebuit Brian să-i aducă aminte de el? Şi aşa se 
străduia din greu să nu se mai gândească la bărbatul din 
vecini. 

— Nu poate dormi şi nu ştie nici ce să picteze. Se trezi 
povestindu-i lui Brian despre peretele din atelier. Nu ştiu ce 
pictează pe perete, dar se pare că foloseşte spaţiul acela ca 
să-şi descarce frustrările. Brian zise că poate Roman avea 
multe lucruri de pus în ordine după experienţa prin care 
trecuse. Gândurile lui Grace continuau să se învârtă în jurul 
lui Roman. A fost cu mine la biserică. N-a mai călcat până 
atunci în vreo biserică. Era atât de stânjenit, de parcă ar fi 
intrat în altă lume. 

Brian chicoti. 

— Ei, Scriptura chiar spune că noi nu suntem din lumea 
asta, iar Isus a fost nevoit să introducă în mod clandestin 
împărăţia Cerurilor pe pământ. 

Discutară despre grupul de tineri şi despre câţiva 
adolescenţi care n-au mai fost în biserică până atunci şi 
care credeau şi ei că biserica e un mediu ciudat. De aceea, 
mai întâi Brian s-a dus la ei în vizită, iar atunci când aceştia 
au venit la biserică, ştiau deja la ce să se aştepte. 

— Astfel de adolescenţi se simt mult mai în largul lor într- 
un supermarket transformat în biserică decât într-o biserică 


tradiţională. 

Grupul creştea mai repede decât anticipase Brian. Făcea 
studiu cu ei pe Evanghelia lui Marcu. 

De ce nu putea vorbi cu Roman cu aceeaşi uşurinţă? 

Grace ştia răspunsul. 

Brian o ajută la spălatul vaselor. Ea fierse cafea; mergea 
mai bine cu tiramisu. În cele din urmă, Brian se aşeză pe 
marginea canapelei, aproape de balansoarul pe care stătea 
ea. Grace îşi aduse aminte de Roman care adormise acolo 
cu Samuel pe pieptul lui. Inima îi bătu un pic mai repede. 

— La ce te gândeşti, Grace? 

La Roman, bineînţeles, dar n-avea de gând să-i 
mărturisească asta. Nu voia să se gândească la alt bărbat 
în seara asta. Chiar nu trebuia să se gândească deloc la el. 

— Nimic important. Grace scutură din cap, încercând să-l 
alunge din mintea ei pe Roman. Ai zis că vrei să discuţi 
ceva cu mine. Deşi vorbise despre multe subiecte, se pare 
că pe Brian îl măcina altceva. 

Dădu încet din cap. Puse deoparte cana cu cafea şi se 
aplecă înainte cu palmele împreunate între genunchi. 

— Trebuie să vorbim despre direcţia pe care o ia relaţia 
noastră. 

Grace nu se aşteptase ca Brian să fie atât de direct. 

— Cred că asta depinde de tine. 

— Amândoi vrem stabilitate. Nu-i aşa? 

Grace simţi brusc un fior de îndoială, de reţinere faţă de 
el, aşa cum nu i se mai întâmplase în preajma lui. 

— Da. Ezitarea din vocea ei era evidentă. 

— Ne place unul de altul. Brian îşi deschise mâinile. Putem 
vorbi despre orice. Avem aceeaşi credinţă. Ne luptăm 
amândoi să fim ucenici ai lui Cristos. 

În mod inexplicabil, Grace se tulbură, dorindu-şi ca Brian 
să înceteze. 

— Şi cu toate acestea, ceva lipseşte între noi. Brian zâmbi 
parcă cerându-şi scuze. Din câte mi-ai povestit despre 
căsnicia ta, nu sunt sigur că ştii la ce mă refer. 


Grace nu-l văzuse niciodată pe Brian atât de stânjenit. Dar 
ştia ce încerca să-i spună. 

— Nu există nicio scânteie. 

El dădu din cap. 

— Ştiu că nu-i suficient să-ţi clădeşti căsnicia doar pe aşa 
ceva, dar dacă ea există, cu atât mai bine. 

Grace era gata să izbucnească în plâns. Dar dacă simţi 
scânteia aia faţă de cineva nepotrivit? Dacă ţi se taie 
răsuflarea în prezenţa unui bărbat care nu ştie cum să 
iubească sau nu vrea să iubească pe nimeni? Cum rămâne 
atunci? 

— Niciodată n-am intenţionat să te rănesc, Grace. 

— Nu-i din cauza ta, Brian. Grace ridică din umeri. Am 
simţit scânteia aia. Doar că îmi doresc să o fi simţit faţă de 
bărbatul potrivit. 

— Altul decât Roman Velasco, vrei să spui! 

Grace se împurpură la faţă. 

— Ce te face să crezi că-i el? 

— Am ştiut din clipa în care te-am văzut la spital. O femeie 
nu se necăjeşte atât de tare din cauza unui bărbat, numai 
dacă e îndrăgostită de el. 

Lui Grace îi veni să plângă. 

— Din cauza asta mi-ai spus aceste lucruri? 

— Nu. Brian îşi împreună palmele şi evită să o privească. 
Adevărul este că am întâlnit pe cineva... Mi-ar plăcea să 
ajung să o cunosc mai bine. El înălţă capul. Şi tu o cunoşti. 

Într-o clipă se făcu lumină în capul lui Grace. 

— Shanice. 

Brian o privi surprins. 

— De unde-ai ştiut? 

Grace schiţă un zâmbet. 

— După cum vorbeaţi în sala de aşteptare la spital. Atunci 
Grace simţise că ceva se petrecea între cei doi, dar uitase 
complet. Râse. Ce ironie! O să-i aduc aminte că ea e cea 
care te-a ales. 

— Pentru tine. 


Grace se aplecă şi îi întinse mâna. 
— Credea că eşti o partidă bună. 


KKK 


În dimineața următoare, Roman puse lucrurile în ordine 
înainte să vină Grace la lucru. Când i-a adus cafeaua în 
atelier, îi zise că Jasper urma să vină în vizită la sfârşitul 
săptămânii. Îl sunase cu întârziere noaptea trecută după ce 
Roman reuşi să se târască până acasă. Chipul lui Grace se 
lumină de parcă ar fi venit Crăciunul. 

— Minunat! M-am gândit să fac grătar sâmbătă. Şi tu şi 
Jasper sunteţi bineveniţi. 

În străfundul sufletului, Roman avu un sentiment dureros. 
Nu trebuia să se întrebe dacă o să vină şi Brian Henley la 
petrecere. 

— Poţi să-i spui lui Jasper când ajunge. Eu, probabil, o să 
am alte planuri. Licărul de dezamăgire din ochii ei îl puse pe 
Roman pe gânduri. 

Tot restul zilei, Roman rămase în atelier, schiţând nişte 
coline şi frământându-şi mintea cu evenimentele de 
noaptea trecută. Nici măcar nu întrebase ofiţerul de poliţie 
cum îl cheamă. Poate că Talia avea cartea lui de vizită. Sau 
Grace îl notase în mapa ei. Mai bine să nu întrebe. Se 
concentră la portretul pe care îl schiţa. Trase o linie neagră 
cu cărbunele şi încercă să o îndulcească. Studie liniile 
arcuite pe care le adăugase. O să vadă Grace ce ascundea 
în pictura asta? 

Grace reveni. El o ignoră până ce ea îşi drese glasul. 
Acoperi desenul fără să catadicsească să se uite la ea. 

— Ce-i? 

— Îmi pare rău să te întrerup, dar am câteva mesaje 
pentru tine înainte să plec. Când se apropie, Roman întinse 
mâna. Grace se uită pe furiş la masa de lucru. Faci ceva 
nou? 

— Linia ta m-a inspirat. 


— Pot să văd şi eu? Grace se aplecă în faţă. 

Roman inspiră parfumul ei proaspăt şi dulce. Se dădea cu 
parfum? Sau mirosea aşa de bine tot timpul? Se imagină 
îngropându-şi faţa în curbura gâtului ei. Îl ispitiră şi alte 
imagini, dar se mulţumi să acopere cu mâna blocul de 
desen. 

— Nu încă. Vocea lui sunase aspru. Grace îi aruncă o 
privire şi Roman îi văzu pupilele dilatate. Inima îi bătea de 
parcă ar fi alergat maratonul. Dă-te înapoi. 

Grace se supuse. 

— Am făcut ceva rău? 

— Nu. Doar că încerc să... Să ce? Să se protejeze? 

— N-am vrut să-mi bag nasul unde nu trebuie. 

— Mă bucur că eşti interesată. Dacă privirea aceea fusese 
un indiciu a ceea ce simţea ea, de ce mai petrecea atâta 
timp cu Brian Henley? Grace era atât de aproape de el că 
putea să o atingă. În schimb încleştă pumnul şi-l apăsă pe 
piciorul bolnav. 

— Te doare piciorul? 

— Va trebui să trăiesc cu durerea asta. Ca să nu uit ce mi 
s-a întâmplat. Îi era teamă cât de mult ajunsese Grace să 
conteze pentru el. Deşi avea să iasă curând din viaţa lui. Va 
trebui să găsesc o maseuză bună. Rânji ca s-o tachineze, 
încercând să reducă tensiunea dintre ei. Dacă nu vrei să te 
oferi voluntară. 

— Foarte amuzant. Ea se dădu înapoi. 

Roman vorbi înainte să se gândească. 

— Ne-am întors la vechea rutină, nu-i asa? Nu că si-ar fi 
dorit aşa ceva. Îi lipsea intimitatea pe care o împărtăşiseră 
pe drum şi în spital, dar în acelaşi timp îi era frică de ea. 
Tânjea să se întindă şi s-o ia de mână, dar nu o făcu. 

Călătoria aceea îi dăduse viaţa peste cap. In prima zi 
intrase în maşină gândindu-se că n-ar fi rău să-şi cunoască 
secretara ceva mai personal. Cu câte alte minciuni se mai 
ameţise? Plecase plin de mândrie, cu un scop precis, 
crezând că-şi poate trăi viaţa aşa cum pofteşte, dar se 


întorsese cu fizicul distrus, cu spiritul luminat şi cu psihicul 
confuz. 

Grace mai făcu un pas înapoi. 

— Ei bine, ne vedem mâine. 

Roman aprobă din cap. Aproape că putu să o simtă cum îşi 
ridică garda, la fel ca el. Poate că nu erau chiar atât de 
diferiţi. Ar putea să-i spună adevărul - că nu mai avea 
răspunsuri la nimic, că îl îmbolnăvea fizic să o vadă cu un 
alt bărbat, că tânjea după mai mult, dar îi era teamă să se 
gândească la cât de mult. 


30 


Grace îl puse pe Samuel în ţarc şi îi dădu pianul de jucărie 
Baby Einstein. Ashley sosi cărând un bol uriaş de salată de 
roşii şi o tavă de negrese cu multă ciocolată deasupra. 

— Am avut chef de copt azi-noapte. Şi dacă nu scoteam 
din casă prăjiturile astea, le-aş fi mâncat până la ultima 
bucată. 

Nicole se arătă şi ea, palidă şi cu ochii roşii. 

— Am nevoie de un bol. Shanice intră încălţată cu nişte 
pantofi cu tocuri înalte, aducând un vas mare cu iahnie de 
fasole. 

Ashley se uită prin crăpătura uşii pe verandă. 

— Unde-i Charles? Am crezut că vine şi el astăzi. 

— Are de lucru. Nicole rupse punga cu salată şi o goli în 
bolul lui Grace, apoi scoase din geantă o sticlă de oţet cu 
aromă de zmeură şi nuci pecan şi o trânti pe masă. 

Nicole îi aruncă lui Shanice o privire aprigă. 

— N -are rost să spui nimic, fiindcă ştiu deja că dacă aş 
avea mai multă minte, mi-aş da demisia şi mi-aş căuta 
altceva de lucru. 

Shanice făcu ochii mari de uimire. 

— Eu n-am zis aşa ceva. 

— Nu, dar aşa ai gândit. 

Shanice puse vasul cu iahnie pe aragaz şi se întoarse spre 


Nicole. 

— Niciodată nu ţi-am spus altceva decât să-ţi păzeşti 
inima. Că a mea a fost zdrobită de câteva ori. Şi nu numai a 
mea. 

Nicole se prăbuşi în scaun. Părea gata să plângă. 

— Charles e un bărbat important care face lucruri 
importante şi mă simt importantă când sunt cu el. 

Shanice o prinse de umăr pe Nicole, se aplecă şi o sărută 
pe obraz. 

— Ai fi importantă şi fără el, scumpo. 

— Sunt doar o secretară, Shanice. 

Grace simţi durerea lui Nicole. 

— Şi eu la fel. 

— Tu nu înţelegi. Aş face orice pentru Charles. Orice! 

Grace înţelegea prea bine şi vru să-şi avertizeze prietena. 

— Şi eu am făcut totul pentru Patrick, Nicole, dar pentru el 
n-a contat nimic. E greu să gândeşti limpede când eşti 
vulnerabilă şi-ţi doreşti ceva atât de mult. 

Brian ajunse şi el, cărând un bax cu sucuri, şi însoţit de un 
bărbat pe care Grace nu-l cunoştea. 

— Frumoasă după-amiază pentru o frigăruie. Îi dădu lui 
Grace un sărut scurt pe obraz. El este Nigel Campbell, unul 
dintre diaconii noştri foarte harnici. Va trebui să faci 
prezentările. Nu o cunosc decât pe domnişoara Tyson. Brian 
o salută pe Shanice cu o clătinare a capului. Ea îl ignoră şi-l 
salută rapid pe Nigel, apoi se întoarse să mestece în iahnia 
de fasole. 

Grace le făcu cunoştinţă cu Ashley şi Nicole. În clipa în 
care Nigel deschise gura, chipul lui Ashley se învioră. 

— Eşti englez! 

Roman şi Jasper coborau aleea pavată dinspre vilă, iar 
Grace ieşi afară să-i întâmpine. Jasper căra o lebeniţă 
uriaşă. Roman ducea şase sticle de bere Heineken şi una de 
şampanie. Roman o urmă pe Grace înăuntru, unde Shanice 
şi Brian stăteau la cele două capete ale mesei, atmosfera 
dintre ei vibrând de tensiune. Roman aşeză berea şi 


şampania pe masă şi îi întinse mâna lui Brian. 

— Tu eşti Henley, nu-i aşa? 

Brian îi strânse mâna zâmbind. 

— Se pare că rugăciunile noastre au fost ascultate. Ea e 
Shanice. A fost şi ea la spital. 

— Mi-a spus Grace că ai venit. Mulţumesc că ai avut grijă 
de ea. 

Jasper îi făcu cu ochiul lui Grace şi se aplecă spre ea. 

— E cât se poate de manierat astăzi. 

Grace puse berea şi şampania în frigider. Samuel lovea 
pianul de jucărie, iar Jasper se duse mai aproape să-l vadă 
mai bine. 

— Şi cine-i micuțul acesta? 

— Fiul meu. Ea îl luă în braţe şi îl sprijini pe şold. Samuel, 
acesta este domnul Hawley, prietenul domnului Velasco. 

Brian îl smulse pe Samuel din braţele ei. Ridicându-l, îl 
gâdilă până ce începu să râdă, apoi râse şi el împreună cu 
micuțul. 


KKK 


Roman îl privi pe Brian împreună cu fiul lui Grace. Era 
evident că bebeluşul îl cunoştea şi că Henley îl manevra 
fără probleme. Brian îl duse pe Samuel înapoi la Shanice şi 
cei doi se apucară să discute în şoaptă. Roman urmări 
schimbul de cuvinte şi se întrebă dacă Grace îi observase. 
Nu părea să o deranjeze să-l vadă pe prietenul ei arătându- 
se atât de interesat de prietena ei. Shanice îl luă pe Samuel 
de la Brian şi i se alătură lui Roman. 

— Cu ce te ocupi mai nou? Cu o altă frescă? 

— Cu ceva nou. A fost ideea lui Grace. Incerc să-mi abat 
gândurile de la excursia din iad. 

— Din fericire, niciodată nu voi face o astfel de excursie, 
deşi aş merita. Shanice suflă pe gâtul lui Samuel. 

— Am crezut că el e al tău. Tu îl ţineai în braţe când ne-am 
întâlnit prima dată. 


Shanice râse. 

— Te referi la ziua în care am venit să ne asigurăm că nu 
ai intenţii neserioase faţă de Grace? îl ridică pe Samuel pe 
umăr. Îl iau pe micuțul acesta de câte ori am ocazia. Nu am 
nicio garanţie că o să am vreodată un copil. Ochii ei 
zăboviră cu nostalgie asupra lui Brian. E special pentru 
mine. 

— Vorbeşti de bebeluş sau de Brian Henley? 

Shanice păru stânjenită. 

— M-am referit la Samuel, bineînţeles, dar şi Brian e un tip 
tare. Eu, Nicole şi Ashley l-am ales pentru Grace. li povesti 
despre site-ul de peţit şi despre bărbaţii la care se 
gândiseră înainte să-l aleagă pe Brian ca fiind bărbatul 
perfect pentru Grace. 

Trebuie să fie frumos să ai prietene cărora să le pese 
suficient de mult de tine încât să-ţi caute o partidă bună. 
Domnul Perfect aprinse focul şi începu să pună sucurile în 
lada cu gheaţă de afară, în timp ce vorbea cu Ashley şi 
Nigel. Samuel adormise pe umărul lui Shanice. Grace 
scotea carnea pentru hamburgeri şi cârnăciorii din frigider. 
Roman o surprinse uitându-se la el şi simţi un fior de 
satisfacţie. Ea măcar nu stătea cu ochii lipiţi de bărbatul 
care aprinsese focul. 

— Frumoasă adunare. 

— Mă bucur că ai venit. Grace îşi trase un şorţ peste cap. 
Nu păreai foarte entuziasmat când te-am invitat. 

— Nu eram sigur că mă încadrez în peisaj. Dar până la 
urmă se gândi că era curtea lui, nu a lui Brian Eienley. 

Acesta intră după tava cu carne. 

— Focul e pregătit. 

Se aşezară cu toţii afară ca să mănânce şi Roman ascultă 
conversațiile care se închegau cu uşurinţă în jurul lui şi 
răspunse la întrebările care îl vizau. Nicole zise că trebuie 
să plece, iar Grace o însoţi până la maşină. Când se 
întoarse, Shanice o întrebă dacă ajunsese la un rezultat cu 
Nicole. Grace se rezumă să ridice din umeri. 


Jasper le povesti câteva întâmplări despre un copil care 
fusese o pacoste pentru el la ferma Masterson şi fu evident 
pentru toată lumea la cine se referea. Roman nu era tocmai 
fericit, dar apoi se oferiră şi alţii să povestească despre 
năzbâtiile din copilăria lor. Brian recunoscu şi el că 
împreună cu câţiva prieteni din liceu lipiseră fâşii de vată 
umedă pe maşina directorului în toiul iernii din Vestul 
Mijlociu. 

— N-a reuşit să scape de ele decât după vreo trei 
săptămâni când vremea s-a mai înmuiat. 

Roman râse. 

— Ai scăpat basma curată? 

— Nu m-a slăbit conştiinţa până nu i-am mărturisit. 

Shanice se întoarse spre Roman. 

— Vreau să aud ce s-a întâmplat în timp ce erai resuscitat. 

Se pare că toţi ştiau deja. 

— Grace mi-a acordat primul ajutor. 

Grace scutură din cap. 

— M-a ajutat un bărbat, după care au venit paramedicii. 
Povesteşte-le ce s-a întâmplat, Roman. 

De asta l-a invitat Grace? Lui Roman nu-i plăcea să fie în 
centrul atenţiei. 

— N-am crezut că există iad până n-am ajuns acolo. Toţi 
se holbau la el. 

— Atâta tot? protestă Shanice. Numa’ atâta ai de gând să 
ne spui? Haide! Vrem să auzim tot. 

Jasper chicoti. 

— Te sfătuiesc să le spui de bună voie. Am sentimentul că 
fetele n-or să renunţe. 

Roman le povesti despre demoni, despre tunel, despre 
duhoare, despre urlete. Apoi se uită la Grace. 

— Numai ce vorbiserăm despre Isus. Altfel nu mi-ar fi 
trecut prin cap să-l strig numele. Chipul ei se înduioşă. 

— L-ai văzut? 

— Poftim? Roman se întoarse spre Ashley. N-am văzut 
decât lumină şi am simţit o mână care m-a prins. N-am 


văzut niciun chip, dar ştiam Cine e. Se uită din nou la 
Grace. N-am nicio îndoială că Isus m-a salvat, dar nu ştiu de 
ce şi-a bătut capul cu mine. 

Brian se aplecă spre el cu mâinile împreunate între 
genunchi. 

— Fiindcă te iubeşte. 

Roman îi adresă un zâmbet batjocoritor. 

— Aşa crezi? 

— De ce? Din cauza dragostei Lui şi a rugăciunilor lui 
Grace. Shanice bătu uşor cu palma pe genunchiul lui 
Roman. Indiferent de motiv, e clar că Dumnezeu mai are de 
lucru cu tine. 

Jasper îi spusese acelaşi lucru. 

— Ei bine, voi toţi ştiţi Biblia mai bine decât mine. 

La apusul soarelui, se aşezară cu toţii în jurul focului. 
Ashley adusese toppinguri pentru biscuiţi cu ciocolată şi 
bezele coapte la foc de tabără. Brian povesti despre tabăra 
de cercetaşi. Cumva, cândva în timpul serii, Roman încetă 
să-l mai urască şi se simţi captivat de membrii micului grup. 
Oamenii aceştia vorbeau cu uşurinţă despre Isus şi despre 
puterea lui Dumnezeu. 

Grace intră în casă să-l pună pe Samuel la culcare. Roman 
se gândi să o urmeze, dar Brian se uită la el de parcă ar fi 
ştiut ce încerca Roman să ascundă. 

Toată lumea ajută la strânsul vaselor, a tăvilor şi la 
adunatul farfuriilor de carton şi a paharelor. Roman se puse 
şi el pe treabă şi se oferi să ducă gunoiul. Când se întoarse, 
Brian tocmai anunţa că trebuia să plece. Slujba la biserică 
începea dimineaţa devreme şi era mai bine pentru el dacă 
reuşea să se trezească de-a binelea să-i poată învăţa pe 
micuţii lui fraţi şi surori. Brian îi întinse mâna lui Roman. 
Făt-Frumos avu o strânsoare fermă şi se uită drept în ochii 
lui. 

— Hai să ieşim odată la prânz ca să mai stăm de vorbă. Îi 
dădu o carte de vizită. Uite numărul meu! 

Roman nu voia să-l îndrăgească. Vâri cartea de vizită în 


buzunarul de la cămaşă şi-l urmări pe Brian cum se apropie 
de Grace. De data asta nu o sărută, probabil pentru că nu 
erau singuri. Stăteau aproape unul de altul şi vorbeau încet. 
Intimitatea dintre ei îl irită pe Roman. Se îmbrăţişară scurt. 
Brian şi Nigel plecară. Curând îi urmă şi Ashley. 

Shanice zăbovea alături de Roman pe zidul de pe verandă. 

— E o seară frumoasă, nu-i aşa? Se înclină să se uite la el. 
Te rog să fii atent cu prietena mea. 

— Nu cred că am făcut ceva ca să merit avertismentul. 

— Mă îngrijorează felul în care te uiţi la ea când nu te 
vede. 

Mai observase şi altcineva în afară de Jasper? 

— Poate că tu eşti aia care ar trebui să fie atentă. 

Shanice nu se prefăcu că nu înţelege. 

— Cu Brian, vrei să spui. Crede-mă, nu mi-aş permite să o 
fac pe Grace să sufere. Şi aşa am făcut destule rele. 
Shanice se ridică şi îi zise că spera să-l vadă la biserică 
dimineaţă. Roman îi răspunse că o să vorbească cu Jasper 
despre asta. În timp ce se depărta, Roman se întrebă ce 
rele făcuse şi cum o afectau aceste rele pe Grace. 


XXX 


Vasele murdare erau adunate claie peste grămadă. 
Roman îi turnă lui Jasper ceva de băut. Fuseseră împreună 
la biserica pe care o frecventa Grace. Roman se aşteptase 
să audă opinia lui Jasper, dar el părea neobişnuit de tăcut. 

— Ce părere ai? 

Jasper dădu din umeri. 

— E diferit de ce ştiam eu, dar predica a fost bună. N-am 
văzut-o pe Grace. 

— Ea stă împreună cu Shanice şi cu celelalte fete. Se duc 
împreună la prânz în fiecare duminică. Roman se aşezase 
de cealaltă parte a sălii de unde nu putea să o vadă, ştiind 
că nu ar fi putut să se concentreze dacă ar fi stat undeva în 
preajmă. 


Jasper se sprijini de spătarul scaunului. 

— Cotletul a fost bun, printre altele. Nu ţi-ai pierdut 
îndemânarea. Dacă te hotărăşti să renunţi vreodată la 
pictură, poţi oricând să te înscrii la cursuri culinare şi să-ţi 
deschizi propriul restaurant. 

— Asta e prima mâncare adevărată pe care am gătit-o în 
ultimele luni, dacă nu pui la socoteală semipreparatele pe 
care doar le arunci în microunde. De obicei, Grace găteşte 
câte ceva înainte să se întoarcă acasă. 

— Cum merg lucrurile între voi? 

— Grace face o treabă bună. 

Jasper râse moale. 

— Ştii că nu asta te-am întrebat. 

— Nu te priveşte deloc, dar stagnăm. 

— Pentru că aşa vrei tu? 

— Nu tocmai. 

— Tocmai ce? 

Roman îşi termină băutura din pahar. 

— Ştii istoria mea cu femeile. 

— Există o mare diferenţă între a face sex şi a avea o 
relaţie, prietene. Expresia lui Jasper se înmuie. Să ai o 
relaţie e ceva nou pentru tine. Ascultă-mă bine. lată regula 
numărul unu. Cu o doamnă ca Grace Moore, nu te cuplezi. 
Petreci timp cu ea şi vezi încotro merg lucrurile. 

— E mai uşor să lăsăm lucrurile aşa cum sunt acum. 

— Mai uşor? Jasper scutură din cap. Mereu ţi-a fost greu să 
te ataşezi. Asta-i o moştenire de familie. Nu-i uşor să treci 
prin viaţă fără dragoste. E dureros să fii singur. 

— De unde ştii? 

— Din observaţiile mele. 

Privirea cercetătoare a mentorului său îl tulbura. Se ridică 
uitându-se urât la el. 

— Îmi place de Grace. Mult. Zzz Mai mult decât de toate 
femeile pe care le-am cunoscut vreodată. Asta nu înseamnă 
că sunt îndrăgostit de ea. 

— Îmi amintesc cum erai cu Susan. 


Roman înjură. 

— Eram adolescent şi mă purtam la fel ca toţi ceilalţi 
băieţi care locuiau la fermă! 

— Ştiu.Toţi v-aţi îndrăgostit de ea o vreme.Tânjeşti după o 
relaţie ca a lui Chet cu Susan. S-ar putea să ai şi tu parte de 
aşa ceva. 

Speranţa era fatală. 

— Rar întâlneşti un astfel de cuplu. 

— Depinde cum te raportezi la relaţie. Jasper puse 
deoparte paharul. Nu intri într-o relaţie gândindu-te la sorții 
de izbândă. Şi pun pariu pe ce vrei tu că eşti îndrăgostit de 
Grace. 

Roman stătea lângă peretele de sticlă. Oare Grace o fi 
ajuns acasă de la prânz? Ce povesteau femeile astea când 
se adunau la masă? 

Jasper i se alătură. 

— Am trecut şi eu prin ce treci tu. E îngrozitor când începi 
să te îndrăgosteşti. Toate lucrurile îţi merg de-a-ndoaselea 
şi de regulă te simţi întors pe dos. Jasper îl strânse de braţ. 
Dar pentru dragoste, merită, Bobby Ray. E cea mai 
frumoasă experienţă din viaţa omului. Zâmbi. „Credinţa, 
nădejdea şi dragostea - dar cea mai mare dintre ele este 
dragostea. Dragostea nu va pieri niciodată”. 

Roman scutură din cap. Ştia că Grace avea anumite 
sentimente pentru el, dar erau ele de durată? Nu-l cunoştea 
atât de bine cum credea, iar lui Roman îi era teamă că dacă 
l-ar cunoaşte, şi-ar rata orice şansă. 

— Fii sincer cu Grace. Spune-i ce simţi. 

— Dar dacă nu sunt pregătit? 

— Atunci fii băiat curajos şi las-o în pace. Oricum va trebui 
să iei o decizie până la urmă. 


KKK 


După ce i-a adus cana cu cafea, Roman nu o mai văzu pe 
Grace. Terminase câteva schițe pentru noul tablou pe care-l 


începuse de la linia ei. Întinse pânza nuanţată pe şevalet şi 
trasă cu pensula planul tabloului. Aruncă o privire spre ceas 
şi observă surprins că era ora 11:30. In majoritatea zilelor, 
la ora asta Grace trecea pe la el să-i transmită mesajele. 

Casa era cufundată în tăcere. Roman ieşi în hol şi o luă 
spre birou. S-o fi dus la cumpărături? Sau plecase cu alte 
treburi? De obicei îl informa când ieşea din casă. Poate că 
se dusese la cabană să ia prânzul. 

Grace stătea cu coatele pe masă şi cu palmele îşi 
acoperea ochii. Postura ei îi dădu de înţeles că era 
supărată. 

— Grace? Ea tresări, dar nu se întoarse spre el. Roman 
intră în birou. Ce s-a întâmplat? 

— Nimic. Totul e bine. Insă tonul ei spunea altceva. 

— OK, rosti el tărăgănat. Ce s-a întâmplat? Te-a părăsit 
Brian? Nu putea decât să spere. 

Grace se întoarse ştergându-şi îndată lacrimile. 

— Brian şi cu mine suntem doar prieteni. Atâta tot. Ochii îi 
erau roşii şi umflaţi. 

— Aveai aşteptări mai mari. 

— Intotdeauna am aşteptări prea mari, murmură ea şi îşi 
întoarse privirea spre birou. N-ai niciun mesaj în dimineaţa 
asta. Poate câteva e-mailuri pe care s-ar putea să vrei să le 
citeşti. 

Roman nu se clinti. 

— Ce aşteptări ai? 

Grace se uită la el cu ochii plini de tristeţe. 

— Să primesc înţelepciune. Câteodată trebuie să pui capăt 
unei prietenii ca să poţi merge mai departe. 

Şi-a mărturisit Shanice atracţia faţă de Brian? 

— Vorbeşti despre cea mai bună prietenă a ta? 

— Una dintre cele mai bune. Am avut încredere în ea. 
Ridică din umeri. Uneori oamenii nu sunt ceea ce crezi că 
sunt. Grace îl privi rugător. Dar nu prea vreau să vorbesc 
despre asta. 

— Ei bine, în cazul în care te răzgândeşti, mă găseşti aici. 


Niciodată nu se mai oferise să facă aşa ceva şi realiză că 
vorbise ca Jasper. Se înfiora în sufletul lui ştiind cât era de 
nepregătit să pună întrebări potrivite şi să dea sfaturi 
înțelepte. În special unei femei. 

— Mersi, Roman. Îi zâmbi cu ochii înlăcrimaţi. Dumnezeu 
va trebui să rezolve problema asta. 

O oră mai târziu, Grace se abătu pe la atelier să-i aducă un 
sandvici. Când se apropie de şevalet, Roman clătină din 
cap. 

— N-ai voie să tragi cu ochiul până nu termin. 

— O să-mi placă? 

— Depinde dacă o să observi ce ascunde pictura. 

— Eşti foarte misterios. Grace se gândi un moment. Oh. 
Imagini ascunse. 

— De fapt - Roman îşi şterse mâinile de un prosop pătat - 
e primul meu peisaj. 

Grace chicoti. 

— Nu cred până nu văd! 


XXX 


În seara aceea, Grace îşi puse o lingură de salată cu pui pe 
farfurie, făcu un ceai şi verifică de pe telefon contul de 
Facebook. Dădu peste un articol comercial care pomenea 
de un pasaj subteran din LA plin de graffiti. Scriitorul 
articolului nu voia ca imaginile să fie şterse. Deşi lipsea 
semnătura distinctivă a Păsării, probabilitatea era destul de 
mare ca el să fie infamul artist de graffiti de pe coasta de 
vest al statului, de atâta timp neidentificat. 

Ceva îi atrase atenţia lui Grace. Mai era un link care 
trimitea la un articol asemănător şi care era însoţit de 
imaginea unui chip de demon. Câţiva cetăţeni fuseseră 
intervievaţi şi fiecare în parte recunoscusera că nu voiau să 
străbată pasajul cu imagini groteşti şi cu flăcări la capăt. 

— Ai impresia că intri în iad. 

lar i se aprinse un beculeţ. 


Grace deschise laptopul şi căută informaţii despre Pasăre. 
Pe ecran apărură o mulţime de accesări, inclusiv speculaţii 
privind munca lui în Europa. De mai bine de zece ani, 
oamenii legii încercaseră să identifice Pasărea. Citi într-un 
reportaj că semnătura BAD, cu litere negre, părea ca o 
pasăre în zbor şi apărea întotdeauna în colţul de jos din 
stânga imaginii. Pulsul lui Grace se acceleră. Îşi aduse 
aminte de peretele din camera de zi de la ferma soţilor 
Masterson. 

Grace accesă imagini cu operele Păsării. Un bărbat 
arătându-şi fundul spre camera de supravegheat. Petroglife 
cu femei cu tocuri înalte cu talpă roşie, cărând sacoşe şi 
păşind ţanţoşe de-a lungul pereţilor pasajelor subterane. O 
fată însărcinată, purtând un tricou cu reclama Salvati 
balenele, deschizând uşa unei clinici de planificare 
familială. Doi protestatari pentru pace încăieraţi în stradă. 
Un preot cu piciorul aşezat pe pieptul unei comori. Grace 
derulă pagina până ce ajunse la imaginile cu chipurile 
demonilor din pasajul subteran. 

Făcu clic pe una dintre fotografii şi o trimise pe adresa de 
la birou cu intenţia să o printeze dimineaţă. 

Doamne, ştiu că e Roman. Ce măfac cu informația asta? 

Grace abia dacă reuşi să doarmă. Când intră în vilă a doua 
zi dimineaţa, din sala de antrenament a lui Roman bubuia 
ritmul muzicii heavy metal. Curioasă, se plecă pe genunchi 
şi scoase cartea neagră cu schiţe de sub canapeaua din 
camera de zi. Răsfoi repede paginile şi pe ultimele dintre 
ele descoperi chipuri de demoni. Se cutremură şi vâri 
cartea înapoi. 

Grace se duse în birou şi căută pe calculator mai multe 
articole despre Pasăre şi despre operele lui, apoi le printă. 
Puse toate documentele într-un dosar şi străbătu holul ca 
să meargă să vorbească cu Roman. 

Ingheţă în prag când îl văzu pe Roman crăcănat peste 
banca de ridicat greutăţi, cu bicepşii şi muşchii spatelui 
umflându-se de la efort şi cu pielea lucind de transpiraţie. 


Trase aer în piept şi bătu uşor la uşă. El nu o auzi din cauza 
muzicii rock şi îşi continuă exerciţiile cu sistemul de 
scripeţi. Începuse să-i fie cald, chiar dacă Roman era cel 
care transpira. Intră înăuntru şi stinse muzica. 

— Hei! Ai venit devreme. 

— Am venit la timp. 

Roman îşi şterse faţa cu prosopul şi tresări când îşi săltă 
piciorul peste bancă să se ridice. 

— Care-i problema? 

Tricoul lui zăcea undeva pe jos. Lui Grace îi fu teamă să-l 
privească în ochi ca nu cumva Roman să observe ce n-ar fi 
vrut. 

— Putem vorbi? , 

— Dacă putem? Aşa sper. Işi atârnă prosopul umed după 
gât. Doar am vorbit o grămadă pe drum. 

Aroma sănătoasă de transpiraţie masculină o tulbură şi 
mai mult. Nu ştia unde să se uite. Roman reuşea să 
stârnească senzaţii periculoase înăuntrul ei. Mai bine ar fi 
rămas în birou decât să năvălească aşa şi să-l întrebe dacă 
el era Pasărea. Ar fi trebuit să aştepte până mai încolo, 
după ce ar fi făcut duş, s-ar fi îmbrăcat şi ar fi ajuns la lucru 
în atelier. Voia să ştie mai multe despre el? 

Roman culese tricoul de pe jos şi-l îmbrăcă pe dos. 

— E mai bine acum? 

— Da. Mulţumesc. 

Roman mai gâfâia încă. Grace observă cum i se zbate 
pulsul la gât. Să fi fost din cauza efortului sau simţea şi el 
ceva din ce simţea ea? Trebuia să pună capăt tensiunii. 

— Nu contează. Poate să mai aştepte. Se întoarse şi se 
îndreptă spre uşă. 

— Ce zici de seara asta? i 

Grace se uită înapoi, confuză. li cerea să rămână după 
program? 

Roman îşi şterse părul ud cu prosopul. Înclină capul, 
studiind-o. În ce măsură o dădeau de gol sentimentele? 
Voia ca el să o atingă, dar dacă el ar fi făcut-o, Grace ar fi 


luat-o la fugă. Roman se apropie mai mult ţinând de 
capetele prosopului pe care şi-l atârnase după gât. 

— l-aţi ziua asta liberă, Grace. Hai să vorbim la cină. Eu 
gătesc. 

să ia cina după orele de lucru? 

— Nu ştiu dacă e o idee bună. 

Mâinile i se încleştară pe prosop. 

— Nici măcar nu am vorbit cum trebuie de când ne-am 
întors din călătorie. 

Au vorbit ei, cum nu, dar Grace ştia la ce se referise. Că 
încetaseră să se mai descopere unul pe altul. Cina era 
breşa de care avea nevoie. 

— Foarte bine. 

— Putem pune toate cărţile pe masă. Colţurile gurii i se 
înăltară uşor. 

— Toate? 

Roman se învârti în jurul ei. 

— Şi o să poţi să-mi spui ce te-a aprins atât de tare. 
Aruncă o privire spre dosarul din mâna ei. Mai bine mă duc 
să fac o baie. 

Grace nu putu să respire normal până nu-l văzu pe Roman 
intrând în baie şi închizând uşa după el. 

La ce se referise Roman când spusese toate? 


31 


Roman făcu o listă cu cele necesare pentru cină înainte să 
pornească spre Malibu. Voia să fie sigur că o să ia tot ce-i 
trebuie ca să o impresioneze pe Grace. Cumpără 
ingrediente pentru spanac, salată de pere şi Stroganoff de 
vită. Observase că ea nu obişnuia să bea alcool, aşa că optă 
pentru o sticlă cu cidru de struguri spumos. Susan 
Masterson spunea că nu există femeie la care să nu-i placă 
ciocolata. Aşa că alese un tort cu ciocolată de la cofetărie. 
Mai cumpără şi un aranjament floral cu două lumânări. 

De multă vreme nu mai petrecuse Roman toată după- 


amiaza în bucătărie, gătind o cină specială, mai exact de la 
ultimul Crăciun petrecut la ferma lui Masterson. Acela 
fusese modul lui de a le mulţumi şi, în acelaşi timp, de a-şi 
lua rămas bun de la ei. 

Seara era frumoasă. Grace adora peisajul de afară. Masa 
din verandă 

O să fie locul perfect pentru o cină în doi. La ora 17:00, 
Roman făcu duş şi se bărbieri. lImbrăcă un tricou bleumarin, 
o pereche de blugi negri la care asortă şi o curea din piele. 
Dacă ar da mai multă atenţie vestimentaţiei, probabil că ea 
o să se întrebe ce punea el la cale. Roman ieşi din dormitor 
şi deschise uşa de sticlă care dădea în verandă. Pulsul i se 
acceleră când o văzu pe Grace croindu-şi drum spre vilă. 

Aducea cu ea băuturile cu care venise el la picnic - sticla 
cu şampanie într-o mână şi baxul cu cele şase sticle de 
bere Heineken în cealaltă. Dosarul de carton manila era 
vârât sub braţul ei. 

— M-am gândit că ar trebui să ţi le aduc înapoi. Şi se 
îndreptă spre bucătărie. 

Roman surprinse aroma subtilă de parfum, când trecu pe 
lângă el. Un semn bun. O urmă în bucătărie. 

— Am observat că tu şi prietenii tăi nu beţi. Arăta minunat 
cu blugii negri strânşi pe picior şi jerseul ei roz, lejer. Grace 
puse şampania şi berea în frigider şi ocoli blatul din 
bucătărie să fie cât mai departe de el. Roman o întâmpină 
de cealaltă parte, îi smulse dosarul din mână şi-l aruncă pe 
suprafaţa de granit lustruită. In seara asta nu muncim! 

— Dar trebuie să vorbesc cu tine despre ceva ce am 
văzut... 

— Indiferent ce ar fi, Grace, poate să mai aştepte. 

Grace se uită înapoi spre bucătărie. 

— Ceva miroase foarte bine. 

— Eşti curioasă unde-i mâncarea la pachet? Nu avem aşa 
ceva. M-am gândit că ar fi timpul să-ţi pregătesc eu cina. 
Făcu un semn din cap spre uşile glisante. Seara e frumoasă. 
Vom mânca pe terasă. O urmări cum măsoară cu privirea 


masa pregătită pentru doua persoane, paharele de vin şi 
sticla care stătea la rece în vasul cu gheaţă, florile şi 
lumânările gata să fie aprinse după apusul soarelui. 

Expresia feţei ei trăda un sentiment asemănător cu frica. 

— Ce înseamnă toate astea? 

Roman nu se aşteptase ca o femeie matură să se 
panicheze, mai cu seamă una care a fost măritată. 

— Uşurel, Grace. Mi-a fost dor să iau cina cu tine. În 
călătorie* am povestit. Ne-am întors aici şi iată-ne 
luptându-ne din nou pe viaţă şi pe moarte. M-am gândit că 
ar fi frumos să petrecem o seară împreună, să reînnodăm 
relaţia din călătorie. Tacă-ți gura, nătărăule! Vorbeşti ca un 
agent comercial de maşini la mâna a doua. Simţi şi el un 
fior de panică. 

Grace îşi trase răsuflarea, înfiorându-se vizibil. 

— OK. Te pot ajuta cu ceva? 

— Cu nimic. Totul e pregătit. Ţi-e foame? Putem mânca 
chiar acum. 

— Da. Hai să mâncăm, zise Grace de parcă ar fi vrut să 
termine odată cu cina asta. 


Cina n-a decurs aşa cum plănuise Roman. Grace abia dacă 
gustă mâncarea. Conversaţia se desfăşură nefiresc, mintea 
ei fiind în altă parte. Roman îşi aduse aminte de lumânări 
abia după ce terminară cina, când fu prea târziu să le mai 
aprindă. Şi s-a terminat cu ambianța. 

Curăţară vasele împreună. Grace îl dădu la o parte când le 
clăti şi le puse în spălătorul de vase de parcă s-ar fi aflat din 
nou la serviciu. Roman izbucni cu nervii întinşi la maximum. 
Lovi furios dosarul de pe blat. 

— Numai la asta ţi-a stat capul de când ai intrat pe uşă? Îi 
venea să rupă dosarul în două fără să se uite în el măcar. 

Grace închise spălătorul de vase cu un pocnet. 

— Da. Ocoli blatul şi trecu pe lângă el. Stomacul lui Roman 
se strânse când o văzu plecându-se pe genunchi şi 
întinzând mâna sub canapea. Ştiu imediat ce avea în mână 


înainte să se întoarcă şi să-l înfrunte. 

Roman scrâşni din dinţi, gata să se apere. 

— Asta nu te priveşte. 

— Îmi pare rău, dar te-am văzut azvârlind-o sub canapea 
şi am fost curioasă. Apoi am văzut pozele de pe internet... 

— Ce poze? 

Grace nu-i răspunse. Deschise albumul de schiţe şi găsi 
ceea ce căuta, apoi i-l întinse. Aşeză albumul deschis pe 
blat, în faţa lui. 

Roman aruncă o privire. 

— Feţele demonilor din coşmarurile mele. Ce-i cu ele? 

Grace deschise dosarul şi scoase câteva imagini printate 
de pe calculator. Roman nu reuşi să desluşească expresia 
de pe faţa ei când îl privi. Dezamăgire? Teamă? Confuzie? 
— Tu eşti Pasărea, Roman? 

Roman se simţi expus, vulnerabil, stânjenit. 

— E ceva ce am făcut în trecut ca să fac faţă... nu 
contează. Luă dosarul şi-l închise. Hai să uităm de el. Astea 
nu te privesc pe tine. 

— Intr-una din articole scrie că poliţia are un dosar pe 
numele tău. Ai putea fi arestat. 

Roman putea să-i spună despre polițistul care-i dăduse 
drumul. În loc de asta, se simţi prins la colţ, în defensivă. 

— Te gândeşti să mă torni? 

— Nu, dar toate astea îmi spun că nu te cunosc deloc. 

— Tu ştii ce-i important. Nu tot, nu încă. Mă cunoşti mai 
bine decât oricine altcineva din lumea asta, inclusiv Jasper. 
Asumă-ți riscul! i-a spus odată Jasper. Nu mai lăsa frica şi 
furia să-ți conducă viața. Nu lăsa trecutul să-ți conducă 
viitorul. Cât de multe din manifestările Păsării nu se datorau 
frustrării neputincioase pe care o simţise întotdeauna, 
începând cu noaptea în care mama lui ieşise pe uşă afară? 
Grace era gata să izbucnească în lacrimi. 

— Cine eşti, Roman? 

Roman putu auzi vocea lui Jasper. Dărâmă-ți zidurile, 
Bobby Ray! Las-o să intre. 


— Nu ştiu. Aşteptă ca ea să-i spună ceva ce să-i 
zdrobească inima, dar expresia feţei ei se schimbă. Se uită 
cu milă la el. 

— Eşti artist. Grace vorbi cu blândeţe, cu convingere. 
Măcar atâta ştiu despre tine. 

Lui Roman îi fu teamă să o întrebe, dar trebuia să ştie. 

— Ce ai de gând să faci cu informaţiile astea? Despre 
Pasăre. 

— E secretul tău, nu al meu. 

— Acum e al nostru. Poate că o să te simţi mai bine dacă 
îţi spun că nu mai pot zbura. Nu mai pot fugi de nimeni. 
Pasajul subteran a fost ultima mea ieşire. 

— Fiindcă ştiu eu? 

— Fiindcă am fost prins în noaptea aceea. Mi-am imaginat 
cum se ruinează tot ce am realizat, dar apoi polițistul mi-a 
dat drumul. Trase o înjurătură. Totul s-a schimbat, Grace. 

— O experienţă în iad poate să schimbe viaţa unui om. 
Grace îi atinse braţul. 

Poate că mai avea o speranţă. 

— Da, dar nu la experienţa asta m-am referit. Ci la ceva ce 
s-a întâmplat mai înainte. Am început să tânjesc după ceva 
mai mult. 

— Şi anume? 

— Mai multă viață. Era atât de aproape de ea că o putea 
atinge şi o făcu. Grace uită să mai respire. Pielea gâtului ei 
era ca mătasea caldă. Şi tu tânjeşti după mai mult, nu-i 
aşa? 

Grace nu negă, dar se trase un pas înapoi. 

— Sunt angajata ta, Roman. Suntem prieteni. Suntem doi 
oameni salvaţi prin harul lui Dumnezeu. Asta te face fratele 
meu în Cristos. 

Roman nu avea de gând să o lase să scape cu atât. 

— Sunt mai mult decât şeful sau fratele tău, şi tu ştii asta. 
Văd asta în ochii tăi de câte ori te uiţi la mine. Grace îşi feri 
capul, dar Roman îi cuprinse faţa în palme. Uită-te la mine, 
Grace! 


— Nu-i o idee bună. 

Nu avusese nicicând o idee mai bună şi nu avea de gând 
să renunţe acum. 

— În noaptea în care l-ai sărutat pe Brian, am avut 
sentimentul că voi doi verificaţi dacă între voi exista 
atracţie reciprocă. Hai să vedem în cazul nostru. 

Roman se aşteptase la câteva scântei, dar nu la o 
conflagrație. Grace se crispă la început; dar apoi trupul i se 
relaxă. El o înconjură cu braţul şi o trase mai aproape, 
sărutând-o adânc. Avea un gust atât de bun, că-şi dori mai 
mult. Ea îi răspunse, iar trupul lui reacţionă. Când se trase 
înapoi, Roman nu vru să-i dea drumul. Din gâtlejul ei se 
auzi un sunet slab, iar braţele lui se înmuiară. Grace se 
agăţă cu palmele de cămaşa lui şi îşi sprijini fruntea de 
pieptul lui. Părul ei mirosea ca soarele şi ca mugurii de 
primăvară. Roman îşi trecu mâinile peste braţele ei. 
Întrebarea lui primise 

— Nu pot... Glasul îi era înecat în lacrimi. Nu pot face aşa 
ceva, Roman. 

— Nu îţi cer mai mult până nu eşti pregătită. Grace era 
încă atât de aproape că îi inhală parfumul. O dorea atât de 
mult că îi era greu şi să respire. /a-o mai încet, Bobby Ray! 
Dă-i timp să te prindă din urmă. Mâinile îi alunecară de pe 
talie, pe coapse. 

— Te rog. Grace trase aer în piept. Nu. 

Ce mai era acuma? Când se trase înapoi, el îi dădu 
drumul. Niciodată nu fusese pus în situaţia de a constrânge 
o femeie şi nici acum nu avea de gând să o facă. Cu puţină 
răbdare, vor ajunge amândoi acolo unde-şi doreau. 

Grace se prăbuşi pe canapea. Işi acoperi faţa cu mâini 
tremurânde. 

— Şi eu am secrete, Roman. 

— Nu vreau mărturisiri, Grace. Roman păstră distanţa 
până reuşi să-şi recapete controlul deplin. Se aşeză pe 
măsuţa de cafea şi o prinse de mână. li ridică bărbia. Obraijii 
roşii şi ochii întunecaţi mărturiseau ceea ce voia să ştie. 


— Am primit răspunsul, nu-i aşa? Se vor potrivi foarte bine 
împreună - foarte, foarte bine. Cred că ar trebui să ducem 
prietenia noastră la următorul nivel. Îi sărută palma. 

Grace se linişti puţin şi se uită la el năucită, dar cu 
speranţă. 

— La ce nivel te referi? 

Roman îi tinu palma într-ale sale. Ea tremura, sau el? Nu-şi 
amintea să mai fi fost vreodată atât de speriat, dar tăcerea 
ei tensionata îi dădu curaj. 

— Mai intim. 

Pe moment, Grace păru confuză; apoi începu să înţeleagă. 
Îşi smulse mâna dintre palmele sale. 

— Prin intim, vrei să spui sex. Vorbi pe un ton lipsit de 
viaţă. 

De ce-l privea atât de rănită? 

— Nu mă refer la o noapte. Putem să ne cunoaştem mai 
bine şi să vedem cum merg lucrurile. 

Grace se ridică şi se îndepărtă de el. 

— Sunt atât de idioată! îşi acoperi faţa. Sunt proastă de-a 
dreptul! 

Se pare că seara nu se va încheia aşa cum sperase. 

— E lucrul cel mai inteligent pe care-l putem face. Să ne 
asigurăm că suntem compatibili. Vom avea timp să ne 
gândim cât de departe* vrem să mergem cu relaţia asta. 

Grace se răsuci spre el, privindu-l aprigă. 

— Nu vrei nimic mai mult de la mine decât ce poţi obţine 
cu uşurinţă! 

— Despre ce vorbeşti? Nu înţelegea cât era de îndrăgostit 
de ea? Vreau tot! 

— Tot? Nu, nu vrei tot! Vrei ce-i mai uşor de la mine. Nu 
vrei ce-i mai complicat, lucrurile pe care nu le poţi depăşi 
decât cu dragoste adevărată şi cu Dumnezeu alături. Vrei 
trupul meu, pentru sex, bineînţeles. Nu vrei şi restul. 
Poverile pe care le duc, problemele, luptele, nesiguranţele 
şi durerea mea. Şi în mod sigur, nu-l vrei pe Samuel! Grace 
încercă să treacă pe lângă el. 


Roman îi blocă drumul. Furia ei o stârni pe a lui, turnând 
gaz pe foc la frustrarea lui. Dacă ea voia să ruineze totul, n- 
avea decât. 

— Nu sunt un pastor de tineret care poate fi un tată 
perfect. Nici măcar nu l-am cunoscut pe al meu. Ce vrei de 
la mine, Grace? Spune-mi! Când ea începu să plângă, 
Roman se simţi ruşinat. Îşi puse mâinile pe umerii ei şi zise 
cu voce mai blândă. Spune-mi! 

li dădu mâinile la o parte şi înălţă capul privindu-l cu ochi 
arzători. 

— Vreau un bărbat care doreşte mai mult decât o relaţie 
fără alte obligaţii! 

— Ok, mută-te cu mine. Şi-i vom da de capăt. 

— E-acelaşi lucru! 

— Eşti îndrăgostită de mine şi ştii asta. 

— Da, te iubesc, dar asta nu înseamnă că trebuie să fac 
ceva în privinţa asta! 

— Dar cu Patrick cum a fost? N-aţi început relaţia în pat? 
Cuvintele îi scăpară din senin şi ştiu că spusese cel mai urât 
lucru posibil. Se aşteptă să simtă trosnetul palmei ei peste 
obraz, dar în schimb, ea se dădu înapoi, uluită, cu ochii plini 
de lacrimi. 

— Da, presupun că poţi să spui şi aşa. Vocea îi era din nou 
calmă, tremurătoare, raţională. Şi ştii cum s-a încheiat. 

Roman o prinse de încheietură. 

— Tocmai ai recunoscut că eşti îndrăgostită de mine şi 
pleci? Fă-mă să înţeleg logica. 

Când se uită la el, o părăsi tot elanul. Obraijii îi erau 
brăzdaţi de lacrimi. 

— De ce-ţi baţi capul? Oricum n-ai înţelege. Nici tu nu vrei 
altceva de la mine decât ce a vrut Patrick. Vocea i se 
frânse. Işi eliberă braţul cu o smucitură şi-l lăsă în antreu. 
Grace ieşi trântind uşa după ea. 

Grace suspină tot drumul până la cabană.Tremura, 
vibrând de emoţiile pe care Roman le stârnise în ea. Cum 
de şi-a permis să se îndrăgostească de Roman Velasco? A 
ştiut din clipa în care l-a văzut că stârnea numai probleme. 
Ar fi trebuit să fugă de aici din prima zi. Niciodată n-ar fi 
trebuit să cedeze ispitei de a se muta cu chirie în cabana 
lui. 

Nu mai putea lucra pentru el, nu în asemenea 
circumstanţe. Dacă Roman ar veni acum după ea, ar ceda. 
L-ar lăsa înăuntru în speranţa că îi va spune că o iubeşte. 
Nu aşa făcea toată lumea? Cine se mai căsătorea astăzi? 
Câteva sărutări din partea lui şi s-a zis cu rezistenţa ei. 
Niciodată în viata ei nu mai simţise o astfel de dorinţă care 
să facă > > > 

genunchii să-i tremure şi inima să-i bubuie în piept. 
Niciodată. Dacă el ar atinge-o din nou, l-ar lăsa să rămână. 

Se mai lăsase odată mânată de pasiune şi plătise preţul. 
Încă îl mai plătea. 

Grace o sună, tremurând, pe Shanice. 

— Pot să vin să dorm la tine? 

Shanice scăpă un cuvânt nepotrivit. 

— Ce ţi-a făcut Velasco? 

— M-a sărutat. Atâta tot. Dar trebuie să plec de aici. Acum. 

— Eşti în stare să conduci? Pari... 

— Da! Sunt în stare! 

— Ok. la-ţi ce-ţi trebuie şi vino. Vorbim când ajungi la 
mine. Grace scoase geamantanul din dulap, aruncă în el 
câteva rânduri de haine, articole de toaletă şi Biblia. Puse 
laptopul şi cărţile în ghiozdan. Apucă cheile, ieşi afară şi 
încuie uşa. Va trebui să se întoarcă şi să împacheteze toate 
celelalte lucruri. Sau ar putea aranja să vină cineva să facă 
asta în locul ei? Grace nu voia să se mai apropie niciun 
metru de Roman Velasco. Nu avea încredere în ea însăşi. 


A 

Roman se plimba în sus şi în jos, furios, confuz. Durerea îi 
săgeta piciorul. Vârându-şi mâinile în păr, se întreba cu ce 
greşise şi cum putea repara lucrurile. De ce-i reproşase 
legat de Patrick? La ce s-a referit când i-a spus că e la fel ca 
fostul ei soţ? Grace nu înţelegea pur şi simplu. Niciodată nu 
mai ceruse vreunei femei să-şi petreacă noaptea la el, 
darămite să se mute cu el. Asta ar trebui să conteze, nu? 

O să aştepte puţin ca să se potolească. Apoi o să se ducă 
să stea de vorbă cu ea. Poate dacă i-ar spune, n-ar înţelege 
cât de mult ţinea la ea. Sau poate că ar trebui să-i spună că 
ea însemna pentru el mai mult decât orice altă femeie, că o 
voia în viaţa lui indiferent cât aveau să dureze sentimentele 
acestea. 

O să-i dea timp să se gândească. Poate o noapte ca să 
mediteze asupra problemei. Şi să vorbească din nou 
dimineaţă. 

Chiar crezi că fata o să se întoarcă, Bobby Ray? 

Roman se îndreptă spre uşă. Străbătu aleea şchiopătând şi 
văzu stopurile din spate ale unei maşini părăsind curtea. 
Dacă n-ar fi fost rănit la picior, ar fi fugit după ea. Expiră, 
lăsând să-i scape o înjurătură. Unde o să meargă Grace? 
Probabil că va merge la fiul ei, indiferent unde locuia el în 
timpul săptămânii. Şi unde anume? Burbank! Unde în 
Burbank? Poate că va sta la o prietenă. La care? Shanice? 
Se îndoia. Sau? Nu-şi putea aminti numele ei de familie. 
Înăbuşi îndemnul de a se urca în maşină şi dea o lua pe 
urmele ei. Până să ajungă la drum, ea o să fie demult 
plecată. Şi chiar de ar ajunge-o şi ar urmări-o, n-ar face 
decât să o pună în pericol şi să înrăutăţească lucrurile. 

Gândeşte! 

Roman îşi scoase telefonul şi îi trimise un mesaj. Nu fugi 
să te ascunzi. Vorbeşte cu mine. Ştia că Grace nu avea să 
citească mesajul decât atunci când o să ajungă la 
destinaţie. Vări telefonul înapoi în buzunar şi privi afară în 
noapte. 

Grace va trebui să se întoarcă. Calmează-te, Roman. Ea 


încă e angajata ta. O să-i treacă. Mai locuieşte încă la 
cabană. Toate lucrurile ei sunt acolo. N-o să le lase pe toate 
în urmă. O să ai o nouă sansă. 

Roman închise ochii luptându-se cu avalanşa de emoţii. 
Uitase cât de tare putea să doară dragostea, iar acum valul 
de durere îl copleşea din toate părţile, trăgându-l la fund. 

— Isuse, ajută-mă! 

Işi petrecu restul nopţii vopsind peretele din atelier. 

Grace plânse tot drumul până în North Hollywood. Reuşi 
să-şi înăbuşe lacrimile înainte să ajungă la apartamentul lui 
Shanice de pe bulevardul Magnolia. Shanice ieşi pe uşa 
complexului şi o cuprinse în braţe pe Grace în mijlocul aleii. 

— O, scumpo, tremuri. Apucă geamantanul din pânză al lui 
Grace. Vorbim înăuntru. 

O briză caldă adia printre ramurile palmierilor în timp ce 
Grace urcă treptele de piatră ca să intre în clădirea cu 
tencuială albă şi acoperişul din ţiglă roşie. Urcară cu liftul 
până la etajul trei. Shanice descuie uşa repede şi o lăsă pe 
Grace să intre. Ea se prăbuşi pe canapea şi scoase câteva 
şerveţele de hârtie din cutia de pe măsuţa de cafea. Deja 
începuse să se răzgândească în privinţa plecării de la 
cabana. Şi dacă o să se întoarcă în seara asta, ce? Credea 
că Roman o să-i bată la uşă ca să-şi ceară scuze? Şi dacă ar 
fi aşa? Ar schimba cu ceva lucrurile? Oh, Dumnezeule, de 
ce m-ai pus acolo dacă lucrurile urmau să se încheie în felul 
acesta? 

Shanice puse geamantanul jos şi se aşeză lângă ea. 

— Ce s-a întâmplat? 

Confruntată din nou cu realitatea, Grace începu să plângă. 

— El nu vrea decât o prietenie fără responsabilităţi. 

— V-aţi...? 

— Nu! Doar ne-am sărutat, dar... Se uită la Shanice. 

— Oh. 


Grace îşi suflă nasul. 

— El a gătit cina, o cină de-a dreptul minunată şi a aranjat 
masa pe terasă. Pusese cidru la gheaţă. A pus chiar şi 
lumânări. 

Shanice râse încet. 

— Ei, nemernicul. 

Grace sughiţă. 

— Nu-i deloc amuzant. 

— Oh, scumpo, ştiu. Şi cine n-are minte poate să vadă că 
eşti îndrăgostită de individul ăla. Am crezut că poate şi el e 
îndrăgostit de tine, dar nu contează. Roman Velasco s-a 
dovedit a fi ca toţi ceilalţi: chipeş, bogat şi singur. Dar 
corupt. 

— Şi eu la fel. 

— Nu suntem toţi aşa? 

Grace mai smulse două şerveţele din cutie. 

— ÎI iubesc, Shanice! lar acuma trebuie să-mi dau demisia. 

Nu mai pot locui în cabana lui. Trebuie să mă mut. Şi n-o 
să-l mai văd. Dacă nu, o să cedez, aşa cum fac de obicei. Se 
prinse cu braţele de mijloc şi se clătină. Ar fi trebuit să fug 
din ziua în care l-am văzut. Am crezut că sunt imună. Am 
crezut că mi-am învăţat lecţia în privinţa bărbaţilor. Şi apoi 
m-am mutat tocmai în vecinătatea lui! 

— Noi toate am crezut că Dumnezeu te-a aşezat acolo. 
Shanice îi luă mâna. Tu n-ai făcut niciun rău. 

— De data asta. Dar mă face să-mi tremure genunchii. 

— Ai avut bunul simţ să pleci de acolo. 

— Da, dar ce o să fac acuma? Să mă întorc să stau cu 
familia Garcia? Selah îl vrea pe Samuel. Se dă peste cap să- 
| păstreze şi eu nu vreau să se întâmple una ca asta. Nu 
ştiu ce o să mă fac. lar nu mai am de lucru. N-am unde să 
locuiesc. Nu vreau să renunţ la fiul meu. Grace suspină. Nu 
pot suporta una ca asta! 

Shanice o cuprinse cu braţul pe Grace. 

— Nu trebuie să renunti la el. Poţi să stai aici. 

— Dar cum rămâne cu colega ta de apartament? 


— S-a mutat în urmă cu câteva zile. 

— Poate că ar trebui să-i las pe soţii Garcia să-l păstreze! 
Eu sunt întoarsă pe dos. Samuel merită o mamă bună, cu 
normă întreagă, iar Selah îl iubeşte enorm de mult. Samuel 
ar trebui să aibă un tată, iar Ruben e un tată bun. 

— Nu te mai pedepsi atâta, Grace! Ai făcut o greşeală. 
Trebuie să priveşti lucrurile în mod raţional. Te tot 
pedepseşti de când... 

— Vreau ce-i mai bun pentru fiul meu. 

— Ascultă-mă. Pentru Samuel cel mai bine e să stea cu 
mama lui adevărată, şi nu doar ocazional. Shanice strânse 
mâna lui Grace şi se ridică. O să-ţi fac nişte ceai de 
muşeţel. Intră în bucătăria de alături. O să stai cu mine 
până reuşim să dăm de capăt lucrurilor. Cât despre Selah, 
femeia asta îţi face zile fripte. Poţi să-l iei de mâine pe 
Samuel şi să-l aduci aici. Tu eşti mama lui, Grace! 

— Şi apoi ce? 

— O să adun trupa. Ashley, Nicole, tu şi cu mine o să ne 
punem mintea la treabă ca să căutăm câteva opţiuni. 

Grace se linişti puţin până auzi telefonul vibrând - primise 
un mesaj de la Roman, al doilea - şi inima i-o luă razna din 
nou. Shanice se uită peste umăr, dar nu zise nimic. De 
teamă să nu se înmoaie, Grace şterse amândouă mesajele. 
Telefonul era aproape descărcat şi uitase să-şi ia 
încărcătorul. O trecu un fior de căldură numai la gândul de 
a se întoarce, o dovadă grăitoare a ce s-ar întâmpla dacă ar 
face aşa ceva. Grace închise telefonul şi-l aruncă în poşetă. 

Roman nu dormi toată noaptea. Se scula periodic să 
verifice dacă Grace s-a întors acasă. Luminile rămăseseră 
stinse în cabană. 

În dimineaţa următoare, Roman nu-i găsi maşina în garaj. 
Bău toate cele şase sticle de bere şi jumătatea din 
şampanie, sperând să îndepărteze nodul dureros din gâtlej. 
Aţipi pe canapea şi visă că era în Tenderloin. Hei, Bobby 
Ray. Credeai că-ți va fi mai bine sub numele de Roman 
Velasco? Eşti acelaşi bastard al prostituatei din ghetou care 


n-are niciun nume de tată trecut în certificatul de naştere. 
Rămâi cu cei de teapa ta. Tenderloin se transformă în iad, 
unde monştrii hoinăreau pe străzi şi se căţărau pe zidurile 
pe care el le mâăzgălise cu vopsea Krylon. Bine ai venit 
acasă, Bobby Ray. Râsele  batjocoritoare,  rânjete 
răutăcioase şi feţe groteşti îl înconjurau din toate părţile. 
Bine ai venit. 

Roman se trezi după-amiaza târziu, cu părul aspru de la 
vopseaua uscată, cu gura uscată, cu inima bubuind şi gata 
să vomite. Îşi verifică telefonul. Nu primise niciun mesaj de 
la Grace. 

Se simţea atât de deprimat încât avu impresia că se va 
prăbuşi sub povară. Pur şi simplu, pune-i capăt, mârâi o 
voce. Roman încercă să se roage, dar vocile continuau să-l 
hăituiască. Chiar şi dracii cred în Isus, Bobby Ray. Şi tu ştii 
unde sunt ei. Ştii că acolo ţi-e locul şi ție. 

Telefonul începu să sune şi Roman deschise imediat fără 
să verifice cine-l sună. 

— Grace? Unde eşti? 

— Sunt Brian. 

Parcă ar fi primit un pumn în stomac. 

— Grace e cu tine? 

— Nu. Stă la o prietenă. 

Frământat de sentimente, Roman ar fi vrut să emită 
pretenţii, dar ştiu că nu avea dreptul. 

— Deci, e în siguranţă. E bine! 

— În siguranţă, da. Bine? Nu mai mult decât tine, după 
tonul vocii tale. 

— Tu eşti genul de bărbat care-i trebuie. Cineva, în acelaşi 
timp, stabil. 

— Ea te iubeşte pe tine. 

Atunci de ce trebuia neapărat ca dragostea să însemne 
pierdere? Roman simţi că-l ustură ochii de parcă ar fi avut 
nisip sărat în ei. Se frecă la ochi. Nu plânge. Un bărbat nu 
plânge. Tăcerea persistă. 

Brian oftă. 


— Aş zice că te scalzi în ape noi, prietene. Te ascult, dacă 
vrei să vorbeşti. Zi sau noapte. 

Brian vorbea ca şi Jasper. Când ajutase vorbăria la ceva? 
Roman n-avea încredere în el însuşi ca să vorbească. Apăsă 
tasta ca să încheie apelul şi aruncă telefonul pe măsuţa de 
cafea. 


32 


Grace sună acasă la familia Garcia. Din fericire, îi răspunse 
Ruben. El nu păru surprins să o audă sunând la mijlocul 
săptămânii şi nici că voia să stea de vorbă cu ei cât se 
poate de repede. 

— Te-ai hotărât până la urmă. Ruben păru uşurat. Vino în 
seara asta după ora şapte. E important să fie toată familia 
acasă. 

Shanice se oferi să meargă cu Grace ca să o susţină, dar 
Grace refuză ştiind că Shanice nu s-ar putea abţine dacă 
Selah s-ar împotrivi. Grace nici nu se gândea să rănească 
familia care o ajutase în ceasurile cele mai dificile din viaţa 
ei. Dar nici nu voia să-şi sacrifice băiatul din cauza asta. 

Selah deschise uşa şi o îmbrăţişă. 

— Ştiu cât de greu ţi-a fost să te hotărăşti, chiquita. Ştiam 
eu că în cele din urmă vei face ceea ce trebuie. li dădu 
drumul şi făcu un pas înapoi cu un zâmbet strălucitor pe 
faţă. Ruben şi copiii sunt în camera de zi. 

Când Grace intră, nimeni nu rosti niciun cuvânt. Se simţi 
depăşită numeric văzându-i pe Ruben, Javier şi Alicia 
aşezaţi cu toţii în camera de zi. Tensiunea din încăpere era 
palpabilă. Numai Selah era fericită şi entuziasmată. 

— De luni întregi am aşteptat momentul acesta. Selah 
arătă spre canapea. Stai jos, te rog! 

Ar fi fost înţelept din partea ei să o fi adus pe Shanice cu 
ea. 

Cu stomacul cât un ghem din cauza tulburării, Grace se 
căţăra pe marginea unui scaun. Inghiţi greu, străduindu-se 


să găsească cuvintele potrivite. 

Selah îşi împreună mâinile în poală, cu obrajii roşii şi ochii 
strălucitori. 

— Putem aduce documentele... 

— Selah. Permitele hablar, rosti Ruben ferm. 

Grace nu găsi cuvinte potrivite care să atenueze lovitura 
pentru Selah. _ 

— II păstrez pe Samuel. Il iau cu mine în seara asta. 
Confuzia din privirea lui Selah se transformă în şoc. Grace 
continuă repede fără să-i dea timp să vorbească. Nu pot 
exprima în cuvinte cât de mult apreciez tot ajutorul vostru... 

— Nu-l poţi lua! Ochii lui Selah se întunecară de furie, iar 
culoarea îi pieri din obraji. Asta este casa lui. El rămâne aici 
cu mine! 

— Grace este mama lui Samuel, Selah! Ruben acoperi 
hotărât mâna soţiei sale cu palma sa.Tu şi cu mine am 
discutat despre asta de multe ori. 

Selah îşi eliberă mâna dintr-o smucitură. 

— Şi eu sunt mama lui la fel de mult ca ea. Se uită 
furioasă la Grace, pregătită să lupte. 

Alicia sări în picioare luând pe toată lumea prin 
surprindere. 

— Eşti mai mult mama lui decât a mea! izbucni în lacrimi 
de mânie, ocoli măsuţa de cafea şi se făcu nevăzută în hol. 
La auzul uşii trântite, Grace tresări, uluită. 

Furios, Ruben îi făcu semn lui Javier. 

— Adu-o pe sora ta. Aceasta este o chestiune de familie. 
Când se întoarseră cei doi, Ruben se ridică. 

— Sientate! Intre cei doi avu loc un viu schimb de cuvinte 
în spaniolă, după care Alicia se aşeză supusă. 

Ruben ocupă loc, mai calm acum. 

— Spune-i mamei tale cum te simţi, Lici, zise Ruben cu 
blândeţe, dar insistent în acelaşi timp. 

— N-o să m-asculte. Niciodată nu m-ascultă. Izbucni din 
nou în lacrimi, fără urmă de sfidare. 

— Tu ce-ai păţit? se răsti Selah, de data asta îndreptându- 


şi furia asupra fiicei sale. 

— ie îţi pasă mai mult de Samuel decât de mine şi de 
Javier. 

Selah respinse acuzaţia printr-o fluturare din mână. 

— Nu-i adevărat! Eu îţi spăl hainele. Eu îţi pregătesc cina 
în fiecare seară. Eu te duc la antrenamentele de fotbal şi 
tot eu te aduc. Ai fost răsfăţată. 

Chipul tânăr al Aliciei se crispă de durere. 

— Când ai venit ultima dată cu mine la meciul de fotbal, 
Mamă? Obisnuiai să vii. 

— Nu am timp. 

— Papă îşi face timp. El vine când nu trebuie să rămână la 
lucru până mai târziu. Dar tu? Tu nu mai ai timp deloc. Tot 
timpul te scuzi cu Sammy. Că-i prea cald. Că trebuie să se 
joace şi n-are loc în cărucior. Că trebuie să-i schimbi 
scutecul. Ridică tonul. Tot timpul te gândeşti la nevoile 
copilaşului! 

Supărată şi în defensivă, Selah evită privirea copiilor ei. 

— Tot timpul sunt alături de voi! Şi aţi crescut mari deja. 
Voi nu mai aveţi nevoie de mine. 

— Când veneam de la şcoală, obisnuiai să stai jos şi să 
vorbeşti cu mine, Mamă. Alicia se aplecă înainte, cu pumnii 
strânşi în poală. Ţie îţi pasă decât de Samuel şi el nici 
măcar nu e copilul tău! 

Selah se uită la ea de parcă i-ar fi tras o palmă. 

Ruben se răsuci spre fiul său. 

— Dar tu, Javier? Tu ai să-i spui ceva mamei tale? Javier 
dădu din umeri, dar Ruben îi zise să nu ezite. 

— Eu termin şcoala în iunie şi... 

— Da, îl întrerupse Selah nerăbdătoare. Şi o să mergi la 
facultate şi o să-ţi croieşti propria viaţă. 

— Nu mă duc la facultate anul viitor, Mamă. Mă înrolez în 
armată. 

Selah se holbă la el şi scutură din cap. 

— Nu, nu mergi. Nu-i deloc amuzant. Spune-i, Ruben! 

— Are optsprezece ani. Are şi el un cuvânt de spus. Ruben 


se lăsă pe spate, strângând braţele scaunului cu amândouă 
mâinile, singura dovadă că era încordat. 

Javier se aplecă în faţă. 

— Armata îmi va plăti studiile, Mamă. 

— O să mergi la colegiu şi o să lucrezi. Işi abătu privirea de 
la Javier şi se întoarse spre Grace. In seara asta avem alte 
lucruri de discutat. 

— Lucruri mult mai importante decât copiii tăi! Alicia era 
gata să se ridice din nou, dar privirea lui Ruben o făcu să 
rămână pe loc. Îşi întoarse faţa în altă parte. 

Javier dădu din umeri. 

— Poate o să mă creadă când o să mă urc în autobuzul 
care o să mă ducă în tabăra militară. 

Alicia izbucni din nou. Selah deveni şi mai defensivă. 

Grace nu voia să fie martoră la criza din familie. Poate că 
aşa fusese modul lui Selah de a se împotrivi pierderii 
inevitabile a propriilor copii: concentrându-se asupra lui 
Samuel. Începură să vorbească toţi deodată în spaniolă. 
Grace se ridică tăcută şi străbătu holul. Samuel se trezi 
când îl ridică în braţe. 

— Mama... 

Inima ei se topi. Oh, Doamne, îti multumesc. El ştie că 
sunt mama lui. Samuel îşi sprijini capul de umărul ei şi 
adormi la loc. Selah ieşi în hol în momentul în care Grace 
ajunsese la uşă. 

— Nu-l poţi lua. 

— Mi amor! încetează! Ruben o prinse iute de braţ. 
Samuel este fiul ei. Noi am fost de acord să o ajutăm. Selah 
îşi smuci braţul din strânsoarea lui Ruben şi făcu un pas 
spre Grace cu mâinile întinse. Grace acoperi spatele lui 
Samuel cu mâinile şi se dădu înapoi. Ruben o prinse pe 
Selah de umeri. 

— Du-te, îi porunci el lui Grace, când Selah deveni isterică. 

Grace fu copleşită de un val de suferinţă. Dacă s-ar fi 
străduit mai mult sau dacă ar fi rezolvat lucrurile altfel, 
poate că oamenii aceştia n-ar suferi acum. 


— Îmi pare rău, Ruben. Îmi pare atât de rău. Grace ieşi 
valvârtej, lăsând-o pe Selah în urmă, plângând. Grace 
deschise portiera maşinii şi se chinui să fixeze centurile de 
la scaunul lui Samuel. 

— Grace, espera. Ruben ieşi pe alee. Selah stătea în 
pragul uşii, cuprinzându-se cu braţele şi suspinând. 

Grace închise portiera şi se aşeză în faţa ei. 

— Nu vi-l dau, Ruben. Imi pare rău că Selah e atât de 
supărată. 

Incepu să plângă. Samuel este fiul meu şi nu renunţ la el. 
V-am spus amândurora la spital, chiar după ce l-am născut. 

Ruben ridică braţele. 

— E în regulă chiquita. Ştiam că o să vină şi ziua asta. Am 
avertizat-o. Ea ştie că orice copil îi aparţine mamei sale. 

Grace se uită pe lângă el la Selah şi scutură din cap. 

— Soţia mea a trăit un vis. Acum s-a trezit. Faţa lui 
binevoitoare era brăzdată de suferinţă. Tu ai un loc de 
muncă numai bun şi o casă frumoasă unde să-ţi creşti fiul. 
Când îşi deschise braţele, Grace se refugie la adăpostul lor. 

Dar se abţinu să-i spună că nu mai avea nici loc de muncă, 
nici casă şi că habar nu avea ce o să facă în zilele ce-i 
stăteau înainte. 


XXX 


Grace lăsase toate lucrurile lui Samuel la cabană şi nu 
luase nimic de la familia Garcia. Se opri la Walmart şi 
cumpără câteva lucruri necesare pentru următoarele 
câteva nopţi înainte să se întoarcă la Shanice. Cât timp 
dormi Samuel, Grace redactă scrisoarea de demisie, 
cerându-şi scuzele de rigoare de la Roman. l-a scris că 
înţelegea pe deplin faptul că va trebui să renunţe la 
garanţie şi la plata chiriei pe ultima lună, aşa cum 
stabiliseră prin contract. 

Dimineaţa următoare când se trezi Shanice, Grace îi arătă 
plicul. 


— Uite scrisoarea de demisie şi cheia de la casă. O să i le 
predau când mă întorc să iau lucrurile lui Samuel şi câteva 
dintre lucrurile mele. 

— Nu faci nimic din toate astea, prietenă dragă. Shanice 
smulse plicul din mâna ei. Eşti prea vulnerabilă. O să am eu 
grijă de asta. 

Grace voi să se opună, dar Shanice avea dreptate. 

— Sună la biserică, scumpo! Vezi dacă bărbaţii care ajută 
la mutat sunt disponibili în acest weekend. 

Cu Samuel aşezat în scaunul lui, Grace conduse până la o 
magazie publică şi închirie un spaţiu destul de mare în care 
să-şi poată depozita mobila până va găsi un loc unde să se 
mute. Administratorul de la biserică o sună în după-amiaza 
aceea. Patru bărbaţi se oferiseră să o ajute sâmbătă 
dimineaţă. 


Shanice reveni cu lucrurile de care avea Grace nevoie: 
ţarcul, hainele lui Samuel, laptele praf, scutece şi jucării. 
Pătuţul o să fie demontat şi împachetat pentru depozit, dar 
Grace prefera să-l cuibărească pe Samuel lângă ea în 
timpul nopţii. 

— l-am dat scrisoarea lui Velasco şi i-am spus că vom 
evacua cabana la sfârşitul săptămânii. 

— Ţi-a spus ceva? 

— A luat scrisoarea de la mine, a ascultat ce-am avut de 
spus şi a închis uşa. 

Ochii lui Grace se umplură de lacrimi fierbinţi. 

— Ei, bănuiesc că asta este. 

Shanice oftă. _ 

— Nu trebuie să pleci, Grace. Impreună putem pune toate 
lucrurile la punct. 

— O să merg de dimineaţă ca să împachetez. 

— Pot să vin cu tine. 

— O să fiu bine. Schiţă un zâmbet. Nu mai sunt fata naivă 
care am fost. 

Shanice se îndoia, dar nu o contrazise. 


— Aş sta eu cu Samuel, dar cred că o să fii mai în 
siguranţă dacă îl iei cu tine. 

Grace înţelesese prea bine. 

Devreme, sâmbătă dimineaţă, Grace porni spre Canionul 
Topanga cu scoci şi cutii. Inima îi era cuprinsă când de 
teamă, când de speranţa de a-l revedea pe Roman. După 
ce descuie uşa cabanei şi intră înăuntru, găsi un plic mare 
de manila care fusese strecurat pe sub uşă. Păşi pe lângă el 
şi-l aşeză pe Samuel pe covorul din camera de zi, dându-i 
jucăriile din sacoşa de rafie. În plic găsi contractul de 
închiriere, pe care era scris cu litere mari şi negre anulat, 
un cec care reprezenta garanţia şi plata chiriei pe ultima 
lună. Într-un alt plic alb, găsi un alt cec care reprezenta 
salariul pe două luni şi o scrisoare de recomandare oficială. 
Eficientă... sociabilă... de încredere... uşor adaptabilă... 
harnică... 

Zdruncinată, Grace se aşeză la masă cu hârtiile în braţe. 
Evident că Roman căzuse de acord să rupă toate legăturile. 
Doar că ea nu se aşteptase să se simtă atât de zdrobită. Işi 
acoperi faţa şi plânse. 

O, Doamne, de ce m-ai adus aici? De ce a trebuit să-l 
întâlnesc pe Roman Velasco dacă n-a făcut decât să-mi 
întoarcă viata cu susul în jos? Ajută-mă să înțeleg! 

Samuel o apucă de tivul blugilor, plângând. Grace îşi 
şterse lacrimile, îl luă în braţe şi-l strânse la piept. Nu avea 
timp de bocit. Mai bine şi-ar aminti de lucrurile frumoase pe 
care le-a trăit cât timp a fost angajata lui Roman. Au avut 
parte de o excursie minunată de patru zile. Roman nu a 
murit în Santa Clarita, ci L-a întâlnit pe Isus. Nu-şi putea 
permite să se scufunde din nou în abisul de regrete sau să 
se joace de-a numai dacă sau dar dacă. Se gândi la Selah şi 
la visele ei. Acum trebuia să renunţe şi ea la ale ei. 

Îl aşeză din nou pe Samuel pe covor, puse toate hârtiile 
înapoi în plicul de manila, îl împătură cu grijă şi îl vări în 
sacoşă. Venise timpul să împacheteze şi să meargă mai 
departe. 


KKK 


După ce citi scrisoarea de demisie a lui Grace, atent 
formulată, Roman ştiu că pierduse orice şansă de a o 
recâştiga. Sâmbătă în zori o văzu venind la cabană. O 
urmări cu inima strânsă cum coboară pe alee cu Samuel în 
braţe şi cu câteva cutii vârâte sub braţ. Nu-şi ridicase 
privirea spre fereastra lui. Când dispăru în cabană, Roman 
plecă de la fereastră. Încercă să se concentreze asupra 
picturii. Dar renunţă şi se întoarse la fereastră. Doi bărbaţi 
scoteau canapeaua din casă. Alţi doi cărau salteaua. Grace 
nu avea multe lucruri, aşa că pe la amiază terminară cu 
mutatul şi plecară toţi acasă. 

Roman îşi petrecu restul zilei în faţa şevaletului. Peisajul la 
care contribuise Grace cu o singură linie începea să capete 
contur. De fiecare dată când se uita la tablou, o vedea pe 
Grace. Nu acesta fusese scopul? Intenţionase să-i arate 
tabloul să vadă dacă ea avea să observe ce se ascundea în 
peisaj. 

Sună telefonul. Roman răspunse fără să se uite să vadă 
cine sună, sperând, în ciuda sorţilor potrivnici, să fie Grace. 
Poate că ar putea sta de vorbă ca să rezolve neînţelegerea. 
Din păcate, era Hector. Acest compadre învățase engleza 
destul de bine încât să fie inteligibil şi voia ca Roman să 
vadă fresca pe care tocmai o terminase în restaurantul 
mexican de pe Olvera Street. Roman simţi nevoia să iasă 
din casă, aşa că-l asigură pe Hector că avea timp destul să 
vină să o vadă. Roman o luă spre centrul oraşului. 

Îndată ce intră în restaurant, Hector îl strigă şi îşi croi 
drum printre mesele ticsite cu clienţi, cu un zâmbet uriaş 
pe faţa lui brună. 

— Amigo! Arătă spre perete cu o fluturare de mână. Ce 
părere ai? 

Roman admiră culorile vii, munţii din fundal, muncitorii 
mexicani robotind pe câmp, frumoasa mexicană ce căra un 


coş cu crini albi, copiii în costume colorate învârtind o horă. 
Roman dădu aprobator din cap. 

— Buen trabajoy amigo. 

Hector râse. 

— Tu vorbeşti spaniolă! 

Roman îi zâmbi în silă. 

— Ce-ai auzit e tot ce ştiu în spaniolă. În afară de gracias 
şi o serie de înjurături pe care mai bine să le dea uitării. O 
roşcată durdulie îşi croi drum spre ei. Roman îşi aminti de 
ea din poza pe care i-o arătase Hector în San Diego. 

— Prietena ta? 

— Mi esposa. Ne-am căsătorit acum două săptămâni. În 
Vegas. Fără alte întrebări. Hector o cuprinse posesiv cu 
braţul, iar roşcata se uită la el cu dragoste. Tracy, ele 
Roman Velasco, e/ patron. 

— Mă bucur să te cunosc. Roman îi strânse mâna. 

— Hector mi-a povestit multe despre tine. 

Roman sări ca ars. 

— Nu sunt un şef uşor de abordat. 

Hector nu terminase cu împărtăşirea noutăţilor. 

— Aşteptăm un bebe. Arăta mândru şi fericit. Roman îi 
felicită simțind un junghi ciudat de invidie. 

— Haide. Hector îi făcu semn spre o masă liberă. Fac 
cinste. 

Sosul guacamole şi cartofii erau proaspeţi şi delicioşi, iar 
salsa atât de iute că-l făcu pe Roman să lăcrimeze. Pentru o 
fată mică de statură, Tracy avea o poftă de mâncare uriaşă. 
Hector chicoti şi îi zise că Tracy mânca cât pentru gemeni. 
Roman comandă un platou de chiles rellenos*, enchilada, 
piure de fasole şi orez. Hector îi povesti despre importanţa 
familiei şi a prietenilor. Şi despre câteva oferte de a picta 
nişte fresce care i se iviră pe neaşteptate. Acum putea să-şi 
susţină familia, dar îl reasigură pe Roman că niciodată nu 
va uita un amigo. 

— Ori de câte ori ai nevoie de mine, sunt dispus să te ajut. 


9 Varianta mexicană a ardeilor copţi româneşti - n. trad. 


Roman îi mărturisi că fresca din San Diego fusese ultima. 

— Acum pictez pe pânză. Peisajul o să-l ţină ocupat o 
vreme. Dar după aceea? Când o va termina, o va vinde? Se 
îndoia. 

Ospătăriţa luă farfuriile murdare şi le aduse cafea şi tartă 
cu fructe. 

— Data viitoare când vii aici, adu-o şi pe Grace cu tine. O 
să vrea să vadă fresca. 

— Grace şi-a dat demisia. 

Hector înălţă uluit din sprâncene. 

— Ai lăsat-o? 

— N-a fost dorinţa mea. 

— Dar vă mai vedeţi. Nu? Doar sunteţi vecini. 

— S-a mutat. Azi dimineaţă, mai exact. 

Hector se supără. 

— Eres estupido o no mas obstinado? 

Tracy se îmbujoră. 

— Hector a zis... 

Roman ridică mâna. 

— Cred că am înţeles. Era stupid sau doar încăpățânat? De 
ce să nu fie sincer? Hai să spunem că i-am sugerat ceva, iar 
Grace şi-a luat tălpăşiţa. 

— Şi te-ai dat bătut? 

Roman învârti cana de cafea şi nu-i răspunse. 

Hector clătină din cap. 

— Era bună pentru tine, jefe. 

— Mda. Roman înălţă cana. Dar eu n-am fost bun pentru 
ea. Se uită la inelul de aur de pe degetul lui Hector. 
Lucrurile nu se rezolvă întotdeauna aşa cum vrei. 

După ce terminară masa, Roman nu fu în stare să urce 
Canionul Topanga şi conduse până la Laguna Beach. 
Galeria de artă a Taliei era închisă. Numai bine. Altfel o să 
vrea să ştie ce picta. Şi dacă i-ar spune, o să vrea să vândă 
tabloul fără să-l vadă. O luă înspre nord. Se opri în Malibu şi 
se plimbă pe plajă. Apoi se aşeză cu braţele sprijinite pe 
genunchi. Lumina albă a lunii licărea pe suprafaţa apei. Se 


gândi la lumina care-l înconjurase în abis şi la strânsoarea 
fermă care-l ridicase de acolo. 

Isuse, de ce Te-ai deranjat să mă salvezi? 

Supărat, Roman îşi scoase telefonul. 

Jasper îi răspunse cu vocea ameţită de somn. 

— E totul în regulă? 

— Am ascultat sfatul tău, i-am făcut propunerea lui Grace 
şi am trecut la următorul nivel. 

— Oh. Se lăsă tăcerea. Şi? 

— Şi-a dat demisia. Şi s-a mutat din cabană. 

Jasper trase de pături şi oftă adânc. 

— Incepe cu începutul. g 

— Am pregătit o cină bună, am aşezat masa pe terasă. li 
place priveliştea de acolo. Roman simţi că-l ustură ochii. Se 
opri din povestit şi încercă să tragă aer în piept. 

— Ai flirtat cu ea? 

— Am sărutat-o. Mi-a spus că mă iubeşte. l-am cerut să se 
mute la mine... 

— Să se mute la tine? 

— Nu i-a plăcut ideea de relaţie fără obligaţii. 

Jasper gemu. 

— Bobby Ray, când ţi-am spus „să lămureşti lucrurile”, nu 
m-am gândit să-i ceri să se mute la tine. Ci să te căsătoreşti 
cu ea. 

— Care oameni se mai căsătoresc astăzi înainte să încerce 
să vada dacă se potrivesc? se gândi la Hector şi la Tracy 
care era însărcinata deja. 

— Să încerce să vadă dacă se potrivesc? Ca şi când ar fi 
nişte haine numai bune de încercat, vrei să spui. Jasper se 
enervă acum. Vrei o relaţie care să dureze? Atunci îți asumi 
responsabilitatea. Vrei sex înainte de căsătorie şi viaţă 
uşuratică? Du-te înapoi la club şi caută-ţi parteneră de o 
noapte. 

Roman simţi că-l dezamăgise pe Jasper, dar propria-i 
dezamăgire depăşea orice limită. De câte ori nu-şi riscase 
viaţa căţărându-se pe clădiri înalte ca să vopsească un zid 


şi când a fost vorba să-şi pună inima la bătaie, n-a avut 
destul curaj. A crezut că în felul acesta o să se poată păzi 
de durere, dar iat-o aici, nestăvilită, adâncă, înfaşurându-l 
în ghearele ei. 

— Bobby Ray. Tonul lui Jasper se îmblânzise. Sun-o. Cere-ţi 
iertare. Şi întreab-o dacă puteţi să o luaţi de la capăt. 

— E prea târziu. 

— N-o să ştii dacă nu încerci. 

— Nu-mi răspunde la telefon. 

— Fii tare şi curajos. leşi din umbră măcar o dată în viaţa 
ta. 

Vorbiră aproape o oră. Roman rămase pe bancă toată 
noaptea şi urmări răsăritul de soare. 

— Isuse. Lumina şi culorile răsăritului revărsară în sufletul 
lui uşurarea şi uimirea că fusese salvat din iad. Simţi că 
învie. Isuse. Îi veni să se roage, dar nu ştia cum. Isuse. Privi 
răsăritul şi îşi aduse aminte de puterea care l-a adus din 
moarte la viaţă. Isuse, ajută-mă! 

Când reveni în Canionul Topanga, Roman intră în cabană. 
Grace îi lăsase cheile pe blatul din bucătărie. Dar niciun 
bilet. Un junghi de durere îl străbătu. In tăcerea singurătăţii, 
Roman recunoscu ceea ce ştiuse de multă vreme. Că o 
iubea. Până în clipa asta nu fusese în stare să recunoască 
adevărul acesta, darămite să i-l mărturisească. Dacă i-ar 
spune acum, nu l-ar crede. 

Pierduse trei ani din viaţă căutând-o pe mama lui până să 
afle că a murit în noaptea în care l-a părăsit în apartament. 
Abia atunci a renunţat să o mai caute. Oare nu atunci a 
renunţat să iubească o altă fiinţă mai mult decât pe sine? 
Roman se întoarse acasă şi se aşeză pe marginea canapelei 
din piele cu capul în mâini. 

Era cineva care i-ar putea spune cum să o recâştige pe 
Grace. Brian Henley răspunse la al treilea apel. 

— Speram că o să mă suni. Abia am ajuns acasă de la 
biserică. 

— Ne putem vedea la o cafea? Am nevoie de nişte sfaturi 


în câteva chestii. 
— Toţi avem nevoie. 
Şi stabiliră ora şi locul. 

Roman intră în cafeneaua Common Grounds şi-l zări pe 
Brian Henley la o masă în colţ, cu laptopul deschis în faţă. 
Acesta ridică mâna în care ţinea cana cu cafea în semn de 
salut. Roman îi răspunse dând din cap şi se puse la rând. Se 
aşteptase ca Brian să-i propună să meargă la un Starbucks 
în centrul oraşului, nu într-un parc industrial ticsit cu 
muncitori din categoria „gulerelor albastre”. 

Roman se linişti. Aici se simţea în elementul său. Un 
barman tatuat prelua comenzile, în timp ce o fată cu părul 
roşu ţipător şi cu piercinguri în nas, în buză şi pe lobul 
superior al urechii prepara băuturile. 

Ameţit din cauza lipsei de somn, Roman comandă o 
ceaşcă tare de espresso. Cei doi barmani se mişcau cu 
precizia unor dansatori de tango. Erau nevoiţi, de altfel, 
ţinând cont de numărul mare de clienţi. Cei mai mulţi dintre 
aceştia preluau ce comandau şi plecau. Puțin rămâneau să 
se aşeze la cele şase mese. 

Când Roman veni şi se aşeză în faţa lui la masă, Brian 
închise laptopul, îl vări într-un ghiozdan ponosit, apoi agăţă 
mânerele ghiozdanului de spătarul scaunului. Işi luă ceaşca 
de cafea şi îşi îndreptă toată atenţia asupra lui Roman. 

— Apreciez că nu te-ai dat bătut. 

— Am avut şi momente din astea. Cafeaua era fierbinte şi 
aromată. Dar tot nu era aşa de bună ca a lui Grace. Vii des 
pe aici? 

— E aproape de locul de muncă şi-i un loc bun unde pot 
întâlni oameni noi. 

Tipu' ăsta dichisit era dispus să cunoască lepădăturile 
societăţii? În cafenea intră o adolescentă cu şuviţe împletite 
care îl salută pe Brian. El îi cunoştea şi numele. 


— Ştie Shanice că te întâlneşti cu gagici prin cafenele? 
Intenţionase să fie obraznic. 

Brian se mulţumi să zâmbească. 

— N-are de ce să-şi facă griji. Redeveni serios. Arăţi 
epuizat. 

— Am prea multe pe cap. 

— Legate de iad sau de Grace? 

— Merg împreună oarecum, nu? Roman râse fără haz. 
Dorea să-l întrebe pe Brian dacă aflase unde se mutase 
Grace, dar ştiu că n-avea să-i spună. Probabil că ţi-a 
povestit deja toată istoria. 

— Nu s-a oferit să-mi spună, aşa că nu am întrebat-o. Dar 
la picnic, tu ne-ai povestit despre experienţa ta din iad. ŞI 
aşa ceva nu se uită. 

— N-am vrut să vorbesc deloc despre asta, zise Roman 
laconic. 

— E greu să ţii totul în tine. 

— Eu ştiu că Isus m-a salvat, dar în opinia mea, lucrurile 
merg mai rău decât mai bine. 

— OK. Brian dădu aprobator din cap. Poate fiindcă persişti 
să te ţii de vechile obiceiuri. Întrebarea este: eşti dispus să- 
ţi predai viaţa lui Isus? 

Roman se aplecă în faţă, frustrat şi cu dinţii încleştaţi. 

— Asta ce înseamnă? 

— Să nu mai trăieşti după regulile tale. 

Roman citise destule despre reguli în Biblia pe care i-o 
dăruise Grace. 

— Mda, Biblia e plină de porunci. Multe dintre ele n-au 
nicio logică pentru mine. 

Brian se aplecă şi el în faţă, susţinându-i privirea. 

— Ascultă vestea bună, Roman! Noi suntem acum sub 
Noul Legământ pentru care Isus a plătit cu sângele Său. 
Când Îl accepţi pe Isus, El îţi dă Duhul Sfânt. Data viitoare 
când te vei pune să citeşt i Cuvântul, având adevărul 
acesta în minte, vei începe să înţelegi. 

Duhul te va învăţa şi-ţi va arăta cum se aplică Cuvântul în 


viaţa ta. Vei începe să discerni vocea lui Dumnezeu. Vei şti 
unde greşeşti şi cum să-ţi rezolvi problema cu Dumnezeu. 
Urmează-l pe El şi viaţa ta va începe să se schimbe din 
interior spre exterior. 

Roman clătină din cap. 

— Tu faci ca totul să pară uşor. 

— Simplu. Brian se sprijini de spătar fără să-şi abată 
privirea de la Roman. Nu uşor. 

— Pentru tine pare să meargă uşor, pastore. 

Brian zâmbi strâmb. 

— Nici pe departe. Telefonul lui vibră. Şi eu am nevoie să 
fiu responsabil şi să dau socoteală în faţa unui mentor, la 
fel ca oricare alt bărbat, ba poate mai mult. Verifică mesajul 
primit, apoi îşi vâri telefonul înapoi în buzunar. Pastorii par 
să fie ţinta vrăjmaşului. Tu ai văzut duhurile slujitoare ale 
lui Satana. Bate păstorul, şi toate oile se împrăştie. 

Curios, Roman schimbă subiectul care-i aducea aminte de 
o experienţă la care nu voia să se gândească, darămite să 
vorbească. 

— Cum de ai ajuns... cum i-ai spus? Pastor? 

Brian îi povesti despre copilăria lui în Midwest, despre 
familia de fermieri în care a crescut, despre biserică, despre 
fata drăguță pe care a întâlnit-o la un eveniment creştin şi 
cu care s-a căsătorit în timpul studiilor la colegiul biblic şi 
pe care a pierdut-o mult prea devreme. 

Degajarea cu care i-a povestit despre viaţa sa l-a surprins 
pe Roman. Se trezi şi el povestindu-i despre copilăria lui în 
Tenderloin, despre furtul din magazinul de la colţ ca să aibă 
ce mânca, despre dispariţia mamei sale, despre mutările 
dintr-o familie de plasament în alta. 

— Jasper zice că mi-e teamă de abandon. 

— Nu-i deloc de mirare. 

Roman termină şi ultimul strop de cafea. 

— Niciodată nu am avut un tată. 

— Ai avut tot timpul un Tată. Acum poţi încerca să-L 
cunoşti. Telefonul lui Brian vibră din nou, semnalând 


intrarea unui alt mesaj. Îl verifică. 

Roman se uită la ceas şi înjură din obişnuinţă. 

— Vorbim de două ore. 

Brian râse. 

— E bine de ştiut că putem. Trebuie să mă întorc la 
biserică. Se ridică şi-şi luă ghiozdanul pe umeri. Se opri pe 
trotuar. Ce zici să ne vedem săptămâna viitoare? 

Roman fu surprins că pastorul era dispus să se mai 
întâlnească cu el. 

— Sigur. Spune tu când. Eu îmi fac orarul, dar tu ai o 
slujbă. 

Brian se îndepărtă cu spatele, uitându-se la Roman. 

— Îmi verific programul şi te sun. 

— Vrei să te duc cu maşina? 

— În două minute ajung. Biserica e la un bloc distanţă, pe 
dreapta. 

Roman nu văzu niciun turn de biserică. 

— Asta-i o clădire industrială. 

— Da! Brian zâmbi. Chirie ieftină, spaţiu din belşug. Hei, 
joci baschet? Deseară joacă grupul de tineri. 

— Nu joc baschet. Roman oftă. Obişnuiam să practic 
parkour. Exerciţiile de întindere şi de întărire a mușchilor i- 
au provocat dureri destule, dar starea piciorului nu s-a 
îmbunătăţit. Era o aducere aminte constantă a faptului că 
experienţa în iad nu fusese doar o închipuire. 

— De ce nu vii duminică să arunci o privire? Aici n-ai 
nevoie de cămaşă şi de cravată. Slujba începe la 10:00. 
Ridicând de ghiozdan, Brian trecu strada în fugă şi se făcu 
nevăzut pe o alee. 

Întâlnirea nu decursese aşa cum se aşteptase Roman. Se 
simţise în largul său, de parcă Brian Henley nu putea fi 
surprins de nimic. Poate că pastorii erau căliţi după câte 
auziseră. 


XXX 


încurajată de prietenele ei, Grace hotărî să-şi lanseze 
propria afacere pe internet. Nu era convinsă că venitul va fi 
îndeajuns pentru nevoile ei şi ale lui Samuel, dar era un 
început. 

— Doamne sfinte, fato! Shanice era cea mai îndârjită 
susținătoare. Ai terminat liceul printre primii, ai obţinut 
bursă pentru UCLA, ai promovat de la recepţioneră şi 
secretară la asistent manager într-o companie de relaţii 
publice în mai puţin de patru ani! Ai multe atuuri. Ai o 
mulţime de abilităţi care se cer pe piaţă, scumpo. Ai nevoie 
de un pic de încredere în tine! Asta am încercat să-ţi spun şi 
când ţi-ai pierdut primul loc de muncă. 

Prietenele lui Grace discutară despre proiect la prânzul 
obişnuit de duminică. 

Ashley îi sugeră un website. 

— Avem nevoie de un nume prestigios pentru el. Şi poţi să 
îl legi de un blog despre o mamă singură cu un copilaş care 
încearcă să se descurce în viaţă. Blogul tău va contribui la 
creşterea numărului de vizualizări ale site-ului. 

Grace râse încet. 

— N-am ajuns nicăieri încă. 

— Dar vei ajunge. Dumnezeu nu te va părăsi. Ashley 
amestecă în cafea. Este o experienţă despre care oamenii 
vor să citească. 

— Le poţi oferi câteva servicii. Shanice scria notițe. Ştii 
cum să întocmeşti un CV bun. lată o abilitate care se cere 
astăzi. L-ai ajutat pe soţul tău să-şi scrie proiectele finale, 
nu-i aşa? Poţi oferi servicii de editare online. Şi mentorare. 

— Ai scris vreodată slogane pentru compania de relaţii 
publice? Ashley se aşeză mai confortabil pe canapea. 

— Câteodată. Harvey Bernstein îi ceruse adesea să-l ajute 
cu idei creative. Şi ea născocise câteva citate amuzante pe 
care le-a postat pe panourile de reclame şi care au rămas 
acolo până astăzi. 

— Sunt oameni de afaceri care au nevoie de cineva care 
să le scrie sloganurile. Şi plătesc bani frumoşi pentru astfel 


de servicii. 

Încrederea prietenelor ei în providenţa lui Dumnezeu şi în 
abilităţile ei i-au ridicat moralul lui Grace, astfel că şi-a 
creat site-ul VirtualGrace.biz cu imagini gratuite. Şi-a 
enumerat calificările şi serviciile pe care le oferea şi şi-a 
postat primul articol pe blog. 

Grace l-a sunat pe Harvey Bernstein să-i spună despre 
iniţiativa ei. El i-a zis că va urmări cu atenţie cererile de pe 
piaţă şi că ştia câţiva oameni care s-ar putea să aibă nevoie 
de serviciile ei. l-a spus chiar şi ce preţuri să ceară. 

— Aceste competenţe se plătesc tot mai bine, iar tu meriti. 
Tocmai ţi-am vizitat website-ul. Ai făcut o treaba excelentă. 

Site-ul o să atragă clienţi, fără îndoială. Harvey o 
încurajase tot timpul. 

Prima solicitare veni din partea fiului unui prieten de-a lui 
Harvey care şi-a început o afacere şi avea nevoie de o 
broşură. l-a spus lui Grace că avea o reputaţie excelentă, 
aşa că i-a trimis planul de afaceri şi imaginile. 

Prima postare pe blog, „Scotocind prin moloz, a atras 
atenţia altora, în special după ce Shanice a trimis-o la toţi 
cunoscuţii ei - prieteni vechi şi noi, membrii bisericii, 
parteneri de afaceri de la alte două studiouri. Ashley a 
trimis postarea colegilor de la şcoală şi administratorilor. 
Grace n-ar fi crezut că mărturia ei ar interesa pe cineva, dar 
s-a lămurit când au început să curgă comentarii şi mesaje, 
îndeosebi de la femei, majoritatea mame. Câteva dintre ele 
i-au oferit sfaturi practice. 

Selah nu înceta să o sune. Vorbiseră de două ori de când l- 
a luat pe Samuel de la ei, dar conversațiile au fost 
dureroase pentru amândouă. Aşa că Grace nu i-a mai 
răspuns. Spera ca Selah să ajungă să accepte* faptul că 
timpul pe care i l-a acordat lui Samuel, deşi foarte apreciat, 
s-a încheiat. Mesajul vocal primit de la ea era al zecelea în 
doar două zile. Știu că ai primit mesajele mele, Grace. La 
câte am făcut pentru tine, ai putea măcar să binevoiesti să 
mă suni Înapoi. Vreau să ştiu dacă Sammy e bine. 


— Ajunge! Shanice trânti revista pe care o citea pe măsuţa 
de cafea. Vrei să o sun eu şi să-i spun să nu te mai 
hărţuiască? 

— Îl iubeşte, Shanice. Ar fi trebuit să plec din casa lor în 
momentul în care l-am născut pe Samuel, în loc să o fac să 
spere degeaba. 

— Dar i-ai spus. Doar că nu te-a băgat în seamă. Shanice 
se aşeză pe canapea lângă Grace şi o cuprinse cu braţul. 
Oh, scumpo, nu te învinovăţi atâta. Samuel este fiul tău, nu 
al ei. 

— Nu ştiu ce să fac să-i fie ei mai uşor. 

— l-ai spus lui Selah când te-ai mutat în Canionul Topanga 
că i intenţionezi să-l iei pe Samuel la tine imediat ce 
reuşeşti să găseşti o creşă bună pentru el. Au trecut două 
săptămâni deja şi ea nu încetează să te sune. Poate că ar 
trebui să-ţi schimbi numărul de telefon. 

— Ştiu, dar decizia pare atât de drastică. 

Shanice o apucă strâns de mână. 

— Nu încerca să te înşeli singură. Sperai că Roman te va 
contacta din nou. Şi dacă te contacta, ce faceai? Te-ai fi 
mutat la el ca Nicole la Charles? Ai văzut cât era de 
nefericită ultima dată când ne-am întâlnit cu ea. Asta vrei şi 
tu? 

— Nu! Chiar în acest moment nu-i păsa de nimic. Era 
nenorocită şi tânjea să-l revadă. Fii sinceră, Grace! În starea 
emoţională în care se afla, Roman ar putea să o facă să-şi 
uite principiile morale cu uşurinţă. Doar câteva sărutări din 
acelea şi ar fi în stare să se supună mai degrabă dorinţei 
lui, decât dorinţei lui Dumnezeu. 

— Băieţeii îşi vor jucăriile, scumpo! 

Grace se uită la Samuel care se juca satisfăcut pe covor şi 
îşi aminti de ziua în care Roman a venit la cabană epuizat 
după atâtea nopţi nedormite. Şi au stat de vorbă, iar el l-a 
ţinut pe Samuel pe genunchi. Apoi s-a întins pe canapea, cu 
Samuel pe pieptul lui şi au adormit amândoi. Ea s-a aşezat 
şi i-a privit vreme îndelungată. Samuel avea nevoie de un 


tătic. Oare a sperat că Roman o să vrea să-şi asume acel 
rol? 

Trebuia să înceteze să se mai gândească la el! Nu putea 
să rămână pe loc. Trebuia s-o ia de la capăt. 

În ultimele două săptămâni, Shanice îi insuflase putere, 
dar Grace nu voia să abuzeze de bunătatea ei. Shanice 
avea viaţa ei, iar Brian voia să fie parte din ea. Ori de câte 
ori o suna, Shanice părea vinovată, de parcă ar fi nenorocit- 
o pe Grace, când doar o invitase la o petrecere ca între 
fete. Ceea ce s-a întâmplat atunci a fost vina lui Grace, nu a 
prietenei sale. lar după acel dezastru, nu s-a grăbit să 
meargă mai departe pentru că îi lipsise credinţa. Şi acum îşi 
dădea seama cât de mult îi costa alegerea ei pe Selah şi 
familia ei. Nu voia să mai cadă în aceeaşi capcană. 

— Mă întorc în Fresno, Shanice. 

— La mătuşa ta? Shanice căscă ochii mari de uimire. Dar 
nici măcar nu vorbeşte cu tine... 

— Nu intenţionez să stau la ea. Mă duc doar în vizită. Dacă 
îmi permite. E vremea să punem la punct lucrurile între noi. 

— Dar dacă îţi trânteşte uşa în nas? 

Grace râse încet. 

— Mătuşa Elizabeth n-ar putea să fie atât de nepoliticoasă. 

— De ce te întorci la ea, când n-a vrut să te ajute nici 
înainte? 

— Doar vreau să vorbesc cu ea despre câteva lucruri. 
Când mătuşa ei a plecat din Memphis, a lăsat în urmă totul 
şi pe toţi. Poate că ea îi va spune cum a reuşit să facă aşa 
ceva. Grace mai voia să ştie şi de ce. 

— După aceea o să te întorci? Shanice o privi cu speranţă. 

Dacă rămânea în California de Sud, ispita va bate mereu la 
uşa minţii şi inimii ei. De câte ori nu o bătuse gândul în 
ultimele două săptămâni să meargă până în Canionul 
Topanga? Ar fi găsit ea o scuză ca să-l revadă pe Roman. 
Dar ştia ce avea să se întâmple dacă se ducea. 

Numai în ultima săptămână şi-a luat de două ori fiul în 
braţe şi cheile de la maşină cu gândul să plece. Dar atunci 


a auzit susurul acela blând şi subţire care o avertiza. Wu te 
întoarce, Grace! Ai încredere în Mine! 

— Dacă mai stau mult aici, o să fiu ispitită să-l contactez 
pe Roman. Şi aş fi o proastă dacă aş face aşa ceva. Mintea 
îmi spune că el nu vrea decât o relaţie fără responsabilităţi, 
dar inima mea e atât de înşelătoare. Dădu din umeri 
recunoscând, cu tristeţe: 

— Măcar Patrick mi-a pus un inel pe deget cât timp m-a 
folosit. Roman nici măcar nu a fost dispus să facă aşa ceva. 
Deşi bănuiesc că ar trebui să-i apreciez sinceritatea. 

— Brian s-a întâlnit cu el la cafenea. Şi din nou, o umbra 
vagă de vinovăție trecu pe faţa lui Shanice. 

— Cum a decurs întâlnirea? Grace regretă că întrebase şi 
ridică mâinile. Nu contează. Nu vreau să ştiu. Se ridică 
strâmbând din nas. Mă duc să o sun pe mătuşa. Roagă-te 
pentru mine. 

Când mătuşa Elizabeth răspunse la telefon, Grace o 
întrebă dacă o deranja să aibă companie pentru câteva zile. 
Mătuşa Elizabeth oftă. 

— Cred că ai luat o decizie grea. 

— Mai multe. Grace mângâie căpuşorul lui Samuel. 

— Când să te aştept? 

— Mâine după-amiază, dacă îţi convine. 


XXkX* 


Roman străbătu rapid terenul de tenis şi reuşi să trimită 
mingea şuierând peste fileu. Brian o rată şi scoase un 
geamăt de înfrângere. 

— Fie-ţi milă! Mă predau. Se îndoi de mijloc cu mâinile 
proptite pe genunchi şi râse gâfâind. 

— Chiar şi şchiop de un picior, tot eşti mai bun la sport 
decât mine. 

Se îndreptă trăgându-şi cu greu răsuflarea. 

— Şi eu care am crezut că artiştii îşi pierd toată ziua în 
faţa tablourilor. 


Roman rânji bătând mingea. 

— Depinde la ce tablouri te referi. Un tagger trebuie să fie 
foarte rapid dacă nu vrea să se trezească prins în cătuşe şi 
înghesuit pe bancheta din spate a maşinii de poliţie. 

— Incă te mai ocupi de graffiti? 

— Nu mă mai ocup. 

Câteva tinere stăteau şi se uitau pe geam. Una dintre ele 
avea părul negru ca al lui Grace. Intorcându-se cu spatele, 
Roman scoase sticla cu apă şi bău cu sete. Nu trecea o oră 
să nu se gândească la ea. Trecuseră deja câteva 
săptămâni, dar în sufletul lui se simţea încă răvăşit şi 
zdrobit. Dacă îl iubea, atunci de ce tăcea? în primele zile îi 
trimisese un mesaj de pace, sperând că ea îi va scrie 
înapoi, sau că-l va suna, sau că va face ceva ca să clarifice 
lucrurile. Evident că aşa ceva nu avea să se întâmple. 

Brian îşi luă prosopul şi se şterse pe faţă. 

— Şi ea suferă. 

Roman n-a trebuit să întrebe la cine se referea Brian, dar 
se întreba de unde ştia că se gândea la Grace. Îi era 
suferinţa întipărită pe chip? încercase de atâtea ori să o 
înăbuşe, să nu o lase să se vadă. Cât avea să mai sufere? 
Când o să vină ziua în care n-o să se mai simtă ca şi cum i- 
ar fi fost smulsă inima din piept? 

— Vreau să te gândeşti la ceva. Brian îşi atârnă prosopul 
de gât şi îl prinse de capete. Felul în care te simţi acum îţi 
poate da o idee vagă despre ceea ce simte Dumnezeu când 
îl dăm la o parte din viaţa noastră. Tatăl nostru şi-a trimis 
Fiul ca să plătească preţul păcatelor noastre. Şi Isus S-a 
oferit să sufere şi să moară din dragoste pentru noi. El a 
plătit pe cruce pentru toate păcatele pe care le-am făcut în 
viaţa noastră. Brian expiră. Noi trebuie să-L iubim pe El mai 
mult decât pe oricine altcineva. Îl privi plin de milă. Vrei să 
faci lucrurile cum trebuie, prietene? Nu-ţi mai frământa 
mintea cu Grace. Fă din Isus prioritatea vieţii tale. 

Cuvintele lui Brian pătrunseră adânc şi i-au trezit amintiri 
legate de puterea care l-a înconjurat, o putere care a trimis 


demonii urlând în iad. Roman îşi aminti de căldura şi lumina 
care l-au învăluit, l-au ridicat, şi toate acestea fiindcă a 
strigat numele lui Isus. Ar fi ştiut să strige numele Lui dacă 
Grace n-ar fi vorbit despre Isus cu câteva momente înainte 
să facă infarct? Faptul că Grace i-a spus despre Isus a fost 
pură întâmplare sau planul lui Dumnezeu? 

| se puse un nod în gât. Il usturau ochii. 

Isuse, îmi pare rău. Ştiu că vrei de la mine mai mult decât 
Ți-am dat. 

Brian repetă mesajul iar şi iar, până când Roman simţi 
cum i se strecoară în suflet printre crăpăturile din zidurile 
cu care îşi fortificase inima. Poate că venise vremea să nu- 
şi mai pună speranţele în Grace, ci în Cel care S-a coborât 
să-l ridice din întuneric la lumină. _ 

Grace se putea să nu-l iubească, dar Dumnezeu îl iubea. Il 
iubise întotdeauna. Şi îl va iubi mereu. Şi inima, sufletul şi 
mintea lui vor fi mult mai în siguranţă dacă le va încredința 
lui Isus şi nu unei femei în carne şi oase. 


KKK 


În dimineața următoare, Selah o sună din nou pe Grace. Îi 
lăsă un alt mesaj prin care îşi cerea scuze pentru izbucnirea 
din mesajul precedent şi îi cerea plângând să-l vadă pe 
Sammy măcar pentru o oră sau două. Grace îl sună pe 
Ruben pe numărul lui de la serviciu. ă 

— Şi eu şi Selah avem nevoie de ajutorul tău. li povesti ce 
se întâmplase între ele în ultimele două săptămâni. 

— Nu ştiam, Grace. Imi pare rău. Lucrurile merg prost 
acasă. Alicia se comportă oribil. L-am sunat pe preotul 
nostru. Părintele Pedro n-a fost surprins să mă audă. Am 
stabilit o întâlnire pentru consiliere de familie. Încă nu i-am 
spus lui Selah, dar va merge şi ea. Vom merge cu toţii. 

— Imi pare rău. Grace îşi apăsă fruntea cu degetele reci şi 
tremurătoare. 

— Nu-i vina ta, chiquita. Selah era tulburată deja înainte 


să te fi întâlnit pe tine. Am crezut că ajutându-te pe tine cu 
copilaşul o voi ajuta pe ea. 

Grace îl informă că plănuia să îşi schimbe numărul de 
telefon şi să se mute din zonă în zilele următoare. 

— Selah o să fie distrusă dacă o să-şi dea seama că ea te- 
a alungat de aici. 

— Sunt alte motive, Ruben. 

— Eres como mipropia hija, îi zise Ruben cu vocea gâtuită. 
Dios te bendiga. 

Nimeni nu o considerase vreodată fiică şi nici nu o 
binecuvântase în felul acesta. 

La amiază, când Shanice a ajuns acasă, Grace îşi 
împachetase deja toate lucrurile de care avea nevoie în 
geamantan, în ghiozdan şi în câteva cutii. Apoi le aranjă în 
maşină în timp ce Shanice stătea pe canapea cu Samuel în 
braţe. Ochii i se împăienjeniră de lacrimi când Grace se 
pregăti să-şi ia rămas bun de la ea. 

— O să-mi fie dor de tine, fată dragă. N-ai idee cât de tare. 
ÎI ridică pe Samuel deasupra capului şi îl gâdilă. 

— Şi de tine, puiule. Apoi i-l dădu înapoi lui Grace. 

— Păstrăm legătura. 

— Ai vreo idee unde o să te muţi în cele din urmă? 

— Nu încă. Grace se gândise la câteva variante, dar 
trebuia să mai facă nişte cercetări. In mod sigur că şi 
mătuşa Elizabeth o să aibă idei. Când era vorba să-şi dea cu 
părerea, mătuşa ei nu era niciodată reţinută şi, privind în 
urmă, Grace îşi dori să o fi ascultat. Asta ar fi scutit-o de o 
grămadă de necazuri. 

— Îţi mulţumesc pentru tot, Shanice. VirtualGrace.biz n-ar 
fi existat fără ajutorul tău. 

— N-a trebuit decât să-ţi aminteşti cine eşti şi Cine este de 
partea ta. Dumnezeu o să aibă grijă de tine, scumpo. Numai 
să rămâi lângă El. 


XXX 
Roman şedea la masa de lucru cu Biblia lui Grace deschisă 


în faţă. Tocmai terminase de citit istorioara lui Elisei, un 
fermier de succes care a adus ca jertfa o pereche de boi pe 
altarul construit din plugul acestora, apoi s-a dus să-l 
urmeze pe llie în lucrarea lui Dumnezeu. Roman simţi un 
îndemn în inima lui. Ok, Doamne. Am înțeles. Trebuia să 
renunţe la o viaţă şi să înceapă alta. Trebuia să scape de 
orice legătură care îl ţinea pe loc. 

Părăsind masa de lucru, se duse la fereastră şi se gândi la 
discuţia pe care o avusese cu Brian despre priorităţi. 
Roman fusese surprins să descopere cât de uşor putea 
discuta cu Brian. El nu-i punea întrebări ca Jasper, care-l 
epuizau, care-l slăbeau. Tăcerea nu-l deranja pe Brian. Il 
făcea să-i spună adevărul fără să-l constrângă. Din cauza 
asta deveniseră prieteni. 

O fi stat el chiar acum la geam, privind afară, dar în 
sufletul lui era încă speriat. Doamne, am citit destul ca să 
mă lămuresc că mă chemi. Ok. Te ascult. M-am săturat să 
încerc să rezolv toate lucrurile de unul singur. Dă-i bătaie şi 
fă ce vrei Tu. Am obosit, Isuse. Vreau doar să mă odihnesc. 

Amurgul, cel mai reuşit tablou al său, stătea încă pe 
şevalet. Se uita la el în fiecare zi şi o vedea pe femeia care 
l-a inspirat. Devenise un idol pentru el? Poate că sosise 
timpul să i-l dea Taliei să-l vândă. Sau să i-l dea lui Brian, ca 
el să i-l dea lui Shanice, iar ea să i-l dea lui Grace. | se părea 
normal să-i dea ei tabloul. Ea l-a inspirat. 

Încă mă străduiesc să găsesc o cale ca să ajung la ea, nu-i 
aşa? O iubesc atât de mult Doamne, dar am fost prea laş 
să-i spun. 

Brian îl asigură că durerea se va estompa cu timpul. Acum 
trebuia să-şi pună ordine în priorităţi. Viaţa lui depindea de 
Dumnezeu, nu de o femeie. i 

Roman deschise uşile glisante. In canion apunea soarele. 
Lui Grace i-ar fi plăcut cerul brăzdat de fâşii vineţii. Aprinse 
lemnele* din şemineul din grădină şi se aşeză să privească 
apusul de soare. Nu preţuise priveliştea apusului, dar Grace 
a avut dreptate. Culorile nu erau niciodată aceleaşi. Ea 


numise apusul urarea lui Dumnezeu de noapte bună. 

Stelele răsăriră una după alta, până ce împânziră întreaga 
boltă întunecată. Și mai cred că sunt artist? 

Sună telefonul... era Brian. Roman răspunse. 

— Hei. 

— Cum eşti? 

— Mai bine de cum am fost. După tonul lui Brian, Roman 
îşi dădu seama că ceva se întâmplase. Ai vreun alt motiv 
pentru care m-ai sunat? 

— Tocmai am vorbit cu Shanice. Grace a plecat astăzi la 
amiază. 

Roman simţi ca şi cum ar fi primit un pumn în stomac. 

— Unde a plecat? 

— Shanice mi-a spus că a plecat în nord şi nici Grace nu 
ştia unde o să se oprească. Ea vrea ca Samuel să crească 
undeva, dar nu în Los Angeles. 

Cât de departe plănuia să meargă? Poate până în Oregon 
sau Washington. Sau Alaska? Roman închise ochii. 

— Îmi pare rău, Roman. 

— Da. Se uită peste priveliştea oferită de canion. Asta-i 
viaţa. ` 

— Ce zici să treci pe la mine mâine? Ca să putem vorbi. li 
dădu lui Roman adresa de pe Vermont Square. Cheamă un 
taxi. Nu poți să-ți laşi maşina luxoasă în stradă. La ora 
11:00? El chicoti. Sau e prea devreme pentru un artist? 

Roman rămase afară copleşit de avalanşa de emoţii. Nu 
vedea vreo altă cale de scăpare decât una singură. /suse, 
prinde-mă din nou cu brațul Tău! închise ochii şi îşi imagină 
că-şi întinde mâna. Simti cum povara de sub el îl absoarbe 
într-un vârtej de durere. 

Şi atunci auzi o şoaptă, un gând care nu-i aparţinea. 

Dă-i drumul şi urmează-mă. Câte un pas o dată. Câte o zi 
pe rând. 

Simplu. Nu uşor. 

Dă-i drumul şi pune-ţi speranţa în Mine. 

înfiorat încă de această experienţă, Roman îşi scoase 


telefonul din buzunar. Cu mâinile tremurânde, deschise 
folderul cu poze. Căută printre pozele pe care i le făcuse lui 
Grace în călătorie. De câte ori nu făcuse treaba asta în 
ultimele două săptămâni? Dacă nu putea să o aibă pe 
Grace, putea măcar să se uite la pozele ei şi să-şi 
imagineze cum ar fi fost. 

Dă-i drumul, îi zise Dumnezeu. 

Roman şterse pozele una după alta. Când ajunse la ultima 
poză, degetul lui şovăi. Îşi aminti de momentul în care îi 
făcuse poza. Grace stătea pe o stâncă înaltă deasupra 
Dardanelelor. Privea peste umăr, făcându-i semn să o 
urmeze. Şi aşa a făcut. Era o fată care iubea viaţa şi, măcar 
pentru o clipă, o femeie care-l iubea pe el. Era mai bine să 
şi-o amintească astfel, decât aşa cum o văzuse ultima dată; 
cu lacrimi şiroind pe faţa ei palidă, cu ochii plini de durere şi 
dezamăgire. Aproape că putu să-i audă vocea. Te iubesc, 
Roman! 

O adiere blândă îi şopti printre tufişuri. Eu te iubesc mai 
mult. 

Simţi căldură în declaraţia aceea şi o dorință profundă de 
a se apropia mai mult de Cel veşnic. Şi putea, dacă înceta 
să se agaţe de cineva care nu-i aparţinea şi nu îi aparținuse 
niciodată. 

Roman inspiră profund aerul rece al nopţii şi atinse uşor 
ecranul telefonului. 

Şi Grace dispăru. 


34 


Mătuşa Elizabeth deschise uşa. 

— O, am crezut... Făcu un pas înapoi şi păru gata să 
plângă. Nu contează. Intră. Unde ţi-e geamantanul? 

— În maşină. Acolo e şi arcul şi... 

— Lasă-mă să-l ţin eu până aduci tu înăuntru lucrurile de 
care ai nevoie. Şi-l smulse pe Samuel din braţele lui Grace. 

Grace o urmări uluită pe mătuşa ei cum îl duce pe Samuel 


în camera de zi. Niciodată nu l-a mai luat în braţe şi abia 
dacă l-a învrednicit cu o privire ultima dată când l-a adus 
Grace aici. Duse ţarcul şi geamantanul în vechiul ei 
dormitor şi se uită pe furiş în camera de zi. Mătuşa 
Elizabeth îl ţinea pe Samuel pe genunchi cu faţa spre ea. li 
vorbea cu o voce blândă şi drăgăstoasă, în timp ce Samuel 
dădea din mâini ca o pasăre fericită. 

— Mulţumesc că l-ai ţinut ocupat. Se întinse să-l ia, dar 
mătuşa nu o lăsă. 

— Stă bine aici. 

Grace se aşeză pe marginea canapelei cu mâinile pe 
genunchi. 

— Am crezut că nu-ți place de el. 

— Am crezut că voiai să-l dai spre adopţie şi nu am vrut să 
mă ataşez de el. Samuel începu să se răsucească, iar 
mătuşa îi aruncă lui Grace o privire întrebătoare. 

— Vrea jos. Mergea de-a buşilea. O să fiu cu ochii pe el să 
nu spargă nimic. 

Mătuşa Elizabeth îl puse jos. 

— Te scutesc de grija asta. 

Se ridică şi înconjură încăperea şi culese toate obiectele 
fragile pe care le aşeză pe rafturile de sus. 

Ce s-a întâmplat cu ea de a ajuns să-şi schimbe 
atitudinea? 

— Ai fost atât de supărată când ţi-am spus că sunt 
însărcinată. 

— Bineînţeles că am fost. Ar fi trebuit să mă bucur de 
circumstanţele în care a fost conceput? 

Grace se uită fix la ea. 

— Mi-a fost teamă că o să vrei să-l avortez. 

— Grace. Tonul mătuşii Elizabeth se înmuie. Tu tot timpul 
ai încercat să mulţumeşti pe toată lumea. Să fiu sinceră, m- 
am aşteptat ca prietenele tale să te convingă să avortezi. 

Grace interveni repede în apărarea lor. 

— Prietenele mele au fost cele care mi-au sugerat să mă 
duc la centrul de consiliere pentru femei însărcinate. 


— Da, acum ştiu asta, dar îmi închipui că familia care te-a 
luat la ea avea planurile sale pentru Samuel. Inălţă 
provocator din sprânceană. 

— Selah încă mai vrea să-l adopte. Samuel lovi cu palma 
uşa glisantă care dădea în grădină, lăsându-şi amprenta 
lipicioasă pe suprafaţa de sticlă imaculată. Se ridică ştiind 
că mătuşii ei îi plăcea să păstreze lucrurile în ordine şi 
curate. Aduc soluţia de spălat geamuri. 

— Stai jos. Nu-ţi face griji din cauza geamului. Mătuşa 
Elizabeth chicoti când Samuel lovi din nou cu palma pe 
sticlă. Geamul e dublu. Nu poate să-l spargă. Aş zice că 
Samuel e un băiat căruia să-i placa să stea pe-afară. Aruncă 
o privire spre Grace. Că tot vorbim de băieţi, cum mai stă 
treaba cu Roman Velasco? 

Grace ştia că mai devreme sau mai târziu o să 
pomenească de el, dar nu se aşteptase atât de curând. 

— Nu ştiu. Mi-am dat demisia şi m-am mutat din cabană 
cu câteva săptămâni în urmă. 

Buzele mătuşii Elizabeth se curbară într-un zâmbet trist. 

— A vrut să fiţi mai mult decât prieteni. 

— A vrut o relaţie fără implicaţii serioase. 

— Mă bucur că ai trecut peste asta. Cele mai multe relaţii 
care încep în felul acesta nu sfârşesc bine. Mătuşa Elizabeth 
clătină din cap. Păcat, totuşi. Mi-a plăcut de el. 

Grace ridică bărbia surprinsă. 

— Ţi-a plăcut? 

— Da. Mi-a plăcut. Spre deosebire de Patrick Moore, căruia 
nu i-a păsat niciodată de sentimentele tale, Roman te apăra 
foarte mult. A crezut că mă purtam rău cu tine. Ridică din 
umeri. Şi, de altfel, avea dreptate. De asemenea, Roman 
Velasco nu putea să-şi dezlipească ochii de pe tine, un alt 
lucru care îl deosebea de fostul tău soţ. Bărbatul te iubeşte, 
Grace! 

— Nu îndeajuns. 

— E un nătărău, dar majoritatea bărbaţilor sunt la fel în 
ceea ce priveşte femeile. Îmi închipui că erai un specimen 


nou pentru el, o fată cu valori morale şi credincioasă. Ce să- 
i spun dacă mă sună? 

— N-o să sune. ŞI-I imagină pe Roman într-un club de 
noapte, alegând vreo blondă drăguță şi înfierbântată, 
asemenea aceleia care îi ieşise în cale la expoziţie. 
Bineînţeles că o să fie precaut. O să prefere pe cineva care 
ştie regulile. Incerca să se convingă că era mulţumită că 
pusese capăt relaţiei, dar inima îi bătea mai repede de câte 
ori i se pomenea numele. 

Mătuşa Elizabeth o studie. 

— Ei, nu trebuie să vorbim despre el până nu eşti 
pregătită. Avem multe alte lucruri de discutat. Despre 
trecut, în primul rând. Se ridică. Nu vrei să montezi ţarcul în 
bucătărie ca să putem sta cu ochii pe hoinarul ăsta micuţ 
până ce termin de pregătit cina? 

Grace făcu aşa cum îi sugeră mătuşa. Lui Samuel nu-i 
conveni în mod deosebit să fie închis în ţarc. Aşa că puse în 
el câteva jucării ca să-l ţină ocupat. Mătuşa Elizabeth stătea 
la chiuveta din bucătărie, curăţând cartofi şi trezind amintiri 
din copilăria lui Grace. Ea venise în casa asta traumatizată 
şi îndurerată. 

Matură acum, Grace putu să o înţeleagă şi să-şi ierte 
mătuşa pentru incapacitatea ei de a arăta compasiune unui 
copil traumatizat. Suferise şi ea atunci şi era furioasă din 
cauza circumstanțelor în care murise sora ei. Dar atunci 
fusese doar o copilă care trăise într-o teamă constantă. Nu 
numai când se mutase cu mătuşa ei, ci cu mult timp 
înainte, când fusese martoră la dezlănţuirea turbată a 
tatălui ei şi când mama o învățase să se joace de-a v-aţi 
ascunselea. Invăţase de atunci să se ascundă de multe 
lucruri. Se ascundea şi acum? 

Mătuşa Elizabeth i se adresă peste umăr. 

— ţi stă bine cu părul lung până la umeri. Tăie cartofii 
curăţaţi, îi aruncă într-o oală şi îi acoperi cu apă. Se şterse 
pe mâini, adăugă sare în apă şi puse oala pe aragaz. Se 
întoarse cu faţa spre Grace şi se sprijini de blatul de la 


chiuvetă de parcă ar fi încercat să-şi adune curaj. 

— Eşti foarte tăcută. 

— Mi-am adus aminte de lucruri din trecut. Grace îşi 
regretă vorbele imediat ce văzu licărul de durere din ochii 
mătuşii sale. 

— Îmi închipui că nu sunt amintiri frumoase. Mătuşa 
Elizabeth îşi strecură mâinile în buzunarul şorţului şi îşi feri 
privirea. Am făcut multe lucruri pe care le regret, Grace, şi 
cele mai multe au de-a face cu tine. Expiră anevoie. Aveai 
doar şapte ani când te-am adus acasă la mine. Şi mi-am 
revărsat toată amărăciunea asupra ta. 

— Pot să înţeleg de ce. 

Mătuşa Elizabeth se aşeză la masa din bucătărie şi îşi puse 
mâna pe braţul lui Grace. 

— Trebuie să vorbim despre trecut. 

— Despre mama mea. 

— Şi despre tatăl tău. O strânse uşor şi-şi retrase mâna. 
Dar problemele nu au început cu ei. 


După cină, mătuşa Elizabeth fu nevoită să meargă la 
întâlnirea diaconiţelor. Grace îl îmbăie pe Samuel şi-l 
pregăti pentru culcare, apoi îl strânse în braţe în timp ce îi 
ţinea sticla de lapte cald şi se ruga pentru el. Incepu să 
cânte încet un imn preferat şi văzu cum pleoapele lui 
Samuel se închid până ce copilul adormi profund. Îl culcă, 
cu grija în ţarc şi-l acoperi cu pătura lui preferată, tivită cu 
mătase pe margini. 

Cu inima plină de tandreţe, se aşeză pe marginea patului 
din dormitor şi-l privi pe fiul ei cum doarme. Arăta atât de 
liniştit şi de mulţumit. Băieţelul ei n-avea nicio grijă pentru 
că avea încredere în mama lui. Doamne, şi eu vreau să am 
aşa încredere în Tine. 

Nimic nu s-a întâmplat aşa cum se aşteptase. Mătuşa 
Elizabeth voia să vorbească despre trecut, dar mai târziu... 
când se va întoarce în această seară sau mâine. Oare se va 
răzgândi? Grace avea întrebări legate de trecutul ei, dar 


mai voia să împrumute ceva din curajul mătuşii sale ca să 
se stabilească într-un alt loc şi s-o ia de la capăt. Mătuşa 
Elizabeth reuşise cu succes să-şi părăsească familia şi 
prietenii din Memphis şi să se mute în celălalt capăt de 
tară. Cât o costase să facă asta? Elizabeth Walker pornise 
în aventura vieţii ei sau fugise? 

Samuel se foi. Grace îi aranjă iar pătura. Îşi aduse aminte 
cât de îngrozită fusese când şi-a petrecut prima noapte în 
dormitorul acesta. Noapte de noapte se ascunsese ca să se 
simtă în siguranţă, rugându-se ca mama să vină după ea şi 
să-i spună că putea să iasă din ascunzătoare. ` 

Dar apoi a venit îngerul şi i-a alungat temerile. Ingerul a 
fost un adevărat miracol pentru ea, un secret preţios pe 
care îl împărtăşise cu Roman. Acesta ştia de existenţa 
demonilor. Oare credea că Dumnezeu trimite îngeri? 

Se auzi uruitul uşii de la garaj. Mătuşa Elizabeth venise 
acasă. Grace se aplecă peste ţarc şi îşi puse mâna cu 
blândeţe pe pieptul fiului ei. 

— Eşti în siguranţă în camera asta, Samuel. Eu am avut un 
prieten care a vegheat asupra mea. Dumnezeu veghează şi 
asupra ta. 

Grace intră în bucătărie tocmai când mătuşa deschise uşa 
dinspre garaj. Mătuşa Elizabeth arăta resemnată. 

— M-am gândit eu că o să fii trează. 

— Cum a decurs întâlnirea? 

Mătuşa Elizabeth îşi puse poşeta pe masă şi dezbrăcă 
paltonul. 

— Avem fiecare sarcinile noastre. Îmi pun lucrurile la loc şi 
apoi putem sta de vorbă. 

— Să fac ceai? 

— Mi-ar plăcea. Îşi puse paltonul pe braţ şi îşi luă poşeta. 
Se opri în prag şi se uită înapoi. Ce-ar fi să ne îmbrăcăm în 
pijamale? Poate o să ne ajute să ne simţim mai confortabile 
cât timp discutăm. 

Se aşezară în fotoliile din camera de zi, faţă în faţă, 
despărțite doar de măsuţa de cafea, ca nişte fete la o 


petrecere în pijamale, sorbind ceai şi făcând pe adultele. 

— De unde să încep? Mătuşa Elizabeth părea epuizată şi 
năucă. Când te-ai dus la facultate, mi-ai lipsit, Grace. 
Probabil că nu o să mă crezi, dar casa părea atât de goală. 
Aşeză ceaşca şi farfurioara pe măsuţa de cafea. 

— Stăteam mai mult la birou, dacă îţi vine să crezi. Practic, 
acolo trăiam. Mi-era greu să mă întorc într-o casă goală, 
ştiind că va rămâne tot aşa. Nu credeam că o să te întorci 
acasă nici măcar în vacanţă. Eram din nou singură. Mă 
gândeam că aşa mi-am dorit, la urma urmei. Adevărul este 
că nu puteam să nu mă gândesc cum s-ar fi simţit Leanne 
dacă ar fi ştiut că te tratam mai mult ca pe o copilă dată în 
plasament decât ca pe o nepoată. Se uită cu greu la Grace. 
Mama ta ar fi suferit şi ar fi fost dezamăgită. 

— Dar m-ai primit în casa ta, mătuşă Elizabeth. Nu m-ai 
lăsat în plasament. Ar fi fost mutată de colo-colo, câteva 
luni aici, un an acolo. Cine ştie ce s-ar fi putut întâmpla în 
asemenea circumstanţe? Grace se gândi la Roman şi la 
copilăria pe care a avut-o. 

— Am multe regrete, Grace, dar cel mai mare dintre ele 
este că nu te-am crescut cu dragostea de care aveai nevoie 
disperată. Şi pe care o meritai. 

Grace observă cât o costa mărturisirea aceea pe mătuşa 
ei şi simţi cum i se înmoaie inima. 

— Am înţeles de ce nu m-ai putut iubi. De câte ori te uitai 
la mine, îl vedeai pe tata, iar el... Grace scutură din cap 
incapabilă să spună restul. 

Mătuşa Elizabeth îşi atinse sprânceana cu vârful degetelor. 

— Uitasem că ai auzit conversaţia aia. Işi lăsă mâna jos şi 
înălţă capul. Am spus multe lucruri pe care n-ar fi trebuit să 
le spun. Am fost atât de furioasă. Furia a început cu mult 
timp înainte de moartea Leannei şi din cauza ei am 
exagerat lucrurile. Furia mea îşi are rădăcinile în copilărie. 
Îşi puse mâinile pe coapse de parcă şi-ar fi adunat curajul. 
Îmi aduc aminte când l-am văzut pe tata lovind-o pe mama 
în coaste când ea stătea pe genunchi şi freca podeaua. 


Închise ochii. Nu cred să fi avut mai mult de patru sau cinci 
ani, fiindcă Leanne nu se născuse încă. 

Lacrimi fierbinţi stăteau gata să curgă, dar Grace nu zise 
nimic. 

— Mama nu se certa niciodată cu tata. Nu îl contrazicea cu 
nimic. Ea ne-a învăţat şi pe noi să ne supunem. Ne-am 
deprins repede să i descifrăm toanele şi să ne ferim din 
calea lui. La câţiva ani după naşterea Leannei, mama a 
născut un alt copil. Un băieţel. Era vânăt. Se pare că din 
cauza faptului că sângele nu i se oxigena suficient. Avea 
cianoză, aşa cred că i se spune. Am căutat odată să văd ce 
înseamnă. 

Îşi luă ceaşca de ceai şi farfurioara şi sorbi încet cu ochii 
lipsiţi de viaţă. Mâna îi tremură când le aşeză din nou pe 
măsuţă, puţin mai calmă. 

— Bineînţeles că tata a învinuit-o pe mama când a murit 
copilaşul. Partea tristă este că mama îl credea. Şi simţea că 
merită să fie bătută. Mătuşa Elizabeth strânse pumnul şi 
cobori vocea, vorbind pe un ton încordat şi nefiresc. Odată 
am încercat să-l opresc şi aproape că m-a omorât. 

Scutură din cap. 

— Pe vremea aceea, oamenii nu vorbeau despre abuz. Era 
doar o chestiune de familie asupra căreia era mai bine să 
păstrezi tăcerea. Indată ce am ajuns la vârsta potrivită ca 
să mă angajez, mi-am căutat de lucru numai ca să scap şi 
să economisesc destui bani ca să plec de acasă. Bineînţeles 
că tata se aştepta să-i dau lui cea mai mare parte din 
salariu, dar am găsit o metodă de a ascunde banii de el. 
Eram multă vreme plecată, aşa că nu ştiam ce se întâmpla 
cât nu eram acasă. 

Închise ochii o clipă înainte să continue. 

— Mama s-a îmbolnăvit. Niciodată n-am aflat ce boală a 
avut, pentru că n-a vrut să meargă la doctor. Eu cred că 
aşa a preferat să moară şi astfel să pună capăt existenţei ei 
nenorocite. Cine ar putea să o învinuiască? Mătuşa 
Elizabeth tăcu vreme îndelungată. 


— Şi mama? 

Palidă, mătuşa Elizabeth strânse din buze. 

— După moartea mamei, m-am întors după ea, sperând că 
va veni cu mine. Dar ea a tot insistat că tata are nevoie de 
ea. Că nu se simţea bine. Vedeam şi eu că nu se simţea 
bine. Poate că îi părea rău pentru felul în care s-a purtat cu 
mama. Poate se gândea că-l aşteaptă iadul. Nu ştiu. Nici 
nu-mi păsa. Mătuşa îşi sprijini capul de spătarul fotoliului. 
Mergeam să o vizitez cât de des puteam. Leanne mă suna 
şi mai vorbeam. Tata nu i-a făcut viaţa uşoară. Dacă ceva 
nu îi mergea bine, tot timpul altcineva era de vină. li adresă 
lui Grace un zâmbet trist. Mama ta a fost o infirmieră 
exemplară. Buzele i se arcuiră într-un zâmbet amar. Cât 
despre mine, l-am supravegheat şi eu odată, înainte să 
moară, şi i-am zis că dacă ar fi fost după mine, l-aş fi lăsat 
să putrezească de viu în căruciorul acela. 

Un fior rece o străbătu pe Grace. 

Un amestec de emoţii umbrea chipul mătuşii; când ruşine 
şi vinovăţie, când furie şi regret. 

— Leanne a devenit ca mama. Eu ca tata. Se uită la Grace 
cu ochii împăienjeniţi. Doar că eu nu m-am folosit de 
pumni. 

Grace se mută pe marginea canapelei ca să poată să-i ia 
mâna într-a ei. 

— Te iubesc, mătuşă Elizabeth. 

— Ştiu că mă iubeşti. Dumnezeu ştie de ce. Semeni cu 
mama ta. Şi ea putea să ierte orice. Se răsuci uşor, 
cuprinzând ferm palma lui Grace între palmele ei şi o ţintui 
cu o privire hotărâtă. 

— Trebuie să vorbim despre părinţii tăi. Ce îţi aminteşti din 
noaptea aceea? 

— N-am văzut nimic din ce s-a întâmplat. Mama mi-a zis 
să ne jucăm de-a v-aţi ascunselea. Am auzit-o vorbind 
repede. Tata a ţipat la ea. Apoi am auzit un trosnet şi pe 
tata plângând şi zicând iar şi iar, „Leanne”. Apoi l-am auzit 
cum vine. Credeam că mă caută pe mine, aşa că n-am 


îndrăznit să mă mişc. A deschis uşa de la dulap şi a măturat 
de pe raftul de sus toate cutiile până ce a găsit un pistol. 
Atunci m-a văzut. A tras hainele la o parte şi s-a holbat la 
mine. N-a zis niciun cuvânt. A închis uşa de la dulap, i-ar eu 
m-am ghemuit în întuneric, aşteptând. Într-un târziu... am 
auzit împuşcătura. 

Grace scutură din cap, amintindu-şi frânturi din noaptea 
aceea îngrozitoare. 

— După aceea a urmat zăpăceala. Eram prea speriată ca 
să mă mişc. Am auzit o izbitură puternică în uşă şi voci de 
bărbaţi. S-au aprins luminile şi un poliţist m-a găsit. Şi m- 
am trezit la cuplul acela de treabă la care am stat câteva 
zile. Prima dată când i-a întâlnit pe soţii Garcia, Grace şi-a 
amintit de cuplul acela. Apoi ai venit după mine. 

Strânsoarea mătuşii Elizabeth slăbi. 

— Îmi pare atât de rău că ai trecut prin toate acestea, 
Grace. Nu te-am ajutat cu nimic când am vorbit despre tatăl 
tău aşa cum am făcut-o. Viaţa ta era şi aşa destul de grea 
fără s-o mai fac eu pe tiranul 

Ce s-a întâmplat în noaptea aceea l-a determinat pe tatăl 
tău să-şi ia viaţa. Putea să te omoare şi pe tine, dar n-a 
făcut-o. 

Grace era gata să plângă, dar îşi înăbuşi lacrimile. 

Mătuşa Elizabeth îşi ridică mâna şi aranjă bucla lui Grace 
după ureche. Cu un gest nervos. 

— Brad şi Leanne s-au iubit unul pe altul, poate prea mult, 
poate cum nu trebuia. Relaţiile nu sunt logice întotdeauna. 
Ce s-a întâmplat, a fost o tragedie. Dar Dumnezeu mi-a 
oferit un dar şi, în loc să-l primesc cu recunoştinţă, m-am 
agăţat de furia mea. Când vine vorba de ridicat ziduri, sunt 
expertă. Singura persoană căreia i-am îngăduit să se 
apropie de mine e Miranda Spenser. Gura i se strâmbă într- 
un zâmbet strâmb. Ea provine dintr-un mediu asemănător, 
dar n-a lăsat ca amărăciunea să pună stăpânire pe ea. 
Mătuşa Elizabeth o bătu pe mână. Am încercat odată să i te 
dau ei, ca şi cum ai fi fost un căţeluş nedorit pe care cineva 


mi l-a aruncat pe prag. 

Grace nu se mira. 

— Când? 

— A doua zi după ce te-am adus aici. Ochii ei sclipeau de 
lacrimi. Eram atât de furioasă. Ea şi Andrew şi-au dorit copii 
tot timpul. Nu puteam să înţeleg de ce nu voia să te ia. Dar 
a avut dreptate. Doar că nu m-am prins destul de repede. 
Viaţa noastră ar fi fost atât de diferită dacă aş fi lăsat garda 
jos! 

— O laşi acum. 

Mătuşa Elizabeth râse fără veselie. 

— Era şi timpul, nu crezi? zise cu vocea răguşită de 
emoție. Arăta obosită, dar, în acelaşi timp uşurată. Îşi trecu 
mâinile peste coapse. Ştiu că ai venit să vorbim despre alte 
lucruri, dar se poate să le lăsăm pe mâine dimineaţă? Sunt 
epuizată. 

Când se ridicară, Grace făcu un pas înainte şi o îmbrăţişă. 
Mătuşa o cuprinse cu amândouă mâinile şi pentru o clipă se 
agăţară strâns una de alta. Mătuşa Elizabeth se retrase şi 
răsuflă uşurată. Sper că te gândeşti să rămâi aici câteva 
zile. 

— Cel puţin trei. 

— Mulţumesc. Mătuşa Elizabeth cuprinse obrajii lui Grace 
între palme. 

— Mereu ai fost o fată scumpă, exact ca mama ta. 


KKK 


Roman zăbovise ore întregi acasă la Brian în camera de zi, 
povestind despre o grămadă de lucruri, dar într-un târziu, 
Brian îl făcu să vorbească despre viaţa lui de tagger în 
Tenderloin. 

— Aveam o echipă. Întotdeauna se găseau băieţi care să 
vrea să vină cu mine de dragul distracţiei. Unii stăteau de 
pază, alţii ajutau cu frânghiile. Aveam un amic, Lardo, 
puternic ca un fundaş, care mă trăgea sus pe acoperiş 


înainte să mă vadă poliţia. Simţi îndemnul lăuntric să 
meargă mai adânc şi să smulgă durerea din rădăcini. 
Termină de băut sucul şi turti doza. Nu voia să se 
gândească la Lardo şi la ce a păţit. 

Se ridică frământând nervos doza pe care o ţinea în mână. 
Nu trebuia să ştie Brian atâtea. 

— Unde să arunc asta? 

— Coşul de gunoi e sub chiuveta din bucătărie. Brian nu-l 
presă. 

Roman aruncă doza la gunoi şi reveni în camera de zi. Se 
uită la Brian cu o privire scrutătoare. Brian nu-şi feri 
privirea. Roman se aşeză. 

— Alegeam întotdeauna sferele cereşti. 

— Sferele cereşti? 

— Clădiri, structuri înalte... cu cât mai înalte, cu atât mai 
bine. 

— Sună periculos. 

— Tocmai asta e. Cu cât riscul era mai mare, cu atât erai 
mai respectat de locuitori. Am făcut un graffiti pe Bay 
Bridge. A fost cât pe ce să aterizez în apă. Am mai făcut 
câteva pe clădiri de cinci etaje. Fără probleme. După aceea 
am ales un pasaj rutier. Am pregătit şabloanele, mi-am luat 
echipamentul şi mi-am contactat echipa. Pentru că riscul de 
a fi văzuţi era mare, am adus cu mine doar doi paznici. Dar 
atunci a apărut White Boy. Nu eram apropiaţi. Umbla după 
noi ca o codiţii şi nu puteam scăpa de el. Scutură din cap. 
Nu voiam şi nici n-aveam nevoie de ajutorul cuiva care nu 
era în stare să facă altceva decât nişte litere umflate şi care 
a venit cu propriul său plan. 

Fu cuprins de emoţii şi îşi frecă faţa înainte să se uite din 
nou la Brian. 

— White Boy nu ştia diferenţa dintre corzile dinamice şi 
statice, ţinând cont de vechitura pe care o furase dintr-un 
magazin cu echipamente. Avea la el un spray cu vopsea şi 
venise să-şi facă treaba. l-am spus că o să-l omor dacă 
îndrăzneşte. Roman auzi ecoul slab al râsului lui White Boy. 


Tre’ să mă prinzi mai întâi. Ţineam în mână un spray gol şi 
l-am aruncat spre el. El s-a ferit. Atâta i-a trebuit. Coarda i-a 
alunecat din mână. Ochii îl ardeau pe Roman. Înghiţi 
convulsiv înainte să continue. Şi a căzut. 

— Şi tu crezi că a fost vina ta. 

— Nu ştiu, dar m-am simţit răspunzător. 

Coşmarurile cu trupul zdrobit în balta de sânge îl hăituiau 
încă pe Roman. O maşină a izbit din plin trupul lui White 
Boy. Şoferul a apăsat pe frână, dar maşina a trecut peste 
White Boy înainte să se oprească scrâşnind şi învârtindu-se 
pe şosea. Oamenii au început să iasă din maşinile oprite pe 
drum şi să se holbeze la băiatul mort, zdrobit de asfalt. 
Nimeni nu s-a uitat în sus ca să-l vadă pe celălalt băiat în 
hanoracul negru cu glugă. Bobby Ray Dean s-a căţărat 
repede, s-a rostogolit peste zid şi s-a eliberat din corzi. 
Lardo şi ceilalţi s-au împrăştiat. Bobby Ray a alergat până 
n-a mai putut, apoi şi-a dat drumul să alunece pe zid, 
plângând cu suspine. _ 

— Câteodată mai am coşmaruri cu el. Îl aud cum ţipă în 
cădere. Il văd cum se izbeşte de asfalt. Lacrimi fierbinţi îi 
ardeau ochii. Era şi White Boy printre sufletele pierdute din 
iad? După aceea n-am mai lucrat niciodată în echipă. 
Mergeam întotdeauna singur. Şi urcam mai sus şi desenam 
scene tot mai mari. 

— Parcă ţi-ai fi căutat moartea. 

Buzele lui Roman se strâmbară într-un zâmbet amar şi 
sarcastic. 

— Poate, sau poate credeam că pot să fug mai repede 
decât glonţul şi să sar dintr-un singur salt peste clădirile 
înalte. Chiar învățase cum să sară pe deasupra aleilor 
înguste peste acoperişurile cladirilor mai joase de vizavi. In 
copilărie alergase mult pe străzi, încercând să scape din 
familiile de plasament, de poliţie şi de asistenții sociali. Ştia 
cum să lovească pământul, să se rostogolească şi să 
folosească avântul pentru a fugi mai departe. Se folosea de 
obstacole ca să-şi facă avânt. Străzile oraşului San 


Francisco au fost terenul lui de joacă. 

De câte ori nu auzise urletul sirenei şi nu văzuse 
lanternele roşii luminând zidurile clădirilor şi reflectoarele 
căutându-l pe acoperişuri? În noaptea în care White Boy a 
murit, Bobby Ray Dean a alergat până a crezut că o să iasă 
sufletul din el. 

Roman îi povesti lui Brian despre White Boy, băiatul cu un 
an mai tânăr decât el, care a vrut să fie ca Bobby Ray, 
căruia îi plăcea să rişte, să picteze cât mai sus, să practice 
parkour-ul în încercarea de a scăpa de poliţie şi de membrii 
bandelor rivale, pentru simplul fapt că îi plăcea să simtă 
cum îi goneşte sângele prin vene. Cu coatele sprijinite pe 
genunchi, Roman îşi frecă faţa. 

— Nici măcar n-a avut parte de un necrolog, zise el 
răguşit. 

Brian se aplecă spre el cu ochii plini de milă. 

— Care a fost adevăratul nume a lui White Boy? 

Roman înălţă capul cu greutate. 

— Nu ştiu. Nu putu zări chipul lui Brian din cauza lacrimilor 
care-i umpleau ochii. 

— Dar nu ai renunţat după aceea? 

— Dimpotrivă. Am mânjit clădirile din împrejurimi. Doar 
atunci când faceam graffiti mă simţeam viu şi stăpân pe 
mine. 

Bobby Ray a continuat să facă graffiti pentru bandă, dar în 
cea mai mare parte a timpului îşi exprima propriile idei şi 
opinii prin creaţiile sale. A vopsit un chip de diavol roşu în 
jurul uşii unei clădiri cu apartamente. Oamenii care intrau 
sau ieşeau din clădire păreau înghiţiţi sau vomitaţi. A mai 
pictat un bucătar prăjind şobolani deasupra unui maldăr de 
gunoi în aleea unei renumite carmangerii. A transformat o 
grilă de ventilaţie într-un monstru care rânjea. 

— Iniţialele bandei erau răzuite în câteva zile. Creaţiile 
mele rezistau mai mult timp. 

Ironia zdrobitoare a fost că în noaptea în care White Boy a 
plonjat în moarte, Pasărea şi-a luat zborul. BRD n-a mai 


reprezentat doar inițialele lui Bobby Ray Dean. El a devenit 
Pasărea. Creaţia pe care o pictase doar pe jumătate în 
noaptea aceea se afla în sferele cereşti. Şi acolo a şi rămas 
din pricină că ştergerea ei implica prea multe costuri pentru 
oraş. 

— Unde sunt acum Reaper şi Lardo? 

— Sunt morţi. Au fost ucişi la o petrecere. Câţiva tipi mai 
în vârstă au venit să-l caute pe fratele lui Reaper, dar s-au 
gândit că în absenţa lui şi fratele lui era bun. Roman îşi 
frecă ceafa. Trebuia să fiu şi eu la petrecerea lui Reaper în 
seara aceea, dar am fost ocupat cu un proiect stupid pentru 
profesorul de istorie. Am fost nevoit să mă conformez ca să 
pot termina liceul. 

Oare de aceea a refuzat toate oportunităţile de a merge la 
facultate, ca să se pedepsească? 

— Mi-am cam ieşit din minţi în seara aceea şi am mânjit 
Turk Street cu vopsea roşie. Am fost prins de poliţişti şi 
trimis la şcoala de corecție. 

— A încercat cineva să te scoată pe cauţiune? 

— Glumeşti? Roman râse sumbru. Părinţii sociali la care 
am fost dat în plasament s-au bucurat să scape de mine. 
Tribunalul a decis că aveam nevoie de o schimbare de 
peisaj, aşa că m-a trimis la ferma Masterson. Ce să-ţi 
povestesc de şocul cultural! Clătină din cap. 

— Aveau cai de închiriat, o sută de vite şi şase băieţi. Nu 
eram genul care să coopereze. Am făcut tot ce-am putut ca 
să fiu dat afară. 

— Deci, acolo l-ai cunoscut pe Jasper Hawley. 

— Da. Pare el moale, dar e foarte perseverent. 

— Te-a prins. 

— E un om de care cu greu poţi să scapi. Şi astăzi mă ţine 
sub observaţie. Mă numeşte unul dintre „băieţii lui 
pierduţi”. 

Brian îi zâmbi. 

— Când l-am văzut, am crezut că-i tatăl tău. 

— Chiar? Cum aşa? Nu semănăm deloc. 


— Te iubeşte ca pe fiul lui. 

Dar Roman nu voia să se gândească la una ca asta. Până 
să o cunoască pe Grace, nu dorise să iubească pe nimeni. 
Oamenii mureau. Oamenii plecau. 

— Se pare că mă sună sau mă vizitează tot timpul când 
mă aflu în stări de criză. Nu ştiu cum află. Işi aminti de 
dezamăgirea din vocea lui Jasper la ultima lor discuţie şi se 
gândi că, în cele din urmă, Jasper renunţase la el. Dar nu s- 
a aşteptat să-l doară atât de tare. 

— Dumnezeu le mai dă oamenilor câte-un ghiont. Brian 
deschise bufetul. Însă cei mai mulţi nu bagă de seamă. 
Puse cafea în filtru, apoi introduse filtrul în cafetieră. Umplu 
carafa cu apă şi o turnă în recipient. 

— N-am spus nimănui ce ţi-am spus ţie. Nici măcar lui 
Grace. 

— O să păstrez secretul. Brian se gândi o clipă la Roman. 
Dumnezeu şi-a ţinut mâna asupra ta multă vreme, prietene. 

— În privinţa asta va trebui să cădem de acord că părerile 
noastre sunt diferite. 

— Poate că trebuie să te întorci şi să priveşti lucrurile cu 
alţi ochi. Din punctul meu de vedere, Dumnezeu ţi-a salvat 
viaţa de mai multe ori, nu o singură dată în Santa Clarita. 
Brian îl privi cu înflăcărare de parcă ar fi vrut să topească 
oţelul. Isus a venit să te elibereze, Roman, nu să-ti 
amintească mereu de eşecurile tale. Noi suntem mântuiţi 
prin har... 

Gândul lui, limpede de data asta, se întoarse la Grace, 
unealta prin care Dumnezeu l-a ţinut în viaţă şi i-a dat încă 
o şansă ca să se îndrepte. lar el nu făcuse altceva decât să 
o insulte cu oferta lui copilărească de a avea o relaţie aşa 
cum îşi închipuia el că ar trebui să fie. Nu-i de mirare că a 
fugit. 

A lăsat-o să plece şi iată-l acum gândindu-se iar la ea. Se 
concentră din nou la ce spunea Brian şi încerca să înţeleagă 
ce-i spunea el, şi anume că îndurarea lui Dumnezeu 
acoperise toate păcatele lui. 


Brian râse încet. 

— Să ştii că îmi dau seama când nu mă mai asculţi. 

— Te-ascult. O să mă mai gândesc la ce mi-ai spus. Poate 
că ar trebui să se întoarcă în Tenderloin. Avea câteva 
treburi de rezolvat acolo. 

Brian îşi frecă palmele. 

— AŞ putea să conving Pasărea să zboare puţin pentru 
mine? Graffiti este genul de artă care îi atrage pe enoriaşii 
mei. 

Roman îşi aduse aminte de polițistul din pasaj. 

— Nu mai mânjesc ziduri. Mi-am dat cuvântul. 

— Nu îţi cer să faci ceva ilegal, Roman. Ci la vedere, aşa 
că n-o să ai nevoie de hanorace cu glugi. 

— La ce te-ai gândit? 

— La ceva ce să sară în ochi pe peretele dinspre stradă. 
Vreau ca oamenii să ştie că în parcul industrial e o biserică. 
Bineînţeles că o să fie nevoie să cer permisiunea 
proprietarului, dar el e un tip de treabă şi e creştin. Cred că 
o să fie de acord. 

O succesiune de idei se perindă prin mintea lui Roman. De 
câte ori citea din Biblie îşi amintea de picturile pe care le 
văzuse în catedralele şi muzeele din Europa. Pe altele şi le 
imagina doar. Simţi că Duhul Sfânt aprinde scânteia aceea 
în el. 

Ce zici, Bobby Ray Dean? Vrei să pictezi ceva pentru Mine? 

Roman  râse. Graffiti pentru Dumnezeu? Ce idee 
scandaloasă! îl furnicau degetele să apuce o pensulă. 

Brian zâmbi. 

— Îmi pare mie că deja te gândeşti la asta. 


35 


Grace stătea la masa din bucătărie cu laptopul în faţă, 
editând o broşură de afaceri. Aruncă o privire scrutătoare 
pe fereastră. Trecuse deja o oră de când plecase mătuşa ei 
cu Samuel la plimbare. Nu ţinea minte să o fi văzut 


vreodată pe mătuşa Elizabeth plimbându-se prin 
vecinătate, darămite să ceară permisiunea să aibă grijă de 
un copilaş. 

Uşa se deschise. 

— Ne-am întors! strigă mătuşa Elizabeth din hol. Nu l-am 
dat pe Samuel la căruţaşi. Apăru în pragul uşii de la 
bucătărie îmbujorată şi zâmbitoare, cu un Samuel vesel 
cocoţat în braţele ei. O grămadă de vecini au fost curioşi să 
ştie ce fac eu cu un bebeluş. Le-am spus că l-am găsit la 
supermarket şi nu m-am putut abţine să nu-l arunc în coş. 
Chicoti. Nu ştiam că am atâţia vecini băgăcioşi, dar drept 
să-ţi spun, nu m-am mai plimbat de ani de zile prin cartier. 
Se uită peste umărul lui Grace la ecranul laptopului. La ce 
lucrezi? 

— Editez o broşură pentru o nouă afacere. 

— Cum ai făcut rost de lucru? 

— Harvey Bernsteiri mi-a trimis câteva proiecte. Mătuşa ei 
nu l-a cunoscut niciodată pe fostul ei şef de la firma de 
relaţii publice. 

— Sună bine. Dar ce vei face după? 

— Am alte trei proiecte care aşteaptă la rând, iar Jasper 
Hawley păstrează legătura cu câteva licee din zona oraşului 
Sacramento. 

El m-a recomandat ca mentor online. Azi dimineaţă am 
primit prima solicitare. O să am o întâlnire pe skype cu 
Kayden şi tatăl lui după ce îl culc pe Samuel. 

Mătuşa Elizabetii o bătu pe umăr. 

— Cred că o să te descurci foarte bine, Grace. 

Ochii i se împânziră de lacrimi la complimentul neaşteptat 
din partea mătuşii şi la bătaia ei pe umăr. Ani de zile se 
străduise să câştige aprobarea mătuşii. i 

— Sper. Salvă documentul şi închise laptopul. Il pot lua eu 
de-acum. Se întinse după Samuel. 

Mătuşa Elizabeth o dădu la o parte. 

— Stă bine unde se află. Luă din cutie un biscuit din faină 


de arorut” şi i-l dădu lui Samuel. 

— O să se murdărească. Şi bluza ta... 

— Nu-ţi face griji pentru bluza mea. E din mătase care se 
poate spăla. Mătuşa se sprijini de blatul din bucătărie. Voi, 
tinerii de astăzi, păreţi să vă creaţi propriile cariere. 

— De nevoie, câteodată. Din fericire, nu fac treaba asta de 
una singură. Shanice şi Ashley m-au ajutat să creez 
website-ul şi postează tot felul de reclame despre el pe 
reţelele de socializare. 

— Cât câştigi din mentorare? 

Jasper îi sugerase să ceară patruzeci de dolari pe oră, dar 
Grace se simţea mai bine dacă începea cu treizeci. Dacă o 
să-l ajute pe Kayden, o să obţină o referinţă şi, din fericire, 
o să poată să se lanseze începând cu el. Zâmbi la mătuşa 
ei. 

— Va trebui să ţin un tabel cu venitul meu ca să nu am de 
furcă cu cei de la finanţe. 

— Pun pariu că aşa o să faci. Mătuşa Elizabeth râse. Doar 
n-o să-i permit nepoatei mele să fie o evazionistă. Îl mută 
pe Samuel pe celălalt braţ. Tot timpul ai fost un mentor 
bun. L-ai ajutat pe Patrick Moore să obţină bursă de studii, 
nu? N-ar fi terminat liceul fără ajutorul tău, darămite 
studiile la UCLA. 

Poate că el nu-i recunoscuse meritele, dar ea învățase 
multe lucruri din cursurile pe care le-a ales Patrick. 

— Măcar a încercat. 

— Chiar? 

— Era bun la unele cursuri, mătuşă Elizabeth. 

— Presupun că ăsta-i un mod sănătos de a privi o situaţie 
nesănătoasă, dar cum rămâne cu visurile tale, Grace? Le-ai 
amânat ca să-l ajuţi pe el. Ţie când îţi vine rândul? Mătuşa 
Elizabeth îl aşeză pe Samuel jos şi scoase dintr-un sertar 


10 Arorutul este o plantă cultivată în Filipine, insulele Caraibe, Africa de 
Sud, Australia şi Statele Unite. Făina de arorut se foloseşte în 
prepararea mâncărurilor pentru bebeluşi datorită compoziţiei bogate în 
substanţe nutritive - n. trad. 


câteva linguri de lemn pe care i le dădu. Samuel izbea cu 
ele parchetul lustruit. 

— Visez să pot duce un trai decent şi să mă ocup de 
Samuel non-stop. 

— O să reuşeşti. De fiecare dată când ţi-ai propus ceva 
aşa ai făcut. 

— Mai puţin în căsătorie. 

— Oh, pentru numele lui Dumnezeu, nu-ţi mai reproşa 
asta. Patrick n-a fost niciodată un soţ. Ci un răsfăţat care a 
avut nevoie de o mamă care să aibă grijă de el. 

Grace nu îndrăznise să-l aducă pe Patrick în discuţie, dar 
mătuşa tocmai îi oferise şansa. 

— Mi-ar plăcea să ştiu cum ai putut să-ţi dai seama doar 
dintr-o singură privire ce fel de om era. 

Mătuşa ei dădu tristă din umeri. 

— Am lucrat cu tatăl lui. Sau mai bine zis am văzut cum 
lucra. Îi vrăjea pe alţii să-i facă treaba, apoi îşi aroga toate 
meritele. După aia se alegea cu distincţii, promovări şi 
măriri de salariu. 

Grace se miră de amărăciunea din expresia şi din tonul 
mătuşii. 

— Te-a vrăjit şi pe tine? 

Mătuşa îi adresă un zâmbet superior. 

— A încercat. Dar apoi a apelat la alţii pe care îi admiram. 
Flatările au constituit întotdeauna semnale de alarmă 
pentru mine. Interesul subit al lui Patrick pentru tine a fost 
o dovadă clară că avea motive egoiste. 

— Bănuiesc că ar fi trebuit să mă prind. De ce ar alege 
băiatul cel mai popular din şcoală să se împrietenească cu 
o tocilară? 

Ochii mătuşii Elizabeth se întunecară şi sclipiră de 
supărare. 

— Tocilarii de ieri sunt directorii executivi şi antreprenorii 
de mâine. Ai învăţat mult. Te-ai dus să-ţi cauţi de lucru 
imediat ce ai împlinit vârsta legală pentru asta. Aveai visuri 
şi scopuri în viaţă. Astea sunt calităţi de admirat, Grace. Tu 


niciodată nu te-ai folosit de oameni. 

Era prima dată că mătuşa ei o apăra şi asta o puse pe 
Grace în poziţia neobişnuită de a-şi apăra fostul soţ. 

— N-a fost vina lui Patrick că am fost atât de oarbă. 

— Ai fost tânără şi naivă în liceu. Mătuşa Elizabeth se 
aşeză cu spatele ţeapăn şi o înfruntă pe Grace. Dar la UCLA 
nu ai fost oarbă. Ai văzut. Ştiai că nu din întâmplare s-a 
ciocnit de tine în campus. Vezi să nu-i fi venit brusc ideea 
că avea nevoie de mentorare! Când mi-ai pomenit că l-ai 
văzut, îndoiala din voce te-a dat de gol. Ai mirosit că ceva 
nu era în regulă, dar ai vrut să speri. Cine nu vrea? Mai ales 
când tipul arată ca un zeu grec. 

Grace se îmbujoră. 

— Nu era obligat să se căsătorească cu mine. 

— Dar investiţia era bună, nu-i aşa? Curtarea poate fi 
foarte costisitoare. Vocea mătuşii mustea de cinism. Doi pot 
trăi la fel de ieftin ca unul. Mătuşa pufni. A avut ce şi-a 
dorit... o fată drăguţa care să câştige bani şi să-i gătească, 
să spele şi să-i facă temele şi să-l satisfacă în pat când îi 
venea cheful. Mă îndoiesc că a fost un iubit bun vreodată. 
Era prea egoist. Tu erai mereu atentă cu banii, aşa ca îmi 
închipui că toate economiile tale ajungeau în buzunarul lui. 
Îi plăcea să schieze, din câte îmi amintesc. O îndeletnicire 
scumpa. A reuşit să meargă la staţiunea Big Bear de vreo 
şase ori, nu-i aşa? 

Adevărul n-a durut-o pe Grace atât de tare ca atunci când 
Patrick a părăsit-o. N-a suferit că i-a zdrobit inima, cât că i-a 
rănit mândria şi a făcut-o să se simtă vinovată. . 

— Ştiu că te-am dezamăgit, mătuşă Elizabeth. Imi pare rău 
că am fost aşa de proastă. 

Expresia mătuşii se îmblânzi. 

— Sunt şi eu la fel de vinovată. Dacă te-aş fi crescut în aşa 
fel, încât să-ţi cunoşti valoarea, poate nu te-ai fi vândut atât 
de ieftin. Câteodată femeile iubesc prea mult şi se pierd cu 
totul. 

Ca mama mea, se gândi Grace, recunoscătoare că mătuşa 


nu a pomenit-o. 

Mătuşa Elizabeth puse ceainicul pe foc şi scoase două 
ceşti şi farfurioare. Samuel se săturase de linguri de lemn şi 
acum se ţâra spre uşa de la garaj. 

— Bine că n-am uşiţă pentru câini, că altfel ar scăpa. Mi-aş 
dori să am un leagăn din acela de agăţat pe uşă. 

— Am unul în portbagaj. A fost sigură că mătuşa nu ar fi 
agăţat aşa ceva de pragul de sus al uşii ca să nu-l zgârie. 

— Ei, ce mai aştepţi? Du-te şi adu-l. 

Grace reveni şi instală leagănul. Samuel ţipă de încântare 
când îl văzu. Îl aşeză în leagăn şi el începu să sară vesel. 
Mătuşa Elizabeth râse. 

— Nu-i greu de mulţumit băiatul ăsta. Se aplecă spre el. Ai 
grijă să nu sari prea sus, Rapscal. Că o să te alegi cu un 
cucul. 

— Rapscal? Lui Grace nu-i venea să creadă că mătuşa îi 
poreclise fiul. 

— Douglas i-a zis aşa. 

— Douglas? Grace nu ţinea minte să fi cunoscut pe cineva 
cu numele acesta. 

— Băcanul care s-a pensionat. E văduv. Mătuşa Elizabeth 
flutură din mână cu graţie. A cumpărat casa de lângă noi. 
Aşeză cele două ceşti pe masa din bucătărie. Acuma o 
repară. Ruby Henderson a renunţat la casă după moartea 
soţului ei. S-a mutat la azil şi anul trecut şi-a scos casa la 
vânzare. 

Grace se uită la mătuşa ei peste marginea ceştii, 
înăbuşindu-şi zâmbetul. 

— Douglas e de treabă? 

Mătuşa Elizabeth se uită la ea încruntată. 

— Noi vorbeam despre bărbaţii din viaţa ta. Eu n-am 
niciunul în a mea. Se uită intenţionat la Samuel, apoi înapoi 
la Grace. 

— Ai încercat vreodată să dai de tatăl lui? 

Grace simţi cum îi urcă fierbinţeala în obraji. 

— Nu. Ele n-au atins niciodată subiectul acesta, iar Grace 


nu voia a stăruie asupra lui. Şi nici nu voia să recunoască că 
nu încercase vreodată. 

— Nu te cert, Grace, dar te-ai gândit vreodată să încerci? 

— Da, şi am decis că-i o idee teribilă. Îşi pironi privirea în 
ceaşca de ceai, nedorind să vadă ce-ar putea gândi 
mătuşa. Abia dacă am schimbat câteva vorbe cu el. Nu-şi 
amintea nimic despre el. 

— In primul rând, de ce te-ai dus la club? Nu... Clătină din 
cap. Nu-ţi stătea deloc în caracter. 

Grace oftă. 

— Nu ştiu. Eram deprimată şi singură. Lui Shanice îi place 
să danseze. Bebeluşul lui Patrick şi al Virginiei trebuia să se 
nască în săptămâna aceea. 

Ea a continuat să meargă la lucru în fiecare zi, să vină 
seara acasă în apartamentul gol, să participe la cursurile 
online şi să se ţină ocupată ca să n-aibă timp să se 
gândească la viaţa ei lipsită de sens. Se îndoia că se va mai 
îndrăgosti vreodată de un bărbat care să o iubească. 
Shanice i-a zis, Haide fată, distrează-te şi tu puțin. Incearcă 
ceva nou. De ce nu? Părea că toată lumea se distrează. 

Clubul era înţesat de lume, muzica bubuia într-un ritm 
erotic, iar oamenii dansau ca nişte închinători păgâni. Prima 
dată a fost şocata, dar a vrut să se integreze. Aşa că s-a 
prefăcut că poate fi şi ea la fel de grozavă ca toţi ceilalţi. 
Inainte de noaptea aceea, nu mai băuse niciodată decât un 
pahar de şampanie în cinstea absolvirii lui Patrick, dar 
Shanice îi comandă un cocteil din gin şi lămâie cu sifon. 
Aven gust bun şi aluneca uşor. Dar în acelaşi timp i se urca 
la cap. 

Un singur pahar ar fi fost mai mult decât i-ar fi trebuit să o 
ţină în formă în seara aceea, dar ea mai plăti pentru unul. 
Dansa singură, în ritmul muzicii, dar apoi se trezi în braţele 
unui bărbat. Nici măcar nu s-a uitat la el. Era distractiv să 
danseze cu cineva care ştia cum să conducă şi palpitant să 
simtă cum o inundă căldura şi cât de repede i i bate inima. 
Cu Patrick nu s-a simţit niciodată aşa. 


Când bărbatul a întrebat-o dacă vrea să plece, a ştiut la ce 
făcea aluzie. Ea acceptă înăbuşind orice rațiune morală. 
Abia dacă au schimbat câteva vorbe în drum spre 
apartamentul lui. A întrebat < > de ce s-a dus la club, iar 
ea i-a zis că voia să se distreze. A întrebat o dacă ştia 
regulile. Ea a dat din umeri şi l-a asigurat că ştia regulile, ca 
de altfel toată lumea, nu? O singură noapte, fără alte 
implicaţii. Restul nu i-a mai trecut prin cap. 

Mătuşa Elizabeth atinse mâna lui Grace. 

— Te rog, nu plânge. N-ar fi trebuit să deschid subiectul. 

Grace îşi şterse lacrimile de pe obraji. Intre ele se aşternu 
o tăcere prietenoasă. Samuel sărea vesel la câţiva paşi 
distanţă, din fericire orb la tragediile şi eşecurile celor 
adulţi. 

— Cum rămâne cu şcoala? Vrei să reiei studiile? 

— M-am gândit la asta. 

— Te-ai gândit la psihologie clinică, nu-i aşa? 

Ca să se înţeleagă pe sine însăşi? 

— Ca să am un viitor în domeniul acesta va trebui să fac 
un master şi practică undeva. Toate astea ar dura prea 
mult. Domeniul mă fascinează încă, dar nu cred că voi 
putea să mă detaşez de pacienţi. Sunt prea îngăduitoare. 

— Mă bucur că recunoşti asta. Ceea ce înseamnă că poţi 
schimba tiparul. Deci? Ce altceva te mai interesează? 

Arta, muzica, studiul biblic, antropologia, sociologia, 
biologia, dar ştia ce competenţe are. 

— Mă gândesc la administrarea afacerilor, la marketing 
sau la contabilitate. 

— Toate cât se poate de practice. Mătuşa Elizabeth păru 
mulţumită. Se pare că ţi se potrivesc la perfecţie. Deja te 
ocupi de afaceri. Poţi să te întorci la UCLA. Ai fost printre cei 
mai buni în acel ultim semestru, nu-i aşa? S-ar putea să te 
califici pentru o altă bursă. 

— Posibil, dar nu vreau ca Samuel să crească în Los 
Angeles. Am făcut câteva cercetări pe internet. Şi am găsit 
că aş putea studia la Universitatea California din Merced. 


Oraşul are mai puţin de o sută de mii de locuitori, iar chiriile 
sunt cu siguranţă mai mici decât cele din Los Angeles. Mi-aş 
putea permite un apartament cu o cameră. Primul lucru pe 
care o să-l facă e să-şi găsească o biserică bună. Mai e ceva 
ce îmi place la Merced. Se uită la mătuşa ei cu un zâmbet 
plin de speranţă. 

Mătuşa Elizabeth aşeză ceaşca pe farfurioară, dar nu-şi 
ridică faţa. 

— Ce anume? 

— E lao oră distanţă de Fresno. 

— Oh. Zâmbetul mătuşii tremură. O distanţă potrivită ca 
să-ţi trăieşti propria viaţă şi suficient de aproape ca să 
rămâi în viaţa mea. 

— Mi-ai citit gândurile. 

Grace zăbovi încă două zile la mătuşa ei înainte să o 


pornească spre nord. 
xxx 


Sâmbătă seara, Grace făcu rezervări la un hotel 
convenabil ca preţ din Merced şi stabili ca luni să viziteze 
câteva locuinţe pe care şi le putea permite. Duminică 
dimineaţa se duse cu mătuşa Elizabeth la biserică. Miranda 
le vizitase de două ori şi s-a declarat îndrăgostită de 
Samuel. Ea se întâlni cu ele la uşa bisericii şi-l luă pe 
Samuel din braţele lui Grace. 

— O să stau eu cu el la grupa de copii. Aşa o să te poţi 
odihni şi o să te poţi bucura de slujbă. 

— Dar, stai puţin! Mătuşa Elizabeth nu păru deloc 
încântată că Miranda îl răpise pe Rapscal. 

Miranda nu se abţinu să nu râdă. 

— O să vi-l returnez, Beth. N-o să stau cu el decât o oră. 
Sincer vorbind, ai putea învăţa să împărţi cu alţii. Şi se făcu 
nevăzută. 

Grace nu mai pusese piciorul în biserica asta de când o 
părăsise- Patrick. Îi era jenă să dea faţă cu toţi aceşti 
prieteni după falimentul căsniciei sale. Ce-o să creadă 


despre ea? 

— Nu-i nevoie să-ţi faci griji, Grace. Mătuşa Elizabeth se 
uită la ea plină de înţelegere. Majoritatea celor care venim 
la biserică ştim că suntem păcătoşi. Asta-i singura 
deosebire dintre noi şi cei de afară. Capul sus, fata mea. 

Fata mea. Mătuşa ei nu o mai numise aşa niciodată. Avu 
sentimentul că dacă îndrăznea cineva să o insulte, sau să-şi 
bage nasul unde nu trebuie, sau să facă o remarcă acră, 
fiinţa aceea va face cunoştinţă cu ironia usturătoare a lui 
Elizabeth Walker. 

Pastorul Andrew o îmbrăţişă de bun venit. _ 

— Miranda mi-a spus că te muţi în Merced. lţi recomand să 
mergi acolo la biserica unui pastor, vechi prieten de-al meu, 
care tocmai s-a pensionat şi a predat ştafeta unui pastor 
tânăr şi înflăcărat, cu priză la publicul de-o seamă cu el. Du- 
te măcar o dată să vezi cum e. Îi scrise informaţiile 
necesare pe spatele cărţii lui de vizită. Păstrăm legătura. ŞI 
o sărută părinteşte pe obraz. 


Observă câteva feţe noi printre cele familiare. 

— Biserica se înmulţeşte. 

— Una dintre cele mai mari biserici de aici a dat de belea, 
îi zise mătuşa. Noul pastor s-a pus să dea cu bâta în 
biserică în ultimii doi ani. Toţi cei care i-au pus autoritatea 
şi mesajul la îndoială au fost daţi pe uşă afară. Aşa că 
aceştia au venit aici. Am fost odată să-l aud şi eu cum 
predică. Un orator dinamic, un adevărat lider, dar nici Isus 
nu mai are loc de el în biserică. Charlotte, femeia de acolo, 
a iniţiat un studiu biblic pentru femei. Michael, bărbatul de 
dincolo, conduce sesiunile pentru cei căsătoriţi. Şi avem 
câţiva învăţători experimentați care se ocupă cu mare 
plăcere de programul şcolii biblice iniţiate de Miranda. Pe 
cei alungaţi de dincolo, Dumnezeu i-a sădit aici. El ne-a dat 
oamenii de care aveam nevoie. 

Aici se simţi la fel de bine ca în biserica mai mare şi mai 
carismatică pe care o frecventase în Los Angeles. Ştia că 


Dumnezeu o să-i facă parte de o astfel de biserică şi în 
Merced. Işi pusese bagajele în maşină de dimineaţă, 
plănuind să plece devreme, dar mătuşa îi ceru să o 
însoţească la biserică. Grace nu fusese sigură că va fi 
binevenită după lunga perioadă de absenţă şi după divorţ. 
Ar fi trebuit să aibă mai multă încredere. 

— Îţi mulţumesc că m-ai convins să merg la biserică, îi zise 
Grace mătuşii pe drumul de întoarcere. 

Mătuşa Elizabeth se uită la ea. 

— Cu cât lipseşti mai mult, cu atât o să găseşti mai multe 
scuze să nu mergi. Poate că or fi câţiva printre ei care se 
cred mai sfinţi decât tine, dar cei mai mulţi te iubesc şi au 
vrut să-şi arate dragostea faţă de tine. 

Lângă curbă, Grace reduse viteza şi opri. Mătuşa deschise 
portiera. 

— Drum bun. 

Inainte ca mătuşa să reuşească să scape, Grace zise 
repede. p 

— Te iubesc foarte mult. lţi mulțumesc pentru clipele pe 
care mi le-ai oferit aici. 

Umerii mătuşii căzură uşor, dar nu se uită la Grace. 

— Sună-mă după ce te instalezi în noua locuință. leşi din 
maşină fără un cuvânt şi fără să se uite la Samuel. Grace se 
lăsă în scaun şi o urmări pe mătuşa ei cum străbate aleea, 
cum deschide uşa şi apoi o închide în urma ei. Se întrebă 
dacă o înţelesese vreodată pe Elizabeth Walker. 

Călătoria spre Merced nu dură nicio oră. Hotelul nu era nici 
pe departe atât de impresionant ca acel în care Roman le 
rezervase camere în excursia pe care o făcuseră, dar era 
curat, aproape de autostradă şi oferea mic dejun gratuit. 
Grace îl luă pe Samuel într-o excursie lungă prin oraş, 
irosind benzină, dar căutând să se obişnuiască cu străzile, 
cu parcurile şi cu campusul universităţii. Se opri să 
mănânce la o cafenea cu Samuel alături în scăunelul lui. 

După ce reveni la hotel, îl puse pe Samuel în ţarc şi se 
puse să lucreze la calculator. Nu după mult timp îl pregăti 


pe Samuel de culcare. Cu toate aceste schimbări în viaţa ei, 
Grace nu putu să doarmă. Oare ce făcea Roman? Lucra în 
atelierul de la etaj? Sau era la club? Probabil că angajase 
deja pe altcineva în locul ei. Grace se uită la ceas. Era ora 
2:00 dimineaţa. 

Samuel se trezi odată cu găinile şi vru să se joace. Grace 
se dădu cu greu jos din pat şi se pregăti pentru ziua 
încărcată ce-i stătea înainte. 

Primul apartament pe care l-a vizitat ar fi fost pe gustul ei, 
dar administratorul i-a zis că mai mult ca sigur proprietarul 
n-avea să închirieze locuinţa unei mame singure şi fără loc 
de muncă. A întrebat-o dacă se califica pentru ajutor social. 
Grace i-a adus la cunoştinţă faptul că avea o afacere pe 
internet. Administratorul şi-a continuat interogatoriul, iar 
Grace a fost sinceră cu el. 

La final, acesta clătină din cap. 

— Un startup, adică? Cu toţii ştim că nu multe 
supraviețuiesc, Mult noroc, doamnă Moore. Veţi avea 
nevoie de aşa ceva. 

Grace trecu pe la biserica pe care i-o recomandase 
pastorul Andrew şi vorbi cu Marcia Bigelow, secretara. Ea fu 
prietenoasă şi-i insuflă curaj. 

— Miercuri dimineaţa avem studiu biblic şi poţi lăsa copilul 
la grupa de copii. La studiu participă cu preponderență 
doamne în vârstă, dar ne-am bucura să avem o tânără 
printre noi. Grace îi mulţumi pentru informaţii, dar se îndoia 
că va avea timp să participe la întâlnirile săptămânale de 
miercurea dimineaţă. 

A doua zi se dovedi lungă şi fără niciun rezultat. Două 
apartamente fuseseră vândute deja înainte să apuce să le 
viziteze, iar administratorul celui de-al treilea complex o 
măsură de sus până jos şi o întrebă dacă avea un iubit. 
Evită să-i răspundă, dar în timpul turului prin apartament, 
Grace nu se simţi deloc în largul ei. 

— O să stai pe acelaşi palier cu mine. Dacă apar probleme, 
într-o clipă sunt aici. Ea plecă. 


Miercuri dimineaţă, Grace parcurse anunţurile de pe 
pagina de internet a ziarului Merced Sun-Star şi notă 
ofertele. Mai dădu un telefon, iar administratorul îşi revărsă 
năduful pe studenţi şi petrecerile lor. Da, avea un 
apartament disponibil, dar mai sunaseră câţiva pentru el, 
aşa că va trebui să aştepte la rând. O programă pentru ora 
patru. 

— Completează cererea de pe internet. 

Stând pe covorul din camera de hotel, Grace se rugă 
jucându-se în acelaşi timp cu fiul ei. Simţi impulsul de a 
merge la studiul biblic de dimineaţă şi aruncă o privire la 
ceas. O să întârzie, dar mai bine să se strecoare în tăcere 
decât să stea aici şi să-şi frământe mintea cu lucruri asupra 
cărora nu avea control. 

La biserică găsi douăsprezece femei stând în cerc pe 
scaune pliante. Femeia care conducea întâlnirea zâmbi, 
când Grace trecu pragul. 

— Bună! Tu eşti Grace Moore? Marcia mi-a spus că s-ar 
putea să vii. Bine-ai venit! 

Câteva femei se întoarseră în acelaşi timp, iar una dintre 
ele se ridică cu ochii aproape sclipind de plăcere. 

— Un copilaş! Celelalte se puseră pe râs în timp ce 
doamna cu părul negru o conduse pe Grace la grupa 
preşcolarilor, foarte bine echipată şi curată. 

— Eu sunt Lucy Yeong, iar el €...? 

Grace îi făcu cunoştinţă cu Samuel, care nu se prea uită la 
Lucy, ci se zvârcoli să fie pus jos printre cuburile colorate 
de mărimea cutiilor de pantofi. 

— O să fie bine, o asigură Lucy pe Grace. Am crescut patru 
copii şi am zece nepoți. 

Grace se alătură celorlalte femei. Anna Janssen, liderul 
grupului, se prezentă şi le ceru şi celorlalte femei să facă la 
fel. 

— Numai ce am început şi noi, Grace. Din Efeseni, 
capitolul 5. N ai vrea să citeşti tu primele două versete? 

N-a fost nevoie de mult timp ca să-şi dea seama că 


femeile mai în vârstă cunoşteau Cuvântul lui Dumnezeu 
mai bine decât ea şi că-l aplicaseră vreme îndelungată. 
Discuţiile dintre ele erau pline de viaţă, uneori serioase, 
alteori pline de veselie. Anna îi amintea lui Grace de 
Miranda Spenser. Vârsta nu mai avea importanţă. Grace se 
simţi ca acasă printre aceste femei. Când se apropie timpul 
să încheie cu rugăciune, Anna întrebă dacă avea cineva 
vreo nevoie specifică. Grace le zise că era în căutarea unei 
locuinţe accesibile ca preţ. 

Dorothy Gerling îi ceru să rămână după oră ca să 
vorbească ceva cu ea. 

— Ce zici de o casă? Avem un bungalou cu două camere 
de închiriat. Fiica noastră a locuit în el înainte să se înroleze 
în forţele aeriene. Împreună cu George am tot discutat dacă 
să-l închiriem sau să-l vindem. Grace îi zise cât îşi permitea 
să-i plătească. Pentru mine e bine, dar dă-mi voie să 
vorbesc şi cu George. 

Grace se duse să-l ia pe Samuel de la Lucy Young care 
părea la fel de îndrăgostită de el ca mătuşa Elizabeth. 

— E adorabil. Sper că vei veni şi duminică. Eu mă ocup de 
grup şi de copii. 

Dorothy îşi vâri capul pe uşă. 

— George e de acord. Ai vrea să vii acum să arunci o 
privire? Eu am timp dacă ai şi tu. 

Bungalourile de după al Doilea Război Mondial erau 
aliniate de-a lungul străzii, unele în paragină, altele curate 
şi simple. Dorothy o întâmpină pe alee. 

— Au avut loc schimbări majore prin cartier în ultimii cinci 
ani. Proprietarii mai în vârstă au murit sau şi-au vândut 
casele celor din generaţia mai tânără. N-o să te plictiseşti. 

Locuinţa era prea ieftină pentru colţul acesta de lume atât 
de scump pentru ea. 

Bungaloul familiei Gerling era chiar la colţul străzii. 
Gazonul fusese tuns recent, iar faţada era înconjurată de un 
gard viu, bine îngrijit. Dorothy îi zise că angajaseră o firmă 
care să se ocupe de întreţinerea spaţiilor verzi, aşa că 


Grace nu trebuia să-şi bată capul cu ele. Dorothy descuie 
uşa. Grace o urmă în camera de zi mobilată şi confortabilă. 
Cele două dormitoare erau de asemenea mobilate. 

— Anul trecut am redecorat baia. Chiuveta, dulapurile, 
duşul şi cada sunt toate noi. Bucătăria era mică, dar 
funcţională, iar masa era aşezată lângă ferestrele cu vedere 
spre curtea imensă din spate. 

— Tu şi Samuel veţi fi în siguranţă aici. Dar nu uita să ţii 
ferestrele şi uşile încuiate. Şi caută să-ţi cunoşti vecinii. 

Grace observase deja indicatorul cu semnul „zonă 
supravegheată”. Anii petrecuţi în districtul Los Angeles o 
învăţaseră să fie precaută. 

— Aici e garajul. Dorothy ieşi pe o uşă laterală din 
bucătărie şi cobori două trepte. Incăperea era numai bună 
pentru un birou. De acolo intrară într-un garaj pentru o 
singură maşină, unde putea să-şi adăpostească propria 
maşină fără probleme. 

— Din păcate, aici nu ai aer condiţionat. Ne-ar fi costat 
prea mult să-l instalăm, dar casele acestea au fost 
construite în aşa fel încât locatarii să poată deschide 
ferestrele dimineaţa şi seara ca să pătrundă aerul rece şi 
proaspăt. Ai şi o terasă acoperită şi drăguță afară. Dorothy 
deschise uşa de sticlă. Peisajul e încântător aici primăvara 
şi vara. Lui Alison îi plăcea să stea aici în balansoar şi să 
citească. 

Grace icni când văzu clar curtea din spate înconjurată cu 
gardul viu. În Los Angeles, zidarii ar fi construit un alt 
bungalou pe terenul acela. Două treimi din curte erau 
acoperite de gazon. Chiar în fundul curţii se zăreau ghivece 
goale pentru plantat legume şi o magazie mică cu unelte 
pentru grădinărit. In spatele magaziei, un gard de ţăruşi 
mărginea proprietatea, separând-o de şoseaua îngustă ce 
trecea pe acolo. 

— Acolo e un nectarin, îi arătă Dorothy. Încă mai pun 
compoturi, aşa că o să trec pe aici când fructele vor fi 
coapte. Bineînţeles că poţi să mănânci câte vrei. 


— E atât de frumos aici, Dorothy. Eşti sigură că vrei să 
închiriezi casa pe un preţ aşa de mic? 

— Sunt încântată, Grace. O casă goală poate deveni o 
problemă pentru vecini. Sunt familii tinere care se mută în 
zonă. Sunt sigură că dacă ieşi cu Samuel la plimbare, o să 
te întâlneşti cu alte mămici de vârsta ta. Se uită în jur. In 
plus, nu sunt pregătită să vând casa. Poate Că Alison o să 
se răzgândească peste câţiva ani şi o să vrea să vină înapoi 
în Merced. George zice că numai în visele mele, dar 
bănuiesc »A nu sunt gata încă să renunţ la ea. 

— Vrei să semnăm un contract de închiriere? 

— Presupun că aşa se face în zilele noastre, dar cred că 
pot să am încredere în tine. Câte mămici de vârsta ta se 
arată la studiu biblic la doar câteva zile de la mutarea într- 
un nou oraş? Poţi să plăteşti acum chiria pentru jumătatea 
lunii august, dacă tot au trecut două săptămâni din lună. lar 
chiria lunară, în prima zi a fiecărei luni. Ce zici? 

— E ca un răspuns la rugăciune. Grace îl puse jos pe 
Samuel şi-l lăsă să exploreze camera de zi, până ce scoase 
carnetul de cecuri din geanta de pe umăr. 

Dorothy chicoti. 

— A trecut multă vreme de când n-am mai petrecut timp 
cu un bebeluş. Alison e singurul nostru copil. S-a logodit 
anul trecut, dar a rupt logodna. Alison a fost dintotdeauna 
mai independentă de felul ei, şi multor bărbaţi nu le place 
lucrul acesta. Scoase un carnet şi începu să scrie. 

— Îţi mulţumesc aşa de mult, Dorothy. Tată, iartă-mă că 
m-am îndoit de purtarea Ta de grijă. Dumnezeu e bun. 

Dorothy se uită la ea, zâmbind larg. 

— Tot timpul. Vâri cu neglijenţă cecul lui Grace în poşetă, 
rupse biletul şi i-l dădu. Ai adresa noastră şi numărul de 
telefon în cazul în care ai probleme cu ţevile, cu cuptorul 
sau cu popândăii din curtea din spate. Orice necazuri ai, 
doar dă-ne telefon şi George o să vină cât ai clipi. li place să 
repare lucrurile. 

— Dacă nu te deranjează, mi-ar plăcea să rămân aici încă 


puţin. 

— Nicio problemă. Dorothy îi dădu cheia. Casa e a ta 
acuma. 

Grace o conduse la uşă şi îi mulţumi din nou, înainte să 
închidă uşa. Apoi îşi acoperi faţa, copleşită de ceea ce 
tocmai se întâmplase. 

— Mulţumesc, Isuse! Mulţumesc, mulţumesc! Râzând, îl 
culese pe Samuel de jos şi sărută obrăjorii lui bucălaţi. Ce 
crezi despre noul tău cămin, Rapscal? Nu-i Dumnezeu bun 
cu noi? 

Il puse din nou jos şi o sună pe mătuşa Elizabeth. 

— la ghiceşte! Eu şi Samuel avem o casă cu două 
dormitoare! Nu ti-ar plăcea să vii aici la sfârşit de 
săptămână să o vezi? 

O clipă, mătuşa Elizabeth nu zise nimic, dar apoi îi 
răspunse cu O voce răguşită. 

— Da. Mi-ar plăcea mult să vin. Am nevoie doar de adresă. 

— Strada East Twenty-Second. Grace râse. Stai. Trebuie să 
ies afară ca să pot să-ţi spun numărul. Am uitat să mă uit. 


36 

Roman nu vedea niciun rost să mai păstreze casa uriaşă 
din vârful muntelui, când el petrecea atât de mult timp la 
biserica din vale. Se hotărî să renunţe la mărunţişurile din 
viaţa lui şi să scoată casa la vânzare. Aşa că umplu câţiva 
saci de plastic cu spravyuri şi bidoane cu vopsea veche şi le 
duse la un punct de colectare de deşeuri toxice. 

Avu nevoie de trei zile să văruiască pereţii din atelier şi să 
şteargă orice urmă a vechii sale îndeletniciri. Pe lângă asta, 
angajă o firmă care să-i lustruiască parchetul din lemn de 
esenţă tare. Găsise un apartament cu două camere în 
complexul în care locuia Brian. Roman depuse o cerere şi 
obţinu apartamentul. 

Lăsă cea mai mare parte din mobilierul său în vila din 
Canionul Topanga. Agentul imobiliar, specializat în 
vânzarea caselor de lux, îi zisese că vila era perfect 


amenajată. În stil modern. Minimalist. 

— Mobilierul ar putea da un plus de valoare casei. În cazul 
în care nu se cumpără, o vom vinde noi pentru tine. 

Roman luă cu el doar cărţile, hainele şi dormitorul 
cumpărat de Grace. De acum, un nou început îi stătea 
înainte. 

— Trebuie să fie frumos să fii liber să faci ce vrei. Agentul 
imobiliar era zzz invidios. 

Liber? Vânzarea casei a fost doar primul pas pe care l-a 
făcut ca să iasă din temnita în care el singur se închisese. În 
clipa asta nu voia decât să fugă cât mai departe de viaţa pe 
care şi-o făurise în trecut şi să împlinească planul lui 
Dumnezeu pentru el. Şi planul părea să includă organizarea 
unui grup de foşti membri din bandele de stradă care să-l 
ajute să realizeze un graffiti pe peretele bisericii. Instalat în 
noul apartament, Roman se apucă să facă schiţele pentru 
frescă într-unul din dormitoarele destinate să-i ţină loc de 
atelier. Acolo îşi instalase masa de lucru, uneltele pentru 
pictat şi cărţile. Proiectul reuşea să-i abată mintea de la 
Grace. Tabloul inspirat de ea i-l predase Taliei pentru a-l 
pune în vânzare. Când Talia se interesase ce tablouri urma 
să mai facă, Roman îi mărturisise că nimic din ce putea ea 
să expună în galerie. 

Concentrarea şi entuziasmul lui Roman crescu odată cu 
ideile care prindeau contur pe hârtie. Fresca o să fie 
realizată în public, cu ajutorul unei echipe, dar simţi cum 
adrenalina care-l însoţise întotdeauna când făcea graffiti îl 
însufleţeşte din nou, dându-i senzaţia că trăieşte. Roman 
munci până când simţi că-l dor umerii şi spatele. Se ridică 
să-şi întindă oasele şi se plimbă până ce durerea slăbi, apoi 
se puse din nou pe treabă. De data asta nu hotărârea îl 
mâna, ci mai degrabă inspiraţia. Un sentiment cu totul nou 
pentru el. 

Brian îi făcu o vizită să vadă cum îi merge treaba. 

— Ti-am văzut celelalte opere la expoziţie, dar ce faci 
acum e cu totul deosebit! 


— Da, consimţi Roman fără aroganță. Îşi studie opera. 
Parcă părea făcută de altcineva, nu de el. Recunoscu mâna 
lui Dumnezeu şi Roman se simţi înviorat, emoţionat, viu. 
Arta a fost dintotdeauna modul lui de a se exprima, de a-şi 
vărsa mânia şi frustrarea, dar pictura asta avea o 
dimensiune cu totul nouă. Roman ştia Cine-l inspirase şi de 
ce. Acest Cristos biruitor din veşnicie n-a fost plăsmuirea 
propriei sale imaginaţii. Ideea i-a fost sădită în gând de 
însuşi Domnul. 

Lăudați pe Dumnezeu toate neamurile. Lăudaţi pe 
Domnul! 

Câţi ani nu alergase după lucruri care păreau să dea sens 
vieţii sale pustii? încercase să-şi umple golul din viaţă cu 
călătorii, muncă, femei. Se îndrăgostise de Grace, dar acum 
se gândea ce s-ar fi întâmplat dacă ar fi convins-o până la 
urmă să trăiască cu el. Nu şi-ar fi găsit nici acum împlinirea. 

Grace îl cunoştea pe Domnul şi-L iubea. Ea a încercat să-l 
ia pe Roman de mână şi să-l conducă spre Domnul, dar el s- 
a împotrivit chiar şi după experienţa din iad. Oare de ce 
fusese atât de încăpățânat? 

Poate că Grace a trebuit să iasă din viaţa lui ca el să se 
poată îndrepta în direcţia lui Dumnezeu. Atâta timp cât ea 
fusese în preajma lui, gândurile lui nu se concentrau decât 
asupra ei. Dorinţa i-a întunecat mintea şi l-a împiedicat să 
țină seama de chemarea lui Dumnezeu. Viaţa lui Grace 
fusese predată deja în întregime Domnului. El, în schimb, 
nu luase nicio decizie radicală care să-i înnoiască viaţa. 
Acum înţelegea. 

Doamne, încă o iubesc. Numai Tu ştii cât. Tu îmi asculti 
rugăciunile în miez de noapte. Dar, Doamne, oricât de mult 
o iubesc pe Grace, nimic nu se compară cu sentimentul 
care mă cuprinde în prezența Ta. Te simt în viața mea şi 
peste tot în jurul meu. Tu eşti indeajuns pentru mine. Tu 
eşti totul pentru mine. 

Roman ştia foarte bine că Dumnezeu avea puterea să 
pornească o inimă sau să o oprească. Viaţa oricărui bărbat 


sau a oricărei femei era la adăpostul mâinii Sale care 
poartă urmele cuielor. A fost nevoie să ajungă până în iad 
ca să înveţe că Isus este Calea, Adevărul şi Viaţa. 

Pentru Roman, rugăciunea devenise un dialog conştient şi 
constant. De cele mai multe ori, un monolog. După atâţia 
ani de tăcere, Roman nu se putea opri să nu vorbească 
imperceptibil cu Cel care-l asculta cu adevărat, cu Cel care 
auzea, dincolo de cuvinte, năzuinţele mai profunde pe care 
nici Roman nu şi le putea explica. 

Schimbă-mă, Doamne. Pune-n mine o inimă nouă. Fă-mă 
să fiu aşa cum Tu mă vrei. 

Roman încetase să se mai roage ca Grace să-l sune, sau 
să-i scrie, sau să-i transmită vreun mesaj prin prietenele ei. 
Dimpotrivă, se ruga ca Dumnezeu să vegheze asupra ei şi a 
lui Samuel, să se îngrijească de nevoile lor, să o protejeze, 
să o călăuzească, să o binecuvânteze. O, Dumnezeule, 
păzeste-o de bărbați ca mine. Ea merită un bărbat cu mult 
mai bun. 

Brian îi puse o mână pe umăr. 

— Eşti bine? Astăzi pari puţin cam absent. 

— Sunt mai prezent decât am fost vreodată. 

Roman prinse schiţele în pioneze pe perete şi le studie 
atent. De data asta nu o să folosească tipare. Ci o să 
traseze marginile desenelor cu o dâră subţire de vopsea gri 
şi o să delimiteze spaţiile care trebuie colorate de cei din 
echipă. N-o să folosească nici corzi, nici hamuri. Voia ca 
toată echipa să fie în siguranţă, iar pentru asta o să 
închirieze două lifturi speciale. 

Brian îl privi îngrijorat. 

— Cât o să ne coste lifturile? 

— Eu plătesc pentru ele. La fel şi pentru materiale. Azi la 
amiază am fost anunţat că au reuşit să-mi vândă casa. 

Roman îl însoţi pe Brian la întâlnirea cu echipa. O echipă 
pestriță, cu tipi duri şi dornici să înceapă, în special aceia 
dintre ei care se pocăiseră de mâzgălit iniţiale pe clădiri şi 
care mureau de nerăbdare să pună mâna pe nişte sprayuri 


cu vopsele fără să-şi mai bată capul că vor fi săltaţi de 
poliţişti. Lui Roman nu-i scăpă ironia situaţiei: el, omul 
singuratic, organizând un proiect cu adolescenţii, artistul de 
graffiti, spăsit-şi-răscumpărat, desenând graffiti la lumina 
zilei, în văzul tuturor şi, culmea, tocmai pe zidul unei 
biserici. În mod sigur Dumnezeu nu era lipsit de simţul 
umorului. 

Roman spălă peretele şi-i lăsă pe copii să-l dea cu un strat 
alb de vopsea. Având doar două lifturi şi kilograme întregi 
de vopsea albă şi sprayuri, treaba ţinu cât fu ziua de lungă. 
Sâmbăta următoare, Roman se duse la biserică devreme ca 
să termine de desenat toate secţiunile până la apariţia 
echipei de adolescenți, dar cincisprezece dintre ei 
apăruseră cu mult înainte de ora programată. Odată cu ei 
veniră părinţi şi alţi oameni pe care nu-i întâlnise în 
biserică. 

— N-ai fi putut alege o zi mai potrivită. Brian adulmecă 
dimineaţa de toamnă rece şi limpede. Lifturile mecanice 
erau montate şi toate uneltele de lucru erau pregătite. 

Roman îşi ieşi din fire. 

— Toată lumea a venit devreme, dar eu nu m-am aşteptat 
la o gloată. 

— Mda, ei bine, n-avem ce face. Toată lumea vrea să vadă 
ce faci şi cum faci. Unde-s desenele? 

Roman îşi lovi fruntea. 

— Toate-s chiar aici, prietene. Se uită la pânza uriaşă ce-i 
stătea înainte şi zări cu ochii minţii liniile şi formele gravate 
deja în piatră. Mai bine s-ar pune pe treabă. Intră în lift şi 
apăsă butonul pentru ridicarea platformei. Apucând sprayul 
cu vopsea gri din cutie, se sili să uite tot ce ştia şi să ţină 
cont doar de viziunea primită de la Dumnezeu. Scutură 
sprayul, apăsă pe buton şi pulveriză prima buclă largă. 
Energia ţâşnea din el în valuri şi începu să se reverse 
asupra celor care aşteptau să-şi facă partea. 

Membrii echipei stăteau şi se uitau la el. In câteva minute, 
Roman uită de existenţa lor. Trudi timp de trei ore, fără 


întrerupere, când mutând lifturile, când golind sprayurile. 
După ce aruncă la gunoi şi ultimul spray şi apăsă butonul să 
coboare cu liftul, toată lumea izbucni în urale. 

Dându-şi seama că pe el îl aplaudă, Roman se crispă. 

— Încetaţi! Ascultaţi-mă! Când reuşi să capteze atenţia 
tuturor, arătă cu degetul spre perete. Peretele acesta 
mărturiseşte despre puterea lui Isus Cristos. A Lu; e toată 
slava. Dacă aţi venit aici să lucraţi, iată ce o să faceţi. Le 
dădu instrucţiuni aruncând fiecăruia dintre ei câte un spray 
cu vopsea şi spunându-le unde să înceapă şi ce să facă. OK, 
echipă? Hai să vopsim peretele acesta pentru Isus. 

O oră mai târziu, Brian şi Roman se uitau de peste drum la 
cei care lucrau. 

— Uau! Brian clătină uimit din cap. Peretele o să fie gata 
până la căderea serii. 

— Nu tot. Odată ce vor termina copiii de vopsit, voi face 
eu finisările. Hector a pregătit deja o echipă care o să vină 
să dea cu un strat de protecţie. Zări pe unul dintre băieţi 
care se pregătea să se apuce de o altă secţiune. 

— Hei, Bando! Roman trecu strada şchiopătând şi scoase 
un spray cu vopsea de altă culoare din lada cu provizii şi i-l 
dădu, arătându-i unde să vopsească. 

Prin dreptul lor treceau maşini. Câţiva şoferi se opriră să-i 
privească. Şi gloata creştea. O maşină de patrulare parcă 
lângă ei şi din ea coborâră doi poliţişti. Pe unul dintre ei, 
Roman îl recunoscu. Simţi că i se face rău, iar pulsul i se 
acceleră. Polițistul se îndreptă direct spre el. 

— Tu eşti responsabil de ce se întâmplă aici? Polițistul care 
prinsese Pasărea făcând graffiti sub pasajul subteran se 
uită la perete. 

— Da, domnule! 

— Impresionant desen. Cam agresiv, nu crezi? 

Roman nu văzu niciun rost să-i răspundă. Polițistul se uită 
în jur. 

— De data asta ai obţinut permisiune. Un zâmbet îi miji pe 
faţă. Mă bucur să-i văd pe toţi aceşti copii făcând ceva 


constructiv. S-aveţi o zi bună! Îi făcu cu ochiul lui Roman, 
după care se întoarse la maşina de patrulare. El şi colegul 
său urcară în ea şi îşi văzură de drum. 

Brian râse. 

— Eşti palid. Credeai că o să te aresteze? 

— Mi-a trecut prin cap. 

În dimineaţa următoare când Roman se întoarse să facă 
ultimele retuşări, nu păru deloc încântat să găsească o 
echipă de la televiziune pe şantier. Ajutoarele sale erau, de 
asemenea, acolo. Câţiva puşti dansau pe stradă în ritmul 
unei melodii creştine hip hop care-ţi spărgea timpanele. 
Unul dintre ei făcu o tumbă înapoi. Un reporter se apropie 
de el. Roman se feri de microfon şi păşi în lift. Se prefăcu că 
nu aude întrebările care i se puneau în timp ce liftul se urni 
zăngănind. Şi-aşa îl deruta competiţia de dans din stradă, 
darămite să mai aibă şi reporteri pe cap. Telefonul vibră. 
Deschise imediat ce văzu numele lui Brian pe ecran. 

— Spune-le să plece. 

— Vor să ştie de ce Roman Velasco face graffiti. 

— O să le spun după ce termin proiectul. În momentul 
acesta am treabă de făcut. Şi închise telefonul. Roman simţi 
cum i se ridică părul pe ceafa. Aripile Păsării fuseseră deja 
tăiate. Acum se pare că Pasărea urma să fie prinsă. Câţi ani 
o să înfunde puşcăria după ce o să afle reporterii câte 
graffiti realizase în toţi aceşti ani? 

Il străbătu un fior de teamă, dar Roman se scutură de el. 
Trebuia să se concentreze ca să-şi termine capodopera. Nu 
era momentul să-şi facă griji pentru ceea ce avea să 
urmeze. 

Am încredere în Tine, Doamne, indiferent ce-o să se 
întâmple. 


XXX 


Lui Grace îi plăcea noua casă. În primele câteva nopţi îl 
culcă pe Samuel cu ea până ce reuşi să-i monteze pătuţul şi 


să-l mute în camera de vizavi. În prima noapte n-a avut 
parte de prea multă odihnă, auzindu-i zbieretele de protest, 
care se transformară încet în tânguiri jalnice. Şi-a mutat 
patul astfel încât Samuel să o poată vedea. După miezul 
nopţii, în cele din urmă, copilul adormi doborât de epuizare. 

Samuel făcu primii paşi la zece luni. Incepu să se plimbe 
de colo-colo prin casă şi să se caţăre pe mobilier. Odată 
căzu de pe canapea şi aşa învăţă mai întâi să se 
rostogolească pe burtă, apoi să-şi dea drumul uşor până ce 
picioruşele lui atingeau covorul de pe parchet. De cele mai 
multe ori se mulțumea să se joace în birou, împrăştiind 
jucăriile de jur-împrejurul mesei pe care îşi ţinea Grace 
laptopul. Ceasul lui biologic îi spunea mereu când să atragă 
toată atenţia mamei şi putea să fie de-a dreptul gălăgios 
când era vorba să-şi revendice acest drept. 

Vestea despre VirtualGrace.biz se împrăştie repede, iar 
clienţii nu întârziară să apară. Grace avea destul de lucru 
încât să-şi poată acoperi cheltuielile şi să pună bani 
deoparte. Dar când cererile din căsuţa cu mesaje se 
înmulţiră, Grace făcu o listă de priorităţi şi stabili anumite 
limite: Dumnezeu pe primul loc, Samuel pe al doilea şi 
munca pe al treilea. In fiecare dimineaţă, se scula devreme 
ca să citească din Biblie şi să se roage. Acest timp de 
părtăşie o ajuta să-şi păstreze echilibrul pe parcursul zilei 
încărcate. 

Samuel se trezea întotdeauna la ora şase. După micul 
dejun, când era frumos afară, Grace obişnuia să-şi pună fiul 
în căruciorul sport pe care l-a cumpărat de pe un site şi să-l 
scoată la o tură de alergare. In timpul acesta se gândea 
deseori la Roman şi la exerciţiile pe care le făcea la 
aparatul de ridicat greutăţi. Şi ea trebuia să facă nişte 
exerciţii, având în vedere că-şi petrecea mare parte din zi 
în faţa calculatorului. Cumpără o bicicletă de la un magazin 
second-hand şi când nu era înnorat, îl scotea pe Samuel la 
o jumătate de oră de plimbare cu bicicleta înainte de 
somnul lui de după-amiază. Mai făcea câte o pauză ca să-l 


scoată în curte la joacă. Când ploua, Grace se juca cu 
Samuel pe covor. 

O cunoscu pe Angela Martinez, vecina de peste gard. Ea şi 
soţul ei Juan, aveau o curte frumoasă, dar o treime din 
partea din spate era ocupată de un garaj în care Juan îşi 
adăpostea camioneta, remorca şi maşina de tuns iarba, 
marca John Deere. Juan se ocupa de întreţinerea spaţiilor 
verzi. Angela era casnică şi se ocupa de educaţia celor trei 
copii plini de viaţă pe care îi aveau: Carlos, de opt ani, 
Juanita, de cinci ani, şi Matias, de doi ani. Angela îi dădea o 
grămadă de sfaturi înțelepte privind creşterea şi educaţia 
copilului. Carlos se oferi să pregătească terenul şi să 
semene legume în ghivecele lui Grace. Şi în cazul în care o 
să obţină recoltă, ambele familii aveau numai de câştigat. 
George şi Dorothy Gerling întâmpinară ideea lui cu bucurie 
şi îi dădură permisiunea să cultive terenul. 

Mătuşa Elizabeth veni în vizită în noiembrie, cu ocazia zilei 
de naştere a lui Samuel, şi o surprinse pe Grace când îi oferi 
un cec considerabil. 

— Nu ştiu ce-i place sau ce-i trebuie unui copil de vârsta 
lui. Foloseşte banii aşa cum consideri. 

Grace o îmbrătisă. 

— O să-i deschid un cont de economii pentru facultate. 

In aceeaşi zi sosiră Dorothy şi George, anunţând-o că i-au 
cumpărat lui Samuel un pat de copii roşu, Formula 1. 
Curierul veni să-l livreze chiar în acel moment. George se 
puse să-l monteze imediat. 

— Toţi copiii visează la maşini Formula 1. 

Dorothy cumpărase aşternuturi cu maşinuţe imprimate pe 
ele şi o cuvertură asemănătoare. 

— Nu m-am putut abţine! Îi mai dădu lui Grace un set de 
rezervă, spunându-i că nu puteau sta prea mult. George 
avea programata dinainte o partidă de golf cu prietenii, iar 
Dorothy avea o întâlnire la clubul de lectură. 

Până la plecarea lor, mătuşa Elizabeth se arătă extrem de 
politicoasă. 


— Câtă risipă de bani! Se ridică cu mâinile în şolduri 
uitându-se la noul pat de parcă ar fi vrut să-l spargă cu un 
topor. N-au nepoti pe care să-i răsfeţe? 

Bineînţeles că Samuel era încântat de patul lui de băiat 
mare, deşi Grace intenţiona să-l culce, pentru o vreme, tot 
în pătuţ. Totuşi îi rezervă patul pentru somnul de amiază. 

— Au doar o fiică necăsătorită care lucrează în armată. 

— Oh. Umerii mătuşii Elizabeth se relaxară. Ei, nu-i de 
mirare. Oftă. Noroc că ai un covor moale şi gros pe jos, iar 
patul nu-i atât de înalt ca să-şi spargă capul în caz că o să 
cadă din el. După o astfel de binecuvântare nemiloasă, îl 
săltă pe Samuel în braţe. 

— Vino, Rapscal! Hai să ne jucăm cu cuburile pe care ţi le- 
am adus. 

După o săptămână, mătuşa Elizabeth o sună pe Grace 
supărată. 

— Tu le-ai dat adresa mea soţilor Gerlings? Mi-au trimis o 
invitaţie pentru Ziua Recunoştinţei. 

Grace îşi recunoscu vina şi aşteptă ca Vezuviul să erupă. 
Dar mătuşa nu zise nimic, iar Grace înălţă o rugăciune 
tăcută înainte să caute să o împace. 

— E în regulă dacă preferi să fim doar noi trei. Fie la mine 
acasă, fie la tine. Chiar nu vreau să mai treacă o astfel de 
sărbătoare fără tine. 

— În privinţa asta sunt perfect de acord cu tine. Pauza 
lungă o făcu pe Grace să-şi muşte buza. Mătuşa oftă. De 
fapt a fost foarte drăguţ din partea lor să mă invite. 

— Aşadar, vei veni? 

— O să-i spun că mi-ar plăcea să vin. Grace detectă o 
urmă de sarcasm în tonul ei. Sper că nu pune stridii în 
umplutură. 

Petrecerea de Ziua Recunoştinţei cu Dorothy şi George s-a 
dovedit a fi foarte plăcută. Crăciunul se apropia cu paşi 
repezi, iar Grace se trezi gândindu-se tot mai mult la 
Roman şi la cum o să-şi petreacă sărbătorile. Crezuse că 
timpul şi distanţa o să-i răcească sentimentele. In 


majoritatea zilelor trudea atât de mult, încât nu se mai 
gândea la nimic altceva decât la Samuel şi la nevoile lui. 

Dar serile erau diferite, iar nopţile, insuportabile. Visele cu 
Roman erau atât de intense, încât se trezea uneori scăldată 
în lacrimi. 

Astăzi era una din acele zile în care nu reuşea să şi-l 
scoată pe Roman din minte. Samuel se apropie clătinându- 
se de ea şi dori să se caţăre în braţele ei. O vreme Grace 
lucră ţinându-l în braţe, apoi îl aşeză jos ca să se joace. 
După câteva minute, Samuel se întoarse la ea. Grace 
închise laptopul şi-l luă în braţe. 

— OK, micuţule. li sărută ceafa caldă şi inspiră parfumul lui 
dulce de bebeluş. Ce zici de o tură cu bicicleta, Rapscal? 
Samuel adora să se dea cu bicicleta. Bătea din mâini şi o 
făcea să râdă. 

Grace închise uşa de la garaj, vâri telecomanda în buzunar 
şi o porni în josul străzii. Amândoi purtau pe cap căşti 
galbene identice, până acum singurele achiziţii noi care o 
costaseră o grămadă de bani. 

Pe când s-au întors, Grace era obosită, iar Samuel 
somnoros de la vântul rece care i-a bătut în faţă. Îl puse la 
culcare în pătuţul cel nou tip maşină şi intenţionă să-şi reia 
treaba, când sună telefonul. 

— Hei, amico! 

— Bună şi ţie! Grace râse. Pe lângă mesajele şi e-mailurile 
dese pe care i le trimitea, Shanice o suna tot la câteva zile 
să vadă ce mai face. 

— Cum te descurci? 

Grace se întinse pe canapea şi oftă. 

— In clipa asta sunt epuizată. L-am scos pe Samuel la 
plimbare cu bicicleta. 

Discutară timp de cincisprezece minute, ca de obicei, 
înainte ca Shanice să recunoască faptul că o sunase din alt 
motiv. 

— Am vrut să vorbesc cu tine despre Roman, scumpo. 

Inima lui Grace începu să bubuie. 


— Ce-i cu el? 

— Ei, nu mai e omul pe care l-am cunoscut în Canionul 
Topanga, asta-i sigur. El şi Brian au devenit prieteni buni. 
Roman şi-a vândut casa şi s-a mutat într-un apartament în 
complexul în care locuieşte Brian. Tocmai a terminat un 
proiect pentru biserică. Ar trebui să vezi ce a făcut, Grace. 
Proiectul atrage tot mai multă atenţie, chiar şi pe cea a 
presei. S-au scris o grămadă de articole pe seama lui. Uită- 
te pe YouTube. E uimitor! 

— Mă bucur că îi merge atât de bine. Grace se strădui să 
pară neutră, în ciuda bătăilor sălbatice ale inimii şi a valului 
de speranţă pe care fu nevoită să-l reprime. 

— Nu vrei să-i spun lui Roman unde eşti? 

— Ţi-a cerut să-i spui? 

— Nu, dar sunt sigură că i-ar plăcea să ştie. 

Grace închise ochii strâns, incapabilă să vorbească o clipă. 

— Cred că-i mai bine să lăsăm lucrurile aşa cum sunt. 
Dacă Roman ar fi iubit-o, n-ar fi întrebat de ea până acum? 
Era plecată din Los Angeles de luni întregi. 

— Eşti sigură, scumpo? Poate că are motive să nu te sune. 

Avea şi ea motive să păstreze tăcerea. Doamne, fac ceea 
ce trebuie? 

Eu nu mai ştiu. 

— Dacă îmi cere, pot să-i spun? Nu mă 
un adevărat credincios, Grace, altfel n 
subiect. Ştiu cât de mult ai suferit după 
mai iubeşti, nu-i aşa!? 

Nu era tocmai o întrebare. 

— Un motiv în plus pentru care să păstrez distanţa, 
Shanice. Roman nu mi-a spus niciodată că mă iubeşte. 
Grace îşi duse o mână tremurătoare la frunte. Am putea să 
nu mai vorbim despre el? Te rog. Mă străduiesc din greu să- 
mi văd de viaţă. 

— Îmi pare mie că nu ai prea mult noroc în privinţa asta. 

Cum putea să uite un bărbat ca Roman Velasco? Sau 
acum era Bobby Ray Dean? Mai era Pasărea care ieşea să 


îndoiesc deloc că e 
-aş fi deschis acest 
băiatul ăsta. Incă îl 


vopsească pereţi în timpul nopţii? Fie că era Roman 
Velasco, sau Bobby Ray Dean, sau Pasărea, Grace era încă 
îndrăgostită de el. 

— Mă ţin ocupată. Şi asta ajută. 

Mai povestiră câteva minute, după care Grace închise 
telefonul. 

Samuel intră clătinându-se în camera de zi şi se urcă pe 
canapea ca să se ghemuiască la pieptul ei. Grace îşi aduse 
aminte că Samuel adormise în acelaşi fel pe pieptul lui 
Roman pe vremea când locuiau în cabană. Doamne, oare 
cât o să mă mai doară? 

În seara aceea, Samuel adormi liniştit în pătuţ, dar Grace 
nu putu să doarmă. La miezul nopţii cedă ispitei, se duse în 
birou şi deschise laptopul. Căută rapid pe YouTube şi găsi 
cea mai recentă operă a lui Roman. Trase aer în piept când 
îl văzu pe Isus călare pe un cal alb. Norii pictaţi la baza 
fundaţiei dădeau impresia că biserica plutea. Desenul de pe 
perete era magnific, dar atenţia ei fu atrasă de bărbatul 
care era evident că încerca să evite camera de filmat. 
Grace deschise şi alte clipuri de pe YouTube. Dorul care o 
mistuia se accentuă la simpla vedere a chipului său pe 
ecranul calculatorului. Grace intră pe Google şi găsi un 
articol dintr-un ziar recent. Talia Reisner trebuie să-i fi 
furnizat reporterului tot pachetul de informaţii de interes 
public. 

Tot ecranul se umplu cu poze de-ale lui Roman: la 
deschiderea expoziţiei, lucrând la pictura murală din San 
Diego, într-un club de noapte, dansând cu o blondă 
frumoasă. Grace închise laptopul. Işi acoperi faţa şi plânse. 
Dumnezeule, fă să dispară sentimentele acestea. Te rog! 
Luă o pastilă de Tylenol şi se duse înapoi în pat. Zăcând pe- 
o parte, se uită la fiul ei care dormea paşnic în pătuţul din 
camera de vizavi. Roman fusese cât se poate de clar în 
privinţa preferințelor sale. 

Am făcut tot posibilul să măferesc să am un copil. 

N-ar fi înţelept din partea ei să-i deschidă din nou uşa lui 


Roman. Samuel avea nevoie de un tată care să o iubească 
necondiţionat pe mămica lui... şi pe fiul ei indiferent de 
circumstanţele în care a fost conceput. 


37 


Îndată ce termină proiectul, Roman fu copleşit de solicitări 
pentru interviuri. Acceptă să-i acorde un interviu lui Tuck 
Martin, un jurnalist independent, la Common Grounds, şi-l 
rugă pe Brian să-l însoţească. Lui Roman nu i-a fost greu să 
povestească despre Brian şi echipa de adolescenţi care l-a 
ajutat, deoarece voia să li se recunoască meritele. Dar 
Martin era mult mai interesat de povestea vieţii şi carierei 
sale de artist, aşa că Roman încetă să mai vorbească. 

Brian îi zâmbi lui Martin. 

— Roman e puţin cam reticent când vine vorba despre 
viaţa lui personală. 

— Am priceput asta. Se uită la Roman. Aveţi vreun motiv? 

Roman îşi dori să nu fi acceptat solicitarea lui Martin. 

— Cei mai mulţi oameni manifestă un interes nesănătos 
faţă de treburile altora. 

— Am făcut cercetări serioase în ceea ce vă priveşte, 
domnule Velasco. In următoarele zece minute vorbi fără 
oprire despre Roman, care stătea ca pe ace. Tuck Martin 
reuşise să afle informaţii din arhivele de stat şi de la 
asistenții sociali, acum pensionaţi, pe care îi intervievase. 
Mai vorbise câteva ore cu Talia Reisner şi află mai mult 
decât necesar despre capriciile lui Roman, despre stilul său 
de viaţă boem şi despre reputaţia de uşuratic, care-l 
conduse pe Martin la clubul de noapte pe care Roman 
obişnuia să-l frecventeze. Mai interogă scurt câteva femei 
cu care se culcase. In mod evident, Jasper Hawley şi cuplul 
Masterson lipseau de pe lista lui Tuck Martin, care nu 
pomeni nici despre Grace Moore. 

Roman îşi împinse scaunul pe spate. 

— Mi se pare că ai deja destule informaţii ca să-ţi poţi 


scrie povestea. 

Brian se uită la Roman cu o privire care îi aduse aminte de 
Jasper Hawley. Ascu/tă omul până la capăt. 

Aşa că nu se mai ridică de pe scaun. 

— Ce mai vrei să afli dacă tot ce mi-ai spus până acum nu- 
ţi ajunge să scrii un articol picant pentru revista People? 

— Mă interesează omul din spatele artistului. Martin se 
aplecă înainte. Cu un an în urmă erai un singuratic care 
locuia în vârful muntelui, ducând o viaţă lipsită de griji şi, 
dintr-odată, ai coborât pe plaiurile noastre ca să pictezi, 
împreună cu adolescenţi din bandă, o capodoperă pe zidul 
unei biserici dintr-un parc industrial. Râse încet. Cum e 
posibil aşa ceva? 

Ce putea Roman să-i spună? 

— Oamenii îşi mai schimbă direcţia în viaţă. Simţi privirea 
pe care i-o furişă Brian. Tuck Martin nu părea convins. De 
ce ai venit însoţit de un pastor la interviu? 

— E un prieten apropiat. Arătă cu bărbia spre Brian. El a 
venit cu ideea. 

Brian clătină din cap. 

— Eu doar i-am pus clădirea la dispoziţie. Roman şi 
Dumnezeu au făcut restul. 

Tuck Martin se uită ironic la Roman. 

— Pastore, sunteţi de acord cu afirmaţia lui? Credeţi că 
Dumnezeu S-a implicat în proiect în vreun fel anume? 

— Da şi da. 

— Eşti creştin? 

Roman, la rândul lui, îi aruncă o privire ironică. 

— Nu arăt ca un creştin? 

Brian râse. 

— E un nou ucenic. 

— Cum s-a întâmplat una ca asta? Tuck se uită la Brian 
aşteptând un răspuns. 

Brian înclină capul spre Roman. 

— Intreabă-l pe el ce s-a întâmplat în Santa Clarita. 

Deoarece Roman nu zicea nimic, Brian se ridică. 


— Mă duc să mai cumpăr o ceaşcă de cafea. Doriţi ceva, 
domnilor? Neprimind niciun răspuns de la ei, Brian se 
îndepărtă. Roman ştia ce voia Brian să facă şi ştia şi ce 
răspuns i-ar fi dat el. 

— Am făcut infarct, am căzut ca mort pe trotuar şi am 
ajuns în iad. Isus m-a scos de acolo. 

Tuck Martin râse. 

— Mada. Să zicem. Apoi redeveni serios. Gluma a fost bună, 
dar acum mi-ar plăcea să ştiu ce s-a întâmplat cu adevărat. 

Roman se mulţumi să-l privească. 

Martin se încruntă şi analiză expresia feţei lui Roman. 

— N-ai glumit, nu-i aşa? 

— Niciodată în viaţa mea n-am fost mai serios. Roman luă 
cana de cafea, gândindu-se că spusese mai mult decât 
trebuia, dar simţi îndemnul să continue. Nu credeam în 
Dumnezeu. De fapt, poate e mai aproape de adevăr să-ți 
spun că-L uram. Tocmai avusesem o conversaţie aprinsă cu 
o creştină. Apoi am încheiat un armistițiu şi ne-am oprit să 
luăm prânzul. Şi m-am prăbuşit ca mort pe trotuar. Dădu 
din umeri. Dacă mă uit în urmă, sincronizarea pare 
providenţială. 

Martin schiţă un zâmbet cinic şi se lăsă pe spate. 

— Spune-mi cum a fost în iad? 

Roman analiză expresia lui Martin. 

— Într-o bună zi o să-l vezi şi tu. 

— E cumva un mod politicos de a-mi spune să mă duc la 
dracu'? 

— Dacă-L respingi pe Isus, acolo o să ajungi. 

— Pot să scriu despre asta în povestea mea? 

— Nu te pot opri, nu-i aşa? 

Brian se întoarse tocmai când Tuck Martin închidea 
reportofonul şi-l arunca în ghiozdan. 

— Ştii ce mi-a spus chiar acum? 

— Sper că da. Brian se uită aprobator la Roman. Despre 
experienţa în iad. 

Roman dădu din umeri. 


— El nu mă crede. 

— A fost bine că a avut-o pe Grace cu el în Santa Clarita, 
altfel ar fi fost mort. Ea a ştiut să-i acorde primul ajutor. 

— Grace? Lui Martin Tuck îi reveni interesul. Talia Reisner 
a zis că aţi avut o secretară care locuia şi călătorea cu 
dumneavoastră. 

Roman se aprinse de mânie şi simţi nevoia să o apere. 

— Grace n-a /ocuit cu mine. Avea propria ei casă. N-avea 
de gând să-i spună reporterului ăstuia băgăcios că ea 
locuise în cabana vecină, care era, de fapt, proprietatea lui. 
Ea e o creştină adevărată. Şi dacă insinuezi altceva în 
articolul tău, o să-ţi rup gâtul. 

Martin se dădu înapoi. 

— Îmi pare rău, domnule Martin. Brian chicoti. Roman e 
începător în viaţa de credinţă. 

Martin îşi ridică mâinile. 

— Nu insinuam nimic. Doamna Reisner avea o părere 
foarte bună despre doamna Moore. Mi-a zis că aţi avut 
nevoie de cineva care să se îngrijească de treburile 
dumneavoastră, iar Grace era organizată şi eficientă. O 
persoană pe care a fost încântată să o cunoască. 

Roman îl privi duşmănos. lIntuia care avea să fie 
următoarea întrebare a lui Martin. 

— Mi-ar plăcea să vorbesc cu ea. 

— Pun pariu că ţi-ar plăcea, mârâi Roman, dorindu-şi să nu 
fi fost deloc de acord cu acest interviu. 

Brian se uită de la Roman la Tuck Martin. 

— Grace s-a mutat din zonă. Roman îl urmări îndeaproape’ 
pe Tuck Martin şi observă instinctul jurnalistului cum se 
ridică la suprafaţă ca mizeria printr-o scurgere înfundată. 
Când se uită la el, Roman nu-şi feri privirea, ci lăsă să-i 
vadă furia. Mai întreabă ceva de Grace şi o să regreti. 

Martin încruntă din sprâncene. Se lăsă pe spate, calm, cu 
o expresie enigmatică pe chipu-i relaxat. 

— Există o grămadă de cărţi renumite care descriu 
experienţele extracorporale în rai. Şi, de asemenea, câteva 


filme. Dar nu-mi amintesc de nicio experienţă în iad. 

Roman îl răsplăti cu un zâmbet la fel de cinic. 

— Nu-i o experienţă de care să vreau să-mi aduc aminte. 
De ce aş scrie despre ea? 

— Ai putea angaja pe cineva să o scrie. 

— Pe cineva ca tine? Roman pufni. Tu nu mă crezi. 

— S-ar putea să te cred dacă mi-ai da mai multe detalii. 

Brian stătea în tăcere, evident, urmărindu-i. 

Martin continuă să insiste. 

— Nu crezi că ar trebui să-i avertizezi pe oameni? Nu asta- 
i datoria ta de creştin? 

Roman scrâşni din dinţi, abţinându-se să-i spună lui Martin 
unde să meargă şi ce să facă odată ajuns acolo. 

Brian îi sări în ajutor. 

— Oamenii au fost avertizaţi. Totul e scris negru pe alb. 
Celor mai mulţi le place să creadă că pot fi destul de buni 
ca să treacă prin porţile raiului. Adevărul este că niciunul 
dintre noi nu suntem buni. Isus este cheia. 

— Asta-i părerea partidului. 

Brian se aplecă înainte, desprinzându-şi degetele din jurul 
ceştii de cafea proaspătă. 

— Înainte să ne despărţim, pot să îţi pun o întrebare? 

— Am crescut într-un cămin „creştin”. Chipul lui Martin se 
înăspri. Am văzut religie de prima mână. 

Roman privea uimit cât de uşor îi făcea Brian pe oameni 
să vorbească. Poate din cauza felului în care-i asculta, plin 
de compasiune, fără să-i judece sau să-i condamne. 
Descoperi că Martin provenea dintr-o familie creştină 
conservatoare din clasa de mijloc, dar nu iubitoare ca 
familia din care provenea Brian. Tatăl lui Tuck fusese un 
tiran care n-avea niciun pic de îngăduinţă faţă de cei care 
nu-i împărtăşeau vederile. 

— Se asigura că merg la biserică în fiecare duminică. La 
costum şi cravată. Dădu din umeri. N-am mai purtat 
cravată de când am plecat de acasă. 

— Cum este relaţia ta cu tatăl tău în momentul de faţă? 


Tuck clătină din cap. 

— El nu s-a schimbat, doar că e mai bătrân şi mai obosit. 
S-a înmuiat după ce a murit mama. Merge încă la biserică. 
La fel şi surorile mele cu familiile lor. Îl iubesc pe tatăl meu, 
dar ne contrazicem aproape tot timpul. Îl vizitez o dată pe 
an şi atunci ne limităm la subiecte sigure. Râse fără umor. 
Pescuitul, spre exemplu. Şi cam atât. 

Brian, ca un pescar de oameni ce era, i-a zis că între 
religie şi credinţă există o mare diferenţă. 

Telefonul lui Tuck Martin sună. Se scuză şi verifică ecranul. 

— Am pierdut noţiunea timpului. Trebuie să plec. Roman şi 
Brian se ridicară. Tuck le strânse mâna amândurora şi le 
mulţumi pentru timpul acordat. Se uită la Roman. 

— Ce alte proiecte ai în plan? 

— Nimic pentru expoziţie sau pentru vânzare. Roman simţi 
privirea lui Brian îndreptată asupra lui. Erau prieteni buni, 
dar asta nu însemna că trebuia să-i spună tot lui Brian. 

Tuck îşi luă ghiozdanul în spate. 

— În dimineaţa asta am vorbit mai mult decât voi doi la un 
loc. 

Brian zâmbi. 

— Poate că ai avut nevoie. Scoase o carte de vizită din 
buzunar şi i-o dădu lui Martin. Mă poţi contacta oricând. 


KKK 


În aceeaşi seară, Brian bătu la uşa lui Roman. 

— Ştiam eu că nu dormi. 

Roman se întoarse pe canapea şi îşi întinse picioarele pe 
măsuţa de cafea. Închise televizorul la care urmărea meciul 
de baschet. 

— Cum a decurs întâlnirea cu comitetul? 

— Parcă nu se mai termina. A fost cât o zi de lungă. Sunt 
epuizat. Brian stătea în picioare în camera de zi. 

Roman simţea că-l preocupă ceva. 

— Atunci ce cauţi aici? Stai jos sau du-te acasă să te culci. 


— N-o să pot dormi până nu-mi satisfac curiozitatea. Se 
lovi cu degetul pe tâmplă. Vreau să văd ce pictezi acum. 

— N-am terminat încă. 

— Nu sunt un critic. 

Roman ridică din umeri şi îl conduse în camera cealaltă. 
Masa de lucru era înţesată cu schiţe. O pânză imensă era 
întinsă pe sevalet. Brian trebui să se mute în capătul 
celălalt al camerei ca să vadă pictura de pe şevalet. 

— Oh, Doamne. Vorbi încet, cu reverență. E frumoasă. 

— AŞ avea nevoie de mai multă lumină. Roman se simţi 
încolţit, expus. 

— Portretul ar fi ieşit mai bine la faţa locului, în Canionul 
Topanga. Și cu modelul potrivit. | se alătură lui Brian şi 
studie portretul cu un ochi critic. 

O femeie tânără, cu o sarcină evidentă, îmbrăcată în haine 
iudaice, stătea în picioare protejându-şi abdomenul umflat 
cu o mână. Cealaltă mână o ţinea sub abdomen de parcă şi- 
ar fi cuprins copilaşul nenăscut într-o îmbrăţişare tanară. 
Chipul ei trăda uimire şi teamă. 

— Ce titlu i-ai dat? 

— La adăpost. 

— Femeia seamănă cu Grace. 

Inima lui Roman tresăltă, dar nu zise nimic. Când Brian a 
bătut la uşă, el tocmai se ruga. Dacă Dumnezeu voia să o 
caute pe Grace, trei oameni trebuiau să o aducă în discuţie 
fără ca el să încurajeze asta. Şi acum, după doar câteva 
minute de la rugăciunea lui, iată-l pe Brian pomenind de ea. 

El era primul. 

Roman nu îndrăznea să spere. Speranţa putea fi 
dureroasă. 

Brian se încruntă. 

— N-ai mai pomenit de ea de luni întregi. 

— N-am nimic de povestit. 

— Dar o mai iubeşti. 

— Las-o baltă, Brian. Roman se întoarse în camera de zi şi 
deschise iarăşi televizorul pentru a vedea în continuare 


meciul de baschet. Brian se aşeză în fotoliu de parcă 
intenţiona să rămână o vreme. Roman îi zâmbi ironic. 

— Credeam că eşti obosit. 

— Pot să-ţi fac rost de adresa ei de la Shanice dacă vrei. 

Se simţi brusc ispitit să accepte, dar se abţinu înainte să 
cedeze. 

— E mai bine dacă nu ştiu. 

Dacă ştia unde locuieşte, probabil că n-ar mai fi în stare să 
aştepte timpul hotărât de Dumnezeu. 

— De ce nu, Roman? Nu mai eşti bărbatul care-ai fost 
cândva. 

— Nu sunt bărbatul de care ea are nevoie. 

Brian râse şi clătină din cap. 

— Uită-te la tine cum faci pe martirul. Dacă nu vrei decât o 
partidă de sex, atunci da, sunt de acord să o laşi în pace. 
Dar tu vrei mai mult decât atât, n-am dreptate? 

— Am pus semnul cu lâna. Brian o să înţeleagă. Ghedeon, 
judecătorul din Vechiul Testament, şi-a întins lâna de două 
ori ca să fie sigur că Dumnezeu i-a vorbit şi că ce a auzit n- 
a fost doar închipuirea lui. Roman ştia că exagerează 
cerând trei confirmări, dar voia să fie sigur că Dumnezeu 
era Cel care îi dădea ghes să o caute, nu inima lui 
păcătoasă şi înşelătoare. Trebuie să fiu sigur,; Doamne. Eu 
ştiu ce vreau, dar sunt o grămadă de momente când nu ştiu 
ce-i bine. 

— OK. Brian se ridică. Mai bine mă duc la culcare, altfel o 
să fiu prea obosit ca să rezist mâine. Am şedinţe de 
consiliere până la amiază, aşa că nu o să prind prânzul. De 
câteva luni şi-au făcut un obicei să se întâlnească în fiecare 
miercuri. Brian deschise uşa, apoi se uită înapoi la Roman. 
Parcă spuneai că vrei să mergi în San Francisco după ce 
termini proiectul de la biserică. Încă te mai gândeşti dacă 
să te duci? 

Dumnezeu îl zorea să facă drumul acesta. 

— Mă mai gândesc. 

— Indiferent ce reţineri ai avea, ţine minte că le-ai depăşit. 


— Asta nu înseamnă că vreau să retrăiesc trecutul. 

După ce plecă Brian, Roman se uită la meciul de baschet... 
sau încercă să se uite. Nu înceta să se gândească la 
călătoria spre San Francisco. Numai aşa o să-şi găsească 
liniştea, dacă o să se întoarcă în Tenderloin şi o să se achite 
încet de trecut? La ce bun să-mi aduc aminte de toate 
relele, de ruşinea şi de furia care mi-au dat numai bătăi de 
cap? De ce insişti să fac lucrul acesta? Ce vrei de la mine, 
Isuse? 

Du-te cu ochii deschişi, Bobby Ray! Caută-mă pe mine. 

Roman simţi cum i se ridică părul pe ceafa. Recunoscu 
susurul acela blând şi subţire. Când sugestia veni de la 
Brian, Roman îl ignoră complet. Acum era o poruncă pe 
care nu putea să o ignore. 

Știu ce s-a întâmplat acolo, Doamne. Ti-am mărturisit deja. 
De ce mă tot atâti să merg acolo? 

Roman căută tot felul de scuze, dar era convins că n-o să- 
şi găsească pacea dacă n-o să se supună. Roman se lăsă pe 
spate trecându-şi mâna peste faţă. Bine, bine. Am înțeles. 
Dar să nu Te aştepţi să merg acolo fericit. 


XXX 


Grace plecă euforică din campusul universităţii din 
Merced. Întâlnirea cu decanul programului de admiteri a 
decurs neaşteptat de bine. Acesta primise situaţia ei 
academică de la Universitatea din Los Angeles şi a fost 
impresionat. Grace putea obţine un credit pentru studenţi. 
De asemenea, în cadrul departamentelor de educaţie şi de 
sociologie existau programe speciale pentru copii, iar 
Samuel o să fie un bun „material didactic”, deşi datorită 
încadrării lui în program o să-i fie dor să se joace cu Matia. 
Cei doi băieţei se înțelegeau mai bine decât fraţii. 

În drum spre casă, se gândi la afacerea ei şi la cât de mult 
timp îi solicita. Venitul ei avea să scadă odată ce va reduce 
din orele de muncă, dar s-ar putea folosi de creditul obţinut 


de la şcoală. Era frumos să viseze că se întoarce la 
facultate, dar trebuia să se gândească dacă era momentul 
potrivit. Samuel creştea atât de repede şi nu voia să rateze 
niciun minut din viaţa lui. Dorothy se oferise să aibă grijă de 
el, dar nu voia să stea departe de el trei dimineţi şi două 
seri pe săptămână. Educaţia ei putea să mai aştepte până 
când Samuel va începe grădiniţa. 

Dar dacă se gândea mai bine, poate că o să vrea să facă 
homeschooling cu el. 

Grace râse încet, în timp ce parca în faţa bungaloului. 

— Doamne, bănuiesc că trebuie să mai aştept. Având 
atâtea întrebări pe cap şi atâtea sentimente contradictorii, 
nu voia să se arunce cu capul înainte. Toate la timpul 
stabilit de Dumnezeu. Dar se pare că nu acum era 
momentul. 

Mătuşa Elizabeth veni să-şi petreacă sfârşitul de 
săptămână cu Grace şi Samuel. Işi puse geanta pe măsuţa 
de toaletă şi chicoti. 

— Nu pot să cred că o să dorm într-un pat Formula 1. Patul 
era mare şi confortabil. 

— Pe Samuel nu-l deranjează. Ţinându-l în braţe, Grace îl 
sărută pe ceafa. El o să doarmă cu mămica. 

Dorothy şi George invitară familia întregită sâmbătă la o 
gustare. 

— Plecăm luni la San Francisco. 

— Într-o altă croazieră. George oftă melodramatic. 
Dorothy intră pe internet, încheie o afacere şi mă târăşte 
după ea. 

— Nu te mai preface că nu-ţi place. Dorothy râse şi 
recunoscu că ei îi plăceau croazierele cu navele companiei 
Princess şi să rezerve biletele în ultimul minut, când erau 
mai ieftine. De data asta vom merge până în Mexic şi vom 
sta doar zece zile. 

George făcu cu ochiul. 

— Aşa nu mai trebuie să gătească. 

Mătuşa Elizabeth zâmbi. 


— Ei bine, Dorothy, înainte să faci rezervări pentru o altă 

croazieră, mi-ar plăcea să vii la mine în Fresno. Putem să 
luăm prânzul împreună. Şi aş vrea să o cunoşti şi pe 
prietena mea Miranda Spenser. Voi două aveţi multe în 
comun. 

Grace fu surprinsă să o vadă pe mătuşa ei dornică să 
relaţioneze. 

— Mi-ar plăcea să vin! Dorothy se duse să-şi ia calendarul 
cu activităţi zilnice. După ce stabiliră data, lui Dorothy îi 
veni o idee. 

— Ce-ar fi să-l iau pe Samuel cu mine? 

— Mirandei i-ar plăcea mult să-l vadă. 

Grace nu era pregătită să-l lase într-o excursie de o zi 
până în oraşul vecin, dar nici nu voia să rănească 
sentimentele lui Dorothy. 

— Îmi pare rău doamnelor, dar fiul meu este prea tânăr ca 
să-şi piardă vremea cu femei mai în vârstă. 

Dorothy şi mătuşa Elizabeth izbucniră în râs, dar nu 
insistară. 

În timp ce stăteau de vorbă şi se bucurau de timpul 
petrecut împreună, Grace se gândi la ultimele luni care 
trecuseră şi îşi aminti nenumăratele binecuvântări. 
Dumnezeu Se îngrijise de toate nevoile ei. Avea mijloace de 
trai, prieteni vechi şi noi şi membrii bisericii care erau ca o 
familie pentru ea. Mătuşa Elizabeth făcea parte din viaţa ei 
şi se implica într-un mod iubitor, fără să-i dicteze ce să facă. 
Doar un singur gând nu-i dădea pace: Roman Velasco. Se 
schimbase foarte mult în ultima vreme, dacă era să ia în 
considerare articolele care s-au scris despre el. Roman îi 
povestise reporterului despre noua lui viaţă, despre munca 
lui şi chiar despre experienţa lui în iad. Pastorul Brian 
participase şi el la interviu şi a fost citat de câteva ori. 
Shanice îi povestise lui Grace că cei doi bărbaţi deveniseră 
prieteni apropiaţi. 

Probabil că dragostea ei pentru Roman era crucea pe care 
trebuia să o poarte. Sau, cel puţin, aşa crezuse de când s-a 


mutat în Merced. Mergi mai departe, Grace. Nu te 
totfrământa cu întrebări de genul „ce-ar fi fost daca? Dar în 
clipa asta simţi îndemnul să-şi reconsidere decizia. Poate că 
a venit timpul să-l sune şi să vorbească cu el, să-i dorească 
numai bine. Îi trecu brusc prin minte numărul lui de telefon, 
emoția caldă tulburând-o la simpla atingere a ecranului 
telefonului. Şi apoi ce-o să se întâmple? Grace închise ochii 
şi se rugă. Să-/ sun Doamne? Să-i deschid usa? 

Tăcere. Nu se aştepta să audă vocea lui Dumnezeu, dar 
avea nevoie de confirmare din partea Lui că face ceea ce 
trebuie. Dar nu primi confirmarea şi ştiu răspunsul. 

Aşteaptă. 


KKK 


Roman se trezi din somn când auzi că-i vibrează telefonul 
de pe noptieră. Se întinse buimac după el, dar reuşi să-l 
scape pe covor. Era Shanice, care nu l-ar fi sunat decât în 
caz de urgenţă. Roman culese telefonul de pe jos, acum 
treaz de-a binelea. 

— Brian e în regulă? întrebă cu glasul răguşit de somn. 

— Brian e bine. S-a dus la spital să viziteze o familie 
îndurerată şi nu poate să vină cu mine să-mi ajut prietena 
care chiar acum e în club. Mi-a zis să te sun pe tine. 

— Ce s-a întâmplat? 

— E vorba de fosta mea colegă de cameră, Deena. Cu 
ceva timp în urmă, s-a înscris într-un program de 
recuperare de şase luni, ca să afle ieri că prietenul ei o 
înşală. Şi a dispărut. M-a sunat chiar acum din club. Trebuie 
să o scot de acolo până nu face ceva ce o să regrete. Am 
mai trecut prin aşa ceva odată şi nu vreau să se mai 
repete. Poţi să vii cu mine? 

— Unde eşti acum? 

— Tocmai parchez în faţa blocului tău. 

— Bine, vin, dar numai dacă mă laşi pe mine să conduc. 
Părea atât de agitată că nu şi-o putea închipui conducând o 


maşină. 

— În regulă, dar grăbeşte-te! Te rog! 

Lui Roman nu-i luă decât cinci minute să se îmbrace. Nu 
mai aşteptă ascensorul, ci cobori pe scări. Alergă până la 
maşină, unde o găsi pe Shanice aproape ghemuită în 
scaunul pasagerului. Maşina era pornită, gata de demaraj, 
când Roman deschise uşa din dreptul şoferului. 

— Mersi, Roman. Brian mi-a zis că o să mă scoţi din 
încurcătură. 

— Încotro mergem? 

— La Atfer Dark. Pot să-ţi dau adresa. 

Roman înjură în barbă. 

— Ştiu unde e. 

— Oh. Shanice se uită la el şi se înfioră. lţi provoacă 
amintiri nefericite? 

— Doar îmi aduce aminte de cine am fost nu cu mult timp 
în urmă. 

— Ei, să nu crezi că eşti călăreţul singuratic. Cu trei ani în 
urmă m-ai fi văzut acolo în fiecare vineri şi sâmbătă seara. 
Brian ştie, în caz că te surprinde. Imi place să mă distrez. 
Formaţia muzicală cântă excelent şi îmi place să dansez. li 
aruncă o privire piezişă. Din cauza asta mergeai şi tu la 
club? 

— Ştiu să dansez, dar nu, nu din cauza asta mergeam la 
club. 

Roman o simţi cum îl studiază. g 

— Mergeai la agăţat. Se uită ţintă la drum. Imi închipui că 
le agăţai pe cele mai bune. Un timp nu mai zise nimic, apoi 
se uită la el pe furiş. Din cauza lui Grace nu te-ai mai dus la 
club? 

Doamne, Ţi-am cerut trei persoane care să-mi vorbească 
despre Grace, iar Shanice e a doua. Incă o persoană, 
Doamne. O, Isuse, Te rog., încă o persoană! 

— Nu. Am încetat să merg acolo înainte să o întâlnesc pe 
Grace. Roman acceleră şi intră pe autostradă, jonglând cu 
uşurinţă printre maşini până ce ajunse pe banda de viteză. 


— Ce te-a determinat să renunţi? 

— Căutam ceva mai mult decât găseam acolo. Conduse în 
tăcere vreo zece minute, după care ieşi de pe autostradă şi 
zări o parcare cunoscută. Opri la intrare şi scoase un tichet 
de parcare de la automat. 

— Odată am adus-o şi pe Grace aici cu mine, mărturisi 
Shanice 

Roman râse fără să-i vină a crede. 

— Cum ai făcut asta? l-ai pus frâu în jurul gâtului şi ai tras- 
o până aici? 

Dar Shanice nu râse. 

— Aproape. Niciodată nu l-am cunoscut pe Patrick, fostul 
ei soţ. Când am întâlnit-o pe Grace, ea era deja divorțată. A 
venit într-o seară la studiu biblic. Eu, Nicole şi Ashley 
obişnuiam să mergem la prânz duminică după slujba de la 
biserică, aşa că am invitat-o şi pe ea cu noi. Ashley mai 
venea cu mine la club din când în când. Şi ei îi place să 
danseze, dar nu era invitată la dans întotdeauna. Oricum, 
Grace nu mai fusese niciodată la un club. Nu făcea altceva 
decât să lucreze - şase zile pe săptămână, iar duminica 
mergea la biserică. Asta nu era viaţă. Credeam că trebuia 
să o lase mai moale cu munca şi să iasă să se mai distreze. 
Shanice se uită în altă parte. Sunt o idioată. 

Roman găsi loc de parcare şi se strecură printre maşini. Ar 
fi vrut ca Shanice să-i spună mai multe, dar ea se pregătea 
deja să coboare. 

Clubul arăta la fel. Cu toate că feţele erau noi, priveliştea 
era aceeaşi - bărbaţi învârtindu-se în jurul prăzii, femei în 
căutare de iubiţi. Cuplurile dansau atât de lasciv încât 
dădeau impresia că se află în toiul actului sexual, deşi erau 
îmbrăcaţi. Roman nu şi-o putea închipui pe Grace într-un 
asemenea loc. 

— Uite-o pe Deena. Shanice îi făcu semn spre bar şi îşi croi 
drum spre fata căreia îi dădeau târcoale doi bărbaţi. Roman 
o urmă pregătit să intervină în caz că apăreau probleme. 
Shanice le zise ceva celor doi bărbaţi şi, deşi Deena 


protestă, bărbaţii bătură în retragere. Shanice se aplecă şi 
vorbi cu Deena, dar era evident că fata se împotrivea. 
Văzând că o să-i ia ceva timp lui Shanice ca să-şi convingă 
prietena să plece, Roman se aşeză la bar şi comandă o 
Cola. 

O blondă atrăgătoare se strecură pe locul liber de lângă el. 
Purta o rochie neagră, scurtă şi strâmtă care i se ridica pe 
coapsele armonios proportionate. Decolteul adânc îi scotea 
sânii la vedere. Îi zâmbi. 

— În sfârşit, un bărbat care arată interesant. 

Roman se ridică şi se duse lângă Shanice. Deena se uită la 
el. 

— Oh, uau! Tu cine eşti? 

— Deena, el este prietenul meu, Roman Velasco. A venit 
să mă ajute să te duc acasă în siguranţă. 

— OK. ÎI privi cu ochii înceţoşaţi şi cu buzele arcuindu-se 
într-un zâmbet dulceag. Mă duc cu tine unde vrei tu. Când 
încercă să se ridice, se clătină uşor, iar Roman îşi strecură 
braţul în jurul mijlocului ei ca s-o poată susţine. 

Când ieşiră în aerul rece al nopţii, Deena icni. 

— Mi-e rău. Se aplecă de mijloc şi vomită pe trotuar. O 
maşină trecu claxonând pe lângă ei cu geamurile lăsate, 
plină de adolescenţi care râdeau şi făceau comentarii 
meschine pe seama ei. 

Deena gemu. 

— O, îmi vine să mor... 

— Da, ştiu cum e, scumpo. Shanice o preluă de la Roman 
şi o conduse în parcare, unde Deena vomită din nou, de 
data asta în lada de gunoi. Cele două femei vorbiră în 
şoaptă. Deena începu să plângă, iar Shanice o cuprinse cu 
braţul. Roman avu o senzaţie de deja vu. 

Şi mama lui obişnuia să-şi înece necazul în băutură după o 
noapte pierdută pe la colţuri de stradă. Plângea şi vorbea 
incoerent. Câteodată fuma canabis până ameţea atât de 
tare că nu-i mai păsa de nimic, nici măcar de el. 

Deena reuşi să ajungă pe picioarele ei până la Lexusul lui 


Shanice, deşi plângea şi se smiorcăia fără încetare. Shanice 
o ghemui în maşină, îi îndepărtă părul de pe faţă şi îi spuse 
să încerce să doarmă, că va ajunge curând acasă. Le luă 
aproape o oră să ajungă acasă la părinţii Deenei, timp în 
care fata îşi reveni destul cât să se simtă stânjenită. Nu 
contenea să se scuze faţă de Shanice care o ajuta să iasă 
din maşină. 

Roman cobori şi el. 

— Ai nevoie de ajutor? 

— Mai bine o conduc înăuntru şi vorbesc cu părinţii ei. S-ar 
putea să dureze. 

— Nu plec nicăieri. 

Mai trecu o oră până ce Shanice reuşi să se întoarcă şi să 
se afunde în scaunul pasagerului. 

— Mulţumesc că ai venit cu mine, Roman. Apelul ei a 
sunat ca un strigăt după ajutor. Îşi sprijini capul de tetieră. 
Urăsc locul acela. 

— Ce te-a făcut să-ţi schimbi părerea? 

— Grace. Shanice clătină din cap. Ti-am spus cât de mult 
îmi doream să se distreze. Ei bine, în noaptea aceea, i-am 
spus să-şi lase părul pe spate. Era lung pe atunci. Şi blond. 
Am convins-o să ia una dintre rochiile mele strâmte pe 
corp. Aruncă o privire spre el. După noaptea aceea, am 
aruncat genul acela de rochii din garderoba mea. Oftă. 
Când am intrat în After Dark, Grace a încremenit cu gura 
căscată. M-am amuzat pe seama ei şi abia am târât-o după 
mine. A fost atât de şocată şi de crispată încât i-am 
comandat ceva de băut. Bineînţeles că s-a opus. Ştii că ea 
nu bea. Am minţit-o şi i-am spus că îi iau ceva fără alcool. 
Dar o băutură i-a fost de-ajuns. După ce a golit paharul, 
Grace s-a destins cum n-am mai văzut-o până atunci. 

Shanice se lăsă pe spate. 

— Un tip m-a invitat la dans şi am plecat. Odată m-am 
întors să văd ce face şi ea încă mai avea ginul cu lămâie în 
faţa ei. Sau aşa am crezut. Nu ştiam că îşi terminase 
băutura pe care i-am luat-o şi îşi comandase alta. Stătea la 


o masă din fundul clubului, privind la ce se petrecea în sală 
şi mi s-a părut că arăta în regulă. Mi-e ruşine să recunosc 
că după aceea, o vreme am uitat complet de ea. Când mi- 
am adus din nou aminte de ea, Grace nu mai era de găsit. 
Nu era nici la baie. Am căutat-o peste tot, dar n-am reuşit 
să o găsesc. Eram mai degrabă cu capsa pusă, decât 
îngrijorată. Mi-am închipuit că a chemat un taxi şi s-a dus 
acasă. Işi acoperi faţa. Aş fi vrut eu. 

Roman ştiu că în noaptea aceea s-a întâmplat ceva oribil, 
dar îi era teamă să întrebe. 

— A doua zi am sunat-o intenţionând să-i spun că a fost 
drăguţ din partea ei să plece fără să-mi spună. Dar mi-am 
dat seama că plângea. Am întrebat-o ce s-a întâmplat, dar 
nu putea nici măcar să vorbească. Am plecat de la lucru şi 
m-am dus să o văd. A durat o vreme până mi-a spus tot ce 
s-a întâmplat. Îi era atât de ruşine şi numai din cauza mea. 
Ar fi trebuit să am grijă de ea, nu să mă distrez. 

Roman frământă volanul cu mâinile. 

— A violat-o cineva? Simţi cum îl cuprinde furia. 

— Nu. Mi-a zis că se simţea atât de bine, încât a început să 
danseze. De una singură. Apoi un bărbat a cuprins-o în 
braţele sale şi au dansat împreună. Când a întrebat-o dacă 
vrea să plece de acolo, ea a fost de-acord. El a dus-o la 
apartamentul lui din Malibu. Restul îţi poţi imagina şi singur. 

Roman strânse volanul cu amândouă mâinile. 

Shanice privea fix înainte. 

— Nu l-a întrebat cum îl cheamă. Mi-a spus că abia dacă 
au schimbat câteva vorbe între ei. Nici măcar nu-şi amintea 
cum arăta, înalt, cu părul negru şi puternic. După ce au 
făcut sex, el s-a dus la baie, iar ea şi-a tras hainele pe ea şi 
a plecat. Shanice începu să plângă. După aceea nu m-am 
mai dus niciodată la After Dark. Până în seara asta. N-am 
vrut să-mi aduc aminte ce prietenă oribilă am fost în 
noaptea aceea. 

Shanice îşi şterse lacrimile. 

— l-am spus lui Grace cât de rău îmi pare şi că ar fi trebuit 


să rămân cu ea. Stima ei de sine era la pământ. Bineînţeles 
că a dat vina tot pe ea. Se uită afară pe geam. Ar fi fost mai 
bine dacă şi-ar fi ţinut părul prins. Bărbaţii par să se dea în 
vânt după blonde. Ca să nu mai spun de rochia aia neagră. 

Roman îsi aminti cât de frumoasă fusese Grace în seara în 
care a avut loc expoziţia de artă din Laguna Beach. 

Shanice se îndreptă în scaun şi se uită la el cu ochii lucind 
în lumina obscură. 

— Ai vrea să ştii de ce şi-a vopsit Grace părul? Soţul ei i-a 
spus că ar fi mai drăguță cu părul blond. Poţi să crezi aşa 
ceva? De parcă n-ar fi destul de frumoasă. Dar o ştii pe 
Grace. Vrea să fie cât mai bună în tot ceea ce face şi 
bineînţeles că a vrut să fie o nevastă bună. Aşa că i-a dat ce 
a vrut. Nu că ar fi însemnat prea mult pentru nemernicul 
acela. 

Roman tresări, gândindu-se la felul în care se purtase şi el 
cu ea. 

— Mi-a spus că n-are încredere în discernământul ei când 
vine vorba de bărbaţi. Shanice îi aruncă o privire chinuită. 

— Inclusiv când vine vorba de mine, vrei să spui. Bătăile 
inimii i se accelerară. Se pare că are dreptate. Aruncă o 
privire fugară spre Shanice. S-a mai întors vreodată la After 
Dark ca să reia legătura cu tipul acela? 

— Glumeşti? Nu! 

— Mă întrebam doar. A avut o relaţie cu cineva după 
divorţul ei, nu-i aşa? 

— Dacă a avut iubit, vrei să spui? Shanice clătină din cap. 
Nu, din câte ştiu eu. Shanice se răsuci în scaun cu faţa spre 
el. Nu pot să înţeleg ceva, Roman. Cum se poate că unii 
oameni obţin tot ce vor şi scapă, iar o persoană dulce ca 
Grace greşeşte odată şi-apoi plăteşte preţul greşelii cu vârf 
şi îndesat. 

Roman îi aruncă o privire. 

— Ce preţ? 

Shanice schiţă un zâmbet chinuit. 

— Samuel. 


Roman avu impresia că primise un pumn în stomac. 

— Am crezut că ea şi fostul... 

— El n-a vrut copii. Când a pierdut sarcina, Patrick aproape 
că a sărbătorit. N-a vrut să-şi asume o astfel de 
responsabilitate. Shanice se uită la strada din faţa ei. Timp 
de trei luni nu ne-a spus nimic. Ar fi putut avorta. O 
prietenă chiar i-a sugerat asta. 

Roman se înfurie. 

— Tu? 

— Nu, dar nu-ți spun cine. Grace s-a gândit să-l dea spre 
adopţie. A convenit cu Ruben şi Selah Garcia să ia ei copilul 
după naştere, dar în clipa în care Grace l-a luat pe Samuel 
în braţe, a ştiut că nu va putea să renunţe la el. Din ziua 
aceea a început o adevărată bătălie emoţională pentru 
păstrarea lui. Faptul că i-ai închiriat cabana a fost pentru 
Grace ca o cale de ieşire din situaţia în care se afla, dar 
apoi totul s-a schimbat. Imi doresc numai să nu fi plecat din 
Los Angeles. Mi-e dor de ea. O clipă scurtă îi întâlni privirea. 
A vrut ca fiul ei să crească într-un mediu mai sigur. 

— Trebuia să scape de familia Garcia. Şi de mine. Roman 
viră în intersecţie şi opri lăsând motorul în ralanti. Mai vrei 
să-mi spui şi altceva despre Grace? 

Shanice părea copleşită de regrete. 

— Cred că ţi-am spus deja prea multe. 

Roman aşteptă o clipă mai lungă şi realiză că Shanice 
vorbise serios. 

— O iubesc, Shanice. Voia să o întrebe cum să dea de ea. 
Isuse, vreau să repar lucrurile. O, Dumnezeule, o, 
Dumnezeule! 

Ochii lui Shanice sclipiră. 

— Ştiu că o iubeşti, Roman, şi ţi-aş da adresa ei, dacă nu i- 
aş fi promis că nu fac lucrul ăsta. 

Roman cobori din maşina ei. Shanice înconjură maşina ca 
să ocupe locul şoferului, dar nu urcă în maşină. Işi puse 
mâna pe braţul lui. 

— Imi pare rău. Nici măcar n-ar fi trebuit să pomenesc 


despre ea în seara asta. Nu ştiu de ce am făcut-o. N-aveam 
nici un drept să-ţi spun povestea ei. 

— Poate că aşa pare, dar mă bucur că mi-ai spus. Roman 
îşi închipuise că Grace că a avut parte de suferinţă, dar se 
pare că n-a cunoscut nici pe jumătate intensitatea ei. 

Shanice se strecură pe scaunul şoferului, iar Roman trânti 
portiera. Shanice cobori geamul. 

— Te rog să nu-ţi faci o părere proastă despre ea. 

— Nu-ţi fie teamă. Roman se aplecă puţin. Când vorbeşti 
cu Brian, spune-i că voi fi plecat o perioadă. 

— Cât timp? 

— Nu ştiu. 

— Unde mergi? 

— In San Francisco. Bagajele lui erau gata împachetate şi 
plănuia să plece dis-de-dimineaţă. Spune-i că am câteva 
treburi nerezolvate de care trebuie să mă ocup. O să 
înţeleagă el. 

— Drum bun, Roman. Şi Shanice o luă din loc. 

Roman intră în apartament şi aruncă cheile pe măsuţa de 
cafea. Se prăbuşi pe canapea cu capul în mâini. 

— Isuse! Un strigăt tăcut şi zdrobit. Shanice îi povestise 
despre bărbaţii de la club şi se văzu pe sine - imatur, fără 
inimă, profitor. Dacă Grace ar fi rămas la cabană, n-ar fi 
ezitat să o seducă. 

O blondă. În rochie neagră. Exact genul lui. 

— Isuse! rosti Roman frânt şi răguşit, oscilând între 
disperare şi silă faţă de sine... şi furie, bineînţeles. 
Dumnezeule, trebuia să mă fi lăsat în iad. Asta merit. 

Salvat prin har. Aşa îi spusese Brian de nenumărate ori. 

Har. 

Roman se aplecă în faţă şi plânse. 

Grace stătea afară, pe terasa acoperită, împreună cu 
mătuşa ei în timp ce Samuel mergea cu paşi mici, 


legănându-se pe picioruşele sale prin curtea din spate. Deja 
îi smulsese din pumn o râmă încreţită şi un melc alunecos, 
din fericire înainte să le vâre în gură ca să le guste. Apoi o 
porni spre mingea mare şi roşie pe care o lovi accidental cu 
piciorul. Ţipând de încântare, se duse după ea. 

Mătuşa Elizabeth chicoti. 

— O să fie un bun jucător de fotbal. Sorbi din ceaiul verde. 

Era încă răcoare afară, dar Samuel avea nevoie de spaţiu 
ca să alerge. În ultima săptămână stătuse închis în casă din 
cauza ploii care răpăia pe acoperiş. 

— La ce te gândeşti, Grace? 

Un gând care nu părea să-i dea pace în ultima vreme: 
Roman. Dar nu-l rosti cu voce tare. 

— Nimic nou. Nu se putea hotărî să vorbească despre el. 
Nu cu mătuşa ei. De fapt, cu nimeni. Oare când o să 
înceteze să se mai gândească la el? 

— Cum îţi merge afacerea? 

— Îmi răpeşte aproape tot timpul. Jasper m-a recomandat 
unui alt student. Şi mă bucur că unul dintre clienţi nu mai 
are nevoie de serviciile mele. A obţinut nota maximă la 
examenul final. 

— La fel ca Patrick. Mătuşa Elizabeth făcu o grimasă. Îmi 
pare rău. N-am vrut să dezgrop trecutul. Dar cu viaţa 
socială cum stai? 

— Merg duminica la biserică şi miercuri la studiul biblic 
pentru femei. 

— Ai întâlnit vreun burlac bun de însurătoare? 

— Nu caut aşa ceva. 

— Pentru că încă îl mai iubeşti pe Roman Velasco. 

Grace nu voia să mintă. 

— În privinţa asta, n-am ce face. 

Samuel se prăvăli peste minge, iar mingea zbură de sub el 
ca o rachetă. Grace şi mătuşa Elizabeth izbucniră în râs. 
Samuel ţipă surprins şi se propti în mâini, apoi se săltă în 
picioare şi se duse din nou după minge. 

— Mă bucur să văd că nu renunţă. Mătuşa Elizabeth aşeză 


ceaşca pe farfurioară. 

— Mai ales când vrea ceva. 

— Dar tu, Grace? De ce nu-l suni pe Roman să vezi ce se 
întâmplă? 

— Ştiu ce s-ar întâmpla şi nu vreau să-mi asum un astfel 
de risc. De altfel, tu te-ai descurcat toată viaţa fără bărbat. 
Eu de ce să nu pot? Regretându-şi izbucnirea de mânie, 
Grace se ridică. Mai vrei ceai? Eu mai vreau cafea. 

— Nici măcar nu suporţi să vorbeşti... 

— Dacă Roman o să vrea o relaţie serioasă, o să mă 
găsească. 

Mătuşa Elizabeth aşeză ceaşca şi farfurioara pe măsuţă. 

— Şi cum crezi că o să facă asta? Ţi-ai schimbat numărul 
de telefon şi te-ai mutat în Merced. Ne-ai pus pe mine şi pe 
prietenele tale să jurăm că nu-i dăm numărul. Ce ar trebui 
să facă omul? Să angajeze un detectiv particular? Şi să te 
vâneze ca pe cei mai căutaţi oameni din lista FBl-ului? 

— Te-a sunat pe tine? 

Pentru o clipă, mătuşa nu zise nimic. 

— Nu. 

— Nici pe Shanice nu a întrebat-o niciodată. Aşa că, iată 
răspunsul. 

Mătuşa Elizabeth păli uşor. 

— Nu ştiam. Îşi feri privirea. Am crezut... Clătină din cap. 
Nu contează ce-am crezut. Nu-i treaba mea şi îmi pare rău 
că m-am băgat. Chipul ei trăda durere şi îngrijorare. Nu 
vreau decât să te ştiu fericită. 

— Sunt bine. Chiar sunt bine. 

— Nu, nu eşti. Ai slăbit. Se vede că nu dormi destul. 

Grace se întoarse şi se aşeză la loc. Se uită la Samuel care 
se lupta să ţină mingea roşie sub control. 

— Nu vreau ca Samuel să sufere din cauza deciziilor mele. 

— Cum ar fi să aduci în viaţa lui un bărbat care nu e bun 
de însurătoare. 

— Exact. 

Mătuşa Elizabeth nu mai zise nimic vreme îndelungată. 


Samuel se aşeză şi-şi frecă ochii. Grace se ridică şi se duse 
după el. Îl ridică în braţe şi-l îmbrăţişă strâns. 

— E vremea de culcare, micuţule. Mătuşa Elizabeth o urmă 
pe Grace înăuntru şi se duse în bucătărie să spele cele 
câteva vase. Grace se aşeză în balansoarul din camera de 
zi, cu Samuel ghemuit în poală şi cu capul lui sprijinit pe 
pieptul ei. Grace adora momentul acesta al zilei, adora să 
simtă cum i se relaxează trupuşorul şi se încălzeşte în 
braţele ei când adoarme. 

— Arată ca un îngeraş. Mătuşa Elizabeth se aşeză pe 
canapea. Eşti o mamă bună, Grace. 

— Mă străduiesc. 

— Poate că ai dreptate. Poate că e mai bine să laşi 
lucrurile aşa cum sunt. 

Grace voia s-o creadă. 


XXX 


Roman dormi câteva ore, iar la amiază porni să urce pe 
Pacific Coast Highway. Avea nevoie de timp să se 
gândească înainte să ajungă în San Francisco. Când ajunse 
în oraş, nu se opri să se cazeze într-un hotel din centru sau 
din Nob Hill, deşi îşi putea permite la oricare dintre ele. Se 
duse în Phoenix, în vecinătatea cartierului în care a crescut. 
O anulare în ultimul moment eliberă o cameră pentru el, iar 
Roman văzu lucrul acesta drept un semn că Dumnezeu era 
cu el. 

Deşi trecuse de miezul nopţii, Roman nu dormea, aşa că 
decise să se lase în voia amintirilor. In adolescenţă, nopţile 
au fost momentul potrivit pentru escapadele sale. Imbrăcă 
geaca din piele şi ieşi la o plimbare prin Tenderloin. 

Cartierul nu se schimbase prea mult de-a lungul timpului. 
Numărul celor fără adăpost se înmulţise. Gunoaie de tot 
felul se revărsau din cutii şi tomberoane. Pereţii erau 
mâzgăliţi cu graffiti proaspăt. Câţiva adolescenţi cu 
înfăţişare dură se îndreptau spre el pe trotuar. Roman îşi 


scoase mâinile din buzunarele gecii şi se uită fix în ochii 
şefului lor. Grupul trecu pe lângă el fără vreun cuvânt, iar 
doi se întoarseră să se uite după el. Roman îşi văzu de 
drum până ce ajunse la podul rutier unde murise White 
Boy. Privi în sus la arcul din beton, dând frâu liber 
amintirilor cu prietenul său de odinioară şi acceptând 
realitatea celor întâmplate, după care o luă din loc. 

Clădirea în care locuise cu mama lui arăta la fel. Probabil 
că nişte graffiti potrivite ar îmbunătăţi înfăţişarea blocului. 
Fereastra de la etajul trei era întunecată. Câte ore nu 
pierduse stând la geam şi aşteptând-o pe mama lui să vină? 

Ştii că te iubesc, puiule. Întotdeauna mă întorc, nu-i aşa? 

Clubul de noapte unde lucra avea firmă nouă şi mai 
funcţiona. Dinăuntru răsunau cuvintele murdare ale unei 
melodii. Roman îşi adună curajul şi intră înăuntru, dar nu 
ajunse mai departe de estrada ocupată de un bărbat de 
vârstă mijlocie îmbrăcat într-un costum ieftin. 

— Plăteşti douăzeci de dolari dacă vrei să intri înăuntru. 

Omul îl măsură pe Roman de sus până jos. 

— Dacă plăteşti o sută, obţii mai multe. Roman nu-şi 
scoase portofelul. Mirosul greu de băuturi alcoolice şi 
imaginea fetei lipsite de expresie care se învârtea pe scenă 
îi întoarse stomacul pe dos. Un bărbat de la o masă de 
lângă scenă se ridică şi strecură nişte bani în bikinii ei. 
Roman ieşi afară. 

Se îndepărtă de club inspirând cu lăcomie aerul rece şi 
umed de coastă. 

Timp de două ore hoinări pe străzi, gândindu-se la mama 
lui. Fii cinstit. Uită-te la Mine. Încet, încet începu să 
înţeleagă. Şi-a iubit mama. Şi a urât-o în acelaşi timp - 
pentru munca pe care o presta ca să-şi câştige existenţa, 
pentru că l-a părăsit în noaptea aceea şi pentru că şi-a 
încălcat promisiunea. N-ar fi vrut să accepte existenţa 
acestor sentimente, dar ele erau ca o rană deschisă care 
mai sângera şi îi provoca durere cruntă. Ştia ce aştepta 
Dumnezeu de la el - să mărturisească sentimentele pe care 


le ţinuse zăvorâte în inima lui atâta amar de vreme. 

Eu sunt Cel care te vindecă. 

In loc să-i fie ruşine, aşa cum se aşteptase, Roman simţi 
cum vechea durere păleşte sub presiunea înţelegerii 
realităţii. Mama lui nu fusese decât un copil când a rămas 
însărcinată cu el şi când l-a născut. Era tânără când a murit. 
Din câte ştia el, mama n-a avut niciodată prieteni sau o 
familie care să o ajute. Ea fusese abandonată cu mult 
înainte de a se naşte el. Indiferent care au fost motivele 
abandonului ei, Roman a înţeles ceva. Ea nu l-a abandonat 
pe el. L-a ţinut aproape de ea. Şi l-a iubit. 

In timp ce se plimba, Roman îşi aminti brusc de 
proprietarul complexului care vorbise cu străinul care 
pusese mâna pe el. Ce i-a spus el? Amintirile erau atât de 
clare de parcă scenariul s-ar desfăşură chiar acum sub ochii 
lui. Bărbatul îi dăduse proprietarului o grămadă de bani, 
după care l-a urmărit pe Bobby Ray sus pe scări. Tu vii cu 
mine. Bobby Ray se luptase să se elibereze, simțind 
instinctiv că ceva nu era bine; deloc bine. Răpitorul în 
devenire tocmai cobora scările cu el, când învățătorul lui 
Bobby Ray, care era în clasa a doua, îşi făcu apariţia urmat 
de un agent de poliţie. Bărbatul l-a lăsat şi a dispărut ca un 
şobolan în gaură. 

Lui Roman i se zbârli părul de parcă tocmai ar fi avut o 
vedenie. Avusese pe atunci doar şapte ani, dar a simţit că 
omul acela avea intenţii rele. Deşi scăpase ca prin urechile 
acului, Roman l-a lovit şi l-a zgâriat pe polițistul care l-a 
aşezat pe bancheta din spate a maşinii de poliţie. Niciodată 
nu i-ar fi trecut prin cap că învățătorul şi polițistul au venit 
să-l salveze. Pentru el, amândoi erau duşmani care voiau 
să-l despartă de mama lui. Plânsese şi îl înjurase pe 
învăţător care stătea lângă el pe bancheta din spate a 
maşinii şi lovise cu pumnii în spătarul scaunului pe care 
stătea agentul tot drumul până la secţia de poliţie, unde a 
fost predat unui asistent social de la protecţia copilului. 

Doamne, câți ani am lăsat toată ura asta să mă poarte şi 


să-mi modeleze viaţa? _ 

Stând la masă într-o cafenea deschisă non-stop, Roman |! 
rugă pe Dumnezeu să-i arate ce să facă mai departe. 
Răspunsul veni odată cu răsăritul soarelui. Epuizat, dar 
hotărât, se duse la şcoala primară şi ceru lista cu numele 
învăţătorilor de clasa a doua care predaseră pe vremea 
când el avea şapte ani. Recunoscu numele lui Morgan 
Talbot şi întrebă unde putea fi găsit. : 

— Domnul Talbot predă încă în şcoală. In clipa asta trebuie 
să fie în pauză. 

Momentul potrivit al lui Dumnezeu. 

— Aş putea să vorbesc cu el? 

Secretara sună la cancelarie. Câteva minute mai târziu, 
domnul Talbot intră în birou. Roman îl recunoscu imediat. 
Părul lui Talbot nu mai era roşcat, ci cenuşiu; umerii îi erau 
uşor căzuţi şi nu mai era atât de înalt cum şi-l amintea. 
Pentru un băiat de şapte ani, domnul Talbot păruse un 
uriaş. Dar privirea lui a rămas la fel de caldă. 

— Probabil că nu mai ţineţi minte copilul de şapte ani pe 
care îl chema Bobby Ray Dean. 

— Te ţin minte. Zâmbetul lui era melancolic. Ai fost primul 
băiat pe care a trebuit să-l predau celor de la protecţia 
copilului. Îmi pare rău să-ţi spun că au mai fost şi alţii. 

— Îmi dau seama că nu-i uşor. 

— Nu. Nu-i uşor. 

— Poate că vă ajută să ştiţi că mi-aţi salvat viaţa în ziua 
aceea. Privind acum în urmă, Roman îşi dădu seama că 
Dumnezeu l-a trimis pe Talbot exact în momentul în care 
Bobby Ray a avut nevoie să fie salvat. Proprietarul tocmai 
mă vânduse. Dacă aţi fi venit cu polițistul cinci minute mai 
târziu, nu m-aţi mai fi găsit şi probabil aş fi fost mort de 
multă vreme. | se umplu inima de recunoştinţă nu numai 
faţă de Talbot, ci şi faţă de Dumnezeu, care l-a trimis pe 
Talbot. Ştiu c-am întârziat, dar vă mulţumesc acum, 
domnule. 

Ochii domnului Talbot se umeziră şi strânse mâna lui 


Roman. ; 

— Am făcut doar ce trebuia să fac. Işi drese glasul. Ofiţerul 
era verişorul meu. E în pensie acum şi locuieşte în Montana. 

— Dar dumneavoastră? leşiţi la pensie? 

— Ar face mai bine să nu, interveni secretara din spatele 
biroului. Dumnealui e cel mai bun învăţător pe care îl avem. 

Talbot îşi ceru scuze şi îi zise că trebuie să se întoarcă la 
clasă. Pauza era pe terminate, iar copiii urmau să se adune. 
Se opri în pragul uşii. 

— Ţin minte că ai fost foarte bun la arte. 

— Din asta trăiesc. Dar am un pseudonim. Roman Velasco. 

— Nu cumva tu ai făcut proiectul acela impresionant din 
Los Angeles? interveni din nou secretara. O pictură pe 
peretele unei biserici. Am văzut-o pe Facebook. 

Roman se întoarse spre Talbot. 

— Dacă sunteţi interesat, puteţi vedea proiectul pe 
internet. Opera aceea n-ar exista dacă dumneavoastră n-aţi 
fi intervenit la momentul oportun. 

— O să mă uit. Zâmbi. Mulţumesc că ai trecut pe aici, 
Bobby Ray. Mă bucur să ştiu că unul dintre elevii mei se 
descurcă atât de bine. Şi ieşi în hol cu spatele puţin mai 
drept. 

— A avut nevoie să audă ce i-aţi spus. Secretara aprobă 
din cap. Cei mai mulţi studenţi îşi amintesc doar de 
profesorii din liceu şi uită complet de cei care le-au călăuzit 
primii paşi, de eroii nelăudaţi care i-au învăţat lucrurile 
elementare. 

Când ieşi afară, Roman îşi scoase telefonul şi-l sună pe 
Jasper Hawley. Îi zise că avea timp berechet şi i-ar plăcea 
să vină să-l vadă. Pe Chet şi Susan, de asemenea. 

— În caz că n-ai alte planuri pentru următoarele câteva 
zile. 

— Chiar în acest moment sunt în Portland, dar mă întorc 
poimâine. S-a întâmplat ceva, Bobby Ray? 

— Doar îmi analizez viaţa dintr-o nouă perspectivă. 

— Era şi timpul. 


Roman mai avea câteva misiuni de îndeplinit şi poate că 
ar putea să mai termine cu încă una înainte să se întoarcă 
la hotel, ca să recupereze noaptea nedormită. Se duse la 
biroul ofițerului de poliţie judiciară din Bryan Street, ca să 
afle amănuntele circumstanțelor morţii mamei sale şi locul 
în care a fost îngropată. Funcţionarul i-a spus că biroul de 
medicină legală păstra amprenta dentară, mostre de ţesut, 
radiografia şi ADN-ul fiecărui cadavru adus la morgă şi 
conform acestora, mama lui murise de supradoză de 
heroină. Cadavrul ei a fost dus la crematoriu, iar rămăşiţele 
au fost puse în urnă la păstrare. 

Roman completă toate documentele necesare şi plăti 
taxele ca să i se încredinţeze cenuşa mamei sale. 

— Au trecut mai bine de douăzeci şi cinci de ani de atunci. 
S-ar putea să dureze câteva zile până s-o găsească. 

Roman îi lăsă datele de contact. Se duse să ia cina la un 
restaurant din port şi apoi se întoarse la hotel. Dormi 
optsprezece ore fără întrerupere şi fără să viseze, după 
care se trezi complet odihnit. În loc să cutreiere prin 
Tenderloin, se duse în Golden Gate Park şi se gândi cât de 
mult i-ar plăcea lui Grace să fie aici. Conduse până la ClifF 
House, ca să ia un prânz întârziat. Telefonul vibră. Era 
numărul celor de la Institutul de Medicină Legală. 

— Cu toate că în mod obişnuit procesul durează mai mult, 
vă informăm că am găsit rămăşiţele mamei 
dumneavoastră. 

Se pare că Dumnezeu punea lucrurile în mişcare. 


XXX 


A doua zi, Roman parcă în curtea fermei familiei 
Masterson. Gibbs şi DiNozzo lătrau de pe veranda din faţă. 
Chet ieşi din grajd, iar Susan cobori treptele de la casă. Ea 
ajunse prima la el şi îl cuprinse* în braţe. 

— Mă bucur că te-ai întors aşa repede. 

Chet râse. 


— Ne-am făcut griji că o să mai aştepţi încă zece ani 
înainte să ne mai faci o vizită. 

Roman le zise că i-ar plăcea să rămână câteva zile dacă 
aveau o cameră disponibilă, la care cei doi i-au răspuns că 
putea să rămână cât voia. Se aşezară cu toţii la masa din 
bucătărie şi discutară timp de două ore, după care Roman 
le-a cerut voie să împrăştie cenuşa mamei sale pe dealurile 
din jurul casei. 

Susan se uită la Chet cu lacrimi în ochi. Chet dădu din cap. 

— Am fi onorati, Bobby Ray. 

l-au mai spus că putea să doarmă în vechea lui cameră, 
doar că de data asta va trebui să o împartă cu cineva. 
Deocamdată aveau doar patru băieţi în casă, dar cel care 
ocupa camera lui era un caz dificil, cum fusese şi el. 

Roman îl întâlni pe Jaime Lopez la cină, când toată lumea 
se adună în jurul mesei. Se revăzu pe sine la cincisprezece 
ani: mânios, zdrobit, fără familie, fără viitor, fără speranţă. 
Dar acum totul se schimbase datorită acestor oameni de la 
fermă şi la fel avea să se întâmple şi în cazul lui dacă va 
coopera. Roman îi spuse lucrul acesta lui Jaime după ora 
stingerii. 

În dimineaţa următoare, la răsăritul zorilor, Roman luă 
urna cu cenuşa mamei sale cu el pe dealuri. Găsi un stejar 
bătrân cu ramurile întinse de unde se vedea priveliştea 
fermei. Primăvara, dealurile erau acoperite cu iarbă verde, 
maci portocalii şi flori albastre de lupin. Roman deschise 
urna şi împrăştie cu grijă cenuşa mamei. 

— Te iubesc, mamă. Te iert. Când termină de împrăştiat 
cenuşa, începu să plângă cu suspine izvorâte din adâncul 
sufletului. lartă-mă! O urâse şi o învinovăţise pentru că a 
murit lăsându-l singur. Au trebuit să treacă atâţia ani până 
să-şi dea seama şi să-şi recunoască vina. Purtase mânia 
aceea ca pe un scut greu, ca să-şi protejeze inima de orice 
sentiment de iubire omenească. 

A fost nevoie să moară ca să înveţe să trăiască. 

Roman se întoarse la fermă la apusul soarelui. Ocupă loc 


la masă şi luă cina ascultând conversațiile din jurul lui. Se 
oferi să spele vasele, apoi se alătură celorlalţi în camera de 
zi la întâlnirea obişnuită. Când i se ceru să vorbească, 
Roman povesti despre viaţa lui de la fermă. 

— Programul funcţionează, dacă vă ţineţi de el. Chet şi 
Susan le-au spus băieţilor despre succesul lui ca artist. Toţi 
ştiau despre pictura de pe zidul bisericii. 

Jasper sosi şi el, târziu. 

— Două vizite în şase luni. E un semn bun. 

Chet şi Susan se duseră la culcare, lăsând celelalte 
responsabilităţi în seama lui Jose. Roman se aşeză pe 
verandă împreună cu Jasper. Nici Chet, nici Susan nu 
pomeniră nimic despre Grace. Ţinând cont cât de bine se 
înţeleseseră cu ea, se aşteptase ca ei să o aducă în 
discuţie. Şi iată-l acum pe Jasper povestindu-i câte în lună 
şi-n stele, dar nimic despre subiectul care-l interesa pe 
Roman cel mai mult. De câteva ori, fusese nevoit să 
strângă din dinţi ca să nu-l întrebe. Asta nu făcea parte din 
înţelegerea pe care o făcuse cu Dumnezeu. Trei persoane, 
Doamne. 

Şi mai avea nevoie doar de una. Inima i se strânse de 
durere. Bănuiesc că răspunsul Tău este nu. Privi din nou la 
stele şi renunţă iarăşi la ea. 

— E timpul să merg acasă. Jasper îşi sprijini mâinile pe 
genunchi şi se ridică. Condu-mă până la maşină. Roman îşi 
potrivi paşii după ai lui. Jasper deschise portiera maşinii. 

— Nu sta departe prea multă vreme, fiule. 

— Nici tu. Ai noua mea adresă, numai că va trebui să 
dormi din nou pe canapea. Nu mai am cameră elegantă 
pentru musafiri. 

— Nicio problemă. Jasper îl studie. N-ai de gând să 
vorbeşti despre Grace, nu-i aşa? 

Inima-i sări în piept. Numărul trei. Dumnezeu i-a răspuns 
la rugăciune. 

— Am tot aşteptat să mă-ntrebi tu de ea. 

— Vrei să mergi să o vezi? 


— Dacă aş şti unde locuieşte, într-o clipă aş fi în pragul uşii 
ei. 

— N-ai vorbit deloc cu ea? 

— M-am gândit că nu vrea să mai vorbim, după ce şi-a dat 
demisia şi s-a mutat din cabană. Ai văzut-o? 

Jasper ezită. 

— Nu, dar am vorbit cu ea de câteva ori. Şi-a lansat 
propria afacere. VirtualGrace.biz. Am recomandat-o câtorva 
elevi de-ai mei. Unul a ajuns pe lista celor mai buni, după 
ce Grace a lucrat cu el. 

— Poţi să-mi dai adresa ei? Mi-ar plăcea să mă revanşez 
faţă de ea. 

— Pot, dar n-o să ţi-o dau. Mai bine o contactezi prima 
dată. Oferă-i posibilitatea să aleagă. 

Nu era răspunsul pe care-l aştepta Roman, dar înţelese. 

— Înţeleg. 

Imediat ce maşina lui Jasper dispăru din curte, Roman îşi 
scoase telefonul şi găsi site-ul lui Grace. Apăsă la contact, 
tastă un seim mesaj, rosti o rugăciune rapidă şi apăsă tasta 
de trimitere. 

Roman privi oftând spre cer. Nu mai avea altceva de făcut 
decât să aştepte... şi să spere că o să-i răspundă. 


39 


Grace n-avea somn. După ce se chinui o oră, hotărî să mai 
termine câteva proiecte şi să-şi verifice mesajele. Işi făcu 
cafea şi cobori în micul ei birou. Unul dintre elevi îi 
trimisese un proiect pentru editat. Grace sublinie cu roşu 
fragmentele problematice şi scrise câteva comentarii pe 
marginea documentului înainte să i-l trimită înapoi. După ce 
trimise proiectul, mai răspunse la întrebarea unui alt elev. 

Era trecut de ora două dimineaţa când intră să-şi verifice 
mesajele de pe site. Îi săltă inima când recunoscu adresa lui 
Roman. Mesajul lui fusese trimis în seara aceea la ora 
10:20. Titlul mesajului era Rugăminte. Poziţionă cursorul, 


dar apoi îşi trase mâna la o parte de parcă ar fi ars-o. Era 
dispusă să se expună unei noi suferinţe? Gândeşte inainte 
să faci ceva, Grace! Gândeşte! Putea să şteargă mesajul 
fără să-l citească şi să pretindă că n-a văzut niciun mesaj. 

Nu, nu putea. Mesajul putea fi răspunsul lui Dumnezeu la 
rugăciunile ei, nu degeaba se rugase săptămâni la rând. 
Doar că nu se aşteptase la acest talmeş-balmeş de emoţii 
la primirea răspunsului. 

O, Dumnezeule; o, Doamne... Habar n-avea de data asta 
ce să-i mai ceară. 

Împinse scaunul pe spate şi urcă treptele până în 
bucătărie. Îşi mai turnă o ceaşcă de cafea, după care, la fel 
de repede, o turnă înapoi. Numai asta îi mai lipsea: mai 
multă cofeină. Şi aşa pulsul ei o luase razna. Se întoarse 
înapoi la birou. Se aşeză cu spatele drept, cu pumnii strânşi 
şi se holbă la ecran. Nu fi atât de lasă! Citeşte-/ măcar, îşi 
zise furioasă. Deschise mesajul. 


Grace, aş vrea să vorbesc cu tine fată în faţă. Dacă vrei, 
spune-mi când şi unde. Şi voi veni. 
Roman. 


Ar trebui să-l întâlnească? De ce-şi mai punea acum 
întrebarea asta? Oricum ştia că va veni şi ziua asta. Nu 
pentru asta se rugase? Numai că nu se simţea pregătită. 
Doamne, voi fi vreodată pregătită? Nu voia să-şi facă 
speranţe. 

O mulţime de idei răsăriră brusc în capul ei. Ar putea să se 
întâlnească cu el la o cafenea. Ar fi un spaţiu neutru şi 
sigur. Ar putea să-l lase pe Samuel cu Dorothy şi Angela. 
Rând pe rând, renunţă la ideile ei, simțind în acelaşi timp 
călăuzirea lui Dumnezeu, numai că nu prea avea curajul să- 
i dea curs. 

Oh, Doamne, ajută-mă. 

Inspiră adânc, după care expiră încet şi tastă răspunsul. 


Locuiesc în Merced. 


De la Merced la Los Angeles era cale lungă. Nu se îndoia 
că Roman va crede că nu merita efortul. Cu inima încă 
bubuindu-i în piept, dar satisfăcută, se puse să lucreze la un 
alt proiect. O să dureze câteva ore până va citi mesajul, dar 
se îndoia că-i va răspunde. 

În colţul de jos din dreapta al ecranului se deschise o nouă 
fereastra cu un bip scurt care o anunţă că primise un alt 
mesaj de la Roman. Ce făcea la ora trei dimineaţa? 


Sunt la ferma Masterson.în câteva ore aş putea ajunge în 
Merced. Doar că am nevoie de adresă. Cum de eşti trează 
la ora asta? 

Grace tastă răspunsul. 


N-am putut să dorm. Am de lucru. Dar tu? 


N-am mai dormit bine de luni de zile. Şi despre asta aş 
vrea să vorbesc cu tine. 


Grace nu ştiu ce să-i răspundă şi se sprijini de spătarul 
scaunului. 


Îmi pare rău. Probabil că n-a sunat bine ce ţi-am scris. Nu- 
ti fie teamă, Grace. Promit că o să-mi tin mâinile acasă. 


Grace şovăi atât de mult încât apăru un alt mesaj. 
Te rog, vorbeşte cu mine. 


Te rog erau cuvinte pe care nu le auzise niciodată rostite 
de el. Tastă adresa ei şi stabili să se întâlnească la ora 
două. Trimise mesajul înainte să se poată răzgândi, sperând 
ca el să nu se poată încadra în timp. 

Răspunsul lui veni imediat. 


Mulţumesc. Ne vedem la 2:00. 


XXX 


Roman îşi făcu bagajul, îl lăsă lângă uşă şi se duse în 
bucătărie să le spună lui Chet şi Susan motivul pentru care 
pleca mai devreme cu o zi. Simţi aroma de cafea şi şuncă. 
Chet stătea lângă blatul din bucătărie vorbind cu soţia lui 
care înţepa cu furculiţa feliile de şuncă ce sfârâiau şi le 
întorcea în tavă. Chet îl observă primul. Susan zâmbi 
uitându-se la el peste umăr. 

— Dumnezeule mare, te-ai sculat aşa devreme. 

— Îmi pare rău că trebuie să scurtez vizita, dar mă întorc. 
Am vorbit cu Grace. Ne vedem azi, la două, în Merced. 

Chet înălţă din sprâncene. 

— Treaba pare serioasă. 

— Cum nu se poate mai serioasă. Sper să m-asculte până 
la capăt. 

Susan deschise gura să spună ceva, dar o închise la loc. 
Se uită la Chet cu subînţeles şi se concentră asupra feliilor 
de şuncă. Chet turnă o cană de cafea şi i-o întinse lui 
Roman. 

— Jasper ne-a povestit că lucrurile n-au mers bine între 
voi. De aceea nu te-am întrebat de ea. 

— M-am purtat ca un măgar. Ea măcar a avut bunul simţ 
să-şi dea demisia şi să plece. li datorez mai mult decât o 
scuză. 

— A fost de acord să te întâlnească. Asta-i o veste bună. 

Va trebui să aştepte ca să afle dacă era într-adevăr aşa. 

Casa începu să prindă viaţă. Toţi cei patru băieţi se 
sculaseră, făcuseră duş şi intrau acum în bucătărie 
înfometați şi vorbăreţi, cu excepţia lui Jaime care ridică din 
bărbie în semn de salut către Roman. Susan îi zise lui 
Roman să se aşeze. 

— Doar n-o să călătoreşti cu stomacul gol. Şi dacă 


întâlnirea nu va fi decât la amiază, ai timp destul să 
mănânci micul dejun. 

li servi omletă cu şuncă şi pâine prăjită, după care puse 
tăvile pe masă, iar băieţii trecură tăvile de la unul la 
celălalt, ca în familie. Rareori se întâmpla ca Roman să 
mănânce tot la micul dejun şi acum se văzu nevoit să-şi 
înfrângă nerăbdarea de a porni la drum. 

Când terminară cu toţii de mâncat şi băieţii s-au dus să-şi 
vadă de treburi, Roman se simţi liber să plece. Chet şi 
Susan îl conduseră până la maşină. 

— Vrei un mic sfat în ceea ce priveşte femeile? Chet îl 
bătu pe umăr. Nu le speria şi nu le grăbi! 

Susan pufni nu tocmai delicat. 

— Dacă ar fi trebuit să te aştept pe tine să mă ceri de 
nevastă, aş mai fi încă la mama şi la tata acasă în Texas. 

— Dar te-am cerut. 

— Ai spus că aveai ceva să-mi spui peste câţiva ani. Şi eu 
ţi-am răspuns: „De ce s-aştepţi?” 

Chet râse cu subiînţeles, după care îi făcu lui Roman cu 
ochiul. 

— După cum ţi-am spus, n-o speria şi n-o grăbi. Fata o să- 
ţi dea de înţeles ce vrea şi când vrea. 

Susan îl pocni peste braţ. 

Conducând spre ieşire, Roman privi în oglinda 
retrovizoare. Chet o ţinea pe Susan de mijloc şi amândoi îi 
făceau cu mâna. Susan se sprijinea de soţul ei. 

Doamne, o astfel de relație vreau şi eu. 


KKK 


Grace se strădui să lucreze, dar nu se putea concentra 
nicicum. Disperată să-şi stăpânească tulburarea, se apucă 
de dereticat prin casă, în timp ce Samuel se juca mulțumit 
cu cuburile pe covorul din camera de zi. Ploaia se opri 
pentru scurt timp şi Grace reuşi să-l scoată pe Samuel la o 
plimbare. Dorea să-l obosească, astfel încât să doarmă dus 


când va veni Roman. Samuel se plimbă fericit o vreme, dar 
curând începu să se agite dorind să fie pus înapoi în 
cărucior. Ea nu se opri, ci-l încurajă să fugă după ea. 
Samuel alergă vesel în urma ei, dar la jumătatea clădirii pe 
lângă care treceau, se trânti în fund pe mijlocul trotuarului 
şi începu să plângă. Când se întoarseră acasă, îi dădu să 
mănânce şi-l puse să se joace pe covor. Dar Samuel voia în 
braţe. Grace cedă şi îl luă în braţe ca să-l legene. Aproape 
că adormi şi ea în balansoar. Se duse să-l culce pe patul în 
stil maşină, îl sărută şi închise cu grijă uşa în urma ei. 

Avu timp să se spele pe dinţi şi să facă un duş rapid, dar 
de machiat, nici vorbă. Se dădu cu strugurel şi atât. Işi 
perie părul în grabă şi îl răsfiră cu degetele. Se holbă 
abătută în oglindă. Era palidă şi cu ochii încercănaţi. Şi pe 
deasupra, şi speriaţi. Ca/imează-te, Grace. Respiră!Trase aer 
în piept, după care expiră încet, iar lucrul acesta o mai 
ajută să se liniştească. Se rugă şi simţi că era pregătită. 
Până ce auzi soneria de la uşă. 

Ştergându-şi palmele transpirate de blugi, Grace trase din 
nou aer adânc în piept şi expiră înainte să deschidă uşa. 
Roman aştepta de cealaltă parte a uşii cu sită, iar pulsul ei 
o luă razna. Ce să se mai mişte! Oh, Doamne, ajută-mă! 


KKK 


Urcând cărarea spre uşa lui Grace, Roman se simţi copleșit 
de toate vechile sale temeri. Dragostea fusese mereu 
duşmanul lui, un sentiment care trebuia evitat cu orice 
preţ. În ultimele luni, Brian îl ajutase să vadă mai clar ceea 
ce Jasper încercase să-l înveţe de-a lungul anilor. Nu 
înseamnă că dacă o persoană te-a dezamăgit, toţi te vor 
dezamăgi. Şi, în adevăr, tocmai el o dezamăgise pe Grace, 
pentru că i-a lipsit curajul să-şi asume răspunderea şi să fie 
bărbatul care a intenţionat Dumnezeu să fie. 

Asta s-a întâmplat atunci; acum este altfel, îşi reaminti el. 
M-am purtat ca un copil. Dumnezeule, fă-mă săfiu bărbatul 


care trebuie să fiu. 

Se duse la uşă şi, cu inima cât un purice, apăsă soneria. 
Doamne al îndurării, ajută-mă să spun ceea ce trebuie să 
spun. Şi dacă e voia Ta să... 

Uşa fu dată în lături şi Grace se ivi în prag. Toate gândurile 
pieriră din mintea lui. Abia mai putea respira. Nu mai 
încăpea nicio îndoială că era îndrăgostit de femeia asta. 
Arăta mai tânără, mai vulnerabilă, iar părul negru şi mai 
lung, de data asta, îi cădea pe umeri. Purta acelaşi jerseu 
roz, bluză albă şi blugi de care îşi amintea. Slăbise, dar 
adevărul este că slăbise şi el. Nu-şi putea da seama ce 
gândea, dar o simţi prudentă. Roman îi înţelegea 
neîncrederea, ţinând cont de ce se întâmplase între ei 
ultima dată când s-au văzut. Grace inspiră brusc, iar bătăile 
inimii lui se accelerară. Il ajuta să ştie că şi ea era tulburată, 
speriată chiar de cum avea să decurgă întâlnirea asta. 
Conştient de starea ei, Roman se mai linişti. De data asta 
ştia ce intenţii are şi care voia să fie finalitatea întâlnirii. 
Sau mai degrabă începutul ei. 

Grace ridică lanţul uşii cu sită şi o împinse câţiva 
centimetri. 

— Intră. Ea se feri din cale. Oare să-i facă lui loc sau să se 
ţină la distanţă? îşi feri privirea, dar îl invită cu un gest 
încordat în camera de zi. Canapeaua era turcoaz deschis, 
iar pernele galbene. Grace atârnase pe perete tabloul pe 
care era scris de mână un verset, pe care Roman îl 
recunoscu ca fiind din Psalmi, şi câteva imagini cu Isus. 

Unde sunt doi sau trei adunaţi în numele Meu, sunt şi Eu în 
mijlocul lor. _ 

— la loc, te rog! Vocea lui Grace tremură puţin. Işi drese 
glasul. O să fac nişte cafea. 

Roman se simţi acasă în locul acesta la fel ca şi în cabană. 
Nu mobilierul sau decoraţiunile îi dădeau sentimentul 
acesta. Ci Grace. În loc să se aşeze, Roman o urmă în 
bucătărie şi se opri în prag ca să o privească. Imbujorarea îi 
pierise din obraji. Acum era palidă. Oare îi era frică de el? 


Spera că nu. Grace fu cât pe ce să scape recipientul şi-i 
aruncă lui Roman o privire stânjenită. Era evident că el îi 
provoca tulburarea asta, deşi Roman nu voia ca ea să fie 
tulburată. Oare şi sentimentele sale erau atât de evidente? 
Aşa se pare. Trebuia să înceteze să o mai soarbă din priviri. 

N-o speria şi n-o grăbi, îi zisese Chet. Dar nici nu tărăgăna 
prea mult, după spusele lui Susan. 

Roman se lepădă de toate tertipurile de abordare a 
femeilor pe care le cunoscuse până atunci. Niciuna din ele 
nu se aplica în cazul lui Grace. Avu impresia că dacă n-o să 
zică ceva cât de repede, o să facă iar stop cardiac. li zâmbi, 
sperând să treacă cu bine amândoi peste acest început 
jenant. 

— Mi-a fost dor de cafeaua ta. Putea să stea o zi întreagă 
şi să o privească. Pentru el nu era nimic mai frumos pe 
lumea asta decât ea. Dar poate că s-ar destinde şi ea dacă 
s-ar uita în altă parte. 

De la fereastra bucătăriei zări pajiştea întinsă şi grădina de 
legume. 

— Samuel are loc bun dejoacă. Grace aprobă. Inspiră 
şovăielnică în timp ce puse cafea în filtru. Apoi începu să 
vorbească. Îi povesti despre Dorothy şi George Gerling, 
proprietarii casei în care locuia, despre Juan şi Angela 
Martinez cu cei trei copii ai lor care locuiau în vecini. Despre 
Juan care i-a plantat grădina de legume şi despre sfaturile 
Angelei în privinţa creşterii copiilor şi despre micul Matia, 
primul tovarăş dejoacă al lui Samuel. Turuia întruna, semn 
că era încă agitată. Roman observă că umpluse filtrul de 
cafea până la refuz. Grace icni încet şi scoase câteva 
linguriţe de cafea din filtru şi le turnă înapoi în recipient. 

Roman ar fi vrut să o cuprindă în braţe şi să-i spună: £ în 
regulă, Grace. Şi eu sunt la fel de speriat ca tine. Incercă să 
se calmeze, dar pulsul i-o luase razna şi respira cu greutate. 
Inspiră şi expiră încet înainte să vorbească. 

— Unde-i Samuel? 

— Îşi face somnul de amiază. Grace nu îndrăzni să se uite 


la el, ci îşi aţinti privirea undeva pe masa din bucătărie. 
Roman se uită şi el la farfuria cu margini albastre şi 
înţelese. In ea Grace pusese toate obiectele pe care le 
adunase în timpul călătoriei lor: cinci pietricele netede, un 
con de brad şi două ghinde pe o singură rămurea. 

Roman luase cu grijă ghindele şi le privi în palma lui. 

— Nu le-ai aruncat. 

Grace se îmbujoră şi se întoarse cu spatele. 

— De ce nu mergem să ne aşezăm în camera de zi? Umplu 
două căni cu cafea şi-l lăsă pe Roman singur în bucătărie. 
Roman puse ghindele înapoi pe farfurie. Nu putea înţelege 
cum un lucru atât de mărunt şi banal putea să-l umple de 
atâta speranţă. 

Grace se aşeză în balansoar, lăsându-i lui toată 
canapeaua. Strângea cana de cafea cu amândouă mâinile 
ca pe un talisman. El stătea dincolo de măsuţa de cafea, o 
barieră considerabilă între ei. Se aşeză, dar nu se atinse de 
cană. Nu venise aici ca să bea cafea. 

— Am venit să-mi cer iertare, Grace. Aşa ceva nu mai 
făcuse niciodată. Nu te-am tratat cu respect, aşa cum 
meriţi, şi de aceea îmi pare rău. Strângându-şi palmele 
între genunchi, se aplecă înainte şi înălța o rugăciune 
rapidă către cer. Dumnezeule, ajutâ-mi. Mi-a fost frică să îţi 
spun ceea ce simţeam pentru tine. Ea îşi feri privirea, iar 
Roman se opri aşteptând ca ea să se uite din nou la el 
înainte să continue. Eram îndrăgostit de tine atunci şi sunt 
îndrăgostit şi acum. Niciodată nu mai spusese cuiva 
cuvintele acestea şi simţi cum zidurile încep să cadă unul 
după altul. 

— N-am nevoie de genul acela de dragoste, Roman. 

— Încă n-am terminat. 

Ochii lui Grace se umplură de lacrimi, iar buzele ei 
rămaseră întredeschise. Aproape că-şi vărsă cafeaua. 

— Nu cred că sunt în stare să te ascult. 

— Te rog! 

Aşezând cana pe măsuţa cu sfeşnic, Grace îşi puse mâinile 


în şolduri şi-i aruncă o privire chinuită. 

— De ce ai venit aici, Roman? 

— Am pus semnul cu lâna, iar Dumnezeu a spus da. Şi de 
ce l-ar crede? S'pune-i numai restul, Roman. Am venit să-ţi 
cer să te căsătoreşti cu mine. 

— Poftim? Ea se retrase şocată. 

— M-ai auzit. Roman era conştient de ceea ce îi cerea. 
Odată, 

Brian îi dăduse o copie după jurămintele de căsătorie 
tradiţionale. Roman avea habar cât de profund trebuia să 
fie angajamentul celor doi ca relaţia să reziste până la 
capăt în ciuda provocărilor vieţii, unde mai pui la socoteală 
trăsăturile de caracter şi deprinderile pe care le aduceau cu 
ei înşişi în căsnicie. Ştia că nu va fi uşor pentru niciunul 
dintre ei. Dumnezeu ştia câte traume aveau, nu numai din 
copilărie, ci şi din tinereţe. Cu toate acestea, se puteau 
baza pe promisiunile lui Dumnezeu. Nimic nu este cu 
neputinţă la Dumnezeu. Ca să fiu clar, Grace, eu vreau să 
te iubesc, să te onorez şi să te preţuiesc atâta timp cât vom 
trăi. 

Grace îşi plecă faţa şi îşi încleştă mâinile în poală. Clătină 
din cap. 

— Ştiu ce gândeşti despre femei, Roman. Despre cele cu 
care te întâlneşti la club. Nu mă cunoşti atât de bine cum 
crezi tu. Lacrimile îi şiroiau pe faţă. 

— Ştiu că ai fost la After Dark şi că ai întâlnit un bărbat, iar 
Samuel este rezultatul acelei nopţi. 

Grace se holbă la el uitând să mai respire, îmbujorându-se, 
apoi pălind iar. 

— Shanice ţi-a povestit? 

— Nu te-a trădat. Am aflat povestea când m-am dus cu ea 
să scoatem o prietenă de-a ei din clubul After Dark. 

— Oh! Grace îşi acoperi faţa. 

Pe Roman îl duru inima să ştie că Grace suferise atâta 
teamă şi nesiguranţă din cauza unei singure nopţi în care 
uitase cu totul de ea. Se luptase să-şi păstreze fiul, iar 


acum purta singură povara acestei responsabilităţi. Câte 
alte femei nu ar fi ales o cale greşită? Slavă Domnului că 
Grace urmase glasul Lui, nu al mulţimii. 

— Ceea ce Shanice nu ştie este că s-ar putea ca eu să fiu 
bărbatul despre care a povestit ea. 

Grace lăsă mâinile jos şi se uită la el încruntată. 

— De ce spui una ca asta? 

— Nu-i imposibil. Obişnuiam să merg regulat la After Dark. 
Pe vremea aceea, aveam o locuinţă pe plaja din Malibu. Imi 
amintesc de fata blondă, cu părul lung, care a plecat în toiul 
nopţii în timp ce eu eram la baie. Nu vreau să par arogant, 
dar aşa ceva nu mi s-a mai întâmplat niciodată. Cele câteva 
femei pe care le-a adus în locuinţa lui fuseseră trimise 
acasă cu un taxi... de regulă înainte să vrea ele să plece. 

Un alt păcat pe care-l mărturisesc, Doamne. Am tratat 
femeile aşa cum o tratau bărbații pe mama mea. 

— Nu mai sunt acelaşi bărbat, Grace, dar mai e cale lungă 
până să fiu bărbatul care vreau să fiu. 

— Femeile sunt judecate mai aspru decât bărbaţii. Schiţă 
un zâmbet trist şi cu subînţeles. Mai ales ei sunt cei care le 
judecă. 

Oare îşi amintea de observaţiile ipocrite pe care le făcuse 
în Bodie? 

— Ai dreptate. E o greşeală. Multă vreme am trăit ca un 
făţarnic. O condamnase pe femeia aceea, moartă demult, 
că a dus acelaşi trai ca mama sa, un trai care i-a provocat 
suferinţă şi lui, nu numai ei. Atunci a fost prima dată când a 
văzut-o pe Grace supărată. Ea nu realizase că de fapt luase 
apărarea mamei lui prin compasiunea pe care o arătase 
faţă de acea femeie. Ce ştia el care a fost relaţia dintre 
mama şi tatăl lui, care au fost circumstanţele în care a fost 
conceput? Şi ce drept avea să judece pe cineva? 

Grace avea o expresie enigmatică pe chip. 

— De asta ai venit? Deoarece crezi că s-ar putea să fii 
tatăl lui Samuel? 

— Fata pe care am întâlnit-o mi-a spus că vrea să simtă 


ceva. Roman zări scânteia din ochii ei. Şi eu voiam acelaşi 
lucru. Şi nu mă refer la sex, Grace. Ci la a te uni cu cineva 
la nivel emoţional. Nu fusese conştient de dorul acela 
mocnit până nu o întâlnise pe Grace şi o cunoscuse mai 
îndeaproape. Nu sunt foarte coerent. Se strădui să-şi adune 
gândurile. Mi-a ajuns o zi ca să-mi dau seama că n-o să te 
întorci niciodată la cabană şi că am ruinat relaţia pe care o 
puteam avea cu tine. Dar mi-au trebuit luni de zile ca să 
reuşesc să pricep toate motivele pentru care a trebuit să 
pleci şi să fac ordine în relaţia mea cu Dumnezeu. Din nou 
aceeaşi scânteie. Când ea a plecat, el fusese salvat, dar nu 
devenise ucenic al lui Cristos. Ucenicia a făcut diferenţa 
esenţială între cine a fost cândva şi cine era acum. 

Stăteau cu faţa unul la celălalt, despărțiți de măsuţa de 
cafea. Roman nu-şi feri privirea. 

— În noaptea aceea ai recunoscut că mă iubeşti. Dar ai 
pica at pentru că ţi-ai dorit un bărbat dispus să-şi asume o 
răspundere, nu un băiat care voia totul în termenii lui. 

— Dacă e să fim oneşti, am plecat deoarece ştiam că dacă 
rămân n-aveam să fiu în stare să spun nu a doua oară. 

— Ai făcut ce trebuia, Grace. Dacă rămâneai, nu te-aş fi 
lăsat în pace. Roman mulţumi lui Dumnezeu că ea n-a mai 
aşteptat. În ce stadiu ar fi fost relaţia lor dacă ea ar fi 
cedat? Ar fi trăit împreună, în cel mai fericit caz, iar Grace 
nu s-ar fi simţit niciodată în siguranţă şi preţuită. În plus, el 
ar fi fost acelaşi nemernic arogant şi egoist dintotdeauna. 
Dacă Grace n-ar fi plecat, probabil că n-ar fi simţit niciodată 
nevoia să-şi analizeze viaţa şi să-şi dea seama că trebuie 
să-L lase pe Dumnezeu să-l transforme dinăuntru în afară. 

Grace părea preocupată. 

— Cum ar putea să fie Samuel fiul tău, Roman? Ai zis că 
te-ai ferit tot timpul să nu ajungi tată. Câte alte prostii nu 
spusese în viaţa lui? 

— Aveam un anumit standard. Râse fără veselie. Nu-i cine 
ştie ce, recunosc. N-am vrut să o iau pe urmele tatălui meu: 
să las o fată însărcinată şi apoi s-o las baltă. Acesta era 


adevărul, chiar dacă nu era deloc scuzabil. Mama nu mi-a 
spus niciodată cine a fost tata, iar în certificat a lăsat spaţiu 
gol în dreptul numelui său. Poate că nici ea n-a ştiut, dar n- 
am cum să aflu. 

| se puse un nod în gât din cauza valului de emoţii care îl 
cuprinse. 

— Oricât ar părea de ciudat, mi-era dor de tata. Ştiu că 
probabil n-are sens pentru tine, dar aveam nevoie de el. 
Evenimentele din ultimele câteva zile i-au deschis ochii. 
Jasper a încercat să-l înlocuiască pe tata, dar nu i-am dat 
voie. Şi Chet a încercat. Dar am ridicat ziduri de protecţie. 
Când L-am primit pe Cristos, L-am descoperit pe Tatăl meu. 
Dar dilema tot rămâne. Încă mă gândesc la el. O vreme se 
rugă în tăcere. /suse, ajut-o să înțeleagă ceea ce nici eu nu- 
mi pot explica, darămite altcineva. 

Sosise clipa să-şi dea pe faţă dorinţa. 

— Te iubesc, Grace. Vreau să mă căsătoresc cu tine. Încă 
nu-l cunosc pe Samuel, dar el e fiul tău şi asta mi-e de- 
ajuns ca să-l iubesc. Ochii căprui ai lui Grace se înmuiară. 
Oare de dragoste sau milă? Nu ţi-am spus toate astea ca să 
nu-ţi stârnesc mila. 

— Nu e cazul. 

— Un băiat are nevoie de tată. 

Ochii ei se umplură de lacrimi. 

— La fel şi o fată. 

— Poate de aceea ţi-a trimis Dumnezeu un înger. Căldura 
din privirea ei îi făcu inima să bată mai repede. Dacă spui 
da, atunci o să mergem la consiliere premaritală. Shanice îi 
povestise despre Patrick. Ne facem fiecare partea noastră şi 
dacă Il avem pe Isus în centrul vieţii noastre, vom depăşi 
toate obstacolele pe care le vom întâlni în calea noastră. 
Palmele îi erau transpirate. Nu-i trecuse prin cap să o 
întrebe dacă avea pe altcineva în viaţa ei. Un alt Brian 
Elenley care să fie perfect pentru ea, nu ca el. 

— Cândva mi-ai spus că mă iubeşti. Mă mai iubeşti, 
Grace? 


— M-am străduit din greu să mi te scot din minte. 

— Şi ai reuşit? 

— Nu. Strâmbă din buze. 

Roman scăpă un oftat. 

— Slavă Ţie, Isuse. 

Grace râse încet. 

— N-am crezut că o să te aud vreodată rugându-te. 

Roman nu realizase că rostise cuvintele cu voce tare. 

— Nici eu n-am crezut. Roman prinse curaj când îşi dădu 
seama că exista un viitor şi o speranţă pentru ei. Zidurile ei 
de apărare cădeau încet, iar trupul lui Roman îşi aminti 
brusc de sărutul lor din Canionul Topanga. Un val de 
căldură îl cuprinse şi ar fi vrut să o ia pe Grace în braţe într- 
o clipă. Îşi sprijini mâinile pe genunchi intenţionând să o 
sărute, când simţi îndemnul Duhului care-l oprea. Mai bine 
să nu pună la încercare cumpătarea lui... sau a ei. 

Doamne, nu merit nimic, dar iată-Te aici, dovedindu- Ți din 
nou mila şi dragostea statornicăfață de mine. 

— Mama? 

Roman se întoarse şi-l zări pe Samuel în prag, cu obrajii 
roşii de somn şi cu părul lui negru transpirat şi ciufulit. 
Ultima dată când îl văzuse, Samuel nu era decât un bebeluş 
care învăţa să meargă de a buşilea. Acum, băieţelul stătea 
pe picioarele lui, frecându-se la ochi. Inima lui Roman se 
umplu de dragoste, iar ochii îi ardeau. Nu ştia dacă era sau 
nu fiul lui Bobby Ray Dean, dar putea să fie şi avea să fie. 

Roman îşi drese glasul şi îi vorbi cu tandreţe. 

— la te uită, micuţule. Mă mai cunoşti? Samuel se uită 
zăpăcit la el. Cum să-l mai cunoască? Abia dacă a petrecut 
timp cu el. Dar lucrul acesta avea să se schimbe. 

Grace se ridică şi se duse după Samuel. || ridică în braţe și- 
| cuibări lângă ea, după care se aşeză pe canapea lângă 
Roman. 

— Samuel, bărbatul acesta vrea să fie tăticul tău. 

Samuel ridică privirea spre Roman, după care pleoapele îi 
căzură. Se sprijini de mama lui şi adormi la loc. 


Roman zâmbi. 

— N-a spus nu. Dar Grace avea de gând să spună da? 
Bănuiesc că nu-l deranjează. 

Grace râse blând, iar ochii îi străluciră când dezmierdă 
tandră părul lui Samuel. Se uită la el. 

— Nici pe mine. Se întinse şi trăgând capul lui Roman spre 
ea, îl sărută. 

Buzele ei se despărţiră, iar Roman o sărută mai adânc. 
Roman cel de odinioară ar fi dus copilul în pat şi ar fi 
sărutat-o pe Grace până ce nu le-ar mai fi păsat niciunuia 
dacă sunt căsătoriţi sau nu. Dar noul Roman voia 
binecuvântarea lui Dumnezeu şi încrederea lui Grace. Voia 
ca ea să se simtă preţuită, nu folosită. Dar în clipa asta, 
mâna ei se odihnea pe pieptul lui, iar el o dorea atât de 
mult. li prinse mâna şi se îndreptă, apoi cu o mână 
tremurândă îi dădu părul pe spate. Fu captivat de obrajii ei 
îmbujoraţi şi de ochii ei tot mai întunecaţi şi nu se putu 
abţine să n-o sărute sub ureche unde pulsul îi zvâcnea 
sălbatic. 

Grace trase aer în piept. 

— Ar trebui să-l pun pe Samuel înapoi în pat. 

Roman fu tentat să accepte, dar ştia că numai atât îi mai 
lipsea ca să întreacă limita. 

— Cred că-i mai sigur pentru amândoi dacă-l laşi acolo 
unde este. Îi cuprinse obrajii cu palmele. 

— OK. Grace oftă uşor. 

— Eşti uşurată sau dezamăgită? Roman nu se putu abţine 
să n-o mai sărute o dată, doar aşa ca să se lămurească. 
După acel sărut urmă altul şi apoi altul, până se treziră 
amândoi fără suflare şi tremurând. 

— Mai bine mă mut. Grace trase balansoarul de partea 
cealaltă a măsuţei de cafea. Schimbă poziţia lui Samuel în 
braţele ei şi se făcu mai comodă. Te întorci la Los Angeles 
în această după-amiază? 

— Locuiesc în acelaşi hotel unde am stat în călătoria 
noastră. Se cazase înainte să vină să o vadă pe Grace. O 


să-mi slujească de cămin până îmi găsesc o locuinţă. 

— O locuinţă? Vrei să te muţi în Merced? 

Roman clătină din cap, râzând. 

— Încă nu ştiu, dar să nu crezi că am venit aici doar în 
treacăt cât să-ţi spun „Hei, printre altele, mi-ar plăcea să 
mă căsătoresc cu tine”. O să rămân prin preajmă cât o să 
rămâi şi tu. 

Samuel se trezi din nou, buimac şi morocănos de data 
asta. Grace se ridică. 

— Trebuie să mai doarmă măcar o oră. 

Roman o urmă şi rămase în prag până ce Grace îl puse în 
pat. Se dădu înapoi ca Grace să poată închide uşa şi îi 
scăpă un râs colorat. 

— Un pat în formă de maşină de curse? 

— E un cadou de la Dorothy şi George. Mătuşa Elizabeth 
doarme în el când vine în vizită. 

— Vine des? Grace nu făcu nicio mişcare, iar holul păru 
brusc prea strâmt pentru amândoi. Roman aruncă o privire 
în cealaltă încăpere unde trona un dormitor uriaş şi 
îmbietor. Inchise uşa. Ca să nu-l mai vadă şi ca să şi-l 
scoată din minte. Cel puţin aşa spera. 

— Vine mâine ca să-şi petreacă sfârşitul de săptămână cu 
noi. 

— O să-mi vrea capul pe o farfurie. 

Grace se uită la el peste umăr şi zâmbi în timp ce se 
întorcea în camera de zi. _ 

— De fapt, ai tot sprijinul ei. li ridică ceaşca. Cafeaua ta s- 
a răcit. Ridică şi cana ei. Putem să stăm şi să vorbim în 
bucătărie. Turnă cafea proaspătă în căni şi le aşeză pe 
masă. 

Se aşezară faţă în faţă. Roman visa să stea aşa mulţi ani 
de-aici înainte. 

— Mmmmm. Chiar mi-a fost dor de cafeaua ta. 

— Asta nu-i un motiv serios să te căsătoreşti cu o fată. 

— Doar unul dintre multele motive serioase. Se uită la ea 
o vreme, recunoscător că de data asta nu părea agitată din 


cauza privirii lui. Mi-a fost dor de tine. Mai mult decât putea 
exprima în cuvinte şi mai mult decât ar fi crezut vreodată. 
Fu răscolit din nou de vechea teamă supărătoare care-i 
şopti că nici cele mai frumoase lucruri din viaţă nu durează 
o veşnicie. „Până moartea ne va despărţi” presupune că 
unul va pleca înaintea celuilalt. El şi Brian discutaseră 
despre acest subiect. Fiecare zi este un dar de la 
Dumnezeu care trebuie trăită din plin şi fără teamă. 

— Încă nu-ţi cumpăra casă, Roman. 

— Voi închiria una până vom hotări ce vrem să facem, în 
cazul în care nu vrei să te muţi înapoi în sudul Californiei. Iți 
place aici? 

— Îmi place foarte mult, dar tu eşti băiat de metropolă. 

— Oare? Crescuse în Tenderloin, se mutase dintr-un cămin 
în altul prin Europa, a avut un apartament pe plaja din 
Malibu şi o fortăreață în Canionul Topanga. Acum, locuia 
într-un apartament cu două camere într-un cartier ordinar 
din Los Angeles, nu tocmai un loc potrivit pentru soţia şi 
copilul său. Dar la o adică, ce ştia el? Unde vor locui era 
doar unul dintre multe lucruri pe care vor trebui să le 
rezolve împreună. 

Roman întinse mâna peste masă cu palma în sus. Grace 
lăsă să-i scape un oftat uşor de capitulare şi-şi strecură 
palma în a lui. 

— Bănuiesc că nu contează unde locuim atâta timp cât 
suntem împreună. 

Lui Roman i-ar fi uşor să accepte capitularea ei, ca să nu 
mai vorbim de supunerea ei, dar voia să o ştie în siguranţă 
şi mulţumită. Dar şi fericită. 

— Contează, Grace. Îi ridică mâna şi o sărută în palmă. 
Aşteptăm să vedem unde vrea Dumnezeu să locuim. 


EPILOG 


Galeria de artă deţinută de Talia în Laguna fremăta de 
activitate, de vizitatori, de jurnalişti şi de colecționari de 


artă care se uitau la picturile lui Roman pe acordurile 
plăcute ale muzicii clasice ce se auzea în fundal. Ospătarii 
se perindau printre musafiri împărțind şampanie, cidru 
spumant şi aperitive. Grace stătea alături de Roman, care 
răspundea la întrebările legate de picturile sale şi se 
minuna de uşurinţa cu care muta conversaţia de la munca 
sa la lucrarea pe care a făcut-o Dumnezeu în viaţa lui. 

Talia se dăduse peste cap ca să trimită invitaţii scrise 
patronilor de artă înstăriți şi colecționarilor de artă pentru 
marea deschidere a expoziţiei lui Roman, prima după trei 
ani de zile. Talia îşi lărgise fără îndoială reţeaua de clienţi 
prin intermediul reţelelor de socializare, ca să prelungească 
expoziţia cu încă două zile. Până atunci, oricum toate 
picturile lui Roman aveau să fie vândute, dar ea îşi 
propusese să le expună până la sfârşitul săptămânii ca şi 
ceilalţi vizitatori să le poată admira înainte ca ele să fie 
adăpostite în conacul cuiva. Talia avea să le ofere, de 
asemenea, posibilitatea de a comanda din timp reproduceri 
şi copii după original. 

Grace venise a doua oară la expoziţia lui Roman. Şi ce 
mare diferenţă între expoziţia de acum şi cea dintâi la care 
Roman venise tulburat, furios şi dornic să-şi ia zborul. Chiar 
şi operele sale de artă cunoscură o schimbare drastică. 
Roman nu se mai năpustea asupra pânzelor înşirate în faţa 
lui, ci petrecea săptămâni întregi făcând schiţe şi plimbări 
lungi împreună cu Samuel, până ce ideea conturată în 
mintea lui ajungea să se definitiveze. Picta doar pe o 
singură pânză odată şi fiecare operă de artă vădea un stil 
diferit - impresionist, fauvist. Avea şi o operă de artă de 
mărimi considerabile, în stil realist, cu titlul Revo/uţionarii 
lumii, pe care Talia o declarase capodopera lui. Roman 
inclusese în expoziţie şi câteva opere în stil graffiti. 

Talia stătea înaintea tabloului  Revo/uţionarii lumii, 
adâncită în conversaţie cu câţiva clienţi printre care şi o 
stea de cinema şi un om de afaceri care apărea pe coperta 
revistei Forbes. Licita, fără îndoială. Operele de artă puteau 


fi o investiţie rentabilă fiindcă se puteau depozita şi vinde 
mai târziu în cazul în care faima lor pălea sau se epuizau 
stocurile. Picturile lui Roman erau de-a dreptul 
spectaculoase şi, deşi Grace ştia că din vânzarea lor îşi 
câştigau traiul, nu înceta să se roage ca Revo/uţionarii lumii 
să ajungă într-un spaţiu public, unde puteau să vadă cât 
mai mulţi oameni cum ar arăta ucenicii în prezent - un grup 
de oameni de rase diferite, printre care un contabil, un 
student, un membru din bandă, un pescar de vârstă 
mijlocie; bărbaţi care s-ar putea duşmăni dacă nu i-ar uni 
credinţa în Isus Cristos. 

In ultimii trei ani au avut loc schimbări majore în viaţa lui 
Grace şi a lui Roman. După trei luni de consiliere 
premaritală intensă s-au simţit pregătiţi să se căsătorească. 
Brian le-a oficiat căsătoria. Shanice a stat alături de Grace, 
iar Jasper alături de Roman. Două luni mai târziu, Grace i-a 
anunţat că e însărcinată. Roman s-a înscris la cursurile 
Lamaze şi, şapte luni mai târziu, a însoţit-o în sala de 
naşteri. El a fost cel dintâi care a ţinut-o pe Hannah, fiica 
lor, în braţe. Până atunci, Grace nu l-a mai văzut niciodată 
plângând de bucurie. 

Câţiva vizitatori se apropiară ca să vorbească cu Roman, 
aşa că Grace se retrase. Roman o privi întrebător, dar ea îi 
trimise un zâmbet încurajator. În loc să-şi evite musafirii 
aşa cum făcuse odinioară, Roman stătea printre ei şi le 
răspundea la întrebări. Părea să se simtă bine în propria-i 
piele şi arăta chipeş, deşi aversiunea lui faţă de ţinuta 
oficială a rămas aceeaşi. Purta blugi negri prinşi cu o curea, 
bocanci din piele, tricou alb cu decolteu în V şi o jachetă 
neagră din piele. in opinia lui, aşa cum îi spusese şi lui 
Grace, nunta era singura ocazie importantă pentru care 
merita să poarte costum: mai întâi a lor şi apoi a lui Brian 
cu Shanice, unde Grace fusese doamnă de onoare, iar 
Roman, cavaler de onoare. 

Veniră mulţi prieteni ca să asiste la expoziţie: Brian şi 
Shanice împreună cu fiul lor de un an, Caleb, care stătea în 


braţele mamei sale; mătuşa Elizabeth, foarte elegantă în 
rochie neagră şi tocuri; Jasper şi soţii Masterson; Ashley cu 
proaspătul ei soţ; colega lui Ashley de la şcoală cu gemenii 
ei. Nici Dorothy cu George Gerling nu ratară ocazia de a 
veni la expoziţie. Grace acceptase oferta Angelei şi a lui 
Juan de a-i lăsa pe Samuel şi Hannah la ei trei zile. Roman 
insistase să-l aducă şi pe Samuel cu ei, până ce Grace îl 
lămuri că expoziţia de artă nu era atât de interesantă 
pentru un băiat energic de patru ani, iar Hannah ar fi simţit 
lipsa fratelui mai mare. 

Roman tocmai vorbea cu Tuck Martin când fură întrerupţi 
de un alt jurnalist. Dacă la început Roman fusese reticent 
să le povestească altora despre viaţa lui, acum vorbea 
nestingherit despre Dumnezeu şi despre Cristos care era 
centrul şi scopul vieţii şi operei sale. Unii inventaseră tot 
felul de explicaţii privind experienţa lui Roman în iad, dar 
viaţa lui schimbată era o dovadă de netăgăduit a realităţii 
acesteia. 

Grace se minuna adesea de schimbările care s-au petrecut 
în viaţa ei şi a lui Roman. Amândoi se gândeau să se mute 
înapoi în Los Angeles, dar pentru o vreme au decis să 
rămână în Merced. Roman ştia cât de mult înseamnă pentru 
Grace să rămână în Merced ca să termine facultatea şi să 
obţină o diplomă. Cu toate acestea, prioritatea lui Grace 
erau copiii, nu şcoala. 

Datorită faptului că Roman avea nevoie de spaţiu ca să-şi 
desfăşoare munca şi pentru că aşteptau deja un nou copil, 
cei doi şi-au cumpărat o casă la periferia oraşului. Roman 
transformă camera de joacă de la etaj în atelier, iar garajul 
din anexă într-o sală de sport echipată cu sistem audio şi cu 
tot felul de accesorii pentru fitness. Samuel adora să 
petreacă timp cu tăticul lui şi, prins în hamuri, să urce pe 
peretele din piatră până sus şi de acolo să se prindă cu 
corzile de cârligul din tavan şi apoi să facă bungee jumping. 
Coarda elastică îl arunca în sus şi în jos, iar Samuel ţipa de 
încântare. Roman râdea şi-l prindea, apoi îl desprindea din 


cârlig ca să se poată căţăra din nou pe perete. Piciorul rănit 
nu-i permitea să alerge, dar Roman se antrena în fiecare zi, 
făcând exerciţii fie la spalierele prinse pe peretele lateral, 
fie făcând sărituri la bară sau căţărându-se cu Samuel. 

Când pastorul lor a primit invitaţia să predea la Midwest 
Christian College, a fost numit un comitet care să se ocupe 
de găsirea unui înlocuitor şi care să poată să înveţe biserica 
din Cuvânt, să-i încurajeze pe bătrânii din biserică, să ştie 
să ajungă la inima tinerilor, la a celor care nu mergeau la 
biserică şi la inima fiilor risipitori. Roman ştia că biserica lui 
Brian urma să se unească cu Victory Outreach, aşa că i-a 
scris un mesaj despre oportunitatea din Merced. Brian i-a 
transmis că se va ruga cu Shanice pentru asta. La scurt 
timp, cei doi au venit în vizită şi s-au dus la biserică 
împreună cu Roman şi Grace. La câteva săptămâni după 
vizita lor, Brian şi-a depus CV-ul, a fost invitat să predice şi 
curând după aceea, comitetul i-a oferit poziţia de pastor 
principal la biserica din Merced. Soții Garlings le-au pus la 
dispoziţie bungaloul, fără chirie, până ce aveau să-şi 
găsească o locuinţă a lor. Brian l-a implicat fără întârziere 
pe Roman în lucrarea de slujire. Cei doi bărbaţi s-au 
alăturat comunităţii studenţilor creştini din campusul 
universităţii din Merced, Inter Varsity Christian Fellowship. 
De asemenea, au găsit câteva localuri populare care 
atrăgeau în mod deosebit liceenii din oraş. Sala de sport a 
lui Roman a devenit locul lor de întâlnire favorit, iar Samuel, 
mascota grupului de tineri. 

Grace simţi braţul lui Roman strecurându-se în jurul taliei 
ei. 

— Vreau să vii cu mine să-ţi fac cunoştinţă cu cineva. Se 
scuză faţă de ceilalţi şi o conduse spre cuplul de vârstă 
mijlocie care tocmai intrase pe uşă. 

Bărbatul îl zări pe Roman apropiindu-se şi ridică mâinile în 
semn de predare. 

— Îmi pare rău că-cţi stric petrecerea. Să nu chemi poliţiştii 
după mine. 


Roman râse. 

— Sper că ţi-ai lăsat cătuşele acasă. Grace, el este 
polițistul care m-a prins sub pasaj. Tresări când se întoarse 
din nou cu faţa spre el. Dar n-am aflat niciodată cum te 
cheamă. 

Bărbatul îi făcu cu ochiul lui Grace. 

— A fost prea agitat ca să mă întrebe. LeBron Williams, iar 
ea este soţia mea, Althea, cea mai înfocată admiratoare a 
ta. 

Althea îi întinse mâna. 

— Ani de zile am tot sperat să te cunosc. 

— Scumpa mea, nu te înflăcăra aşa. Il faci pe om să se 
simtă prost. 

Althea îşi dădu ochii peste cap şi se întoarse spre Grace. 

— Am aşteptat cu sufletul la gură operele Păsării. Dar am 
ţinut secretul până după interviul acela. 

LeBron pufni. 

— De atunci se tot făleşte că am prins Pasărea în plasă. 

— Mi-a venit să-l omor când a venit acasă şi mi-a spus că 
s-a întâlnit cu tine, fără să se poată mândri măcar cu o 
hârtiuţă care să aibă autograful tău pe el. Althea clătină din 
cap şi îi adresă soţului un zâmbet tachinant. Cândva 
obişnuia şi LeBron să facă graffiti. Se uită la Roman. M-a 
dus să văd pictura murală de pe clădirea din zona 
industrială. Şi am mai participat la zilele artei de câteva ori. 
Ai vreo altă pictură murală în plan? 

— Da. Pe o clădire din Oakland. In vacanţa de primăvară. 
Am primit deja aprobarea de la primărie şi echipa e gata 
formată. Roman se uită la LeBron. Dar avem loc oricând 
pentru un alt voluntar. Nu trebuie decât să vopseşti 
imaginile. Grace le ceru informaţiile de contact, spunându-i 
Altheei că le va trimite toate detaliile despre proiect. 

Femeia arăta de parcă ar fi câştigat o croazieră gratuită 
pentru două persoane. 

— Vom veni negreşit. _ 

— Exact aşa voiam să-mi petrec Paştele. In mijlocul frăţiei. 


LeBron zâmbi. Vino, iubito! Omul trebuie să socializeze. 
Strânse din nou mâna lui Roman. 

— S-o ţii tot aşa, domnule Velasco! 

Un alt critic de artă interveni să vorbească cu Roman. 
Grace începu să cutreiere galeria şi se opri în cele din urmă 
lângă Revoluționarii lumii. 

— E magnific. Shanice se opri lângă ea, după ce îl lăsă pe 
Caleb la tăticul lui. 

— E atât de diferit de tablourile pe care le picta când l-am 
cunoscut. Nu că n-ar fi fost şi el diferit. Şi ea. 

Dar Domnul a promis că celor care vor crede în El le va da 
o inimă nouă în schimbul inimii împietrite şi încăpăţânate şi 
va pune în ei un duh nou ca să-L poată urma pe El. 
Dumnezeu i-a atras la El încă din vremea când erau copii, 
când amândoi aveau nevoie şi tânjeau după un tată şi a 
lucrat în vieţile lor cu mult înainte ca ei să-L cunoască. 

lar în ultimii trei ani, de câte ori nu se minunase Grace de 
felul în care Domnul a împlinit acea promisiune în viaţa lui 
Roman? Fusese martoră nu numai la transformarea 
uluitoare a lui Roman, ci şi a altora. Shanice, fata 
petrecăreaţă, acum soţie de pastor, mătuşa Elizabeth, 
odată plină de amărăciune şi cinică, incapabilă să iubească, 
acum o femeie plină de pace, o mătuşă şi o bunică plină de 
dragoste, care nu se temea să-şi deschidă inima faţă de 
alţii. Ca să nu mai vorbească de viaţa ei, de copilăria 
marcată de temeri şi violenţă, şi de mătuşa care nu putea 
suporta să se uite la ea, dar care s-a simţit obligată să 
respecte ultima dorinţă a surorii sale. Ingerul care obişnuia 
să vină la ea în timpul nopţii îi deschisese inima ca să-L 
primească pe Domnul, deşi Grace fusese nevoită să 
străbată o cale dureroasă ca să înveţe că Domnul este 
vrednic de încredere. 

Shanice studie tabloul. 

— Cu cât te uiţi mai mult la tablou, cu atâta observi mai 
multe lucruri noi la el. Toată lumea spune că-i o 
capodoperă. 


— E într-adevăr minunat. E cel mai reuşit tablou pe care l- 
a făcut până acum. Inima lui Grace se umplu de o bucurie 
fără margini. Dar în comparaţie cu adevăratul tablou, 
acesta este doar o palidă reprezentare. Roman ar fi înţeles 
semnificaţia cuvintelor ei. Tabloul nu este o expresie a 
talentului lui Roman, Shanice. Ci a lucrării pe care a făcut-o 
Dumnezeu în viaţa lui Roman. Ea luă mâna prietenei sale. A 
lucrării pe care a făcut-o Dumnezeu în viaţa mea şi a ta, în 
viaţa mătuşii Elizabeth şi a multora dintre cei pe care îi 
cunoaştem. Ochii lui Grace se umplură de lacrimi, 
anticipând viitorul care li se deschidea în faţă, ca o uşă 
înspre viaţă, speranţă şi veşnicia oferită de Isus. Noi 
suntem capodopera lui Dumnezeu, creaţi în Cristos Isus. 

Shanice strânse mâna lui Grace. 

— Pentru scopul Lui cel desăvârşit. 

— Când mă uit la tabloul acesta, mă uimesc de lucrarea lui 
Dumnezeu. Grace privi peste umăr la Roman şi la Brian 
care vorbeau cu Tuck Martin. Roman îi surprinse privirea şi 
îi zâmbi înainte să se concentreze din nou la conversaţia 
celor doi bărbaţi. 

Chiar aici şi acum, Domnul lucra la o altă capodoperă. 


Sperăm că ţi-a făcut plăcere citirea acestei cărti. 

Dacă te-a inspirat mesajul ei, te rugăm dă-o mai departe 
persoanei pe care vrei să o inspiri. 

Pentru detalii suplimentare şi alte apariții editoriale 
disponibile la Editura Scriptum, vezi paginile definal şi 
accesează librăria virtuală de la adresa www.scriptum.ro 


ÎNTREBĂRI ŞI DISCUŢII 


1. Care a fost prima ta impresie despre Roman? Dar 
despre Grace? [i-ai schimbat părerea despre ei pe 
parcursul romanului? Dacă da, în ce măsură şi de ce? 

2. Când Roman se oferă să o lase pe Grace să se mute în 
cabana pentru musafiri, ea nu ştie ce să facă. Le spune 
prietenelor ei că s-a tot rugat dacă să accepte oferta lui sau 
nu, dar nu simte să fi primit un răspuns clar de la 
Dumnezeu, exceptând oportunităţile pe care le-a luat în 
calcul şi care nu par să se realizeze. Dacă ai fi în locul lui 
Grace, ai considera respingerea la interviuri un răspuns clar 
de la Dumnezeu? Te-ai aflat vreodată în situaţii similare? Ce 
ai decis în cele din urmă? 

3. La finalul capitolului 5, după ce descoperă trădarea lui 
Patrick, Grace are sentimente împărţite. Ce decizie sperai 
că va lua? De ce? 

4. Cum interpretezi faptul că Grace observă în picturile lui 
Roman detalii pe care alţii nu le văd? 

5. Grace îşi aminteşte că Patrick n-a forţat-o niciodată să 
renunţe la nimic, dar a ştiut să o facă să se simtă vinovată 
astfel încât să renunţe la visurile ei ca el să şi le 
împlinească pe ale lui. Ai fost vreodată manipulată de o 
falsă vinovăţie? Sau cunoşti pe cineva în situaţia asta? De 
ce crezi că manipularea prin activarea sentimentului de 
vinovăţie sau prin slăbirea încrederii în acţiunile şi deciziile 
personale este o tactică atât de convenabilă? Cum putem 
combate manipularea? 

6. Când Grace îl întreabă pe Roman despre credinţa lui, el 


îi spune, „Ne naştem. Supravieţuim cum putem. Apoi 
murim. Şi povestea s-a încheiat.” Ai crezut vreodată aşa 
ceva? Cunoşti pe cineva care crede aşa ceva? Rezumăcţi 
propriile convingeri într-un enunţ scurt ca al lui Roman. 

7. Susan îi spune lui Grace că dacă Roman nu-şi lasă 
trecutul în urmă, niciodată nu-şi va atinge potenţialul 
maxim. La ce lucruri din trecutul lor trebuie să renunţe 
amândoi? Cum se întâmplă asta pe parcursul romanului? Ai 
lucruri din trecut la care trebuie să renunţi? 

8. După vizita lor la mătuşa Elizabeth, Grace îi 
mărturiseşte lui Roman despre îngerul care venea la ea în 
copilărie şi care i-a deschis inima pentru Domnul. Ai avut 
parte vreodată de o experienţă supranaturală? Sau vreunul 
dintre prietenii tăi? împărtăşeşte experienţa ta celor din 
grup, dacă ai această libertate. 

9. Roman n-a avut în copilărie experienţe supranaturale 
sau de alt gen care să-l conducă la Cristos. Există indicii în 
carte că Dumnezeu avea într-adevăr grijă de el la fel ca de 
Grace? Poţi să te uiţi în urmă şi să vezi felul în care 
Dumnezeu te-a călăuzit şi te-a păzit chiar şi fără intervenţii 
supranaturale? 

10. Grace se întreabă de ce a fost atât de oarbă în privinţa 
lui Patrick, iar în capitolul 26, mătuşa Elizabeth o lămureşte 
pe Miranda că şi Leanne a fost oarbă în privinţa 
asemănărilor dintre soţul ei şi tatăl lor abuziv. Ce anume 
crezi că le-a orbit? 

11. Când Roman îl întreabă pe Jasper de ce n-a ştiut că e 
creştin, Jasper îi răspunde: „Niciodată nu m-ai întrebat şi ori 
de câte ori deschideam subiecte spirituale, te uitai la mine 
plictisit. Toate lucrurile îşi au vremea lor, Bobby Ray. Dar se 
pare că pentru tine, nu era niciodată timpul potrivit”. De ce 
crezi că trebuie să aştepţi ca cineva să fie pregătit înainte 
să asculte Evanghelia? De ce crezi că trebuie să spui 
adevărul, indiferent dacă omul este pregătit să asculte sau 
nu? De unde ştim care este cea mai bună soluţie? 

12. Jasper îi spune lui Roman: „Credinţa este doar 


începutul unui drum lung şi dificil”. Cum se aplică adevărul 
acesta în viaţa lui Roman după experienţa extracorporală? 
Se aplică acest adevăr şi în viaţa ta de credinţă? 

13. După experienţa din iad, Roman rămâne cu o rană 
cronică la picior, pe care doctorii nu şi-o pot explica. Ce 
părere ai despre acest lucru? De ce crezi că autoarea a ales 
să includă întâmplarea aceasta în roman? 

14. Care sunt intenţiile lui Roman când îi sugerează lui 
Grace să aibă o relaţie mai intimă? In ce măsură se 
deosebesc aceste intenţii de aventurile sale obişnuite? 
Totuşi de ce nu este suficientă o astfel de relaţie pentru 
Grace? 

15. Mătuşa Elizabeth îi spune lui Grace: „Sunt expertă 
când vine vorba să ridic ziduri”. Acelaşi lucru s-ar putea 
spune despre Grace, Roman şi mulţi alţii. In ce aspecte ale 
vieţii ai tendinţa să ridici ziduri? Cum poţi dărâma zidurile 
din viaţa ta sau din viaţa cuiva apropiat? 


DESPRE COPERTĂ 


Dumnezeu are felul Lui de a-i aduce pe oameni împreună 
la vreme potrivită, iar eu chiar aveam nevoie să vorbesc cu 
un artist graffiti care cunoştea această lume din interiorul 
ei. Şi când am zugrăvit la noi acasă, am ajuns să cunosc un 
bărbat care pe vremea tinereţii lui fusese un tagger ce 
desena gangurile din Bay Area, dar aceasta a fost o etapă 
trecătoare din viaţa lui, iar eu doream să discut cu cineva 
dedicat acestei arte. 

La un moment dat, un cuplu din Montgomery m-a 
contactat prin intermediul website-ului meu şi m-a întrebat 
dacă aş fi dispusă să am o întâlnire cu nişte studenţi din 
Cehia care au citit romanele mele. Am acceptat propunerea 
lor şi, împreună cu soţul meu Ric, am petrecut cu ei un 
sfârşit de săptămână. La restaurant, am primit o rezervă 
unde am putut să stăm de vorbă pe îndelete. In timpul 
discuţiei, studenţii m-au întrebat despre cartea la care 


lucram şi le-am spus pe scurt subiectul acestui roman. 
Înainte să ne despărţim, studenţii mi-au spus că au un 
prieten în San Francisco, pe nume Cameron Moberg, un 
creştin ce făcuse din pasiunea lui o artă. 

l-am trimis de îndată un e-mail. Eram curioasă dacă dl 
Moberg ar fi dispus să-mi răspundă unor întrebări, şi el nu a 
ezitat să dea curs cererii mele. Am căutat să aflu cât de 
multe despre lucrările lui şi mi s-au părut fascinante. Cu cât 
descopeream mai mult despre el, cu atât mai mult 
conştientizam că seamănă atât de mult cu protagonistul 
romanului meu. Am trimis poze prietenilor mei de la 
Tyndale, iar acum Cameron şi-a făcut prieteni la editură. Ei 
l-au contactat şi i-au cerut dreptul de a folosi una dintre 
operele lui de artă pe coperta romanului Capodopera, un 
fapt ce am sperat să se întâmple. 

Din păcate Cameron şi cu mine nu am apucat să ne 
vedem faţă în faţă înainte de plecarea lui în Australia şi de 
apariţia pe piaţă a romanului. Însă l-am invitat să vină într-o 
sâmbătă împreună cu familia la un picnic. Când i-am 
întâmpinat, am avut senzaţia că îi cunosc dintotdeauna. 
Cred că acesta este genul de relaţie între fraţi şi surori, fie 
că locuiesc aproape unii de alţii sau la celălalt capăt de 
lume. Reuşim imediat să stabilim legături, pentru că îl 
avem pe Cristos în comun. 

A fost o zi călduroasă. Am mâncat grătare, pepeni verzi şi 
ne-am bucurat să vedem bucuria celor doi copii ai lui 
Cameron şi Crystal de a înota. Noi, cei bătrâni, ne-am 
bucurat să stăm la umbră şi să povestim. Şi chiar n-am 
rămas fără subiecte de discuţie, pentru că L-am simţit pe 
Domnul în mijlocul nostru. 

La final, Cameron ne-a făcut mie şi lui Ric invitaţia de a 
participa la o lecţie de graffiti, şi nu am refuzat. Abia am 
aşteptat să pun mâna pe un tun de spray şi să trăiesc acea 
senzaţie nouă. 

Poţi să vezi online operele lui Cameron pe 
www.camerl.com. 


DESPRE AUTOARE 


Francine Rivers este o autoare renumită, cu multe titluri 
de succes premiate şi apreciate pe piaţa seculară. După ce 
a devenit creştină născută din nou, a scris Răscumpărată 
prin iubire, considerată declaraţia ei de credinţă. Romanul 
reia povestea biblică a lui Osea şi a Gomerei şi o plasează 
în California în perioada aşa-zisei crize a aurului. 
Răscumpărată prin iubire este considerată acum o lucrare 
clasică de ficţiune în literatura creştină şi an după an 
continuă să fie în topul celor mai vândute cărţi creştine. 

Francine a publicat numeroase cărţi pe teme creştine - 
toate bestseller - şi a câştigat atât admiraţia criticilor, cât şi 
loialitatea cititorilor de pe întregul mapamond. Scrierile ei 
au fost recompensate cu premii, iar în 1997, după ce 
câştigă cel de-al treilea premiu RITA pentru ficţiune 
motivaţională, Francine a fost inclusă în Romance Writers of 
America's Hall of Fame (Galeria celebrităților americane 
pentru scriitorii de romane de dragoste). În 2015, i se 
decernează Premiul pentru întreaga carieră de către 
American Christian Fiction Writers (Asociaţia scriitorilor 
americani de romane creştine). 

Romanele lui Francine au fost traduse în peste treizeci de 
limbi şi se află în topul celor mai vândute cărţi de ficţiune 
creştină, atât în ţară cât şi în străinătate. 

Francine şi soţul ei Rick locuiesc în nordul Californiei şi 
adoră să îşi petreacă timpul cu copiii şi nepoţii lor. Scopul 
romanelor sale este să-i apropie pe cititori mai mult de 
Domnul. Totodată, prin scrierile sale vrea să-l aducă 
închinare şi slavă lui Isus pentru tot ceea ce El a făcut şi 
continuă să facă în viaţa ei. 

Pentru toate titlurile în limba română semnate 

Francine Rivers vizitează 

www.Scriptum.ro 


